
Skiriu savo skaitytojams, 
nes ši knyga ne mano, o mūsų. 

Iš filmų ir knygų sužinojau, kad Los Andželas - nuostabiau- 
sias miestas su nuostabiausiais gyventojais ir nuostabiausiais 
paplūdimiais. Tad kaip kiekviena šios žemės mergina svajojau 
aplankyti Auksinę valstiją. Troškau kada nors pabėgioti po 
Venecijos paplūdimio smėlį, prispausti delnus prie žvaigždžių 
Šlovės alėjoje, menančių mano mylimiausias garsenybes, atsi- 
stoti už Holivudo riboženklio ir apžvelgti puikųjį miestą. 

Patirti tai ir visa kita, kas privaloma net nevykėliui turistui. 

įsikišusi ausines klausausi muzikos ir sykiu nenuleidžiu 
akių nuo slenkančio konvejerio. Labai stengiuosi rasti laisvą 
vietelę, kad galėčiau ištempti savo lagaminą. Žmonės aplinkui 
stumdosi ir garsiai šnekasi su draugais. Vieni rėkia, kad ką tik 
pravažiavo jų bagažas, kiti įrodinėja, kad šis buvęs ne jų. Nusi- 
vaipau ir sutelkiu žvilgsnį į artėjantį prie manęs rusvą ir žalsvą 
lagaminą. Gerai žinau, kad jis mano, nes ant šono užrašyti dai- 
nos žodžiai. Čiumpu už rankenos ir kuo greičiau nukeliu nuo 
konvejerio. 

- Aš čia! - girdžiu pažįstamą balsą. 

Griausmingus tėvo žodžius gerokai užgožia muzika. Jei ir 
pagarsinčiau ją iki galo, vis tiek išgirsčiau tėvą net per mylią. 
Tokio erzinančio balso negali praleisti pro ausis. 

Kai mama pranešė naujieną, kad tėtis kviečia mane pa- 
viešėti per vasaros atostogas, mudvi raitėmės iš juoko, tarsi 
jis būtų pasiūlęs visišką nesąmonę. „Nesiartink prie jo nė per 
patrankos šūvį“, - kasdien primindavo ji. Trejus metus nieko 
negirdėjome apie tėvą, ir staiga jis kviečia mane praleisti drau- 
ge visą vasarą? Toks ūmus sumanymas pribloškė mudvi. Gal 
pirmiau tėvui derėjo retkarčiais man skambtelėti, paklausti, 
kaip laikausi, ir palengva grįžti į mano gyvenimą? Bet ne, jis 
nusprendė griebti jautį už ragų ir pasiūlė praleisti kartu du mė- 
nesius. Mama stojo piestu. Jos manymu, po trejų metų tylos 
tėvas nenusipelnė dviejų mėnesių atostogų su manimi. Mama 
tvirtino, kad jis niekad neatsigriebs už prarastą laiką. Tačiau 
tėvas neatlyžo, dar karščiau įtikinėjo, kad pietų Kalifornija 
man labai patiks. Nežinau, kodėl taip staiga pasigedo manęs. 
Gal tikėjosi atkurti santykius su manim, nutrūkusius tada, kai 
jis mus paliko? Abejojau, ar tai įmanoma, bet vieną dieną pa- 
sidaviau, paskambinau tėvui ir pasakiau norinti atvažiuoti. Ši 
mintis jau seniai nedavė man ramybės. Svajojau apie karštas 
vasaros dienas, nuostabius paplūdimius ir galimybę įsimylėti 
rusvaodį raumeningą „Abercrombie and Fitch“ modelį. Be to, 
turėjau ir savų priežasčių atsidurti per devynis šimtus mylių 
nuo Portlando. 

Taigi prisipažinsiu: išvydusi besiartinantį tėvą, susigraudi- 
nu ne per labiausiai. 

Suprantama, kad per trejus metus žmonės gali pasikeisti. 
Prieš trejus metus buvau trimis coliais žemesnė. Prieš trejus 
metus tėčio plaukuose nebuvo matyti žilų sruogų. Prieš trejus 
metus nebūčiau pasijutusi nesmagiai. 

Išspaudžiu šypseną, vypteliu taip, kad nereikėtų nuolat 
aiškinti, kodėl raukausi. Visad kur kas lengviau tiesiog nusi- 
šypsoti. 

- Tik pažiūrėkit į mano mergaitę! - taria tėtis, išpūsdamas 
akis ir purtydamas galvą, tarsi negalėdamas patikėti, kad aš at- 
rodau nebe taip, kaip atrodžiau būdama trylikametė. Ak, kaip 
nuostabu šitai suvokti. Savaime aišku, šešiolikmečiai atrodo 
kitaip. 

- Sveikas, - sakau ir išsitraukiu ausines. Rankose laikau lai- 
delius; silpnai sklinda liūliuojanti muzika. 

- Labai tavęs pasiilgau, Idena, - taria man tėtis, tarsi nu- 
džiugčiau sužinojusi, kad mus palikęs jis manęs ilgėjosi, galbūt 
pulčiau jam į glėbį ir tuoj pat viską atleisčiau. Tačiau šitaip ne- 
būna. Negali be niekur nieko tikėtis atleidimo, turi jį nusipel- 
nyti. 

Šiaip ar taip, ketinu pas jį gyventi du mėnesius, reikia pa- 
mėginti užgniaužti priešiškumą. 

- Aš irgi pasiilgau tavęs. 

Tėtis plačiai nusišypso, jo skruostuose kaip minkštame mo- 
lyje atsiranda duobutės. 

- Duok, paimsiu tavo bagažą, - sako jis, siekdamas lagami- 
no ir tempdamas jį. 

Seku paskui tėtį iš Los Andželo tarptautinio oro uosto. Vel- 
tui žvalgausi kokios nors kino žvaigždės ar modelio, skubančio 
pro šalį. 

Eidama per didžiulę automobilių aikštelę, pajuntu šilumą, 
saulė glosto veidą, švelnus brizas kedena plaukus. Giedrame 
danguje plaukioja tik keletas priklydusių debesėlių. 

- Maniau, čia bus karšta, - pareiškiu suirzusi. Stereotipai 
vertė mane patikėti, jog Kalifornijoje nėra nei vėjo, nei debesų, 
nei lietaus. Niekad nebūtų dingtelėję, kad nuobodžiame Por- 
tlande vasarą bus karščiau negu Los Andžele. Taip smarkiai 
nusiviliu, kad verčiau grįžčiau namo, nors Oregono valstijoje 
nyku. 

- Šiandien maloniai šilta, - tėtis gūžteli pečiais, beveik at- 
siprašydamas dėl oro. 

Dirstelėjusi akies krašteliu, matau didėjant jo nerimą; tėtis 
suka galvą, ką pasakyti. Taip nesmagu, kad nėra apie ką kalbėti. 

Jis pastato mano lagaminą prie juodo leksuso. Dvejodama 
spoksau į tviskantį automobilį. Prieš skyrybas juodu su mama 
važinėjo išklerusiu volvu, gesdavusiu kas mėnesį. Kartais ir 
dažniau. Gal naujajame darbe tėtis labai daug užkala, o gal 
pirmiau nenorėjo švaistyti pinigų. Ko gero, mudvi su mama 
neatrodėme to vertos. 

- Mašina atidaryta, - sako jis, linktelėdamas automobilio 
pusėn, tada pakelia bagažinės dangtį ir įmeta mano lagaminą. 

Apeinu leksusą iš dešinės, nusiimu nuo peties kuprinę, ati- 
darau dureles ir įlipu vidun. Įkaitusi odinė sėdynė degina nuo- 
gas šlaunis. Tylėdama laukiu, kol tėtis įsitaiso prie vairo. 

- Na, kaip ėjosi kelionė? - klausia jis, skatindamas pradėti 
pokalbį. Tuo pačiu metu įjungia variklį ir pajuda iš vietos. 

- Gerai, - prisisegu saugos diržą, abejingai spoksau pro 
priekinį stiklą, kuprinę pasidedu ant kelių. Saulė akina, todėl 
atsisegu kuprinės kišenėlę, išsiimu saulės akinius ir užsidedu 
ant nosies. Tada atsidustu. 

Tėtis sunkiai nuryja seilę, giliai įkvepia ir klausia: 

- Kaip laikosi mama? 

- Kuo puikiausiai, - atsakau pernelyg žvaliai, nes iš visų 
jėgų stengiuosi pabrėžti, kad mamai gerai klojasi ir be jo. Tai 
nevisiška tiesa. Klojasi kaip klojasi. Ne taip jau puikiai, bet ir ne 
per blogiausiai. Kelis pastaruosius metus mama mėgina įtikin- 
ti save turinti šio to pasimokyti iš skyrybų. Teigia, kad į viską 
ėmė žvelgti optimistiškai ir kad tapo išmintingesnė. Tiesą sa- 
kant, ji tik pradėjo niekinti vyrus. - Dar niekad nesijautė taip 
gerai. 

Tėtis linkteli ir tvirtai suspaudžia vairą - automobilis išsu- 
ka iš oro uosto į greitkelį. Čia daug eismo juostų, vienas auto- 
mobilis veja kitą, bet riedame greitai. Vietovė atvira. Nematyti 
didžiulių dangoraižių kaip Niujorke, nėra ir eilėmis susodintų 
medžių kaip gimtajame Portlande. Nudžiungu išvydusi tikras 
palmes. Vis spėliodavau, ar jos tikros. 

Pravažiuojame daugybę kelio ženklų, kabančių virš skirtin- 
gų kelio juostų, žyminčių aplinkinius miestus ir rajonus. Lekia- 
me taip greitai, kad susilieja žodžiai. Vėl stoja nejauki tyla. Tėtis 
skubiai atsikrenkščia ir mėgina antrą kartą užmegzti pokalbį. 

- Tau labai patiks Santa Monika, - šyptelėjęs taria jis. - 
Nuostabus miestas. 

- Aha, jau žiūrėjau internete, - atsakau remdamasi alkūne 
į langą ir stebeilydama į kelią. Kol kas Los Andželas neatrodo 
toks žavingas kaip kompiuterio ekrane. - Santa Monika - tai 
tas miestas su molu ir atrakcionais, tiesa? 

- Taip, su Ramiojo Vandenyno parku. - Saulei nušvietus 
tėčio rankas, jam ant piršto kažkas blyksteli - išvystu auksi- 
nį vestuvinį žiedą. Sunkiai atsidustu. Jis to nepraleidžia pro 
akis. - Ela trokšta susipažinti su tavimi, - pareiškia. 

- Aš irgi, - pameluoju. 

Ela, kaip neseniai pranešė man tėtis, yra naujoji jo žmona. 
Mano mamos pakaitalas - naujas ir geresnis. Negaliu to su- 
prasti. Ką tokio turi Ela, ko stinga mamai? Švariau plauna lėkš- 
tes? Čirškina gardesnius kepsnius? 

- Tikiuosi, judvi sutarsite, - sako tėtis po slegiančios tylos 
akimirkos. Jis persirikiuoja į kraštinę dešinę juostą. - Labai to 
norėčiau. 

Jis gal ir norėtų, o aš nelinkusi taip greit priimti perkurto 
šeimos modelio. Mintis apie pamotę man nepatraukli. Norė- 
čiau darnios šeimos, savaitgaliais valgančios dribsnius, ku- 

riuos susitaiso mama, tėtis ir aš. Nemėgstu patobulinimų. Ne- 
mėgstu pokyčių. 

- Kiek ji turi vaikų? - atsainiai klausiu. Esu ne tik apdova- 
nota mylinčia pamote, bet ir turėsiu sutarti su įbroliais. 

- Tris, - atšauna tėtis. Jį aiškiai ima erzinti neigiama mano 
nuostata. - Tailerį, Džeimį ir Čeisą. 

- Gerai, kiek jiems metų? - smalsauju. 

Tėtis sutelkia dėmesį į „Stop“ ženklą per kelis jardus prie- 
šais mus ir sulėtina greitį, paskui prabyla: 

- Taileriui neseniai suėjo septyniolika, Džeimiui keturioli- 
ka, o Čeisas vienuolikmetis. Pasistenk rasti su jais bendrą kalbą, 
brangute, - jis dirsteli į mane maldaujančiomis rudomis akimis. 

- Ak, - sakau. Iki šiol maniau, kad turėsiu susipažinti su 
pora mažvaikių, dar nelabai surezgančių sakinį, - pasistengsiu. 

Po pusvalandžio pasukame į vingiuotą kelią, vedantį prie- 
miestin. Abipus jo auga aukšti medžiai storais kamienais, su- 
sivijusios jų šakos teikia pavėsį nuo kaitros. Namai didesni už 
tą, kuriame gyvename su mama, kiekvieno dizainas vis kitoks. 
Nepamatysi dviejų vienodų - skiriasi ir spalva, ir didumas. Tė- 
čio leksusas sustoja prie balto mūrinio namo. 

- Gyveni čia? - palyginti su šia gatve, Dedro aveniu atro- 
do kuklus, nors yra Šiaurės Karolinos viduryje. Los Andžele 
ir neturėtų būti nieko kuklaus. Čia viskam derėtų tviskėti kaip 
pasakoje ar siurrealistiniame paveiksle, tik, žinoma, taip nėra. 

Tėtis linkteli, išjungia variklį ir nuleidžia saulės skydelį. 

- Matai aną langą? - jis parodo į antrą aukštą, į langą pa- 
čiame jo viduryje. 

- Aha. 

- Ten tavo kambarys. 

- Ak, - vėl sakau. Nesitikėjau du mėnesius turėsianti savo 
kambarį. Pažiūrėti namas atrodo labai didelis, todėl neabe- 

joju, kad jame daugybė laisvų kambarių. Esu patenkinta, kad 
neteks miegoti pripučiamoje lovoje vidury svetainės. - Ačiū, 
tėti, - mėgindama išlipti iš automobilio, suvokiu, kad šortai 
turi ir pliusų, ir minusų. Pliusai: tokiu oru mano kojos nesu- 
prakaitavo ir liko vėsios. Minusai: šlaunys prilipo prie odinės 
leksuso sėdynės. Tad užtrunku gerą valandėlę, kol išsiropščiu 
iš mašinos. 

Tėtis atidaro bagažinę, paima mano lagaminą ir pastato ant 
šaligatvio. 

- Verčiau eime vidun, - sako ištraukdamas rankeną ir vež- 
damas lagaminą paskui save. 

Žingsniuoju šaligatviu ir seku įkandin tėčio akmenimis iš- 
grįstu taku. Jis veda prie didžiųjų durų iš raudonmedžio plokš- 
čių - kaip turtuolių namuose. Eidama spoksau sau į sportba- 
čius, nutaikiusi progą, perskaitau keverzonę ant baltų jų šonų. 
Ant sportbačių, kaip ir ant lagamino, juodu rašikliu užrašyti 
dainų tekstai. Žiūrint į juos, nerimas atslūgsta. Neilgam, tik 
kol pasiekiame duris. 

Pats namas, nors ir išreiškiantis bjaurų vartotojišką požiū- 
rį, yra labai gražus. Palyginti su būstu, kuriame pabudau šįryt, 
atstotų penkių žvaigždučių viešbutį. Prievažoje stovi baltas 
reindžroveris. Kaip prašmatnu, dingteli man. 

- Nerviniesi? - klausia tėtis, mindžikuodamas prie durų ir 
drąsinamai šypsodamasis man. 

- Šiek tiek, - prisipažįstu. Mėginu negalvoti apie dalykus, 
kurie gali prastai baigtis, bet vis tiek jaučiu baimę. O jei naujoji 
tėvo šeima ims neapkęsti manęs? 

- Nusiramink, - jam atidarius duris, įeiname vidun, laga- 
minas darda užpakalyje, jo ratukai tarška per medines grindis. 

Prieškambaryje mus tuoj pat pasitinka viską nustelbiantis 
levandų kvapas. Priešais mane matyti laiptai į antrą aukštą, 

dešinėje - durys į svetainę. Prieškambarį nuo virtuvės skiria 
didelė arka. Iš virtuvės prie manęs artinasi moteris. 

- Idena! - sušunka ji ir čiumpa mane į glėbį, nors tam šiek 
tiek kliudo didžiulė krūtinė. Paskui atšlyja, norėdama apžiū- 
rėti. Aš irgi taip darau. Moters plaukai šviesūs, figūra liekna. 
Kažkodėl nesąmoningai tikėjausi, kad ji bus panaši į mamą. 
Bet, rodos, tėčio skonis pasikeitė kartu su pagerėjusiu gyveni- 
mu. - Kaip šaunu pagaliau susipažinti su tavimi! 

Šiek tiek atsitraukiu nuo pamotės, kovodama su noru už- 
versti akis į dangų ar nusivaipyti. Jei taip nepagarbiai pasielg- 
čiau, tėtis tikrai partemptų mane į oro uostą. Todėl mandagiai 
pasisveikinu. 

Tada moteris išpyškina: 

- Dievulėliau, tu turi Deivo akis! - tai blogiausia, ką esu 
kada nors girdėjusi, nes manau, kad paveldėjau mamos akis. 

Ne ji mane paliko. 

- Manosios tamsesnės, - tyliai sumurmu. 

Ela daugiau nešneka apie akis, keičia pokalbio temą. 

- Turi susipažinti su mūsų šeimos nariais. Džeimi, Čeisai, 
lipkit žemyn! - sušunka ji, paskui vėl atsigręžia į mane. - Ar 
tėvas tau sakė apie šio vakaro suėjimą? 

- Suėjimą? - pakartoju. Visuomeninis bendravimas tikrai 
neįeina į sąrašą dalykų, kuriuos norėčiau nuveikti viešėdama 
Kalifornijoje. Ypač kai susirenka nepažįstami žmonės. - Tėti, - 
kuo švelniausiai dirsteliu į jį akies krašteliu ir pakeliu antakius. 

- Pavaišinsime kaimynus kepsniais, - paaiškina jis. - Nera- 
si geresnio būdo praleisti vasaros vakarą. 

Labai noriu, kad tėtis užsičiauptų. Atvirai kalbant, nekenčiu 
ir didelių žmonių sambūrių, ir kepsnių. 

- Nuostabu, - sakau. 

Kai du berniūkščiai ima lipti laiptais, pasigirsta dundesys. 
Šokant iškart per dvi pakopas, bilda ąžuolinės lentos. 

- Ar čia Idena? - sukužda vyresnysis Elai, bet aš vis tiek 
išgirstu. Šis turbūt Džeimis. Jaunesnis didžiaakis - Čeisas. 

- Sveiki, - tariu plačiai išsišiepdama. Iš pokalbio automo- 
bilyje prisimenu, kad Džeimiui keturiolika. Nors jis jaunesnis 
už mane dvejais metais, esame beveik tokio pat ūgio. - Kaip 
sekasi? 

- Tiesiog stumiame laiką, - atsako Džeimis, tikras Elos vai- 
kas. Skaisčiai mėlynos akys ir pasišiaušę šviesūs plaukai dar 
padidina jo panašumą j motiną. - Gal nori atsigerti? 

- Ačiū, ne, - padėkoju. Pasitempęs ir gerų manierų bernio- 
kas atrodo subrendęs ne pagal amžių. Gal mudu ir sutarsime. 

- Čeisai, pasisveikink su viešnia, - ragina Ela. 

Čeisas prisiartina labai atsargiai. Jis irgi turi nepriekaištingų 
Elos genų. 

- Sveika, - suniurna vengdamas mano akių. - Mama, ar 
galiu eiti pas Metą? 

- Žinoma, sūneli, tik grįžk iki septintos, - įspėja Ela. Svars- 
tau, ar ji priklauso mamoms, baudžiančioms vaikus už trupi- 
nius ant svetainės kilimo, ar yra iš tų, kurios neima į galvą, jei 
šie dingsta kelioms dienoms. - Valgysim kepsnius, prisimeni? 

Čeisas linkteli, paskui prasibrauna pro mane, plačiai atveria 
didžiąsias duris ir greitai uždaro nė neatsisveikinęs. 

- Mama, gal nori, kad aprodyčiau Idenai namus? - klausia 
Džeimis, vos išėjus broliui. 

- Būtų puiku, - atsakau už Elą. Neabejoju, kad Džeimio 
draugija bus man mielesnė už tėčio, Elos ar jų abiejų kartu. Ne- 
matau prasmės leisti laiko su žmonėmis, nuo kurių noriu laiky- 
tis atokiau. Todėl dabar prisiklijuosiu prie naujųjų nuostabiųjų 
įbrolių. Neabejoju, kad jiems irgi netikėtas mano atvykimas. 

- Gražiai sumanei, Džei, - sako Ela. Rodos, ją džiugina 
mintis, kad nereikės pačiai rodyti man, kur yra vonios kamba- 
rys. - Palydėk Ideną į jos kambarį. 

Tėtis man linkteli ir nusišypso. 

- Jei ko nors prireiks, būsim virtuvėje. 

Vos nesuprunkščiu, kai Džeimis čiumpa mano lagaminą ir 
ima vilkti laiptais. Dabar man trūksta tik įdegusių kojų ir gai- 
vaus oro. Tikrai neįkvėpsiu jo, jei ištisai tūnosiu namie su tėčiu. 

Sekdama laiptais paskui Džeimį, išgirstu jį kuždant: 

- Kur Taileris? 

- Nežinau, - atsako Ela. 

Kopiant laiptais balsai iš virtuvės tolsta, bet vis tiek girdžiu 
tėčio klausimą: 

- Tai tu leidai jam išeiti? 

- Taip, - atsako Ela, mums tebesikabarojant aukštyn. 

- Tavo kambarys tiesiai priešais manąjį, - pareiškia Džei- 
mis, kai pasiekiame laiptų aikštelę. - Gavai patį geriausią, su 
gražiausiu vaizdu. 

- Puiku, - linksmai nusijuokiu ir šypsausi, Džeimiui trau- 
kiant prie vienų iš penkerių durų. Nejučiomis stabteliu, pasi- 
žiūriu žemyn, į prieškambarį, ir išvystu šviesius Elos plaukus. 
Moteris dingsta virtuvėje. 

Topteli, kad ji iš tų mamų, kurios neima į galvą, jei dingsti. 



% 


Jeigu turėčiau apibūdinti savo naująjį kambarį vienu žodžiu, 
sakyčiau, kad jis kuklus. Kaip kitaip pavadinti patalpą baltomis 
sienomis, kurioje stovi tik lova ir tualetinis staliukas. Daugiau 
nieko. Be to, siaubingai karšta. 

- Man patinka vaizdas, - sakau Džeimiui, nors stoviu toli 
nuo lango ir tikrai nematau, kas už jo. 

Džeimis nusijuokia. 

- Tavo tėtis sako, kad pritaikysi kambarį sau. 

Apeinu patalpą, suku ratu aplink smėlio spalvos kilimą, ap- 
žiūriu sieninę spintą. Stumdomosios durys yra veidrodinės. Ši 
spinta daug erdvesnė už maniškę Portlande. Praveriu duris į 
vonią ir patenkinta kilsteliu antakius. Ji atrodo naujutėlaitė. 

- Patinka? - už nugaros išgirstu tėčio balsą. Atsigręžiu ir 
išvystu plačiai išsišiepusį jo veidą. Nepastebėjau, kada įėjo. - 
Atleisk, čia tvankoka. Tuoj įjungsiu kondicionierių. Po penkių 
minučių atvės. 

- Čia šaunu, - sakau. - Kambarys man patinka. - Jis beveik 
dvigubai didesnis už manąjį Portlande. Nors beveik tuščias, 
bet labai šviesus. 

- Gal nori valgyti? - Rodos, tėtis šiandien sugeba tik klausinė- 
ti. - Visą popietę skridai, tikriausiai esi išbadėjusi. Ko norėtum? 

- Kol kas nieko, - atsakau. - Verčiau pabėgiosiu. Pra- 
mankštinsiu kojas, - nenoriu pažeisti savo kasdienio bėgioji- 
mo tvarkaraščio, be to, tai puikus būdas apsižvalgyti, kas de- 
dasi kaimynystėje. 

Senstelėjusiame tėčio veide šmėsteli abejonė. Akimirką jis 
susiraukia, paskui atsidūsta, tarsi būčiau paprašiusi nupirkti 
kvaišalų. 

- Tėti, man šešiolika. Visur galiu eiti viena, - tvirtai pareiš- 
kiu. Linkteliu galvą ir maloniai, bet dirbtinai nusijuokiu. - Tie- 
siog apsižvalgysiu aplink. 

- Bent jau pasiimk drauge Džeimį, - siūlo tėtis. Įbrolis pa- 
kelia antakius - nežinau, ar iš smalsumo, ar iš nustebimo. - 
Džeimi, - sako tėtis, - juk tu mėgsti bėgioti, tiesa? Gal prisidė- 
tum prie Idenos, kad nepasiklystų? 

Džeimis dirsteli į mane, supratingai ir maloniai nusišypso, 
tada taria: 

- Žinoma, eisiu persirengti. 

Manau, jis supranta, kad turiu pernelyg rūpestingą tėvą, lai- 
kantį mane penkiamete. 

Taigi, viską apsvarsčiusi, nusprendžiu, kad mano atostogos 
Santa Monikoje prasideda nykokai. Esu čia tik pirmą dieną, 
bet vos galiu pakelti įtampą tarp tėčio ir savęs. Negana to, bū- 
siu priversta dalyvauti kepsnių vakarėlyje su būriu nepažįsta- 
mų žmonių. Pati viena negaliu išeiti net pabėgioti. 

Nuo pat pirmos dienos gailiuosi čia atskridusi. 

- Nenubėkite per toli, - įspėja tėtis ir išeina iš kambario, 
neuždarydamas durų, nors prašiau, kad uždarytų. 

Džeimis patraukia prie jų, įsikimba į staktą ir klausia: 

- Bėgsim dabar pat? 

Gūžteliu pečiais. 

- Jei tik taū tinka. 

Jis skubotai linkteli ir išeina iš kambario. Beje, prisimena, 
kad reikia uždaryti duris. 

Nenoriu tuščiai gaišti laiko namuose, nes kambaryje vis dar 
labai karšta, tikriausiai oro kondicionierius neveikia. Tad už- 
keliu lagaminą ant minkšto čiužinio ir atsegu užtrauktuką. Ap- 
sidžiaugiu, kad mano daiktai - nuo nešiojamojo kompiuterio 
iki mėgstamiausių apatinių - atkeliavę saugiai ir nesugadinti. 
Įprastai oro uoste atgaudavau savo nešulį su išlindusiais daik- 
tais, nes darbininkai labai atsainiai elgdavosi su bagažu. Pasi- 
knisu stebėtinai tvarkingame lagamine, kol pasiekiu dugną, - 
sportinę aprangą buvau įdėjusi pirmiausia. 

Man nušokavus į prabangią vonią apsiprausti ir persirengti, 
ima vibruoti mobilusis, primena, kad netrukus reikės jį įkrau- 
ti. Dingteli, jog Amelija prašė paskambinti, kai nusileisiu Los 
Andžele. Prie kriauklės pasidedu šortus ir sportinę liemenė- 
lę, atsisėdu ant švara tviskančio klozeto ir sukryžiuoju kojas. 
Skambinu geriausiai draugei, naudodamasi greitojo rinkimo 
mygtuku, todėl susisiekiu akimirksniu. 

- Sveika, sveika, - atsiliepia Amelija. Jos balsas nei šioks, 
nei toks, lyg animacinio filmo veikėjo ir sporto komentato- 
riaus kartu sudėjus. 

- Sveikutė, - sakau pamėgdžiodama jos toną. Nusijuokiu, 
bet iškart atsidustu. - Ši vieta užknisa. Verčiau grįžčiau ir pra- 
leisčiau vasarą su tavim. 

- Aš irgi to norėčiau! Jau dabar jaučiuosi nei šiaip, nei taip. 

- Taip keistai kaip susipažinusi su pamote? 

- Na, ne visai, - atsako Amelija. - Ar ji gera? Ne tokia baisi 
kaip Pelenės? O kaip įbroliai? Ar jau eini auklės pareigas? 

Nors draugė nemato manęs, papurtau galvą. Jei tik ji žino- 
tų, kad viskas yra ne taip. 

- Tiesą sakant, jie jau nebe vaikai. 

- Tikrai? 

- Na, paaugliai. 

- Paaugliai, - pakartoja Amelija. 

Prieš išvykdama, dvi savaites skundžiausi bijanti susipažinti 
su įbroliais, nes vos galiu pakęsti vaikus iki šešerių metų. Bet 
paaiškėjo, kad jie kur kas vyresni. 

- Aha, - sakau. - Visai nieko. Vienas lyg ir drovokas, bet jis 
jauniausias, todėl tai suprantama. Antras vyresnis, ir manau, 
kad mudu sutarsime. Bus matyti. Jis vardu Džeimis. 

- Girdėjau, turi ir trečią įbrolį, - taria Amelija. - Minėjai 
lyg ir tris. 

- Na, trečio dar nemačiau, - paaiškinu. Tik dabar prisime- 
nu, kad reikės bendrauti su trimis, o ne su dviem įbroliais. - 
Veikiausiai susipažinsim vėliau. Dabar ketinu pabėgioti su 
Džeimiu. 

- Idena, - griežtai, bet švelniai sako Amelija, - tu ką tik 
atvykai. Atvėsk. Puikiai atrodai. 

- Ne, - petimi prispaudusi prie ausies telefoną, nusiaunu 
batelius. - Ar maniškiai dar ką nors kalbėjo apie mane? - at- 
sargiai klausiu, nors tikrai nenoriu to žinoti. Vis tiek įdomu; 
nesugebu pažaboti savo smalsumo. Nuolat jam pasiduodu. 

Amelija nutyla. 

- Idena, nesuk dėl to galvos. 

- Vadinasi, kalbėjo, - pareiškiu pati sau. Taip tyliai, kad 
Amelija tikriausiai neišgirsta. Mobiliukas suvibruoja dar 
sykį. - Klausyk, mano telefonas tuoj išsijungs. Šį vakarą turiu 
eiti į kvailą kepsnių vakarėlį. Jeigu viskas įkyrės, nuolat rašysiu 
tau žinutes, kad visi manytų, jog turiu draugų. 

Amelija nusijuokia. Įsivaizduoju, kaip pakelia akis į dangų. 
Taip yra įpratusi. 

- Žinoma. Palaikysim ryšį. 

Telefonas nudūsta, dar nespėjus atsisveikinti, todėl padedu 
jį ant kriauklės krašto ir pasiimu drabužius. Bėgimas puikiai 
praskaidrina mintis, kaip tik to man dabar labiausiai reikia. 
Greitai įlendu į sportinius drabužius - darau šitai be galo daž- 
nai, apsivilkčiau ir miegodama. Tada nulipu laiptais ir pirmą- 
syk įeinu į virtuvę. Išvystu juodus blizgančius stalviršius, baltas 
blizgančias spinteles ir tiesiog tviskančias juodas grindis. Bliz- 
gesys veria akį. 

- Nieko sau, - tariu. Dirsteliu į savo atsineštą vandens bute- 
lį ir į švarutėlaitę kriauklę prie lango. Bijau ja naudotis. 

- Patinka? - klausia tėtis. Tik tada suvokiu, kad virtuvė- 
je yra ir jis. Išdygsta tarsi iš niekur, lyg sektų kiekvieną mano 
žingsnį. 

- Gal įrengta tik vakar? 

Tėtis sukikena, papurto galvą ir patraukia prie kriauklės. 

- Ateik čia. Džeimis laukia tavęs prie durų. Mankštinasi. 

Apeinu virtuvės salą, nevikriai prisipilu butelį, kol vanduo 

ima lietis per kraštus, užsuku kamštelį ir nešdinuosi velniop, 
kol tėtis dar ko nors nepridūrė. Neišmanau, kaip ištversiu su 
juo du mėnesius. 

Džeimis laksto pirmyn atgal šaligatviu, kai pagaliau išeinu 
pro duris. Jis sustoja ir šypteli. 

- Tiesiog apšilimas, - sako. 

- Galiu prisidėti? 

Jis linkteli, tad gurkšteliu vandens, atsistoju šalia, ir mudu 
porą kartų lėtai apibėgame pievelę. Paskui pasileidžiame risčia 
pro prabangius kaimynų namus. 

Pirmąsyk po ilgo laiko bėgu be savo palydovės muzikos, nes 
manau, kad būtų negražu atsiriboti nuo Džeimio. Mudu per- 
simetame keliais žodžiais, prašome vienas kito sulėtinti greitį, 
ir tiek. Neimu į galvą. Saulė spigina, tarsi per pastarąją valandą 

karštis būtų sustiprėjęs. Gatvės čia tikrai gražios, jų gyventojai 
vedžioja šunis, važiuoja dviračiais ar stumia vaikiškus vežimė- 
lius. Gal vis dėlto ilgainiui pamilsiu šį miestą. 

- Ar nekenti savo tėvo? - kaip niekur nieko klausia Džei- 
mis, kai pasukame namų link. Netikėtas įbrolio klausimas taip 
sutrikdo, kad vos neparklumpu. 

- Ką? - tik šitoks atsakymas išsprūsta man iš lūpų. Sutelkiu 
mintis ir spoksau į šaligatvį priešais save. - Tai sunku paaiškinti. 

- Man jis patinka, - pridusęs sako Džeimis. Stebiuosi, kad 
dar neatsiliko nuo manęs. 

- Šit kaip. I 

- Aha, bet tarp tavęs ir jo tvyro įtampa. 

- Taip, - kandžioju lūpą ir svarstau, kaip nusukti kalbą. - 
Tik pažvelk, koks šaunus namas stovi štai ten. 

Džeimis nekreipia dėmesio į mano žodžius. 

- Iš kur ta įtampa? 

- Iš ten, kad tėvas užknisa, - galiausiai atsakau. Tai tiesa, jis 
tikrai užknisa. - Užkniso mus palikdamas. Užkniso tiek ilgai 
neskambindamas. Užkniso todėl, kad užkniso. 

- Pagavau mintį. 

Mudviejų pokalbis tuo ir baigiasi. Pribėgę namus, prieš ei- 
dami į dušinę, pievutėje atliekame keletą tempiamųjų pratimų. 
Tėtis nepamiršta mums priminti, kad po dviejų valandų prasi- 
dės kepsnių vakarėlis. Mudu su Džeimiu išsiskiriame ir trau- 
kiame kiekvienas į savo kambarį. 

Jaučiuosi suprakaitavusi ir bjauri, todėl, padėjusi įsikrauti 
mobilųjį, pirmiausia lendu po dušu. Vanduo pakelia nuotaiką, 
mėgaujuosi juo kokį pusvalandį, didumą laiko tiesiog sėdžiu 
po srove. Namie maudymasis neteikdavo tokio malonumo. 

Prisiminusi, kad pasiruošti vakarėliui turiu pusantros va- 
landos, baigiu turkštis. Jei galėčiau, eičiau į vidinį kiemą su tre- 

rungais, tik vargu ar tai patiktų Elai. Todėl pasirausiu lagamine 
ir išsitraukiu aptemptas kelnes bei nertinį. Kasdienė apranga. 
Šitai turėtų tikti. 

Apsirengiu, išsidžiovinu plaukus, lengvai subanguoju, pas- 
kui iš naujo pasidažau. Purkšdamasi kūno gaivikliu užuodžiu 
kvapą... kepsnių kvapą. Turbūt greit septynios. 

Nulipu laiptais ir patraukiu į virtuvę. Stiklinės durys į vidi- 
nį kiemą atviros, vakarėlis įsisiūbavęs. Taigi mano apsirikta - 
jau po septynių. Iš garsiakalbių sklinda muzika, suaugusieji 
būriuojasi kieme - kvailam kaimynų suėjimui nieko netrūks- 
ta. Pamatau Čeisą baseine su panašaus amžiaus vaikais. Iš- 
vystu tėtį, vartantį mėsainius ant grotelių ir mėginantį šok- 
ti pagal devintojo dešimtmečio muziką. Atrodo kaip tikras 
mulkis. 

- Idena! - kažkas pakviečia mane. Atsigręžusi suirztu, nes 
tai Ela. - Ateik čia! 

Jei suvaidinčiau, kad ištiko širdies smūgis, gal pavyktų grįžti 
į savo kambarį arba dar geriau - namo. 

- Atsiprašau, kad šiek tiek vėluoju. Nepažvelgiau į laikrodį. 

- Viskas gerai, - ramina moteris, pasikelia saulės akinius 
ant pakaušio ir trumpam įžengia vidun, kad ištemptų mane į 
kiemą. - Tikiuosi, išalkai. 

- Na, iš tiesų aš... 

- Čia mūsų kaimynai iš kitapus gatvės, - nutraukia mane 
Ela, linktelėdama vidutinio amžiaus porai. - Dona ir Filipas. 

- Malonu susipažinti, Idena, - sveikinasi Dona. 

Aišku, kad tėtis ar Ela, o gal ir abudu yra apskelbę visiems 
kaimynams, kad esu čia. Filipas man šypteli puse lūpų. 

- Man irgi, - atsakau. Nesumetu, ką čia dar pridūrus. Gal 
papasakotumėt man savo gyvenimo istoriją? Kokie jūsų atei- 
ties planai, Dona ir Filipai? Užuot kalbinusi juos, nusišypsau. 

- Mūsų dukra irgi turėtų ateiti, - toliau kalba Dona, ir aš 
išsyk pasijuntu nejaukiai. - Palaikys tau draugiją. 

- Ak, kaip šaunu, - tariu. Akys nukrypsta nuo sutuoktinių. 
Nemoku sutarti su merginomis, jos gąsdina mane. Su nepažįs- 
tamomis einasi dar prasčiau. - Buvo malonu susipažinti, - pa- 
kartoju ir atsisveikindama nusišypsau. 

Skubiai tolstu nuo jų ir Elos, vildamasi išvengti kitų kvailų 
pristatymų. Sekasi daugiau kaip pusvalandį. Lūkuriuoju prie 
tvoros ir susiraukusi klausausi siaubingo šlamšto, sklindan- 
čio iš garsiakalbių kitame kiemo gale. Man nesmagu būti čia. 
Galiausiai patiekiamas valgis, visi kimba į jį, ir triukšmingi 
balsai bent kiek prislopina siaubingą popmuziką. Kelias mi- 
nutes knebinėju mėsainio bandelę, paskui išmetu visą lėkštę 
į šiukšlinę. Tikiuosi visą vakarą išvengsianti Elos dėmesio, bet 
ji nusprendžia supažindinti mane su kiekviena pora ar šeima 
skyrium - pristatyti kaip savo podukrą. 

- Štai ir Reičelė, - sako moteris, vesdamasi mane prie kito 
kaimynų būrelio. 

- Reičelė? - pakartoju. Neprisimenu, kad būčiau buvusi su- 
pažindinta su ja. Per valandą išgirdau tiek daug naujų vardų, 
kad imu juos pamiršti. 

- Donos ir Filipo dukra, - primena pamotė. Ji linkteli tai 
merginai ir, man dar nespėjus atsigręžti, pakviečia: - Reičele, 
eikš čia! 

Vaje. Giliai įkvepiu, įtikinėdama save, kad mergina bus 
draugiška ir miela, ir nutaisau kuo platesnę dirbtinę šypseną. 
Ji prisiartina. 

- A, sveika, labas! - išpyškinu. 

Ela išsišiepia mums abiem. 

- Idena, čia Reičelė. 

Toji irgi nusišypso. Turbūt esame panašios į tris serijines 
žudikes. 

- Labas! - Reičelė reikšmingai dirsteli į Elą. 

Ši supranta užuominą. 

- Palieku jus, mergaitės, - nusijuokia ir patraukia palaikyti 
dar nuobodesnių pokalbių su nuobodžiais žmonėmis. 

- Tėvai viską sumauna, - pareiškia Reičelė. Vien dėl šių žo- 
džių mergina man iškart patinka. - Tai kankiniesi čia nuo pat 
pradžių? 

Norėčiau atsakyti neigiamai. 

- Deja, taip. 

Reičelės plaukai ilgi, šviesūs, tikrai dažyti. Bet man šitai ne- 
kliūva, nes kol kas ji elgiasi draugiškai. 

- Gyvenu kitapus gatvės. Tikriausiai nieko čia nepažįsti, tad 
jei tik norėsi, galėsim bendrauti. Užsuk bet kada. 

Nusistebiu ir pajuntu dėkingumą už tokį pasiūlymą. Po vel- 
nių, nė už ką neišsėdėsiu dviejų mėnesių namuose su tėčiu ir 
naująja jo šeima. 

- Aha, užsuksiu... - mano balsas nusilpsta, nes dėmesį pa- 
traukia kitkas. 

Pro tvoros plyšius neblogai matyti gatvė, imu spoksoti į ją. 
Groja muzika. Tik vargu ar tai galima vadinti grojimu. Dun- 
da tik mušamieji, nustelbdami bjaurią muziką vidiniame kie- 
me. Kai blizgantis baltas automobilis prilekia prie šaligatvio ir 
čiūžtelėjęs sustoja kelkraštyje, bjaurėdamasi nusivaipau. Išjun- 
gus variklį, nutyla ir muzika. 

- Į ką taip žiūri? - klausia Reičelė, bet aš taip įsigilinusi į 
reginį, kad neatsakau. 

Automobilio durelės atsilapoja. Keista, kad nenutrūks- 
ta nuo vyrių. Pro tvorą sunku aiškiai įžiūrėti, bet vis tiek pa- 
matau, kaip iš mašinos išlipa aukštas vaikinas ir iš visų jėgų 
užtrenkia jas. Akimirką dvejodamas stebeilija į namą, paskui 
persibraukia plaukus ranka. Kad ir kas toks būtų, atrodo labai 

prislėgtas. Tarsi praradęs viso gyvenimo santaupas ar netekęs 
mylimo šuns. Vaikinas patraukia tiesiai prie vartelių. 

- Kas, po galais, tas šiknius? - jam artinantis, tyliai klausiu 
Reičelės. 

Mums nespėjus persimesti žodžiu, Šiknius nusprendžia ati- 
daryti vartelius kumščiu, atkreipdamas visų žvilgsnius. Tarsi 
trokšdamas užsitraukti svečių neapykantą. Palaikau jį vienu iš 
kaimynų, visų niekinamą ir nepakviestą į patį prasčiausią keps- 
nių vakarėlį, kokį tik esu mačiusi. Ir dabar atėjusį išlieti įtūžio. 

- Atsiprašau už pavėlavimą, - garsiai nusišaipo Šiknius, ir 
pasimaivo. Akys žalios kaip smaragdai. - Ar ką nors praleidau, 
išskyrus gyvulių skerdimą? - jis parodo didįjį pirštą kepsni- 
nei. - Turbūt džiaugiatės prisikimšę jautienos, draugužiai, - 
nusikvatoja Šiknius, tarsi pasibjaurėjimas svečių veiduose 
būtų linksmiausias jo matytas metų reginys. 

- Kas dar nori alaus? - tėčio balsas išsklaido tylą. 

Kai susirinkusieji ima kikenti ir grįžta prie savo pokalbių, 
Šiknius nužingsniuoja į virtuvę. Taip smarkiai užtrenkia duris, 
kad sudreba stiklas. 

Nustėrstu. Nenutuokiu, kas čia nutiko, kas jis per vienas ir 
kodėl įėjo į namus. Kai galiausiai suvokiu, man atvimpa žiau- 
na. Susičiaupiu ir atsigręžiu į Reičelę. 

Kandžiodama lūpą, ji pasitaiso saulės akinius. 

- Rodos, dar nesusipažinai su savo įbroliu. 

Tiksliai nežinau, ko tikėjausi, vykdama į Los Andželą. Galiu 
pasakyti tik tiek, kad nė neįtariau turėsianti pamišusį įbrolį. 

- Tai čia trečiasis Elos sūnus? - kandžiai klausiu, nes į įspū- 
dingą jo pasirodymą svečiai ne itin kreipia dėmesį. Aš, priešin- 
gai, negaliu išmesti iš galvos šios keistos scenos. Kas tas vaiki- 
nas manosi esąs? 

- Na, taip, - atsako Reičelė ir nusijuokia. - Užjaučiu tave. 
Ir, tepadeda visi šventieji, tikiuosi, tavo kambarys toli nuo jo. 

- Kodėl? 

Reičelė netikėtai sutrinka, tarsi būčiau ką tik atskleidusi di- 
džiausią ir tamsiausią jos paslaptį - tai, kas ją jaudina labiau už 
viską pasaulyje. 

- Jis gali būti tikrai bjaurus, bet man nedera to sakyti. Tai 
ne mano reikalas, - ji kreivai šypteli iškaitusiais skruostais ir 
mikliai nusuka kalbą. - Ar užsiėmusi rytoj? 

Mintyse vis dar gromuliuoju, ką ji pasakė apie mano kambarį. 

- Aha, palūkėk, ne. Atleisk, nežinau, kodėl išsprūdo „aha“. 
Hmm. - Idena, sakau sau, šitaip lemendama pasirodysi keis- 
tuolė. 

Laimė, Reičelė kol kas nepriskiria manęs paskutinėms kvai- 
šoms. Tik vėl nusijuokia. 

- Gal norėtum kartu praleisti laiką? Pasivaikščiotume ar 
šiaip ką nors nuveiktume. 

- Puiku, - sakau. Vis dar esu šiek tiek išsiblaškiusi, sutrikusi 
ir truputį suirzusi dėl šiurkštaus Šikniaus įsibrovimo. Negi ne- 
galėjo įeiti pro didžiąsias duris? Ar būtinai reikėjo rėžti kalbą? 

- Labai mėgstu apsipirkti! - toliau kalba Reičelė, retkarčiais 
užmesdama šviesių plaukų sruogas ant peties. Plaukų galiukai 
kiekvienąsyk užkliudo man veidą. Pagaliau ji liaujasi tauškusi 
apie pasivaikščiojimus ir sako: - Šiandien dar turiu padaryti 
krūvą darbų, todėl eisiu namo. Atsiprašau, negaliu likti ilgiau. 
Mama nori, kad išeidama atsisveikinčiau su svečiais. Todėl iki. 

- Iki, - atsakau. 

Reičelė pažada, kad susitiksime rytoj, paskui dingsta taip 
greitai kaip ir pasirodė, palikdama mane vieną su įkaušusiais 
svečiais ir Čeisu. 

- Idena, - sako jis prisiartinęs. Įbrolis taria mano vardą taip 
lėtai ir rūpestingai, tarsi norėdamas pajusti jo skonį ant lūpų. - 
Idena, - ištaria vėl, šįsyk greičiau ir drąsiau, - kur yra limona- 
das? - Jo draugai prislenka artyn ir neramiai žiūri nekaltomis 
didelėmis akimis. Na, žinoma, pamanau, juk esu tokia baisi. 

- Tikriausiai ant stalo, - spėju. - Paklausk mamos. 

- Ji viduje, - taria Čeisas. Tada vienas iš jo draugų stumteli 
mano įbrolį ir juokiasi, tarsi būtų iškrėtęs labai linksmą pokštą. 
Čeisas švelniai atsitrenkia į mane. Gerokai sutrikęs, tuoj pat 
atšoka. Tada pamatau, kad mano marškinėliai drėgni. - Atsi- 
prašau, - išpyškina Čeisas ir pasižiūri į tuščią plastikinį puode- 
lį rankoje. Prieš akimirką šio būta puspilnio. 

- Nieko tokio, - sakau. 

Tiesą sakant, tai šaunu. Turiu dingstį eiti vidun ir kuriam 
laikui ištrūkti iš šio siaubingo kepsnių vakarėlio, nes reikia 
persirengti. Kuo greičiausiai sprunku, beveik džiaugsmingai 

įsmunku į namą. Tikiuosi, tėtis išgėrė truputį per daug alaus ir 
nepastebės, jei išvis nebegrįšiu į kiemą. Tūnosiu savo kukliame 
kambaryje, paskambinsiu mamai, per skaipą su kamera paple- 
pėsiu su Amelija, o gal tiesiog atsikvėpsiu. Visa tai geriau negu 
trintis tarp svečių. 

Išsekusi giliai atsidustu - ši diena buvo velniškai sunki - ir 
patraukiu prie laiptų į antrą aukštą. Vos užkėlusi koją ant pir- 
mos pakopos, išgirstu garsų riksmą svetainėje, rodos, ataidintį 
net nuo sienų. Esu per smalsi ir pernelyg susidomėjusi, kad 
nekreipčiau į tai dėmesio, todėl nutykinu prie plyšelio duryse. 

Pro jį išvystu Elą. Ji užsimerkusi, susiėmusi už galvos, trina- 
si smilkinius. 

- Aš juk nepavėlavau, - iš kitos kambario pusės pasigirsta 
šiurkštus vaikino balsas. Iškart atpažįstu Šiknių. 

- Pavėlavai dvi valandas! - surinka Ela, ir aš žingteliu ata- 
tupsta, nes moteris atsimerkia. Baiminuosi, kad pastebės mane. 

Šiknius nusikvatoja. 

- Negi tikrai manei, kad grįšiu namo dėl prakeikto kepsnių 
vakarėlio? 

- Kodėl neparsiradai laiku? Tiek to tą kepsnių vakarėlį, - 
taria Ela, žingsniuodama pirmyn atgal kreminės spalvos kili- 
mu. - Dar prieš išlipdamas iš automobilio elgeisi kaip mažvai- 
kis. Kas nutiko? 

Jis sukanda dantis ir nusuka veidą į šalį. 

- Nieko, - iškošia. 

- Nemeluok. - Elos balsas griežtas ir piktas, visai nepana- 
šus į mielą čiulbėjimą, mano girdėtą prieš penkiolika minu- 
čių. - Vėl pažeminai mane kaimynų akyse! 

- Na ir kas. 

- Nereikėjo išleisti tavęs, - šįkart ramiau prabyla Ela, nes 
siunta pati ant savęs. - Turėjau priversti likti namie, bet ne, 

šito, žinoma, nepadariau. Dar sykį pasirodžiau silpna, ir tu 
puikiai man atsidėkojai. 

' — Vis tiek būčiau išėjęs, - atkerta Šiknius. Jis atsiduria mano 
akiplotyje, matau purtant galvą ir kikenant iš Elos. Vaikinas 
stovi pusiaugrjža į mane, todėl gaunu progą neblogai jį apžiū- 
rėti. Parvažiavęs namo, nurūko pro mus taip greitai, kad beveik 
nieko nepamačiau. - Ko ketini imtis? Vėl nubausti mane? - Ši- 
kniaus balsas sodrus ir stiprus, plaukai juodi, stilingai sušiauš- 
ti, pečiai platūs, pats aukštas. Labai aukštas. Praaugęs Elą ke- 
letu colių. 

- Esi nepakenčiamas, - išspaudžia ji pro sukąstus dantis. 
Tardama tuos žodžius, dirsteli sūnui per petį ir jos žvilgsnis 
įsminga į mane. 

Metuosi tolyn nuo durų, net užgniaužia kvapą. Siaubingai 
trokštu, kad ta moteris nebūtų pamačiusi manęs, - gal ji tiesiog 
žiūrėjo į duris, o ne į žmogų, besislepiantį už jų? Mano viltys ne- 
trunka sudužti: nespėju pabėgti, ir durys po akimirkos atsidaro. 

- Idena, - Ela išeina į prieškambarį ir įbeda akis į mane, 
stypsančią vidury laiptų. Apgailėtinos pastangos greitai užsi- 
kabaroti aukštyn buvo bergždžios. 

- Hmm, - numykiu. Jei ne sustingusios rankos, tuoj pat už- 
sidengčiau veidą delnais. 

Tada nutinka blogiausia, kas tik gali nutikti. Pro svetainės 
duris iškiša galvą Šiknius ir išeina į prieškambarį. Pirmąkart pa- 
matau jį iš arti. Akys kaip smaragdai - per ryškios, kad vadin- 
tum tiesiog žaliomis, ir pernelyg švytinčios normaliam žmogui. 
Prisimerkęs vaikinas žiūri į mane tokiu žvilgsniu, kad šiurpas 
nueina per nugarą. Jis vėl sukanda dantis ir liaujasi vaipęsis. 

- Kas, po šimts, šita paukštytė? - griežtai klausia, akimis 
ieškodamas Elos ir laukdamas paaiškinimo, kodėl nerangi pa- 
auglė ant jo namų laiptų, regis, užsiima aerobika. 

Elos veide matyti dvejonė, ji atsargiai svarsto, ką atsakyti. 
Paskui moteris švelniai paliečia sūnui ranką. 

- Taileri, tai Idena, - sako ji, - Deivo duktė. 

Šiknius, tai yra Taileris, prunkšteli. 

- Deivo vaikas? 

Truputį pasislenku ir atsistoju, bet Taileris nežiūri į mane. 

- Sveikas, - mėginu susipažinti. Kyla noras paduoti ranką, 
bet suprantu, kaip kvailai tai atrodytų, todėl tik sulenkiu pirštus. 

Galiausiai Tailerio žvilgsnis sugrįžta prie manęs. Jis nepa- 
kenčiamai ilgai spokso ir tyli, tarsi niekad anksčiau nebūtų 
matęs kito žmogaus. Pirmiausia suglumsta, paskui įpyksta, 
tada vėl suglumsta. Pasijuntu nesmagiai, tyrinėjama skvarbių 
vaikino akių, todėl trumpam įbedu savąsias į jo kasdienius ru- 
dus batus ir džinsus. Vėl vogčiomis žvilgtelėjusi Šikniui į veidą, 
matau jį lėtai nuryjant seilę ir žiūrint į Elą. 

- Deivo vaikas? - šįsyk daug tyliau netvirtai pakartoja jis. 

Ela atsidūsta. 

- Taip, Taileri. Jau sakiau tau, kad atvyks. Baik kvailioti. 

Jis žiūri į motiną, bet akies kampučiu nužvelgia mane nuo 
galvos iki kojų. 

- Kokiam kambary? 

-Ką? 

- Kokiam kambary ji apsistojo? 

Keista girdėti jį kalbant taip, tarsi manęs čia nė nebūtų. Iš 
visko matyti, kad Šiknius to ir norėtų. 

- Šalia tavojo. 

Taileris apsimestinai suvaitoja, reikšdamas nepasitenki- 
nimą, kad būsiu taip arti jo, paskui atsigręžia ir gerai apžiūri 
mane. Verte veria akimis. Negi mano, kad noriu gyventi šiuose 
namuose ir apsimesti šios šeimos nare kaip kokia menkysta? 
Anaiptol to netrokštu. 

Galiausiai jis atitraukia žvilgsnį ir, lyg būtų apsisprendęs, 
kumšteli motinai į šoną. Tada prasibrauna pro mane ir užlekia 
laiptais. 

Po kelių, rodos, ilgų ilgiausių akimirkų mudvi su Ela iš- 
girstame trinktelint kambario duris. Tylime. Regis, šiuose na- 
muose, prieš vėl pradedant kalbą, įprasta laukti, kol Taileris 
užtrenks duris. 

- Atleisk, - atsiprašo Ela. Rodos, moteris nuoširdžiai pri- 
blokšta ir išsigandusi; pajuntu jai simpatiją. Gal net užuojautą. 
Jei man pačiai tektų kasdien plūktis su tokiu kvailiu, tikriausiai 
tris kartus per parą ištiktų nervų priepuolis. - Jis tiesiog... Ver- 
čiau grįžkim į kiemą. 

Ne jau, ačiū. 

- Tiesą sakant, Čeisas apipylė mane limonadu, tad norėčiau 
persivilkti marškinėlius. 

- Ak, - sako Ela. Apžiūrinėdama dėmę ant mano marški- 
nėlių, pakelia antakius ir vos vypteli. - Tikiuosi, atsiprašė. 

Kai ji grįžta į kiemą, galiausiai užlipu laiptais - šįsyk spar- 
čiau, be jokių kliūčių - ir įvirstu į savo kambarį. Uždariusi du- 
ris, lengviau atsidustu. Pagaliau esu viena, niekas nebeerzina 
manęs. 

Dar po aštuonių sekundžių iš gretimo kambario trenkia to- 
kia muzika, kad nusigąstu, ar neišgrius siena. Reičelė tikėjosi, 
kad mano kambarys bus toli nuo Tailerio. Šitai galiu pamirš- 
ti - jis greta, kaip Ela ir sakė. Stovėdama vidury savo kambario 
ir įbedusi žvilgsnį į sieną, pasijuntu bežadė, užknista ir pavar- 
gusi. Visą naktį už sienos miegos tas kvailys. 

Laimė, po penkių minučių muzika nutyla. Ramybę su- 
drumsčia tik atidaromų durų garsas. Gal mano įbrolis išsikvė- 
pė? Ši mintis paakina prieiti prie savo durų. Lėtai jas atveriu ir 
sutinku piktą, visiškai neramų žvilgsnį. 

- Sveikas, - mėginu vėl. Jei šis asmuo yra nuolatinis mano 
naujosios šeimos narys, turiu bent kiek pasistengti. - Tau vis- 
kas gerai? 

Žaliose Tailerio akyse išvystu pašaipą. 

- Iki, - sako jis. Su tais pačiais raudonais flaneliniais marš- 
kiniais ir rudais batais tyliai nulipa laiptais ir išeina pro didžią- 
sias duris. Įbrolio dingimo, be manęs, niekas daugiau nepaste- 
bi. Ela tikrai paskelbusi Taileriui namų areštą, bet jam tai nė 
motais. 

Atsidususi grįžtu į savo kambarį. Aš bent jau bandau, o jis 
nepakrutina nė piršto. Nusivelku nertinį, nusitraukiu marški- 
nėlius, numetu drabužius ant grindų ir pirmąkart griūvu ant 
naujos lovos. Porolono čiužinys prisitaiko prie mano kūno. 
Kai įstengiu atsiriboti nuo trankios muzikos ritmo ir įgėrusių 
kaimynų juoko, įsmeigiu akis į lubas ir ramiai kvėpuoju. Nesi- 
liauju taip kvėpavusi net tada, kai gatvėje suriaumoja variklis ir 
automobilis šauna iš vietos. Veikiausiai Tailerio. 

Paskui valandą plepu su Amelija, sutirštindama spalvas pa- 
sakoju apie siaubingą kepsnių vakarėlį, apie tai, koks mulkis 
pasirodė esąs mano tėvas ir koks pašlemėkas Taileris. Panašiai 
nušviečiu padėtį ir mamai. 

- Idena! - man jau snūduriuojant, pro duris atsklinda bal- 
sas. Tėtis nekviestas įeina vidun. - Visi kaimynai gražiai išsi- 
skirstė, - sako jis, iš tolo dvelkdamas kepta mėsa ir alumi. - 
Ruošiamės eiti gulti. Šiandien nusikaliau. 

Greitai palinkiu jam labos nakties ir nusigręžiu į sieną. 
Tėčiui išėjus, užsikloju galvą antklode. Sakoma, kad užmigti 
svetimoje vietoje būna labai lengva arba labai sunku. Dabar, 
nors iš nuovargio maudžia kiekvieną kūno lopinėlį, imu su- 
prasti, kad manęs laukia antroji galimybė. Atsivertusi ant nu- 
garos, dedu ranką ant kaktos. Dieną Portlande būna karščiau 

negu Santa Monikoje, užtat čia drėgniau naktį. Nepadeda ir 
oro kondicionierius. Neaišku, ar tas daiktas sugedęs, ar tėtis 
tiesiog pamiršo jį įjungti. Kad ir kaip ten būtų, iš ryto primin- 
siu jam. 

Gerą valandą blaškausi, vartausi ir svarstau, ar noriu gyven- 
ti, kol užmiegu. Tiesą sakant, snusteliu vos keturiasdešimt sep- 
tynias minutes. Šiuose namuose ramybė trunka neilgai. 

Topteli, kad mane prižadino baisus karštis kambaryje, o ne 
sklindančios pro atdarą langą girtos dejonės. Aimanos, vaito- 
jimas, vienas kitas keiksmas priverčia mane pastatyti ausis ir 
atplėšti akis. Labai išsigandusi keliais nušliaužiu per grindis ir 
vogčiomis dirsteliu pro langą. Į veidą dvelkteli vėsus nakties 
oras. 

- Ne, - nežinia kam pareiškia įgėręs Taileris. - Ne, - jo vei- 
do išraiška labai rimta, vaikinas tvirtai remiasi į žemę ranka. - 
Kas, po griausmais, čia dedasi? - jis kuždasi su savim. Manau, 
kad parėjo pėsčias, nes automobilio nematyti. Tai mane įti- 
kina, kad įbrolis dar turi šiek tiek proto, vis dėlto nevairuoja 
įkaušęs. - Ar jau vidurnaktis? - nuaidi garsus juokas. 

- Sveikas, - tyliai tariu, atsisėdusi ir plačiau pravėrusi lan- 
gą. - Pažvelk į viršų. 

Taileriui pavyksta sutelkti žvilgsnį tik po kelių akimirkų. Iš- 
vydęs antrame aukšte mane, jis piktai dėbteli. 

- Ko, po paraliais, nori? 

- Ar tau viskas gerai? - žodžiams išsprūdus iš lūpų, suvo- 
kiu, koks beprasmis šis klausimas. Vaikinui tikrai prastai. 

- Atidaryk duris, - kliūvančiu liežuviu sako jis. Linkteli 
man ir siūbuodamas dingsta iš akių po stogo atbraila. 

Vilkiu tik apatinius, kad būtų vėsiau, tad mikliai sugraibau 
pasitaikiusius po ranka drabužius ir apsivelku, liuoksėdama 
laiptais žemyn. Stengiuosi nekelti triukšmo. Nedegu šviesų ir 

žengiu tyliai. Pro stiklines didžiųjų durų plokštes matau ryš- 
kias Tailerio apybrėžas. 

- Ką aš darau? - sušnibždu bandydama atrakinti spyną. Ši- 
knius, nepadaręs man nieko gero, tik įgrisęs iki gyvo kaulo, da- 
bar prašosi įleidžiamas į namus, ir aš jo klausau? Spragtelėjus 
spynai, nedvejodama atveriu duris. 

- Ko taip ilgai krapšteisi? - braudamasis pro mane, sumur- 
ma Taileris. Jį gaubia stiprų stipriausias svaigalų ir cigarečių 
kvapas. 

Uždarau ir užrakinu duris. 

- Tu girtas? 

- Ne, - atsako Taileris. Platus jo vypsnys netrunka virsti 
grimasa. - Ar jau rytas? 

- Trečia nakties. 

Sukikenęs pats sau, jis klupinėdamas ir svirduliuodamas 
ima ropštis laiptais. 

- Kada šitie čia atsirado? - klausia užkliuvęs. - Anksčiau 
jų nebuvo. 

Nesiklausau įbrolio sapaliojimų. 

- Gal nori vandens ar dar ko? 

- Atnešk man alaus, - atsako Taileris. 

Tamsoje matau, kaip jis pasiekia laiptų aikštelę ir dingsta 
savo kambaryje. Laimė, šįsyk netrinkteli durų. Išvydusi sūnų 
girtą, vos pastovintį ant kojų, Ela tikriausiai jį nudėtų. 

Greitai užsikabaroju laiptais į savo kambarį, vėl nusivelku 
drabužius ir nerūpestingai numetu ant grindų. Kambaryje vis 
dar pragariškai karšta, todėl, užuot atsigulusi į lovą ir mirusi 
nuo karščio, atsisėdu prie lango. Priglaudžiu skruostą prie vė- 
sąus stiklo ir kvėpuoju nakties oru. Greta pašto dėžutės pama- 
tau sulankstytą alaus skardinę. 

Šiknius. 

Reičelė sakė, kad rytoj pasimatysim, bet nesitikėjau jos išdyg- 
siant prie didžiųjų tėčio durų dešimtą ryto. Vasarą keltis, juo- 
lab bendrauti anksčiau negu vidurdienį yra visiška nesąmonė. 
Šitai nepriimtina jokiam sveiko proto paaugliui. Nusileidusi 
laiptais, piktai dėbteliu į Reičelę. 

Tėtis laiko atdaras duris ranka, kitoje turi kavinuką ir šyp- 
sosi. 

- Štai ir ji! 

- Lik sveikas, tėti, - mandagiai sakau, sykiu pakeldama akis 
į dangų. Jis nepaliauja man šypsojęsis tarsi susiradusiai pirmą- 
ją draugę vaikų darželyje, bet galiausiai nupėdina į svetainę. - 
Tėtis toks nesupratingas. 

Reičelė nusijuokia. 

- Maniškis irgi. Šiaip jau visi tėčiai yra nevykėliai. 

- Aha, - sutinku. Esu tokia apsimiegojusi, kad stebiuosi ge- 
banti suregzti sakinį. - Nemaniau, kad išsiruošim kur nors taip 
anksti. 

Reičelės akys išsiplečia. Mergina nusišypso man kaip visiš- 
kai kvaišai. 

- Šiandien šeštadienis. Jeigu leidžiamės į promenadą, turi- 
me kaip reikiant pasiankstinti, antraip rasime galybę žmonių! 

Nė nenutuokiu, kas toji promenada. 

- Aaa, - kurį laiką patyliu ir nužvelgiu Reičelės aprangą. 
Ji mūvi dailius šortus, vilki kreminę susagstomą palaidinukę, 
apsikarsčiusi daugybe papuošalų, su vadinamaisiais aviatorių 
saulės akiniais ant pakaušio. Aš vilkiu laisvus marškinėlius su 
alpakų piešiniais. - Man reikia persirengti. Ar užeisi vidun ir 
palauksi, ar?.. 

- Gal persirenk ir užsuk pas mane, - taria Reičelė ir pridu- 
ria: - Gyvenu šitame name, - ji parodo į kitą gatvės pusę. Prieš 
nueidama, mandagiai paprašo paskubėti. 

Susiruošiu per pusvalandį. Nevalgau pusryčių, šešias minu- 
tes prausiuosi po dušu, apsirengiu panašiai kaip Reičelė, palei- 
džiu plaukus ir neryškiai pasidažau. Atrodau paprastai, jokių 
prašmatnybių. 

- Išeinu, - sakau tėčiui, įkišusi galvą į virtuvę, nes iš ten 
sklinda jo balsas. 

Jis nutraukia pokalbį su Ela. 

- Būk atsargi ir neužtruk per ilgai. Kur išsiruošei? 

Patraukiu pečiais. 

- Į vadinamąją promenadą ar panašiai. 

- Ak, Taileris šiandien irgi eis į promenadą, - įsikiša Ela. 

Tik dabar prisimenu tą kvailį. 

Tėtis nejučiomis įsmeigia akis į žmoną. 

- Argi Taileriui ne namų areštas? - klausia šaižoku balsu. 
Rodos, irgi negali pakęsti vyriausiojo posūnio. Nekaltinu jo dėl 
to. Taileris ne itin malonus vyrukas. - Liaukis jam nuolaidžia- 
vusi. Būk griežtesnė. 

- Smagiai praleisk laiką, - sako man Ela šypsodamasi ir vi- 
siškai nekreipdama dėmesio į piktą tėčio veidą. Lyg negirdėda- 
ma jo žodžių. 

Įtampa auga, tad kuo greičiausiai dingstu iš namų. Neno- 
riu versti Reičelės laukti. Neketinu užknisti naujosios draugės 

jau antrą pažinties dieną. Laimė, kai ateinu į Reičelės prievažą 
pusę vienuoliktos, ji neatrodo suirzusi, nors tikrai laukia ma- 
nęs. Niekas be 'priežasties taip anksti nekelia kojos iš namų. 

- Šiandien bus karšta, - sako Reičelė, užverčia galvą j dangų 
ir giliai atsidūsta. Turiu pripažinti, kad oras daug labiau įkaitęs 
negu vakar. O dar nėra nė vienuolikos ryto. - Na, gerai, va- 
žiuokime. - Prievažoje stovi raudonas „vabalas“; mano draugė 
išsitraukia raktelius ir atrakina dureles. 

Prieš lipdama vidun, šiek tiek sudvejoju. 

- Kada gavai vairuotojo pažymėjimą? 

Reičelė kilsteli antakį ir atsidūsta, lyg tyčia vilkinčiau mu- 
dviejų kelionę į promenadą. 

- Lapkritį, - galiausiai ištaria. Spoksau į ją. - Žinau, ką gal- 
voji: dar nesuėjo nė metai, kai vairuoju. Bet čia niekam nerūpi 
kvaili draudimai, todėl greičiau šok vidun. 

Nekreipdama dėmesio, kad man draudžiama sėsti į auto- 
mobilį su jaunesniu negu dvidešimties metų asmeniu, įsitaisau 
keleivio sėdynėje. Kuo rūpestingiausiai prisisegu saugos diržą. 

- Vadinasi, tau septyniolika? - spėju, Reičelei išsukant į 
gatvę. 

- Taip, nuo rudens lankysiu baigiamąją klasę, - atsako ji, 
susitelkusi į vairavimą, nes lekiame labai greitai. - Mes su Tai- 
leriu vienmečiai. Drauge lankome mokyklą. O kaip tu? 

- Baigiau dešimtą. - Vidurinėje beliko mokytis dvejus me- 
tus. Viliuosi tada susidėti daiktus ir išvažiuoti į Čikagos uni- 
versitetą. Laukti labai nuobodu, todėl jau pradėjau pildyti 
išankstinį prašymą - be galo trokštu ten patekti. Nuo šeštos 
klasės svajoju apie Čikagą. Mama norėtų, kad stočiau į valsty- 
binį Portlando universitetą, bet aš labai domiuosi psichologija, 
ir Čikagos studijų programa man atrodo geresnė. Man smalsu 
perprasti žmones. 

- Priešpaskutiniai metai patys blogiausi! - pareiškia Rei- 
čelė. - Tiesiog baisūs! - Ji įjungia radiją ir beveik kurtinamai 
pagarsina. Skriejame Dedro aveniu, vėliau pasukame į kairę. 
Reičelė pritaria radijui. 

Po penkių minučių nebesuprantu, ar mane pykina siaubin- 
gas jos vairavimas, ar tai, kad važiuojame ten, kur bus daugybė 
žmonių. Prie jų priskaičiuoju ir Tailerį. 

- Beje, kartu važiuos ir Megana, - priduria Reičelė, pritil- 
dydama muziką. Ji stabteli prie šviesių plytų namo gatvės kam- 
pe ir spusteli klaksoną. Nervingai barbenu pirštais. 

Po kelių minučių į automobilį įšoka azijiečių kilmės ameri- 
kietė blizgančiais tamsiais plaukais. Ji atsisėda ant užpakalinės 
sėdynės už Reičelės ir švelniu balsu pasisveikina: 

- Labas, merginos. 

Reičelė paleidžia variklį. 

- Sveika, Mege. Čia Idena, Tailerio sesuo. 

- Įseserė, - pataisau ir dirsteliu į Mėgę per petį. - Malonu 
susipažinti. 

- Man irgi, - atsako ji, plačiai nusišypsodama ir prisisegda- 
ma saugos diržą. - Atvažiavai pavasaroti, tiesa? 

- Aha. 

Muzika vėl trenkia visu garsumu ir neleidžia kalbėtis, esu 
už tai dėkinga Reičelei. Greitai išvažiuojame iš gyvenamųjų 
namų rajono ir patenkame į miesto centrą. Riedame pro mote- 
lius, kavines ir biurų pastatus. Netrukus eismas labai sulėtėja, 
vos judame. 

- Nekenčiu, kai reikia ieškoti vietos pastatyti automobi- 
liui, - skundžiasi Reičelė, bet įsuka į automobilių stovėjimo 
pastatą, užvažiuoja į trečią jo aukštą ir, radusi tuščią vietą, pa- 
stato mašiną įstrižai. - Dabar eime siaubti parduotuvių! 

Vis dar nežinau, kas yra promenada. 

Leidžiantis į pirmą aukštą, seku paskui merginas. Reičelė ir 
Megana žingsniuoja labai greitai, o aš patenkinta einu lėčiau, 
nes noriu apsižvalgyti. Įkandin jų pasuku už kampo ir atsidu- 
riu naujoje gatvėje. Tada suprantu, kas yra promenada, - tai 
didžiulė gatvė, skirta tik pėstiesiems, pilna dizainerių parduo- 
tuvių, brangių restoranų, prašmatnių kino teatrų. Tam tikras 
perdėm vertinamas linksmybių kompleksas. Šiaip jau neken- 
čiu tokių. 

- Idena, čia Trečiosios gatvės promenada! - sako Reičelė, o 
aš susigūžiu. - Mano mėgstamiausia vieta visame Los Andže- 
le. Geresnės nerasi. 

- Tai jau tikrai, - priduria Megana. 

Jiedvi turbūt kvaišos arba tikros mados ir stereotipų vergės. 
Žinoma, žavisi šia nuostabia, fantastiška gatve, nes yra mer- 
ginos. Gražios merginos. Nenuostabu, kad prisirišusios prie 
tokios vietos, laiko ją saugiu rojumi. 

- Čia labai šaunu, - tariu. Iš abejingo mano balso aišku, 
kad begėdiškai meluoju. Todėl atsikrenkštusi mėginu švelninti 
padėtį: - Ar toli nutįsusi ši gatvė? 

- Per tris kvartalus! - Reičelė dirsteli į laikrodį ir nekantriai 
sumosuoja rankomis. - Nagi, paskubėkim, švaistome apsipir- 
kimo laiką! 

Viešpatėliau. Apsipirkimas yra vienas iš blogiausių pasauly- 
je būdų leisti laiką, išimtis -knygynų lentynų naršymas. Nema- 
nau, kad Reičelė ir Megana lankosi knygynuose. Kai jos mane 
nusitempia į „American Apparel“, ši prielaida pasitvirtina. 

- Kaip turistė turbūt esi apstulbusi, - sako Reičelė. - Man 
reikia poros naujų kelnių, tad einu pasižvalgyti. 

- Man reikia naujos liemenėlės, - įsiterpia Megana. 

Netarusios nė žodžio, abi merginos išdidžiai nužingsniuo- 
ja. Lieku viena milžiniškoje parduotuvėje, esu priversta daryti, 

ko labiausiai nekenčiu - apsipirkti. Dingteli, kad praverstų keli 
nauji vasariniai drabužėliai, todėl įsidrąsinu ir imu raustis po 
lentynas, peržiūrinėti sukabintus ant stovų apdarus. Galiausiai 
aptinku gražų sijoną ir marškinėlius su actekų raštais - būtų 
visai tinkami. Nusprendžiu pasimatuoti, bet, išvydusi eiles 
prie kabinų, suaimanuoju. 

- Idena, - nežinia iš kur išdygsta Reičelė, - nestovėk šitoje 
eilėje. 

Spoksau į ją. 

-Ką? 

- Todėl... - sako ji, bet iškart nutyla, nes moteris priešais 
mus atsigręžia ir nužvelgia ją nuo galvos iki kojų. Reičelė 
čiumpa mane už rankos ir tempia tolyn. - Todėl, - pakarto- 
ja ji, - kad parduotuvės gale yra uždaros matavimosi kabinos, 
bet mes visada patenkam į jas. Eilėse stovi dykinėtojai. Eime, 
parodysiu tau, - užsimetusi ant rankos kelnių kupetą, ji veda 
mane į nuošalų parduotuvės kampą. - Einu dar apsižvalgyti. 
Susirask mus, kai pasimatuosi. 

Reičelei dingus, pasijuntu žiūrinti į baltas duris su užrašu, 
kad pirkėjams įeiti draudžiama. Nežinau, ar draugė pasišaipė 
iš manęs, ar iškrėtė žiaurų pokštą, bet prieš lįsdama vidun įdė- 
miai apsidairau, ar nieko nematyti. Jaučiuosi gėdingai. Ketinu 
kuo greičiau pasimatuoti drabužius ir smukti lauk, kol niekas 
nepričiupo. Čia tylu, iš tolumos sklinda bjauri parduotuvės 
muzika, {lendu į artimiausią kabiną. Širdis daužosi, tik nesu- 
prantu, kodėl. Man besivelkant marškinėlius, iš gretimos kabi- 
nos pasigirsta kikenimas. Sustingstu, baimė užgniaužia gerklę. 

- Palūkėk, - sukužda kažkieno balsas. Čia taip šviesu ir 
tylu, kad jis vos girdėti. Balsas, be abejonės, moters. 

- Mažute, - sumurma žemas ir stiprus vyriškas balsas. Pas- 
kui mano ausis pasiekia garsus bučinys. Nesuprantu, ar į lūpas, 
ar į kurią nors kitą kūno vietą. 

- Kuo tu pasikvepinęs? - klausia mergina. Dar daugiau 
skambių bučinių. - Tai „Montblanc“? Labai panašus kvapas. 

- Ne, tai „Bentley“, - atsako vaikinas. Užuodžiu nuostabų 
tualetinio vandens kvapą. - Eikš čia. 

Porelė vėl karštai laižosi. Į mano kabinos sieną atsitrenkia 
kūnas. Stengiuosi nekvėpuoti, rankos pakimba ore. 

Mergina juokiasi. 

- Ką darai? 

- Kodėl klausi? 

- Kad ir ką šiuo metu darytum, tai nuostabu. 

- Taip ir turi būti. 

Mano veidas persikreipia iš pasibjaurėjimo, purtydama gal- 
vą prispaudžiu ranką prie burnos. Šlykštesnio nuotykio dar 
nesu patyrusi. Baiminuosi, kad porelė, žvilgtelėjusi pro atvirą 
kabinos apačią, pamatys mano kojas, todėl tyliai palypėju ant 
kėdės. Norėčiau, kad anie niekad nesužinotų mane čia buvus. 
Būgštauju, kad sukrebždėsiu, ir porelė aptiks mane, tad su- 
stingstu. Palenkiu galvą į šoną ir nuduriu akis į grindis. Gal jie 
ir nemato mano kojų, bet aš matau jų apavą: žydrus plokščia- 
padžius batelius ir rudus vyriškus batus. 

- Taileri, - atitraukusi lūpas aikteli mergina, - čia to neda- 
rysim. 

Nežinau, ko jie čia nedarys, bet staiga topteli, kad žinau, 
kieno tie rudi batai ir balsas. Neduok Dieve! 

Vos nepravimstu, bet netikėtai išgirstu Reičelę. 

- Idena, tu vis dar čia? 

Nelaukdama nė akimirkos, čiumpu drabužius nuo sienos, 
nušoku nuo kėdės, atitraukiu užuolaidą ir įsmeigiu paklaiku- 
sį žvilgsnį į ją. Pasileidžiu artyn vos ne šuoliais, mojuodama 
ranka - taip stengiuosi parodyti, kad reikia nešdintis iš čia 
velniop. 

- Tyliau, - piktokai sako mergina ir garsiau priduria: - 
Kas ten? 

Mėginu nutempti Reičelę nuo durų, bet ji įsispiria į grindis. 

- Tifane! 

- Reičele! - gretimos kabinos užuolaida atitraukiama, iš- 
vystu aukštą merginą platinos spalvos plaukai. Šviesiaplaukės 
skruostai išraudę, ji kandžioja lūpą, jos palaidinukė prasags- 
tyta iki pusės. - Hmm, nežinojau, kad čia dar ko nors esama. 

Kur tau žinoti, pamanau. 

- Ką čia veiki? - klausia Reičelė, įtariai kilstelėdama anta- 
kius. - Taileri, ar ir tu kabinoje? - Laukiame atsakymo. 

- Aha, čia, - Taileris išlenda iš už užuolaidos, traukdama- 
sis ant kūno išblukusius pilkus marškinėlius. Jis persibraukia 
plaukus pirštais. Dabar atrodo kur kas geriau nei ankstyvą 
rytą. - Ar esi girdėjusi apie privatumą? 

- Ar esi girdėjęs, kad nedera glamžytis „American Appa- 
rel“ kabinose? - lyg niekur nieko atšauna Reičelė, raukdama 
nosį. - Tai šlykštu. 

Tifanės negelbsti nei tobulai išlenkti antakiai, nei aukšti 
skruostikauliai, nei putnios lūpos - ji tarsi subliūkšta. Iš pra- 
džių mergina susigėsta, kad buvo aptikta, bet paskui jos veido 
išraiška pasikeičia, ji greitai užsisagsto palaidinukę. Nusuku 
žvilgsnį. 

- Merginos, ką, po velnių, jūs čia veikiate? - klausia Taile- 
ris, žiūrėdamas į mane. Nuo skvarbaus įbrolio žvilgsnio šiur- 
pas nubėga per nugarą - baiminuosi, ką jis pridurs. 

- Matavomės drabužius, - trumpai atkerta Reičelė. - Tam 
ir skirtos šios kabinos. 

Tifanė meta Reičelei žudikės žvilgsnį, įsiutusi pašnairuoja į 
mane ir krypteli galvą. 

- Kas tu per viena? 

- Idena, - pralemenu. Vengiu Tifanės akių. Ne tik todėl, 
kad jaučiuosi apgailėtina, bet ir dėl to, kad aplinkybės labai ne- 
malonios. Paskui dirsteliu į Tailerį. - Jo įseserė. 

- Turi įseserę? - Tifanės tonas trumpam sušvelnėja, bet ji 
suraukia antakius, blykstelėdama akimis į Tailerį. 

Šis tik gūžteli pečiais. 

- Galima sakyti ir taip. 

Mergina mirksėdama spokso į Tailerį, tarsi įseserė būtų mi- 
tinė būtybė iš fėjų pasakų. Galiausiai susivokusi prisimerkia ir 
nužvelgia mane. Jos balsas gaižus: 

- Kodėl ten lindėjai? Turbūt sekei mudu? 

- Atvėsk, mažute, - sako Taileris, išgelbėdamas mane nuo 
būtinybės atsakyti, ir paima ją už rankos. - Nedaryk iš musės 
dramblio. Nekelk bangų. 

Tifanė išpučia akis ir praveria lūpas, apstulbinta jo abejin- 
gumo. Sunėrusi ant krūtinės rankas, piktai suniurna: 

- Aš tik pasakiau. 

- Aha, ir užteks, - Taileris sučiaupia lūpas ir vėl gūžteli 
pečiais. - Idenai visa tai nė motais. Eime. Man reikia „Levi's“ 
džinsų, - vaikinas nekantriai apkabina Tifanę per pečius ir pri- 
sitraukia, bet ši sunkiai atsidūsta ir nejuda iš vietos, įsmeigusi 
akis į Reičelę. 

- Pasimatysim antradienį, - sako jai. - Juk atvažiuosi į pa- 
plūdimį, tiesa? 

- Aha, - atsako Reičelė ir žvilgteli į mane. Tą pačią akimir- 
ką perprantu draugės mintis ir meldžiu Dievo, kad ji neišsa- 
kytų jų balsu. Deja, Reičelė kaip tik taip ir padaro. - Ar galiu 
pasiimti Ideną? 

Tik to man ir trūksta. 

Tifanės veidas vėl apsiniaukia, ji giliai atsidūsta. Tikriausiai 
ginčijasi pati su savimi, ar leisti įsibrovėlei dalyvauti paplūdi- 
mio vakarėlyje. Galiausiai sumurma: 

- Turbūt gali. 

Paskui ji leidžiasi nuvedama Tailerio tolyn, vaikino ranka 
pakibusi jai ant sprando. Tifanė atrodo ir persigandusi, ir įsiu- 
tusi. Tikriausiai raudonos dėmės jai ant skruostų išnyks tik po 
kelių valandų. 

Jiems nuėjus, įsivyrauja tyla. Smalsiai spoksau į Reičelę, net 
kilsteliu antakį. 

- Tifanė yra Tailerio mergina, - sako ji. - Juodu susitikinėja 
nuo pradinės mokyklos laikų. Turbūt labai išsigandai? 

Papurtau galvą ir pirmąkart per dešimtį minučių įkve- 
piu oro. 

- Jis toks subingalvis. 

- Taileris Briusas, - taria Reičelė, - visada buvo subingalvis. 

Atvirai kalbant, promenados popietė su Reičele ir Megana 
buvo ne tokia jau bloga. Merginos neužtrukdavo kiekvieno- 
je parduotuvėje per ilgai, neišleido visų santaupų batams, be 
to, stebėtina, abidvi mėgo kavą. Atradau mažytę kavinukę prie 
Santa Monikos bulvaro kampo. Ji vadinosi „Refinery“ ir vaiši- 
no tokia skania latės kava, kokios seniai nebuvau gėrusi. 

- Ar tikrai nenori eiti? - įkišęs galvą pro mano duris, jau 
kelintą kartą klausia tėtis. 

Lakuojuosi kojų nagus ryškiai mėlynai, bet dirsteliu per petį 
į stovintį man už nugaros ir erzinantį mane žmogų. 

- Tikrai, - atsakau, - nekaip jaučiuosi, - vėl imuosi nagų 
ir nuleidžiu galvą. Esu prasta melagė. Vaikystėje tėčiui pakak- 
davo vien pažvelgti į mane, kad suprastų, jog pučiu miglą. Ti- 
kiuosi, dabar jis nebe toks pastabus. 

- Jei išalksi, valgis šaldytuve. 

- Gerai. 

Tėtis išeina iš kambario. 

Galbūt vengti vakarienės su šeima nesocialu, bet vien min- 
tis, kad teks praleisti šeštadienio vakarą su tais žmonėmis, su- 
kelia man galvos skausmą. Kai grįžau iš promenados, tėtis įgri- 

so kalbomis apie siaubingą savo sumanymą; kaskart atkakliai 
atmesdavau jo kvietimą. 

Baigusi lakuoti nagus ir susitvarkiusi reikmenis, vaikštinėju 
po kambarį ant kulnų, paskui išeinu į laiptų aikštelę, nes Ela 
praneša, kad jie visi rengiasi išvažiuoti. Vos man ėmus lipti 
laiptais, iš savo kambario išlenda Taileris. 

Išvydęs mane, akimirką prisimerkia, paskui ilgai dėbso į 
mano treningines kelnes. 

- Nevažiuoji? 

- O tu? - atrėžiu. 

Vaikinas vilki tamsiai mėlyną bluzoną, jo gobtuvą užsitrau- 
kęs ant galvos. Iš ausies kyšo ausinė. 

- Namų areštas, - jis prunkšteli ir pasikaso smilkinį. - Kaip 
pati išsisukai? 

- Apsimečiau negaluojanti, - pameluoju. Apsigręžiu ir nu- 
sileidžiu į prieškambarį, bet Taileris seka man iš paskos. - Kaip 
keista, namų areštas nesukliudė tau nukakti į „American Ap- 
parel“, - tyliai mesteliu jam per petį. 

- Po velnių, užsičiaupk, - sušnypščia Taileris. 

Mums nulipus į prieškambarį, tėtis su Ela lūkuriuoja prie 
didžiųjų durų. Džeimį su Čeisu, rodos, kamuoja baisus nuobo- 
dulys. Tokiems jaunikliams dar sunkiau išsisukti nuo klaikių 
socialinių sambūrių. 

- Neužtruksim iki vėlumos, - pažada Ela ir griežtai pažvel- 
gia į Tailerį. Regis, jaudinasi, kad palieka jį vieną. Ir turėtų jau- 
dintis. - Nė nemanyk kur nors išsprukti. 

- Mama, tikrai neišdrįsiu, - patikina Taileris, bet jo balse 
girdėti sarkazmas. Vaikinas atsilošia į sieną ir suneria rankas 
ant krūtinės. 

- Ar galim važiuoti? - klausia Čeisas. Džiaugiuosi, kad man 
neteks iškęsti to, ką patirs jis. - Esu alkanas. 

- Taip, taip, važiuojam, - sukrunta tėtis. Jis atidaro duris, 
liepia Čeisui su Džeimiu eiti į automobilį ir užjausdamas pa- 
žvelgia į mane. - Tikiuosi, tau pagerės, Idena. 

Šypteliu. 

-Iki. 

- Gerai elkitės, - įspėja Ela. Ji vis dar atrodo susirūpinusi, 
bet šeima pagaliau išvažiuoja. 

Jiems užvėrus duris, įsivyrauja nesmagi tyla. Tik dabar su- 
vokiu, kad likome vieni su Taileriu. Visam vakarui. Atsigręžiu į 
jį. Vaikinas jau įsmeigęs akis į mane. 

- Hmm, - numykiu. 

- Hmm, - pamėgdžioja įbrolis, bet jo balsas visai nepana- 
šus į manąjį. 

- Hmm, - pakartoju. 

- Eisiu išsimaudyti po dušu, - sako Taileris. - Jeigu pasi- 
trauksi iš kelio. 

Pasitraukiu į šalį, ir jis prasigrūda pro mane taip pat kaip 
vakar, tarsi būčiau kliūtis kelyje. 

- Storžievis, - burbteliu sau po nosimi. 

Per dvi viešnagės paras Taileris nepratarė man nė vieno 
gero žodžio. Negana to, jo manieros labai prastos. Gerai, kad 
neteko kalbėtis su juo ilgiau kaip penkias minutes. 

Nuobodžiaudama patraukiu į svetainę ir patogiai įsitaisau 
ant sofos. Štai kaip būna: atsidūrusi svetimame mieste be drau- 
gų, leidi šeštadienio vakarą viena tvarkingoje svetimos šeimos 
svetainėje žiūrėdama realybės šou apie Kardašianų šeimą. Kai 
pačios gyvenimas užknisa, belieka žiūrėti, kaip gyvena kiti. Esu 
tikra, sužinojusi, kad žiūriu šį šou, Amelija nugalabytų mane. 
Aš irgi nesižaviu juo. Na, gal truputį, bet niekad jai to nesakau. 

Žiūrėdama televizorių, užverčiu mamą žinutėmis. Visose 
jose skundžiuosi tėčiu. Mama palaiko mane. 

Spoksodama į telefoną, prieškambaryje išgirstu moterišką 
balsą: 

- Ar kas nors yra? 

Trinkteli laukujės durys. Nuščiūvu ir išjungiu televizorių. 
Tai tikrai ne Ela. Praėjo vos pusvalandis, šeimyna turėtų būti 
nespėjusi net užkandžių suvalgyti. 

- Labas, - atsakau. 

- Kas čia, po galais? - grėsmingas balsas taip išgąsdina 
mane, kad susigūžiu ant sofos. Žmogysta atidaro svetainės du- 
ris ir įeina, tvirtai sučiaupusi lūpas. Tai Tifanė. Išvydusi mane, 
su palengvėjimu atsidūsta: - Atleisk, maniau... 

- Ką manei? - atšaunu ir abejingai nužvelgiu ją. 

- Nieko, - skubiai atsako Tifanė. - Kur Taileris? 

Nuo tos akimirkos man pasidaro nebeįdomu. Atsigręžiu į 
televizorių, vėl jį paleidžiu ir žiūriu šou. 

- Nemačiau jo nuo tada, kai nuėjo praustis po dušu. 

- Ačiū. - Tifanė išeina iš svetainės. 

Girdžiu, kokiais tvirtais žingsniais ji lipa laiptais, tarsi jaus- 
tųsi kaip namie. Pritildau televizoriaus garsą ir lūkuriuoju, mė- 
gindama ką nors nugirsti. 

Geras tris minutes tylu, paskui balsai garsėja, nes Tifanė su 
Taileriu leidžiasi žemyn. Užspaudžiu lūpas atpakalia ranka ir 
smalsiai dėbsau į duris. 

- Atvėsk, - sako Taileris. - Būčiau pasirodęs po valandos, 
kaip ir tarėmės. 

- Galėjai bent atsiliepti į skambučius, - priekaištauja 
Tifanė. 

- Negirdėjau jų, nes grojo muzika. 

Juodu sustoja prieškambaryje. Stebiu porelę pro atviras sve- 
tainės duris. 

Taileris pamato mano žvilgsnį. 

- Po šimts, kas tau rūpi? 

- Viešpatėliau, man tai nusispjaut, - atkertu. 

Tifanė papurto galvą, nepritardama Taileriui. Spėlioju, kaip 
sutaria su juo. 

- Užsikimšk, Taileri. 

- Kaip nori, - susiraukęs burbteli jis ir atgręžia man nuga- 
rą. - Nešdinkimės iš čia. 

- Palūkėk... - Tifanės balsas prityla, kandžiodama apatinę 
lūpą, mergina žiūri į Tailerį, nuleidusi blakstienas. Jos veido 
išraiškos jis nesupranta. 

- Kas dabar? 

Tifanė įeina į svetainę ir užstoja televizorių. Paprašyčiau 
pasitraukti, bet dar nesu pasirengusi ginčytis su nepažįstamais 
žmonėmis. 

- Naujas planas, - pareiškia ji, akimis bėgiodama nuo Tale- 
rio prie manęs. Esu priversta klausytis ir gerai darau, nes Tifanės 
žodžiai nustebina mus abu. - Ostinas surengė paskutinės mi- 
nutės vakarėlį, dalyvausime jame. Tu irgi, Idena, - Tifanė įbeda 
žvilgsnį į mane. - Tavo vardas Idena, tiesa? Neatrodo, kad bū- 
tum vakarėlių liūtė, bet Reičelė prašė pakviesti tave. Taigi eime. 

- Valandėlę luktelėk, - paliepia Taileris ir grėsmingai su- 
raukęs antakius žengia prie jos. Tyliai sumurma jai į ausį: - 
Maniau, važiuosime pas tave. Pati supranti... - jis kalba ne per 
tyliausiai, tad visi jo ketinimai man tampa aiškūs. 

- Tvarkaraštis pasikeitė, - sukužda Tifanė. Sunėrusi rankas 
mergina apeina Tailerį ir vėl prabyla garsiau: - Idena, važiuoji 
drauge. Tu irgi, Taileri. Dalyvausi vakarėlyje ir nors kartą ne- 
pasigersi. 

- Pasvajok! 

- Reičelė su Mege jau ruošiasi mano namuose, tad pasku- 
bėkim! - Tifanė išsitraukia iš užpakalinės kišenės automobilio 
raktelius ir nužingsniuoja prie durų, bet aš sustabdau ją. 

- Luktelėk, man reikia persirengti, - išpyškinu, atsistoju 
ir pažvelgiu į lubas. Jei pasiseks, gal jos užgrius ant manęs. - 
Duok penkias minutes ką nors užsimesti, - kaip tik dabar spė- 
lioju, kodėl amžinai patenku į tokią baisią padėtį, bet kažkodėl 
neįstengiu atsisakyti. 

Tifanė nusijuokia, stveria man už rankos ir tempiasi drauge. 
Sako užjaučiamai: 

- Pasiskolinsi ką nors iš manęs! Dabar eime. Turime ten 
būti po dviejų valandų. - Ji paleidžia mane, apsigręžia ir eina 
laukan. Taileris pirma manęs prasigrūda prie laukujų durų. 

- Maniau, tau namų areštas, - sakau. 

Atsisukęs jis abejingai įsispokso į mane ir anaiptol nedrau- 
giškai nusivaipo. 

- O aš maniau, kad tu sergi. 

Man telieka užsičiaupti. 


* * * 

Keliauju į Tifanės namus apimta nerimo. Mintys sukasi tik 
apie vieną dalyką: nenusiskutau kojų. Jos neduoda man ramy- 
bės visas dešimt minučių, kol suspausta sėdžiu ant užpakalinės 
sportinio automobilio sėdynės. Mano keliai remiasi į krūtinę, 
nes Taileris savanaudiškai atstūmęs savo sėdynę iki pat galo. 
Nė vienas iš jų nesikalba su manimi, bet tai nesvarbu. Porelė 
šnekasi tik apie paskutinį nuotykį, aptarinėja vidurinės moky- 
klos paskalas. Sužinau, kad Evanas Mejersas ir Nikolė Marti- 
nes išsiskyrė, nors nenumanau, kas jie tokie. 

Tifanės namas užima didelį plotą kvartalo pakraštyje. Re- 
gis, pastatytas iš marmuro, tad prie durų turėtų laukti liokajus. 
Bet kai išlipame iš automobilio ir įeiname vidun, nematau nei 
liokajų, nei tarnų. Namas kaip namas, tik jam panaudotos itin 
prabangios medžiagos. 

- Tavo mama vis dar išvykusi, tiesa? - klausia Taileris. 
Ankstesni jo tikslai darosi dar aiškesni. 

- Aha, - atsako Tifanė. - Virtuvėje yra alaus. Palauk ten, 
kol susiruošime, tik neprisiplempk, - mergina meta į Tailerį 
įspėjamą žvilgsnį. Iš viršaus sklinda garsi muzika. Tifanė čium- 
pa mane už rankos ir nusitempia aukštyn. Kopiame laiptais - 
aišku, marmuriniais. - Ilgai netruksime! - sušunka ji, persilen- 
kusi per turėklą. 

- Tife! - iš kambario ilgo koridoriaus gale mus pasiekia ne- 
rūpestingas Reičelės balsas. Muzika tuoj pat nutyla. - Tifanė! 

- Grįžau! - ji stumteli uždarytas duris ir įžengia vidun. 

Pėdinu jai įkandin. 

- Idena! - Ką tik šukavusi Meganai plaukus, Reičelė iškart 
pašoka ant kojų, mojuodama plaukų žnyplėmis ir šypsodama- 
si. - Tu atėjai! 

Neturėjau kitos išeities, pamanau. 

- Ar tikrai galiu eiti į tą vakarėlį? - klausiu visų merginų. 

- Manau, kad taip, - atsako Tifanė. Atsakymas neįtikina 
manęs. Ji patraukia prie savo drabužių spintos - iš tikrųjų tai 
arka į didžiulę drabužinę - ir per petį dirsteli į mane. - Reičelė 
sakė, kad atvažiavai čia tik vasarai, tiesa? 

- Aha. 

- Gerai, tad turi kaip reikiant pasilinksminti. 

- Ji teisi, - taria Megana, sėdėdama ant grindų. Ji vilki šilki- 
nę suknelę, trys ketvirčiai plaukų jau sugarbanoti. - Pasirūpin- 
sime, kad tavo vasara būtų nenuobodi. 

Per vėlu, dingteli man. Ji jau nuobodi. 

- Ateik išsirinkti suknelės! - kviečia Tifanė, bet jos entuzi- 
azmas netikras. - Siūlau juodą. Juodą arba raudoną. Tau tiks. 
Ir pabrėš figūrą. Aha. Pala, Megana, tu vilkėsi raudoną, tiesa? 
Taigi renkamės prigludusią juodą. Pabandykim šitą, - ką tik 

kvietusi išsirinkti suknelės, Tifanė paduoda man tik vieną iš jų, 
į kurią vos spėju žvilgtelėti, ir tuoj pat atitraukia. - Veikiausiai 
tau bus siauroka, - burbteli ji, nužvelgdama mano figūrą. Su- 
sigūžiu nuo vertinančio Tifanės žvilgsnio. Ar ji ką tik pareiškė, 
kad esu putli? 

Nesitiki, kad taip pasakė tyčia, gal turėjo galvoje ne šitai, 
bet vis tiek pasijuntu įskaudinta. Iš paskutiniųjų stengiuosi pa- 
miršti Tifanės žodžius, bet jau per vėlu. Jie be paliovos įkyriai 
skamba ausyse net tada, kai ji įduoda man keletą kitų apdarų 
ir šneka su dar didesniu įkarščiu. Stengiuosi lygiai alsuoti ir 
įtikinti save, kad ji klysta. 

Aprūpinusi kauge juodų suknelių, Tifanė palieka mane 
ruoštis. Pirmiausia paleidžiu plaukus ir pasiskolinu karštas 
žnyples jiems ištiesinti. Megana pasisiūlo padaryti makiažą. 
Tifanė randa porą aukštakulnių basučių su platformomis, tin- 
kančių prie suknelės. Laimė, mudvi avime to paties dydžio ba- 
tus. Kai pagaliau ateina laikas vilktis suknelę, pasakau Reičelei 
apie neskustas kojas. Ji tik nusijuokia ir nusiunčia mane į di- 
džiulę prabangią Tifanės vonią susitvarkyti, parodo, kur rasti 
skustuvą ir kitas priemones. 

Baigiu ruoštis ir apsivelku suknelę. Labai labai prigludu- 
sią, su ja jaučiuosi nesmagiai. Išgirstu Tailerį įeinant į Tifanės 
kambarį. Grįžusi iš drabužinės pamatau, kad visos merginos 
apsirengusios ir pasiruošusios vykti. Nors Tifanės, Reičelės ir 
Meganos suknelės prigludusios kaip maniškė, vis tiek jaučiuo- 
si apsivilkusi nederamai. Rodos, drabužis išryškina kiekvieną 
mano kūno linkį. 

- Gerai, ar jau galim važiuoti? - klausia Taileris, aiškiai 
nuobodžiaudamas. Jis kokias dvi valandas pralaukė gurkšno- 
damas alų ir dabar netvirtai laikosi ant kojų. - Dinas ir Džeikas 
jau ten. 

- Ar gerai atrodau? - klausia Tifanė, lėtai sukdamasi ratu, 
kad Taileris galėtų įdėmiai apžiūrėti. Jos suknelė balta. Nors 
prigludusi ir trumpa, bet labai elegantiška. 

- Mažute, puikiai atrodai, - jis sunkiai apverčia liežuvį. Iš- 
geria paskutinį gurkšnį iš skardinės, padeda ją ant tualetinio 
staliuko ir žingteli į priekį. - Karšta pupytė. - Taileris apkabina 
Tifanę per liemenį ir prisitraukia artyn. Nors kambaryje esama 
dar trijų merginų, jis įsisiurbia jai į lūpas kone iki skausmo, 
viena ranka grabinėja užpakalį, kita spaudžia strėnas. Ji neat- 
stumia jo. 

Pasibjaurėjusi pažvelgiu į Reičelę, ši tik išpučia akis. Vėl gir- 
džiu šlykštųjį laižymosi garsą. Taileris ir Tifanė yra blogiausiai 
besigraibanti pora pasaulyje. 

- Ar tuodu visad šitaip elgiasi? - tyliai sumurmu, nenorė- 
dama antrąsyk sudrumsti jų intymumo. 

Reičelė tik papurto galvą. Manau, tai reiškia užuojautą. 

- Nuolat. 

Dirsteliu į porelę. Rodos, neketinama greitai liautis, net kai 
Megana kumšteli jiems į šoną, kad galėtų išeiti į koridorių. Gali 
pamanyti, kad Tifanė su Taileriu trejus metus nesimatę. Jie do- 
misi tik vienas kitu. 

Taigi Taileris gali nervinti, Tifanė gali būti labai šiurkšti, aš 
galiu būti putli. Bet mano suknelė ne taip prilipusi prie kūno 
kaip tuodu vienas prie kito. 

Po aštuntos vakaro Megana veža mus į vakarėlį, kurio bijau 
taip, kad negaliu nė apsakyti. Iš tos baimės verčiau rinkčiausi 
vakarienę su tėčiu ir Ela. Be abejo, kimšti beprotiškai brangų 
maistą būtų geriau, negu gerti pigų, kartų alkoholį. 

Kai ima temti, sėdame į sidabrinę tojotą korolą. Saulėlydis 
toks nuostabus, kad nepajėgiu atitraukti žvilgsnio nuo hori- 
zonto, kol Reičelė liepia atsitokėti ir kumšteli man į šoną. Ne- 
noriai įsitaisau ant galinės sėdynės greta Tailerio. Jam iš kito 
šono sėdi Tifanė. Alų vaikinas laiko tarp kelių, degtinę pasista- 
tęs man prie kojų. Automobilyje nemaloniai sumyšta kvapai: 
kūno gaiviklio, kvepalų ir Tailerio tualetinio vandens. Ką jau 
kalbėti apie muziką, trenkiančią visu garsumu. Laimė, auto- 
mobilis rieda gatve saugiu greičiu. Megana vairuoja įsitempu- 
si, įkibusi į vairą ir neprataria nė žodžio. Rodos, bijo atitraukti 
dėmesį nuo kelio, todėl yra labai susitelkusi. Reičelė su Tifane 
plepa ir už ją. 

- Jei vakarėlyje išvysiu Molę Džeferson, prisiekiu Dievu, 
išeisiu, - sako Reičelė, neatitraukdama akių nuo mobiliojo. Ji 
nepaprastai greitai renka žinutes, pirštai juda taip mikliai, kad 
lieka tik stebėtis. 

- Kodėl ten turėtų būti ta nevykėlė? - nusijuokia Tifanė ir 
pasitvarko plaukus, perbraukia juos pirštais, kol lieka paten- 
kinta šukuosena. - Ostinas tikras bjaurybė, ištikimas savo 
principams. Jokių nevykėlių. - Tifanė persilenkia per Tailerį, 
dirsteli į mane, tada nusišypso ir vėl įsitaiso patogiai. 

Mums važiuojant per miestą, vogčiomis žvilgteliu į kairę. 
Taileris sėdi sunėręs rankas ant krūtinės, regis, jam ne itin pa- 
togu. Vaikinas nenuleidžia neramių akių nuo rankinio stab- 
džio. Tikriausiai pajunta žvilgsnį, nes akies krašteliu dirsteli į 
mane ir tuoj pat nusigręžia. Grįžteliu į langą ir žiūriu į bėgan- 
čius pro šalį pastatus, bet vis tiek jaučiuosi nesmagiai. Taileris 
kas kelios minutės žvilgčioja į mane, bet kaskart, kai noriu jį 
nutverti, nusuka akis. 

- Kaip einasi tai Sabinai? Sabina... - Reičelė pakelia akis 
nuo mobiliuko ir prispaudžia pirštą prie lūpų, trumpam už- 
sigalvojusi. Paskui grįžteli sėdynėje ir tarpą pašnairuoja į Tifa- 
nę. - Juk žinai, apie ką kalbu, tiesa? Apie studentę iš Vokietijos, 
atvykusią pagal mainų programą. 

- Apie merginą, užėmusią mano vietą per ispanų kalbos 
pamokas? Ji vardu Sabina Bauman. 

- Taip! - surinka Reičelė ir drimba ant sėdynės. 

- Tikiuosi, jos irgi nebus. Ji nuolat varvina seilę į Trevorą. 

- Ir į tave, Taileri, - priduria Tifanė. 

Tasai gūžteli pečiais, bet suprantu, kad toji Sabina nėra Ti- 
fanės draugė. Ši tvirčiau sučiaupia lūpas ir pasislenka arčiau 
savo vaikino. 

Tifanė su Reičele toliau aptarinėja galimus vakarėlio sve- 
čius, šiek tiek apšviečia ir mus. Megana pernelyg susikaupusi 
vairuoja, stengiasi, kad visi išliktume gyvi, Taileris užsigalvojęs 
spokso į niekur, o man, tiesą sakant, tai nerūpi. 

Taigi po penkiolikos minučių nuolatinio plaukų taisymosi 
ir tikro kalių liežuvavimo atvažiuojame į jau įsisiūbavusį vaka- 
rėlį. Didžiajame kieme slampinėja keletas žmonių, svečių vis 
daugėja. Meganai pavyksta nevikriai įsprausti automobilį tarp 
apdaužyto sunkvežimiuko ir kabrioleto. Kai išlipame, mus ap- 
kurtina garsi muzika. Pasiimame atsivežtus gėrimus, aš gaunu 
nešti pakuotę alaus ir butelį degtinės; staiga pasijuntu kaip tik- 
ra alkoholikė. Kertu lažybų, kad dirsčiojantys pro užuolaidas 
kaimynai rengiasi skambinti policijai. Ir aklas matytų, kad esa- 
me nepilnamečiai. Neturiu supratimo, iš kur Tifanė, Reičelė ir 
Megana gavo šių gėrimų ar kaip įsigudrino jų nusipirkti, bet 
jos, kaip ir visi Amerikos paaugliai, turi savų kelių. Jų visada 
esama. Pavyzdžiui, gauti suklastotą asmens tapatybės kortelę. 
Įkišti svaigalų pardavėjui dvidešimt žaliųjų. Paprašyti bena- 
mio, kad nupirktų alkoholio mainais į sumuštinį. 

- Sveikas, Taileri! - kažkas surinka per pievą. Neaukštas 
vaikinas itin trumpai kirptais plaukais su skardine „Budwei- 
ser“ rankoje prisiartina prie Tailerio, ir juodu sumuša del- 
nais. - Džiaugiuosi, kad atvažiavai. 

- Aha, - pritaria Taileris. Jis parodo į dėžę alaus po pažas- 
timi. - Virtuvėn? 

- Taip, - atsako vaikinas, besdamas pirštu namo pusėn. - 
Pastatyk ją ir prisidėk prie mūsų. - Taileris netvirtai žirglioja 
ir pakeliui sveikinasi su daugybe žmonių, kol dingsta viduje. 

- Sveikas, Ostinai! - sako Tifanė tam pačiam vaikinui, tur- 
būt vakarėlio šeimininkui. 

Velkuosi jai iš paskos su Reičele ir Megana. Jaučiuosi nei 
šiaip, nei taip. Nepažįstu nė vieno iš šių žmonių, bet atvykau į 
vakarėlį ir meldžiuosi, kad niekas nepastebėtų įsibrovėlės. 

- Pasilinksminkit, merginos, - taria Ostinas gašliu balsu, 
todėl keliantis man didžiulį pasidygėjimą. - Gražios suknelės. 

- Žinau, - atsako Tifanė. Ji pakelia akis į dangų ir per petį 
dirsteli į savo užpakalį, kramtydama lūpą. Aš šitai pastebiu. - 
Beje, susipažink, čia Idena. 

- Idena? - Ostino akys nukrypsta nuo Tifanės, užkliūva už 
Reičelės ir Meganos, kol galiausiai sustoja prie manęs. - Atėjai 
į mano vakarėlį nekviesta, Idena? 

Vos negaunu galo čia pat, vietoje, bet Tifanė žingteli į prie- 
kį ir priglaudžia delną Ostinui prie krūtinės. Palinkusi į jį, su- 
murma: 

- Idena yra Tailerio įseserė, - ji atšlyja ir nuveria vaikiną 
griežtu žvilgsniu. - Juk nenori su juo pyktis, taigi... 

Ostino veido išraiška akimirksniu pasikeičia, jis žingteli at- 
gal, pašaipą keičia plati šypsena. 

- Sveika atvykusi į vakarėlį! Prisidėk prie mūsų arba keliauk 
namo, - jis aukštai iškelia alaus skardinę, švilpteli ir nueina sau. 

- Girdėjai, ką sakė, - taria Reičelė. Ji atkemša butelį deg- 
tinės ir maukteli didžiulį gurkšnį nė nesusiraukdama. Matyt, 
įgudusi. - Prisidėk, velniai rautų! 

Temsta, ir Tifanė patraukia į vidų. Dabar jau suvokiu, kad 
ji yra šios trijulės vadė. Trijulės, į kurią įeinu ir aš, prielipą iš 
Portlando. Būdama tokia, nerimauju, nervinuosi ir jaučiu, kad 
esu čia nepageidaujama. 

Visas namas prigrūstas žmonių ir dėžių su alumi. Be to, čia 
siaubingai karšta. Muzika eina per smegenis, alkoholis liejasi 
laisvai. Dauguma svečių įkaušę, kai kurie girti kaip dūmai, tik 
keletas tvirtai laikosi ant kojų. Kol prisikasame iki virtuvės, 
Tailerio jau nematyti. Jo dėžė su alumi guli tarp kitų gausios 
alkoholio kolekcijos eksponatų. Jais nukrautas stalas ir visi 
laisvi paviršiai. Ant grindų mėtosi panaudotos stiklinaitės. 
Atsargiai apeinu jas, ant stalo krašto pastatau pakuotę alaus 
ir degtinę. 

- Atleisk man, Reiče, - už nugaros pasigirsta įkaušusio 
vyruko balsas. Žvilgtelėjusi dešinėn, išvystu, kaip jis apglėbia 
Reičelę per liemenį ir vedasi į šalį. - Spėliojau, ar pasirodysi 
šįvakar. 

- Trevorai! - susijaudinusi Reičelė puola jam į glėbį ir pakš- 
teli į lūpas. 

Vyrukas apeina mano draugę ir pasiima alaus, o ji žiūri į jį 
kaip trejų metų mergytė į šuniuką. 

- Čia jos vaikinas? - vien lūpomis klausiu Meganos, bet ši 
papurto galvą. 

- Pasimatysim vėliau, mergaitės! - surinka Reičelė, nors 
stovi visai šalia. - Pasilinksmink, Idena! 

Porelė išeina iš virtuvės, Trevoras su skardine alaus, Reičelė 
su buteliu degtinės. 

- Reičelė visai negali gerti, ji jau nusilakusi, - atgręžusi 
mums nugarą sako Tifanė, pildama dvi naujas taureles. - Ėmė 
siurbti koktelius vos atvažiavusi pas mane. 

Tikrai, mums ruošiantis, Reičelė dažnai smukdavo į virtuvę. 
Iki šiol maniau, kad jai suko pilvą. 

Prieinu arčiau prie Tifanės ir matau ją pilstant į taureles 
tekilą. 

- Kas per vienas tasai Trevoras? - smalsauju. 

- Jos vakarėlių partneris, - abejingai atsako Tifanė, tarsi tai 
būtų visiškai įprasta. - Juodu dulkinasi per vakarėlius, ir tiek. 
Na štai. - Ji atsigręžia, plačiai išsišiepia ir paduoda man taurelę 
tekilos. 

Žvilgsniu prašau Meganos, kad padėtų, bet ji tik patraukia 
pečiais ir parodo automobilio raktelius. 

Anksčiau esu ragavusi tekilos namie, Portlande, su mažu 
draugų būreliu. Nepajutau nieko blogo, išskyrus gižų, kartų 
skonį burnoje. 

- Ak, - sakau žiūrėdama į sklidiną stikliuką. Akies krašteliu 
pastebiu, kaip Tifanė lyžteli plaštaką. - Ak! 

Švelniai nusijuokusi Megana pakelia akis į dangų, paskui 
paima nuo ruošos stalo druskinę ir paduoda Tifanei. 

- Ar esi ragavusi anksčiau? 

- Tekilos? - klausiu. 

- Tekilos, kokia ji turi būti, - pataiso Tifanė, kilstelėdama 
antakius. - Su žaliąja citrina ir kitkuo. 

- Ak, - pakartoju. Portlande visi geria alų ir romą. - Mūsų 
vakarėliai ne tokie... 

- Pašėlę? - nusivaipo Tifanė. Ji užsiberia ant plaštakos šiek 
tiek druskos. - Grįžusi galėsi pamokyti draugus. Dabar lyžte- 
lėk ranką tarp nykščio ir smiliaus. 

Staiga pasijuntu kvailai tarsi jauniklė, apsupta vyresnių ir 
šaunesnių mokinių. Bet čia ne vidurinė mokykla ir tie jaunuo- 
liai ne mokiniai. Čia vakarėlis. Jie puikiai žino, ką daryti, ką 
kalbėti ir kaip pritapti, o aš nieko nenutuokiu. 

- Gerai, - atsakau ir lyžteliu ranką. Suima juokas, imu 
svarstyti, ar tėtis su Ela jau grįžę. 

- Druska, - Tifanė paduoda druskinę; pamėgdžiodama ją, 
užsibarstau truputį druskos ant odos. Ji prilimpa. - Gerai, da- 
bar reikia surasti žaliųjų citrinų. 

- Tife, jos ana ten, - sako Megana ir nusijuokia, rodydama 
į krepšelį su vaisiais, padėtą tam tikslui. 

Aš nemėgstu žaliųjų citrinų. 

Tifanė prispaudžia ranką sau prie kaktos ir atsidūsta. 

- Dar neišgėriau nė taurelės, o jau nieko nebematau. Čiupk 
griežinėlį, Idena, ir laikyk rankoje, apibarstytoje druska. 

Darau kaip liepiama, įkišu žaliosios citrinos griežinėlį tarp 
nykščio ir smiliaus, paskui vėl pažvelgiu į Tifanę laukdama to- 
lesnių nurodymų. 

- Kas dabar? 

- Druska, tekila, žalioji citrina, - įsiterpia Megana, žingteli 
atgal ir nužvelgia mudvi su Tifane. Šiai linktelėjus, paragina: - 
Pirmyn! 

Apimta panikos, vis tiek lyžteliu druskos ir atlosiu galvą, 
mėgindama susipilti tekilą į gerklę. Vos nežiaukteliu. Ji šlykšti 
ir karti. Tada prisimenu griežinėlį žaliosios citrinos ir atsikan- 
du. Mano veidas persikreipia, vaisiaus sultys teka skruostais, 
puolu prie kriauklės ir išvemiu tekilą. 

Grįžusi namo, gausiu velnių. 

- Juk žinai, kaip sakoma, - nusivaipo Tifanė. Turbūt baisiai 
atrodau, nes ji skubiai paduoda man skardinę alaus, tarsi šis 
padėtų nugalėti šleikštulį. - Viena taurelė tekilos, antra taurelė 
tekilos, trečia taurelė tekilos - ir atsiduri ant grindų. - Keli 
žmonės užeina į virtuvę pasiimti gėrimų. Tifanė nusprendžia 
pasinaudoti proga ir dingti. - Einu ieškoti Tailerio. Linksmin- 
kitės, mergaitės. 

Staiga muzika rėžia dar garsiau, atsimuša nuo sienų, gręžte 
gręžia ausis. Mušamųjų garsai kelia galvos skausmą. Megana 
paima mane už laisvosios rankos ir nutempia į didelę, bet sau- 
sakimšą svetainę. Pakeliui šnekteli su keliais žmonėmis, laimė, 
niekas jos neklausinėja, kas aš per nevykėlė. 

Iš kito kambario galo prisiartina stambus vaikinas. Perrėk- 
dama muziką, Megana tuoj pat klykteli: 

- Džeikai! 

- Sveika, Mege, - atsako jis. Vilki juodus marškinėlius su 
didžiuliu užrašu ant krūtinės, kurio nesistengiu perskaityti. 
Šviesūs želė sutepti plaukai išsidraikę į visas puses. - Kur Tifė 
ir Reičė? - klausia vaikinas. Suprantu, kad jis mėgsta trumpinti 
vardus. 

- Reičelė su Trevoru, - atsako Megana ir kartu su Džeiku 
pakelia akis į dangų. - Tifanė ieško Tailerio. Matei jį? 

Pastebiu, kad vaikinas paniūra. 

- Aha, - atsako gana rimtai. - Elgiasi kaip įprastai. 

Megana akies kampučiu pažvelgia į mane, prikanda lūpą ir 

kalba toliau: 

- Kur Dinas? 

- Merginos, jis jūsų ieškojo, - Džeikas nusijuokia, gurkšteli 
alaus, ir jo veidas sušvelnėja. Nurijęs gėrimą, vaikinas įsiste- 
beilija į mane. - Kas ši naujokė? 

- Idena, - atsakau pati. Jau žinau, koks bus kitas klausimas, 
todėl užbėgu Džeikui už akių. - Esu Tailerio įseserė. Atvažia- 
vau pavasaroti. 

Džeiko veidas vėl surimtėja. Jis meta žvilgsnį Meganai, ši 
atsakydama gūžteli pečiais. 

- Kas yra? - klausiu. 

- Hmm, - numykia Megana. - Eisiu paieškoti Reičelės, pa- 
žiūrėsiu, ar kur nors nepargriuvo. 

- Gal nori nunešti jiems sargių? - nusišaipo Džeikas, juo- 
kais pasitapšnoja per kišenes ir sukikena. Megana irgi sukri- 
zena, pasitaiso plaukus ir nueina. - Taigi tu esi Tailerio Briuso 
įseserė? 

Noriu papurtyti galvą ir paneigti savo giminystę, bet iškrės- 
čiau nesąmonę, todėl skubotai burbteliu: 

- Aha, - ir kuo mikliausiai nusuku kalbą. Klausiu Džeiko, 
kas pirmiausia užeina ant seilės: - Ar jūs visi dvyliktokai? 

Vaikinas krypteli galvą. 

- O tu ne? 

- Vienuoliktoke, - tyliai atsakau. Tai dar viena priežastis, 
dėl kurios nepritampu čia. Vienuoliktoke abiturientų vakarė- 
lyje. Amelija nieku gyvu nepatikės. Portlande abiturientai ne- 

bendrauja su mumis. Vaikinai mums per dideli kietuoliai, mer- 
ginos elgiasi kaip suaugusios, lyg laikydamos save aukštesne 
rase. Tarkim, niujorkietėmis. 

- Iš kur, sakai, atvažiavusi? 

Mano mintys vėl grįžta prie Džeiko. 

- Hmm, iš Portlando. 

- Meino valstijoje? 

- Oregone, - pataisau jį. Vaikinas vėl gurkšteli alaus. Tylė- 
jimas ir nuobodus pokalbis nuteikia nesmagiai. - Atleisk, pri- 
mink, kur yra Taileris. 

Džeikas liaujasi gėręs ir pakelia antakį. 

- Kodėl tau tai parūpo? 

Todėl, kad noriu namo, o mudu gyvename ten pat. 

- Noriu nunešti jam alaus, - pameluoju. 

Prieš atsakydamas, Džeikas gerokai pasvarsto, galiausiai 
taria: 

- Jis užpakaliniame kieme. Būk atsargi. 

- Ačiū, - gurkšteliu alaus ir patraukiu koridoriumi, vedan- 
čiu į namo gilumą. 

Grūduosi pro daugybę kūnų. Jie ne Tifanės, Reičelės ar Me- 
ganos, dabar man labai praverstų jų draugija. Esu palikta tarp 
minios nepažįstamųjų svetimame mieste ir, žinoma, jaučiuosi 
prastai. 

Pro koridoriaus gale paliktas atviras užpakalines duris pir- 
myn atgal landžioja žmonės. Prasispraudžiu pro juos, alų pasi- 
dedu kieme ant stalo. Patvoryje vemia vaikinas, pievelėje guli 
nualpusį mergina. Svarstau, ar nereikėtų jai padėti, bet tuoj pat 
išgirstu juoko pliūpsnį iš garažo kiemo kampe. Rodos, žvengia 
būrys vaikinų, todėl sukaupiu drąsą ir patraukiu ten. Jei nieko 
nedarysiu, įstrigsiu vakarėlyje iki nežinia kelintos ryto. 

Priėjusi artėliau, ore pamatau dūmus. Lango nėra, durys 
uždarytos, tad griebiu už rankenos ir atplėšiu jas. Į nosį tren- 
kia toks stiprus „žolės“ kvapas, kad, net dūmams sklaidantis 
nakties ore, akis ima graužti ašaros. Užsidengiu burną ranka ir 
imu kosėti, paskui užsimerkiu ir žingteliu atbula. 

- Ar tai „žolė“? - burbteliu. 

- Ne, cukraus vata, - kažkas atkerta, ir garaže vėl nuaidi 
kurtinantis juokas. 

Man visai nejuokinga. 

Prasisklaidžius dūmams, atmerkiu akis ir pamatau spok- 
sant keturis vaikinus. Vienas iš jų Taileris, bandantis paslėpti 
suktinę už nugaros, bet kam tos pastangos? Vis tiek mačiau ne 
tik paniką, bet ir susirūpinimą jo veide. 

- Ką čia paistot? - klausiu netikėdama savo ausimis. 

- Drauguži, vesk iš čia tą paukštytę, - sumurma kažkuris iš 
kitų trijų. Jie man nerūpi. Mano akys įsmeigtos į Tailerį. - Ne- 
bent norėtų užeiti vidun ir palaikyti mums draugiją. 

- Broluži, - sako Taileris drebančiu balsu, nuryja seilę ir 
prisiverčia trumpai nusijuokti. Vaikino akys it stiklinės, vyz- 
džiai išsiplėtę, - tikrai nori, kad tas vaikas užeitų vidun? 

Nugriaudi dar garsesnis juokas, bet Taileris neprisideda 
prie kikenančių ir kosėjančių draugužių, tik kramto lūpas, jo 
akys laksto nuo manęs prie jų. Vaikinas svarsto, kaip išsisuk- 
ti. Pirmiausia jam reikia atsikratyti suktinės, vis dar laikomos 
rankoje. 

- Kas, po griausmais, ji tokia? - klausia tas pats vaikinas. 
Plūsteli dar stipresnis „žolės“ kvapas - kažkas išpučia dūmus. 
Greitai išsklaidau juos ranka. - Negi niekas nepaaiškino jai 
taisyklių? - Prisimerkiu ir pro dvokiančius dūmus pamatau į 
mane įsmeigtas krauju pasruvusias akis. Juodaodis jų savinin- 

kas vaiposi. - Mažute, netrukdyk mums. Nešdinkis iš čia po 
velnių, antraip mes visi išdulkinsim tave, - jis žengteli pirmyn 
su degančia suktine rankoje. Ši beveik surūkyta, bet vis tiek 
pasiūloma man. 

Tarsi būčiau sumaniusi parūkyti „žolės“, Taileris atsistoja 
tarp juodaodžio ir manęs. Palaižęs smilių, užgesina savo suk- 
tinę, įsikiša į kišenę, tada atlošia pečius ir dėbteli j draugužį. 

- Kokį velnią čia išdarinėji? - klausia rodydamas į nuorū- 
ką. - Kur tavo protas, Kleitonai? 

Juodaodis įsikiša nuorūką tarp lūpų, giliai užsitraukia ir iš- 
pučia dūmus Taileriui į veidą. 

- Pasiūlyti jai užsitraukti yra protinga. Tai vadinama ge- 
romis manieromis. Nepasiūlyti būtų šiurkštų, - postringauja 
Kleitonas ir per Tailerio petį dirsteli į mane. - Aš teisus, nau- 
joji mergaite? 

Kiti du vaikinai suprunkščia, bet nelabai kreipia dėmesio, 
kas vyksta. Tikriausiai per daug prisirūkę, kad dar kas nors rū- 
pėtų. Tiesiog stoviniuoja garažo gale, kvatojasi, plačiai šypsosi. 
Tailerio taip lengvai nepralinksminsi. 

- Drauguži, pasiimk tą prakeiktą suktinę, - iškošia jis ir 
žingteli atatupstas, kūnu stumdamas mane, versdamas trauk- 
tis kartu. - Ji nenori, tik pažvelk, - dirsteli per petį į perdėm 
pasibjaurėjusį mano veidą. Taileris spokso taip ilgai, kad pasi- 
daro nesmagu. Net Kleitonui prabilus, nenuleidžia akių nuo 
manęs. 

- Tiek jau to, - sako Kleitonas. - Tiesiog veskis ją iš čia. 
Kam mums čia ta mergiščia? 

- Ir aš taip pat manau, - pritaria Taileris. Paskui staiga at- 
sigręžia į mane. Pasidygėjusi smarve, papurtau galvą. Svarstau, 
ar Ela žino apie „žolę“. Ar nutuokia, kad sūnus leidžia vakarus 
kvaišindamasis? 

Jis eina prie manęs, bet sujudėjęs kažką užkliudo sugniauž- 
tu kumščiu. Vaikino akys nukrypsta į dešinę. Paseku jo žvilgs- 
nį. Taileris žiūri į metalinį staliuką ir prie jo kampo pritvirtintą 
nedidelę lempą. Jau noriu nusukti akis, bet pastebiu, kas yra po 
ja: mėtosi pluoštas dolerių banknotų, keletas kredito kortelių, 
o svarbiausia, pribarstyta baltų miltelių. 

- Dieve mano, - sukuždu greitai mirksėdama, todėl, kad 
nesuprantu, ar nesu paveikta įkvėptų dūmų ir ar akys neapgau- 
na manęs. - Dieve mano! 

- Drauguži, rimtai, aš nejuokauju, - taria Kleitonas. - Vesk 
ją iš čia, kol neiškvietė policijos. 

- Taip, taip, ji išeina, - atsako Taileris, suimdamas mano 
ranką ir švelniai stumdamas tolyn nuo garažo. Nustembu, kad 
jis seka iš paskos, vedasi mane per kiemą, kol atsiduriame toli 
nuo visų, kur niekas mūsų negirdi. 

- Tu siaubingas, - sušnypščiu nublokšdama jo ranką. - Tai- 
leri, nejaugi tikrai uostai kokainą? 

Vaikinas atrodo bejėgis, tarsi būtų pirmą kartą kaltinamas 
tuo. Jis susiima veidą delnais ir suvaitoja. 

- Čia tau ne vieta, - sako staiga atitraukdamas rankas. Pas- 
kui susikiša jas į kišenes ir ima spardyti žolę. - Turėtum... tu- 
rėtum grįžti į vidų. 

Sugriežiu dantimis. Anksčiau nebuvau atsidūrusi panašioje 
padėtyje, tad nežinau, kaip elgtis. Pakalbėti apie tai su Taileriu? 
Paskambinti Elai? Policijai? Galiausiai nusprendžiu mauti iš 
čia. Pastūmiu Tailerį iš kelio, mano pulsas muša tankiai, krau- 
jas verda. Siuntu dėl to, ką pamačiau. Noriu kam nors įspirti, 
trenkti kumščiu į sieną, nutraukti kam nors rankas ir kojas. 
Esu tiesiog pakvaišusi. 

Taileris grįžta į garažą. Nežinau, ką pasako savo draugu- 
žiams, bet visi prapliumpa garsiai juoktis. Girdžiu jų balsų aidą 
sau už nugaros ir manau, kad šaipomasi iš manęs. 

- Liaukis, drauguži! - kažkas surinka. Juokas garaže nuty- 
la. - Tai žema. Nurimkit. 

- Užsičiaupk, Dinai, - girdžiu sakant Tailerį, bet nesiteikiu 
atsigręžti. Esu per daug užknista, kad norėčiau jį matyti. 

Išgirstu bėgančio žmogaus žingsnius. Kai jis mane prisiveja, 
žiūriu, kas toks. 

- Tu Dinas? 

- O aš mėginsiu spėti ir pasakysiu, kad esi Tailerio įsese- 
rė, - taria jis. Žiūrėdamas į mane, vaikinas persibraukia rudus 
plaukus. - Vienintelė, kurios čia nepažįstu. Pasak Meganos, 
paslaptingoji Tailerio įseserė, netyčia atsidūrusi šiame nevy- 
kusiame vakarėlyje. Ar aš teisus? 

Išspaudžiu šypseną. 

- Taip. Klausyk, gal kartais žinai Tailerio namo numerį? Jis 
gyvena Dedro aveniu. Noriu grįžti, bet nežinau adreso. 

- Kaip galėčiau nežinoti, kur gyvena geriausias mano drau- 
gas? - nusivaipo Dinas. - 329-ame numeryje. 

- Geriausias draugas? - grįžteliu į garažą. Vos prieš kelias 
akimirkas juodu taip plūdosi, kad skambėjo visas kiemas. 

- Mūsų santykiai sudėtingi, - sako Dinas, paskui parodo į 
namą. - Galiu parvežti tave. Mano automobilis pastatytas tik 
už kvartalo. 

- Ar gėrei? 

- Jei būčiau gėręs, nesisiūlyčiau parvežti. 

- Ačiū, - tariu atsidususi. 

Dinas patraukia į namą, aš einu šalia, mintys sūkuriuoja. 
Maniau, kad blogiau elgtis Taileris jau negali. Trumpam sulėti- 
nu žingsnį ir per petį dirsteliu į garažą. Jo durys vis dar atviros. 
Matau, kaip Taileris kiša ranką į kišenę ir išsitraukia nebaig- 
tą suktinę. Įspraudžia ją tarp lūpų, užsidega ir pajunta mano 
žvilgsnį. 

Akimirką nusivaipo, paskui nudelbia akis. Kažkas kiša 
Taileriui skardinę alaus, bet jis neima. Tiesiog stovi, tarsi 
būtų sustingęs ir negalėtų pajudėti, nusvirusiais pečiais, pa- 
narinta galva. Paskui Taileri išsivaduoja iš sąstingio ir nusliū- 
kina į garažo galą, kuo toliau nuo manęs; tamsoje žybsi tik jo 
suktinė. 


* * * 

Dinui vežant mane namo, staiga nusmelkia mintis, kad teks daug 
aiškintis. Ne tik todėl, kad apsimečiau serganti ir sugadinau tė- 
čio planus, bet ir dėl to, kad be leidimo išėjau į vakarėlį. Dabar 
jis tikriausiai skambina policijai ir praneša apie mano dingimą. 
Negana to, grįžtu namo su suknia, vos dengiančia užpakalį. 

- Tėtis mane užmuš, - suvaitoju atlošusi galvą į stiklą. - 
Apsimečiau serganti ir turėjau sėdėti namie. 

Dinas pašnairuoja į mane. 

- Taigi stebuklingai pagijai, ką? 

- Ko gero, - atsisėdu tiesiai ir ieškau telefono - įgimtas 
įprotis. Tik tada topteli, kad neturiu nei kišenių, nei mobiliojo. 
Palikau pas Tifanę. - Šūdas! 

- Kas nutiko? 

- Nieko, - suirzusi atsidustu ir žvilgteliu į prietaisų skydelio 
laikrodį. Beveik vienuolika. Tryniausi vakarėlyje kone dvi va- 
landas. Jei būčiau likusi ilgiau, būčiau radusi daugiau priežas- 
čių neapkęsti Tailerio ir daugiau dingsčių suabejoti savo sveiku 
protu. - Ar grįši į vakarėlį? - klausiu. 

- Taip, - atsako Dinas, sukdamas į Dedro aveniu. - Turė- 
siu parvežti Džeiką, - sukikena jis. - Pasirūpinti, kad pasiektų 
namus. 

- O kaip Taileris? - klausiu, o paskui mintyse keikiu save, 
kad nerimauju dėl jo. 

Dinas šypteli. 

- Taileris tikrai negrįš namo. 

- Tai kur dėsis? Susmuks tiesiog gatvėje? - suneriu rankas, 
apimta paniekos ir smalsumo. - O gal praleis naktį kalėjimo 
vienutėje? 

- Ne visai, - taria Dinas. - Įprastai jis keliauja pas Tifanę. 

- Ak, - kaip bjauru. - Negaliu patikėti, kad jis kvaišinasi, - 
dar bjauriau. - Tu žinojai? 

Dinas ilgokai tyli. 

- Visi žino. 

Staiga įgyja prasmę keista Džeiko veido išraiška ir dvejojan- 
tys Meganos žvilgsniai. Jie abu žino, kad Taileris vartoja kvai- 
šalus. 

- Kodėl nė vienas iš jūsų nesustabdote jo? - man atrodo 
nežmoniška, kad tie, kurie save vadina Tailerio draugais, mato 
jį uostant kokainą vos ne jų panosėje ir neskuba jam padėti. - 
Tailerio mama bent jau nutuokia? 

- Patikėk, mėginau pasikalbėti su juo, - sako Dinas, su- 
stabdo automobilį prie tėtės namo ir išjungia variklį. - Ta- 
čiau kalbėtis su Taileriu - tai tarsi daužyti galvą į plytų sieną. 
Beviltiškas reikalas. Vaikinas tiesiog negirdi. Visi apsimetame 
nematą. Tikriausiai jo mama žino apie „žolę“, bet apie kokai- 
ną - vargu. 

- Tailerio elgesys kelia pasišlykštėjimą, - iš nusivylimo 
purtydama galvą, spusteliu rankenėlę ir atidarau automobilio 
dureles. Kita ranka atsegu piniginę, pasiskolintą iš Tifanės, ir 
pasiraususi čiumpu pirmą po ranka pasitaikiusį banknotą. Tai 
penki doleriai, labai suglamžyti, bet pakaks sumokėti už kelio- 
nę. Paduodu juos Dinui. - Ačiū, kad parvežei. 

- Kas čia? - vaikinas suglumęs dėbteli į sulamdytą pinigą, 
dirsteli į mane. 

- Už benziną, - bruku pinigus jam į delną, bet jis atsisako 
imti, todėl atsidustu. - Paimk. 

- Idena, sąžiningai sakau, nevark, - juokdamasis taria Di- 
nas. - Perduok Elai linkėjimų, ir būsim atsiskaitę. 

Nepatikliai prisimerkiu. Portlande įprasta duoti keletą do- 
lerių už benziną tam, kas paveža tave. Jei išlipsi iš automobilio 
nedavęs nė cento, būsi draugų įtrauktas į juodąjį sąrašą ir var- 
gu ar kada nors kuris iš jų pasisiūlys pavėžėti. Galbūt čia visi 
vežioja vieni kitus dovanai, o gal Dinas gražiai elgiasi, nes yra 
geras žmogus. Vis dėlto numetu banknotą ant prietaisų skyde- 
lio ir iššoku iš automobilio, vaikinui nespėjus jo grąžinti. 

- Pasilaikyk juos! - apsigręžusi užtrenkiu dureles ir bėgu 
prie namo. 

Tik tada pamatau, kad viduje dega visos šviesos. Tėtis arba 
supras mane, arba labai įsius. Įtikimesnė antroji prielaida. Gal 
įsliūkinti pro užpakalines, tėčiui ir Elai nepastebint? Užlėkti į 
savo kambarį, apsivilkti pižamą ir įtikinti juos, kad niekur ne- 
buvau iškėlusi kojos. O gal verčiau apsipilti ašaromis ir melsti 
atleidimo. 

Drąsindamasi užtraukiu Tifanės suknelę kuo žemiau ant 
šlaunų ir pridengiu kelis colius nuogo kūno. Vis šis tas. Tada 
nuplėšiu ir numetu ant pievelės erzinančias dirbtines blaks- 
tienas. Nuo manęs trenkia alkoholiu, bet neturiu jokio burnos 
gaiviklio. Turiu susitaikyti su tuo, kad melavau ir nusipelnau 
būti įmesta į pragarą. 

Durys neužrakintos, tad įsmunku kuo tyliausiai ir stypinu 
per prieškambarį. Turbūt negana tyliai, kaip pati manau, nes 
tėtis iš svetainės pašaukia mane vardu. 

Prikandusi lūpą, žengiu prie durų ir kyšteliu galvą pro stak- 
tą, pati nesirodau. 

- Sveiki. 

- Sveiki? - mirksėdamas pakartoja tėtis ir apstulbęs spokso 
į mane. - Tik šitai gali pasakyti? SVEIKI? 

- Labas vakaras... - mėginu pasitaisyti. Kaip paauglė nie- 
kad nekėliau bėdų, todėl esu nepratusi išsisukinėti. Per šešio- 
lika metų mama dusyk nubaudė mane namų areštu. Tada tėtis 
jau buvo mus palikęs. - Grįžau namo. 

- Taip, matau, kad grįžai, - stodamasis šiurkščiai ir piktai 
sako tėtis. Ela žiūri į mudu nuo sofos. - Namie ir turėjai būti 
visą vakarą. Jauteisi prastai, bet dabar, rodos, esi visiškai svei- 
ka. Kaip tai suprasti? 

- Buvau pas Tifanę, - išpyškinu. Iš dalies tai tiesa. - Mer- 
gaičių vakarėlis. Pasijutau geriau, todėl sutikau važiuoti. Ma- 
niau, judu neprieštarausit. 

- Buvai pas Tailerio merginą? - sucirpia Ela ir atsistoja. 
Taip. Deja, Tifanė jo mergina. 

-Aha. 

- Jei jau prabilome apie Tailerį, - sumurma tėtis, - kur, po 
velnių, nusitrenkė jis? 

- Nežinau, - meluoju. Kaip tik dabar Taileris rūko suktines, 
uosto kokainą, geria alų ir kvatojasi iš užgaulių, nors visiškai 
nejuokingų pokštų. - Man išeinant, dar buvo namie. - Būtų 
taip lengva iškloti Elai, kad jos sūnus narkomanas. Bent pa- 
mokyčiau tą pašlemėką daugiau nesišaipyti iš manęs. Tačiau 
dėl tam tikros priežasties jaučiu, kad ne man dera tai atskleisti, 
todėl toliau dangstau jį. Rodos, negaliu sustabdyti žodžių, be- 
siveržiančių iš burnos. - Gal paskui patraukė nusipirkti maisto 
ar dar ko nors? 

- Jo automobilis čia, - pareiškia Ela. Moteris atrodo nusi- 
vylusi, lyg būtų tikėjusis, kad pro duris įžengs jis, o ne aš. 

- Galbūt Taileris išėjo pasivaikščioti? 

- Abejoju, - sako Ela. - Neatsako į mano skambučius. 

Jai turi būti sunku su nuolat savivaliaujančiu sūnumi. 

- Idena, aš užuodžiu alkoholį, - taria tėtis. - Man nepatin- 
ka, kad meluoji. 

Spoksau į jį svarstydama, ką jis turi galvoje: melą, kad sergu, 
melą, kad buvau pas Tifanę ar kad nežinau, kur yra Taileris. 
Kažkodėl mane ūmiai užlieja pykčio banga, net veidas persi- 
kreipia. 

- O man nepatinka, kad tu palikai mamą, bet kartais reika- 
lai klostosi ne taip, kaip norėtume. 

Nebelaukiu tėčio atsakymo. Sugniaužiu kumščius ir greitai 
užlipu laiptais į savo kambarį. Gurguliuojanti pilve tekila pri- 
mena man, kad ištvėriau vakarėlyje vos porą valandų. Nuo gar- 
sios muzikos skauda galvą, vis dar jaučiu stiprų „žolės" dvoką. 
Dabar man tikrai bloga, šįkart tai ne išsisukinėjimas. 

* * * 

Rytą mane pažadina garsus Elos ir dvigubai garsesnis Tailerio 
balsas. Valandėlę žiūriu į lubas, klausydamasi jų riksmų ir spė- 
liodama, kiek laiko. Šiaip ar taip, turėtų būti per anksti šitaip 
bartis. Matyt, Taileris parsirado namo iš Ostino. 

Saulės spinduliai ima skverbtis į mano kambarį, kaimynas 
pradeda šienauti pievelę. Supratusi, kad nebeužmigsiu, atsike- 
liu ir apsirengiu. Tada ant laiptų pasigirsta sunkūs žingsniai ir 
keiksmai. Jie gali būti tik vieno žmogaus. Ir taip jau nutinka, 
kad tas žmogus nusprendžia įeiti į mano kambarį. 

- Ar žinai, kad esama tokio daikto kaip privatumas? - prieš 
užsitraukdama gobtuvą, nužvelgiu įsibrovėlį griežtu žvilgsniu. 

Uždaręs duris, Taileris krypteli galvą. 

- Čia tavo daiktai, - jis laiko mano drabužius, paliktus pas 
Tifanę, paskui padeda juos ant lovos. Nustembu, kad dabar 

Taileris kalba ramiai, nors prieš akimirką taip garsiai rėkė, kad 
būtų apkurtinęs mažą vaiką. - Ak, ir tavo mobilusis, - vaikinas 
prieina artėliau, aš ramiai paimu iš jo telefoną ir pažvelgiu jam 
į veidą. Taileris mėgina pažiūrėti man į akis. 

- Ačiū, - atžariai tariu. Vis dar siaubingai siuntu ant jo. 

Kambaryje stoja ilga tyla. Taileris apsigręžią eiti, bet prie 

durų atsisuka ir prabyla: 

- Dėl praėjusio vakaro... 

- Jau žinau, kad esi pašlemėkas, menkysta ir vartoji kvaiša- 
lus, - pareiškiu. - Nieko man neaiškink. 

Jis pašnairuoja, tvirtai sučiaupia lūpas, suraukia antakius ir 
neryžtingai žingteli prie manęs. 

- Tiesiog... tiesiog patylėk. 

Smalsiai žiūrėdama į Tailerį, suneriu rankas. Bent sykį ne- 
atrodo baisus. 

- Prašai neįduoti tavęs? 

- Nieko nesakyk mano mamai ir savo tėčiui, - jis kalba to- 
kiu švelniu, kone maldaujančiu balsu, kad net sutrinku. Bent 
jau šitai geba daryti gražiai. - Tiesiog pamiršk tai. 

- Man sunku patikėti, kad įsivėlei į tokį reikalą, - sumur- 
mu dirstelėdama į telefoną. Keturi praleisti tėčio skambučiai. 
Numetu jį ant lovos. - Kodėl taip elgiesi? Jeigu nori pasirodyti 
esąs kietuolis, mesk tuos kvaišalus. 

- Šaudai pro šalį. 

Suirzusi pakeliu rankas. 

- Tai kas tada? 

- Nežinau, - burbteli Taileris. - Atėjau čia ne pamokslo 
klausytis, supranti? Tiesiog atnešiau tavo daiktus ir paprašiau 
laikyti liežuvį už dantų, - vaikinas sukiša pirštus į plaukus ir 
nusuka akis. 

Gal man trūksta miego ar esu kvoštelėjusi, bet išdrįstu už- 
duoti Taileriui klausimą, neduodantį man ramybės nuo penk- 
tadienio: 

- Kodėl taip baisiai nekenti manęs? 

Vaikinas nustemba ir staiga sutrinka. 

- Iš kur ištraukei? 

- Hmm, - numykiu. - Vos progai pasitaikius, įžeidinėji. 
Jau supratau, kad keista staiga įgyti įseserę, bet man irgi gero- 
kai nesmagu. Rodos, nuo pat pradžių mūsų santykiai klostosi 
prastai. 

- Ne, - Taileris juokdamasis papurto galvą, - tu nieko ne- 
supranti, - jis greitai apžvelgia mano kambarį, prisimerkia ir 
vėl pasuka prie durų. 

- Ko nesuprantu? - klausiu išeinančio. 

- Nieko, - atšauna Taileris. 

Antradienį nusistatau žadintuvą prieš aušrą, kad galėčiau pabė- 
gioti anksti rytą, kol visi dar miega. Ausyse tebeskamba Tifanės 
žodžiai apie ankštą suknelę, todėl bėgu toliau negu įprastai, iki 
pakrantės greitkelio ir atgal, išnaudoju visas kūno galias. Nusi- 
viliu pamačiusi, kad paplūdimį dengia rūkas, kita vertus, oras 
vis tiek šiltas. Man grįžus, tėtis atsikėlęs verdasi kavą. 

- Gerai pabėgiojai? - klausia įėjusios į virtuvę. 

Atsidūstu, atsiremiu rankomis į ruošos stalą ir mėginu at- 
gauti kvapą. 

- Aha, - sušvokščiu. - Įveikiau beveik keturias mylias. 
Aplink prieplauką buvo labai ūkanota. 

- Aš išgriūčiau jau po pirmos mylios, - juokauja tėtis. - Ak, 
tas garsusis rūkas. Jis vadinamas birželio niūrumą. Nori ka- 
vos? - tėtis pakelia kavinuką. 

- Kol kas ne, - atsakau. Mėgstu kavą, bet gerti ją septintą 
ryto man per anksti. Dabar noriu tik palįsti po karštu dušu. - 
Ar dar kas nors pabudo? 

- Ela rengiasi, - sako jis, gręždamasis paimti puodelio, - o 
berniukai dar miega. 

Po šiurkščių mano žodžių šeštadienio vakarą, tėtis sušvel- 
nėjo ir iš paskutiniųjų stengiasi elgtis gražiai. Dabar žino, kad 

neatleidau jam, kad tebesu nusivylusi dėl jo išėjimo. Tėčiui 
teks labai pasistengti. 

- Ar Elai reikia į darbą? - vakar buvau pamaniusi, kad ji 
namų šeimininkė. Tėčiui išėjus į darbą, tvarkė namus, šnekte- 
lėjo su manim, ginčijosi su Taileriu, paskui nuvežė Džeimį ir 
Čeisą, kur jiems reikėjo. 

Tėtis šypteli man. 

- Ela yra civilinių bylų advokatė. 

Sumirksiu. Nė nedingtelėjo, kad ji teisininkė. Ginčydamasi 
su Taileriu, nuolat pristinga argumentų ir netrukus pasiduoda. 

- Ar jai nebūtina sėdėti biure? 

- Elai dabar karjeros pertrauka, - taria tėtis ir nusuka kal- 
bą, nėmaž neketindamas tenkinti mano smalsumo. - Žadėjai 
šiandien eiti į paplūdimį, neapsigalvojai? 

- Ne, ketinu eiti su Reičele, - atsakau. Su mumis bus Tifanė 
ir Megana, bet abejoju, ar tėčiui rūpi tokios smulkmenos. 

- Jei reikės pavėžėti, paprašyk Elos, - sako tėtis. 

Jo siūlymas juokingas - pažįstu šią moterį tik keturias die- 
nas, ir mūsų santykiai ne tokie geri, kad prašyčiausi pavėžėjama. 

- Ačiū, bet atvažiuos Reičelė, - tariu. 

- Gerai, - tėtis baigia gerti kavą, susikiša marškinius į kos- 
tiumo kelnes ir pasitaiso kaklaraištį. - Dabar jau keliausiu ir 
pasistengsiu nepakliūti į Los Andželo spūstį. Kelis rytus laimė- 
jau, kelis prakišau. 

- Kodėl tu su kostiumu? 

- Esu vadovas. 

- Štai kaip, - pagaliau suprantu, kodėl jų namas toks pra- 
bangus. Prieš man gimstant, tėtis dirbo inžinieriumi. Įgijęs pa- 
tirties, aišku, gavo aukštas pareigas ir gerą atlyginimą. 

- Grįšiu šeštą, - taria tėtis ir praeidamas parodo pergalės 
ženklą. 

Pakeliu akis į dangų, patraukiu prie kriauklės ir įsipilu 
stiklinę vandens, paskui traukiu į savo kambarį. Eidama per 
prieškambarį girdžiu, kaip Ela atidaro miegamojo duris, todėl 
vikriai užlipu laiptais, kol nepamatė manęs. Tailerio, Džeimio 
ir Čeiso kambariuose tylu. 

Nusimaudau po dušu - ilgai stoviu po karšta srove, kol rau- 
menys atsipalaiduoja ir kūnas atsigauna. Šįkart nepamirštu 
nusiskusti kojų. 

- Idena, - Ela nepasibeldusi įeina į kambarį ir užtinka 
mane, apsivyniojusią rankšluosčiu, - atsiprašau, aš... 

Stipriau užveržiu mazgą ir dirbtinai nusišypsau jai. 

- Viskas gerai. - Kur čia bus gerai, pamanau. Stoviu pus- 
nuogė prieš nepažįstamą moterį. 

Ela atsikrenkščia, nervingai nudelbia akis į grindis ir tyri- 
nėja kilimą. 

- Norėjau paklausti, ar valgysi pusryčius. O gal jau užkan- 
dai su tėčiu? 

- Kol kas nieko nenoriu, - atsakau. - Esu nealkana. 

Ela nusišypso, linkteli ir išeina. Bent jau stengiasi. Tikėjausi 
šią moterį būsiant tipišką pamotę raganą. Bet iki šiol ji never- 
čia manęs kuopti namų. 

Susipinu drėgnus plaukus į kasytes ir vėl įsliuogiu į lovą. 
Į paplūdimį eisiu tik vidurdienį, o taip anksti atsikėlus kankina 
žiovulys. Vienintelis būdas atgauti jėgas - nusnūsti. 

* * * 

- Tifanė ir Megė jau ten, - pasako Reičelė tą pačią akimirką, 
kai po penkių valandų įlipu į jos automobilį. Pakėlusi antakius 
ji nužvelgia mane nuo galvos iki kojų. - Atrodai lyg ką tik pa- 
budusi. 

- Taip ir yra, - prisipažįstu. - Atsikėliau prieš dvidešimtį 
minučių. 

- Gerai, suprantu, kad dabar vasara, bet kėlimasis... - ji pa- 
baksnoja į prietaisų skydelio laikrodį... - apie vidurdienį gero- 
kai panėši į tingėjimą, nemanai? 

Nusivaipau ir perbraukiu pirštais plaukus, kad įsitikinčiau, 
ar išpyniau visas kasytes. Mano plaukai banguoti kaip undi- 
nėlės - puikiai tinka paplūdimiui ir Reičelės skoniui. Stipriau 
susisiaučiu gėlėtu kimono. 

- Atsikėliau labai anksti. 

- Kodėl? 

- Bėgiojau. 

Reičelė prunkšteli. 

- Gerai, atsiimu ankstesnius pareiškimus. Ar jau buvai 
prieplaukoje? 

Užsidedu saulės akinius ir grįžteliu į draugę, žiūriu, kaip su- 
sikaupusi vairuoja. 

- Ar tai ta vieta su apžvalgos ratu? Mačiau šįryt. Buvau nu- 
bėgusi iki greitkelio. 

- Aha, ten ir yra prieplauka, - patvirtina Reičelė. - Jei bus 
laiko, galėsime apžiūrėti vėliau. 

Šiandien baisiai karšta, bet nuo Ramiojo vandenyno pučia 
tik silpnas brizas ir bent kiek gaivina, todėl nesiskundžiu. Rū- 
kas jau išsisklaidęs. Portlande beveik nėra paplūdimių. Taip 
galėtum pavadinti tik kelias vietas prie ežerų ar Vilametės upės 
pakrantėje, bet jos nė iš tolo nepaneši į Kalifornijos paplūdi- 
mius. Šie tęsiasi kelias mylias miesto pakraščiu, kol susilieja su 
Venecijos paplūdimiu, kuriame visada pilna poilsiautojų. 

Reičelė pastato automobilį aikštelėje šalia prieplaukos. 
Čiumpu krepšį ir išlipu lauk. Namie dešimtį minučių įtikinėjau 
save apsivilkti bikinį, dabar suprantu, kad tai buvo blogiausias 


78 



mano sprendimas. Kol Reičelė iš bagažinės traukia rankšluos- 
tį ir ausinuką, įsitikinu, kad mano šortai guli gerai, o kimono 
tvirtai sujuostas. Negali būti nė kalbos, kad nusivilksiu šiuos 
drabužius ir liksiu su bikiniu. 

- Gerai, - taria Reičelė, apėjusi automobilį, tada pasikelia 
saulės akinius ir dirsteli į mobilųjį. - Megana patarė jų ieškoti 
prie tinklinio aikštelių greta „Perry“ užkandinės, taigi rasime 
abidvi kur nors ten, - ji mosteli dešinėn. 

Sunku ieškoti žmonių tokiame didžiuliame paplūdimyje, 
bet, padedant šiuolaikinėms technologijoms, įmanoma. 

Nuo aikštelės seku paskui Reičelę, mano sandalai labai ne- 
maloniai pliaukši per smėlį. Einame geras penkias minutes, kol 
galiausiai išvystame Tifanę ir Meganą. Būtų sunku jų nepama- 
tyti - šokinėja ir mojuoja rankomis kaip pašėlusios. 

- Merginos! - sušunka Tifanė. - Ką tik mielas vaikinas pa- 
prašė Megės telefono! 

Dirsteliu į Meganą. Ji suglumusi atsisėda išraudusiais 
skruostais. 

- Jis iš Pasadinos, - sumurma kandžiodama lūpą. 

Tifanė irgi įsitaiso ant smėlio greta jos, aš paseku Reičelės 

pavyzdžiu - pasitiesiu rankšluostį ir patogiai atsisėdu. Sukry- 
žiuoju kojas ir nusišypsau. Paplūdimys iš tiesų milžiniškas, su 
daugybe parduotuvėlių mums už nugaros, su dviračių takais ir 
tinklinio aikštelėmis. 

- Taigi, Reiče, - sako Tifanė, keldama antakį virš saulės aki- 
nių, - kas nutiko šeštadienį tarp tavęs ir Trevoro? 

Reičelė nusivaipo, pakelia akis į dangų ir nusuka žvilgsnį. 

- Nieko, - atsako šypsodamasi. 

- Taip tavim ir patikėsiu, - atšauna Megana. - Spėju, kad 
šį sykį priėjote trečią bazę, juk dvi savaites iš eilės nekartosi to 
paties. Neklystu, tiesa? 

Ilgokai patylėjusi Reičelė pagaliau nusijuokia ir sukužda: 

- Neklysti. 

Ji nusivelka nėrinių tuniką, numeta į šalį ir patogiai atsigu- 
la ant nugaros. Nužvelgiu puikią Reičelės figūrą, ilgas kojas ir 
plokščią pilvą. Tobulą jos kūną paryškina mėtų spalvos bikinis. 

- Idena, kas tau nutiko vakarėlyje? - klausia Tifanė. 

Esu taip užsižiūrėjusi į Reičelės kojas, kad Tifanės klausi- 
mas užklumpa netikėtai. 

-Ką? 

- Kur tada dingai? - Tifanė atsisėda - jos kūnas irgi tobu- 
las - ir pažvelgia į mane pro saulės akinius. - Kas tave parvežė 
namo? Kuo vardu? 

Vos nepaspringstu seilėmis. 

- Ne, ne, ne, - purtau galvą. - Pasijutau blogai, ir Dinas 
parvežė mane namo. - Kiek dar reikės aiškinti, kad prastai jau- 
čiuosi? 

- Negali gerti tekilos? - Tifanė vypteli ir nusijuokia, paskui 
atsiklaupia, kad išlygintų rankšluostį. - Beje, šįvakar vaikinai 
siūlo važiuoti papramogauti. Gal į Venecijos paplūdimį, o gal į 
Los Andželą. Dinas svarsto, ar nepatraukus į Holivudą. Idena, 
tu galėtum savo akimis pamatyti Holivudo riboženklį iš arti, 
kaip ir dera kiekvienam, atvykusiam į Los Andželą. Mes visos 
važiuojame. 

- Kelionė į Holivudą - puikus sumanymas, - sako Reiče- 
lė. - Esu nusiteikusi nusižengti įstatymams. 

Man šis sumanymas kelia abejonių. 

- Nusižengti? 

Visos trys merginos nusivaipo, paskui Tifanė kalba toliau, 
nors iš esmės kreipiasi į Reičelę: 

- Ketiname keliauti tik trimis automobiliais, taip bus pa- 
togiau. Kad ir kur nuspręsime važiuoti, Džeikas paims mane, 

o Dinas tave ir Mėgę, - Tifanė krypteli galvą mano pusėn. - 
Beje, tu, Idena, gali važiuoti su Taileriu, juk abu gyvenate tame 
pačiame name. 

Spoksau į Tifanę. Vos nenusikvatoju, bet šiaip taip pavyks- 
ta užgniaužti juoką. Žinoma, važiuoti su Taileriu būtų patogu, 
bet, išbuvusi su juo ilgiau negu minutę tokioje uždaroje erdvė- 
je, galiu įniršti. 

- Gal atsigaivinam kuo nors iš „Perry“? - klausia Megana, 
siekdama krepšelio. 

- Nupirkit man karamelinį „Frio“, - prašo Reičelė. 

Megana pažvelgia į mane. 

- O tau, Idena? 

- Hmm, - numykiu. Nenutuokiu, kuo prekiaujama „Perry“, 
ir gyvenime nesu girdėjusi apie „Frio“. - Ko ten yra? 

- Tiesiog paimkit jai tą patį ką ir man, - įsiterpia Reičelė, 
atsilošia ir pasiremia alkūnėmis, atgręždama veidą saulei. 

Nematau prasmės ginčytis. 

Megana su Tifane nueina, palieka mudvi su Reičele mėgau- 
tis saule, kol atneš gėrimus. Bent jau manau, kad tai gėrimai. 
Neturiu supratimo. Gali būti ir ledai. Šiaip ar taip, ne per daug 
jų noriu. 

Atsikrenkštusi nusprendžiu užmegzti pokalbį. 

- Jei gerai suprantu, - sakau sukryžiuodama kojas ir atsigręž- 
dama į Reičelę, - jūs, merginos, esat geriausios draugės, tiesa? 

- Tiesa... - atsargiai pritaria Reičelė, tarsi laukdama, kur 
pasuksiu kalbą. 

- Tada Taileris, Dinas ir Džeikas irgi yra geriausi draugai? 

Truputį padelsusi Reičelė tvirtai sučiaupia lūpas, lyg rūpes- 
tingai apgalvodama atsakymą. 

- Ko gero, - sako ji, - tarp Tailerio ir Džeiko esama nedide- 
lės trinties, bet iš esmės jie neblogai sutaria. 

- Kokios trinties? - prisimenu, kaip kalbėjausi su Džeiku 
per vakarėlį. Nors pokalbis buvo nuobodus, vaikinas man pa- 
sirodė draugiškas. 

- Taileris ėmė susitikinėti su Tifane šeštoje klasėje, tada 
Džeikas buvo iki ausų ją įsimylėjęs. Buvo daug ginčų ir muš- 
tynių, kol galiausiai Džeikas pasidavė. - Reičelė užverčia akis 
į dangų. - Nesubrendėliai. Nuo to laiko juodu nelabai mėgsta 
vienas kitą. 

- Jei pamiršime jų nesutarimus, - klausinėju toliau, - tai 
jūs visi esate didelis draugų būrys? Man taip ir atrodo, tiesiog 
noriu įsitikinti, ar neklystu. 

- Neklysti, - atsako Reičelė. - Mes visi draugaujame - po 
velnių, gerai ir neprisimenu - gal nuo septintos klasės. Drauge 
mokomės nuo šeštos. Dabar atsipalaiduokim! - Reičelė iškelia 
rankas. - Pasideginkim. 

- Man patinka tiesiog sėdėti, - sakau ir kuo plačiausiai išsi- 
šiepiu, kad ji atstotų nuo manęs. Deja, tai nepadeda. 

- Ką čia kalbi, - nusijuokia ji ir atsigula ant nugaros. - Juk 
sėdėdama su drabužiais gražiai neįdegsi. 

Tvirčiau susiveržiu kimono, kad labiau priglustų prie kūno. 

- Ne, man gerai ir taip. 

- Imkit kokteilius! - pareiškia Tifanė, prisėlinusi mums už 
nugaros. Esu jai dėkinga, kad laiku pasirodė. 

Palinkusi man per petį, ji paduoda plastikinį indelį su dang- 
teliu, aplipusiu grietinėle; kitą kokteilį gauna Reičelė. Paskui 
Tifanė mesteli mums šiaudelius. 

Dirsteliu į indelį. Jame itin riebus gėrimas, pagardintas grie- 
tinėle ir iškart sukeliantis man šleikštulį, neįstengiu atsidėkoti 
šypsena Tifanei. Turbūt atrodau labai nemandagi, bet nejučio- 
mis susiraukiu. Lukteliu, kol visos merginos sužiūra į mane, 
tada įkišu šiaudelį į šaltą gėrimą ir patraukiu gurkšnį. Noriu 

būti tikra, kad jos šitai mato. Šypsokis ir linkčiok, manau sau. 
Taip ir darau. Apsimetu, kad tas koktelis, kad jį kur velniai, yra 
skaniausias gėrimas, kokį teko ragauti gyvenime. Kai merginos 
akimirką nusuka akis, pastatau jį į šalį. Vėliau, kai sutirps karš- 
toje saulėje, suvaidinsiu apmaudaujanti, kad pamiršau. 

- Kvailas žąsinas, kuris visad mus aptarnauja, davė nuolai- 
dą, - sako Megana, taisydamasi ant rankšluosčio ir sukryžiuo- 
dama kojas. Ji smiliumi pakabina grietinėlės ir lėtai skanauja. - 
Tik todėl, kad Tifė koketuoja su juo. 

- Aš su juo nekoketuoju! - pasipiktinusi atrėžia Tifanė. 

Imu raustis krepšyje, ieškodama ausinuko. Radusi išvy- 

nioju laidelius ir susirandu norimą muziką. Atsigulu ir įsmei- 
giu akis į dangų. Ausinės įkištos, muzika garsi, saulės akiniai 
ant nosies, gėrimas padėtas į šalį, gražių merginų plepalų ne- 
girdėti. 


* * * 

Paplūdimyje praleidžiame penkias valandas ir nutariame ne- 
beiti į prieplauką. Mudviem su Reičele grįžtant į Dedro aveniu, 
pasijuntu išalkusi. Laimė, Ela patiekia pietus tik parėjus tėčiui. 

- Tavo tėtis šiandien kiek užtruks, todėl pietausim vėliau, - 
man įėjus sako ji. - Ar smagu buvo paplūdimyje? 

- Aha, - atsakau. Tuo mūsų pokalbis ir baigiasi. Lėkdama 
laiptais aukštyn į savo kambarį, pribarstau smėlio. Noriu vėl 
palįsti po dušu ir pasirengti kelionei į Venecijos paplūdimį, Los 
Andželą ar Holivudą. Šio vakaro planai dar neaiškūs. 

Taigi nusiprausiu, apsivelku ir susiruošiu važiuoti. Dar 
kartą apžiūriu save veidrodyje, ar gražiai apvedžiau akis, tada 
apačioje išgirstu tėčio balsą. Jis grįžo, vadinasi, pietūs tuoj bus 

paruošti. Nusileidžiu laiptais. Tėtis virtuvėje kalba pakeltu 
balsu. 

- Nori žinoti, ką dabar mačiau? - klausia taip šiurkščiai, 
kad suprantu jį esant baisiai įsiutusį. 

Prisišlieju prie virtuvės arkos, nugara atsiremiu į sieną ir 
dirsteliu vidun. Ela stovi prie viryklės, tėtis priešais ją, tarp jų 
Taileris. 

- Taigi, - šaukia tėtis, - po darbo važiavau Apijaus keliu, 
nes reikėjo atiduoti svarbius dokumentus! Ir spėk, ką pama- 
čiau paplūdimyje? 

Ela pašnairuoja į Tailerį. 

- Liepiau neiti iš namų. 

- Prisiminiau, kad Taileriui namų areštas, ir nudrožiau pa- 
klausti, ką jis ten veikia, - tėtis dėsto toliau. - Jis sėdėjo prie 
apskrito stalo su mažiausiai dešimčia metų vyresniais vyru- 
kais. Stovėjau ten ir mačiau, kaip meta ant to stalo dešimties, 
dvidešimties, penkiasdešimties dolerių banknotus! 

Ela prisimerkia. 

- Taileri! 

Vaikinas tik papurto galvą ir nepatikliai vaiposi. 

- Jis mala šūdą. 

- Užsikimšk, po šimts velnių! - piktai liepia tėtis, atsiraitoja 
marškinių rankoves ir atlaisvina kaklaraištį. - Taigi stoviu ten, 
žiūriu, kaip Taileris lošia ir taško pinigus. Spėk, kas nutinka, kai 
pralaimi? - tėtis trumpai patyli. - Paleidžia kumščius į darbą! 

- Tas šiknius sukčiavo, - burbteli Taileris, įsikimba į ruošos 
stalą ir atsiremia. Jo akys patamsėjusios iš pykčio. - Negalėjau 
leisti, kad išneštų sveiką kailį. 

- Ar nori būti suimtas dėl grasinimo smurtu? - tėtis žingte- 
li į priekį ir nuveria Tailerį žvilgsniu. - Patekti į nepilnamečių 
pataisos namus? Tai šito trokšti? 

- Taileri, metas liautis kvailiojus, - tyliai sako Ela, prispau- 
džia prie kaktos delną ir sunkiai atsidūsta. Atrodo labiau nusi- 
minusi negu įpykusi. - Nenoriu, kad patektum į bėdą. 

- Čia ne Las Vegasas, - įsikiša tėtis. Jis prieina prie pat Tai- 
lerio liepsnojančiais skruostais. Tėčio įniršio pakaktų jiems 
abiem. - Iš ko, po galais, tu loši? 

Taileris tvirtai sučiaupia lūpas. 

- Kas tau darbo. 

- Pokalbis baigtas, - pareiškia tėtis, purtydamas galvą. Pas- 
kui tarsi pasiduodamas pakelia rankas, apsisuka ir išeina į vidi- 
nį kiemą - tikriausiai įkvėpti tyro oro. 

Ela nori kažką sakyti, bet, jai nespėjus tarti nė žodžio, Taile- 
ris sukikena ir nužingsniuoja į prieškambarį. Vaikinui traukiant 
pro šalį, įsispraudžiu į kampą ir tikiuosi, kad nepastebės manęs. 
Bet jis, aišku, pastebi. Sustoja, apsigręžia ir įsispokso į mane. 

- Turiu tave pavėžėti, tiesa? 

Abejoju, ar verta važiuoti su šitaip besielgiančiu žmogumi. 
Taileris greičiausiai yra neatsakingas vairuotojas, nepaisantis 
greičio apribojimų ir galintis parblokšti išbėgusį ant kelio vaiką. 

- Rodos, taip. 

- Išvažiuoju tuoj pat, - sako jis, dar neatvėsęs po ginčo. - 
Tad ateik arba lik čia, - prisimerkęs atsidūsta ir patraukia prie 
pagrindinių durų. 

Ela kviečia sūnų, įspėja, kad neišeitų, bet Taileris nekreipia 
dėmesio ir žengia laukan. 

Dirsteliu į virtuvę. Ela tramdo ašaras, tėtis vaikštinėja užpa- 
kaliniame kieme. Vargu ar su jais būtų smagu praleisti vakarą, 
todėl neketinu likti. Atsidususi greitai nubėgu prie durų ir pa- 
šaukiu Tailerį, nespėjusį prieiti prie automobilio. 

- Luktelėk! 

Pietų, šiaip ar taip, greitai nebus. 




a 


Tailerio automobilis stovi skersai šaligatvio ir stovėjimo juos- 
tos. Nenoromis imu spėlioti, koks įsiutęs jis turėjo būti, kad 
šitaip numetė automobilį. Turbūt panašiai nusiteikęs ir dabar. 
Atplėšia dureles, sužiūra į mane. Tiesiog spigina akimis. 

- Kas yra? - klausiu artindamasi. 

- Tai važiuosi? - jis kilsteli antakius ir pažvelgia į auto- 
mobilį. Dirsteliu į baltą kėbulą, bet nieko ypatingo nepama- 
tau. - Ar bent žinai, kokia šio automobilio markė? - Taileris 
žiūri į mane kaip į visišką kvaišą, tarsi nežinočiau, kas yra oro 
pagalvė. 

Norėdama paneigti jo nuomonę, apeinu automobilį iš už- 
pakalio ir pažiūriu į keturis sunertus metalinius žiedus. 

- Čia audi? - spėju. 

- Audi R8, - įžeidžiamai nusivaipo pasipūtęs Taileris. 

- Gerai, - sakau. - Gal nori, kad papločiau? 

Uždėjęs ranką ant durelių, vaikinas nusijuokia. 

- Merginos yra neišmanėlės. Turbūt nualptum, jei sužino- 
tum, kiek kainuoja toks daiktas. 

- Tik nesprok besigirdamas, - sumurmu purtydama galvą 
ir atidarydama dureles. 

Įsliuogusi vidun, suvokiu, kad automobilis dvivietis, jo sa- 
lonas išmušta oda, apdailintas metalu. Turbūt Taileris teisus, 
mašina labai brangi, todėl užsičiaupiu. 

- Skambink Tifanei, - sako jis, sėsdamasis greta ir užtrenk- 
damas dureles. Staigiai suktelėjęs riešą, numeta mobilųjį man 
ant kelių ir įjungia variklį. 

- Turi galvoje savo merginą, kurią arba labai myli, arba visai 
nekreipi dėmesio į ją? 

Tailerio lūpų kampučiai kilsteli, iš pasibjaurėjimo man su- 
suka pilvą. Gyvenime nesu sutikusi tokio ydingo žmogaus, į 
nieką nežiūrinčio rimtai. 

- Esi šiknius, - burbteliu, paimu mobilųjį ir atšlyju kuo to- 
liau nuo įbrolio. Automobilis suriaumoja ir nuskrieja gatve; 
žiūriu pro langą. 

- Paskambink jai, - pakartoja Taileris, - neturiu supratimo, 
kur važiuosime. 

Sunkiai atsidustu ir atsisėdu tiesiau, tada pavartau telefoną 
rankose ir kurį laiką spoksau į ekranėlį. 

- Koks slaptažodis? 

- 4355 . 

Greitai surenku skaičius ir atrakinu telefoną. Tada įeinu į 
adresų knygutę. 

- Koks greitojo rinkimo numeris, o gal ieškoti pagal vardą 
ar... 

- Po velnių, ieškok vardo, - tiesmukai atsako Taileris. Ne- 
paisant mano įkyraus klausinėjimo, jis nenuleidžia akių nuo 
kelio ir tvirtai laiko vairą. - Skambink jai. 

Pildydama jo prašymą, panašesnį į reikalavimą, peržiūriu 
adresų knygutę ir randu Tifanės numerį. Knygutėje begalė nu- 
merių, dauguma jų priklauso merginoms. Galiausiai paskam- 
binu Tifanei. 

- Branguti, kas nutiko? - vos atsiliepusi klausia Tifanė, o aš 
suraukiu nosį nuo tokio mažybinio kreipinio. 

- Čia Idena, - sakau jai. - Taileris vairuoja. Ar jau nuspręs- 
ta, kur važiuojam šįvakar? 

Tifanė atsako akimirksniu: 

- Prie Holivudo riboženklio. Visi sutarėme, kad turime jį 
tau parodyti. Iš ten atsiveria nuostabus vaizdas. - Susijaudi- 
nusi prikandu apatinę lūpą. Visada norėjau tai pamatyti. Nors 
Venecijos paplūdimys irgi puikus, esu patenkinta, kad jie pasi- 
rinko riboženklį. - Ar jau išvažiavote? 

- Aha, - trumpam nutylu, nes automobilis staigiai metasi 
į šoną. Taileris vairuoja išties prastai. Stebiuosi, kaip gavo vai- 
ruotojo pažymėjimą. 

- Pasiųsiu draugams žinutes, paklausiu, ar pasiruošę, pas- 
kui visi susitiksime ten, - griežtai sako Tifanė. - Trumpam 
įjunk garsiakalbį, - atitraukiu telefoną nuo ausies, padarau, 
kaip prašoma, ir paduodu mobilųjį Taileriui. 

- Klausau, - sako jis. Taileris vos dirsteli į ekranėlį ir staigiai 
spūsteli stabdžius, nes per jo žioplumą vos nepravažiuojame 
„Stop“ ženklo. 

- Visą dieną nesikalbėjau su tavim! - iš garsiakalbio aidi 
Tifanės balsas. Taileris nepagarbiai vartalioja akis. - Ar mama 
išleido tave iš namų? 

Vaikinas trūkteli rankinį stabdį, nuveria mane rūsčiu žvilgs- 
niu ir lėtai papurtęs galvą sako: 

- Ne, visą dieną sėdėjau namie. 

- Tai užknisa, - sako Tifanė. Vargšė mergaitė, tokia patik- 
li. - Nekantrauju pamatyti tave! Mes netrukus atvažiuosim. 
Laukit prie Saulėlydžio rančos. 

- Gerai. 

- Myliu tave. 

- Aha, - sako Taileris ir išjungia mobilųjį. Žiovaudamas at- 
silošia sėdynėje ir persibraukia plaukus ranka. 

Prunkšteliu ir išpučiu akis iš nusivylimo. Kasdien, kas va- 
landą Taileris suteikia man vis daugiau priežasčių jo neapkęsti. 

- Tu baisus melagis. Sėdėjai namie kiaurą dieną? 

Kažką sumurmėjęs vaikinas atleidžia rankinį stabdį, auto- 
mobilis pervažiuoja sankryžą. 

- Aš taip įpratęs. 

- Nuolat šitaip meluoji Tifanei? - Taileris dirsteli į mane, 
mėginu pažvelgti jam į akis, bet sykiu neatitraukiu žvilgsnio 
nuo kelio, nes vaikinui tai, rodos, nerūpi. - Buvai paplūdimyje, 
lošei ir mušeisi, o dabar elgsiesi taip, tarsi visą dieną būtum 
pratūnojęs namie? - Man nesmagu dėl Tifanės. 

Jis nusikvatoja tokiu sodriu balsu, kad mane nukrečia 
šiurpas. 

- Aha, tikra Deivo duktė. Nekišk nosies ne į savo reikalus, 
vaikeli. 

- Liaukis vadinęs mane vaikeliu, - įspėju. - Esi tik metais 
vyresnis, tavo smegenys suskystėjusios. 

- Gerai, vaikeli, - Taileris nusivaipo. - Tavo tėtis yra šik- 
nius. 

- Mudu sutariame nors vienu klausimu. - Stojus tylai, sun- 
kiai atsidūstu. Kadaise galėjau pakęsti savo tėtį. Tada buvau 
jaunesnė ir maniau, kad jis šaunus. Bet paskui supratau, kad 
mudvi su mama jam pabodome, kad jam įgriso gyventi su mu- 
mis, todėl jis mus paliko ir nebegrįžo. Ir tapo tiesiog pikčiurna 
raukšlių išvagotu veidu ir pražilusiais plaukais. - Net nežinau, 
kas jį kankina. Suprantu, kad gyvenimas su mano tėčiu užkni- 
sa, bet jis turi priežasčių koneveikti tave. 

Taileris nekantriai barbena pirštais į vairą. 

- Papasakok apie save. 

- Mano mamai be jo einasi geriau, - mąsliai tariu ir iškart 
pasitaisau. - Nenoriu pasakyti, kad tavo mamai nepasisekė ar 
panašiai. O kaip tu? Kur tavo tėvas? 

Taileris nei iš šio, nei iš to nuspaudžia stabdžius. 

- Kas per šūdas? 

Priblokšta priešiškos jo reakcijos sumirksiu ir nesumoju, ką 
atsakyti. Stengiuosi išlementi atsiprašymą, bet mano žodžiai 
neaiškūs ir bereikšmiai. 

- Atsiprašau... aš... 

Sukandęs dantis vaikinas nuspaudžia greičio paminą, ir au- 
tomobilis ima taip lėkti, kad esu prispaudžiama prie sėdynės. 

- Patylėk, - išspjauna jis. 

- Neketinau įžeisti tavęs... - bandau atsiprašyti, mano pul- 
sas darosi tankesnis, nes jaučiuosi kalta. Galbūt jo tėvas miręs, 
pamanau. Ir aš jį priminiau. 

- Po galais, liaukis pliurpti, - iškošia vaikinas pro sukąstus 
dantis, tad nusprendžiu daugiau nieko nebesakyti. Bijau, kad 
man nepaklusus, Taileris ir toliau didins greitį. 

Kai Santa Monika lieka už nugaros, sunėrusi rankas ir veng- 
dama jo akių, gėriuosi Los Andželo peizažu. Džiaugiuosi, kad 
nereikia kalbėti. Kaskart, kai pamėginu, Taileris įžūliai atsi- 
kerta, nusišaipo ar įžeidžia. Vaikinas pagarsina muziką, iš jo 
telefono sklinda rinktinės „R and B" dainos. Jos skamba visą 
kelionę, nešvankybės išūžia man ausis. Tyli įtampa tarp mu- 
dviejų tokia nejauki, kad turėtume kalbėtis, bet neprisiver- 
čiame. Esame netikri brolis ir sesuo, o atrodome lyg užkietėję 
priešai. Taip neturėtų būti. 

- Jau beveik atvažiavome, - sumurma Taileris po valandos 
beprotiško lėkimo. 

Užsitęsusi tyla tampa tokia nepakenčiama, kad negaliu net 
pažvelgti į jį. Stengiuosi negalvoti, kad per visą valandą mudu 

nepasakėme nė žodžio vienas kitam. Verčiau sutelkiu mintis į 
nuostabią aplinką. 

Įsukame j Šiaurinį paplūdimio miško kelią, priešaky, kalno 
šlaite, išvystu Holivudo riboženklį. Jis švyti virš miesto, saulei 
leidžiantis. Prikandu lūpą ir nuleidžiu saulės skydelį, kad ge- 
riau matyčiau. Susijaudinu žiūrėdama į pasaulinį simbolį, ma- 
tytą tik filmuose. Visai kas kita išvysti jį tikrovėje. 

Lekiame toliau. Paprasta gatvė virsta siauru kanjono keliu 
kalno papėdėje. Pravažiuojame rodyklę į Saulėlydžio rančą, 
minėtą Tifanės, ir įsukame į nedidelę stovėjimo aikštelę kelio 
pakraštyje. Visi jau ten susirinkę - įdomu, kaip aplenkė mus? 

- Važiavote greitkeliu, tiesa? - mums išlipus iš automobilio 
klausia Megana. 

Tifanė nedelsdama prišoka apkabinti Tailerio. 

Nors ji reikalauja dėmesio, Taileris kažkaip sugeba atsakyti: 

- Taip, o jūs, draugužiai, važiavote pro Beverli Hilsą? - Ti- 
fanė prisiglaudžia prie jo visu kūnu ir ima bučiuoti, bet vaikino 
tai nejaudina. Jis nė nešyptelėdamas pasilenkia, pakšteli jai į 
lūpas ir iškart atsitraukia. 

Dingteli, kad aš vienintelė šitai matau. Pajutęs mano žvilgs- 
nį, Taileris nuleidžia galvą ir nudelbia akis. 

Džeikas užrakina automobilį ir žingteli artyn. 

- Geriausias būdas važiuoti greitai ir neįkliūti. Nenorėjo- 
me, kad jums tektų valandą laukti mūsų. 

- Neįtikima, - sumurmu purtydama galvą ir stebeilydama 
į ryškias raides. Prisimerkiu nuo saulės. - Ačiū, kad man tai 
parodėte. 

Visi šeši drauge nusijuokia, Taileris irgi. Kai kurie pakelia 
akis į dangų. 

- Dar neparodėme paties riboženklio, - sako Reičelė, laiky- 
dama kelis butelius vandens. - Vešimės tave iki viršaus. 

- Iki viršaus? - vėl žvilgteliu į kalną, spėlioju, ar status. Ro- 
dos, kopti bus sunku. 

- Aha, iki viršaus, - taria Dinas. Jis turi dar kelis butelius 
vandens. - Verčiau judėkim, jei nori pamatyti iki saulės laidos. 
Prireiks maždaug valandos. Karšta, tad paimk, - jis paduoda 
po butelį man, Meganai ir Džeikui. 

- Kas atsimena kelią? - klausia Reičelė, duodama vandens 
Taileriui ir Tifanei. 

Taileris prunkšteli, apkabina Tifanę per liemenį ir parodo į 
kelią mums už nugaros. 

- Po galais, Reiče, ne taip sunku atsiminti. Tiesiog kairėn, 
paskui dešinėn. 

Pastebiu rodyklę į Holivudo kalno viršūnę. Manau, kad 
ten ir eisime. Taileris ir Tifanė žengia pirmieji, Džeikas, Di- 
nas, Megana, Reičelė ir aš jiems iš paskos. Pradedame kopti. 
Platus kelias nusėtas arkliamėšliais lyg savotiškomis puošme- 
nomis. 

- Tai buvo blogiausia valanda mano gyvenime, - tyliai 
šnipšteliu Reičelei, žingsniuodama paskui kitus. - Primink, 
kad daugiau niekad nevažiuočiau su Taileriu. 

Ji nusijuokia, vilkdama kojas per purvą. Kylame aukštyn. 

- Kas atsitiko? 

- Jis vos nepadarė avarijos, kai paklausiau, kur jo tėvas, - 
prisipažįstu. Žvilgteliu į Tailerį. Eina pirmas, Tifanė už jo. - Ar 
jis... miręs? 

Reičelė vos nepaspringsta vandeniu, paskui stabteli ir pasi- 
baisėjusi nužvelgia mane. 

- Viešpatėliau, Idena, ne. Užsiminti Taileriui apie tėvą - tai 
tarsi atsistoti priešais užtaisytą šautuvą. Prašeisi mirties. 

Žingsniuojame toliau. 

- Kodėl? 

- Jo tėvas sėdi kalėjime už mašinų vagystes ir kitus nusi- 
kaltimus, - tyliai iškloja man Reičelė, nesiliaudama dairytis, ar 
niekas negirdi. - Taileris labai jautriai reaguoja į tai. 

Vėl žvilgteliu į vaikiną. Širdies gilumoje man jo truputį gai- 
la. Gal juodu su tėvu buvo artimi, o dabar jo nebėra šalia. Ti- 
kriausiai Taileriui labai sunku. Jo padėtį dar labiau pablogino 
tėvų skyrybos. 

Netrukus pasiekiame staigų posūkį į kairę, kurį Taileris 
storžieviškai priminė Reičelei. Kelias toliau eina tiesiai, bet 
mes sukame į kairę ir kopiame į viršų. Nuo šios vietos arklia- 
mėšlių nebematyti. 

Dinas sakė tiesą, kad bus karšta. Lipant aukštyn, darosi vis 
tvankiau; esu dėkinga jam už vandenį. Vis dėlto man patinka ke- 
lionė. Tai tarsi puiki mankšta, o Los Andželo vaizdai tikrai verti 
tokių pastangų. Dažnai stabtelime atsikvėpti ir pasižiūrėti į mies- 
tą iš viršaus, tada suvokiame jo didumą ir grožį. Čia taip ramu. 

Galiausiai ateiname prie kelio išsišakojimo ir pasukame į 
dešinę. 

- Ar ne į kairę? - klausiu, nes matau, kad tolstame nuo ri- 
boženklio, užuot artėję. Imu svarstyti, ar draugai neketina man 
iškrėsti pikto pokšto. 

- Ne, - sako Džeikas. Jis stabteli, prisiderina prie mano 
žingsnių ir eina šalia, kai visi kiti manęs tarsi nepastebi. - Jei 
pasuksi kairėn, grįši atgal. Eidama į dešinę, pasieksi riboženklį 
iš kitos pusės. 

Nugeriu didelį gurkšnį vandens ir buteliu parodau į kelią 
priešais. 

- Ar tai nedraudžiama? 

- Gerti vandenį? - klausia Džeikas. - Kiek žinau, ne. 

Pavartalioju akis ir trumpai nusijuokiu - matau, kaip Mega- 

na tempia Reičelę statesniu kelio ruožu. 

- Tai draudžiama ar ne? 

- Pažeisi įstatymą, jei perlipsi tvorą, - aiškina Džeikas. - 
Iš užpakalinės pusės gali prieiti prie riboženklio gana arti, - 
vaikinas akimirką užverčia galvą į dangų, kai nuleidžia, mūsų 
žvilgsniai susitinka. - Nepyk, kad šeštadienį pasirodžiau toks 
nevykėlis. Išgėręs porą skardinių alaus, pasidarau prastas pa- 
šnekovas. 

Šypteliu. Stebiuosi, kad Džeikas prisimena kalbėjęsis su 
manim, ir šiek tiek susidroviu dėl jo atsiprašymo. 

- Buvai šaunus, tik tavo klausimai buvo netikę. 

- Pradėkim iš pradžių, - siūlo Džeikas, duodamas man ran- 
ką. - Aš esu Džeikas. O tu ta miela mergina, atvažiavusi vasa- 
roti. Idena, tiesa? 

Mano skruostai iškaista. Susirūpinusi prikandu lūpą ir pa- 
lenkiu galvą, kad vaikinas nepastebėtų. Vis dėlto įstengiu pa- 
spausti jam ranką. Jo delnas šiltas. 

- Malonu susipažinti, Džeikai. 

- Taigi kaip tave pasitiko Los Andželas? 

- Nuostabiai, - matau, kad draugai paspartino žingsnį, o 
mudu su Džeiku pėdiname lėtai, ir atstumas tarp mūsų ir jų 
vis didėja. Atsigręžęs Taileris nepritariamai pažvelgia į mus. 
Suraukiu nosį ir pašnairuoju. Kas jam darbo? Stengiuosi ne- 
kreipti dėmesio. - Aš pamilau šį miestą. 

Džeikas plačiai nusišypso, jo akys žiba. 

- Ar Portlande tavęs laukia vaikinas? 

- Ne, - atsakau ir nusuku akis. - Neklausinėk užuomino- 
mis, verčiau rėžk tiesiai. 

- Po perkūnų! - keikteli Džeikas ir nuoširdžiai nusijuo- 
kia. - Subtilios užuominos ir pokalbiai tikrai ne mano stipry- 
bė. Bet turiu kitų gerų bruožų. Gal kurį vakarą sutiktum nueiti 
su manim į pasimatymą, kad atskleisčiau juos? 

Pasitikėdamas savimi jis kilsteli antakį ir laukia atsakymo, 
bet aš nesugebu būti tokia pat rami. Esu ne iš tų, kurias vaiki- 
nai dažnai kviečia į pasimatymus. Rodos, šeštoje ar septintoje 
klasėje vaikinas, su kuriuo lankėme algebros pamokas, prašė 
pagalbos, mat nesuprato kvadratinių lygčių sudarymo pagrin- 
dų. Tada atsisakiau, nes jis baisiai čiaudėdavo. Vardu buvo 
Skotas, už nugaros pravardžiuojamas Skočiu Snargliu. 

- Galbūt, - išsisuku nuo tiesaus atsakymo. Gal sutiksiu, kai 
mudu pasakysim vienas kitam daugiau negu kelis sakinius, bet 
kol kas beveik nepažįstu Džeiko. Gal kitą kartą. Galbūt vėliau. 

- Pasitenkinsiu ir „galbūt“, - sako jis. - Pažvelk, jau visai 
arti. 

Mano akys krypsta į kelią. Pamatau posūkį į kairę, kur pra- 
sideda aukšta vielos tvora. Tifanė pasileidžia ten link, čiumpa 
Tailerį už rankos ir tempiasi jį iš paskos. 

- Idena, ateik pažiūrėti! - šaukia ji, ir Džeikas stumteli 
mane pirmyn. 

Reičelė paima mane už rankos ir pasišokinėdama užvelka 
paskutinį kelio ruožą. Užkopiame iki savo tiklso per penkias- 
dešimt minučių. Jis aptvertas vielos tvora. Timptelėta Reičelės, 
staiga atsiduriu už Holivudo riboženklio virš Los Andželo. 

Man užgniaužia kvapą, trumpa tyla leidžia susikaupti. Pri- 
spaudžiu rankas prie tvoros, išpučiu akis, širdis daužosi. Vaiz- 
das iš viršaus pribloškiantis: milžiniškos raidės, iškilusios virš 
miesto. Kur kas didesnės, nei galėtum pamanyti. 

- Buvo verta kopti? - klausia Dinas, stovėdamas šalia. Jis iš- 
blaško mano apstulbimą. Teįstengiu vos linktelėti; šito reginio 
mano akys niekada nepamirš. 

- Tai nuostabu, - tyliai sakau. 

- Nebuvome čia gal metus, - mąsliai taria Megana, brauk- 
dama rankomis per vielą. - Rodos, kad ilgiau. 

Akies krašteliu matau, kaip Taileris pasiekia tvoros viršų ir 
tvirtai įsikimba. Regiu ir daugybę kamerų aplink. 

- Ko laukiat, draugužiai? - klausia jis, prisitraukia ranko- 
mis ir persiverčia į kitą pusę. Tada tyliai nušoka ant žemės. - 
Pirmyn! 

Kurį laiką spoksau į kameras, į įspėjamuosius užrašus, kad 
eiti prie ženklo draudžiama, ir į Tailerį. Jis prisimerkęs irgi žiū- 
ri į mane, kreivai šypsodamasis. 

- Turime maždaug dešimt minučių, kol policija atsiųs 
sraigtasparnį, - taria Tifanė ir ima kabarotis aukštyn. - Idena, 
paliesi ženklą, ir nešdinsimės iš čia. 

Dvejodama žiūriu į juos abu. Sraigtasparnis? 

- Viskas ir taip gerai. Man nebūtina... 

- Po galais, tau tereikia paliesti ženklą, - piktai sako Tai- 
leris, įsmeigęs akis į mane. Tifanė, jau stovinti kitapus tvoros 
šalia vaikino, uždeda ranką jam ant krūtinės ir stumteli tolyn. 

- Niekas mūsų nesugaus, - tyliai patikina Reičelė ir perlipa 
tvorą su Megana ir Dinų. - Ne pirmas kartas. 

- Nesijaudink, - priduria Džeikas. - Jei nutvers, tai susems 
visus, - jis paima mano ranką ir uždeda ant vielos. - Tik reikia 
mikliai suktis. 

Nusileidusi daugumos spaudimui, - dėl to mane dar penk- 
toje klasėje įspėdavo mokytojas, - pasiekiu tvoros viršų ir 
kažkaip persiritu į kitą pusę. Leisdamasi šiek tiek susvyruoju, 
tik dabar suvokiu, koks status šis kalnas. Kiti jau traukia prie 
riboženklio, o aš laukiu Džeiko. Jis rodo man kelią, kad nenu- 
sisukčiau sprando. 

- Man patinka ši vieta, - pareiškia Dinas, stoviniuodamas 
prie pirmosios „O“. - Spėlioju, kiek žmonių pasaulyje bet ką 
paaukotų už tokią gaimybę. Mums pasisekė. 

- Mulki, pakaks tų sentimentų, čia viso labo raidės ant 
kalno, - burbteli Taileris. - Tai kvailių miestas, šitas užra- 
šas - irgi. 

- Tu toks negeranoriškas, - sumurma Tifanė. 

Nekreipdama į juos dėmesio, seku paskui Džeiką prie H rai- 
dės. Jis žengia atgal ir linkteli, nuoširdžiai šypsodamasis. 

- Tau pirmenybė. 

Nežinia kodėl nervinuosi. Gal dėlto, kad padarysiu tai, apie 
ką daugelis žmonių tik svajoja, o gal todėl, kad bet kurią aki- 
mirką galiu numirti iš baimės. Giliai įkvepiu, žingteliu į priekį 
ir paliečiu baltai dažytą metalinę „H“, pirmą garsiojo Holivudo 
simbolio raidę. 

Nieko tokio neįvyksta. 

- Ak, - nusistebiu. Man topteli, kad mes visi susižavėję tik 
didžiuliais metalo gabalais. 

Džeikas irgi priglaudžia ranką šalia manosios. 

- Kaip dėl pasimatymo? 

Dabar galėčiau atsakyti „taip“, nes tikrąja žodžio prasme 
stovime prie Holivudo riboženklio. Puiki vieta duoti tokį suti- 
kimą, bet, man nespėjus išsižioti, Taileris surinka: 

- Kokį velnią čia rezgi, žmogau? 

- Ką? - Džeikas suirzta, atsitraukia nuo raidės ir įbeda akis 
į Tailerį, besiartinantį sugniaužtais kumščiais. 

- Ką, po galais, jai ką tik pasakei? - įbrolio veidas persi- 
kreipęs iš įsiūčio, dantys sukąsti, akys juodos. Jis atsistoja visai 
arti Džeiko, suraukia kaktą ir prisimerkia taip, kad iš akių te- 
lieka plyšeliai. 

- Trintis, - vien lūpomis taria man Reičelė, kai žvilgsniu 
paprašau jos pagalbos. 

Tada miglotai prisimenu ją kažką sakius apie tylią trintį tarp 
šių vaikinų. Nuo šiol ji nebeatrodo tyli. 

- Brolau, dink man iš akių, - sumurma Džeikas, atsitraukia 
ir gūžteli pečiais. Paskui skėsteli rankomis ir nusigręžia. 

- Nė nemanau, - purtydamas galvą, atkerta Taileris. Jis ap- 
eina Džeiką, vėl išdygsta šiam prieš nosį ir duria pirštu į krū- 
tinę. - Judu nesusitikinėsit. Suspardysiu tau užpakalį vien už 
tokią mintį. 

- Taileri, branguti, atvėsk! - Įsispraudusi tarp abiejų vai- 
kinų, Tifanė delnais įsiremia Taileriui į krūtinę ir mėgina at- 
stumti, bet šis nenuleidžia akių nuo Džeiko. - Nebūk šiknius, 
nepradėk muštynių. 

Tifanei padeda ir Dinas, atsistoja priešais Džeiką, neprita- 
riamai purtydamas galvą. 

- Nagi, vaikinai, liaukitės. 

Nuo peštukų mano dėmesį atitraukia tarsi silpnas gręžtuvo 
garsas, paskui variklio gausmas ir besisukančių menčių švilpe- 
sys. Triukšmui vis stiprėjant, pakeliu akis į dangų. 

Išvystu Los Andželo policijos departamento sraigtasparnį. 



Užvertusi galvą į dangų, žiūriu į aukštai pakibusią skraidyklę. 
Visi sustingstame ištįsusiais veidais, netenkame žado. 

- Šūdas! - surinka Taileris ir žiebia delnu į metalinę „H“, 
nuaidi žvangesys. Vaikinas persibraukia plaukus ranka ir pa- 
purto galvą. - Kodėl, po galais, jie visad atskrenda šitaip greit? 

- Nesuklupkit! - įspėja mus Tifanė, paima Tailerį už rankos 
ir nusitempia, bet, užuot grįžę prie tvoros, jie ima lipti nuo 
kalno. 

- Eime iš čia, - ragina Džeikas ir prieš pajudėdamas vogčia 
dirsteli į sraigtasparnį. - Turim pasiekti kalno papėdę anksčiau 
už policijos automobilį. 

- Šiuodu nesnaudžia, tiesa? - pašmaikštauja Dinas ir nusi- 
juokęs linkteli Tailerio ir Tifanės pusėn. Jų siluetai greitai tolsta 
tarp purvo gurvolių, uolų ir krūmokšnių. - Vargšas vaikinas 
nesileis vėl suimamas. 

- Vėl? - pakartoju, bet niekas nekreipia dėmesio, visi kiek 
įkabindami leidžiasi šlaitu. 

Reičelė ir Megana prilaiko viena kitą, tarsi slystelėjimas ga- 
lėtų jas pražudyti. Gal taip ir yra. 

- Būk atsargi! - per petį šūkteli man Dinas, irgi skubiai leis- 
damasis žemyn, gal net šliuoždamas vos įžiūrimu keliuku. 



Sraigtasparnis vis dar suka ratus, ir mano venomis plūsteli 
adrenalino banga, širdis skausmingai daužosi. Šitaip būna, bai- 
gus rytinį bėgiojimą. Nepaisydama stataus skardžio, Skuodžiu 
paskui Diną. Žemė nelygi, tarpais sunku rasti kojai vietos, iš 
paskutiniųjų stengiuosi išlaikyti pusiausvyrą. Meldžiuosi, kad 
nebūčiau suimta ir nenusisukčiau sprando. 

- Idena, kaip laikaisi? - juokdamasis ir šokčiodamas nuo 
uolos ant uolos Džeikas lekia greta manęs. 

Nenutuokiu, kodėl jam taip linksma. 

- Stengiuosi! - atsakau. Kaip tik tuo metu mano koja slys- 
teli, net aikteliu. 

Tvirta ranka nutveria mane už dilbio. 

- Atsargiai, - nepaleisdamas jo ryžtingai taria Džeikas, 
paskui uždeda rankas man ant pečių. - Tau nieko blogo? 

- Nenoriu patekti į cypę, - pralemenu ir žvilgteliu į sraig- 
tasparnį, mano veide atsispindi panika. Dirstelėjusi žemyn iš- 
vystu, kad kiti draugai jau pasiekę papėdę. 

Džeikas nusijuokia ir lėtai lipa toliau. 

- Tu nepakliūsi į cypę, - sako jis, paima mane už rankos ir 
vedasi iš paskos. - Blogiausia, kas mūsų laukia, tai kvietimas 
į teismą. 

Nors vaikinas ir ramina, man sugniaužia paširdžius. Kol 
nusileidžiame, kūnas beveik nutirpsta. Džeikas nesuklumpa, 
nemažina greičio ir neleidžia, kad būtume pagauti. Esu jam be 
galo dėkinga, kai pagaliau pasiekiame papėdę, praeiname kelis 
namus ir kertame keliuką. Pamatau rodyklę į Saulėlydžio ran- 
čą, staiga ji man tampa mieliausiu pasaulyje ženklu. 

- Policijos automobilio nematyti, - sumurmu atsipalaiduo- 
dama visu kūnu. 

Tėtis tikrai sudegintų mane miegančią ir išbarstytų pelenus, 
jei grįžčiau namo su šaukimu į teismą už įstatymo pažeidimą. 

- Kol kas ne, - taria Džeikas. Jis paleidžia mano ranką ir 
nušoka ant pagrindinio kelio. Seku iš paskos, paskui pasukame 
už kampo. - Vis dar nesame saugūs. 

Grįžtame į aikštelę, kur buvome palikę automobilius. Taile- 
ris jau dingęs. Džeikas vedasi mane prie raudonojo savo fordo. 

- Megana ir Reičė išvažiavo su Dinų, - sako atrakindamas 
automobilį ir sėsdamasis vidun. 

Tifanė, aišku, išrūko su Taileriu. 

- Kaip manai, kur patraukė visi kiti? - klausiu įsitaisiusi ant 
keleivio sėdynės. Galiu tik viltis, kad Džeikas geresnis vairuo- 
tojas už mano įbrolį. 

Įjungęs variklį ir sukdamas į kelią, vaikinas patraukia pečiais. 

- Kam tai rūpi? - Man, pamanau. - Ką veiksim? Gal esi 
alkana? 

Džeikui vairuojant, ilgokai tyrinėju jo profilį. Klausiu savęs, 
kaip čia išėjo, kad mūsų pabėgimas nuo Holivudo ribožen- 
klio virto pasimatymu. Kitiems draugams išsilaksčius, likau su 
Džeiku. Nors kamuoja abejonės, pajuntu šiokį tokį alkį. 

- Ar netoliese yra nebloga užkandinė? 

- Saulylėdžio bulvare yra „Chick-fil-A“, dešimt minučių ke- 
lio nuo čia, - pasiūlo vaikinas. - Pasiimsime ko nors užkąsti. 

- Gerai, - sutinku. - Oregone nėra „Chick-fil-A“. 

Džeikas apstulbsta. 

-Ką? 

- Mums net neleidžiama naudotis savo dujų ištekliais, - 
priduriu ir suvokiu, kad galvoju apie namus. Svarstau, ką dabar 
veikia Amelija, ar mama mūsų namelyje sėdi vieniša. - Orego- 
nas užknisa. 

- Taigi Los Andželas tau atrodo puikus, - nusprendžia 
jis. - Mes turime riboženklių kalnuose ir „Chick-fil-A“, galime 
naudotis savo dujų ištekliais ir nebijoti baudų. Pasakiška. 

Nusijuokiu, jis irgi. Malonu bendrauti su vyriškosios lyties 
asmeniu - ne su tėčiu ir ne su Taileriu. Anuodu koktūs niur- 
gzliai. 

Susmunku ant keleivio sėdynės ir priglaudžiu kaktą prie 
langelio, žiūriu į dangų dairydamasi sraigtasparnio, bet, rodos, 
jo nuskrista. Vadinasi, vėl galiu laisvai atsikvėpti. 

- Tai tau patinka mūsų miestas? - trumpai patylėjęs, klau- 
sia Džeikas, įjungia oro kondicionierių ir pritildo muziką. 

- Aha, - atsakau. Tiesa, mačiau dar labai nedaug, bet kol 
kas viskas patiko. - Los Andželas kur kas įdomesnis už Por- 
tlandą, dėl to nepasiginčysi. 

- Nesu buvęs Portlande. 

- Ir neverta. - Po šių žodžių pasitaisau: - Iš tiesų jis ne 
toks jau blogas. Turime puikių alternatyvių filmų ir muzikos, 
bet mieste lyja nuo rudens iki vasaros pradžios, ir tai baisiai 
užknisa. Be to, pilna striptizo klubų. Tačiau žmonės šaunūs, - 
šypteliu nudelbusi akis į kelius. - Na, dauguma. 

Bėda ta, kad su Portlandu man siejasi gyvas galas nekenčia- 
mų dalykų. Šiame mieste užgeso mano tėvų meilė, jame nuo- 
latos lyja. Portlande gyvena vadinamieji mano draugai. Šiaip, 
aišku, tai neblogas miestas, ir vis dėlto mano gyvenimas jame 
nei džiugus, nei laimingas. Palyginti su juo, Santa Monika yra 
tarsi gaivaus oro gurkšnis. 

- Striptizo klubų? - Džeikas vaipydamasis išplečia akis. - 
Man būtinai reikia apsilankyti tame baisiame mieste. 

Vypteliu. Visi vaikinai vienodi. 

- Koks yra tikrasis Los Andželas, be turistų lankomų vietų? 

Jis valandėlę galvoja, nykščiu barbendamas į vairą. 

- Na, turčius ir vargšus skiria didžiulė praraja. Čia pamatysi 
ir garsenybių, gyvenančių prabangiuose namuose, vairuojan- 
čių lambordžinius, ir žmonių, nakvojančių gatvėse, kurių vie- 

nintelis tikslas išgyventi iki ryto. Šitai užknisa. O šiaip žmonės 
čia šaunūs. 

- Niekad nesusimąsčiau apie tai, - sakau. 

Grįžtame į Šiaurinį paplūdimio miško kelią ir važiuojame 
tiesiai, kol įsukame į Saulėlydžio bulvarą. Tai judri gatvė su 
kino teatrais, restoranais, vidurine mokykla ir begale automo- 
bilių. Stebėdamasi žiūriu į visa tai. 

Kai privažiuojame prie „Chick-fil-A“ užsakymų langelio, 
Džeikas spusteli garsiakalbio mygtuką ir dirsteli į mane. 

- Ko norėsi? 

Tokio restorano Oregone nėra, todėl nenumanau, kas čia 
patiekiama. Greitai permetu akimis valgiaraštį ir išsirenku pir- 
mą sveikuolišką patiekalą, kurį pamatau. 

- Daržovių salotų. 

Džeikas linkteli ir laukia, ką dar pasakysiu. 

- Tai viskas. 

- Tik tiek, - vaikinas kilsteli antakius, paskui tyliai atsidūs- 
ta. - Kodėl merginos taip mėgsta salotas? - Man šyptelėjus 
puse lūpų, jis ima užsakinėti: - Norėčiau mėsainio su aštria 
vištiena, kolos, daržovių salotų ir... 

- Vandens, - sakau. Sulaukiu dar vieno nepritariamo 
žvilgsnio. 

- Ir vandens, - taria Džeikas užsakymų priėmėjui. - Ačiū. - 
Jis išsitraukia iš kišenės piniginę ir pareiškia sumokėsiąs. 

Padėkoju. 

Tada nuvažiuojame prie kito langelio ir laukiame savo eilės. 
Vaikinas suglumęs žiūri į mane. 

- Nekenčiu šlamštmaisčio, jei tau įdomu, - pareiškiu, nors 
tai tik dalis tiesos. Nekenčiu ne paties maisto, o kalorijų. 

Galiausiai gauname savo patiekalus. Džeikas paduoda man 
maišelį su maistu ir gėrimais ir išvairuoja automobilį į bulvarą. 

- Sakai, nekenti mėsainio su aštria vištiena ir keptomis bul- 
vytėmis? O gal tai nuostabiausias valgis, kurį kada nors esi ra- 
gavusi? 

- Taip, nekenčiu, - trumpai atsakau. - Ir to klaikaus mėsai- 
nio su vištiena, ir riebių keptų bulvyčių. 

- Pirma paragauk, - vaikinas liūdnai papurto galvą ir suki- 
kena. Paskui įkiša ranką į maišelį ir ilgokai ieško keptų bulvy- 
čių, tuo pačiu metu stengdamasis neatitraukti akių nuo kelio. 
Suradęs padeda ant dėtuvės tarp priekinių sėdynių ir vieną įsi- 
meta į burną. - Nori? - klausia. - Jos skanios. 

- Ne, turiu paragauti šitų salotų ir įsitikinti, ar jos gardesnės 
už Portlando, - nerūpestingai atsakau ir, nusišypsojusi Džei- 
kui, išsitraukiu indelį. Tada atidarau plastikinį dangtelį. - At- 
rodo visai nieko. 

Jis įsimeta į burną dar kelias bulvytes. 

- Daug prarandi. 

- Kad nesirgsiu širdies ligomis? - atšaunu. - Tai tik į gera. 

Džeikas liaujasi kramtęs ir pažvelgia į mane su pralaimėtojo 

šypsena veide. Paskui pagarbiai linkteli. 

Grįžtame į Santa Moniką vėlokai. Pakeliui sušlamščiu salo- 
tas, o Džeikas, nesukeldamas avarijos, sudoroja mėsainį. Va- 
žiuojame greitkeliu, saulei leidžiantis. Automobilių virtinės, 
kad ir kaip jų nemėgstu, nuostabiai atrodo sutemose. Ne per 
garsi muzika netrukdo kalbėtis, tad susitaikyti su itin prastu 
vaikino muzikiniu skoniu visai nesunku. Kelionė su juo kur kas 
malonesnė negu prieš tris valandas su Taileriu. 

- Gyveni tame pačiame name, tiesa? - mums atsidūrus 
mieste, klausia Džeikas. 

Vaikino žodžiai grąžina mane į tikrovę. 

- Kokiame? 

- Kur ir Taileris, - taria jis. - Juk turiu tave parvežti ten, tiesa? 

- Ak, - atsakau. - Aha. Nenutuokiu, kodėl jis ant kalno 
kabinėjosi prie tavęs. 

- Todėl, kad yra šiknius... - trumpai nukerta Džeikas ir atsi- 
krenkščia. - Nenorėjau iškloti, ką žinau apie jį, seseriai girdint. 

- Tiesą sakant, sutinku su viskuo, ko nepasakei, - pareiškiu. 

Vaikinas ilgokai į mane žiūri, tarsi svarstydamas, ar nejuo- 
kauju, bet pagaliau nusprendžia, kad kalbu rimtai. 

- Nesitikėjau. 

Patraukiu pečiais. 

- Aš irgi nesitikėjau, kad imsiu nekęsti įbrolio. 

Džeikas tyli. Tikriausiai nelabai žino, ką kalbėti. Taigi pen- 
kias minutes iki Dedro aveniu tesiklausome bjaurios jo muzi- 
kos. Kai privažiuojame tėčio namą, jame dega visos šviesos. 

- Ačiū, kad padėjai nulipti nuo kalno ir parvežei namo, - 
padėkoju, kai Džeikas išjungia variklį. Sykiu nutyla ir muzi- 
ka. - Ir už salotas. 

- Nėra už ką, bet norėčiau tavo telefono numerio, kad galė- 
čiau pakviesti į pasimatymą, - vaikinas žaismingai, bet ryžtin- 
gai nusišypso, akyse blyksi kibirkštėlės. - Pažadu, kad kitą kar- 
tą nevalgysime keptą bulvyčių iš greitojo maitinimo restorano. 

- Na, tu man nupirkai salotų, - sumurmu ginčydamasi pati 
su savimi, truputį erzindama jį ir delsdama atsakyti. - Gerai, 
duosiu savo numerį. 

Džeiko veidas nušvinta, jis sugniaužia kumštį ir stukteli juo 
į vairą. 

- Taaaip! Kokie tie skaičiai, mergaite? 

Kita ranka jis sužvejoja kišenėje telefoną ir paduoda man. 
Įrašau savo numerį. Man liepsnoja skruostai. 

- Nesijaudink, numeris teisingas. 

- Hmm, - numykia vaikinas. Kai atidarau dureles, nužvel- 
gia mane nuo galvos iki kojų. - Rytoj paskambinsiu, kad įsiti- 
kinčiau. 

- Nusiramink, - sakau pakeldama akis į dangų ir lipdama 
ant šaligatvio. Jau tamsu. - Dar kartą ačiū. 

Atsargiai uždarau dureles, Džeikas atsisveikindamas pa- 
moja man pro langelį ir nuvažiuoja. Klausausi variklio burz- 
gimo ir padangų ūžesio, kol stoja tyla. Pastoviniuoju ant šali- 
gatvio tamsoje kelias minutes, iškaistu kaip kvailė, galiausiai 
apsigręžiu ir traukiu prie namo. Tik tada pamatau prievažoje 
stovint Tailerio automobilį. Tikėjausi, kad įbrolis parsiras ge- 
rokai vėliau. 

Priėjus prie laukujų durų dingteli, kad tėtis nežino, kur bu- 
vau. Pasinaudojau proga ir dingau prieš pietus kartu su Taile- 
riu. Žinoma, išvados peršasi pačios. 

Vos kvėpuodama atsargiai praveriu duris ir smunku į prieš- 
kambarį, paskui tylut tylutėliai uždarau jas, kad nespragtelėtų 
spyna. Svetainėje veikia televizorius, todėl tykinu pro šalį, nė 
pati negirdėdama savo žingsnių. Pirštų galais kopiu laiptais. 
Nesijaudinu dėl to, kad buvau išėjusi iš namų. Nepadariau nie- 
ko blogo - nebent paliečiau Holivudo riboženklį; pasirodo, tai 
neteisėta. Tėtis vis tiek būtų turėjęs išleisti mane. Tiesiog dabar 
neturiu jėgų kalbėtis su juo. 

- Idena... - nuo laiptų viršaus pasigirsta kuždesys, tad stab- 
teliu apsižvalgyti. Prisimerkęs Taileris spigina akimis į mane. - 
Kur, velniai rautų, buvai? 

- O kur, velniai rautų, buvai tu? - atšaunu. Atlošiu pečius, 
užlipu į laiptų aikštelę ir įsmeigiu akis į jį. - Tiesiog palikai 
mus. Puikus komandinis žaidimas. 

Įbrolis atrodo pavargęs, tarsi būtų kelias naktis nemiegojęs, 
o gal yra apkvaitęs. Jis tik atsidūsta. 

- Aš nekaip sutariu su policininkais, supranti? Negaliu vėl 
įkliūti. 

- Vėl? - pakartoju šiandien jau antrą sykį. Spėlioju, kokių 
dar nusikaltimų, be lindimo į uždraustas teritorijas ir kokaino 
uostymo, yra pridaręs Taileris. - Kada grįžai namo? 

- Prieš dvidešimt minučių, - atsako jis. - Mama pagaliau 
liovėsi tardžiusi apie tą ankstesnį nutikimą paplūdimyje. 

- Jėga, - abejingai sakau ir drožiu į savo kambarį. Taileris 
seka įkandin. - Ko nori? 

- Nieko, - atsako įbrolis ir greitai nusuka akis. 

Dingteli, kad turiu puikią progą iškamantinėti jį apie praei- 
ties nutikimus, nes šįvakar jis elgėsi nepateisinamai. 

- Kodėl kabinėjaisi prie Džeiko? - suneriu rankas ant krūti- 
nės, suraukiu antakius, bet Taileris kaipmat apsigręžia ir nuei- 
na. Pirmiau sekė paskui mane, dabar tą patį darau aš. Pirmąsyk 
įkeliu koją į jo kambarį ir nustembu, kad nesu vejama lauk. - 
Atsakyk į klausimą. 

- Neatsakysiu, - sumurma įbrolis. - Nors tiek to, atsaky- 
siu, - jis apsigręžia, išpučia krūtinę ir sukanda dantis. - Tas 
vaikinas yra antras didžiausias šiknius, kokį kada esu sutikęs. 
Nešvaistyk jam laiko. Jis pasinaudos tavimi. 

- O kas pirmas? - klausiu. - Tu pats? 

Taileris ilgokai žiūri į mane. 

- Beveik atspėjai. 

— Na, Džeikas elgėsi tikrai gražiai, - sakau žingtelėdama 
atgal ir vogčiomis apžiūrinėdama kambarį. - Kitaip negu kai 
kurie. Ir ne tau spręsti, susitikinėti man su juo ar ne. 

- Turbūt juokauji? - Taileris išpučia akis ir trumpai šaižiai 
nusijuokia. - Gerai, tik paskui nesiskųsk, kad neįspėjau. 

- Kodėl tau šitai rūpi? - neatlyžtu supykusi dėl tokių jo žo- 
džių. Jeigu Taileris būtų elgęsis su manimi gražiau, būčiau atsi- 
žvelgusi į tai, kad nekenčia Džeiko. Bet jis yra storžievis, todėl 
netikiu juo. 

- Nerūpi, - atkerta įbrolis. 

- Tikrai rūpi, - prieštarauju, bet ginčytis beviltiška. Taileris 
niekada nepripažins tiesos. 

Nuėjęs į kitą kambario galą, vaikinas susikiša rankas į kiše- 
nes ir sustoja prie netvarkingos vaizdadiskių kaugės. 

- Koks tavo mėgstamiausias filmas? 

Suglumstu. Jam įdomu, koks mano mėgstamiausias filmas? 
Tikrai? Suprantu, kad Taileris stengiasi išvengti įkyrių mano 
klausimų, bet galėtų rasti geresnį būdą išsisukti. 

- „Dama ir valkata“, - galiausiai prisipažįstu, nes vis tiek 
nebesitikiu sužinoti, kodėl jam rūpi mano santykiai su Džeiku. 

- Disnėjaus filmukas? - rodos, vaikinas tuoj prapliups kva- 
totis, bet, man linktelėjus, jis pamato, kad nejuokauju, atsi- 
krenkščia ir susitvardo. - Kodėl? 

- Todėl, kad tai gražiausia visų laikų meilės istorija, - atsa- 
kau mėgindama apsiginti. - Romeo ir Džuljeta niekis, palygin- 
ti su Dama ir Valkata. Šiuodu labai skirtingi, tai juos ir traukia 
vieną prie kito. Dama puikių manierų, Valkata - nutrūktgalvis, 
bet jie pamilsta vienas kitą, - stabteliu atsikvėpti ir prisiminti 
filmą. Nejučiomis nusišypsau. - Be to, spagečių scena yra tie- 
siog tobula. 

- Tobula, - nusišaipo Taileris. Dabar jis juokiasi. Dar kar- 
tą įsitikinu, kad įbrolis tesugeba sukelti man galvos skausmą. 
Visiškai nesuprantu jo. Vieną akimirką piktas ir bjaurus, kitą - 
atsipalaidavęs ir žaismingas. - Mano manymu, Dama nuobodi 
ir nemoka linksmintis. Valkata man patinka. 

- Todėl, kad bastosi gatvėmis panašiai kaip tu, kai, prisi- 
plempęs savaitgaliais, kėblini namo? - meiliai nusišypsau Tai- 
leriui, slapčia tikėdamasi supykinti, kaip jis supykdė mane. Bet 
jam ši pastaba pasirodo juokinga, todėl pakeliu į dangų ir nu- 
suku akis. 


108 



Apžiūrinėju vaikino kambarį. Čia vyrauja tamsiai mėlyna 
spalva, lova nepaklota, toliausiame kampe sumestas kalnas 
drabužių, naktinį staliuką puošia kelios skardinės alaus. Ko 
nors kito ir nesitikiu. Spinta atdara, nuo viršutinės lentynos 
karo striukės rankovė. Rodos, Taileris netvarkingai ten užmetė 
tą mokyklos sporto komandos drabužį. 

- Žaidi futbolą? - klausiu. 

- Ką? - jis paseka mano žvilgsnį. - Ne, striukė Dino. Aš 
nemėgstu futbolo. 

- Dinas žaidžia futbolą? - nustembu, kad Taileris nežai- 
džia. Juk jis taip mėgsta vyrauti, kad puikiai tiktų į futbolinin- 
kus; tokius puolėjus įprastai pamatysi kiekviename filme apie 
vidurinę mokyklą. - O tu nebandei? 

- Bandžiau, - atsako vaikinas, eidamas prie spintos. - 
Džeikas irgi. Žaidžiau pradžios mokykloje, bet šeštoje klasėje 
lioviausi. 

- Kodėl? - smalsiai spoksau į Tailerį ir veltui mėginu sau 
priminti, kad šis žmogus mane siutina ir neturi rūpėti. Labai 
mažai žinau apie jį. Tiesą sakant, tai intriguoja. Nieko negaliu 
padaryti. 

- Pasak kai kurių žmonių, futbolas yra laiko švaistymas, - 
sako vaikinas, bet jo balsas staiga darosi šiurkštesnis. Taileris 
mindžikuoja prie spintos. - Kam gaišti laiką sportui? Aišku, 
jei nespardysi kamuolio, nepateksi į Gebenės lygą. Verčiau lik 
namie ir mokykis, kad daug pasiektum, - cituoja Taileris, bet 
nesijuokia ir nesišypso, tiesiog žiūri į grindis. 

- Kur šitai girdėjai? - mane apima dar didesnis smalsumas. 
Visų pirma, Taileris man atrodo netinkamas Gebenės lygos 
universitetams. Abejoju, ar jam iš viso patinka mokytis. Tokie 
kaip jis yra tinginiai. 

- Iš vieno žmogaus, - burbteli jis, gūžtelėdamas pečiais. - 
Todėl man nebuvo leidžiama žaisti. 

Kilsteliu antakį, bet Taileris atgręžia man nugarą. 

- Nebuvo leidžiama? 

Vaikinas tuoj pat pasimuisto ir užkelia Dino striukės ranko- 
vę ant lentynos. 

- Turiu galvoje, lioviausi žaisti dėl mokslų, - greitai pasi- 
taiso jis. 

Galbūt mano, kad esu ne pernelyg akyla, bet klysta. Girdžiu 
ir įsimenu kiekvieną Tailerio žodį nuo tada, kai jis įsiveržė į 
kepsnių vakarėlį. 

Jam išties nesmagu, tad nutariu daugiau neklausinėti apie 
žodžius „nebuvo leidžiama“. Žmogus, kuris pasakė vaikinui, 
kad žaisti futbolą yra tuščias laiko švaistymas, buvo jam au- 
toritetas. Nuojauta kužda, kad to žmogaus, galbūt mokytojo, 
Taileris labai nemėgsta. 

Vėl įdėmiai pasižiūriu į jį. Atgręžęs man nugarą, vaikinas 
išsitraukia iš spintos švarius marškinėlius ir mikliai nusivelka 
senuosius. Taip pat greitai užsimeta švarius. Vis dėlto spėju 
pamatyti ant peties nedidelę tatuiruotę su kaligrafišku užrašu. 

- Turiu grąžinti Dinui striukę. Jau seniausiai prašo manęs. 

Taileris pasitaiso marškinėlius, aš nežinia kodėl spoksau į 

jį. Matau raumeningas rankas, įdegusią odą, valingą smakrą. 
Neturėčiau viso to pastebėti, bet pastebiu. Nuryju seilę. 

- Ką reiškia tavo tatuiruotė? - klausiu prikimusiu balsu. 
Nustebęs vaikinas staigiai atsigręžia, bet aš nenuleidžiu akių. - 
Nekreipsiu dėmesio, kad pasidarei ją neteisėtai. 

Taileris apsimeta kvailiu. 

- Kokia tatuiruotė? - Man kilstelėjus antakius ir sučiaupus 
lūpas, jis pagaliau atsako: - A, ten parašyta Guerrero. Ispaniš- 
kai „kovotojas“. - Vaikinas, rodos, susinervina ir tylėdamas 
pasikaso pakaušį. 

Susidomiu. 

- Kodėl ispaniškai? 

- Aš laisvai kalbu ispaniškai, - sako Taileris. - Kaip ir abu- 
du tėvai. Tėtis mane išmokė dar vaikystėje. 

Prisimenu, ką Reičelė pasakojo apie Tailerio tėvą. Jis kalėji- 
me, todėl nutariu nebekalbėti apie tai. 

- Nemoku ispaniškai, - prisipažįstu kandžiodama lūpą. - 
Moku prancūziškai. Kaip kanadiečiai. Bonjour. 

- Me frustras, - atsako Taileris, bet nesuprantu, ką tai reiš- 
kia. - Buenas noches, - išvydęs mano sutrikimą, jis nusivaipo 
ir priduria: - Tai reiškia „labanakt“. 

- Šit kaip, - pasuku prie durų, bet prieš išeidama šypte- 
liu. - Bonsoir. 

Kai ateina savaitgalis, - drauge baigiasi ir pirmoji mano savaitė 
Los Andžele, - pagaliau randu progą paskambinti mamai, nes 
jos dienotvarkė perkrauta. Ji turi visą slaugės etatą Portlando 
medicinos centre, be to, budi naktines pamainas ir dirba virš- 
valandžius, kad galėtų išlaikyti mus abi. Bent kiek padeda tėčio 
alimentai, bet mamai vis tiek nelengva sudurti galą su galu. 

- Labas, Idena, - atsiliepia ji, kai jau manau, kad įsijungs 
balso paštas. - Kaip laikaisi, mieloji? 

- Tavo balsas pavargęs, - susiraukiu. Baisu, kokį krūvį ten- 
ka atlaikyti mamai, bet nieko nepadarysi. - Kiek valandų trun- 
ka tavo pamaina? 

- Dvylika, - tyliai atsako ji ir, man nespėjus įsiterpti, nu- 
suka kalbą. - Vienas pacientas šiandien atsivežė šunį - nuo- 
stabiausias reginys nuo tavo vaikystės. Mažyliai laukiamajame 
buvo sužavėti. Kai šuo su šeimininku išėjo, vos negavau širdies 
smūgio. Dingtelėjo, kad tau grįžus turime įsigyti šunį. Tu ki- 
tais metais išvyksi į koledžą, o šuo palaikys man draugiją. Ką 
manai? 

Nusišypsau iš vaikiško mamos entuziazmo. 

- Žinoma, galime įsigyti šunį. Vokiečių aviganiai nuostabūs. 

- Ar žmonės bijo jų? 

- Taip. 

Mama ilgokai patyli. 

- Pradėsiu ieškoti. - Nusijuokiu, ji irgi, paskui išgirstu ją 
žiovaujant. - Jau apsipratai naujuose namuose ar vis dar jau- 
tiesi nesmagiai? 

- Vis dar jaučiuosi nesmagiai, - prisipažįstu. - Laukiu nuo- 
širdaus pokalbio su tėčiu, bet kažin, ar kada nors sulauksiu. 

- Tas pats, kas laukti Godo, - burbteli mama, nusigręžusi 
nuo ragelio, bet aš vis tiek išgirstu. - Trokštu, kad tau nereikė- 
tų ten bendrauti su juo. Tiesą sakant, man labai gaila tavęs. Juk 
neprivalėjai važiuoti. 

- Iš tiesų čia ne taip ir blogai, - atsakau. Nors pašnekovė 
negali matyti, gūžteliu pečiais. Ak, kad ji tai išvystų. Man labai 
sunku be mamos, esu atsidūrusi už daugelio mylių nuo žmo- 
gaus, kuris manimi rūpinosi visą gyvenimą. Paskambinti jai ir 
pasikalbėti galiu tik kas kelintą dieną, dažniau niekaip. - Turiu 
draugų, leidžiu laiką su jais. Visi mieli, išskyrus vieną. 

- Kas jis? 

- Vyriausias mano įbrolis, - atsakau ir nusijuokiu. Absur- 
diška, kad nekenčiu žmogaus, kurį turėčiau mėgti. - Ką veiksi 
šįvakar? 

- Užsisakysiu didelę porciją keptos vištienos ir drybsosiu 
viena ant sofos. Pažiūrėsiu kokį nors kvailą šou per televizorių. 
Įpusėjau ketvirtą dešimtį, esu išsiskyrusi, ilgai dirbu ir prastai 
atrodau, - iš pradžių mama juokauja, paskui jos balsas prity- 
la. - Pasiilgau tavęs, dukrele. Tikiuosi, kad gerai leidi laiką ir 
gražiai elgiesi. 

Man sugniaužia paširdžius. Imu graužtis, kad palikau 
mamą vieną. 

- Kai grįšiu, įsigysime šunį, tada visi kartu žiūrėsime serialą 
„Mielos mažosios melagės“. Užsisakysime tiek keptos vištie- 
nos, kiek panorėsi. Tau tereikia palaukti pusantro mėnesio. 

- Idena Olivija, velniškai ilgai teks laukti. 

Nusišypsau pati sau. 

- Pernelyg nesiilgėk manęs, tada laikas prabėgs greičiau. 

- Gerai, - sutinka mama. - Stengsiuosi nesiilgėti vieninte- 
lės dukters, linksmai leidžiančios savaitgalį, - dar sykį nusižio- 
vavusi ji padeda ragelį. 

Spengia begalinė nyki tyla. 

Mama verta kur kas geresnio gyvenimo. 

- Su kuo kalbėįaisi? - klausia vyriškas balsas, ir mano kam- 
bario durys plačiai atsiveria. 

Taip išsigąstu, kad vos nesustoja širdis, galiausiai išvystu įsi- 
brovėlį. Kaip įprastai prisimerkusį. 

- Ar kviečiau užeiti? 

- Su kuo kalbėjaisi? - dar kartą klausia Taileris, šįsyk griež- 
čiau. - Gal Portlande tavęs laukia vaikinas? 

Spoksau į jį, stengdamasi neprapliupti juoku, o įbrolis dėb- 
so į mane, tvirtai sučiaupęs lūpas. 

- Klauseisi slapčia? 

- Mano kambarys greta tavojo, - pareiškia Taileris, nors tai 
savaime aišku. - Po galais, sienos be galo plonos. 

Nusivaipau ir atsistoju. 

- Jei nori žinoti, šnekėjausi su mama. - Jo veido bruožai 
sušvelnėja, o aš dirsteliu į sieninį laikrodį. Beveik aštunta vaka- 
ro. - Ar tau ne laikas sprukti iš namų ir ką nors nuveikti? 

- Kaip apie tai noriu pasikalbėti su tavimi, - burbteli įbrolis. 
Sunkiai atsidusęs, jis uždaro duris ir atžingsniuoja į kambario 
vidurį. Kilsteliu antakius. - Šįvakar niekur nevažiuoji, tiesa? 

- Tiesa, - atsakau. - Visi užsiėmę. - Reičelė Grendale 
vieši pas senelius, Megana peršalusi, Tifanė kas trečią sa- 
vaitgalį leidžia su tėčiu ir tomis dienomis negali susitikti su 
draugais. 

- Puiku, vadinasi, važiuosi su manimi, - pareiškia Taile- 
ris. - 11-ojoje gatvėje bus vakarėlis. Neužsimink apie jį tė- 
čiui, - vaikinas jau nori išeiti, bet liepiu luktelėti. 

- Iš kur ištraukei, kad noriu važiuoti į tą tavo vakarėlį? - 
Suneriu rankas ant krūtinės. Dar šįryt jis apšaukė mane, kad 
neleidžiu užlipti laiptais. - Atleisk, bet tikrai nenoriu links- 
mintis su tavimi. 

Taileris sugriežia dantimis. 

- Ruoškis. 

- Nė nemanau. 

- Ruoškis, - įsakmiai pakartoja jis. - Ką daugiau veiksi? Sė- 
dėsi savo kambaryje kaip kokia nevykėlė, nes, po galais, neturi 
draugų? 

Sučiaupiu lūpas. Iš dalies įbrolis teisus. 

- Ką man apsivilkti? 

Tailerio akys žybteli, veidą nušviečia nugalėtojo šypsena. 

- Ką tik nori. Šis vakarėlis bus nepanašus į Ostino... rames- 
nis. Gali mūvėti kelnes ir niekam neužkliūsi, galėsi atsipalai- 
duoti. 

- Ramesnis? - vėl kilsteliu antakį. Prieš akis praskrieja dau- 
gybė vaizdinių. 

- Aha, - patvirtina jis. - Gal, kol rengsiesi, norėtum išger- 
ti? Nelabai ko turiu pasislėpęs, nes mama nuolat tikrina mano 
kambarį. Tik alaus, viskio ir truputį degtinės. Pamatysi, nuste- 
binsiu tave, - Taileris nuoširdžiai nusišypso nesimaivydamas, 
be jokio sarkazmo ar egoizmo atspalvio. 

Jis išeina, o aš lieku sutrikusi. Rodos, vaikinas nekenčia 
manęs, bet atkakliai įkalbinėja drauge vykti į tą „ramesnį“ va- 
karėlį. Neprieštarauju, nes neįžeidinėja manęs ir nelaido grės- 
mingų žvilgsnių. Jei tas vakarėlis padės pagerinti mudviejų 
santykius, tebūnie. Man patinka švelnesnioji Tailerio asme- 

nybės pusė, kurią esu mačiusi tik labai trumpai. Viliuosi, jis 
išliks geros nuotaikos visą vakarą. Galbūt ne taip erzins mane 
ir pasirodys patrauklesnis nei andai. Noriu pasinaudoti tokia 
galimybe. 

Gerai, kad esu jau nusipraususi po dušu. Popietę leidau taip 
nuobodžiai, kad ėmiau žiūrinėti garsių plaukų stilistų patari- 
mus per „YouTube“. Nutariau šj tą išbandyti ir pati. Tiesa, re- 
zultatai nė iš tolo neprilygo tiems, kuriuos žadėjo Britanijos 
grožio meistrai. Vis dėlto kai ką man pavyko įgyvendinti. Va- 
kare jau puikavausi dailiai sutaršyta šukuosena - nutariau, kad 
vakarėliui ji tikrai tiks. 

- Būsiu pasirengusi po dvidešimties minučių, - sakau Tai- 
leriui, įėjusiam į mano kambarį su gėrimais rankose. Vienoje iš 
jų vaikinas laiko butelį alaus, kitoje - stiklinę su kola. 

- Gerai, - atsako jis ir paduoda stiklinę, šaltais pirštais 
brūkštelėdamas per manuosius. Krūpteliu nuo prisilietimo, 
bet Taileris to nepastebi. - Štai, imk. 

- Degtinės ir kolos kokteilis? - klausiu. 

- Aha, - šiek tiek suglumęs atsako jis ir atkemša savo bute- 
lio kamštelį į mano naktinio staliuko kraštą. - Tinkamiausias 
gėrimas. Mėgsti jį, tiesa? Jei norėtum alaus, galėčiau atnešti... 

- Ne, nereikia, - švelniai pertraukiu vaikiną. Jis šneka pa- 
drikai. - Man patinka gėrimas. 

- Tai gerai, - sumurma Taileris, tada atlošia galvą, nugeria 
didelį gurkšnį alaus ir apžvelgia kambarį. - Kai susiruoši, užeik 
pas mane. 

- Ar jūs geriate? 

Mudu su įbroliu staigiai pakeliame galvas - iš tarpdurio 
spokso Džeimis paniurusiu veidu, įsmeigęs akis į gėrimus 
mūsų rankose. Taileris mėgina paslėpti butelį už nugaros, bet 
jau per vėlu. 

- Ne, - beprasmiškai meluoja jis Džeimiui. Kalba malo- 
niai: - Juk žinai, kad esame nepilnamečiai. Kodėl turėtume 
gerti alkoholį? 

- Puikiai jį matau, - pareiškia Džeimis ir mosteli galva į 
stiklinę mano rankoje. - Ar mama žino? 

Taileris užsideda ranką ant sprando ir palenkia galvą į šoną. 

- Išgersime tik truputį. Ar galėtum palikti mus ramybėje? 

- Dvidešimt žalių, - pareiškia Džeimis ir šelmiškai šypso- 
damasis atkiša ranką. Mirktelėjęs Taileriui, viltingai žiūri jam 
į akis. 

- Anądien daviau trisdešimt dolerių, - pareiškia Taileris. 
Nepaisant to, pastato alų ant mano tualetinio staliuko ir trau- 
kia piniginę iš užpakalinės džinsų kišenės. - Norėjai įsigyti 
vaizdo žaidimą, prisimeni? Aš tai tikrai nepamiršau. 

- Hmm, - Džeimis akimirką pagalvoja. - Na, tada užteks 
dešimties. 

Vyresnėlis nusikvatoja. Svarstau, ar juodu dažnai šitaip el- 
giasi: Taileris moka Džeimiui, kad šis laikytų liežuvį už dantų. 

- Gerai, imk dešimt, - vaikinas paduoda Džeimiui dešim- 
ties dolerių banknotą ir švelniai stumteli brolį durų pusėn. - 
O dabar eik iš čia. 

Džeimis nubloškia Tailerio ranką. Kyšteli pinigą į kišenę, 
greitai perbėga koridorių ir, grįžęs į savo kambarį, sušunka: 

- Būtų pakakę ir penkių! 

Taileris sukikena ir nugeria didelį gurkšnį alaus. Nurijęs at- 
sidūsta. 

- Tas vaikis laiko mane bankomatu, - jis nusišypso ir išeina 
į koridorių. - Ruoškis, - paliepia. 

Uždarau duris ir nuskubu į vonią. Nusiplaunu veidą ir ne- 
ryškiai pasidažau, tada užsitraukiu aptemptus džinsus ir be- 
rankovę palaidinukę su raudonu gobtuvu, krintančiu ant pe- 

čių. Taileris įspėjo, kad neverta persistengti dėl aprangos, todėl 
lengviau atsidususi apsiaunu sportbačius, o ne aukštakulnius. 

- Na štai, pasiruošiau, išgėriau kokteilį, galime važiuoti, - 
sakau įeidama į Tailerio kambarį. 

Vaikinas mūvi džinsus ir vilki išblukusius pilkus marškinė- 
lius. Stovi prie lango, ant palangės išrikiuoti trys tušti alaus bu- 
teliai. Jis per petį dirsteli į mane. 

- Prakeikimas, jau seniai turėjom išvažiuoti! - vienu mostu 
nušveičia butelius ir žengia prie manęs, traukdamas automo- 
bilio raktelius iš kišenės. 

- Ką darai? - nepritariamai purtau galvą. Kyla noras atim- 
ti raktelius iš Tailerio, bet susitvardau. - Ką tik išgėrei šitiek 
alaus. 

- Viešpatėliau, - sako jis. - Gerai, surasiu, kas mus paveš. 
Dabar laiminga? 

- Taip, - atsakau, o Taileris numeta raktelius ant lovos. 

Jis išsitraukia telefoną ir spusteli greitojo rinkimo mygtuką. 
Žmogus kitame linijos gale tuoj pat atsiliepia. Kol Taileris kal- 
ba, įdėmiai žiūriu jam į veidą. 

- Aha, aha, tuoj būsiu, Deklenai. Kas šiandien vairuoja? - 
jis truputį patyli. - Duok man Kalebą. Paprašyk, kad užva- 
žiuotų kuo greičiausiai. Lauksiu visai netoli, vos už poros 
namų, - Taileris vėl patyli. - Ačiū, drauguži. Pasimatysim po 
dvidešimties minučių. 

- Kalebas? - klausiu jam baigus pokalbį. 

- Jis šaunus, - atsako įbrolis, paskui trumpai nusijuokia ir 
patraukia prie kambario durų. - Studijuoja koledže, bet vis dar 
atrodo kaip vidurinės mokyklos mokinys. Beje, tas vaikinas 
moka linksmintis, - Taileris atidaro duris, tylutėliai išsmunka 
į aikštelę ir ima leistis laiptais, aš tykinu iš paskos. Nusėliname 
į virtuvę ir šmurkštelime pro užpakalines duris. 

- Ar nevertėjo įspėti tėčio? - klausiu eidama įkandin įbro- 
lio į gatvę. - Turiu galvoje, kad reikia būti atsargiems. Man 
namų areštas neuždėtas, bet sužinojęs, kad dingau be leidimo, 
tėtis įsius. 

- Dėl to nesuk sau galvos, - pareiškia Taileris. - Tiesiog 
prisigerk ir po kelių valandų tau niekas neberūpės. 

Tyčia laikomės atokiau nuo svetainės lango, paskui patrau- 
kiame gatve, praeiname kokius šešis namus ir lūkuriuojame 
prie stovėjimo vietos. Nors Taileris pašlemėkas, kokių reta, 
bet puikiai moka išsisukti iš keblios padėties. Jeigu būčiau ėju- 
si viena, kaip kvailė būčiau laukusi automobilio priešais namą, 
pačioje tėčio ir Elos panosėje. Tad tenka pripažinti įbrolio su- 
manumą. 

- Ar didelis bus pobūvis? - klausiu. Taileris lūkuriuoja, at- 
silošęs į medžio kamieną. 

- Ne per labiausiai, - atsako gūžtelėdamas pečiais. Paskui 
tarsi nervindamasis ima kramtyti apatinę lūpą. 

Nutariu, kad nenori leistis su manim į kalbas. Tai erzina; ty- 
lėdami prastovime kokias penkias minutes, kol garsiai burgz- 
damas prie mūsų stabteli ševrolė pikapas. 

Atsidaro langelis, pro jį išsikiša smulkutis vaikinas ir surinka: 

- Lipkit vidun! 

Aš tik spoksau į jį. Taileris teisus. Kalebas atrodo kaip vai- 
kas, lyg jo veido bruožai dar būtų galutinai nesusiformavę. 
Sunku įsivaizduoti jį žingsniuojant koledžo miesteliu. Taileris 
atidaro keleivio dureles ir įlipa vidun, aš įsispraudžiu į galinę 
apdaužyto pikapo sėdynę. Salonas persismelkęs tabako smar- 
ve, ant grindų mėtosi daugybė tuščių „Makdonaldo“ plastiki- 
nių puodelių. 

- Kas ji? - klausia Kalebas, tyrinėdamas mane užpakalinio 
vaizdo veidrodėlyje. 

Jo oda nepaprastai balta, trumpi plaukai šviesūs, pilkšvi. 

- Mano, hmm... - prabyla Taileris, bet nežinia kodėl užsi- 
kerta ir palinksta į priekį pagarsinti repo, kurio klausosi Kale- 
bas. - Mano įseserė, - galiausiai ištaria. 

- Negirdėjau, kad turi tokią, - vaikinas dar įdėmiau įsi- 
spokso į mane. Pasijuntu nesmagiai, bet pagaliau jis nugręžia 
akis ir išvairuoja pikapą į gatvę. Nelaukdamas tolesnių paaiš- 
kinimų, Kalebas užduoda kitą klausimą. Laimė, nesusijusį su 
manimi. - Tai kaip laikaisi, bičiuli? Rodos, nesikalbėjom jau 
kelias savaites! 

Nepažįstu Kalebo, tad nesikišu į pokalbį (tikriausiai vaiki- 
nai to ir nenori), netrukdau jiems šnekėtis visas dešimt minu- 
čių, kol atvažiuojam į vakarėlį. Tada Taileris padėkoja draugui, 
šis pareiškia, kad nėra už ką, ir abudu linguoja galvas pagal 
siaubingą muziką. 

Visą tą laiką spoksau į dainų žodžius ant savo sportbačių. 

Kai Kalebas sustabdo automobilį prie nedidelio namo, iš- 
vystu visai kitą vaizdą negu prieš savaitę, kai viešėjome pas 
Ostiną. Lauke nematyti nė gyvos dvasios, tarsi čia niekas ne- 
silinksmintų. 

- Ar tikrai atvažiavome, kur reikia? - išlipusi klausiu Taile- 
rio, kol Kalebas rakina mašiną. 

- Aha, - įbrolis linkteli ir patraukia durų pusėn. - Juk sa- 
kiau, vakarėlis bus kuklesnis. Daugiausia dvidešimt žmonių. 

Mažesniame susibūrime sunkiau susilieti su minia, niekam 
nekristi į akis ir melstis, kad niekas nepastebėtų pašalaitės. Tik 
išsiskirsiu iš kitų. Susirinkusieji kaipmat supras, kad anksčiau 
nėra matę manęs. Tai bus nepakenčiama. 

Tą pačią akimirką, kai Taileris atidaro laukujės duris, mane 
apkurtina siaubinga muzika. Decibelai gręžia ausis, dingteli, 
kad gali nukentėti smegenys. Čia dvokia „žole“. Šįkart žmo- 

nių tikrai mažiau, niekas manęs nedusina, kai paskui Tailerį 
seku į patalpą, kur sudėti alkoholiniai gėrimai. Kalebas neina 
su mumis. 

- Taileri, tau pavyko atvažiuoti, - mums įėjus, sako kažku- 
ris vaikinas. Keista, atrodo visiškai blaivus. - Kas ji tokia? 

- Mano įseserė. Idena, čia Deklenas. Jeigu neprieštarauji, ji 
dalyvaus vakarėlyje su manim. 

- Tai bent, - duodamas Taileriui skardinę alaus, Deklenas 
išpučia mėlynas akis. - Drauguži, kada, po velnių, ištraukei tą 
įseserę? 

- Praėjusią savaitę, - numykia Taileris, bet tuoj pat nusi- 
šypso man. - Ko nori išgerti? 

- Nesvarbu, - sakau apžvelgdama stalą. - Tiesą sakant, no- 
rėčiau dar kolos su degtine. 

Taileris pavartalioja akis, čiumpa plastikinį puodelį, sumai- 
šo gėrimo ir paduoda man. Visą tą laiką Deklenas nenuleidžia 
nuo mūsų akių. 

- Aprodysiu jai namus, - sako jam Taileris, uždeda ranką 
man ant peties ir vedasi prie durų. Tada išstumia į koridorių ir 
palieka. Pats greitai grįžta prie Dekleno ir nusitempia jį į kampą. 

Matau, kaip kažką murma draugui, šis atsakydamas linkteli. 
Juodu kalba taip tyliai, kad neįmanoma išgirsti, bet galiausiai 
Taileris atsidūsta ir grįžta į koridorių, kur tebestoviu aš. Kele- 
tas einančių pro šalį svečių pasisveikina su juo, bet įbrolis žiūri 
tik į mane. 

- Matai šiuos žmones? - mudu stovime prie svetainės 
durų. Vaikinas alaus skardine mosteli į pulkelį įsitaisiusių ant 
sofų svečių. Visi jie atrodo viskuo nusivylę, daugelis įžengę į 
trečią dešimtį. 

- Aha. - Nesuprantu, kur jis suka. - Regis, jie nuobodžiauja. 

Taileris užgniaužia juoką ir nusigręžia nuo durų. 

- Toli gražu. Tik pažvelk į šį vaikiną, - jis parodo į pastalę, 
kur slepiasi rudas ir baltas kačiukas. - Eikš, mažyti, - Taileris 
pastato skardinę, pasilenkia, paima kačiuką ant rankų ir glosto 
jam nugarą. - Gal verčiau susitikinėk su šiuo mažium? Tik- 
riausiai jo kiaušiai didesni už Džeiko. 

- Padėk kačiuką ant žemės, - griežtai paliepiu, bet gyvulė- 
lis, rodos, džiaugiasi dėmesiu, nes ima žaismingai ropštis Tai- 
lerio ranka. 

- Ką galiu pasakyti? - taria įbrolis, kasydamas kačiukui 
apyausius, o šis patenkintas murkia. Žiūrėdama į juos, neju- 
čiomis nusišypsau. - Katės mane myli. 

Nusivaipau ir nusigręžiu, bet Taileris juokiasi, patupdo 
gyvulėlį ant žemės ir pasiima skardinę. Kačiukas išbėga į kitą 
kambarį. 

- Pažvelk, net jam pabodo tavo pliurpalai. 

Taileris pavartalioja akis, bet netrukus liaujasi šaipytis. 

- Eik pabendrauti su svečiais. Aš kuriam laikui išeisiu į 
kiemą. 

Į kiemą? Girdėtas pasakymas. Suprantu, kas ten vyks, ką jis 
ketina daryti. Netikėtai mano nuotaika sugenda. 

- Tyčiojiesi iš manęs? 

Įbrolis abejingai spokso, paskui gurkšteli alaus. 

-Ką? 

- Nekvailiok, - sušnypščiu artindamasi prie jo. Prisikišu, 
kad geriau girdėtų. Mano gėrimas vos neišsipila Taileriui ant 
krūtinės. - Atvažiavau į šį sušiktą vakarėlį ne tam, kad palik- 
tum mane vieną, o pats užpakaliniame kieme rūkytum sukti- 
nes ir uostytum kokainą. 

- Kas tau darbo? - atšauna jis ir atšlyja. - Po velnių, eik ir 
susirak draugų, o man leisk daryti, ką noriu. 

Vaikinas nužingsniuoja koridoriumi, bet aš lipu jam ant 
kulnų ir tiesiogine prasme įsispraudžiu tarp jo ir užpakalinių 
durų. 

- Neisi j jokį kiemą. Visiškai kvailas sumanymas. 

Staiga Tailerį užplūsta įniršis, jis sviedžia skardinę į sieną, ši 
sulinksta, alus ištykšta ant grindų. 

- Po perkūnų, traukis iš kelio! 

-Ne! 

Vaikinas metasi į priekį, ilgais pirštais stipriai sugniaužia 
man riešą, net ranka nutirpsta. Jo kūnas atsiduria prie pat ma- 
nojo, akys svaido žaibus, net susitraukiu. 

- Idena, nė nemėgink, - sukužda įbrolis. 

- Ne, - pakartoju dar sykį ir išsivaduoju iš jo gniaužtų. Ne- 
sitrauksiu dėl sulankstytos alaus skardinės ir aptirpusio rie- 
šo. - Kodėl taip elgiesi? 

- Todėl, kad man to reikia, - beveik išrėkia Taileris ir tuoj 
pat apsidairo, norėdamas įsitikinti, ar niekas negirdi. 

- Tau to nereikia, - sakau. - Tu to nori. 

Vaikinas ilgokai spokso į mane tylėdamas, tarsi svarstyda- 
mas, ką daryti toliau, ką kalbėti, kaip prasibrauti pro šalį. Pas- 
kui papurto galvą, drėgna ranka persibraukia plaukus ir iškošia: 

- Tu nieko nesupranti. 

Ketinu paklausti, ko nesuprantu, bet Taileris švelniai nustu- 
mia mane į šoną ir trūktelėjęs atidaro duris. Išsmukęs lauk, 
garsiai užtrenkia jas. Apima įsiūtis. Jei anąkart nebūčiau pa- 
tyrusi tokio pažeminimo garaže, kai sutrukdžiau jam kvaišin- 
tis, gal ir vėl taip padaryčiau. Vis dėlto suprantu, kad eiti jam 
iš paskos beprasmiška, todėl puolu prie laukujų durų ir imu 
svarstyti, ko griebtis. 

- Idena, ką, po šimts, čia veiki? 

Staigiai apsigręžiu, iš netikėtumo sustingstu ir, išvydusi 
Džeiką, pajuntu palengvėjimą. Jis net prasižiojęs spokso į mane. 

- Džeikai! Atvažiavau su Taileriu, bet jis... Na, jis mane už- 
knisa. 

- Idena... - vaikinas prispaudžia delną prie kaktos ir žing- 
teli arčiau, palinksta į mane ir tyliai sako į ausį: - Ar žinai, kad 
čia narkomanų vakarėlis? 

- Kieno? - burbteliu. 

Džeikas akimis parodo, kad užsičiaupčiau, taigi prikandu 
lūpą. 

- Apsidairyk, Idena, - sušnibžda jis. Vaikino kvėpavimas 
kaitina man odą. - Visi gerokai apduję. 

Mano akys lėtai nuklysta koridoriumi pro atviras svetainės 
duris. Taileris teisus. Šie žmonės nenuobodžiauja. Jų akys pa- 
sruvusios krauju, vyzdžiai išsiplėtę. Vieni įbedę žvilgsnį į lu- 
bas, kiti isteriškai kvatojasi. Kuo ilgiau žiūriu į juos, tuo labiau 
man viskas aiškėja. Narkomanų vakarėlis. Po galais, Taileris 
tikrai atsivežė mane į narkomanų vakarėlį. 

- Ką čia veiki tu? - klausiu Džeiko ir bjaurėdamasi suneriu 
rankas. 

- Reikėjo parvežti draugą namo, - paaiškina jis ir prisimer- 
kęs dairosi. - Atvažiavau paimti, bet, regis, jis jau išnešė subinę 
iš čia. Tą patį reikėtų padaryti ir tau. Idena, čia ne tie žmonės, 
su kuriais vertėtų linksmintis. 

- Būk geras, išvežk mane iš čia, - sukuždu išplėtusi akis. - 
Negaliu patikėti, kad Taileris pasikvietė mane į tokią vietą. 

- Pakvietė, nes yra šiknius. 

Juokinga. Taileris lygiai tą patį sakė apie Džeiką. Tuodu vai- 
kinai koneveikia vienas kitą, o aš turiu rinktis, kurį iš jų palai- 
kyti. Dabar, žinoma, aš Džeiko pusėje. Jei turėčiau nuspręsti, 
kuris iš jų šiknius, parodyčiau į savo įbrolį. 




Prieš savo valią nirštu, kad Taileris nuoširdžiai tikėjo puikiu 
savo sumanymu pakviesti mane į narkomanų vakarėlį. Nejaugi 
vaikinas tikėjosi, kad šauniai praleisiu laiką su būriu apdujusių 
žmonių? Jo kvietimas man atrodo toks sumautas, kad nesiliau- 
ju spėliojusi, kas Taileriui šovė į galvą ir ar jis išvis mąsto. 

Džeikas ne toks kvailas. Turi ganėtinai smegenų atskirti, 
kas gerai, o kas blogai, štai kodėl galiausiai atsiduriu jo auto- 
mobilio keleivio sėdynėje. Kyla noras kumščiu išdaužti prieki- 
nį stiklą. 

- Esu susitaręs po penkiolikos minučių susitikti su Dinų, - 
sako Džeikas, šelmiškai žiūrėdamas į mane. - Gali važiuoti 
linksmintis su mumis, galiu parvežti tave namo. Rinkis. 

Visai nedžiugina mintis grįžti namo, ir taip prakiurksojau 
ten visą dieną. Dabar man tikrai reikėtų blaivių, neapsikvaiši- 
nusių žmonių draugijos. Laimė, Dinas atrodo mielas. 

- Ar esi tikras, kad netrukdysiu judviem? 

- Visiškai tikras, - atsako Džeikas. - Puikiai nusprendei. 

Plūstelėjus vėsaus oro srautui, atsidustu lengviau. Atsidre- 

biu ant sėdynės ir pareguliuoju oro kondicionierių. Džeiko au- 
tomobilyje, kitaip nei Tailerio, atsipalaiduoti lengviau - jam 
kaskart sukant už kampo, nebaisu patirti avariją. 

- Ko ieškojai vakarėlyje? 

- Dosono Fernandeso, - atsako Džeikas, nors mano klau- 
simas keistas man pačiai. Vis tiek nepažįstu to Dosono. - Savo 
globotinio dešimtoko. 

- Kur susitiksim su Dinų? - pakeičiu temą, vildamasi pa- 
miršti neapsakomai puikų narkomanų vakarėlį. Kuo daugiau 
apie jį mąstau, tuo šlykščiau jaučiuosi. 

- Miesto centre nemokamai koncertuoja kažkokia jo mėgs- 
tama grupė, gal „La Breve Vita“. Nuvažiuosim ir pažiūrėsim. 

Reikia pasakyti, kad niekad nesu girdėjusi tokios grupės. Jei 
groja nemokamai, tai, matyt, nelabai garsi. 

- Gerai, - tariu, - veikiausiai bus įdomu. 

Netrukus pasiekiame Santa Monikos centrą. Šeštadienio 
vakarą čia itin judru. Ryškiai tvieskia klubų pavadinimai, ply- 
šauja muzika, žmonės girtauja, gausu prostitučių. Įsukame į 
nedidelę stovėjimo aikštelę už kuklaus pastato. Sunku pasaky- 
ti, ar tai klubas, baras, restoranas, ar kvaišalų prekyvietė. Šiaip 
ar taip, žengiame vidun. 

Patalpa panėši į rūsį, čia prirūkyta, pilna žmonių, tvanku 
ir karšta. Neaukštai pakeltoje scenoje matyti keturi pavidalai, 
brązginantys gitaras, mušantys būgnus ir dainuojantys. Užmi- 
nu kažkieno numestą plastikinį puodelį ir sutraiškau. 

- Pagaliau atvažiavote! - perrėkdamas muziką, sušunka 
Dinas, išniręs mums už nugaros. Vaikino veidas nušviestas 
blykčiojančių prožektorių. - Idena, tu? Nežinojau, kad atva- 
žiuosi. 

- Radau ją, ieškodamas Dosono, - paaiškina Džeikas. 

Dino veidas paniūra, vaikinai reikšmingai susižvelgia. 

- Dekleno vakarėlyje? 

- Taip, - atsako Džeikas ir dirstelėjęs į sceną nusijuokia, 
tarsi manęs nė nebūtų. - Ji neturėjo jokio supratimo apie jį. 

Dainai pasibaigus, negausūs klausytojai ploja ir švilpia, kol 
solistas mostu paprašo nutilti. Jis prieina prie mikrofono, pa- 
ima jį abiem rankomis ir ima vaikščioti po sceną. 

- Draugužiai, ačiū, kad šįvakar susirinkot. Po velnių, jūs visi 
nuostabūs. Visi jūs. Netgi toji vidutinio amžiaus mergelė, atė- 
jusi čia nemokamai atsigerti alaus. Jūs esate šaunūs. Sumautai 
šaunūs! - dainininkas griausmingai nusikvatoja į mikrofoną, 
žiūrėdamas į publiką, o ši kikena. 

- Verčiau jau būk čia negu tame vakarėlyje, - sukužda man 
Dinas, įsmeigęs akis į sceną. - Mėgstu šią grupę. 

- Gerai, prieš pradėdamas kitą kūrinį, noriu jums primin- 
ti - po galais, venkite svetimų minčių. Jūsų gyvenimas yra jūsų 
gyvenimas, jūsų muzika yra jūsų muzika, jūsų sprendimai yra 
jūsų sprendimai, jūsų degtinė yra jūsų degtinė. Nešvaistykite 
laiko beviltiškam šlamštui. Po paraliais, darykite, ką norite. 
Kas vakarą lankykitės klubuose, šokite iš lėktuvo, aplankykite 
Bulgariją. Man nesvarbu. Imkitės bet kokio šūdo, kad tik pasi- 
justumėt laimingi kaip dulkindamiesi, nes - LA BREVE VITA! 
Džiaukitės koncertu. Tanto amore. 

Klausytojai vėl pratrūksta ploti ir staugti, sudunda būgnai, 
sutartinai prisideda gitaristas, boso gitaristas ir solistas. 

- Ar grupės pavadinimas lotyniškas? - klausiu Dino. Jis ge- 
riau už Džeiką turėtų žinoti atsakymą. 

Vaikinas nusikvatoja ir papurto galvą. 

- Itališkas. Aš irgi italas. Na, pusiau. 

- Negali būti, - nustembu. Pakeliu balsą, kad perrėkčiau 
muziką. - Esi gyvenęs Italijoje? 

- Ne, gimiau čia, - atsako Dinas šypsodamasis, o jo akys 
laksto nuo scenos prie manęs. - Mano mama italė. Tėtis su ja 
susipažino atostogaudamas Neapolyje, taigi ji persikėlė gyven- 
ti čia. Keista, bet į Italiją nebuvau įkėlęs nė kojos. 

- Kaip šaunu, - aikteliu, nes šią istoriją galima palyginti su 
„nuostabia“ mano tėvų meilės istorija. Mama ir tėtis susipaži- 
no pobūvyje, girti pasimylėjo, o kitą dieną nuvažiavo valgyti 
dešrainių. Kaip romantiška. - Ar moki itališkai? 

- Šiek tiek, - suglumęs atsako Dinas. Jis ir toliau linguoja 
galvą muzikos ritmu. 

Pažiūriu į sceną, paskui vėl į jį. 

- Tai ką reiškia grupės pavadinimas? 

- Gyvenimas yra trumpas, - plačiai išsišiepia vaikinas, net 
susirūpinu, ar jam neplyš lūpų kampučiai. - Todėl ji man ir 
patinka. Jos atlikėjai ragina mėgautis gyvenimu. Be to, jie kuria 
verčiančias iš koto dainas. 

Mudu nusijuokiame, tik Džeikas ne. Atvirai sakant, visai 
pamirštu jį esant, kol neatsikrenkščia ir neatsistoja priešais 
mane. 

- Idena, ar nori atsigerti? - klausia Džeikas. 

Mano akys nukrypsta į plastikinius alaus puodelius ant že- 
mės, dar dirsteliu į apskretusį barą kampe ir su šypsena padė- 
koju: 

- Ačiū, ne. 

Koncertas trunka maždaug valandą. Visiems trims jis pa- 
tinka, ypač Dinui. Traukdama prie durų, suprantu, kad ge- 
rai praleidau laiką. Atsipalaidavau ir klausydamasi keistokos 
muzikos, išmečiau iš galvos mintis apie narkomanų vakarėlį. 
Esu patenkinta, kad atėjau. Prieš grįždami į stovėjimo aikštelę, 
stabtelime prie tacos* parduotuvėlės. 

- Idena, galiu parvežti tave namo, - priėjęs prie savo auto- 
mobilio, pasisiūlo Dinas. Aikštelėje likusios tik dvi mašinos: jo 
ir Džeiko. - Vis tiek važiuosiu pro Tailerio namus. 


* Meksikietiški kukurūzų paplotėliai su įdaru (isp.). 

Džeikas sukiša rankas į kišenes ir suraukia antakius. 

- Aš parvešiu, - tvirtai pareiškia jis. - Pasikalbėsim rytoj, 
drauguži. Būk atsargus. 

Dinas tik linkteli. 

- Viskas bus gerai. Susitiksim vėliau. 

Jam įlipus į automobilį ir įjungus variklį, mudu su Džeiku 
liekame aikštelėje vieni ir jaukiai tylime. Nors tai ne visiška 
tyla. Iš klubo netoliese sklinda ausį rėžianti muzika. Važiuoda- 
mas pro šalį, Dinas mums pamoja. 

- Tai ką dabar darysim? - klausia Džeikas ir tyliai nusijuo- 
kia. - Dalykas tas, kad kol kas tikrai nenoriu vežti tavęs namo. 

- Kiek valandų? 

- Vos po vidurnakčio, - jis žiūri į mane žibančiomis akimis, 
kiek pravėręs lūpas. Per atostogų savaitę su šiuo vaikinu įpra- 
tau jaustis gerai. Dar pastebiu, kad jis visai patrauklus. 

- Tai nori, kad parvežčiau namo? - iš mandagumo klausia 
Džeikas. - Jei neprieštarauji, galėtume ilgiau pabūti kartu. 

Nesijaučiu per daug pavargusi, o tėtis vis tiek bus įsiutęs, 
tad grįžti namo kol kas nesinori. 

- Ką dar galime nuveikti? Būtų gerai išvengti aiškinimosi 
su tėčiu. 

Palengva Džeiko lūpose nušvinta šypsena. 

- Jau vėlu, tad gal važiuojam pas mane filmo žiūrėti? 

- Nebent turi ką nors iš Disnėjaus, - sakau. 

- „Liūtas karalius“ tiks? 

- Kaip gali abejoti? 

Džeikas pakelia akis į dangų, paskui papurto galvą, nusigrę- 
žia ir traukia prie automobilio. 

- Lipk vidun, važiuojam. 

Džeiko namai yra Vilšyro rajone. Vaikinas pasakoja pirmiau 
gyvenęs šiaurės Montanoje, anot jo, brangiausioje miesto da- 

lyje. Sustojame prie šviesaus mūrinio namo, juosiamo gyva- 
tvorės. Jis nemažas, nors didumu nė iš tolo neprilygstantis 
mano tėčio, Reičelės ar Tifanės namams ir kitiems statiniams 
jų kaimynystėje. Džeiko rajonas atrodo tankiau apstatytas, tar- 
si statybininkai būtų pristigę erdvės ir nusprendę lipdyti vieną 
namą šalia kito. 

Bet viduje gražu. Džeikui vedantis mane laiptais į jo kam- 
barį, gėriuosi jaukiais namais. Čia kabo daugybė įrėmintų nuo- 
traukų, suvenyrų ir kitų dekoratyvinių niekučių, keliančių šei- 
mininkams sentimentalius prisiminimus. Tėčio namai stokoja 
tokios šilumos. 

Pagaliau Džeikas pastebi mano susižavėjimą. 

- Ak, mama truputį kvaištelėjusi dėl to. 

- Visai ne, - sakau, - tai labai miela. 

Džeikas suaimanuoja, įeina į kambarį ir uždega šviesą. Na- 
muose tylu, tad nutariu, kad vaikino tėvai miega. 

- Nekreipk dėmesio į netvarką. Einu ieškoti filmo. 

Prasispraudęs pro mane, Džeikas dingsta kitame kambaryje 

koridoriaus gale, o aš įeinu į jo būstą. 

Kampe guli drabužių kaugė, kitame stovi lova, ant sienos 
kabo didžiulis televizorius. Pamatau futbolo kamuolį ant ko- 
modos, o ant grindų mėtosi šalmas. 

- Taileris užsiminė, kad žaidei futbolą, - sakau, kai grįžta 
Džeikas su vaizdadiskiu. 

- Aha, buvau saugas, - ganė abejingai atsako vaikinas. - Ką 
gi, atėjo laikas gailėtis Simbos. 

Paleidžiame filmą, pritildome garsą, kad nieko nepažadin- 
tume, ir netrukus griūvame ant lovos. Jau beveik pirma nak- 
ties, imu žiovauti. Net Džeikas atrodo toks pavargęs, kad nesi- 
jaudina dėl Mufasos žūties. 

- Žinai, - sumurma jis, taisydamasis pagalves, - dar nė su 
viena mergina nesu žiūrėjęs „Liūto karaliaus“ 

Atsisėdu, man gelia širdį žiūrint į siaubingą sceną, mosteliu 
Džeikui užsičiaupti. 

- Patylėk. Mufasa žuvo, Džeikai. Parodyk bent kiek pagarbos. 

- Tegu Viešpats laimina Mufasą, tegu jis ilsisi ramybėje ani- 
macinių filmų rojuje, - sielvartingai taria Džeikas, tada nulen- 
kia galvą, pasiremia alkūnėmis ir šelmiškai nusišypso. 

Neprisimenu, kada išjungėme lempą, bet staiga apsižiūriu, 
kad esame tamsoje. Ekrano švytėjimas išryškina Džeiko veido 
bruožus; mano dėmesį patraukia vaikino žvilgsnis. 

- Puiki panegirika, - tariu. 

- Ačiū, - Džeikas kilsteli, atsisėda ir susidomėjęs žvelgia į 
mane. - Taigi išsiaiškinkim. Esi iš Portlando, rodos, šaunaus 
miesto, kur neleidžiama dujų gavyba, ir užsisakai salotų iš 
greitojo maisto restorano. Galiausiai atsiduri narkomanų va- 
karėlyje ir dar mėgsti Disnėjaus filmus. Gražu. 

- Tiksliai išvardijai, - linktelėdama sutinku. 

- Nevažiuok namo, - prašo jis. Mudu kalbamės, nors fil- 
mas dar nesibaigė. Aš jo nebežiūriu. Žvelgiu į judančias Džeiko 
lūpas, pastebiu, kaip jam šypsantis kilsteli jų kampučiai. - Pa- 
silik nakčiai. 

- Jei negrįšiu namo, tėtį tikrai ištiks širdies smūgis, - su- 
murmu, bet Džeiko sumanymas man patinka. 

Mes abu pavargę, važiuoti su juo būtų nesaugu. Vaikinas 
gali užmigti prie vairo. 

- Tiesiog pasilik, - pakartoja Džeikas. Nuo kibirkštėlių jo 
akyse man pašiurpsta oda. - Kažkur apačioje turiu „Džiunglių 
knygą“. 

- Man patinka „Džiunglių knyga“, - sukuždu, nudelbiu akis 
sau į skreitą ir krapštinėju nagų odeles. 

Kai vėl pažiūriu į Džeiką, jis lenkiasi pabučiuoti manęs, ir 
man užgniaužia kvapą. 

Praeina šiek tiek laiko, kol jo lūpos pagaliau pasiekia maną- 
sias. Man nudiegia paširdžius, kūnu bėgioja šiurpuliukai. Kai 
vaikinas akimirką liaujasi bučiavęs, karštas jo alsavimas kutena 
man skruostą. Džeikas tarsi laukia, kol atšlysiu ar pabučiuosiu 
jį pati. Ilgai nesvarstau. 

Surandu jo lūpas ir užsimerkusi bučiuoju. Pajuntu vaikino 
ranką nuslystant mano strėnomis. Jaukioje tyloje skamba tik 
„Liūto karaliaus“ garso takelis. 

Esu bučiavusis su vaikinais, tik ne tokiomis aplinkybėmis. 
Tarkim, kai sukdavome butelį, žaisdavome tiesą ar drąsą, kai 
atsidurdavau su vaikinu spintoje per „septynias minutes dan- 
guje“. Bet čia ne žaidimas, ne iššūkis ar linksmas bendravimas. 
Tai tikra ir vyksta dabar. Neturiu supratimo, ką darau, ir ko- 
dėl bučiuoju vaikiną iš Kalifornijos, su kuriuo susipažinau vos 
prieš savaitę, gulėdama jo lovoje ir žiūrėdama „Liūtą karalių“. 
Gal aš nesuvokiu, ką darau, bet žinau, kad man tai patinka. 

Vis dėlto Džeikas po ilgo bučinio atitraukia lūpas nuo ma- 
nųjų ir tyliai sukužda: 

- Verčiau neužsimink Taileriui apie tai, jis suspardys man 
subinę. 

Atsimerkusi pamatau švelnų jo žvilgsnį ir šypteliu. 

- Neketinau to daryti. 




Taigi praėjus tik vienai atostogų savaitei, pabundu šalia di- 
džiausio savo įbrolio priešo. Sveikinu, Idena. 

Pramerkiu akis, kai pro užuolaidų tarpą ima skverbtis sau- 
lės spinduliai. Apsiverčiu ant kito šono ir pažvelgiu į vaikiną 
šalia savęs. Džeikas jau pabudęs, jam rąžantis, išryškėja tokie 
raumenys, kad man staiga išlaksto miegai. 

- Labas rytas, - tyliai sumurma vaikinas, atsisėda, pasitrina 
akis ir dirsteli į langą. Džeikas miegojo su drabužiais kaip ir aš. 

- Aš čia nakvojau? - išpyškinu. Kvailas klausimas, nes vis- 
kas aišku savaime. Taip neturėjo būti. Išsmukau be leidimo ir 
negrįžau namo. Tėtis mane priplos. - Man reikia namo, - sa- 
kau taisydamasi plaukus ir sėsdamasi. - Ir kuo greičiausiai. 

- Bet, mažute... - Džeiko žodžius nutraukia beldimas į 
duris. 

Neturiu supratimo, kiek valandų, bet žinau; kad jau rytas, 
todėl nenustembu, kai į kambarį įeina moteris. 

Sunėrusi ant krūtinės rankas, ji žiūri į mus, nužvelgia mane 
nuo galvos iki kojų ir įsmeigia akis į Džeiką. 

- Nujaučiau, kad vakare vėl parsivedei merginą, - niekina- 
mai sako moteris. - Gal žinai, kuo vardu? 

- Mama, - keldamasis sušnypščia Džeikas. 

- Ne, sūnau, - nepritariamai purtydama galvą, ji rodo į du- 
ris. - Ji turi išsinešdinti per penkias minutes. 

Moteriai išėjus, Džeikas suvaitoja. Iki šios akimirkos ma- 
niau jį esant šaunų vaikiną. Tokį šaunų, kad praėjusią naktį net 
pabučiavau. Vis dėlto jo mamos laikysena kelia nemažai klau- 
simų. Man ima sukti pilvą. 

- Tai dažnai parsivedi namo merginų? - klausiu. Nuleidžiu 
kojas per lovos kraštą, surandu sportbačius ir apsiaunu. 

- Ne, mama juokauja, - nedelsdamas atsako Džeikas. 

Suraukusi antakius, dirsteliu per petį. Noriu, kad vaikinas 

žinotų: esu priblokšta ir neketinu lengvai užmiršti jo mamos 
žodžių. Gal jis ir nežiūrėjo „Liūto karaliaus“ su jokia kita mer- 
gina, gal suko „Aladiną". 

- Turiu eiti, - sakau. 

- Gerai, - supratęs, kad nejuokauju, Džeikas pagaliau at- 
sižvelgia į mano norus. O aš numanau, kad jei dar bent kiek 
užtruksiu čia, tėtis paskelbs mano paiešką. - Tuoj surasiu au- 
tomobilio raktelius. 

Ilgokai spoksau į jį, niekaip nenuspręsdama, kas blogiau: 
parvažiuoti namo taksi ar su Džeiku. Vis tiek atrodys, kad pra- 
leidau audringą naktį. 

Vaikinas užsitraukia kitus marškinėlius ir pasiima raktelius 
nuo palangės. Nenoromis svarstau, ar tai jam įprasta. 

- Galim važiuoti, - taria Džeikas. 

Mudu išsmunkame į koridorių, tyliai ir greitai nulipame 
laiptais, tikėdamiesi nebesusidurti su Džeiko mama. Nema- 
nau, kad ji liko patenkinta. Vargu ar nudžiugs ir mano tėtis. 

- Kuri šiandien diena? - kai saugiai įsitaisome Džeiko auto- 
mobilyje, noriu užmegzti pokalbį. 

- Sekmadienis, - atsako jis. Vaikino balsas švelnesnis, bet 
rūškanas veidas ir primerktos akys verčia spėlioti, ar jis neįsiu- 

tęs. Galbūt prastai jaučiasi dėl savo mamos įsibrovimo ar mano 
nenoro praleisti ištisą dieną drauge? Kad ir kaip ten būtų, man 
reikia kuo greičiausiai parsirasti namo. 

- Gerai, - tariu ir nusuku akis į kelią. Esu per daug pavar- 
gusi aiškintis. 

Kol privažiuojame tėčio namus, Džeikas šiek tiek atlyžta. 
Nenoriai išjungęs variklį jis pažvelgia į mane ir šypteli puse 
lūpų. 

- Turime tai pakartoti, - pareiškia jis. - Lik pas mane at- 
einantį savaitgalį. Tėvai švęs vestuvių metines, nieko nebus 
namie. 

- Žinoma, galime susitikti, - sutinku, nors esu apimta dve- 
jonių. Mano nuomonė apie Džeiką nebe tokia kaip pirmiau. 

- Galėsi likti visą savaitgalį. 

- Abejoju, ar tėtis... 

Žiūrėdamas į akis, vaikinas ryžtingai pertraukia mane: 

- Tiesiog pagalvok apie tai, - pagaliau jis vėl nusišypso. - 
Gerai, kad praėjusį vakarą užsukau į tą vakarėlį, tiesa? Kitaip 
tariant, atsiradau reikiamoje vietoje reikiamu laiku. 

- Ačiū, kad ištraukei mane iš ten, - murmteliu. Buvau visai 
pamiršusi tą siaubingą vakarėlį. Svarstau, ar Taileris jau parsi- 
gavo namo. 

Džeikas gūžteli pečiais ir nusišypso plačiau. 

- Ačiū, kad leidaisi ištraukiama. Puikiai praleidau vakarą. 

- Aš irgi, - pritariu jam. Metusi žvilgsnį į namą, suvokiu, 
kad laikas traukti vidun ir pasikalbėti su tėčiu. - Turiu eiti. 

- Pasimatysim vėliau, - man atidarius dureles ir išlipus, 
sako Džeikas. Užverdama jas, spėlioju, ar nuoširdūs jo žodžiai. 

Užsitraukusi gobtuvą, greitai sukalbu maldelę ir susikišu 
rankas į kišenes. Tikiuosi, kad gobtuvas paslėps susivėlusius 
mano plaukus ir išskydusį makiažą. Atrodau tarsi visą naktį 

linksminusis Las Vegaso striptizo klube. Nors abejoju, ar j to- 
kius vakarėlius Vegase einama su džinsais ir gobtuvais. 

Negirdžiu nuvažiuojant Džeiko, bet žinau jį dingsiant, kol 
prieisiu didžiąsias duris. Kažkodėl labai baiminuosi įžengti 
pro jas. 

Durys atsilapoja pačios - iš netikėtumo krūpteliu, nes mane 
per slenkstį įvelka tvirta ranka. Per vyriška, kad būtų Elos, ir 
pernelyg raumeninga, kad priklausytų tėčiui. Taip gaunu at- 
sakymą į ankstesnį savo klausimą, ar Taileris parsigavo namo. 

- Hmm, - nusikratau jo gniaužto ir žingteliu į šoną, o vaiki- 
nas tyliai uždaro duris. Dar man nepratarus nė žodžio, Taileris 
jau dėbso tokiomis akimis, tarsi būčiau padegusi jo kambarį. 
Jam niekaip neįtiksi. 

- Juokauji, ką? - klausia manęs. - Kreti pokštus? 

Šnairuoju. Dūsauju. Knebinėju gobtuvo raištelius. Vėl šnai- 
ruoju. 

- Taip galėčiau pasakyti ir apie tave, - galiausiai burbteliu. 
Man neberūpi gražus elgesys. Stengiausi būti mandagi, bet ne 
kartą pasijutau, lyg gavusi skuduru per veidą. Pakaks. - Nusi- 
vežei mane į vakarėlį, kur buvo pilna tavo draugelių narkoma- 
nų ir prisiuosčiusių kokaino nevykėlių. Gal kvaištelėjai? 

- Tyliau, - piktai sušnypščia Taileris, pakelia pirštą ir prisi- 
merkęs nužvelgia prieškambarį, ar niekas mūsų negirdi. - Nu- 
leisk balsą. 

- Atsiprašau, - sarkastiškai atšaunu. - Pamiršau, kad tavo 
mama neturi supratimo, koks apgailėtinas esi. 

Vaikino akyse šmėkšteli tokia jausmų sumaištis, kokios 
anksčiau nesu mačiusi. Jo akys blyksteli, tik nesuprantu, kodėl. 
Taileris atrodo įskaudintas, o gal ir ne, nes vėl prisimerkia. 

- Deivai! - surinka jis kimiu balsu. Paskui nusišypso. - Ide- 
na grįžo. 

- Tikrai? 

Norisi trenkti įbroliui per snukį. 

Laimėjusio šią pergalę Tailerio šypsena virsta pašaipiu 
vypsniu. 

- Atsakyk už padarinius. 

- Už tavo elgesio padarinius, - pataisau. - Tai tu privertei 
mane važiuoti į vakarėlį. 

- Kiek prisimenu, pati sutikai. 

- Keista, kad nors šį tą prisimeni. Gal blaiviai praleidai nak- 
tį? Abejoju, - nusismaukiu gobtuvą ir atsidustu. Išgirdusi artė- 
jant žingsnius iš virtuvės, sugriežiu dantimis. Jei manęs nepri- 
baigs tėtis, tai padarys Taileris. 

- Sėkmės, - tyliai nusijuokia įbrolis ir atsilošia į sieną. Tada 
sunėręs rankas ant krūtinės linksmai žiūri, kaip artinasi tėtis. 

- Po velnių, kur buvai? - šis sviedžia pirmą klausimą. Galiu 
tik pasakyti, kad jo veido išraiška negąsdina manęs. - Ar bent 
nutuoki, kiek valandų? Beveik pusiaudienis. Kur valkiojaisi 
visą naktį? Galėjai bent jau atsiliepti telefonu. Idena, aš baisiai 
nerimavau. 

- Atsiprašau, aš... - iškyla dilema: sakyti tiesą ar griebtis 
melo. Stinga drąsos atvirai prisipažinti, kita vertus, neturiu pa- 
tirties įtikinamai meluoti, taigi netinka nė viena išeitis. 

Tėtis gręžia mane akimis ir iškėlęs antakius laukia atsaky- 
mo, o aš karštligiškai dairausi, kol žvilgsniu užkliudau Taile- 
rį. Jis vis dar vaiposi, tebedžiūgauja žiūrėdamas, kaip mėginu 
išvengti tėčio rūstybės. Bet aš, apimta didžiulės panikos, taip 
bejėgiškai spoksau į įbrolį, kad nugalėtojo išraiška jo veide ima 
blėsti. 

- Idena buvo pas Meganą, - staiga įsikiša jis, įbedęs akis 
į mane ir įsitempęs. Paskui pažvelgia į mano tėtį. - Juk sa- 
kiau tau. 


137 



Akimirką tėtis sutrinka, mėgindamas prisiminti, bet tik su- 
raukia antakius. 

- Ne, nesakei. 

- Esu tikras, kad sakiau, vakar grįžęs namo, nes Idena prašė 
pasakyti, - Taileris krypteli galvą ir nutaiso suglumusį veidą, 
lyg tėtį kankintų amnezija. - Prisimeni? 

-Ne. 

Taileris patraukia pečiais. 

- Žmogau, matyt, būsiu pamiršęs, - sako jis ir vėl žvilgteli 
į mane. Šįkart švelniai ir maloniai. - Nepyk, Idena, kaltas aš. 

Visi ilgai tylime. Tėtis atrodo visiškai priblokštas, Taileris 
apsimeta abejingas, o aš mėginu suvokti, kas čia nutiko. Jei ge- 
rai suprantu, įbrolis ką tik padėjo man išsisukti. Padėjo man! 
Sunku patikėti. 

Sunku patikėti ir tuo, kad vieną dieną šis žmogus gali tapti 
man svarbus. Tokia mintis šauna staiga. Tailerio beveik neįma- 
noma perprasti. Vieną akimirką jis, rodos, džiaugiasi mintimi, 
kad įkliuvau, kitą įsikiša ir puola gelbėti manęs. Kodėl? Jo blaš- 
kymasis tarp neapykantos ir noro sutarti - man neįmenama 
mįslė. Jau verčiau apsispręstų. Tada man nereikėtų taip kan- 
kintis ir sukti galvos. 

- Kitą kartą, prieš kur nors išeidama, pasakyk man. - Tėtis 
atrodo suirzęs. Kai jau manau, kad apsigręš ir nueis, jis pri- 
duria: - Beje, važiuosime pietauti. Visi. Taileri, kalbu ir tau. 
Pasipuoškit. 

Manęs jau nebegąsdina mintis apie „šeimos pietus“, bet 
baugina įdėmus įbrolio žvilgsnis. Kai tėtis nužingsniuoja į vir- 
tuvę ieškoti Elos, pasinaudoju proga išsiaiškinti, kas nutiko per 
pastarąsias penkias minutes. 

- Išlipai sausa iš vandens, - sumurma Taileris, bet aš ne- 
kreipiu dėmesio. 

Užuot atsakiusi, klausiu: 

- Kodėl taip padarei? 

- Ką padariau? 

- Melavai dėl manęs. - Iš pradžių Taileriui, rodos, patiko, 
kad įkliuvau, paskui vaikino požiūris stebuklingai pasikeitė, jis 
nusprendė įsikišti ir išgelbėjo mane. Tik galva neišneša, ko- 
dėl. - Nesuprantu, kam. 

Taileris gūžteli pečiais, jo žvilgsnis vėl ramus. Mane glumi- 
na vaikino nuotaikų kaita. 

- Buvau tau skolingas, - sako jis. - Už tai, kad nusivežiau į 
aną vakarėlį. Pasielgiau neapgalvotai. Atleisk. 

Nustebina nuoširdus Tailerio atsiprašymas. Nors kartą jis 
nerėkia ant manęs, ir tai atrodo dar nuostabiau. 

- Kodėl iš viso ten kvietei? - mano balse girdėti paniekos 
gaidelė. - Negi tikrai manei, kad noriu linksmintis su tokiais 
žmonėmis? 

- Atleisk, - pakartoja Taileris, šįsyk tyliau. Jau ketinu pri- 
imti atsiprašymą, bet jis viską sugadina burbtelėdamas: - Tai 
buvai su Džeiku, tiesa? 

Turbūt pamatė automobilį. 

- O kas tau darbo, jei ir buvau? Tu Džeiką vertini vienaip, 
aš - kitaip. Nenoriu vėl to aptarinėti, čia ne tavo reikalas. 

- Palįsiu po dušu, - sako Taileris, nusukdamas kalbą, nors 
pats ją pradėjo. Jis vėl prisimerkia, bet akyse pykčio nematy- 
ti. - Pakalbėsim apie tai vėliau. Kai, po griausmais, suvalgysim 
tuos pietus. 

- Pakalbėsim apie tai vėliau? - pakartoju. Iki šiol nelaikiau 
įbrolio geru pašnekovu. Manau, jis visiškai netinkamas kalbė- 
tis apie vaikiną, su kuriuo bučiavausi praėjusią naktį. 

- Aha, - sako Taileris. Kopdamas laiptais stabteli ir šypso- 
damasis pažvelgia per petį. - Nepamiršk, ką sakė tėtis. Pasi- 
puošk. 

Pietauti vėluojame dvidešimt minučių. Dėl pirmųjų dešimties 
galima kaltinti Elą. Ji dukart persirengia, kol išsirenka tinka- 
mą suknelę. Dėl kitų dešimties kaltas Taileris. Sugaištame dėl 
to, kad jam neleidžiama važiuoti savo automobiliu. Tėtis ir 
Ela ketina vykti leksusu ir reindžroveriu, ir tikina jį, kad tre- 
čio automobilio nebereikia. Negana to, Taileriui namų areštas. 
Galiausiai jis pasiduoda ir sudrimba ant mamos automobilio 
sėdynės. Visą tą laiką suku galvą, kaip važiavimą reindžroveriu 
galima laikyti bausme. 

- Pagaliau sulaukėme jūsų, pone Manro, - klasiškame res- 
torane sako klasiška padavėja klasišku akcentu, lydėdama mus 
prie klasiško staliuko su klasiškais stalo įrankiais. 

Klasiška, klasiška, klasiška. Prieš penkerius metus tėtis būtų 
nusivedęs mudvi su mama į pradvisusią riebalais mėsainių už- 
kandinę. 

Jis padėkoja padavėjai, ir mes visi susėdame. Tėtis, Ela ir 
Čeisas vienoje stalo pusėje, Taileris ir Džeimis - kitoje, abipus 
manęs. Restoranas didelis, bet staliukų nedaug, jie išmoningai 
sustatyti tolokai vienas nuo kito. Nėra nieko blogiau, nei valgy- 
ti restorane, kur staliukus skiria vos pora colių. 

- Puiku, kad nutarėme kartu papietauti, - pareiškia Ela, 
kai užsisakome gėrimų. Aš paprašau vandens, Taileris nesėk- 

mingai mėgina gauti alaus. - Tai galėtų tapti sekmadienio tra- 
dicija. 

Tėtis linkteli ir akies krašteliu dirsteli į Elą man pažįstamu 
žvilgsniu. Kadaise šitaip žvelgdavo į mano mamą. 

- Sutarta. 

- Nesutarta, - įsikiša Taileris. Jis šypsosi, nuleidęs galvą, 
paskui suneria rankas ant krūtinės. 

Nei Ela, nei tėtis nekreipia dėmesio į jį. Tikriausiai jau įpra- 
tę, kad Taileris nuolat kam nors prieštarauja, ir žino, jog ginčy- 
tis beprasmiška. Aš irgi neketinu veltis į ginčus. 

Kai atnešami gėrimai, užsisakome valgių. Išsirenku pirmą 
pasitaikiusį patiekalą. Valgių pavadinimai tokie įmantrūs, kad 
sunkiai suprantami. Tikriausiai užsisakau banginio sėklidžių. 

- Ar ilgai čia sėdėsim? - po penkių minučių klausia Taile- 
ris, nutraukdamas tėvų pokalbį ir spoksodamas į juos tuščiu 
žvilgsniu iš kitapus stalo. Vaikinas atlaisvina juodą kaklaraištį, 
atsisega viršutinę baltų marškinių sagutę. - Turiu įdomesnių 
užsiėmimų. 

- Liaukis niurzgėti, - sumurma Ela, paskui atsikrenkščia ir 
rimtai paklausia: - Ar šiandien išgėrei vaistų? 

- Mama, man reikia įkvėpti oro, - šiurkščiai atkerta Tai- 
leris, greitosiomis dirsteli į mane ir prisimerkęs vėl dėbteli į 
motiną. Atsirėmęs delnais į stalą, sunkiai atsistoja, nustumia 
kėdę ir traukia prie durų. 

- Palik jį ramybėje, - atsidususi paprašo Ela ir uždeda plaš- 
taką tėčiui ant rankos. Šis, regis, ketina vytis Tailerį. 

- Šitai sakai kiekvieną sykį, - priekaištauja jis. 

Iš pat pradžių man krito į akis, kad tėtį erzina kiekvienas 
Tailerio poelgis, o dabar darosi aišku, kad jis tiesiog nemėgsta 
šio vaikino. Ir tiek. 

Ela trumpam susiraukia, bet kaipmat išspaudžia šypseną ir 
patapšnoja tėčiui per nugarą. 

- Duok jam šiek tiek laisvės. 

Knieti paklausti apie Elos paminėtus vaistus, bet prikandu 
liežuvį, pažabodama smalsumą, ir lieku su savo mintimis. Ži- 
noma, čia visai ne mano reikalas. Gal tais vaistais gydomi erek- 
cijos sutrikimai ar dar kas itin privataus ir asmeniško. Turint 
galvoje, kiek daug laiko Taileris praleidžia su Tifane, pirmoji 
prielaida mažai tikėtina. 

Ela nusprendžia nukreipti kalbą nuo vyriausio sūnaus - di- 
džiausio nutrūktgalvio - ir klausia Džeimio: 

- Džei, kaip tau einasi biologijos projektas? 

- Gerai, - atsako jis, gūžteli pečiais ir suglumęs nudelbia 
akis. - Beliko baigti osmoso diagramą. 

- Nekenčiu difuzijos, osmoso ir aktyviosios pernašos, - sa- 
kau prisiversdama įsitraukti į vadinamuosius šeimos pietus. - 
Tavęs laukia pažengusiųjų biologijos kursas. Dar baisesnis. 

Tėtis pritariamai šypsosi, nes stengiuosi dalyvauti pokalby- 
je, bet paskui linkteli Džeimiui. 

- Ar gali nueiti ir surasti brolį? Tuoj atneš valgyti. 

- Aš nueisiu, - išpyškinu nė negalvodama ir pati nustem- 
bu, kad pasisiūliau. - Čia tikrai karšta. Norėčiau įkvėpti oro, - 
pameluoju ir kuriu iš salės kiek įkabindama. Gal man tiesiog 
smalsu. 

Išėjusi iš restorano, apžvelgiu automobilių aikštelę, bet 
žmonių joje nematyti. Tik įvažiuojančios ir išvažiuojančios 
mašinos. Karšta popietės saulė kaitina sprandą, turiu prisi- 
merkti nuo skaisčios šviesos. Akimis susirandu greta stovin- 
čius leksusą ir reindžroverį. Ela nesiryžo įvairuoti automobilio 
į siaurą tarpą, ir Taileriui teko jai padėti. Paskui išvystu žmogų 
reindžroveryje, sėdintį vairuotojo vietoje. 

Negalvodama, ką sakysiu, atsargiai patraukiu prie automo- 
bilio. Toks žmogus kaip Taileris gali staigiai pavažiuoti atbulas 

ir partrenkti mane, todėl šiek tiek jaudinuosi. Galiausiai priei- 
nu prie langelio ir krumpliais švelniai pabeldžiu į stiklą. 

Taileris apsižvalgo ir pyktelėjęs suraukia antakius. Tik po 
kurio laiko nusprendžia atidaryti langelį. 

-Ko? 

- Ar grįši į restoraną? - kandžioju lūpą ir žingteliu atbula. 
Iškart suprantu, kad klausti buvo beprasmiška. 

- Velniop tas nesąmones, neketinu ten grįžti, - sumurma 
jis ir nusigręžia nuo manęs. 

Sučiaupiu lūpas ir krypteliu galvą. Veidrodėlyje matau Tai- 
lerio žvilgsnį. 

- Nemanai, kad esi melodramatiškas? Nenutiko nieko bai- 
saus. Motina tik uždavė tau klausimą. 

Taileris išplečia akis, bet lieka susiraukęs. 

- Ar tu kvaila? Tikrai kvaila? Po velnių, Idena Manro, visa 
tai šūdas, o tu nieko nesupranti. 

- Ir vėl pradedi, - pakeliu akis į dangų, susinervinusi imu 
kone šaukti. - Sureikšmini kiekvieną smulkmeną. Mėginu su- 
prasti, kas, po galais, tau blogai, bet kaskart elgiesi su manimi 
kaip su šiukšle, taigi apsieisim be kalbų. Dabar grįšiu atgal, nes 
nesu savanaudė šiknė, staiga įnirštanti, jei reikalai klostosi ne 
taip, kaip ji nori, - viską išklojusi, apsigręžiu ir patraukiu per 
aikštelę. 

Tada išgirstu Tailerį švelniai šaukiant mane. Dirstelėjusi per 
petį, matau, kad jis šiek tiek atsipalaidavęs. 

- Ateik čia, - kviečia vaikinas, bet aš nesijudinu iš vietos. 
Kodėl turėčiau jo klausyti? - Lipk į automobilį, aš tau išsipasa- 
kosiu, tada grįšim į restoraną. 

Bent kartą Taileris siūlosi atskleisti man tiesą, taigi tokios 
progos praleisti negaliu. Turiu išklausyti įbrolį, jei tai padės su- 
grąžinti jį prie stalo. Sunkiai atsidustu, apsisuku, prieinu prie 

reindžroverio ir neprarasdama budrumo įsitaisau ant keleivio 
sėdynės. 

- Gerai, tai ką pasakysi? 

Taileris ilgokai spokso į mane - jo kaklaraištis kabo ant 
sprando, ranka padėta ant vairo. Laukiu, kol prabils, bet vaiki- 
nas tik nusivaipo. 

- Nori išgirsti tiesą? Gerai. Sąžiningai sakau, kad dabar iš- 
sinešdinsim iš čia. 

Tailerio žodžiai greitesni už mano mintis. Jis įjungia vari- 
klį, spūsteli greičio paminą ir siaubingai cypindamas padangas 
nurūksta skersai stovėjimo aikštelę. Vaikinui nė neapsižval- 
gius, mūsų automobilis kaip pasiutęs įsuka į gatvę, priversda- 
mas kitus staigiai stabdyti. 

- Gal tu PAMIŠĖLIS? - surinku, sugraibau saugos diržą ir 
kuo greičiausiai užsisegu. Baiminuosi dėl savo gyvybės. 

- Ne pamišėlis, tik sąžiningai elgiuosi, - atsako jis. 

- Vežk mane atgal, - pareikalauju. Sėdžiu persikreipusi, 
įsirėmusi į prietaisų skydelį ranka, kita įsitvėrusi saugos dir- 
žo. Mano akys kaip paklaikusios laksto tarp Tailerio ir kelio. 
Laidau mirtinus žvilgsnius į įbrolį, o į kelią žiūriu todėl, kad 
nepasitikiu jo vairavimo įgūdžiais. 

- Tikrai nori grįžti? - Automobilį mėto į šalis. - Pažvelk 
man tiesiai į akis ir pasakyk, kad nori grįžti į restoraną, valgyti 
bjaurų maistą ir kelias valandas sėdėti su savo tėčiu. Sąžiningai 
pasakyk, kad to trokšti, - Taileris dėbso į mane ir tik retkar- 
čiais dirsteli į kelią. 

- Ne, - prisipažįstu, - nenoriu, bet reikia. Todėl suk atgal, 
kol jie mudviejų nenudėjo. Ar bent turi įgaliojimą vairuoti šį 
automobilį? 

Tai staiga stabdydamas, tai vėl didindamas greitį, jis įsigud- 
rina atsakyti: 

- O kas tau leido šitaip žiūrėti į mane? 

Beviltiškai skėsteliu rankomis. Pristingu jėgų ginčytis su 
įbroliu. 

- Tiek jau to, nereikia įžeidinėti manęs. 

- Viešpatie aukštielninkas, aš ir neįžeidinėju, - sumurma 
vaikinas, persibraukdamas plaukus ranka, ir spėja spūstelėti 
stabdžius, kad neįsirėžtume į priešais važiuojantį poršė. - Mes 
negrįšim atgal. Važiuosim namo, ten išgersiu alaus ir papasa- 
kosiu, kaip Džeikas žaidžia su tavimi. 

- Ačiū, Taileri, - susiraukusi padėkoju. - Ačiū, kad pridarei 
man dar daugiau bėdų. 

- Pati prisidirbai praėjusį vakarą. - Įbrolis niršta, kad reikia 
taip ilgai laukti žalio šviesoforo signalo. - Taip, išsivežiau tave, 
bet tu negrįžai namo, todėl nemėgink kaltinti manęs. 

Pasiduodu. 

- Puiku. Tik yra dar viena bėda. Tavo mama įsius, kai pa- 
matys dingusį automobilį. Kaip nugvelbei raktelius? 

Taileris nusijuokia, tada užsidega žalia šviesa, ir mašina 
riaumodama nulekia tolyn. 

- Nurimk, jie visi tilps tavo tėčio automobilyje. Raktelius 
turiu nuo tada, kai padėjau mamai pastatyti mašiną. Dabar 
liaukis blaškiusi mane, netrukdyk vairuoti. 

Sučiaupiu lūpas ir žiūriu, kaip jis sukandęs dantis galiausiai 
susitelkia į kelią. 

- Sakau, netrukdyk. 

Po dvidešimties minučių galiausiai pasiekiame namus. Ste- 
biuosi, kad esame sveiki. Pakeliui įbrolis paskambina motinai 
pasakyti, kad mums nusispjaut į šeimos pietus, todėl važiuo- 
jame namo. Elai nespėjus pratarti nė žodžio, išjungia telefoną. 

- Eik į mano kambarį, - paliepia jis, mums išlipus iš nerū- 
pestingai pastatytos mašinos ir traukiant prie didžiųjų durų. 

Laimė, Taileris turi raktus. - Eisiu atsinešti gėrimo, tada mudu 
pakalbėsime apie šiknių, kuris tau atrodo toks mielas. 

Įbroliui rakinant duris, neryžtingai mindžikuoju jam už nu- 
garos. 

- Iš viso nenoriu kalbėti su tavimi, - sakau. Taileris negali 
šitaip nesiskaityti su manimi. Kas jam davė tokią teisę? 

Jis tik abejingai atsidūsta. 

- Lipk laiptais ir eik į mano kambarį. Būsiu po dviejų mi- 
nučių. 

Įbrolis per prieškambarį nupėdina į virtuvę, o aš imu kopti 
laiptais. Lipdama sušunku: 

- Žinok, einu ne į tavo, o į savo kambarį. 

- Tada po dviejų minučių pasirodysiu tavajame, - švelniai 
atsako jis. 

Priėjusi savo duris, suprantu pralaimėjusi ir purtau galvą. 
Kaip žmogus, kuriam niekas nerūpi, Taileris yra labai atkaklus. 

Nusispiriu batelius, greitai sumetu krūvą nešvarių drabužių 
į vonią ir uždarau duris. Dabar kambarys atrodo tvarkinges- 
nis. Atėjęs su buteliu alaus, stipriai gniaužiamu rankoje, įbrolis 
nieko nepastebi. 

- Gerai, nuo ko čia pradėjus, - garsiai svarsto jis, trūkteli 
alaus ir pakelia ranką. - Pasakysiu tau be užuolankų: Džeikas 
Maksvelas yra didžiausias metų žaidėjas. 

- Juokinga, - tariu. - Maniau, kad tu. 

Taileris kone įsižeidžia. Atsikrenkščia ir papurto galvą. 

- Ne, tarp mudviejų su Džeiku esama didelio skirtumo. 
Merginos nori manęs, o Džeikas nori merginų. Aš specialiai 
neieškau jų. Kartais susipažįstu vakarėliuose, šiek tiek paflir- 
tuoju. Retsykiais, jei esu išgėręs ir greta nėra Tifanės, pabučiuo- 
ju. Ir tiek, - Taileris žvilgteli į suglumusį mano veidą, nugeria 
dar vieną didelį gurkšnį ir atsidusęs kalba toliau: - O Džeikas 

yra žaidėjas. Jis jaukinasi paukštytes kelias savaites, kartais net 
mėnesius, bet pergulėjęs daugiau nebesikalba su jomis. Vaiki- 
nas vienu metu susitikinėja su trimis merginomis, - Taileris 
nusijuokia, bet nelinksmai. - Patikinu, kad tą pačią akimirką, 
kai atsiduosi Džeikui, jis išnyks. Visad taip daro. Išnyks arba 
ims išsisukinėti: atleisk, bet nieko tau nebejaučiu, daugiau ne- 
begaliu kalbėtis su tavim, nes mano mama yra itin griežta ir 
neleidžia susitikinėti su merginomis, kol neįstojau į koledžą. 

Spoksau į jį. Taileris ketina tokiomis kalbomis atgrasyti 
mane nuo Džeiko, bet šis kol kas elgėsi su manimi kur kas gra- 
žiau už įbrolį. 

- Kodėl visa tai pasakoji? 

- Toks jau esu, - atsako Taileris. 

- Neatrodo rimta priežastis. 

Įbrolis tik nusišypso. 

- Nerimta buvo ir pabėgti iš restorano. 

* * * 

Kaip ir tikėjausi, tėtis ir Ela tą vakarą grįžta iš restorano įpykę. 
Jie ne tik turėjo sumokėti už du patiekalus, kurių niekas neval- 
gė, bet ir, pasak jų pačių, baisiai nusivylė, kad sužlugdėme pir- 
muosius bendrus šeimos pietus. Taileriui primenamas namų 
areštas, aš visam vakarui išprašoma į savo kambarį. Laukia il- 
gas vakaras. 

Per skaipą šiek tiek pasikalbu su Amelija, ji man iškloja 
visas Portlando paskalas. Aną dieną keli abiturientai užtiko 
mūsų anglų literatūros mokytoją poną Montesą perkant sar- 
gius. Vyriškis įkopęs į šeštą dešimtį, tad tokia žinia man sukelia 
pasidygėjimą, nors Amelija kvatojasi mažiausiai penkias mi- 
nutes. Kitų naujienų, išskyrus mūsų mokytojo asmeninį gyve- 

rūmą, nedaug, tad mudvi baigiame pokalbį koledžų aptarimu. 
Amelija trokšta studijuoti biochemiją Oregono valstybiniame 
universitete, šis įsikūręs Korvalise, valanda kelio į pietus nuo 
Portlando. Aš, priešingai, nekantrauju išsinešdinti iš Oregono. 
Imu dėstyti draugei, kokia puiki Čikagos universiteto psicholo- 
gijos programa, bet vidury sakinio mūsų pašnekesys nutrūks- 
ta. Išsijungia internetas. Kelias minutes spoksau į skreitinuką, 
bandydama atnaujinti ryšį, bet kompiuteris beviltiškai ir nepa- 
liaujamai pypsi. Tada išgirstu kažką beldžiant į sieną - tą, kuri 
skiria mano kambarį nuo Tailerio. Jis pabeldžia tris kartus. 

Įtariai kilstelėjusi antakį, pastūmiu skreitinuką į šalį ir nu- 
rėplioju grindimis iki sienos. Nenutuokiu, ar beldimas atsitik- 
tinis, ar tikslingas, bet vis tiek atsakau. Bilsteliu kartą ir lūku- 
riuoju. Išgirstu keturis atsakomuosius bilstelėjimus. 

Nesuprantu, kokį velnią Taileris čia daro, bet labai abejoju, 
ar mokosi Morzės abėcėlės, tad nutariu, kad tiesiog nori dar 
labiau suerzinti mane. 

- Ar nesiliausi? - klausiu ganėtinai garsiai, kad būčiau iš- 
girsta per sieną, bet užtektinai tyliai, kad neatkreipčiau tėčio 
dėmesio. 

- Internetą išjungiau aš, - slopiai atsako Taileris, rodos, vos 
tramdydamas juoką. - Nuo tavo pokalbio įskaudo galvą. „Die- 
ve mano, Amelija, juk Čikaga tokia nuostabi! Tas universitetas 
geriausias pasaulyje! Tai puiku! Aš mėgstu psichologiją, man 
patinka studijos ir namų darbai!“ 

Žiūrėdama į vonios duris, supinu kojas ir atsilošiu į sieną. 

- Aš taip nesakiau! - įpykusi trinkteliu į ją alkūne. 

Taileris vėl ima belsti, šįkart barškina krumpliais į tinką gal 

penkiolika sekundžių, paskui nustoja ir sako: 

- Galiu baladoti visą naktį. Girdėjau, kad koledže neįma- 
noma užmigti, tai pratinkis. Greitai tave ims kankinti nemiga. 

- Ar žinai, kad esi nepakenčiamas? - suneriu rankas ant 
krūtinės ir pakeliu akis į lubas, bet nejučiomis šypsausi. Iš pra- 
džių nesuprantu, kodėl, bet kai Taileris vėl prabyla, topteli, kad 
šypseną sukelia jo žaismingumas. Nedažnai girdžiu tokį įbro- 
lio balsą. 

- Hmm, man taip neatrodo, - atsako vaikinas. Norėčiau 
pro sieną pamatyti jo veidą - ar jis šypsosi kaip ir aš? Guli ant 
grindų, stovi, o gal sėdi? Kokios dabar jo akys? - Kodėl manai, 
kad esu nepakenčiamas? Apšviesk mane, koledžo mergaite. 

Nesu tikra, bet, rodos, Taileris šypsosi. Krypteliu galvą ir 
prispaudžiu ausį prie sienos, kad geriau girdėčiau švelnų jo 
balsą. Vaikinas retai būna draugiškai nusiteikęs. 

- Pirmiausia, - sakau, - tu išjungei internetą, o dabar nesi- 
liauji beldęs į sieną. 

- Iš tiesų mus skiria tikrų tikriausia siena. 

Jis vėl bilsteli. Tik sykį. 

- Šiaip ar taip, tai baisiai erzina. Prašom liautis. 

- Negaliu, - atsako Taileris ir vėl ima negailestingai ir gar- 
siai belsti krumpliais. 

Trankiai žiebiu kumščiu į sieną, jis galiausiai nusijuokia. 

Paskui grįžtu prie lovos, išjungiu kompiuterį ir palendu po 
antklode. Nenoromis svarstau, ką už sienos veikia įbrolis. Ar 
kaip aš guli lovoje ir spokso į lubas? Gal rašo žinutes drau- 
gams? Ar ieško gero filmo? 

Užmiegu tik po vidurnakčio, nes ilgai galvoju apie Džeiką 
ir Tailerio žodžius. Prisimenu, kaip rytą Džeiko mama liepė 
man nešdintis. Elgėsi taip, tarsi būčiau dar viena iš gausybės 
mergužėlių, atsidūrusių jo sūnaus kambaryje. Moteris visai 
nenustebo. Imu įtarti, kad Tailerio tiesa. 

Iš ryto jaučiuosi tokia pavargusi, kad nė pusryčiai nelenda. 
Nudelbusi akis kaip tikra kankinė stengiuosi lėtai kramtyti 
Elos man iškeptą skrebutį. 

- Ar gerai jautiesi? - klausia tėtis, kišdamasis marškinius į 
kelnes ir taisydamasis neskoningą kaklaraištį. 

- Taip, - atsakau. Pabusdavau kas kelias valandas, nes, pri- 
siekiu, Taileris beldė į sieną. - Tiesiog pavargusi. 

Tėtis linkteli. 

- Ką žadi veikti šią savaitę? 

- Kol kas nieko. 

Jis visada buvo netikęs pašnekovas ir dabar užduoda kvailus 
klausimus, laido lėkštas pastabas, kad užpildytų tylą. Dažnai 
meldžiuosi, kad iš viso nekalbėtų su manim. 

- Gerai, grįšiu namo vėlai vakare, - sako jis. 

Nesivarginu atsakyti. Tik linkteliu galvą, tada atsistoju, pa- 
traukiu prie indaplovės ir įkišu savo lėkštę. Tuo metu tėtis iš- 
eina į prieškambarį. Esu čia tik antrą savaitę iš aštuonių ir jau 
tramdau norą viską mesti ir išvykti. Tėtis užknisa. Jo naujoji 
šeima užknisa. Vasara užknisa. 

- Labas rytas, - išgirstu uždarydama indaplovę. Staigiai 
apsigręžiu ir, išvydusi besiartinant Tailerį, nutaisau pasišlykš- 
tėjimo grimasą. 

- Tfu, - nusispjaunu. 

- Turėtum atsakyti „labas rytas“, - pamoko jis ir praeida- 
mas užkliudo mane petimi. Mūvi juodus šortus, vilki laisvus 
spalvotus berankovius marškinėlius. 

Nenoromis įsistebeiliju į Tailerio rankas, žiūriu, kaip, jam 
atidarant šaldytuvą, įsitempia jų raumenys. Prisimerkiu. 

- Visą naktį nedavei man užmigti. 

Susiraukęs vaikinas dirsteli per petį. 

-Ką? 

- Beldei. 

Taileris ilgokai spokso į mane, akyse matyti nuotaikų kaita. 
Galiausiai jis nusijuokia. 

- Aš nebeldžiau. Negi tėtis nesakė, kad name vaidenasi? 
Čia pilna demonų. 

- Užsičiaupk, - pavartalioju akis. - Ar tave kankino ne- 
miga? 

Taileris atsigręžia su buteliu vandens rankoje ir koja užtren- 
kia šaldytuvo dureles. 

- Ne visai, - nusivaipo sunerdamas rankas ant krūtinės. Vėl 
šmėsteli tatuiruotė. - Tikėjausi, kad pabusi ir atsakysi į mano 
beldimą. 

- Atleisk, - sakau, - nebuvau nusiteikusi bendrauti su tavi- 
mi per sieną ketvirtą ryto. 

Kairiu jo dilbiu vingiuoja išsišovusi vena - stengiuosi ne- 
kreipti į ją dėmesio. Mudvi su Amelija visad grožimės vaiki- 
nais, kurių dilbiai, žastai ir kaklai gysloti. Nežinia kodėl venos 
mums atrodo labai patraukliai. 

- Ak, - Taileris vos vos prikanda lūpą ir švelniai pasižiū- 
ri į mane. Nors mudu tik pokštaujame, jis staiga surimtėja. - 
O kaip šiąnakt? 

-Ką? 

- Šiąnakt, - pakartoja vaikinas. - Ar atsakysi į mano bel- 
dimą? 

Atplėšiu akis nuo jo krūtinės ir pasiduodama iškeliu ran- 
kas - nenoriu įsitraukti į šį keistą žaidimą. 

- Ne, Taileri, neketinu belsti į sieną ir laukti atsakymo. Būtų 
nei šis, nei tas. 

- Po galais, - burbteli vaikinas, patraukia plačiais pečiais ir 
pažvelgia į laikrodį. 

Ketinu lipti į savo kambarį, bet išgirstu atsidarant laukujės 
duris ir stabteliu. Gal tėtis ką nors pamiršo, o gal Ela eina ap- 
sipirkti? 

Neatspėju. Pasirodo, atvažiavo Dinas. Atpažįstu vaikiną iš 
malonaus balso, nes įkišęs galvą į svetainę jis pasisveikina: 

- Labas rytas, ponia Manro, - ir traukia į virtuvę. 

Dinas irgi apsirengęs kasdieniškai, rankoje laiko automo- 
bilio raktelius, kitoje - mobilųjį. Linktelėjęs man, jis kreipiasi 
į Tailerį: 

- Pasirengęs? 

- Drauguži, vėluoji dvidešimtį minučių, - prikiša Taileris. 
Mane tai stebina. Maniau, kad punktualumas įbroliui buvęs 
nebuvęs, bet, pasirodo, klydau. 

- Kaltas, - prisipažįsta Dinas, - stabtelėjau įsipilti degalų. 

Taileris nepritariamai pažvelgia į mane ir prunkšteli. 

- Per tavo vėlavimą turėjau tąsytis su šita nevykėle. Gal jau 
maunam iš čia. - Visi ilgokai patylime. Mudu su Dinų šnairuo- 
jame į Tailerį. Pajutęs mūsų pasipiktinimą, šis kaipmat mėgina 
pasitaisyti: - Atveskit, draugužiai. Tai tik nedidelis brolio ir se- 
sers ginčas, tiesa, Idena? 

Sumirksiu. 

- Mes ne brolis ir sesuo. 

- Ir ačiū Dievui! 

Nusprendžiu praleisti negirdomis kvailą jo pastabą ir pa- 
traukiu prie užpakalinių durų. Atidariusi jas, įleidžiu į namus 
šilto brizo. Taileris ir Dinas šūkteli, kad važiuoja į sporto klubą. 
Nenustembu. Matyti, kad šiuodu vaikinai daug treniruojasi. 
Svarstau, ar vėliau nepaklausus Tailerio, kokį sporto klubą jis 
lanko. Būsiu čia dar pusantro mėnesio, taigi galėčiau prisirašy- 
ti prie jo lankytojų, bet pamanau, kad verčiau bėgiosiu rytais. 
Turbūt Taileris neapsidžiaugtų, jei jam tektų temptis į sporto 
klubą vadinamąją seserį. 


* * * 


Iki trečiadienio draugės grįžta į miestą. Reičelė praleido savait- 
galį pas senelius. Ten buvo klaikiai nuobodu, iš neturėjimo ką 
veikti ji vos nepadegė namo. Tifanė viešėjo pas tėvą. Pasak jos, 
tai tarsi gyventi su Šreku. Vėmusi tris dienas iš eilės Megana 
pasveiko. 

Užuot susitikusios paliežuvauti paplūdimyje, kavinėje ar 
ėjusios apsipirkti, nutariame salone pasidaryti manikiūrą. 

- Senelis privertė žaisti su juo bingą, - nepaliauja skundu- 
sis Reičelė. Jau penkiolika minučių neužsičiaupdama pasakoja 
apie siaubingą savaitgalį. - Kiekvieną mielą vakarą kartodavo: 
„Reičele, metas žaisti!“ O aš mintyse siųsdavau jį po velnių. 

- Mano tėtis ėmė traukti senus, gal devyniolikto amžiaus 
pradžios, nuotraukų albumus, - susigūžia Tifanė. Jai, sėdinčiai 
ant aukštos kėdės ir padėjusiai rankas ant stalo, manikiūrinin- 
kė dailina nagus. 

Mudvi su Reičele baigiame procedūrą pirmos, dabar Ti- 
fanės ir Meganos eilė. Nejučiomis vis dirsčioju į savo rankas, 

grožėdamasi žvilgančiais nagais, paskui patogiai įsitaisau ant 
kėdės salono kampe. Turėčiau dažniau darytis manikiūrą. Tai 
visai malonu. 

Gražintis nuvažiuojame į Venecijos paplūdimį, nes Tifanė 
pareiškia, kad ten geriausias nagų baras. Nesigailiu atvykusi 
čia iš Santa Monikos - Venecijos paplūdimys atrodo nuosta- 
biai, nors matau jį tik kelias minutes. 

Reičelė žingsniuoja pirmyn atgal po saloną vis žvilgčiodama 
į nagus. Negaliu jos kaltinti. 

- Verčiau ištisas dienas sklaidyčiau senus nuotraukų albu- 
mus negu žaisčiau bingą. 

- Sutikčiau su viskuo, kad tik nereikėtų vemti, - pareiškia 
Megana, sėdėdama greta Tifanės. Laimė, ji šiek tiek drovesnė 
už Reičelę su Tifane, taigi ne vien aš beveik nedalyvauju pokal- 
byje. - Rūgštis traukia man skrandį. 

- Svarbiausia, kad būtum sveika per savo gimtadienį, - sako 
Tifanė. Jos sėdi viena šalia kitos, o manikiūrininkės darbuojasi 
dildėmis. Tifanė dirsteli į Meganą. - Ar surengsi vakarėlį? 

Megė sučiaupia lūpas ir gūžteli pečiais. 

- Juk žinai, kokie griežti mano tėvai. 

- Dievulėliau, Megana! - pratrūksta Reičelė, sustoja vidury 
salono ir dramatiškai iškelia rankas. - Šeštadienio vakarą turiu 
laisvą plotą; gali surengti vakarėlį pas mane! 

- Dar vienas vakarėlis? - sumurmu, laimė, neišgirsta nė vie- 
na iš merginų. Vos per pusantros savaitės jau dalyvavau dvie- 
juose prastuose vakarėliuose, kur buvo be saiko girtaujama, 
kvaišinamasi ir kalbama vien apie seksą. Nepritampu tokiuose. 

- Tikrai? - Megana per petį žvilgteli į Reičelę. Ji, rodos, tru- 
putį abejoja ir jaučiasi nesmagiai. Suprantu kodėl. Reičelė rizi- 
kuoja, kad svečiai apvers jos namus aukštyn kojom. 

Ši pakelia akis į lubas. 

- Žinoma, Mege. Jokių kliūčių. Surenkim vakarėlį. 

- Paprašysiu Tailerio, kad paskleistų žinią, - pasiūlo Tifanė. 

Išgirdus šį vardą, man suspaudžia skrandį. Svarstau, ką da- 
bar veikia vaikinas. 

- Įspėk, kad nekviestų Dekleno sėbrų, - sako Reičelė, griež- 
tai žiūrėdama į Tifanę. - Nenoriu, kad mano namuose būtų 
nusižengta įstatymui. Jei kils nemalonumų, tėtis mane užmuš. 

- Rimtai pasikalbėsiu su Taileriu. 

Lyg ir prisimenu, kad Deklenas buvo siaubingojo narkoma- 
nų vakarėlio, surengto praėjusį savaitgalį, šeimininkas. Ačiū 
Dievui, Reičelei pakanka proto nekviesti tų kvaišalų mėgėjų. 

- Jūs, merginos, ateikit šeštadienio rytą. Padėsit man susi- 
ruošti, - taria Reičelė ir džiugiai sukrykščia. Manikiūrininkės 
krūpteli. - Tai bus nuostabu! 

Abejoju. Man ten tikrai nepatiks. Nekenčiu alkoholio, gir- 
tų nepažįstamųjų, nepakeliu triukšmo ir Tailerio. Įkaušęs jis 
tampa dar priekabesnis, o juk, vakarėliui pasibaigus, man teks 
vilkti jį namo kitapus gatvės. 

- Mege, turėtum pakviesti tą mielą vaikiną iš paplūdimio, - 
nusišaipo Tifanė, bet jos žodžiai atrodo nuoširdūs. - Reiče, 
jau žinau, kad tu kviesi Trevorą. - Reičelės skruostai iškais- 
ta, ji skubiai nusigręžia į langą. Tifanė sukikena ir pažvelgia į 
mane. - Aš turiu Tailerį, taigi lieki tu, Idena. Turime rasti tau 
vaikiną. 

Akimirką užplūsta kaltė, kad esu ne per geriausia draugė 
ir neįspėju Tifanės, jog Taileris kartais linksminasi su kitomis. 
Mano liežuvis neklauso proto, tad išpyškinu: 

- Būsiu su Džeiku. 

Visos trys merginos vienbalsiai paklausia: 

-Ką? 

Tifanė net pakelia rankas nuo stalo ir atsigręžia pažiūrėti; 
visos trys spokso į mane. 

- Su Džeiku? Mūsų Džeiku? 

- Viešpatėliau, ką mes praleidome? - atkakliai smalsauja 
Reičelė, prikandusi apatinę lūpą, išplėstusi akis, nekantrauda- 
ma. - Nesakei, kad su kažin kuo susidraugavai Ostino vakarė- 
lyje. Turėjo šis tas nutikti. Ar įsimylėjai Džeiką? 

- Mudu linksminomės šeštadienio vakarą, - prisipažįstu. 
Iškaistu ir nudelbiu akis. Verčiau būčiau tylėjusi. - Na ir, hmm, 
likau nakvoti pas jį. 

- Dievuliau, - atsidūsta Megana ir pamerkia man, paskui 
susižvelgia su Tifane ir Reičele. - Vos per savaitę Džeikas įsigi- 
jo naują merginą? 

- Mege, - sušnypščia Reičė, bet tuoj pat įbeda akis į mane, - 
ar toli judu nuėjot? 

-Ką? 

- Juk supranti... - suglumusi Reičelė dirsteli į Tifanę, o ši 
pagaliau nusprendžia užduoti bjaurų klausimą: - Ar čiulpei 
jam pimpalą? 

Gokteliu, užspringstu ir prarandu savitvardą. Smarkiai pa- 
purtau galvą, paskui išspaudžiu: 

- Ne. Mudu žiūrėjome „Liūtą karalių“. 

Reičelė krypteli galvą. 

- Tai kodinis žodis ar?.. 

- Ne, mudu tikrai žiūrėjome „Liūtą karalių“. 

- Ak, - sako ji ir pratrūksta juoku. 

- Reičele, tuoj pat užsičiaupk, - liepia Tifanė. Ji atsigręžia į 
barą, vėl padeda rankas ant stalo ir leidžia gerokai sutrikusiai 
manikiūrininkei tęsti darbą. 

- Negi niekas Idenai nepasakojo apie Maksvelo bazę? - 
klausia Megana. 

Apima noras išbėgti iš salono ir grįžti į Santa Moniką. Jau- 
čiuosi pažeminta ir išstumta iš patogumo zonos. 

- Maksvelo bazę? - prisiverčiu pakartoti. 

- Mes ją vadiname ne trečia, o Maksvelo baze, - paaiškina 
Megana. - Taip jau nutiko, kad geras mūsų draugas Džeikas 
Maksvelas dažnai pasiekia trečią bazę. Tai tapo tradicija, todėl 
manome, kad tu pratęsei ją. 

Ji nusijuokia kartu su Tifane. 

- Jūs, merginos, esat bjaurios, - pasipiktina Reičelė. - Ide- 
na, neklausyk jų. Neprivalai teisintis. 

- Mes bjaurios? - aikteli Tifanė, vaidindama įsižeidusią, 
ir prispaudžia ranką prie krūtinės. Kratydama galvą ji vėl 
pažvelgia man į akis. - Idena, sakau tau tikrą tiesą: Megana 
puikiai sugeba pamaloninti vaikinus ranka, o Reičelė puikiai 
čiulpia. - Abidvi manikiūrininkės pakelia akis į dangų ir susi- 
žvelgia. Kertu lažybų, laukia nesulaukia, kada išsinešdinsim. - 
Bet kokiame vakarėlyje aptiksi jas skirtinguose kambariuose 
su skirtingais vaikinais. Reičę paprastai su Trevoru. O aš esu 
aukščiausios klasės. 

- Ei! - dėl akių suskanta prieštarauti Reičelė ir Megana. 
Vis dėlto Reičelė pašmaikštauja: - Nežinojau, kad dulkinima- 
sis „American Apparel“ matavimosi kabinose dabar laikomas 
aukščiausia klase. 

- Šitai nesiskaito, - ginčijasi Tifanė, prikąsdama lūpą, kai 
manikiūrininkė baigia jai tvarkyti dešinę ranką. - Aš bent pa- 
laikau santykius su vienu žmogumi. 

Pokalbis darosi baisiai nesmagus, bet aš prisimerkusi lau- 
kiu, ar atsikirs Reičelė su Megana. Jos greitai susižvelgia ir nu- 
sivaipo, bet tyli. 

Sutinku Reičelės žvilgsnį ir klausiamai kilsteliu antakius - 
kodėl jos taip staiga nutilo? Ji tik papurto galvą, lyg norėtų 
pasakyti, kad ne laikas kalbėti apie tai. Paskui atsikrenkščia ir 
nusprendžia grąžinti pokalbį į vėžes: 

- Taigi šeštadienį bus linksma, tiesa? 




Ateina šeštadienis, penkiolika valandų dvidešimt septynios 
minutės gaunu skubią žinutę iš Reičelės. Jos tėvai ką tik išva- 
žiavo, - keturiomis valandomis vėliau, negu buvo numatę, - 
tad mums belieka penkios valandos pasiruošti siautulingam 
vidurinės mokyklos vakarėliui. Reičelė nori, kad ateitume kuo 
greičiau. Man arčiausia. 

- Einu pas Reičelę, - sakau tėčiui, narpliodama sportbačių 
raištelius prie svetainės durų. - Bėdos dėl vaikino, - pridu- 
riu. - Tikriausiai užsisakysim maisto, todėl pietauti negrįšiu. 

Tėtis nutildo televizoriaus garsą ir nužvelgia mane, svarsty- 
damas, ar nereikėtų prieštarauti. 

- Turbūt pamiršai, kad vežamės Džeimį ir Čeisą žiūrėti 
„Dodgers“ rungtynių? Išvykstame po valandos, nes stadionas 
yra Anahaime. Ar šįvakar apsieisi be mūsų? 

- Ak, žinoma. - Nuostabu. Nereikės meluoti, kodėl užtru- 
kau pas Reičelę. - Iki jums išvažiuojant negrįšiu, tad linkiu ge- 
rai praleisti laiką. Iki, Ela. 

Pamotė nusišypso, jos galva padėta mano tėčiui ant peties, 
ranka ant šlaunies. Stengiuosi pamėgti šią moterį, bet negaliu. 

- Pasilinksmink su draugais, - sako ji. 

Atsisveikindama linkteliu ir uždarau duris, tada nudrožiu 
skersai gatvę. Per porą savaičių viešnagės jau pripratau prie 
saulėto oro ir šiek tiek pažįstu miestą, bet iki šiol neperkan- 
dau merginų, su kuriomis bendrauju. Ar Reičelė ir Megana yra 
mano draugės? Praleidau su jomis daugybę laiko, todėl norė- 
čiau laikyti tokiomis. Tifanė dar neapsisprendė, draugauti su 
manimi ar ne. Kartais atrodo, kad ji tiktų į drauges, o kitąsyk 
pamanau, kad nekenčia manęs. 

Penkioliktą valandą trisdešimt viena minutė įžengiu pro 
didžiąsias duris. Kaip ir tikėjausi, pasirodau pirmoji. Reičelė 
tampo vakuuminį siurblį po medines grindis, ieškodama kiš- 
tukinio lizdo. Ji sutrikusi ir išvargusi, nors tvarkytis dar nė ne- 
pradėjome. 

- Negalėjau nieko imtis, kol neišvažiavo tėvai, - aiškina ji, 
tempdama siurblį paskui save. - Jei būčiau nei iš šio, nei iš to 
puolusi švarintis, jiems būtų kilęs įtarimas. 

- Viskas gerai, Reičele, - neskubėdama tariu švelniu bal- 
su. - Nusiramink, dar turime penkias valandas. 

- PENKIAS VALANDAS, Idena! - suklinka draugė, nu- 
spiria siurblį į šoną ir suleidžia pirštus į plaukus. Šiandien jie 
sugarbanoti, tokia šukuosena jai tinka. - Penkias valandas 
apsikuopti ir išsišveisti, nukabinti paveikslus ir kitus brangius 
niekučius, nupirkti gėrimų, maisto ir parinkti muziką! Kodėl 
apsiėmiau surengti vakarėlį? - Reičelė spokso į mane taip iš- 
putusi akis, kad nejučiomis nusijuokiu. 

- Reičele! 

Ji sužiūra dar įdėmiau. 

-Ką? 

- Gal pamiršai, kad mes tau padėsim? - kilsteliu antakius 
ir drąsindama linkteliu, stengiuosi nuraminti draugę. Jai tetu- 


160 



retų rūpėti, kad nenutvertų tėvai. - Tifanė ir Megana jau pa- 
keliui, tiesa? 

- Pakeliui, - atsidūsta Reičelė, prispaudžia prie krūtinės, 
kita nuleidžia saulės akinius ant nosies, paskui vėl kimba į 
siurblį. 

- Na, mat, - sakau. - Taigi mes padėsime tau susitvarkyti, 
paskui nuvažiuosime į parduotuvę, apsipirksime ir grįžusios 
išrinksime muziką. Laiko pakaks. 

Tylėdama Reičelė įjungia siurblį ir pradeda plūktis. Nutariu 
neklausinėti jos apie saulės akinius ar psichikos stabilumą. 

- Aš jau čia! - siurblio ūžesį nustelbia balsas man už nuga- 
ros. Atsigręžusi išvystu Tifanę, apsikrovusią trapučiais ir pa- 
dažais. Pasigailiu, kad nieko neatsinešiau. - Ar ji nešioja saulės 
akinius kambaryje? 

Liūdnai papurtau galvą. 

- Reičelė šiek tiek nerimauja. 

- Mudvi imsimės virtuvės, - pareiškia Tifanė, niekinamai 
žvilgtelėjusi į karštligiškai siurbiančią grindis šeimininkę. - 
Netrukdykim jai. 

Nuseku paskui Tifanę į virtuvę, ji numeta pirkinius ant ruo- 
šos stalo. Čia beveik nėra ko daryti. Kriauklėje tik kelios lėkštės 
ir peiliai, Tifanė greitai sumeta juos į indaplovę. Atidarau už- 
pakalines duris ir dirsteliu į sodą. Viskas tvarkinga. 

- Tai kiek bus svečių? - klausiu uždariusi duris. 

- Apie keturiasdešimt, - atsako Tifanė. Vis dar girdžiu, kaip 
Reičelė darbuojasi siurbliu kitame iiamo gale. - Stengėmės ne- 
prikviesti per daug. Dekleno Portvudo šutvė nedalyvaus, taigi 
galima atmesti maždaug penkiolika žmonių, įprastinių vakarė- 
lių lankytojų. 

- Tai žmonės, linkę kvaišintis užpakaliniame kieme, tie- 
sa? - klausiu tiesiog dėl aiškumo. 

- Panašiai, - tyliai atsako Tifanė ir imasi dėlioti trapučius 
išilgai ruošos stalo, neužmiršdama ir dubenėlių su padažais. 

- Taileris nepriklauso tam būriui? 

Tifanė tuoj pat liaujasi šeimininkauti, jos akys blyksteli. Su- 
prantu, kad mano klausimas nederamas. Iš Tifanės veido ma- 
tyti, jog tai uždrausta tema. 

- Ne, - dvejodama atsako ji. 

Puikiai žinau, kad Taileris draugauja su Deklenu ir kitais 
žolės rūkytojais bei kokaino uostytojais. Žinau, nes buvau jų 
vakarėlyje. 

- Priklauso, - paprieštarauju. 

- Kokį šūdą čia mali? - įsiunta Tifanė. Jos reakcija nuste- 
bina mane. Neketinau jos erzinti. Tikrai nenoriu tapti Tifanės 
prieše. 

- Tiesiog išsprūdo, - murmteliu. 

Mudvi pasikeičiame reikšmingais žvilgsniais, galiausiai ji 
nusuka akis. Tifanės nuotaika neabejotinai sugedusi, mergina 
prisimerkusi šnairuoja į mane. Paskui vėl imasi trapučių ir pa- 
dažų, o aš tiesiog stebiu, nenumanydama, ką veikti. 

- Nemėgstu kalbėti apie tai, - po neramios tylos prisipa- 
žįsta Tifanė. - Nesmagu, kad žmonės žino, su kuo man tenka 
taikstytis. 

Tifanė nemėgsta apie tai kalbėti, nes jai nesmagu? Negi 
žmonių nuomonė svarbesnė už Tailerio sveikatą? Susiraukiu. 

- Manau, jam reikėtų pagalbos. 

Tada Tifanė vėl pažvelgia į mane, šįsyk globėjiškai šypso- 
damasi. 

- Idena, pasakysiu atvirai: labai abejoju, ar Taileriui svarbi 
tavo nuomonė. 

Nesumetu, ką atsakyti. Galvoju tik apie tai, kad esu gero- 
kai įpykusi ir noriu jai atsikirsti. Laimė, nespėju, nes į virtuvę 

susirūpinusi, suraukusi kaktą įlekia Megana ir tuoj pat pa- 
klausia: 

- Ar galit pasakyti, kodėl mūsų draugė siurbia kavos staliu- 
ką su saulės akiniais? 

Dvi valandas švariname Reičelės namus, nors tai, tiesą sa- 
kant, visiškai beprasmiška. Juk vakarėliui baigiantis viskas bus 
apšnerkšta. Išsiurbiame patalpas, suslapstome įvairias puoš- 
menas, pasak Reičelės, jau dešimtmečius priklausančias jos 
šeimai, iššluostome grindis, užrakiname jos tėvų kambarį. Kiti 
trys miegamieji - du laisvi, trečias Reičelės - lieka atdari, jei 
kam prireiktų. 

Baigusios tvarkyti namą, traukiame pirkti būtiniausių da- 
lykų - alkoholinių gėrimų ir sargių. Laukiame prie pigių svai- 
galų parduotuvės Reičelės automobilyje. Tifanė, siūbuodama 
klubais ir patempusi lūpą, nudrožia vidun. Po penkiolikos mi- 
nučių išlekia su vežimėliu, prikrautu įvairiausio alaus ir kito- 
kių alkoholinių gėrimų, tarp jų labiausiai verčiančios iš kojų 
tekilos. 

- Prekiavo indėnų kilmės vaikinas, - sako ji, mums pade- 
dant sukrauti krepšius į bagažinę. - Šįkart paklausė mano tele- 
fono numerio. Daviau jam tavąjį, Mege. 

Paskui sustojame prie maisto produktų parduotuvės ir 
pusę valandos vaikštinėjame tarp lentynų, kol iššluojame vais- 
vandenius ir traškučius. Reičelė nori būti tikra, kad užkandžių 
nepritrūks. Kai apsirūpiname gėrimais ir traškučiais, - net 
automobilio bagažinė smukteli žemyn, - nusprendžiame, 
kad penkių valandų programa įgyvendinta sėkmingai. Tiesą 
sakant, viską spėjame per tris valandas. Lieka laiko trumpai 
promenadai. Padedama trijų draugių, nusiperku apdarą vaka- 
rėliui. Tifanė parenka spalvą, Reičelė stilių, Megana aksesua- 
rus. Namo grįžtu su koralų spalvos suknele gilia iškirpte, labai 

trumpa ir gerokai prigludusia, bet atitinkančia mados reika- 
lavimus. 

- Tikiuosi, tavo tėvai nepaskambins maniesiems, - sumur- 
ma Reičelė, mums grįžus į jos namus ir nešant pirkinius į vidų. 

Ji nerimauja be reikalo. Tėtis su Ela sėdės futbolo rungtynė- 
se ir čiaumos meksikietiškus traškučius. 

- Tėtis su pamote išvažiavo žiūrėti, kaip žaidžia „Dodgers“, - 
sakau. - Gerai, kad jie mėgsta futbolą. 

Reičelė, Tifanė ir Megana sužiūra į mane. Galiausiai Reičelė 
klausia: 

- Idena, juk žinai, kad „Dodgers“ yra krepšinio komanda, 
tiesa? 

- Koks skirtumas. 

Reičelė papurto galvą ir juokdamasi linkteli mano namų 
pusėn. 

- Eik ruoštis, - ragina ji. - Jau beveik septynios. Pakviečiau 
svečius ateiti po devintos. Sakau ir tau, Tife. Mudvi su Mege 
susitvarkysim dviese. 

Prieš mums išsiskirstant, susitariu su Tifane, kad grįšim 
prieš devynias. Tokia taisyklė: jei tavo draugė rengia vakarėlį, 
turi ateiti anksčiau už kitus. Megana lieka padėti Reičelei. Šiaip 
ar taip, ji sukaktuvininkė. 

Po pusės minutės grįžtu į namus ir lipu laiptais, atsargiai 
nešdamasi naują suknelę. Laiptų aikštelėje kelią pastoja grės- 
mingas pavidalas. 

- Regis, namie likome tik mudu, - man priartėjus sako Tai- 
leris. Dvi dienas jo nemačiau. Įbrolis dažnai dingsta, Ela nė 
neklausia, kur. Gal retkarčiais ir pasiteirauja, bet, rodos, jai pa- 
bodę reikalauti pasiaiškinimų. O mano tėtis vis dar įnirtingai 
mėgina priversti Tailerį laikytis taisyklių, nors šiam į jas nusi- 

spjauti. - Visi kiti išvažiavo į „Dodgers“ rungtynes. „Angels“ 
tikrai pralaimės. 

- Žinau, - sakau. - Gal leisi praeiti? 

- Be abejo, - mano nuostabai, Taileris pasitraukia į šoną. 
Eidama pro jį suraukiu antakius ir stabteliu prie savo kambario 
durų. Įbrolis atrodo pavargęs. - Kas yra? 

- Ateisi šįvakar pas Reičelę? - klausiu, nors atsakymą jau 
žinau. Regis, Taileris nepraleidžia nė vieno vakarėlio. 

- Aha, - taria jis. Krypteli galvą ir šiek tiek prisimerkia. 
Sunku pasakyti, kaip dabar nusiteikęs. Jo įsiūtis akimirksniu 
gali virsti džiaugsmu ir atvirkščiai. - Būsi ir tu? 

- Taip. 

- Šaunu, - pareiškia Taileris. - Kada mudu eisim? 

- Ką turi galvoje sakydamas „mudu“? - vos neprunkšteliu, 
atidarydama savo kambario duris, suknelę vis dar laikau už- 
metusi ant rankos. - Gatvę sugebėsiu pereiti ir viena, be tavo 
pagalbos. Taileri, žygiuok ten, kada panorėjęs. 

- Nurimk, - burbteli įbrolis. 

Sučiaupęs lūpas jis papurto galvą ir nulipa žemyn, leisda- 
mas man ramiai ruoštis. Pats turi marias laiko, nes yra vai- 
kinas. Pasirengti jiems užtenka dešimties minučių: palįsti po 
dušu ir apsivilkti švarius marškinėlius. 

Išgirstu, kaip svetainėje ima veikti televizorius. Tada trau- 
kiu į vonią ir atsistoju po dušu, atlieku visas varginančias mo- 
teriškas procedūras - nuo galvos trinkimo iki pažastų ir kojų 
skutimo. Plaukai išdžiūsta greitai, nutariu susukti juos stam- 
biomis garbanomis. Per daug nesistengiu, nes niekam šiame 
mieste nesiekiu kristi į akį. Paskui saikingai pasidažau, apsi- 
velku suknelę, apsiaunu aukštakulnius ir dirsteliu į laikrodį. Jis 
rodo dvidešimt valandų keturiasdešimt devynias minutes. 



Išeinu iš kambario tuo pat metu kaip ir Taileris. Regis, jis 
pasirengęs traukti į svečius. Vilki baltus marškinėlius ir juodą 
odinį švarką. Net ir taip kukliai apsirengęs, vaikinas nepapras- 
tai patrauklus. Galiausiai dingteli, kad jam viskas dera: sunkūs 
batai ir sportbačiai, marškiniai ilgomis rankovėmis ir sporti- 
niai marškinėliai. Ore tvyro stiprus vyriško tualetinio vandens 
kvapas, dar paryškinantis Tailerio žavesį. Prisimenu, kaip Ti- 
tane gyrė tą kvapą prekybos centro matavimosi kabinoje. Tai 
„Bentley“. 

Pasidavusi įbrolio kerams, klausiu: 

- Einu pas Reičelę. Palaikysi draugiją? 

Taileris įdėmiai nužvelgia mane, o aš labai susidroviu gilios 
iškirptės. Galiausiai jis sumurma: 

- Turiu kai kur užsukti. 

- Kur? 

- Šen bei ten, - šiurkščiai atkerta Taileris, vengdamas atsa- 
kyti. - Eik pas Reičelę. Pasirodysiu po dvidešimties minučių. 

- Vis dėlto kur išsiruošei? - neatlyžtu. 

Vaikino žvilgsnis kelia man nerimą ir įtarumą. Jis suka akis 
šalin, gniaužo kumščius, jam trūkčioja lūpos. 

- Po velnių, Idena! - Taileris įsiutęs mosteli ranka, nusigrę- 
žia ir puola atgal į savo kambarį. 

Seku iš paskos, kambaryje tvyro prieblanda - užuolaidos 
užtrauktos, šviesa nedega. Tamsoje pašnairuoju į įbrolį. 

- Ko siunti? - klausiu, kai jis persibraukia plaukus ranka. 
Kažkodėl man atrodo, kad Taileris priblokštas. - Tik paklau- 
siau, kur susiruošei. 

- Einu su kai kuo susitikti, aišku? - beveik surinka jis. Įbro- 
liui žvelgiant į mane, jo kūnas įsitempia. - Turiu šį tą pasiimti, 
bet tai ne tavo reikalas. 

Stebeiliju į Tailerį, jo akys žaibiškai keičiasi - tai apsiblau- 
sia, tai tampa gilios kaip šuliniai. Pastebiu, kaip kilnojasi vaiki- 
no krūtinė, rodos, girdžiu plakant jo širdį. 

- Tu susitiksi su Deklenu, - ne klausiu, o teigiu. Man tai 
akivaizdu. - Jis neateis į vakarėlį, todėl pasimatysi su juo dabar, 
tiesa? 

Tailerio pečiai nusvyra, jis sunkiai atsidūsta ir užsimerkia. 
Ima purtyti galvą, trūksmingai kvėpuodamas. Paskui įniršęs 
atsimerkia. 

- Po šimts, keliauk į vakarėlį. 

- Ne, - tvirtai pareiškiu, nesijudindama iš vietos. Atėjo me- 
tas dorotis su bėda, o ne apsimesti, kad jos nėra. - Neleisiu 
tavęs pas Dekleną. 

- Idena, - Taileris nuryja seilę, per jėgą ištartas vardas dar 
labiau įsiutina mane. Įbrolis žingteli artyn, šiek tiek palinksta 
į priekį, kad mūsų veidai atsidurtų viename lygyje. Jo žvilgsnis 
gąsdinantis. - Tu nieko negali padaryti. 

- Esi teisus, - sakau. Prikimštu, balsas truputį dreba. Tai- 
lerio veidas taip arti manojo, kad dingojasi, jog jis vagia iš 
manęs deguonį. Vos iškošiu žodžius. Prisiverčiu kalbėti, nes 
trauktis nebėra kur. - Negaliu nieko padaryti, nes pats nenori 
išsikapstyti. Tau niekas nerūpi. Jaudinuosi, kad vieną vakarą 
perdozuosi ar numirsi, tąsomas traukulių. Tau nerūpi, kad esi 
tik septyniolikos ir jau priklausomas nuo kvaišalų. Nerūpi, tie- 
sa? - Vaikinas tyli, tik dar labiau prisimerkęs spokso į mane. - 
Tau terūpi pasirodyti kietuoliu per vakarėlius, padaryti įspūdį 
žmonėms susikurtu šikniaus įvaizdžiu. Tai apgailėtina. 

Jis papurto galvą. 

- Taip darau ne dėl to. 

- Tai dėl ko? Stengiesi pritapti prie nevykėlių savo drauge- 
lių ar?.. 

- Man tai atsipalaidavimas! - piktai atkerta Taileris, pri- 
spaudžia ranką prie kaktos, užsimerkia ir atsidūsta. Stoja ilga 
nejauki tyla. - Po griausmais, tai atsipalaidavimas, - švelniai 
sumurma jis ir vėl atsimerkia - žvilgsnis niūrus kaip visada. 
Rūškanai pažiūrėjęs į mane, įbrolis sako: - O dabar, po velnių, 
man kaip tik reikia atsipalaiduoti. 

Pyktis, įniršis, susierzinimas dėl nuolatinių įžeidinėjimų 
mano širdyje susilieja į viena. Tai tarsi netikėtas adrenalino 
pliūpsnis. Nuo jo lyg pakvaištu, kraujas kunkuliuoja gyslomis, 
tad nebesivaldau. Vos tik Taileris nutyla, ištiesiu rankas, suimu 
jo veidą ir pajuntu odos šilumą. Įsisiurbiu vaikinui į lūpas ir 
apimta jaudulio tvirtai užsimerkiu, spengiant tylai. Mano šir- 
dis agoniškai daužosi krūtinėje, ją dar labiau kursto Tailerio 
lūpų prisilietimas. Galiausiai atsitokėju ir lėtai atšlyju, kol jis 
vėl nepatrako. 

Žingteliu atgal. Taileriui pažvelgus į mane išplėstomis aki- 
mis, suima šleikštulys. Laukiu, kol jis pratrūks, piktai paklaus, 
ar nekvoštelėjau, ir man teks tai patvirtinti. 

- Nesuprantu, kas man užėjo, - suveblenu. Žodžiai stringa 
gerklėje, bandant išspausti pasiaiškinimą. - Aš... aš nenutuo- 
kiu, kas nutiko. Aš... Labai atsiprašau. Stengiausi... kad tu atsi- 
palaiduotum... Aš... 

Taileris mane užčiaupia bučiniu. Vaikinas prisišlieja taip 
stipriai, kad net truputį susvyruoju ir atsilošiu į sieną. Jis del- 
nais suima man veidą, nykščiais glosto skruostus, paskui su- 
leidžia pirštus į plaukus. Tailerio bučinys greitas, nekantrus, 
karštas. Ir visai neįtikimas. Tuoj pat apkabinu jį, virpėdama 
visu kūnu. Juntu vaikino pyktį, nuo jo sklindančią įtampą. Ne- 
suvokiu, kodėl neatstoju. Žinau, kad turėčiau atsitraukti, kad 
šitaip neturėjo nutikti, bet esu tarsi užhipnotizuota ir negaliu 

liautis. Taileris uždeda ranką man ant strėnų ir visai trumpam 
prisitraukia artyn. 

Paskui liaujasi. 

Staiga atplėšia lūpas nuo manųjų, paleidžia mane iš glėbio ir 
atšlyja. Viskas baigiasi taip pat greit kaip ir prasidėjo. 

- Šūdas, - sau panosėje sumurma jis, tiksliai įvertindamas 
padėtį, mat man irgi taip atrodo. 

Visiškas šūdas! 

Taileris gręžia mane žvilgsniu. Stoviu išplėtusi akis, visiškai 
priblokšta, stebėdamasi savimi, bet atvirai žiūriu į jį. Taileris 
priešingai. Jo akyse atsispindi daugybė jausmų, jų atspalviai 
kinta taip greit, kad nespėju suvokti, kol nugali tamsiausias 
jausmas - įniršis. 

- Einu pas Reičelę, - burbteli jis. Užsisega švarko užtrauk- 
tuką, persibraukia plaukus ranka ir nusigręžia. Po akimirkos 
išeina iš kambario, nė nedirstelėjęs per petį, bet man tai nerū- 
pi. Esu per daug sutrikusi, tad nieko nebejaučiu. 

Negaliu logiškai paaiškinti, kas ką tik nutiko. Rodos, ir Tai- 
leris nenori to svarstyti. Stoviu mirksėdama visą amžinybę, kol 
iš sąstingio pabudina laukujų durų trenksmas. 

Mano mintys šėlsta, širdis tuksi, kol pamažu ateina suvoki- 
mas. Aš ką tik pabučiavau Tailerį. 

Įbrolį Tailerį. Ką tik pabučiavau savo įbrolį. Vaikiną, kuris 
mane siutina, kurį išvydus man užverda kraujas. Turintį drau- 
gę. Keista, ji ir mano draugė. 

Kas per velniava, Idena? 

Tulžis degina man gerklę, užsidengiu burną ranka. Rodos, 
pravimsiu. Kai lūpos ima drebėti, giliai įkvepiu. Pirmoji pa- 

bučiavau aš, bet Taileris atsakė į mano bučinį. Ir su velnišku 
įkarščiu. 

Mintimis grįžtu prie Reičelės ir Meganos, prie vakarėlio 
kitapus gatvės. Pažadėjau, kad būsiu ten jau prieš penkiolika 
minučių. Turiu eiti ir vaidinti, tarsi nieko nebūtų nutikę. 

Atrodyti kaip mergina, kuri nebučiavo savo įbrolio. 

Atsidususi liepiu sau tvardytis. Bent jau iki vakarėlio pabai- 
gos. Betgi ten bus ir Taileris, tad abejoju, ar man pavyks. Ar 
galėsiu pasikalbėti su juo? Paklausti, kas, po šimts, įvyko tarp 
mudviejų? O gal nekreipti į jį dėmesio? Pati nežinau. 

Parstypčioju į savo kambarį ir pasižiūriu į veidrodį, tada pa- 
siimu piniginę ir susitvardau. Taileris bent jau nuėjo tiesiai pas 
Reičelę ir nesusitiko su Deklenu - jeigu įtikinsiu jį, gal liausis 
kvaišintis. 

Nulipu laiptais, išeinu į lauką ir užrakinu duris atsarginiu 
raktu. Krūtinę vis dar spaudžia sunkumas. Jau girdžiu sklin- 
dant muziką iš Reičelės namo, žinau, kad ilgainiui ji vis garsės, 
nes atvyks daugiau svečių, ir jie pasigers. 

Man einant per gatvę, privažiuoja automobilis, pilnas nepa- 
žįstamų vaikinų. Užtat jie pažįsta mane - vienas išlipa iš maši- 
nos su dėže alaus ir sutinka mano žvilgsnį. 

- Tu Idena, tiesa? 

- Aha, - atsakau nesustodama, tik šiek tiek sulėtindama 
žingsnį. Esu visai nenusiteikusi bendrauti. 

- Girdėjau apie tave, - sako vaikinas ir vos šypteli. Paskui 
koja užtrenkia mašinos dureles, rankoje laikydamas alų, kitą 
ranką paduoda man. - Tailerio sesuo, taip? 

Vos nepravimstu. Šis žodis sukelia man pasišlykštėjimą sa- 
vimi, gėdą dėl savanaudiško poelgio. Nė kiek neabejoju, kad tai 
neteisėta ir amoralu. Tesugebu pralementi: 

- Įseserė. 

Skubiai linkteliu ir nueinu. Atskubu prie didžiųjų durų, ati- 
darau jas, ir mane apkurtina muzika, ji bent jau užgožia galvoje 
dūzgiančias mintis. 

- Idena, kur, po perkūnų, buvai? - iš svetainės per visą ko- 
ridorių surinka Reičelė, modama man taure. Svarstau, ką Rei- 
čelė geria. Draugei prisiartinus ir prabilus, pajuntu alkoholio 
smarvę: - Svečiai jau renkasi, o tu pasirodai tik dabar? Tavęs 
ieškojo Megė. 

- Atsiprašau, - sakau. Tiek teįstengiu. - Kur ji? 

- Maišo gėrimus, - Reičelė purto galvą pagal muzikos rit- 
mą, jos šypsena virsta plačiu vypsniu. Įtariu, kad ėmė maukti, 
vos mudviem su Titane išėjus. - Eik pasiimti gėrimo! 

Svečių kol kas ne per daugiausia, gal penkiolika. Jie pasklidę 
po visus kampus ir, laimė, dauguma dar blaivūs. Kiti atvažiuos 
vėliau. Nesunkiai patenku į virtuvę, nes svečiai atsipalaidavę ir 
ramūs. Ten randu Meganą. Deja, ir Tifanę. Vėl pajuntu tulžies 
kartumą. 

- Pagaliau! - sušunka Megana. Puola manęs apkabinti, 
tamsūs plaukai užkrinta jai ant veido. Irgi geria ilgiau negu 
dvidešimt minučių. Megei apglėbus mane, Tifanė pakelia akis 
į dangų. Nusuku žvilgsnį. - Štai, paimk! - uoliai linkčiodama 
Megana įbruka savo stiklinę ir paskui grįžta prie ruošos stalo 
susitaisyti gėrimo. 

- Kas čia? 

- Nežinau, - atsako ji. 

Ateina vaikinai iš automobilio. Jie atitraukia Meganos dė- 
mesį nuo manęs. Draugė parodo, kur pastatyti dėžę alaus. 
Akies krašteliu matau, kaip Tifanė man šypsosi. 

Laikydama taurę ji prasibrauna pro naujuosius atvykėlius. 
Tifanė, kaip įprastai, atrodo rafinuotai su balta suknele, užpa- 
kalyje siekiančia grindis. 

- Reičelė ir Megė vos neišvarė manęs iš proto, - linksmai 
sako ji ir nusijuokia. - Abidvi visiškai nusilakusios. 

- Aha, - pritariu silpnu balseliu. Negaliu pažvelgti Tifanei į 
akis, bet sukaupiu drąsos paklausti: - Taileris čia? 

- Stengiasi išmaukti tiek alaus, kiek pajėgs, - paaiškina ji 
smerkiančiu balsu ir pažvelgia pro virtuvės langą. Klausyda- 
masi jos kalbų apie Tailerį, pasijuntu dar kaltesnė ir galiu bet 
kurią akimirką apsipilti ašaromis. - Laukiu, kol nusigers ir grįš 
į vidų. 

Dirstelėjusi pro langą, išvystu du vaikinus, aplink juos mė- 
tosi daugybė tuščių alaus skardinių. Vienas iš jų Taileris, antro 
nesu mačiusi. Žiūriu, kaip Taileris praduria alaus skardinę au- 
tomobilio rakteliais, priglaudžia prie lūpų ir žaibiškai ištuština. 
Šį triuką jie kartoja be paliovos. 

- Vaje, - sakau. Įbedu akis į Tifanę, nekreipdama dėmesio 
į sąžinės graužimą. Pabučiavau jos vaikiną - šie žodžiai nepa- 
liauja suktis galvoje, tarsi negalėčiau patikėti, kad taip pada- 
riau. - Jiems prastai baigsis, tiesa? 

- Kaipgi kitaip, - Tifanė gūžteli pečiais. Gurkštelėjusi vyno, 
dar labiau susiraukia, tiesiog perkreipia veidą. Šiaip jau vyno 
ji negeria. Toks jos elgesys rafinuotas kaip ir suknelė. Tifanę 
gaubia elegantiškumo aura, kurios stokoju aš. Palyginti su ma- 
nimi, ji atrodo suaugusi. - Taileris nervina mane. Kodėl stovi 
kieme ir laka, užuot buvęs drauge? 

Rodos, suprantu, kodėl vaikinas žaloja kepenis ir nuodija- 
si alkoholiu. Jeigu jo galvoje tokia pat sumaištis kaip mano- 
joje, padėti atsipalaiduoti gali tik alkoholis. Aš irgi išgerčiau, 
bet bijau apsivemti, todėl dirbtinai šypteliu Tifanei ir išeinu iš 
virtuvės su Megės gėrimu rankoje. Neturiu nuotaikos gerti, 
bendrauti ar šokti, tad galiausiai imu žiūrėti į Reičelę. Ji atrodo 
labai laiminga, siūbuoja ir vos pastovi ant kojų. Regis, alkoholis 

pateko jai tiesiai į kraują, todėl aš mažiausiai valandą atlieku 
auklės vaidmenį. 

- Idena, aš visai blaivi, - apgailėtinai vapa Reičelė, jau ke- 
lintą sykį mano pakelta nuo grindų. Ji iš paskutiniųjų stengiasi 
išlaikyti pusiausvyrą, išdidžiai žingsniuoja medinėmis grindi- 
mis, avėdama aukštakulnius su platformomis ir kas kelios mi- 
nutės griūva. 

Vėl ją prilaikau, ir pakeliu akis į dangų, nes Reičelė mostu 
prašo pasitraukti. 

- Žinoma, tu blaivi. 

- Dabar aš jai padėsiu, - už nugaros išgirstu garsų balsą, 
kažkas paima Reičelę už rankų. Pastveria pačiu laiku, dar ne- 
pargriuvusią. 

- Trevorai! - tiesiog suklinka Reičelė. Ji taip stipriai griebia 
vaikiną už kaklo, kad vos jo neišnarina, paskui apiberia skruos- 
tus bučiniais. 

Trevoras iškelia nykščius, ir man belieka melstis už jį. Šįva- 
kar tąsytis su Reičele - tikras košmaras. 

Atlikusi angelo sargo pareigas, vis dar blaivi, braunuosi per 
švečių minią, - visi jau susirinkę, namai sausakimši, - kol ke- 
lią pastoja stambus vaikinas. Tai Džeikas - kvailomis akimis, 
kvaila šukuosena, kvaila šypsena. 

- Kur buvai, nepažįstamoji? - kikendamas apglėbia mane 
per pečius ir gurkšteli alaus. Paskui ima tempti į šoną. - Visą 
savaitę skambinau tau. 

Prisipažinsiu, kad visą tą laiką neatsakiau į jo nuolatines ži- 
nutes ir skambučius. Iš galvos neišėjo „Maksvelo bazė“. 

- Atleisk, buvau labai užsiėmusi, - pameluoju. Iš tiesų skai- 
čiau, bėgiojau ir bučiavau savo įbrolį. - Kada atvažiavai? 

- Prieš dvidešimt minučių! - Džeikas perrėkia trankią mu- 
ziką, jo balsas garsus, šaižus ir erzinantis. Kai vaikinas palinks- 

ta artyn, mano lūpų kampučiai kilsteli, o jis, prisikišęs man prie 
ausies, pakutena veidą savo kvėpavimu. - Ar nepamiršai, kad 
mano tėvai ketvirtadienį išvyko iš miesto? - sušnabžda šiek 
tiek besipinančiu liežuviu. - Šįvakar gali atvažiuoti pas mane 
ir likti. 

Užtektinai prisiklausiau apie Džeiką ir nusprendžiau netu- 
rėti su juo nieko bendra, nenoriu būti dar viena mergina, kurią 
jis įtrauks į savo sąrašą. 

- Ačiū, bet ne, - nusišypsau. Gal jeigu būsiu maloni, Džei- 
kas atsikabins. - Gyvenu kitoje gatvės pusėje, verčiau eisiu 
namo. 

Išgirdęs mano žodžius, jis lyg ir nusimena, bet greitai susi- 
tvardo. 

- Gerai, bent jau atsipalaiduok su manimi, - sako jis. - At- 
nešiu tau išgerti. 

- Nenoriu gerti, - mano balsas šiurkštesnis, negu kalbant 
su Tifane. Jau dabar esu tokia atsipalaidavusi, tokia suglumu- 
si ir taip įsiutusi ant savęs, kad reikia daug pastangų gražiai 
elgtis. - Atsiprašau, Džeikai, bet prastokai jaučiuosi. Šįvakar 
mano nuotaika nekokia, - iš dalies tai tiesa, be to, šia vieninte- 
le dingstimi tikiuosi jo atsikratyti. 

- Kaip nori, - gurkštelėjęs alaus, vaikinas gūžteli pečiais ir 
nueina sau. 

Vakarėlio svečiai vis labiau girtėja. Kuo sunkiau laikosi ant 
kojų, tuo labiau trokšta meilės. Reičelė dingsta su Trevoru. Ga- 
liu kirsti lažybų, kur. 

Tad kol jie viršuje užsiima tuo, į ką yra įpratę, aš žiūriu tvar- 
kos, nes, regis, esu vienintelė blaivi. Randu, kuo užimti mintis. 
Išvelku iš vonios nualpusią merginą. Išsiblaškau, šluostydama 
išlaistytus gėrimus. Atnešu vandens vemiančiam užpakalinia- 

me kieme vaikinui. Visi šie darbai labai padeda užmiršti, kas 
nutiko tarp mūsų su Taileriu. 

Po trijų valandų pagaliau jį pamatau. 

Man renkant tuščius puodelius nuo pirmos laiptų pakopos, 
Taileris prasvirduliuoja visai pro šalį. Atrodo visiškai nusita- 
šęs, nusilakęs iki sąmonės netekimo, jo gyslomis turbūt teka 
ne kraujas, o alkoholis. Įbrolis pasilenkia, parklumpa ant kelių 
ir delnais įsiremia į grindis. Ilgokai spokso sau į pirštus ir ma- 
taškuoja galva. 

Lėtai ir atsargiai prisiartinu prie jo. Nenutuokiu, ką daryti, 
taigi pradedu nuo svarbiausio dalyko - ištariu jo vardą. Mano 
balsas virpa, bet kažkaip pasiekia alkoholio aptemdytas Taile- 
rio smegenis. Vaikinas pakelia galvą ir pasižiūri į mane, jo akys 
mieguistos, išsiplėtusiais vyzdžiais, pavargusios ir labai tam- 
sios. Paskui jis apsižvalgo. 

- Mažuti, - šalia pasigirsta švelnus Tifanės balsas. Ji žen- 
gia tarp manęs ir Tailerio, suima jį už pažastų ir pastato ant 
kojų. Vaikinas tuoj pat pasvyra kairėn ir veidu plojasi į sieną, o 
Tifanė mėgina jį išlaikyti. - Taileri, - sako ji, bet jis nekreipia 
dėmesio, nes klaidžioja alkoholio migloje ir nieko nesupranta. 
Tifanė užsimeta Tailerio ranką sau ant sprando, nuveda jį prie 
laiptų ir pasodina. Paskui netikėtai skelia per veidą. - Išblai- 
vėk! - pyksta ji. - Esi nepakenčiamas! 

Tokio girto Tailerio dar nesu mačiusi. Rodos, Tifanė irgi. 
Ji atsidūsta, malšindama įsiūtį, ir suėmusi už smakro mėgina 
pakelti jo galvą. Taileriui merkiasi akys. 

Suraukusi kaktą Tifanė dirsteli per petį į mane. 

- Jeigu toks grįš namo, Ela jį užmuš, - sumurma ji, iš pasi- 
bjaurėjimo purtydama galvą. Taileris kažką nerišliai veblena. - 
Šįvakar parsivešiu pas save. 

Trumpai linkteliu Tifanei, nes Taileris nuslysta nuo laiptų ir 
išsitiesia ant grindų, atmesdamas į šalis rankas ir kojas. 

- Kodėl jis toks girtas? 

- Visą vakarą maukė, - paaiškina Tifanė. Ji atrodo beveik 
blaivi, matyt, išgėrusi tik vyno. Mergina atsiklaupia prie Tai- 
lerio, suima jį už pečių ir mėgina pasodinti. - Vieną po ki- 
tos ištuštino mažiausiai šešias skardines, paskui dar nežinia 
kiek. - Tifanei trūksta jėgų. Smulkaus sudėjimo merginai sun- 
ku nuvilkti ir atremti Tailerį į sieną. Šis kabinasi jai į suknelę. - 
Įprastai jis žino savo normą. Man siaubingai nesmagu. 

- Atnešiu jam vandens, - pasiūlau ir kuo greičiau maunu 
į virtuvę. Pildama iš čiaupo vandenį, nejučiomis suvokiu, kad 
Taileris taip darė tyčia. Dėl vienintelės priežastis - dėl to, kas 
nutiko tarp mūsų. Jį išprovokavau aš. 

Užsuku čiaupą ir apsigręžusi atsitrenkiu į Diną. 

- Malonu matyti nors vieną blaivų žmogų, - sako jis, žiūrė- 
damas į stiklinę mano rankoje. 

Pats Dinas laiko skardinę alaus. 

- Vanduo Taileriui, - paaiškinu. - Kaip pats laikaisi? 

- Gerai, truputį kauštelėjęs, - droviai prisipažįsta jis ir pa- 
sikaso pakaušį. Tada patraukia pečiais. - Taileris per daug pri- 
siliuobė. 

- Žinau, - atsakau jam taip pat šiurkščiai kaip Džeikui. - 
Linksminkis toliau, Dinai, - prasispraudžiu pro jį, pro kitus 
svečius, besitrinančius virtuvėje, pro kaugę tuščių alaus dėžių, 
ir grįžtu į koridorių. 

Tifanė sėdi atsišliejusi į sieną, sunėrusi rankas ant krūtinės, 
pasidėjusi Tailerio galvą ant kelių. Sunku pasakyti, ar jis miega, 
ar miręs. Paduodu jai vandens. 

- Ačiū, - nuoširdžiai padėkoja mergina. - Taileris daro 
man gėdą, turiu išvežti jį iš čia, kad niekas nematytų. 

- Užjaučiu, kad sugadino tau vakarėlį, - pati nežinodama, 
kodėl, atsiprašau už Tailerį. Veikiausiai dėl to, kad prisisiurbė 
per mane. 

- Jis nuolat gadina man vakarėlius, - atsidūsta Tifanė. Tai- 
leris nori paglostyti jai veidą, bet mergina švelniai paima jo 
ranką ir patraukia į šalį. Jis suvaitoja. - Taileri, tu paskutinis 
šiknius, ar supranti šitai? 

- Tifane... 

Mergina susinervinusi dirsteli į mane. Taileris jai įgrisęs iki 
gyvo kaulo. 

-Ką? 

- Rytą, kai jis prabus... - vaikinas krypteli galvą, žvelgiu jam 
į veidą. Akys užmerktos, burna pražiota. - Ar galėsi priminti, 
kad turiu pasikalbėti su juo? 

Pirmadienis, liepos 4-oji. Didžiausia valstybinė šventė, per 
kurią nepaprastai išauga fejerverkų paklausa, ir kiekviename 
mieste, rodos, padvigubėja gyventojų, nes visi plūsta švęsti į 
gatves. Nežinau, kaip Nepriklausomybės diena minima Los 
Andžele. Portlande mes kasmet traukdavome į Uosto bliuzo 
festivalį ir žiūrėdavome į fejerverkus virš Vilameto upės. Prieš 
išvykdamas į darbą, tėtis pasako, kad važiuosime grožėtis fe- 
jerverkais į Kalverį. Abejoju, ar jie bus įspūdingesni už Por- 
tlando. 

- Idena, jeigu nori, gali važiuoti su mumis pažiūrėti parado 
Didžiojoje gatvėje, - siūlo Ela, man įslinkus į virtuvę su piža- 
ma. Čeisas su Džeimiu jau sėdi prie stalo. Čeisas, neatitrauk- 
damas akių nuo televizoriaus, kemša kumpį; Džeimis pilasi 
dribsnių į dubenėlį. 

Man kaip visada ne itin smagu likus su Ela be tėčio, juk 
prieš tris savaites nepažinojau nei jos, nei įbrolių. Dabar turiu 
juos laikyti savo antrąja šeima ir jaustis laisvai. Taip nėra, aš tik 
apsimetu. 

- Gerai, - sutinku. - Ar Taileris jau namie? 

Nemačiau įbrolio nuo šeštadienio vakarėlio. Vos Tifanei 
įgrūdus girtą Tailerį į kažkieno automobilį, kad būtų parvežtas 

įjos namus, išėjau. Nebebuvo prasmės pasilikti. Parėjau namo, 
atsiguliau į lovą ir užmigau, tėčiui su Ela dar negrįžus. Neži- 
nau, ar jie pastebėjo, kad kitoje gatvės pusėje vyksta siautulin- 
gas vakarėlis, bet rytą nė neužsiminė apie tai. Tik pasiteiravo, 
kur Taileris; man atsakius, kad liko nakvoti pas Tifanę, Ela su- 
siraukė. 

- Taip, - taria ji, dėdama lėkštes į kriauklę. - Vakare grįžo 
vėlai. Tikriausiai dar miega. 

Negirdėjau, kaip grįžo Taileris, ir stebiuosi, kad išvis parsi- 
rado. Turėjo visą dieną praleisti pas Tifanę, stengdamasis išsi- 
pagirioti, nes, be abejo, prastai jautėsi. Gal šiandien galiausiai 
ištaikysiu progą pasikalbėti su juo apie tai, kas nutiko šeštadie- 
nį? Negaliu apsimesti, kad nieko nebuvo. Tokių dalykų neuž- 
mirši. 

- Ar Taileris važiuos su mumis į paradą? - klausiu kuo at- 
sainiausiai, kad nepasirodyčiau pernelyg besidominti įbroliu. 
Nė neįsivaizduoju, kaip reaguotų tėtis ir Ela, jei viską sužinotų. 
Tad nerūpestingai atsisėdu šalia Čeiso. 

- Vargu, - atsako Ela. Ištraukusi kriauklės kištuką ir nusi- 
šluosčiusi rankas į rankšluostėlį, ji atsigręžia į mane. - Geriau- 
sia bus leisti jam pamiegoti. 

Paradas prasideda pusę dešimtos ryto. Nesitikėjau, kad iš- 
kilmės bus taip anksti, todėl teturiu dvidešimtį minučių susi- 
ruošti, paskui išvažiuoju su Ela ir dviem įbroliais, o trečiasis 
lieka namie, miega gretimame kambaryje. Stengiuosi per daug 
negalvoti apie jį. 

Mėginu padėti Elai rasti vietą automobiliui, bet tai, rodos, 
neįmanoma. Gatvės pilnos mašinų, žmonių ir prekystalių su 
Amerikos vėliavomis. Randame vietą tik už devynių kvartalų 
ir žingsniuojame iki Didžiosios gatvės. Ji užtverta automobi- 
liams, ant šaligatvių būriuojasi veidus išsidažę žmonės su vėlia- 

vomis. Mūsų ketvertas randa vietą atsistoti beveik gatvės gale, 
bet, parado dalyviams traukiant pro šalį, puikiai viską matome. 
Risnoja žirgai, žygiuoja orkestrai, rieda vintažinės policijos 
mašinos, nešami didžiuliai plakatai, važiuoja ugniagesiai, dar- 
da vežimai su gatvės artistais. Galų gale nuo raudonos, mėly- 
nos ir baltos spalvų mane ima pykinti. Vis dėlto diena praside- 
da gražiai. Dvi valandas gėriuosi, kaip švenčia Santa Monika. 
Ir vis dėlto manau, kad liepos 4-osios atmosfera Portlande kur 
kas geresnė. Trokštu būti ten, namie, traukti su mama ir Ame- 
lija prie upės, klausytis įvairių grupių muzikos. 

Pasibaigus paradui, susidaro spūstys, todėl Ela nuspren- 
džia palaukti centre, kol gatvės pralaisvės. Kavinukėje valgome 
priešpiečius. Čeisas nešasi vėliavėlę, aš atrodau kaip įvaikin- 
ta - Ela ir berniukai šviesiaplaukiai, aš beveik juodaplaukė. 

- Ar tėtis tau sakė, kad vakare važiuosim žiūrėti fejerver- 
kų? - klausia Ela, kai užsisakome sumuštinių. Moteris padeda 
rankas ant stalo ir šypsosi man. 

- Aha, - atsakau. - Kur yra Kalveris? 

- Maždaug už dvidešimties minučių kelio. Tas miestas ne- 
rengė fejerverkų šventės nuo 1991 metų, - taria ji, su gailesčiu 
purtydama galvą. - Įprastai važiuodavome į Mariną dėl Rei, 
bet šiais metais ten nieko nevyks. Girdėjome, kad Kalverio fe- 
jerverkai esti puikūs. Šį vakarą ten suplauks daugybė žmonių. 

- Taileris irgi? - paklausiu ir nudelbiu akis. Galbūt išsida- 
viau, todėl greitai pasitaisau: - Turiu galvoje, ar visi važiuosim? 

- Žinoma. Džiaugiesi, Čeisai? - Ela apdovanoja sūnų nuo- 
širdžia šypsena, matyti, kad didžiuojasi juo. 

Kai Čeisas džiugiai palinkčioja, dingteli, kad nesu mačiusi 
jos taip šypsantis Taileriui. Staiga užplūsta nejaukumas ir net 
liūdesys. Jis yra tiesiog nevykęs vaikas, tokiu nepasididžiuosi. 
Norėčiau, kad būtų kitoks. 

Užkandę ir apėję kelias parduotuves, po pietų galiausiai 
grįžtame namo. Taileris jau pabudęs. Žinau, nes girdėti, kaip 
ritmingai vaikšto po kambarį - tikriausiai pirmyn atgal. 

Metas pradėti ruoštis vakaro išvykai. Nusimaudau po dušu, 
slampinėju po kambarį, išsirenku drabužius ir laukiu, kol iš- 
džius plaukai. Netgi įsijungiu muziką, tikiuosi, kad Taileris vėl 
pabels į sieną ir paprašys ją nutildyti, bet jis nereaguoja. 

Išsidžiovinu plaukus džiovintuvu, pajuntu troškulį ir nu- 
sprendžiu eiti į virtuvę. Pirma šiek tiek apsitvarkau, prieš išei- 
dama išjungiu muziką, tada patraukiu prie laiptų. 

Nežinia kodėl name tylu. Spėlioju, gal visi išėję. Prieškam- 
baryje stabteliu, nes kai ką pamatau virtuvėje: Elą ir Tailerį. Jie 
negamina valgio ir nesikalba. Toli gražu. Nutykinu prie arkos, 
tyliai stebėdama juos iš toli, paskui dirsteliu už kampo. 

Taileris padėjęs galvą Elai ant peties. Ji apkabinusi sūnų, už- 
simerkusi, įrėmusi smakrą jam į petį. Taileris sunkiai kvėpuoja, 
jo pečiai nusvirę, rankos karo prie šonų. Girdėti atodūsiai ir 
šniurkščiojimas, negaliu pasakyti, kuris iš jų verkia, gal abu. 
Ela tvirtai laiko sūnų. Taip tvirtai, tarsi nuo to priklausytų jos 
gyvybė. 

- Aš tave suprantu, Taileri, - murma ji virpančiu balsu. - 
Tau leistina šitaip jaustis. Turi tam teisę. Kartais visko būna 
per daug. 

Aišku, kad kažkas blogai. Tik nežinau, kas. Laukiu, kol Tai- 
leris ką nors atsakys, bet jis tyli. Girdžiu tik atsiveriant laukujės 
duris ir tėčio balsą iš koridoriaus galo: 

- Spėkit, kas anksčiau ištrūko iš darbo? 

Taileris akimirksniu atsitraukia nuo Elos, greitai pakelia 
galvą ir nueina į kitą virtuvės pusę. Atsidusęs persibraukia 
plaukus abiem rankomis. Matau, kad jo akys patinusios. Vaiki- 
nas atplėšia užpakalines duris ir išeina laukan. 

Prispaudusi ranką prie krūtinės, Ela žiūri į tolstantį sūnų 
drebančiomis lūpomis. Vis dėlto prisiverčia susitvardyti, iki 
pasirodant tėčiui. Ji imasi darbo - įjungia kavos aparatą. 

- Ar patiko paradas? - klausia manęs tėtis. 

Atlosiu pečius, atsikrenkščiu ir linkteliu, jam einant pro 
mane ir atlaisvinant kaklaraištį. Vyptelėjęs tėtis patraukia į vir- 
tuvę, ten jį pasitinka plačiai besišypsanti žmona. 

Spėlioju, ar jis žino, kad ta šypsena dirbtinė. 

* * * 

- Važiuosime vienu automobiliu, - po dviejų valandų pareiš- 
kia tėtis, visiems pasirengus vykti į Kalverį. - Užpakalyje tik 
trys sėdynės, todėl turėsim susispausti. Jei sustabdys policija, 
tau, Čeisai, teks atsigulti ant grindų. 

Taileris suneria rankas ant krūtinės, pakelia akis į lubas ir 
atsiremia į koridoriaus sieną. Jis vėl atrodo įprastai. Pašaipi 
šypsena lūpose, iššūkis akyse. Man vis dar smalsu, kas blogo 
nutiko anksčiau, nežinia neduoda ramybės, bet negaliu klaus- 
ti. Tai ne mano reikalas. 

- Kodėl negaliu važiuoti savo automobiliu? - klausia Tai- 
leris. 

- Esi nubaustas ir automobilio negausi, štai kodėl, - atšauna 
tėtis, vos dirstelėjęs į jį. - Judu su Idena laikykite mobiliuosius 
įjungtus, kad, šventei pasibaigus, galėtume jus rasti: Džeimis ir 
Čeisas liks su mumis. 

- Ar išdėstytos jau visos suknistos saugumo instrukcijos? - 
prisimerkęs sumurma Taileris, niekinamai šypsodamasis. 

Tai įprastinė jo veido išraiška. 

Tėtis nekreipia dėmesio. 

- Lipk į automobilį. 

Taileris juokiasi, kai mes visi sulendame į reindžroverį ir ke- 
turiese susispaudžiame ant užpakalinės sėdynės. Net negalime 
užsisegti saugos diržų. Man iš dešinės sėdi Čeisas, iš kairės - 
Taileris. Esame taip susigrūdę, kad prisispaudžiu prie Tailerio. 
Kol vaikinas spokso pro langą, žvilgteliu sau į kojas. Nuo jo 
kūno šilumos man pasišiaušia rankų plaukeliai. Prikandu lūpą, 
kad neprasižiočiau, bet kai galiausiai pamatau jo batus, neiš- 
tveriu. Jis, kaip ir aš, avi baltus „konversus“. 

- Nežinojau, kad avi tokius, - tyliai pasakau, kad neišgirstų 
besišnekučiuojantys tėtis ir Ela. 

Taileris švelniai dirsteli į mane, mūsų akys susitinka. 

- Aviu. 

Tai visas mūsų pokalbis pakeliui į Kalverį. Automobilių siau- 
bingai daug, tad galiausiai įstringame geram pusvalandžiui, 
kol pasiekiame vietos vidurinę mokyklą. Pasirodo, fejerverkai 
bus leidžiami čia ir rodomi ekrane. Ela neklydo, kad prisirinks 
begalė žmonių. Turime sumokėti už stovėjimą mokyklos au- 
tomobilių aikštelėje, paskui dar daugiau paaukoti, kad patek- 
tume į patį renginį. Guodžiamės nors tuo, kad dėl perpildyto 
automobilio nebuvome sustabdyti policijos. 

- Jeigu norite, paieškokite draugų, - sako Ela Taileriui ir 
man, kai įeiname į mokyklą ir pagal rodykles traukiame į fut- 
bolo stadioną. - Šventei pasibaigus, paskambinsime jums, jei 
nesusitiksime anksčiau, gerai? 

- Gražiai elkitės, - priduria tėtis, žiūrėdamas vien į Tailerį. 
Juk amžinai tenka jaudintis tik dėl jo, nenuspėjamo nutrūkt- 
galvio. 

- Gerai, gerai, elgsimės, - burbteli vaikinas ir atsainiai pa- 
mojuoja tėvams. Jis skuba kuo greičiau pranykti, mikliai nardo 
minioje ir galiausiai dingsta iš akių. 

- Megana irgi yra čia, - sakau tėčiui, bet akimis ieškau įbro- 
lio pakaušio. - Eisiu paieškoti. 

- Būk atsargi, - įspėja tėtis, bet linktelėjęs leidžia eiti. 

Kalverio vidurinės koridoriais skubu ton pusėn, kur nu- 
žingsniavo įbrolis. Tolumoje girdžiu minios triukšmą ir muzi- 
ką. Apima jausmas, kad traukiu į mokyklos futbolo varžybas. 
Iš dalies taip ir yra. 

Virš stadiono įtaisytas ekranas. Kai pasiekiu užpakalines 
duris ir išvirstu lauk su visa minia, stadione išvystu tūkstan- 
čius žmonių. Vieni užsiėmę vietas tribūnose, kiti stovi aikštėje. 
Aplink ją pristatyta prekystalių su maistu, tolumoje leidžiasi 
saulė, minia tirštėja. Rasti Meganą nėra jokios vilties. 

Aplink matau šeimas su vaikais, pagyvenusias poras ir bū- 
relius koledžo studentų. Kai kurie atsinešę kėdes ir patiesalus, 
kad galėtų patogiai grožėtis reginiu. Pasijuntu vieniša ir gai- 
liuosi nepasilikusi su tėčiu. 

- Nemaniau, kad vaikštinėji pati viena, - garsus balsas man 
už nugaros perrėkia muziką ir aplinkinių pokalbius. Taileris 
smalsiai spokso į mane ir šypsosi puse lūpų. - Dabar galim 
pasikalbėti. 

- Dabar? - nepatikliai klausiu. 

Vaikinas turėjo daugybę laiko ir progų pasikalbėti, bet išsi- 
rinko liepos 4-osios iškilmes. 

- Nesakau, kad čia, - sumurma jis, man pro petį apžiūri- 
nėdamas aikštę, žmones ir prekystalius. - Eime, - apsigręžęs 
ir nuleidęs galvą, ima brautis ton pusėn, iš kur atėjo. Neramiai 
seku jam įkandin. 

Mudu išeiname iš aikštės ir grįžtame į didįjį mokyklos pas- 
tatą. Iriamės prieš srovę. Kai patenkame vidun, širdis nusmun- 
ka į kulnus. Nenutuokiu, ar Taileris pyksta ant manęs, ar pri- 
ims atsiprašymą. Nuo pirmosios minties mane net pykina. 

Taip nervinuosi, kad vos nepametu jo iš akių. Vaikinas pa- 
suka į koridorių, nekreipdamas dėmesio į užrašą EITI DRAU- 
DŽIAMA. Žiūrovams atviri tik keli koridoriai, vedantys į aikš- 
tę, kitos patalpos pašaliniams uždarytos. Bet Taileris nepaiso 
taisyklių, o mane kamuoja toks šleikštulys, kad nė nemanau 
ginčytis. Netrukus pasiekiame koridoriaus galą, ten jis sustoja. 

Triukšmas iš lauko vos girdimas, uždarytuose koridoriuose 
tvyro prieblanda, vaikino veidą nušviečia tik sklindantys pro 
langus besileidžiančios saulės spinduliai. Iš čia matyti aikštė, 
bet ji nedomina manęs. Traukia dėmesį tik priešais mane sto- 
vintis žmogus. 

Taileris kurį laiką spokso į sieną, paskui atsigręžia. Pasipū- 
timo veide nelikę nė ženklo. Laimė, vaikino žvilgsnis nepiktas. 
Jis nuryja seilę. 

- Kas, po velnių, nutiko šeštadienį? 

- Nežinau, - prisipažįstu virpančiu balsu, tuo pačiu metu 
man suspaudžia paširdžius. - Atleisk. Tu mane... tiesiog su- 
erzinai, nenorėjau, kad vėl pirktumeisi kvaišalų, ir tiesiog... 
tiesiog taip išėjo. Neketinau to daryti. Atleisk, gerai? Jaučiuo- 
si bjauriai, man visiškai nesmagu, todėl verčiau apsimeskime, 
kad nieko neįvyko. 

Taileris stebeilija į mane ir apsilaižo apatinę lūpą. 

- Būtų gerai, jei ir aš galėčiau pasakyti tą patį. 

- Ką? - kai išpyškinau visa, ką norėjau, man atlėgsta. Deja, 
trumpam, nes Taileris taip pažiūri į mane, kaip niekad anksčiau 
nėra žiūrėjęs. Mano kūnas vėl ima kaisti kaip aną šeštadienį. 

- Atsakiau į tavo bučinį, - tiesmukai pareiškia vaikinas. - Ir 
neketinu atsiprašinėti dėl to. 

- Kodėl? 

Taileris veria mane žvilgsniu, svarsto, atsakyti ar ne. Jo akys 
švelnios ir ramios, bet balsas šiurkštus. 

- Nes gerai žinojau, ką darau. 

- Kodėl taip pasielgei? - sukuždu. Širdis daužosi kaip pašė- 
lusi, krūtinę nudiegia skausmas, gniaužia skrandį. 

- Todėl, kad velniškai norėjau, - piktai atkerta jis. Apsi- 
gręžia, atsuka man nugarą, paskui atsidūsta ir įsiremia ranka 
į sieną. 

- Norėjai? - pakartoju. Dabar esu visiškai priblokšta, su- 
glumusi, jaučiuosi dar prasčiau. - Ką, po galais, čia paistai? 

- Troškai išgirsti tiesą? 

Linkteliu, nors Taileris nemato manęs. Jis žemai nuleidžia 
ir papurto galvą. 

- Sakau, kad tu mane velniškai trauki, Idena, aišku? - Vos 
šiems žodžiams išsprūdus iš lūpų, vaikinas apsigręžia ir įsiutęs 
žvelgia į mane, švelnumo nebelikę nė pėdsako. - Žinau, kad 
to neturėtų būti, juk, po šimts, esi mano įseserė, bet nieko ne- 
galiu padaryti. Tai be galo kvaila, nes tu man abejinga. Netgi, 
po perkūnų, atsiprašinėji dėl šeštadienio, - Taileris nudelbia 
akis ir truputį patyli. - Labai noriu, kad nebūtum atsiprašiusi. 
Atsiprašymas reiškia apgailestavimą. 

Netekusi amo, sustingstu. Taileris, vaikinas, nuo pat mano 
atvykimo laikęs mane kilimėliu kojoms valyti, iš tikrųjų man 
neabejingas? Nieko nebesuprantu. 

- Maniau, kad nekenti manęs, - pralemenu, nes tik tokie 
žodžiai ateina į galvą. 

- Nekenčiu daugybės žmonių, - atrėžia Taileris, - tik ne 
tavęs. Ir vis dėlto negaliu pakęsti, kad sudominai mane. Labai 
sudominai. 

- Liaukis, - sakau, atsitraukiu nuo jo per žingsnį ir purty- 
dama galvą pakeliu ranką. - Esi mano įbrolis. Šitaip kalbėti 
nevalia. 

- Kas, po galais, nustatė tokias taisykles, ką? - jis tulžingai 
nusijuokia, dirsteli pro langą ir vėl įsmeigia akis į mane. - Prieš 
tris savaites nepažinojau tavęs. Nelaikau seserimi, supranti? 
Esi man tiesiog mergina, su kuria susipažinau. Kam, po šimts, 
šovė į galvą vadinti mus broliu ir seserimi? 

Dabar man išties supyksta širdis. Mintys sūkuriuoja, galvo- 
je kirba daugybė klausimų. 

- Tu turi merginą, - sušnibždu. - Tifanę. 

- Bet ji nebedomina manęs! - surinka Taileris, kaip reikiant 
įsiutęs, kad paminėjau jos vardą. Jis persibraukia plaukus ran- 
ka ir pareiškia: - Nenoriu būti su Titane, aišku? Negi nesu- 
pranti? Ji - tik dar vienas prasiblaškymas. 

- Kiek, po galais, atsipalaidavimų ir prasiblaškymų tau 
reikia? 

- NĖ VIENO, - atšauna vaikinas. Iškvėpęs orą jis sučiaupia 
lūpas ir prabyla tyliau: - Pasakiau, ką turėjau pasakyti. Žinai, 
ką manau apie tave, ir aiškiai parodei, kad tavo požiūris kitoks. 
Man pakaks. Po velnių, drožk grožėtis fejerverkais, - jis prasi- 
brauna pro mane susiėmęs už galvos, iš susijaudinimo tvink- 
čiojant kaklo venai. 

- Palūkėk, - prašau. Matau, kaip Taileris stabteli tamsiame 
koridoriuje, bet neatsigręžia. Tiesiog stovi, jo pečiai kilnojasi 
nuo alsavimo. - Neleidai pasakyti, kad ir tu domini mane. 





Neramią ilgų ilgiausią tylą pertraukia fejerverkų pliūpsniai. 
Dangus už lango virsta gyvuoju sūkuriuojančiu spalvų paveiks- 
lu. Mudu su Taileriu sužiūrame į reginį, jo šviesos nuspalvina 
mūsų odą. Vaikino skruostai sušvinta švelnia oranžine spalva, 
netrunkančia išblukti drauge su fejerverkų salvėmis. Ją grei- 
tai pakeičia kitos spalvos, bet Taileris jau nusisukęs nuo lango. 
Jam rūpi ne fejerverkai, o mano akių spalva. 

- Dominu? - pakartoja jis. - Tik tiek? 

Dangus spragsi, pokši ir blyksi, švenčianti apačioje minia 
ploja, pakeltus veidus apšviečia įvairiausios spalvos. Iš šio už- 
daro koridoriaus matyti visa aikštė. 

- Praleisime fejerverkus, - pralemenu. Pati suprantu, kad 
mano žodžiai apgailėtini. Ir kad niekas nesulėtins beprotiško 
širdies plakimo. 

- Man jie nerūpi, - piktai atšauna Taileris. Kol kas jo balsas 
tylus, bet priešiškumas man auga. - Po velnių, ar tyčiojiesi iš 
manęs? Aš dominu tave? 

Nenutuokiu, kodėl jį taip įžeidė šis žodis. Įdomus reiškia 
geras, įdomus reiškia kitoks. Dar nebuvau sutikusi žmogaus, 
kuris būtų mane šitaip traukęs. 

- Tas tavo atsiribojimas, - sakau virpančiu balsu. Įsikandu 
liežuvį, mėgindama kalbėti tvirčiau, suimti save į rankas, kad 
galėčiau suregzti rišlų sakinį. - Mane domina tavo atsiribo- 
jimas. 

- Nežinai, apie ką šneki, - suburba Taileris, jo Adomo 
obuolys išsišovęs, akys blyksteli. Vaikinas puikiai supranta, ką 
sakau. 

- Iki šiol to nesuvokiau, - ramiai pareiškiu. Vos vos papur- 
tau galvą, nudelbiu akis ir vėl dirsteliu į Tailerį. - Tu apsitveręs 
sienomis, ir tai domina mane. 

- Žinai ką?.. - sušnypščia Taileris ir prikanda apatinę 
lūpą. - Man tai nerūpi. Manyk, ką nori. 

- Manyti, ką noriu? - prisimerkiu ir įbedu akis į vaikiną, 
o jis mėgina atlaikyti mano žvilgsnį. Neištvėręs ima dairytis į 
visas puses, į grindis, į lubas. Vengia tik mano akių. - Siutini 
mane, - sakau. - Laikau tave arogantišku šiknium, kuris bjau- 
riai elgiasi su žmonėmis, mat bijo pakenkti savo įvaizdžiui. 

Taileris suspaudžia nosies pertvarą, tvirtai užsimerkia ir ke- 
lis kartus giliai įkvepia. Krūtinė kilojasi, oras sunkiai veržiasi iš 
plaučių. Rūkymas jam tikrai ne į naudą. 

- Išvis nesuprantu, ką paistai. 

- Leisk baigti sakyti, - griežtai nutraukiu. Nerimas išnyksta 
ir užleidžia vietą adrenalino sukeltam pasitikėjimui savimi. - 
Dar manau, kad esi pašlemėkas. Tavo ego didesnis už patį tave. 
Elgdamasis kaip Sūdžius, tariesi esąs kietuolis. Bet iš tikrųjų, 
Taileri, atrodai apgailėtinai. 

Vaikino veidas persikreipia, įtampa dingsta, lūpų kampu- 
čiai trūkteli. 

- Visiškai apsikvailinau, kad atėjau čia ir prisipažinau, jog 
tu mane trauki. Galėjai atsikratyti manęs paprasčiau. 

- Toks Sūdžius kaip tu turėtų tai ištverti. 

Taileris sugniaužia kumščius ir, susikišęs rankas į džinsų 
kišenes, žvelgia pro langą. Trumpai ir liūdnai dirsteli į dangų. 
Pokšint fejerverkams, girdžiu tankėjant jo alsavimą. Vaikinas 
sumirksi ir per petį dirsteli į mane. 

- Tikėjausi, suprasi, kad nesu visiškas Sūdžius. 

Kai išgirstu šiuos jo žodžius, mano požiūris pasikeičia iš es- 
mės. Taileris jautrus, esu visiškai teisi. Atsiribojimas tik kaukė. 
Viskas yra spektaklis, vaidmuo, kurį jis mėgina atlikti. Storžie- 
viškos pastabos, ištvirkavimas su Tifane, priklausomybė nuo 
kvaišalų - visa tai netikra. Viskas netikra. Iš tiesų Taileris ki- 
toks. Šiandien virtuvėje su Ela jis buvo savimi. Tada jis nebuvo 
šiknius. Kaip ir tada, kai derėjosi su Džeimiu. Kartais pro jo 
kaukės plyšius man pavyksta pamatyti, kas slypi už jos. 

Taip esti tada, kai jo žvilgsnis sušvelnėja, kai jis leidžia su- 
prasti, koks iš tiesų yra, tik reikia akylai žiūrėti. Nenutuokiu, 
kaip iki šiol to nesupratau. Juk šitai akivaizdu. Mūsų nereikš- 
mingi ginčai, tušti trumpi pokalbiai ir nuolatiniai žvilgsniai at- 
rodo tokie... tokie įprasti, tarsi negalėtume liautis, tarsi mums 
patiktų kivirčytis. Kažkodėl. Mudu šnairuojame vienas į kitą 
nuo pat mano atvažiavimo, stengiamės aptikti vienas kito sil- 
pnybes. Manoji yra nepasitikėjimas savimi, o Tailerio - tiesos 
vengimas. 

Visa šita vaidyba tereiškia trauką. 

Aš esu patraukli Taileriui, jis - man. 

Kai šitai suvokiu, širdis šokteli, kraujas sustingsta gyslose, 
tada pakeliu akis į jį. Rodos, pirmąkart matau vaikiną visai 
kitokį, ne aną šiknių, šiurkščiai įsibrovusį į kepsnių vakarė- 
lį. Regiu jį kitomis akimis. Tailerio žvilgsnis hipnotizuojantis, 
smakras vyriškas, putnios lūpos pašaipiai šypsosi. Traukia 
ne tik tai. Trokštu atrasti daugybę kitų jo bruožų. Labiausiai 
noriu atskleisti tiesą apie jį. Man būtina sužinoti, kas jis per 

vienas, o ne koks norėtų atrodyti. Taileris apsimetinėja kaip 
aktorius, atliekantis vaidmenį. Man smalsu, kas vyksta užkuli- 
siuose, pasibaigus spektakliui ir nusileidus uždangai. Koks jis, 
kai nevaidina? 

Vaikinas pastebi įdėmų mano žvilgsnį ir sutrinka. 

- Žinok, - prisipažįstu giliai įkvėpusi, - kad ir tu trauki 
mane. 

Mano žodžiai pribloškia jį. Taileris pamažu grįžteli į mane 
ir ištraukia rankas iš kišenių. Veide atsispindi didžiulė nuosta- 
ba. Išplėstos akys sutinka mano žvilgsnį, jis vėl prikanda apa- 
tinę lūpą. 

- Tikrai? - vaikinas kilsteli antakį, tarsi svarstydamas, ar 
nesišaipau. 

Tiesą sakant, norėčiau, kad taip būtų. Nevalia jausti potrau- 
kio savo įbroliui. 

- Taip, - prisipažinimas skausmingas, bet po jo man iškart 
palengvėja, atleidžia krūtinę. Nebegaliu ilgiau žiūrėti Taileriui 
į akis. - Atsiprašau. 

- Liaukis atsiprašinėti, - griežtai sako jis ir palengva žings- 
niuoja artyn, pakeliui atgniauždamas kumščius. Pilki marški- 
nėliai prigludę jam prie kūno. Suvokiu tyrinėjanti kiekvieną 
Tailerio aprangos smulkmeną. Pilki marškinėliai, tamsūs džin- 
sai ir balti kaip mano sportbačiai. - Dėl nieko nesigailėk. 

Pakeliu akis nuo grindų, nes vaikino kojos netikėtai atsiran- 
da greta manųjų. Nuo jo artumo užgniaužia kvapą. Tailerio 
veidą gaubia tamsa, žvilgsnis vėl švelnus ir geras. Dangus jam 
už nugaros ir toliau mirguliuoja visomis vaivorykštės spalvo- 
mis. Vaikinas siekteli mano rankos ir pirštų galiukais perbrau- 
kia jos odą. Meiliai nukeliauja iki riešo ir apglėbia mane per 
liemenį. Tada švelniai priglaudžia prie savęs. 

- Ką mes darome? - sukuždu. Atmosfera pernelyg intymi, 
kad tiktų kalbėti garsiau; man vėl užima kvapą. Noriu priešta- 
rauti, atstumti Tailerį. Nors žinau, kad blogai elgiuosi, nieko 
nedarau. Nes man patinka jo prisilietimas. 

Žvelgiu Taileriui per petį į langą, bet nieko nematau. Jis su- 
pranta, kokia įsitempusi esu, ir ima raminamai glostyti man 
klubą nykščiu. Lygus vaikino alsavimas, sklindantis nuo jo 
medienos ir mėtų kvapas suvilioja mane, apgaubia ir visiškai 
užburia. Taileris lūpomis paliečia man kaklą. Neskubėdamas 
priglaudžia jas ir lėtai slenka iki manųjų. Pasiekęs jas, stabteli. 

- Leisk pabučiuoti tave, - sumurma jis, kvėpuodamas man 
į skruostą ir su virpuliu laukdamas atsakymo. 

- Bet tu mano įbrolis, - sušnibždu išdžiūvusia burna. Mano 
balsas dreba, nes negaliu suvaldyti troškimo, persmelkusio 
kiekvieną kūno lopinėlį. 

Taileris nuryja seilę. 

- Negalvok apie tai, - sako man ir staiga įsisiurbia į lūpas. 

Šįkart malonumas dar didesnis negu anąsyk. Vaikino lūpos 

švelnios ir drėgnos. Beveik jaučiu jo nerimą, tikriausiai ir jis 
jaučia manąjį. Tebesproginėja fejerverkai. Taileris stipriau ap- 
kabina mane per liemenį, prisitraukia dar arčiau. Nesipriešinu, 
man tai patinka. 

- Ei! - iš koridoriaus atsklinda garsus balsas, bet aš jo tarsi 
negirdžiu. Tiesą sakant, man niekas nerūpi. - Tuoj pat liau- 
kitės! 

Mudu abu nekreipiame dėmesio į perspėjimą - tokie sti- 
prūs uždrausto bučinio kerai. Kai Taileris atsargiai apglėbia 
man kaklą, praveriu lūpas. Vaikino ranka nuo liemens nuslys- 
ta ant strėnų. Taileris valdo padėtį, kaitalioja bučinio greitį ir 
stiprumą. Aš irgi neprieštarauju. Man tai patinka. 

Balsas mums už nugaros garsėja, girdėti žingsniai. 

- Dinkit iš čia, kol nesuėmiau už viešosios tvarkos pažei- 
dimą! 

Negaliu atsiplėšti nuo Tailerio. Jo rankos šildo mano odą, 
greitą džiugų bučinį pakeičia lėtesnis ir aistringesnis. Taileris 
kilsteli man smakrą, kad būtų patogiau. Po velnių, aš jam nesi- 
priešinu, nes, po velnių, man tai patinka. 

- Gerai jau, liaukitės! - įsako balsas. Dabar jis labai garsus 
ir šiurkštus. Atmerkusi akis, sustingstu Tailerio glėbyje, nes 
išvystu policininką. Jis stovi sunėręs rankas ir susiraukęs. - 
Gana! 

- Po galais, - sušnypščia Taileris ir atsitraukia nuo manęs. 
Tada persibraukia plaukus ranka ir pamažu atsigręžia į įsibro- 
vėlį, gniauždamas kumščius. - Kas tau nepatinka? 

- Jūs pažeidžiate viešąją tvarką, - dalykiškai pareiškia pa- 
reigūnas ir nuveria mus niekinančiu žvilgsniu, tarsi aptikęs 
pelę mokyklos valgykloje. 

- Viešąją tvarką? - pašaipiai pakartoja Taileris. - Ar ne- 
beturit kuo užsiimti? Tarkim,, išmesti girtus mušeikas iš aikš- 
tės? - jis linkteli langų pusėn. Ekrane matyti fejerverkai - dar 
didesni, įspūdingesni, spalvingesni. Futbolo aikštė pilna žiū- 
rovų ir policijos pareigūnų. Tokiuose dideliuose renginiuose 
visada prireikia policijos. Taip būna ir Portlande. 

- Tu pernelyg įžūlus, - piktai sako pareigūnas, grėsmingai 
išsižergdamas ir įsispręsdamas rankomis į šonus. - Mokykla 
uždaryta, galima naudotis tik nurodytais koridoriais. Jūs pa- 
žeidžiate viešąją tvarką, suteikiu galimybę nešdintis, antraip 
priversiu. 

- Priversi mane? - šaižiai pakartoja Taileris. Žingteliu išėji- 
mo link, timptelėdama jį už marškinėlių krašto. Įsmeigęs akis 
į pareigūną, vaikinas neketina trauktis. - Nejaugi negali šiek 
tiek palūkėti? Išeisim iš čia, bet tu mums sutrukdei. 

- Taileri, eime, - paraginu. Nuo bučinio dar sunku atgauti 
kvapą. Jis buvo toks svaigus, kad noriu dar. 

- Taip, suprantu, kad sutrukdžiau, - sako pareigūnas ir ne- 
pritariamai nužvelgia mudu. Mano skruostai iškaista. - Ne- 
klausiu, kodėl esat čia. Liepiu jums išeiti ir tikiuosi, kad paklu- 
site. Sūnau, negaišink man laiko. 

- Po velnių, juk tai koridorius, - suirzęs skėsteli rankomis 
Taileris. - Mudu įsmukome ne į Baltuosius rūmus. Duok pen- 
kias minutes. 

- Ar nesupranti, kad negausi? - klausia pareigūnas, purty- 
damas galvą ir negalėdamas patikėti Tailerio atkaklumu. - Ar 
tėvas tavęs nemokė paklusti įstatymams? 

Menkai pažįstu Tailerį, bet žinau, kad išgirdęs apie tėvą vai- 
kinas gali pasiusti. Kaip tik tai ir nutinka. 

- Po perkūnų, tu tikras šiknius, tiesa? - kaip gyvatė su- 
šnypščia Taileris, išpučia krūtinę ir žingteli prie pareigūno. 
Akimirką išsigąstu, kad trenks jam, bet, laimė, susitvardo. 

- Gana, pakaks pliurpti, - suniurna policininkas ir nusisega 
antrankius nuo diržo; pro išretėjusius plaukus matau jo raukš- 
lėtą kaktą. Pareigūnas atrodo ne juokais įpykęs. Regis, Taileris 
išbaigė jo kantrybę. - Liepiu išeiti, bet nepaklūstate įsakymui 
ir įžūliai elgiatės. Todėl suimu jus pagal 602 straipsnį už viešo- 
sios tvarkos pažeidimą. 

Taileris išbąla kaip drobė, o man atvimpa žiauna, nes polici- 
ninkas žvilgteli į mane ir priduria: 

- Suimu abudu. 

- Ar negalėjai tiesiog prikąsti liežuvio? - priekaištauju Taile- 
riui. Šneku pusbalsiu, kad nepridaryčiau mums dar daugiau 
rūpesčių, tik to ir betrūksta. Priglaudžiu ranką prie kaktos ir 
lėtai pasitrinu smilkinius. 

- Faras buvo tikras šmikis, - atsako baisiai suirzęs Taileris 
ir susmunka prie sienos, tvirtai sučiaupdamas lūpas. Vargu ar 
tokia jo nuotaika greitai išsisklaidys. Vaikinas spokso pro ka- 
meros grotas į pilną žmonių nuovadą, niekinamai šnairuoja į 
kiekvieną pareigūną. - Visi jie šmikiai. 

- Nebūtume čia atsidūrę, jei būtum paklusęs policinin- 
kui, - suraukusi kaktą nerimauju ir mintyse sudarau sąrašą 
galimų bausmių, kurias man skirs tėtis. Niekur neleis išeiti iki 
atostogų pabaigos? Parsiųs namo? Privers skalbti drabužius? 

Apsidairau po kamerą. Kampe lieja įniršį moteris, blaškosi 
ir spardo grindis, tarsi tai padėtų ištrūkti iš čia. Nugara atsirė- 
męs į sieną stovi raumeningas vyras, jo stiprios rankos suner- 
tos ant krūtinės. Vengiu jo žvilgsnio. 

Mudu su Taileriu sėdime greta ant suoliuko, ne per daug 
arti vienas kito, kad nesusiliestume. Burbėdamas sau panosėje, 
vaikinas panarina galvą, palinksta į priekį ir alkūnėmis įsire- 
mia į kelius. 

- Mama mus ištrauks, - sumurma jis ir skubiai dirsteli į 
mane, bet neįtikina. 

- Kodėl? Nes yra advokatė? - prunkšteliu. Tokiomis siau- 
bingomis aplinkybėmis negaliu būti optimistė, bet geriau pa- 
galvojusi suvokiu, kad Ela išmano teisę kaip savo penkis pirš- 
tus. Turi išmanyti. Jeigu taip, tai gali rasti ir jų spragų. 

- Todėl, kad yra ištraukusi anksčiau, - atsitiesdamas sako 
Taileris. Sunėręs rankas jis sukinėja nykščius, akis įsmeigia sau 
į kelius. - Ji nuolat gelbsti mane. 

- Anksčiau, - pakartoju. Pakeliu akis į dangų, paskui pa- 
žvelgiu pro grotas. Matau stalus, apkrautus popieriais, telefo- 
nai nesiliauja skambėję. Budintis pareigūnas stebi mus iš tolo. 
Raukšlių išvagotas jo veidas budrus, akys primerktos. Krypte- 
liu galvą į Tailerį. - Kiek kartų buvai suimtas? 

Jis pašaipiai nusivaipo. 

- Kartą kitą. Gal dar porą sykelių. 

- Už ką? 

- Hmm, - Taileris pasikaso galvą ir perbraukia lūpas liežu- 
viu. Nenoromis prisimenu bučinį. - Už visokias kvailystes, - 
galiausiai atsako. Paskui gūžteli pečiais, atsistoja, išsitiesia ir 
pasirąžo. Spoksau į Tailerį ir nesuku galvos, ką jis nori pasa- 
kyti. - Už muštynes, - vardija vaikinas, traškindamas krum- 
plius, - už vandalizmą, už ramybės drumstimą, - atsargiai 
dirstelėjęs per petį, sukikena. - Ir už viešosios tvarkos pažei- 
dimą, - priduria. 

- Bent jau nieko nenužudei, - pajuokauju pati nežinodama, 
kodėl. Prieš savaitę bjaurėdamasi sukau nosį nuo įbrolio, kad 
jis išvis buvo suimtas, nesvarbu, už ką. Bet mindama mįslę, kas 
iš tiesų per vienas tasai Taileris Briusas, ėmiau linkti jo pusėn 
ir per tris dienas gerokai pakeičiau nuomonę. 

- Kol kas ne, - pareiškia jis, sučiaupia lūpas ir kaip papras- 
tai prisimerkia. - Turiu pasirinkęs auką. - Mano geidulį kaip- 
mat užtemdo siaubas, o Taileris pamėgdžioja mano išraišką ir 
šaižiai nusikvatoja. - Idena... - purtydamas galvą, jis irgi tuoj 
pat pakelia akis į lubas. 

- Dar nepripratau prie tavo humoro, - gindamasi suneriu 
rankas ant krūtinės, paskui sunkiai atsidustu. Vis dar neper- 
kandu jo. - Net nežinau, ką iškrėtei. 

Vaikinas vėl nusišypso ir linkteli. 

- Gerą pokštą. 

- Briusai, Manro! - suloja pareigūnas. Abudu išsigąstame. 
Taileris staigiai atsigręžia ir pro grotas pamato smerkiamas 
Kalverio policijos pareigūno akis. - Atvažiavo jūsų tėvai. 

Kameros draugai ima juoktis. 

- Jie mus nudės, - murmu sau po nosimi, tankiai alsuo- 
dama. Mėginu nuryti gumulą gerklėje ir susitvardyti. - Dieve 
mano, tikrai nudės. 

- Užsičiaupk, - dar tylesniu balsu paliepia Taileris ir nudel- 
bia mane griežtu žvilgsniu. - Leisk kalbėti man. 

Laimė, mus suėmusio pareigūno - policininko Salivano - 
nebėra nuovadoje. Gal budi gatvėse ir ieško, kam dar sugadinus 
liepos 4-osios šventę. Tas žmogus yra sustabarėjęs, prikaupęs 
pagiežos ir siekiantis ją išlieti ant visų kitų. Atėjęs išvesti mūsų 
pareigūnas gerokai jaunesnis ir ne toks baisus. Jo pavardė Gri- 
nas. Policininkas atrakina kamerą ir atidaro grotuotas duris. 

- Eikit paskui mane, - paliepia dūsaudamas. 

Bidzenu paskui Tailerį per triukšmingą nuovadą, policinin- 
kai šiurkštokai braunasi pro mus. Pareigūnas Grinas atveda 
mus į vestibiulį, paskui į mažesnę patalpą. Staiga išvystu tėtį 
ir Elą. 

Įsisprendęs rankomis į šonus, tėtis niekinamai nužvelgia 
mus. Bijau, kad tuoj pratrūks, nes atrodo labai įpykęs. Ela žiūri 
į jį, pirmą kartą matau pamotę tokią nusiminusią. Ji tvirtai su- 
čiaupusi lūpas ir sunėrusi rankas. Esu mačiusi ją nirštant ant 
Tailerio, bet veide visada atsispindėdavo motiniška užuojauta. 
Dabar tas veidas bejausmis. Ela užsidėjusi advokatės kaukę. 

- Ką, po velnių, judu išdarinėjat? - surinka tėtis. Nertėda- 
mas jis vis labiau rausta, bet Ela nedelsdama įsikiša į pokalbį, 
kol mudu nespėjom nieko atsakyti. 

- Pareigūne... - ji nutyla ir dirsteli į policininko ženklelį. 

- Grinas, - taria jis. 

- Pareigūne Grinai, - kreipiasi Ela, atsikrenkščia ir paduo- 
da jam ranką, - ar galite paaiškinti, kodėl šie jaunuoliai buvo 
sulaikyti už viešosios tvarkos pažeidimą? Beje, esu advokatė. 

Ela kilsteli antakį, tarsi laukdama atsakymo, o šiek tiek nu- 
stebęs policininkas Grinas ima mindžikuoti, nes supranta ne- 
galėsiąs pūsti miglos į akis. 

- Jie suimti Kalverio vidurinėje mokykloje pagal 602 
straipsnį, - pareiškia jis, žiūrėdamas Elai į akis. - Per šventę 
svečiams buvo leidžiama naudotis tik tam tikromis mokyk- 
los patalpomis. O šie jaunuoliai buvo aptikti koridoriuje, kur 
draudžiama eiti. 

- Tikrai? - Ela vos nenusijuokia iš tokio beviltiško atsaky- 
mo. Mane apstulbina moters savitvarda. Įprastai ji labai rami, 
tik kartais pakelia balsą ant Tailerio. - Suėmėte juos, kad pa- 
suko ne į tą koridorių? 

- Ponia, suėmiau ne aš, - praneša Grinas. - Pareigūnas Sa- 
livanas neturi kantrybės, o jūsų sūnus, paprašytas išeiti, elgėsi 
įžūlokai. Mano bendradarbis davė jaunuoliams kelias progas, 
bet jie nepakluso. 

Taileris prunkšteli, bet kaipmat suima save į rankas ir nulei- 
džia galvą, kol negavo pastabos. Vis dėlto Ela meta jam įspėja- 
mą žvilgsnį. 

- Šįvakar buvau toje mokykloje, - dėsto ji, vėl nukreipusi 
akis į pareigūną Griną, - ir mačiau užrašus EITI DRAUDŽIA- 
MA. Bet šitoks užrašas nereiškia, kad jo nepaisydamas pažeidi 
viešąją tvarką. Be to, jaunuoliai nebuvo įspėti, jog nusižengia 
įstatymui. Negalima jų suimti tik už tai, kad jūsų bendradarbis 
karšto būdo. 

Kol Ela kalba, tėtis spokso į mane. Vengiu jo žvilgsnio ir 
dairausi į šalis, kad tik nesusitikčiau jo akių. Man iš dešinės 
Taileris tramdo juoką, net prisidengia burną ranka. Jei šalia 
nestovėtų faras, spirčiau jam į blauzdą. Vaikinas vargais ne- 
galais susivaldo, bet, pakėlęs galvą ir pažvelgęs man į akis, vėl 
prajunka. Tada įsikanda į plaštaką ir apsiramina. 

- O jei pasiūlyčiau išvengti popierių rašymo ir apsimesti, 
kad nieko nenutiko? - girdžiu siūlant pareigūną Griną. Tuoj 
pat dirsteliu į jį. Policininkas paduoda Elai ranką. 

- Jūsų sprendimas vertas pagarbos, pareigūne, - pagiria jį 
moteris, ir juodu paspaudžia ranką vienas kitam. 

Ji iškart susižvelgia su tėčiu, o šis linkteli, lyg jie bendrautų 
telepatiškai. 

- Gerai, - sako tėtis. - Judu marš į automobilį. Tuoj pat. 

Jam įsibrovus tarp mūsų, Taileris galiausiai susitvardo ir 

gūžteli pečiais. 

- Esu įsiutęs kaip velnias, - sumurma tėtis sau po nosimi 
ir prieš apsigręždamas kumšteli man į dilbį. Mudu su Taileriu 
pėdiname paskui jį iš nuovados. 

Ela neprisideda prie mūsų. 

Kai pasiekiame nuovados stovėjimo aikštelę, jau tamsu ir 
labai vėlu. Tylėdami prieiname prie reindžroverio. Pro užtem- 

dytus stiklus į mus spokso Džeimis. Atidariusi dureles, randu 
kitame kampe miegantį Čeisą. 

- Ką iškrėtei šį kartą? - Džeimis žiūri ne į mane, o į Tailerį. 

- Tai, ko neturėjau iškrėsti, - mesteli šis ir kaip sąmoksli- 
ninkas šypteli man. 

Įlipu vidun, Taileris paskui mane, tada mums tenka stumti 
Čeisą, kol įsiremia į dureles. Džeimis tik giliai atsidūsta. Tėtis 
tylėdamas stipriai gniaužia vairą. Man ketinant klausti, ar jam 
viskas gerai, prie automobilio atskuba Ela, atplėšia dureles, įli- 
pa vidun ir užtrenkia jas. 

- Šauniai pasirodei, mama, - sako Taileris. Jis palinksta į 
priekį ir paglosto jai petį. - Prigriebei juos. 

Ji tuoj pat nubloškia sūnaus ranką, vos dirsteli į jį užpakali- 
nio vaizdo veidrodėlyje ir tik tada prabyla: 

- Nedrįsk nė prasižioti, Taileri, - įspėja ir ima bartis: - Kitą 
kartą nebepasirodysiu. Esu labai nusivylusi tavimi. 

- Ir aš tavimi, Idena, - šiurkščiai įsiterpia tėtis, papurto gal- 
vą, įjungia variklį ir atbulas lėtai išvažiuoja iš stovėjimo aikš- 
telės. - Pirmiausia pasakykit, ko trynėtės tame koridoriuje? 
Šventė vyko lauke. 

- Ne, - šmaikštauja Taileris. - Šventė vyko viduje. 

Jis vos pastebimai brūkšteli pirštu man per šlaunį ir stabteli 
ties keliu. Itin keistas jausmas. 

- Liaukis įžūlavęs, - piktai sako Ela. Ji įsiutusi, nes įprastai 
šitaip nekalba. - Man užteko pasirašyti, kad jus ištraukčiau, 
nors lengvai galėjau palikti nuovadoje visai nakčiai, aišku? 
Klausyk, Taileri, nors kartą gyvenime pasėdėk ir patylėk. 

Taileris neprataria nė žodžio iki pat Santa Monikos, bet visą 
kelią glosto nykščiu man delną, žaismingai baksnoja keliu ar 
tiesiog spokso. Stebiuosi, kad niekas to nemato. Aš pati matau 


201 



kuo puikiausiai ir iš paskutiniųjų stengiuosi nekreipti dėmesio 
į vaikiną, nors, jam prisilietus, per kūną ritasi šiurpuliukai. 

Į Dedro aveniu grįžtame beveik vidurnaktį. Pavargęs nuo 
vairavimo tėtis vis tiek parneša Čeisą į namus ir paguldo į lovą, 
įsigudrindamas nepažadinti. Džeimis irgi dingsta savo kam- 
baryje. 

- Nė nežinau, ką tau pasakyti, Taileri, - sumurma Ela, ra- 
kindama laukujės duris. Moteris prispaudžia delną prie stiklo 
plokštės, bet neatsigręžia į sūnų. - Tiesiog... man jau tiesiog 
gana, - jos balsas skausmingas, paskui ji atsidūsta, apsigręžia 
ir prieina prie mūsų. - Idena, eik į savo kambarį, truputį nu- 
mik. 

Kai įmotė man šypteli puse lūpų, suvokiu, kad prašo palikti 
ją vieną su sūnumi. Linkteliu, prieš lipdama laiptais dar pa- 
žvelgiu į juodu. Pusiaukelėje susitinku tėtį, abu tylime. 

- Turėčiau paskambinti tavo mamai, - negarsiai sako jis. 
Keista, kad ją mini. Netinkamos aplinkybės. 

- Nereikia, - nusivaipau ir susiraukiu. Mamai pakanka 
įtampos darbe, jai nebūtina sužinoti, kad buvau suimta. - Ji tik 
labai susijaudins. 

- Aš irgi jaudinuosi, Idena! - ima šaukti tėtis, bet iškart nu- 
leidžia balsą. Apsidairo, ar nieko neprižadino, ir prispaudžia 
ranką prie kaktos. - Kas, po galais, su tavim dedasi? Žinau, 
kad linksminiesi vakarėliuose. Man keturiasdešimt, ne šešioli- 
ka. Man nerūpi, ar gerai praleisi laiką. Po velnių, dabar vasara. 
Mane domina, kokią įtaką tau daro naujieji draugai. Jau mela- 
vai man daugybę kartų, o dabar dar šitai. Su kuo tu bendrauji? 

Tėčio atžarumas pribloškia. Maniau, nekreipia dėmesio, 
kur einu ir ką darau, bet, pasirodo, jam tai svarbu. 

- Hmm, - numykiu. - Su Reičele, gyvenančia kitapus ga- 
tvės. Su Tifane. Hmm. Su Titane... Parkinson. 

- Tailerio mergina? - klausia tėtis, bet nė nelaukia mano 
linktelėjimo. - Ar bendrauji su visu jų būriu? Su Dinų Karteriu 
ir Džeiku? 

- Ir su Megana, - murmteliu. Nesitikėjau, kad jį domina 
mano draugai. - Mes visi draugaujame. 

- Gerai, - patylėjęs taria tėtis, kasydamasis sprandą, - 
jie bent jau šaunūs vaikai. Žinai ką, eik gulti, - segiodamasis 
marškinius, jis papurto galvą, lyg ketindamas pasiduoti, ir lei- 
džiasi laiptais. 

Nelabai suprantu, kas, po šimts, čia įvyko, bet nenoriu 
stirksoti ant laiptų ir laukti, kol vėl kas nors nutiks. Įlėkusi į 
savo kambarį, nusispiriu sportbačius ir einu uždaryti durų, bet 
ant slenksčio stovi Taileris. Vos neužspringstu. 

- Sveika, - sukužda vaikinas, žengdamas į mano kambarį. 
Dairosi, tarsi pirmą kartą būtų čia. 

- Sveikas, - Taileris pažvelgia į mane, bet negaliu atspėti, 
apie ką galvoja ir kaip jaučiasi. Atviros kambario durys meta 
šešėlį vaikinui ant veido ir slepia jo akių išraišką. - Ką sakė 
tavo mama? 

- Nieko, - numykia jis. - Atsiprašau, kad pridariau tau 
bėdų. Turėjau iškart paklausyti faro. 

- Viskas gerai, - mano pyktis jau išgaravęs. Mudu nebu- 
vome apkaltinti, todėl nusprendžiu laikyti šį nutikimą tiesiog 
nesusipratimu su policijos pareigūnu. 

Taileris vėl ketina prabilti, bet jam sutrukdo garsus telefono 
skambutis. Vaikinas išsitraukia mobilųjį iš džinsų kišenės, pa- 
žvelgia į ekranėlį ir susiraukia. 

- Tifanė, - burbteli. Rodos, svarsto, ar atsakyti, paskui pa- 
purto galvą ir kaltomis akimis pažiūri į mane. - Atleisk, turiu 
pasikalbėti su ja. Jei neatsiliepsiu, pasius. 

Tai išgirdusi, tarsi subliūkštu. Tiesiog susmunku. Vos ne- 
plyšta krūtinė, siaubingai spaudžia paširdžius, kai stengiuosi 
kvėpuoti. Užlieja didžiulė nerimo banga. Pastarąsias kelias 
valandas buvau taip susitelkusi į Tailerj, kad visai pamiršau jį 
turint merginą. 

- Atleisk, - pakartoja jis, nusivaipo, žiūrėdamas į ekranėlį, 
ir pamato, kad stoviu sustingusi. Vėl apima šleikštulys; Taileris, 
regis, tai pastebi, nes žingteli artyn, bet paskui staiga apsigal- 
voja. Labai sunkiai atsidūsta ir stipriai suspaudžia mobilųjį. - 
Man tikrai labai gaila, bet reikia, - sušnibžda jis. Nuleidęs akis 
į kilimą, lėtai apsigręžia ir išeina. 

Visiškai pastirusi girdžiu, kaip vaikinas atsiliepia į skambutį: 

- Sveika, kas nutiko? 

Ir užtrenkia kambario duris. Jo balsas visai be gyvybės. 

Aš irgi jaučiuosi lyg numirusi. 





- Idena! - Kitą rytą paskambinusi geriausiai savo draugei, 
išgirstu žvalų, balsą. Amelija kalba taip garsiai ir šaižiai, kad 
trumpam atitraukiu mobilųjį nuo ausies. - Pagaliau atsira- 
dai! - surinka ji. 

- Nepyk, - taip atsidustu, kad turbūt girdėti kitame linijos 
gale, - buvau labai užsiėmusi. 

- Neatsakei į mano skambučius, - pareiškia draugė. Gir- 
dėti, kad bent kiek susierzinusi, bet negaliu jos kaltinti dėl to. 
Nesikalbėjome daugiau kaip savaitę. - Kaip atšventei liepos 
4-ąją? 

Prikandu lūpą. Skambinu norėdama papasakoti apie vaka- 
rykščią dieną, bet jos klausimas šiek tiek sutrikdo mane. Kaž- 
kaip įsigudrinu suregzti atsakymą. 

- Gerai, - išspaudžiu trūksmingai kvėpuodama. 

- Tik gerai? 

- Na... - numykiu ir dar labiau prikandu lūpą. Spoksau į 
antklodę išraudusiais skruostais. - Vakar vakare pirmąkart gy- 
venime važiavau policijos automobiliu. 

Amelija ilgai tyli, tarsi lauktų, kol sušuksiu: „Pokštas!“, bet 
aš nesušunku, todėl ji klausia: 

-Ką? 

Imu piešti apskritimus ant antklodės. 

- Buvau suimta už viešosios tvarkos pažeidimą. 

- Ar aš kalbuosi su Idena? - erzindama Amelija krumpliais 
pabarbena į ragelį. - Alio! Idena Manro, tai tu? 

Sukikenu. 

- Aš niekuo neprasikaltau. Mano įbr... - užsikertu, nes žo- 
dis įstringa gerklėje. Nepajėgiu jo ištarti, nenoriu skausmingai 
pajusti tikrovės. - Turiu galvoje, Taileris, - lėtai pasitaisau, - 
pridarė mums bėdų. Viskas būtų buvę gerai, jei nebūtų laidęs 
liežuvio. 

- Jis tavo vyriausias brolis, tiesa? - susigūžiu nuo Amelijos 
žodžių, bet netrunku susitvardayti. 

- Taip. Ar ėjai į festivalį? - mikliai pakeičiu temą. Klausyda- 
masi draugės atsakymo gniaužau antklodę. 

- Žinoma, - atsako ji, nustebusi, kad išvis to teiraujuosi. 
Mes visada einame į Uosto bliuzo festivalį. - Be tavęs nebuvo 
taip linksma. 

Raukydamasi persibraukiu plaukus. 

- Su kuo buvai? 

- Kaip įprastai, - atsako Amelija ir išpyškina kelis vardus: - 
Su Chloja, Eve, Ane, Džeisonu, Andrejumi... Na, ir visais kitais. 

Išgirdus Portlando draugų vardus, užlieja namų ilgesys. 
Man trūksta jų visų. Dar liūdniau klausytis, kaip draugai kartu 
leidžia atostogas, o aš sėdžiu čia. 

Paskui dingteli kita mintis. Prisimenu, kodėl norėjau išvykti 
iš Portlando, kodėl galiausiai ryžausi praleisti du mėnesius pas 
tėtį. Todėl, kad kai kurių žmonių Portlande tikrai neverta ilgė- 
tis. Įkvepiu ir tyliai klausiu: 

- Alisa ir Hole irgi buvo su jumis? 

- Aha, - stoja tyla, išgirstu Ameliją atsidūstant. Paskui ji 
prabyla švelniu ir ramiu balsu: - Idena, nesmerk manęs. Visos 

trys esate geriausios mano draugės, bet jaučiuosi tarsi atsidū- 
rusi karo fronte tarp dviejų ugnių. Kai kalbuosi su viena iš jūsų, 
lyg ir tampu išdavike. 

Nekreipdama dėmesio į Amelijos žodžius, malšinu skaus- 
mą krūtinėje. 

- Ar gražūs buvo fejerverkai? - mano susidomėjimas dirb- 
tinis kaip ir išspausta per prievartą šypsena. 

- Nuostabūs! - sukrykščia Amelija. Mano draugė hiperak- 
tyvi, visad perdėm jautriai reaguoja į paprasčiausius dalykus. - 
Jiems pasibaigus, užkūrėme laužą. Prasėdėjome prie jo visą 
naktį, kepėme zefyrus, gėrėme alų ir klausėmės muzikos. Iki 
šiol ima miegas, todėl nežinau, ar aiškiai pasakoju, - draugė 
patyli. - Tikiuosi, kad taip. 

- Aiškų aiškiausiai, - patvirtinu, dar labiau priglausdama 
nugarą prie sienos. Mėginu sutelkti mintis. - Rodos, smagiai 
leidote laiką. 

- Taip ir buvo! - išgirstu daugiau aikčiojimų, krykštavimų ir 
gilių atodūsių. - Lendonas Silvermanas parvežė mane namo. 

Išpučiu akis. Po galais, Lendonas Silvermanas - ugnis, ne 
vaikinas. 

- Tas abiturientas? 

- Taip, - suglumusi prisipažįsta Amelija. Įsivaizduoju, kaip 
draugė išrausta ir tankiai mirksi, šitaip nutinka kaskart jai jau- 
dinantis ar drovintis. Kaipmat atsitokėjusi, ji nerūpestingai 
sako: - Jo pikapo gale mudu pasiekėme trečią bazę. 

Vos nepaspringstu. Turbūt tai nevykęs pokštas. 

- Juokauji? 

- Norėčiau, kad taip būtų, - sumurma Amelija. - Lendono 
pimpalas ne toks jau įspūdingas. Turėjau kur kas didesnių lū- 
kesčių. Tikra tragedija. 

- Amelija, tai siaubinga, - sakau slopindama juoką. Ji man 
primena Reičelę. Ir viena, ir kita panašiai juokauja ir vienodai 
vertina vaikinus. 

- O kaip sekasi tau? - Amelijos balsas trykšta smalsumu. - 
Ar jau pasigrabaliojai su kokiu nors Kalifornijos vaikinu? 

- Bučiavausi su vienu... - vėl pradeda daužytis širdis, tan- 
kėja pulsas, ima kaisti oda. Giliai įkvepiu. - Praėjusį vakarą. 

Amelija vos nesprogsta iš susijaudinimo. 

- Dieve mano, kas jis? 

Mano smegenys atsisako veikti. Ar pasakyti? Ar pasakyti 
savo geriausiai draugei, nuo kurios neturiu paslapčių, kas nuti- 
ko tarp manęs ir Tailerio? Turėčiau jai atsiverti, kad išgirsčiau 
patarimą, bet nepajėgiu ištarti nė žodžio. Santykiai su Taileriu 
tokie skandalingi, tokie smerktini. Žinau, kad Amelija net te- 
lefonu iškart pajus mano būgštavimus, todėl greitai išpyškinu: 

- Vienas vaikinas, vardu Džeikas, - gražiai išsisuku. 

- Aistringas? 

Gūžteliu pečiais ir atkuriu mintyse Džeiko veidą, tyrinėju jo 
bruožus. Pakraipiusi galvą, nusprendžiu: 

- Aha, jis blondinas. 

- Blondinas? - Amelija aikteli iš siaubo. - Grabaliojaisi su 
blondinu? 

- Liaukis vartojusi šį žodį, - kikendama paliepiu. Neįmano- 
ma kalbėtis su Amelija be šypsenos. 

Draugė giliai įkvepia ir surinka: 

- TU TIKRAI GRAIBEISI SU BLONDINU! 

- Koks smūgis, - pareiškiu. 

- Šitaip paveikė Kalifornijos vanduo? Juk tu nekenti blon- 
dinų, - sako Amelija, nors ir pati puikiai tai žinau. Šviesiaplau- 
kiai patinka jai. - Gal paskambinti tavo mamai, nes nuoširdžiai 

manau, kad tau reikia medikų pagalbos. Kas nuolat tvirtinda- 
vo, kad tamsiaplaukiai šaunesni? 

Pavartalioju akis. 

- Ar dar neišsiblaivei? 

- Nežinau, - atsako Amelija, - visko gali būti. 

Prieš atsisveikindama patariu jai numigti. Amelija pažada 
vėliau užsukti į mano namus ir pažiūrėti, kaip einasi mamai. 
Esu jai už tai dėkinga. Tikriausiai pastaruoju metu mama jau- 
čiasi labai vieniša. 

Išjungusi telefoną, nusprendžiu surikiuoti mintis. Savaitga- 
lio nuotykiai su Taileriu sujaukė man galvą, esu kamuojama di- 
džiulių dvejonių. Nebežinau, ką darau, nėmaž nebenutuokiu, į 
ką įsivėliau. Tesuvokiu patekusi į keblią padėtį. 

Apsirengusi pasakau Elai, kad išeinu, ir leidžiuosi bėgti per 
miestą į pietus, užuot risnojusi į vakarus, vandenyno pakran- 
tės link. Oras nuostabus, mieste triukšminga, bet aš beveik 
nekreipiu dėmesio į smulkmenas. įprastai bėgdama vogčiomis 
dirsčioju į žmonių veidus, skaitau biurų iškabas, pastebiu įdo- 
mias krautuvėles. Šiandien to nedarau. Šiandien visos mano 
mintys sukasi apie Tailerį. 

Taigi kol mano protas iškart stengiasi apdoroti šimtą vieną 
žaibiškai pralekiančią mintį, šiaip ne taip padarau tam tikras 
išvadas apie Tailerį: pirma, jis yra pašlemėkas, tai nekelia jo- 
kių abejonių; antra, jis yra pašlemėkas, turintis rimtų pykčio 
valdymo sutrikimų, greičiausiai sutrikusi ir jo elgsena; trečia, 
jis yra paprasčiausias pašlemėkas, todėl, kad toks ir nori būti, 
nes - ketvirta, - tikrai kažką slepia; penkta, jo mėgstamiausias 
užsiėmimas kvaišintis ir gerti; šešta, jo įspūdingi raumenys 
ir gražios spalvos akys; septinta, kartais jis būna mielas, pa- 
vyzdžiui, kai juokauja su broliais; aštunta, po galais, jis dažnai 
užknisa mane, bet tai atleistina, nes - devinta, - puikiai bu- 

čiuojasi. Galiausiai - dešimta, - mane traukia prie jo kur kas 
stipriau, negu norėčiau pripažinti. 

Sklindančią iš ausinių muziką nustelbia automobilio signa- 
las ir išblaško mano mintis. Kai mašina stabteli prie šaligatvio, 
dirsteliu į kairę. Sustoju ir išsitraukiu ausinę iš ausies. Pakanka 
žengti kelis žingsnius, kad atpažinčiau vairuotoją. Tai Dinas, 
jis ne vienas. 

Nuleidęs langelį, Taileris man šypteli, pakelia antakius ir su- 
čiaupia lūpas. Paskui sako: 

- Taip ir maniau, kad tai tu. 

- Iš ko supratai? - klausiu išsitraukdama antrą ausinę ir pa- 
lenkdama į priekį. Sunkiai kvėpuodama, atsiremiu rankomis į 
automobilio dureles. Nenutuokiu, kiek laiko bėgau. 

Tailerio akys blyksteli, vaikinas sukikena ir nuleidžia akis. 

- Važiuojame iš sporto klubo, - paaiškina, bet aš tikėjausi, 
kad jis atsakys į mano klausimą. - Vykstam pas mane, o tu 
mirtinai nusivariusi, todėl lipk į automobilį. 

Pažiūriu į Diną. Vaikino skruostai dar įraudę nuo mankštos, 
jis man skubiai linkteli. 

- Dar nemirštu, - kvėpčiodama piktai prieštarauju. Taile- 
rio žodžiai įžeidžia mane. - Galiu bėgti mylių mylias, netiki? 

- Tikiu, - vypteli vaikinas, nors kalba žaismingu balsu. 
Kreivai nusišypsojęs, staiga atidaro automobilio dureles, pri- 
versdamas mane atitraukti rankas ir žingtelėti atatupstą. Išli- 
pęs atsistoja ant šaligatvio greta. Tada ilgokai žiūri į mane. - 
Bėgsiu iki namų su tavim. 

- Bet aš mėgstu bėgioti... 

Taileris išsiima savo krepšį pro automobilio langą ir nutrau- 
kia mane per pusę sakinio. 

- Neprieštarausi, drauguži? - klausia Dino. 

Tasai papurto galvą, paskui pasiteirauja: 

- Kita treniruotė trečiadienį? 

- Aha, - atsako Taileris. - Tada ir pasimatysim. 

Uždaręs langą, Dinas nuvažiuoja ir palieka mudu su Taile- 

riu pliskinančiame karštyje. Vaikino raumenys išpilti prakaito, 
berankoviai marškinėliai prilipę prie tvirtos krūtinės. Nenoro- 
mis nuryju seilę. 

- Jeigu nori žinoti, atpažinau tave iš sėdynės, - žingsniuo- 
damas taria jis, man sekant iš paskos. 

Nustebusi aikteliu ir nevalingai dirsteliu į savo aprangą. Gal 
šiandien nevertėjo mautis prigludusių berniukiškų šortų? Stai- 
ga susidroviu. 

- Hmm... 

Nekreipdamas dėmesio į mane, Taileris spartina žingsnį, 
paskui dirsteli akies krašteliu. 

- Turbūt sugebu eiti greičiau, negu tu bėgti, - tyčiojasi. 

- Labai abejoju, - burbteliu. Gurkštelėjusi vandens, įsikišu 
ausinę į ausį. Pastaruoju metu po koncerto, į kurį mane nusi- 
vedė Džeikas, pamėgau klausytis „La Breve Vita“. 

- Kertu lažybų, kad pasieksiu namus greičiau, - siūbuoda- 
mas sportinį krepšį, Taileris šelmiškai prisimerkia. Irgi, mat, 
iššūkis. - Sutinki lentyniauti? 

Prunkšteliu. 

- Su malonumu. 

Jam nespėjus atsakyti, aš nieko nelaukdama leidžiuosi bėg- 
ti. Per trumpą poilsį mano kvėpavimas tapo lygus, jaučiuosi 
geros formos, sveika, stipri. Kojos sparčiai kilnojasi nuo šaliga- 
tvio, saulė šviečia į veidą, brizas vėsina šlaunis. Pirmą sykį po 
ilgo laiko pasitikiu savimi. Malonus jausmas. 

- Apgavikė! - sušunka Taileris ir leidžiasi iš paskos, bet 
aš tik nusijuokiu ir padidinu greitį. Paskui mudu užmirštame 
kvailas lenktynes, sulėtiname tempą ir bėgame lengva ristele. 

- Po velnių, tu tikrai gali bėgti labai ilgai, - sako vaikinas, 
gaudydamas kvapą, kai kertame sankryžą ir pasukame į Dedro 
aveniu. - Gal dalyvauji bėgimo varžybose? 

- Ne, tiesiog mėgstu bėgioti, - atsiliepiu neatitraukdama 
akių nuo kelio. - Geriausias būdas mankštintis. 

- O man labiau patinka kilnoti svarmenis, - pareiškia Tai- 
leris. Nutveriu jį apžiūrinėjantį savo raumenis. Juokinga, koks 
pasipūtęs jis kartais būna, bet imu prie to priprasti. - Gerai, 
pasiduodu, aš ne bėgikas, - vaikinas pakelia ranką ir susto- 
ja. Paskui porą kartų iškvepia orą ir atsiremia delnu į mūrinę 
namo sieną, mėgindamas atgauti kvapą. - Tu laimėjai. 

Džiūgauju. Plačiai išsišiepiu, pakreipiu galvą ir atidžiai žiū- 
riu į jį. 

- Po galais, tu teisus. Laimėjau. 

- Panašiai ir aš pasakyčiau, - vaikinas nusikvatoja ir įsmei- 
gia akis į mane. Nė vienas nenorime nusukti žvilgsnio, tad nė 
vienas nepasiduodame. - Šįvakar važiuosim pasilinksminti, - 
pareiškia jis. Pamanau, kad net norėdama neįstengčiau prieš- 
tarauti. Stoviu ant šaligatvio, spiginu išplėstomis akimis ir dė- 
mesingai klausausi jo žodžių. - Leisk man kur nors nusivežti 
tave. Ar jau buvai prieplaukoje, Ramiojo vandenyno parke? 

- Ne, - droviai prisipažįstu. Kaip galėjau išgyventi čia tris 
savaites ir neįkelti kojos į prieplauką? Mačiau ją tik nuo paplū- 
dimio, iš tolo atrodė nuostabi. 

- Tada važiuosim į prieplauką, - nusprendžia Taileris. 

Jis paslaptingai šypteli, ir man gerklėje įstringa gumulas. 
Žalios vaikino akys kibirkščiuoja, jų gelmėje slypi nežinomybė. 

Staiga dingteli, kad esu visiškai teisi: tamsiaplaukiai kur kas 
šaunesni. 



Apsimetu žiūrinti į Elos lazaniją, nors iš tiesų nežiūriu. Maistas 
tik priedanga, iš tikrųjų gręžiu akimis priešais sėdintį ir pasi- 
rėmusį smakrą ranka vaikiną. Dabar jis tikras nerūpestingumo 
įsikūnijimas. Prikandu lūpą, žvilgsniu glostydama jam smakrą, 
lūpas, vešlius antakius, spindinčias akis. Kai niekas nemato, jis 
man šypteli. 

- Idena, šįvakar tu labai tyli, - palyginti garsiai sako tėtis, 
norėdamas atkreipti mano dėmesį. Tuoj pat įbedu akis į lėkštę, 
sugraibau įrankius ir pasmeigiu kąsnelį lazanijos šakute. Tėtis 
kilsteli antakius ir tyliai kikendamas parodo peiliu į mane. - 
Apie ką mąstai? 

- Aš... hmm... aš tiesiog... aš... - žodžiai stringa gerklėje, 
mikčioju kaip trimetė, bandanti suregzti sakinį, todėl įsimetu į 
burną kąsnį ir, užuot atsakiusi, šypteliu. 

- Ar skani lazanija? - klausia mūsų Ela ir laukdama pagy- 
rimo šiek tiek išplečia akis. Esu patenkinta, kad pakeitė temą. 
Visi galvos linkčiojimu giriame patiekalą, prie kurio ji ilgai plū- 
kėsi. Net Taileris atsisėda tiesiau ir nusišypso motinai. Jam ji 
pagamino vegetarišką lazaniją su keturiais sūriais. 

- Labai gardu, mama, - sako Taileris. 

Elos veidą nušviečia šypsena. 



Mano akys bėgioja nuo vieno prie kito, žiūriu, kaip švelniai 
jie susižvelgia, ir spėlioju, kaip susiklostė tokie santykiai. Daž- 
niausiai Ela atrodo nepatenkinta sūnumi, bet pasitaiko akimir- 
kų, kai jie, regis, supranta vienas kitą be žodžių. 

- Ji tokia skani, kad... - Taileris prisitraukia lėkštę, atsipjau- 
na didelį gabalą ir šakute pakelia prie lūpų. Kramtydamas vai- 
kinas palinksta virš lėkštės, bet pusė nemenko kąsnio iškrinta 
iš burnos ant stalo. Jis droviai nusijuokia, paskui nykščiu nu- 
sibraukia padažą nuo lūpų. - Tokia skani, kad net persival- 
giau, - taria nurijęs kąsnį. 

Tėtis kitame stalo gale kilsteli antakį ir sako: 

- Šįvakar tu gerai nusiteikęs, Taileri. 

Šis sučiaupia lūpas, pasideda rankas ant stalo ir žiūri į mudu 
su tėčiu. Sutikęs mano žvilgsnį, iš paskutiniųjų stengiasi nu- 
slėpti šypseną, bet ji neprasprūsta man pro akis. 

- Ko gero, - atsikrenkštęs vaikinas atsistoja ir nuneša lėkštę 
prie indaplovės. Kai atsigręžia į mus, jo veido išraiška neper- 
prantama. - Turiu išeiti. 

- Kur? - Ela tuoj pat pakelia akis ir atsigręžia į sūnų. Net 
Džeimis sužiūra, norėdamas išgirsti Tailerio pasiteisinimą. - 
Tau namų areštas. 

- Turiu susitikti su Titane, - riečia jis. Taip puikiai blefuoja, 
kad akimirką patikiu juo. Paskui imu suvokti. - Idena, ar nesa- 
kei, kad susitiksi su Megana? 

Ketinu tai paneigti, bet Taileris griežtai pažvelgia į mane. 
Nori, kad pameluočiau, todėl tariu: 

- Aha. 

Vogčiomis žvilgteliu į tėtį, ar patikėjo. Regis, taip. 

- Galiu tave pavėžėti iki jos, - neatlyžta Taileris, įrėmęs 
akis į mane, jo balsas truputį neramus. Vaikinas beveik nepas- 
tebimai linkteli man ir laukia pritarimo. 

- Ačiū, - lepteliu. Jei ieškosiu ilgesnio atsakymo, susipai- 
niosiu. Todėl tik kvailai šypteliu ir, Elai atsistojus nurinkti sta- 
lo, padedu įrankius ant lėkštės. 

Taileris nė kiek nesivaržydamas nusivaipo, tarsi virtuvėje 
nebūtų tėvų. O gal jam tai tiesiog nė motais. 

- Susiruoši per dešimt minučių? 

Jeigu tik jie žinotų, kad kalbamės ne apie mano nuvežimą 
pas Meganą! 

- Taip, susiruošiu. 

- Lauksiu mašinoje, - išeidamas iš virtuvės, Taileris man 
pamerkia. Mūvi juodus džinsus, vilki baltus marškinėlius. Nu- 
lydžiu jį žvilgsniu, matau, kaip eidamas pasikaso sprandą. Man 
patinka vaikino stotas ir tai, kaip jis žingsniuodamas pakreipia 
galvą. 

Po akimirkos pakylu nuo pietų stalo, atsiprašau Elos, kad 
neturiu laiko padėti susitvarkyti, ir lekiu j kambarį šukuotis, 
valytis dantų, purkštis kvepalais, vilktis nertinio... Visa tai pri- 
valu atlikti merginai, važiuojančiai su įbroliu į atrakcionų par- 
ką prieplaukoje. 

Po dešimties minučių nusileidžiu laiptais ir išeinu į lauką. 
Juodas ir baltas automobilis stovi gatvėje, nes trys mašinos 
prievažoje neišsitenka. 

Man priėjus prie keleivio durelių, Taileris atidaro langą ir 
pasilenkęs taria: 

- Atidaryčiau dureles, tik kažin ką pasakytų tavo tėtis. 

Dirsteliu per petį. Tėtis stovi prie svetainės lango, nevyku- 
siai slėpdamasis už žaliuzių. Kai pakeliu ranką ir pamojuoju, jo 
pavidalas greitai dingsta. 

- Tikrai, - sakau atidarydama dureles ir sėsdamasi, - jis 
nustebtų, kodėl staiga tapai toks mandagus. 

- Na jau! - nesutinka Taileris ir gindamasis pakelia rankas, 
o aš uždarau langą. Prisisegusi saugos diržą ir pažvelgusi į vai- 
kiną, matau, kad ant baltų marškinėlių jis užsimetęs raudonus 
flanelinius marškinius. Nuryju seilę. - Žinok, esu tikras džen- 
telmenas. 

- Nejaugi? - suabejoju. 

- Taip, - patvirtina Taileris. Įjungęs variklį, nustato oro 
kondicionierių ir atlenkia saulės skydelį. Tada akies krašteliu 
žvilgteli į mane. - Tiek jau to, ne džentelmenas. Tiesiog girdė- 
jau, kad šitaip reikia elgtis su mergina. Visada išlipti iš automo- 
bilio ir atidaryti dureles, tiesa? 

Nusišypsau. 

- Turbūt. 

Purtydamas galvą ir gūžčiodamas pečiais, Taileris spūsteli 
greičio paminą, ir mudu nutrūktgalviškai šauname iš vietos. 
Nesistebiu. Jau įpratau prie siaubingo jo vairavimo. 

Mums artėjant prie vandenyno, pagaliau ryžtuosi paklausti: 

- Kodėl pamelavai mamai? Kodėl nepasakei, kad važiuojam 
į prieplauką? 

Taileris pavartalioja akis ir prunkšteli. 

- Nagi, Idena, būk realistė. Mudu nenorime sukelti jiems 
įtarimų. 

- O kaip Tifanė? - kad ir kaip stengiuosi išmesti ją iš galvos, 
nepavyksta. Kaskart, kai būnu su Taileriu, jaučiuosi prasikal- 
tusi. Negana to, kad esame netikri brolis ir sesuo, dar slapta 
vilioju savo draugės vaikiną. 

- Pamelavau jai. Tifanė mano, kad leidžiu laiką su drau- 
gais, - Taileris kalba nerūpestingai, ir man dingteli, kad ji iš 
viso jam nerūpi. 

Atvažiuojame, prieplaukoje knibždėte knibžda žmonių. 
Stovėjimo aikštelė pilna automobilių, lentiniais takais vaikšti- 

nėja šeimos, būreliai jaunimo ir susikibusios už rankų porelės. 
Dilgteli šioks toks pavydas, kyla noras sunerti pirštus su Taile- 
riu, bet pristingu drąsos, ypač viešumoje. 

- Na štai, - Taileris reikšmingai kosteli ir linkteli į triukš- 
mingą pasilinksminimų parką kairėje. - Tai ir yra Ramiojo 
Vandenyno parkas. Aprūdysiu, nes labai mėgau jame lankytis 
vaikystėje ir pats noriu supažindinti tave su šia vieta, - Taileris 
kalba taip nuoširdžiai, kad nejučiomis dirsteliu į jį, nusišypsau 
ir iškaistu. 

Mudu neskubėdami traukiame lentiniu taku, klausyda- 
miesi vandenyno ūžimo ir glostomi vakaro saulės spindulių. 
Džiaugiamės vienas kito draugija ir aiškinamės visokias smul- 
kmenas. Bandome atspėti, kodėl geležinkeliukas geltonas, ap- 
tariame vežimėlius su maistu, šnekamės apie suolelių išdėsty- 
mą - kodėl vieni iš jų atgręžti į vandenyną, o kiti į miestą? 

Kai prieiname parko vartus, vaikinas prisipažįsta: 

- Šito padaro baisiai bijodavau. - Virš milžiniškos parko 
iškabos pritvirtintas didžiulis ryškiai raudonas aštuonkojis. 
Taileris nerangiai sukiša rankas į kišenes ir greitai neria pro 
vartus. - Jis mane šiurpina ir dabar. 

- Mat kaip, - linkteliu, tarsi būčiau radusi jo silpnybę, ir 
žaismingai išpučiu akis. - Tai daugiau nebesi sumautas šik- 
nius, ką? 

- Gerai jau, gerai, - garsėliau sako vaikinas. - Ar sumau- 
tas šiknius prisipažintų tau mėgstąs cukraus vatą? - ištraukęs 
rankas iš kišenių, jis mosteli vežimėlio pusėn. Ten siūloma 
įvairiausių tradicinių skanumynų - nuo spragintų kukurūzų 
iki ledų, druska apibarstytų riestainiukų ir, žinoma, cukraus 
vatos. Nupirkęs jos, Taileris plačiai išsišiepia. Paduoda man 
pagaliuką su saldėsiu ir pasiima savo porciją, maloniai šypso- 
damasis. 

- Tau tikrai čia labai patikdavo, tiesa? - supratingai klausiu. 

Taileris kaipmat susiraukia, sučiaupęs lūpas, paskui atsiplė- 
šk gabalėlį cukraus vatos ir įsimeta į burną. 

- Eikime prie laivų, - sumurma gardžiuodamasis saldėsiu. 
Jam neatsakius į klausimą, mano šypsena virsta vypsniu. 

Seku paskui Tailerį su žmonių srautu, kol galiausiai įsitaiso- 
me ant suolelio priešais geltoną geležinkeliuką, juosiantį apž- 
valgos ratą. Valgydama matau šį sukantis. 

- Idena, - prabyla vaikinas, ryžtinga gaidelė jo balse priver- 
čia mane pakelti akis. Jis suglumsta. - Apie mus niekam nesu 
sakęs, todėl ir tu verčiau neprasitark. Bus paprasčiau, jei mes... 
kol kas visa tai laikysime paslaptyje. Juk moki saugoti paslaptis. 

- Moku, - patikinu jį, bet iš tiesų man bjauru. Neturiu jokio 
noro slapstytis, atsiprašinėti ir meluoti, nors išties suprantu, 
kad dabar tai būtina. - Tu irgi moki laikyti liežuvį už dantų, 
nes turi daugybę paslapčių. 

Godžiai suvalgęs cukraus vatą, Taileris kreivai nusišypso. 
Atsistojęs įmeta pagaliuką į šiukšlinę ir mosteli į apžvalgos 
ratą. 

- Metas pasivėžinti! 

Mane erzina, kad vaikinas niekada neatsako į klausimus, 
bet jo tylėjimas iškalbingesnis už žodžius. Taileris neatsako 
todėl, kad žino, jog esu teisi, jog perprantu jį, nors vaikinas ir 
labai to nenori. 

Taigi dviese leidžiame antradienio vakarą, stovėdami eilėje 
su vaikais, ir džiaugiamės kiekviena akimirka. Amerikietiškieji 
kalneliai, apžvalgos ratas, skrydis nuo bokšto... Visada prisi- 
minsiu tuos atrakcionus kaip ir šį vakarą. Niekada neužmiršiu 
griausmingo Tailerio juoko, kai pamaniau, kad, mums skren- 
dant nuo bokšto, sugedo mano apsaugos diržas, ir kaip vai- 
kinas padėjo man jį prisegti, kaip negrabiai lietėsi mudviejų 

rankos. Prisiminsiu amerikietiškuosius kalnelius ir sarkastiš- 
kas Tailerio pastabas apie kitus keleivius, vos kryptelėjus vago- 
nėliui, rėkiančius iš visų plaučių, ir jo žodžius, kad nuo apžval- 
gos rato vandenynas atrodo įspūdingai. Beje, mačiau, kad tai 
sakydamas vaikinas žiūri ne į vandens stichiją, o į mane. 

Iš parko išeiname vėlai, tamsiame danguje ryškiai atsispindi 
atrakcionų šviesos; pakeliui prie automobilio žmonių srautas 
gerokai praretėja. Kažkokia porelė fotografuojasi prie Tailerio 
mašinos, bet supratusi, kad yra užklupta, greitai dingsta. 

- Taip nuolat nutinka, - sako man Taileris, kai įlipame vi- 
dun. Jis patapšnoja per vairą ir pirštu perbraukia audi ženklą. - 
Nenutuokiu, kodėl. Čia Los Andželas. Beverli Hilse lambor- 
džinį ar dar kokį nors šūdą rasi ant kiekvieno kampo. 

Prikandu liežuvį, kad neleptelėčiau, ko nereikia, bet galiau- 
siai nesusilaikau. 

- Kaip įsigijai tokį automobilį? 

Kurį laiką vaikinas tyli, barbendamas pirštais į vairą, tarsi 
mėgindamas suregzti įtikimą atsakymą. 

- Todėl, kad anksti gavau kaupiamojo fondo pinigus. Kai 
staiga nukrinta tokia krūva žalių, pameti galvą, tiesa? Esu pa- 
auglys ir, žinoma, noriu prieš visus pasipuikuoti prabangiu au- 
tomobiliu, - jis nusijuokia, o aš nesuprantu, ar kalba nuošir- 
džiai, ar iš prigimties linkęs neapgalvotai elgtis. 

- Kodėl taip anksti gavai tuos pinigus? - neatlyžtu kamuo- 
jama smalsumo. įsmeigiu akis Taileriui į lūpas ir žiūriu, kaip 
jos juda, jam kalbant, kaip kilnojasi smakras. 

- Todėl, kad pinigai teikia pasitikėjimo, - atkerta vaikinas, 
atsidūsta ir tvirtai įsikimba į vairą. - Tas fondas didelis, - pri- 
sipažįsta jis. - Turiu galvoje, kad mano mama advokatė, o tė- 
tis... - Tailerio balsas virpteli, paskui jis nuryja seilę ir kalba 
toliau, žiūrėdamas man į akis. Aš irgi smalsiai spoksau, nors 

jaučiuosi ne per smagiausiai, kad kišuosi į asmeninius jo reika- 
lus. Kas man darbo, kada ir kaip Taileris ėmė naudoti kaupia- 
mojo fondo pinigus? - Mano tėvas turėjo nuosavą bendrovę, - 
pasakoja jis. - Užsiėmė statybomis visoje Vakarų pakrantėje. 

Oregonas irgi Vakarų pakrantėje, todėl spėlioju, ar esu gir- 
dėjusi apie tą bendrovę. 

- Kaip ji vadinosi? 

- Greisonų, - kimiai atsako Taileris ir sukanda dantis. Jo 
akys blyksteli. Vaikinas trumpam nusuka žvilgsnį. - Todėl, kad 
mes buvome Greisonai. 

Tai išgirdusi, pasigręžiu į jį visu kūnu supindama kojas. 
Suvokiu, kad užkliudžiau jautrią vietą, bet man įdomu pažin- 
ti žmogų iš esmės, išsiaiškinti, kas jis per vienas. Ne bet kokį 
žmogų, o Tailerį. 

- Prieš skyrybas? 

- Prieš skyrybas, - gūžtelėdamas pečiais, pakartoja vaiki- 
nas. Atsidrėbęs ant sėdynės, persibraukęs plaukus ranka ir at- 
lošęs galvą į atkaltę, pareiškia: - Turėjau vadintis Taileriu Grei- 
sonu, bet mama atsisakė tėvo pavardės. 

Nesumoju, ką atsakyti. Gal dėl to, kad esu taip užsižiūrėjusi 
jam į lūpas, galvoju vien apie bučinį. Gerklėje kyla gumulas, 
bet aš greitai nustumiu jį žemyn. 

Taileriui viską pasako mano tylėjimas, jis pamažu ištiesina 
pečius. Tada švelniai paliečia ranka man kelį - nugara nubėga 
šiurpuliukai. Tarsi bandydamas mano kantrybę, vaikinas erzi- 
namai lėtai apsilaižo lūpas. 

- Ar galiu vėl pabučiuoti tave? - sumurma neatitraukda- 
mas žvilgsnio, ir ramiai laukia atsakymo truputį prasižiojęs. 

Taileris niekada man neatsako, todėl dabar pati neatsakau 
jam. Užuot kalbėjusi, kilsteliu nuo sėdynės ir atsargiai, steng- 
damasi neišsinarinti kojų, slenku jo pusėn, kol pagaliau atsi- 

sėdu apžargom. Įkalinu vaikiną ankštoje erdvėje, mano širdis 
daužosi jam prie krūtinės, o nugara įsiremia į vairą. Netobula, 
bet gera padėtis. 

Jis ryžtingai suima mano veidą delnais ir, neskubiai prisi- 
traukęs, įsisiurbia į lūpas. Bučinys primena vakarykštį, bet yra 
geresnis. Tailerio lūpos nekantrios, jis vėl imasi vadovo vai- 
dmens, išdarinėja neįmanomus dalykus, kokių bent jau aš iki 
šiol nesu patyrusi. Kuo ilgiau bučiuoja mane, tuo labiau abejo- 
ju, ar įstengsiu susitvardyti. 

Kai vaikinas atitraukia lūpas nuo manųjų ir nuslenka kaklu, 
pakedenu jam plaukus. Jis nusėja man kaklą bučiniais, nuo to 
ima maloniai dilgčioti pirštų galiukai. Lėtai, bet tvirtai suimu 
už smakro ir kilsteliu Tailerio veidą. Tvaksinčia širdimi prikišu 
lūpas jam prie ausies ir sukuždu: 

- Nereikia nė klausti. 




Praėjusį vakarą grįžę tuo pačiu laiku, mudu su Taileriu apgal- 
votai prisipažinome, kad jis parvežė mane namo. Ela patikėjo 
mumis, tik paklausė Tailerio, ar šis linksmai praleido laiką su 
Titane. Taileris atsakė, kad taip. Tada ji pasiteiravo manęs, ar 
buvo smagu pas Meganą. Patikinau, kad smagu. 

Paskui su Taileriu persimetėme daugiareikšmiais žvilgs- 
niais, mūsų akyse spindėjo neištarta paslaptis, žinoma tik mu- 
dviem. 

Šįryt tėtis eina į darbą vėliau, todėl pabėgiojusi aptinku jį 
besitrinant po namus. Esu pavargusi. Užuot bėgusi nauju keliu 
aplink miestą, kaip buvau įpratusi, pasileidau ristele iš Santa 
Monikos į Venecijos paplūdimį. Atsigavau klausydamasi Ra- 
miojo vandenyno bangų ošimo, o ne savo muzikos. Nors gau- 
džiau kvapą, jaučiausi atsipalaidavusi. 

- Kada žadi išvažiuoti? - klausiu tėčio, atėjusi į virtuvę 
po dušo ir persirengusi švariais drabužiais. Mano plaukai su- 
smeigti ant viršugalvio į netvarkingą kuodą. 

Kišdamas į portfelį pluoštą dokumentų jis vos žvilgteli į 
mane. Tada pasikaso smilkinį ir pasiima automobilio raktelius 
nuo ruošos stalo. 

- Tuo) pat. Turiu svarbų susitikimą su mūsų tiekėjais ir ne- 
galiu susimauti, - tėtis net išrausta, braudamasis pro mane su 
portfeliu rankoje ir rakteliais kitoje. 

- Ar galėtum pakeliui pavėžėti iki promenados? 

Noriu karštos kavos, bet ta, kurią iš aparato geria tėtis su 
Ela, man neskani. Kojos nuo bėgimo tokios sustingusios, kad 
nebeprisiverčiu nupėdinti iki Trečiosios gatvės. Taileris negali 
pavėžėti manęs, nes yra sporto klube su Dinų. Ela su Džimiu 
ir Čeisu jau išvažiavusi medžioti įžymybių. Tikisi šiandien pa- 
matyti Beną Afleką. 

Tėtis sudejuoja: 

- Tai paskubėk! 

Užlekiu laiptais viršun apsiauti sportbačių ir pasiimti gry- 
nųjų ir paskubu pas tėtį, nekantriai mindžikuojantį prie lau- 
kujų durų. Išeinu pirmoji. Tėtis užrakina duris ir paskui mane 
nuseka prie leksuso, jo veidas neramus ir nepatenkintas. Už- 
kalbintas jis gali pradėti šaukti, todėl nutariu patylėti per šią 
trumpą kelionę. Vis dėlto tyla trunka gal tik dešimtį minučių. 

- Taigi, - atsikrenkščia tėtis, - ar smagiai leidi atostogas? 

- Puikiai, - glaustai atsakau apie didžiausią metų įvykį. 
Vasara ne šiaip puiki, ji prilygsta ryškiam sapnui, kai nesino- 
ri pabusti. Pastarųjų kelių savaičių įvykiai atrodo tokie nauji 
ir smerktini, sykiu be galo jaudinantys ir nuostabūs. - Išleisk 
mane čia, - paprašau rodydama į Santa Monikos bulvaro ša- 
ligatvį. 

Tėčiui stabtelėjus prie kelkraščio, išlipu. Dar nespėjus užda- 
ryti durelių, jis persilenkia per dėtuvę tarp priekinių sėdynių ir 
šypteli man. 

- Būk atsargi, - įspėja, - Los Andžele ne taip saugu kaip 
Portlande. 

- Žinoma, - atsakau ir pasilenkusi žvilgteliu tėčiui į akis, - 
išprievartavimų skaičiumi Portlandas dabar pranoksta visus 
kitus Amerikos miestus. Sėkmingo susitikimo. 

Tėtis išplečia akis, o aš atsargiai uždarau dureles. Atgal ne- 
sižvalgau. Persimetu per petį rusvą kuprinę, sugraibau dirželį 
ir patraukiu į kavinukę ties gatvės kampu, kur vasaros pradžio- 
je buvo pakvietusios Reičelė ir Megana. Ten jauku ir verda- 
ma nuostabiai skani latė su karamele. Kavinukėje ramu. Prie 
garuojančių puodelių sėdi gal šeši žmonės. Vieni skaito, kiti 
darbuojasi skreitinukais, treti kalbasi su draugais. 

Mergina prie baro sutinka mano žvilgsnį ir maloniai nusi- 
šypso. Nužingsniuoju prie jos ir peržvelgiu valgiaraštį, jai už 
nugaros surašytą ant sienos kreida. Man patinka toks papras- 
tumas. 

- Ko norėtumėt? 

- Tik puodelio labai karštos liesos vanilinės latės su ka- 
ramele, - išsitraukiu piniginę ir padedu penkis dolerius ant 
baro. Graužia kaltė, kad paprašiau pagardinti kavą karamele, 
bet Amelija ištisus mėnesius įtikinėjo mane, kad nieko baisaus 
retkarčiais pasigardžiuoti mėgstamu gėrimu. 

- Puiku, - duodama grąžos, sako man mergina, - tuoj at- 
nešiu jums kavos. 

Pasiėmusi grąžą, išsirenku staliuką pasienyje. Nusiimu ku- 
prinę, atsisėdu ir patogiai įsitaisau. Gera čia sėdėti, atsipalai- 
duoti ir apžiūrinėti kitus kavinės lankytojus. Mėgstu stebėti 
žmones. Mane domina jų gyvenimo istorijos. Kur jie užaugo? 
Kiek turi brolių ir seserų? Kokius ledus labiausiai mėgsta? 

Man itin smalsu, ar ir jų vasara tokia pat nenuspėjama kaip 
maniškė. 

- Štai jūsų užsakymas, - po kelių minučių maloniai taria 
mergina, statydama priešais mane puodelį kavos. - Gardžiuo- 
kitės. 


224 



Padėkojusi laukiu, kol ji sugrįš prie baro, tik tada čiumpu 
puodelį ir nugeriu didelį gurkšnį. Kava labai karšta, net nude- 
gina gerklę, bet neimu į galvą. Gėrimo skonis nuostabus. 

Dar patogiau įsitaisiusi ant kėdės, sužvejoju kuprinėje au- 
sines, mobilųjį ir imu klausytis „La Breve Vita“. Užsimerkiu, 
linguoju galvą muzikos ritmu ir kvėpuoju. Šaunu, kad pate- 
kau į tos grupės koncertą. Man ji patinka. Jų dainų žodžiai 
prasmingi, kiekviena daina yra tikras pasakojimas apie mūsų 
praeities ir ateities klaidas. Daugumos priedainių žodžiai 
itališki. 

Visiškai pasinėrusi į muziką, pajuntu kažką judant priešais. 
Tuoj pat atsimerkiu, o širdis vos neiššoka iš krūtinės. Išvys- 
tu skvarbų akių žvilgsnį. Staiga pašoku, ausinės nukrinta ant 
stalo. 

- Labas, - pasisveikina vaikinas. 

- Išgąsdinai mane, - žiopčioju, prisidėjusi ranką prie krūti- 
nės, ir stengiuosi lygiai alsuoti. 

Tai viso labo Dinas. Atrodo taip, tarsi būtų bėgęs maratoną, 
bet pasidavęs ir nepasiekęs finišo linijos, nors ši buvo jau čia 
pat. Vaikino skruostai raudoni, veidas išpiltas prakaito, plaukai 
susitaršę. 

- Kaltas, - atsiprašo jis, liūdnai šypsodamasis. - Pirkausi 
kavos ir pamačiau tave. 

Mano akys nuslysta prie puodelio išsinešti Dino rankose. 
Vėl pažvelgiu jam į veidą. 

- Ką tik baigei mankštintis klube? 

- Ar iškart matyti? - Dinas nusibraukia kaktą atpakalia 
ranka ir nusijuokia. 

Papurtau galvą ir vėl gurkšteliu latės. 

- Ne, - įpusėjus kavą, dingteli vienas klausimas. Prieš jį iš- 
tardama, nuryju seilę. - Taileris su tavimi? 

Apžvelgiu kavinukę, ieškodama žaliaakio tamsiaplaukio 
vaikino, bet Dinas atsako, kad jis išvažiavo į Malibu vaškuoti 
mašinos, ir aš liaujuosi žvalgytis. 

- Ak, - tariu. Nusivylusi įsispoksau j kavą, pirštu vedžioju 
aplink puodelio kraštą. - Nesistebiu. 

- Ko klausaisi? - pasmalsauja Dinas. Pasilenkęs per stalą, 
paima mano telefoną ir, išvydęs ekranėlyje grupės pavadinimą, 
nušvinta. - Negali būti! 

Droviai gūžteliu pečiais. 

- Jų muzika tokia gera. 

- Kokia daina tau patinka labiausiai? 

- Ak, Dinai, sunkus klausimas, - suvaitoju. Pakreipusi gal- 
vą, paremiu skruostą delnu ir peržiūriu visų trijų grupės albu- 
mų dainas, kol apsisprendžiu. - Veikiausiai „Susilaikyk“. 

Atsilošęs vaikinas suneria rankas ant krūtinės. Paskui su- 
čiaupia lūpas ir papurto galvą. 

- Neįtikima. 

-Ką? 

Dinas patyli. Rudomis akimis ilgai žvelgia į manąsias, pas- 
kui nedrąsiai nusišypso. 

- Ji ir mano mėgstamiausia. 

Visai nenoromis irgi šypteliu jam, net lūpą įsikandu. 

- Nuostabi daina. 

- Tikrai, - pritaria vaikinas. Drovi šypsenėlė virsta plačia 
šypsena. Jis stebeilija į mane, tarsi gėrėdamasis, kaip siurbčioju 
latę. Paskui atsisėda priešais. - Turiu pavaišinti tave kava, - 
galiausiai sako ir išsitraukia piniginę iš džinsų kišenės. Apžiū- 
rėjęs kelis skyrelius, išima ir padeda ant stalo suglamžytą pen- 
kių dolerių banknotą. - Penki žalieji išlaidoms padengti. Tavo 
pačios. 

Papūtusi lūpas, dviem pirštais - nykščiu ir smiliumi - pa- 
imu sulamdytą pinigą ir pašnairuoju. Kitoje banknoto pusėje 
per visą Linkolno memorialą puikuojasi užrašas juodu rašalu. 
Kuo labiau susitelkusi į jį žiūriu, tuo greičiau suvokiu prasmę. 
IDENOS PINIGAI UŽ BENZINĄ. Išsižiojusi spoksau į Diną. 

- Išsaugojai juos? - klausiu. - Ir užrašei šitai? 

- Kad nepamirščiau atiduoti. 

- Bet aš nenoriu atsiimti. 

- Labai blogai, - pareiškia vaikinas, kukliai šypsodamasis 
apgniaužia mano pirštus ir paleidžia ranką. 

Juokdamasi ir purtydama galvą, įkišu banknotą į kuprinę. 
Paskui dideliais gurkšniais imu gerti kavą, taip pat daro ir 
Dinas. 

Gėrimas labai karštas, tad vaikinas ima pūsti į puodelį, pas- 
kui klausia: 

- Ką šiandien veiksi? 

- Tikriausiai grįšiu namo, - kai vėl pažvelgiu Dinui į akis, jis 
smalsiai kilsteli antakį. - Čia, Santa Monikoje, - pasitaisau, - 
dar ne į Portlandą. 

- Taip ir pamaniau, - stodamasis sako vaikinas. Jis pasiima 
savo puoduką, priglaudžia prie lūpų ir atsargiai nugeria gurkš- 
nį. Tada žvilgteli pro langą ir vėl papučia gėrimą. 

- Gal pavėžėti tave? 

Jau supratau, kaip gera neturėti automobilio, atsidūrus kita- 
me mieste. Nereikia nė prašyti, žmonės iš gailesčio patys siū- 
losi pavėžėti. 

- Jeigu gali, - atsakau. Šiaip ar taip, neturiu vairuotojo pa- 
žymėjimo. 

- Puiku, - sako Dinas. - Eime. 

Išgeriu paskutinį gurkšnį latės, įsidedu ausines kuprinėn ir 
persimetu dirželį per petį. Dinas jau išėjęs, atvėręs laiko man 

duris. Giedras dangus ima niauktis. Nustebusi pažvelgiu į de- 
besis. 

- Kur dingo saulė? 

Nenuleisdamas akių nuo gatvės, jis patraukia pečiais. 

- Kitaip nei daugelis mano, Auksinėje valstijoje irgi lyja, - 
išvydęs tarpą automobilių virtinėje, Dinas kumšteli man alkū- 
ne ir mes žaibiškai perbėgame į kitą bulvaro pusę. Pastebiu, 
kad vaikinas įspraudęs mašiną į siauriausią tarpelį, ir svarstau, 
kaip jam šitai pavyko. - Kiekvieną vasarą čia kyla audringos 
liūtys ir trunka, tarkim, visą dieną. Ateina tarsi iš niekur ir esti 
labai smarkios. 

- Tikriausiai pridaro daug žalos? 

- Aha, - atsako Dinas, - pažadu, kad pamatysi tokią liūtį 
dar prieš grįždama į Portlandą. 

Kai vaikinas atrakina automobilį, atidarau keleivio dureles 
ir įslystu vidun. 

- Lietumi manęs nenustebinsi. Portlande lyja aštuonis mė- 
nesius per metus. 

- Turbūt tai užknisa? 

Važiuodami į mano namus, plepame apie viską: apie lietų, 
sniegą, kavinukes ir skanius kavos priedus. Man patinka kara- 
melė, Dinui cinamonas. Prievažoje neišvystu Tailerio automo- 
bilio, ir mano nuotaika sugenda. Nemačiau įbrolio nuo anks- 
tyvo ryto ir jau pasiilgau, kad ir kaip apgailėtinai ar beviltiškai 
tai atrodytų. 

- Ačiū, kad dar sykį pavėžėjai, - sakau suglumusi. Dinui 
pareiškus, kad nėra už ką dėkoti, man iškaista skruostai, o pas- 
kui galvoje tvyksteli puiki mintis, kad net vypteliu, nusijuokiu 
ir vos neprunkšteliu. Pasiimu kuprinę ir vėl susižvejoju ban- 
knotą - savo penkis dolerius su netvarkingu Dino užrašu ant 

Abraomo Linkolno memorialo. Pagaliau aptikusi nušiurusį pi- 
nigą, padedu jį ant prietaisų skydelio. - Už benziną, - sakau. 

Dinas nusikvatoja ir papurto galvą. 

- Iki kito karto, - taria jis. 

Mudu atsisveikiname, išlipu iš automobilio ir patraukiu į 
namus. 

Tailerio mašinos nėra, bet reindžroveris stovi prievažoje, 
vadinasi, Ela namie. Eidama koridoriumi, negirdžiu jokių gar- 
sų. Dirstelėjusi pro svetainės duris, išvystu pamotę ant odinės 
sofos. Ji sėdi sukryžiavusi kojas, šalia pasidėjusi krūvą nuo- 
traukų albumų. 

- Tai ar pavyko pamatyti Beną Afleką? - klausiu įeidama į 
kambarį. 

Išvydus mane, mėlynos Elos akys blyksteli - ji užverčia al- 
bumą. 

- Na, Holivude yra daugybė žmonių ir automobilių, tad 
pasakiau berniukams, kad nemokėsiu už stovėjimą. Nuvežiau 
juos pasisvečiuoti pas draugus. 

Nusijuokiu ir galva mosteliu į albumų stirtą. 

- Kokias nuotraukas žiūri? 

- Ak, nieko įdomaus, - greitai atsako Ela. - Tiesiog seni pri- 
siminimai. Namie nieko nebuvo, todėl sumaniau užlipti į palė- 
pę, pasiimti albumus ir perversti, iki grįšite. Berniukai nemėgs- 
ta, kai žiūrinėju jų vaikystės nuotraukas, - slopindama juoką, 
moteris nudelbia akis ir perbraukia albumo viršelį pirštais. 

- Ar galiu žvilgtelėti? - priėjusi prie sofos, stumteliu albu- 
mus, kad galėčiau atsisėsti. Įsitaisau šalia Elos ir susikeliu kojas 
ant sofos. 

Moteris truputį susinervina, vėl lėtai atverčia albumą ir pa- 
deda mums abiem ant kelių. 

- Šios darytos, kai gimė Čeisas, - sako ji. 

Išvystu ne vieną nuotrauką, kurioje įamžintas naujagimis, 
įvyniotas į mėlyną apklotėlį. Mažylis guli ligoninės lovelėje. Vi- 
sose kūdikis verkia, jo skruostai kone violetiniai. Ela perverčia 
puslapį. Šįkart Čeisą glėbyje laiko man nepažįstama vidutinio 
amžiaus moteris, kitoje - panašaus amžiaus vyras. 

- Berniuko seneliai, - tyliai paaiškina man Ela. Moteriai 
verčiant puslapius, pastebiu keletą tuščių vietų, težymu nuo- 
traukų apybrėžos. Paskui Ela stabteli prie, matyt, jai svarbaus 
puslapio, nes nusijuokia: - O Dieve, aš ilgais plaukais! 

Čeisas čia keliomis savaitėmis vyresnis, jo plačios akys nera- 
mios. Gerokai jaunesnė Ela laiko sūnų prieš objektyvą. Moters 
veidą gaubia ilgi šviesūs plaukai, ji plačiai šypsosi, tarsi nuo- 
trauka būtų daryta juokaujant. Ela atrodo labai jauna, laiminga 
ir nekamuojama rūpesčių. Rodos, tą akimirką jos gyvenimas 
puikus. Šalia mamos stovi nedidelis berniukas sučiauptomis 
lūpomis ir laikosi įsikibęs į raudonas sportines jos kelnes. Iš 
šviesių plaukų spėju, kad tai Džeimis, šiose nuotraukose jam 
kokie treji metukai. 

- Nieko įdomaus, - atsiprašo Ela ir paima kitą albumą. - 
Šis Tailerio. 

Išgirdusi jos žodžius, imu labiau domėtis. Įsitaisau pato- 
giau, prikandu lūpą ir įbedu akis į albumą juodais viršeliais, o 
įmotė atverčia pirmą puslapį. Tuščias. Tada ima versti kitus. Jie 
irgi tušti. Galiausiai šeštame aptinkame dvi nuotraukas. Inku- 
batoriuje guli labai mažas, gležnas rožinis kūdikis. 

- Jis gimė mėnesiu anksčiau, - sako moteris. - Turėjo gimti 
liepą, o gimė birželį. 

- Nežinojau to. 

Perverčiame dar kelis tuščius puslapius, kol vėl randame 
nuotrauką. Tamsus kambarys, Ela guli lovoje, Taileris susisu- 

kęs greta. Čia moteris atrodo dar jaunesnė, vos ne paauglė, gal 
tik metais vyresnė už mane. Ilgi plaukai suimti j netvarkingą 
arklio uodegą, akys pavargusios. Ela atrodo išsekusi, todėl nie- 
ko nesakau. 

Paskutiniame albumo puslapyje Taileris jau nebe menkas 
kūdikis, o paūgėjęs berniukas, tvirtai stovintis ant kojų. Jis vilki 
juodą smokingą ir šypsosi fotografui, nejučiomis nusišypsau 
ir aš. Man puikiai pažįstami šie tamsūs plaukai ir žalios akys. 
Taileris visai nepasikeitęs. 

- Ši nuotrauka daryta mano vestuvių dieną, - tyliai sako Ela. 

Keistoka girdėti šiuos žodžius, nes esu naujojo jos vyro du- 
kra, bet man vis tiek labai įdomu. 

- Kada susituokėte? 

- Kai man buvo dvidešimt vieni. Prie altoriaus mane vedė 
Taileris, nes su tėvais nesikalbėjau. Vaikui buvo tik ketveri, bet 
jis su malonumu atliko šią pareigą. 

Ela užverčia albumą ir padeda į šalį. 

- Tai viskas? - nepatikliai klausiu. - Viso labo aštuonios 
nuotraukos? 

- Albumas buvo pilnas, - prisipažįsta moteris liūdnu balsu, 
kalbėdama ji nusuka akis, bet šypteli, tarsi viskas būtų gerai. - 
Taileris beveik viską sudegino. 

Suraukiu antakius. 

- Sudegino? 

- Sukūrė laužą užpakaliniame kieme, - gūžtelėdama pe- 
čiais pasakoja Ela. - Buvo nemažai nuotraukų, kurių jis ne- 
norėjo pasilikti. Leidau taip daryti, nes tikėjausi, kad pasijus 
geriau. 

Kol nepradedu daugiau klausinėti, įmotė atsikrenkščia ir 
paima kitą albumą, tikriausiai Džeimio, bet, jai dar nespėjus 
atversti pirmo puslapio, išgirstame atsidarant laukujės duris. 

- Ela, - kažkas sako. 

Mudvi su pamote tikėjomės, kad parėjo Taileris, bet šis bal- 
sas moters, atpažįstu jį. 

- Užeik, Tifane, - pakviečia Ela, patvirtindama mano spėji- 
mą. Stebiuosi, ką čia veikia ta mergina. 

Tifanė kaipmat atsiduria prie svetainės. Atidariusi duris, 
linkteli galvą. 

- Sveika, Idena. 

- Labas, - vengiu žiūrėti jai į akis, tarsi būčiau narkotikų 
prekeivė, o ji federalinė agentė. 

- Ar Taileris namie? 

Ela paduoda man albumą ir atsistoja, tada pasilygina drabu- 
žius ir žingteli prie Tifanės. 

- Hmm, nemačiau jo visą rytą, - sako moteris. - Mėginai 
skambinti? Gal jis vis dar sporto klube? 

- Skambinu nuo praėjusio vakaro, - prisipažįsta Tifanė. - 
Taileris atmetė visus mano skambučius. Jei jau prakalbome 
apie buvusį vakarą, kur jis buvo? 

Ela susiraukia. 

- Argi su tavimi? 

Tą akimirką mano širdis liaujasi plakusi, kraujas virsta ledu. 
Išsižiojusi spoksau į abi moteris, o galvoje sukasi vienintelė 
mintis: mudu su Taileriu visiškai susimovėme. Nenutuokiu, 
kodėl vaikinas manė, kad vakarykštis mūsų melas neiškils 
aikštėn, ir kodėl sutikau jį palaikyti. 

Manau, kad krisiu negyva, bet vėl išgirstu atsidarant lauku- 
jės duris. Šįkart pasirodo tas, kurio laukėme. Išgirstu Tailerį 
pirmiau nei pamatau. Eidamas koridoriumi, jis tarsteli sodriu 
balsu: 

- Ką tu čia veiki? 

Tifanė lyg niekur nieko atsigręžia į svetainės duris. 

- Kur praleidai praėjusį vakarą? 

- Juk sakiau, - taria Taileris. Per Tifanės petį matau tik pusę 
jo veido. Vaikinas skubiai nuryja seilę. - Buvau su draugais. 

- Taileri, - piktai prabyla Ela, žengdama prie sūnaus. Iš vei- 
do suprantu, kad mintyse jis keikiasi, - sakei man, kad pralei- 
dai vakarą su Titane. Kur buvai iš tiesų? 

- Dieve mano, - suaimanuoja vaiknas, - negi tai svarbu? 

Apsigręžusi Ela pažvelgia man į akis. Jau kuris laikas esu 

sulaikiusi kvapą ir baiminuosi, kad mano veidas ima mėlti. 

- Idena, kur nuvažiavo Taileris? 

Visų akys įsminga į mane. Elos žvilgsnis griežtas, Tifanės 
veidas piktas, įbrolis žiūri išplėtęs akis, lyg melsdamas manęs, 
kad ką nors sugalvočiau ir visko nesugadinčiau. 

- Hmm, išleido mane prie Meganos namų ir, užuot važia- 
vęs pas Tifanę, - visa širdimi viliuosi, kad įtikinamai meluo- 
ju, - nusprendė susitikti su draugais. 

- Girdėjai? - burbteli Taileris ir, norėdamas paimti Tifanę 
už rankos, žingteli artyn, bet mergina nubloškia jo ranką. 

- Nepūsk man miglos, - sušnypščia ji, uždeda ranką jam 
ant krūtinės ir išstumia į koridorių. - Idena, eime su manimi. 
Tuoj pat turime pasikalbėti su Reičele ir Megana, - iš Tifanės 
žvilgsnio suprantu, kad prieštarauti neverta, tad paklustu. 

Padedu į šoną albumus ir pakylu nuo sofos. Man priėjus 
prie Tifanės, ji čiumpa mane už riešo ir išvelka iš svetainės į 
koridorių. Tempdama pro šalį, tyčia atsitrenkia į Tailerį. 

Sugniaužęs kumščius, vaikinas nulydi mus įsiutusiu žvilgs- 
niu. Mudvi su Tifanę išeiname pro laukujės duris. Nespėju nė 
apsiauti - Tifanė velka mane per pievelę basą. Neturiu ko rink- 
tis, tik lipti į jos automobilį. 

Vos atsisėdusi prie vairo ir uždariusi dureles, mergina pra- 
trūksta raudoti. Siaubingai kūkčioja, užsidengia veidą delnais 

ir verkia, užsikniaubusi ant vairo. Nuo pastangų atgauti kvapą 
jos krūtinė smarkiai kilnojasi. 

- Ar tau viskas gerai? - klausiu ir tuoj pat subaru save. Kur 
ten bus gerai. Grįžteliu ir ramindama glostau Tifanei nugarą. 
Rodos, tai nepadeda. - Kas nutiko? 

Ilgokai pakukčiojusi, mergina pakelia galvą ir nykščiais nu- 
sišluosto akis. Išsukusi į kelią ir prisisegusi saugos diržą, vis 
dar trūksmingai alsuoja. 

- Nepatikėsi, - suinkščia ji, blakstienų tušui tekant skruos- 
tais, - Reičė ir Megė laukia prie mano namų. Man tiesiog rei- 
kia... man reikia išsilieti. 

Tylėdamos važiuojame iki Tifanės namų. Laimė, ji gyvena 
netoli. Abejoju, ar ištverčiau Tifanės sriūbavimą ilgiau negu 
dešimt minučių. Bet ir tiek pakanka, kad man sugniaužtų pa- 
širdžius. Esu tikra, kad dėl merginos ašarų kaltas Taileris. 

Reičelės ir Meganos automobiliai jau stovi Tifanės prieva- 
žoje. Vos mus išvydusios, jos greitai išlipa ir bėga prie mūsų. 

- Ak, Tife, ar nutiko kas nors baisaus? - Reičelė pirmoji 
išskečia rankas ir tvirtai apglėbia draugę. - Nepamiršk, kad 
Taileris mano kaimynas, todėl naktį galiu lengvai įsmukti į jo 
namus ir, jei panorėsi, nupjauti jam kiaušius. 

Dabar jau tikrai žinau, kad kaltas Taileris. Pirmiau maniau, 
jog Tifanė nusiminė, kad vaikinas pasirinko ne ją, o draugus. 
Bet dėl to tikrai neverta raudoti. Taigi esama rimtesnės prie- 
žasties. 

- Kiek sykių įspėjome tave? - klausia Megana, imdama 
draugę už rankos ir vesdamasi prie didžiųjų durų. - Tife, juk 
žinai, kad tai ne pirmas kartas. 

- Kiti kartai buvo tik gandai, - suaimanuoja Tifanė, vėl gar- 
siai kūkčiodama. - Šįkart turiu įrodymą! 

- Kokį įrodymą? - klausiu, kai visos sueiname į namą. 

Nė viena iš mūsų kol kas nesupranta, kodėl ji taip verkia. 

- Idena, dėl Dievo meilės, nesikišk, - Reičelė pašnairuoja į 
mane ir užjausdama pažvelgia į draugę. 

Tifanei neatsakius į mano klausimą, netrukus mes visos 
plačiais laiptais užkopiame į jos kambarį. Ten ji susmunka ant 
lovos. 

- Pasakok nuo pradžių, - švelniai prašo Megana, kai draugė 
ima ramiau kvėpuoti. 

Susėdame ant lovos pakraščio, tarsi Tifanė būtų karalienė, o 
mes - jos freilinos. Iš dalies taip ir yra. 

- Jau sakiau, - piktokai atšauna ji. - Rytą tikrinau pašto 
dėžutę. Tuo metu pro šalį važiavo Ostinas Kameronas, stab- 
telėjo ir paklausė, ar smagiai praleidau vakarą su Taileriu. Pas- 
kui mirktelėjo man kaip tikras iškrypėlis, nes ir yra iškrypėlis. 
Atrėžiau, kas jam darbo, o jis pasakė matęs mus vėlai vakare 
prieplaukoje. Aš ten nebuvau. 

Klydau manydama, kad pirmiau nekvėpavau. Dabar imu 
kaip reikiant dusti. Išsižiojusi spoksau į Tifanę. Suvokiu, kad 
jos ašarų kaltininkas yra ne Taileris. 

Kaltininkė - aš. 

- Ar pasakei Ostinui, kad nebuvai ten? - smalsauja Reičelė, 
tapšnodama Tifanei kelį, tarsi tai padėtų draugei nusiraminti. 

- Žinoma, - sumurma ji tarp kūksnių ir vėl apsipila ašaro- 
mis. - Po velnių, jis sakė tikrai matęs Tailerį automobilių aikš- 
telėje. Ostinas nė nesudvejojo, kad su Taileriu buvau aš - juk 
esu jo mergina. 

- Verčiau nebūtum, - burbteli Megana. - Taileris nevertas 
tavęs. 

Tifanė visiškai užsimerkia ir giliai įkvepia. 

- Kamantinėjau Ostiną, ar ten tikrai buvo Tailerio automo- 
bilis, - jis patvirtino. Sakė, atpažintų šį bet kur, o ir numeris 
atitiko. Tada paklausiau, kokia mergina buvo greta jo, bet jis 
paaiškino matęs tik jos siluetą, - staiga Tifanė kimiai suurzgia 
ir ima daužyti pagalvę kumščiais. - Po galais, kodėl jis užsi- 
tamsino langus? Maniau, dėl to, kad tai draudžiama, bet dabar 
imu suprasti, kodėl. Taip lengviau apgaudinėti merginas! 

Viešpatėliau, pamanau. Tai mano kaltė. 

- Taileris skiedė man buvęs su draugais, o mamai prišne- 
kėjo, kad susitiko su manimi! Prakeiktas melagis! - ji vėl ima 
tvatyti pagalvę kumščiais ir draskyti apklotą nagais. Bijau net 
vaizduoti, ką Tifanė darytų, jei sužinotų, kad su Taileriu bu- 
vau aš. - Jis nuolat susitikinėja su kekšėmis! Man jau bloga. 
Tuoj susivemsiu. O Dieve! - ji susiima už pilvo ir nuleidžia 
galvą. 

- Tifanė, tau reikia išsiskirti su juo, - šiek tiek globėjiškai 
sako Reičelė, lyg kalbėdama su maža mergaite apie pirmąją 
vaikų darželio meilę. 

- Bet aš negaliu! - suklinka Tifanė, plaukai užkrinta jai ant 
akių, skruostais vėl ima ristis ašaros. Mergina šluostosi jas ap- 
klotu, netrukus audinys sudrėksta. - Man reikia jo. 

- Galbūt Ostinas suklydo? - šiaip ne taip išspaudžiu klau- 
simą. Gerklė perdžiūvusi, bet iš paskutiniųjų stengiuosi, kad 
balsas nedrebėtų. Elkis nerūpestingai, liepiu sau. Tarsi būtum 
nekalta. 

- Netaukšk niekų. - Reičelė dėbteli į mane. - Idena, su- 
prantu, kad Taileris tavo šeimos narys ir taip toliau, bet prašau 
neginti jo. 

- Aš ir neginu, - prieštarauju. Jaučiuosi visiškai apgailėtinai 
ir tikrai neginu įbrolio. Ginuosi pati. 

Dvidešimt minučių klausomės, kaip Tifanė rėkia, giežia ir 
keikiasi, kol pagaliau nusiramina. Visą tą laiką sėdžiu tylėda- 
ma, labai bijodama išsiduoti. Reičelė siūlo įvairius keršto pla- 
nus, Megana kviečia eiti užvalgyti ledų, bet Tifanė atsisako. Ji 
pareiškia: 

- Jei sustorėsiu, Taileris ims apgaudinėti dar dažniau. 

Ši pastaba užgauna ir mane. Ar Tifanė nori pasakyti, kad 
stambesnės merginos nepatrauklios? Kad vaikinai nekreipia 
dėmesio į apkūnesnes? Nežinau. Bet tai vis tiek užknisa. 

Galiausiai Tifanė pareiškia norinti pamiegoti, mes šitai 
suprantame kaip liepimą išsinešdinti. Merginai reikia pabūti 
vienai, tad džiaugiuosi galėdama ištrūkti iš jos namų. Reičelė 
pasisiūlo parvežti mane, kad nereikėtų kulniuoti basai. 

- Skambink, jei ko nors prireiks, - sako Megana, mums 
trims tebestoviniuojant prie durų. Tifanė vis dar tyso skersai 
lovos. - Palaikyk ryšį su mumis. 

- Gerai, - šniurkšteli Tifanė. - Ar galiu trumpai šnektelėti 
su Idena? 

Mes susižvelgiame, mintimis maldauju draugių nepalikti 
manęs čia vienos su Tifanė. Bet, man nespėjus prasižioti, Rei- 
čelė taria: 

- Žinoma. Lauksiu tavęs automobilyje, Idena. 

Abidvi išeina. 

Tifanė patyli, įsikniaubusi į apklotą, ir prabyla slogiu balsu: 

- Tai, apie ką kalbėsimės, liks tarp šio kambario sienų. Nė 
nemanyk prasitarti Taileriui. 

- Neprasitarsiu, - cypteliu, o mano akys krypsta į korido- 
rių, ilgesingai žvelgia į laiptus. - Tikiuosi, tau viskas gerai. 

- Negerai, - atsako ji. - Paklausyk, Idena! 

- Klausau. 

Tifanė atsisėda, sukryžiuoja kojas ir patinusiomis akimis 
žvelgia j mane per kambarį. Tada sučiaupia lūpas, sukanda 
dantis ir suraukia antakius. Jos mėlynos akys blyksteli, kaip dar 
nesu mačiusi, veidas persikreipia ir pasidaro toks atšiaurus, 
kad akimirką net išsigąstu. 

- Žinau, kad praėjusį vakarą nebuvai pas Meganą, nes ten 
buvau aš. 



Z3 


Man grįžtant namo, Taileris lūkuriuoja prieškambaryje. Jo 
rankos sunertos ant krūtinės, dantys sukąsti, akys piktos, lyg 
ruošiantis žengti į bokso ringą ir sutriuškinti varžovą. Bėda, 
kad nežinau, kas tas varžovas. 

- Ką ji sakė? - niekinamai iškošia vaikinas. Artindamasis 
prie manęs, nuleidžia rankas ir sugniaužia kumščius. - Ką pa- 
sakei tu? 

Papurtau galvą ir per platų jo petį dirsteliu į svetainę. Ne- 
matyti nei Elos, nei albumų. 

- Kur tavo mama? 

- Išvažiavo pasiimti Čeiso, - greitai ir šiurkščiai atsako Tai- 
leris. - Kas, po velnių, nutiko? 

Giliai įkvepiu ir, stengdamasi viską suvokti, įsmeigiu akis į 
niūrų Tailerio veidą. Esu mirtinai išsigandusi. 

- Praėjusį vakarą mus matė vienas žmogus, - išpyškinu ir 
pajuntu kylant tulžį gerklėje. - Ostinas Kameronas... Jis papa- 
sakojo Tifanei. 

Taileris priblokštas išplečia akis, paskui jo žvilgsnis vėl tam- 
pa ledinis. 

- Tyčiojiesi iš manęs? - suriaumoja jis, rodos, nešamas 
adrenalino bangos. Vaikinas trenkia kumščiu sau į delną, 

krumpliams atsimušus į odą, pasigirsta garsus pokštelėji- 
mas. - Sutrinsiu tą šunsnukį į miltus... 

- Niekas nežino, kad su tavimi buvau aš, - skubiai pertrau- 
kiu Tailerį kimiu balsu. Grąžau rankas ir nudelbiu akis, krūtinę 
užgula sunkumas. - Taileri, Tifanė priblokšta. 

Ji ne šiaip sau nusiminusi, o įsiutusi. Nujaučiu, kad įtaria 
mus su Taileriu. Žino, jog mudu abu melavome, kur praleido- 
me praėjusį vakarą. Dėjau nežmoniškas pastangas pasiaiškin- 
ti, bet Tifanė aiškiai pasakė ketinanti atskleisti mano paslaptį. 
Viską apmąsčiusi, suprantu, kad galėjau meluoti įtikimiau. Ti- 
fanei spaudžiant, padrikai veblenau, kad nuslėpiau tiesą nuo 
tėčio ir Elos, nes jie mane išleidžia tik ten, kur saugu. Įtikima? 
Tik ne Tifanei. Kažin, ar išdrįsiu vėl susitikti su ja. 

Abu patylime. Taileris atgniaužia kumščius ir atsidūsta. Pu- 
siaumirka matau jį pasikasant sprandą ir persibraukiant plau- 
kus ranka. 

- Aš viską sutvarkysiu, - tyliai sako vaikinas. Tai išgirdusi, 
vėl pažvelgiu jam į akis. - Paklausyk, Tifanė įniršusi. Suprantu, 
bet galiu ją nuraminti. Pasakysiu, kad suklydau, nupirksiu ką 
nors gražaus, ji pamirš nuoskaudą, ir vėl viskas bus gerai. Tada 
mudu galėsime atsipūsti. 

Netikėdama savo ausimis, klausausi Tailerio. Paskui sučiau- 
piu lūpas, sugriežiu dantimis ir dėbteliu į jį. 

- Niekas nebus gerai, Taileri, - atkertu kapodama kiekvie- 
ną žodį. - Viskas blogai! Šitai turi liautis. 

- Kas turi liautis? 

- Šitai, - lyg pasiduodama, iškeliu rankas ir parodau į mudu. 
Pirmiausia neturėjau leisti sau pačiai taip toli nueiti. Dabar esu 
per giliai įklimpusi. Trys ugningi pasiglamžymai - daugoka. - 
Turi merginą, Taileri. Aš atsisakau būti apgavike. 

- Ir nebūsi, - tvirtai pareiškia vaikinas, paskui jo lūpų kam- 
pučiai kilsteli, jis žingteli artyn ir paima mane už rankos. Nuo to 
prisilietimo man pašiurpsta oda, o Taileris prisitraukia mane ir 
užsimerkęs lenkiasi pabučiuoti. Nedelsdama išsivaduoju iš jo 
glėbio ir staigiai atšoku atatupsta. Vaikinas lieka stovėti iškėlęs 
rankas, paskui pamažu atsimerkia ir dėbteli į mane. 

Mirkčioju, mėgindama atspėti, kokios mintys sukasi jo gal- 
voje. Turbūt Taileris visai pakvaišo. Ilgokai patylėjusi klausiu: 

- Kreti juokus? Dabar tam tikrai ne laikas. Net jei galėtum 
užtikrinti, kad Tifanė nieko nesuuos, - o ji būtinai suuos, - 
daugiau nebenoriu taip elgtis. - Žingteliu atgal, sumosikuoju 
rankomis, papurtau galvą ir nuryju gumulą gerklėje. - Dau- 
giau to nebebus. 

- Nagi, - šypsena Tailerio lūpose išblėsta, bet akyse vis dar 
matyti pasitenkinimas savimi. Pasidygėjusi nusigręžiu ir laiptų 
pusiaukelėje išgirstu: - Galime šitai išspręsti. 

- Kaip, Taileri? - griežtai klausiu, įsikibusi į turėklą ir atsi- 
gręžusi į jį. - Tėra dvi išeitys. 

- Tik dvi? 

- Dvi, - patvirtinu. Žiūrėdama į žibančias Tailerio akis, 
prisimenu Tifanę, nubėgusį blakstienų tušą, prislopintus kūk- 
čiojimus ir drėgnas nuo ašarų pagalves. Jam tai tikrai nerūpi. - 
Turi išsiskirti su ja. 

- Ne, - prieštarauja jis, smarkiai purtydamas galvą. - Ne- 
galiu. 

- Kodėl? - klausiu. 

Vaikinas ilgai svarsto. Jau manau, kad neatlaikys. 

- Todėl, kad tai daug sudėtingiau, negu tau atrodo, aiš- 
ku? Tifanės... Paklausyk, nespausk manęs, - Taileris nutyla, 
jo žvilgsnis byloja, kad ginčytis nebeverta. Nors esu labai su- 

irzusi, tik susiraukiu ir laukiu, ką įbrolis pridurs. - Kokia antra 
išeitis? 

- Pamiršti, kas buvo tarp mūsų, - šie žodžiai skaudūs, bet 
prasmingi. Jei Taileris nori likti su Tifane, mudu turime elgtis 
kaip brolis ir sesuo. Ir tiek. Jokio slapto flirto, nuvogtų bučinių, 
goslių užuominų. Bet Jei vaikinas trokšta kaip tik šių dalykų, 
turi išsiskirti su Tifane. Antraip tapsime bjauriais apgavikais. 

- Taigi jei noriu būti su tavimi, turiu nutraukti santykius su 
Tifane? - klausia Taileris, sunerdamas rankas ant krūtinės. - 
Tu arba ji, tiesa? - pasipūtėliška jo veido išraiška dingsta ir 
užleidžia vietą neslepiamam pykčiui. Vaikino akys susiaurėja 
iki plyšelių, atkišęs smakrą, jis tyrinėja mane. Nemanau, kad 
siunta ant manęs. Greičiau keikia esamą padėtį. Aš irgi. 

- Kam ta nuostaba? Ultimatumas visiškai aiškus, - sausai 
tarsteliu. - Turėjai žinoti, kad taip nutiks. 

Sukandęs dantis Taileris atlošia galvą ir paskui perbraukia 
plaukus abiem rankomis. Tada kažką sumurma panosėje, ap- 
sigręžta ir išdrožia į virtuvę. Užlipu į savo kambarį ir garsiai 
užtrenkiu duris. 

Jau kitą akimirką imu abejoti, kankinti save klausimais. 
Svarbiausias iš jų: kodėl man išvis patinka Taileris? 

Sąžiningai prisipažįstu nerandanti pagrįsto atsakymo. 
Visas tas reikalas sumautas. Pirmiausia, aš neabejinga savo 
įbroliui. Baisu ir pagalvoti, kas dėtųsi, jei apie šitai būtų su- 
žinota. Mudu būtume pasmerkti ir nekenčiami, atskirti nuo 
visuomenės ir priversti gyventi tremtyje. Bet mane glumina 
ne tik trauka įbroliui. Trikdo tai, kad Taileris turi labai daug 
ydų - turėčiau jų nekęsti, bet pakenčiu, bent kol kas. Kodėl 
taip žaviuosi vaikinu, kuriam, rodos, niekas nerūpi? Turėčiau 
smerkti jo pasipūtimą ir vyriškąjį egoizmą. Bet negaliu ilgiau 
jo niekinti už netikusias pastabas, daugybę „žolės“ suktinių ir 

per valandą išgeriamą alkoholio kiekį. Esu visiškai tikra, kad 
Taileris taip elgiasi ne vien norėdamas atrodyti kietuolis ar 
pritapti prie vaikinų, su kuriais bendrauja. Esama rimtesnių 
priežasčių. Man įdomu, ką slepia neprilygstamo vaikino kau- 
kė, kurią jis taip saugo. Taip įdomu ir žavu, kad Taileris prade- 
da man labai patikti. 

Visai to nenoriu. 

Netrukus parvažiuoja Ela su Čeisu. Ji kyšteli galvą į mano 
kambarį įsitikinti, ar esu namie. Sako, kad namuose labai tylu, 
todėl ji jaučiasi nesmagiai. Man šyptelėjus puse lūpų, įmotė 
patraukia prie kitų durų patikrinti, kaip laikosi vyriausias ir ne- 
klusniausias jos sūnus. Negirdėjau, kaip Taileris grįžo į kamba- 
rį, bet spėju, kad jį kamuoja tokios pačios mintys kaip ir mane, 
nes per sieną girdžiu jo balsą. 

Valandėlę juodu barasi, paskui Ela tartum atlyžta ir palieka 
Tailerį vieną. Svarstau, ar šitaip esti nuolatos. Ar motina mė- 
gina tartis gražiuoju, bet sūnus ją aprėkia, ir ji nusileidžia jam? 
Regis, tokie pokalbiai virtę jos kasdienybės dalimi. 

Paskui Ela ateina į mano kambarį kviesti vakarienės. Ne- 
noriu lipti žemyn, bet įmotė nesileidžia į kalbas, todėl nuseku 
paskui ją į virtuvę. Tėtis ir Čeisas sėdi įprastinėse vietose ir 
nulydi mane, einančią prie stalo, akimis. Žinoma, čia kiurkso 
ir Taileris. 

- Išalkai? - klausia tėtis, atlaisvina kaklaraištį ir atsilošia. 

- Ne, - atsakau ir prisiverčiu pažvelgti jam į akis. Vaikinas 
iš kitapus stalo taip gręžia mane mirtinu žvilgsniu, kad, rodos, 
prakiurdins odą. - Kaip sekėsi susitikimas? 

Tėtis patraukia pečiais. 

- Gerai. 

- Deivai, sakei, kad jis puikiai pavyko, - įsiterpia Ela, nešda- 
ma į stalą keptų ant grotelių šonkauliukų. 

Pažiūrėjęs į valgį, Taileris žiaukteli, o moteris prieina prie 
vyro ir uždeda delnus jam ant pečių. Tėtis dirsteli į Elą, ji ra- 
minamai glosto jam sprandą nykščiais. Jų akims susitikus, tėtis 
nusišypso. Šitaip jis šypsodavosi mano mamai, kai juodu dar 
buvo laimingi. Tokie judesiai ir žvilgsniai išnyko dar gerokai 
prieš skyrybas. 

- Hmm, susitikimas išties nusisekė, - taria tėtis, vėl pa- 
žvelgdamas į mane. 

- Šaunu, - sakau. 

Taileriui staiga atstumus kėdę, pasigirsta šaižus bruožimas. 
Jis pakyla nuo stalo. Žiūrėdamas į maistą, papurto galvą ir nie- 
kinamai nusivaipo. 

- Negaliu čia sėdėti, einu į viršų. 

Akimirksniu Elos šypsena išnyksta, bet moteris neatitrau- 
kia rankų nuo plačių vyro pečių. 

- Tuoj atnešiu tavo... 

- Turiu šį tą padaryti, - nutraukia ją Taileris ir nė neatsi- 
gręždamas nudrožia į prieškambarį. - Pasišildysiu vėliau. 

Atsidususi Ela nueina prie viryklės ir išjungia ugnį. 

- Ką gi, dviem valgytojais mažiau, - sumurma ji. 

Čeisas gerokai nudžiunga, kad prie stalo sumažėjo žmonių, 
nes vypteli ir surinka: 

- Man liks daugiau šonkauliukų! 

Nelabai smagu vakarieniauti tik keturiese. Mudu su Čeisu 
šnekučiuojamės, tėtis ir Ela nuodugniai pasakoja vienas kitam, 
ką šiandien nuveikė. Jiems nematant, įsiūlau Čeisui kelis šon- 
kauliukus. 

Vakarieniaujame gana ramiai, o paskui suskamba telefonas. 
Nieko neįtariame, kol tėtis parlekia atgal į virtuvę. Jis meta be- 
laidį telefoną ant ruošos stalo ir čiumpa automobilio raktelius. 

- Skambino Greisė, - greitai paaiškina ir išplėtęs akis žiūri į 
Elą, sunkiai kylančią nuo stalo. - Džeimis griūdamas užsigavo 
riešą. Galbūt susilaužė. Verčiau važiuokim. 

Elos veidas persikreipia, moteris prispaudžia gležną ranką 
prie kaktos. 

- Nejaugi viskas prasidės iš naujo! 

- Jis pasveiks, - tvirtai taria tėtis. - Važiuokim pasiimti. 

Ela apibėga virtuvę, patikrina, ar nepaliko degančios ugnies. 

Rūpinasi, kad, jai išvykus, namie nekiltų gaisras. Paskui stabte- 
li virtuvės tarpduryje, krypteli galvą ir pasižiūri į mane. 

- Ar judu su Taileriu galėtumėte likti namie ir prižiūrėti 
Čeisą? 

Stodamasi skubiai linkteliu. 

- Važiuokit. 

Dėkinga moteris nusišypso man, išlekia iš namų ir įlipa į 
automobilį. Nutolus variklio burzgimui, girdėti, kaip Čeisas 
šliurpia kepsnio padažą iš lėkštės. 

Kol berniukas baigia valgyti, sukraunu indus į krūvą. 

- Skanūs šonkauliukai, tiesa? 

- Nuostabūs, - pataiso jis. Padėjęs paskutinį kaulą į lėkštę, 
Čeisas nusišypso. - Gardumėlis. 

Pavartalioju akis, paimu jo lėkštę ir pridedu prie kitų indų, 
tada visus atsargiai nunešu prie indaplovės. Ketinu mesti kau- 
lus į atliekų smulkintuvą, bet laiku suvokiu klaidą ir švysteliu 
juos į šiukšlių kibirą. 

- Tai Džeimis nebe pirmąkart susilaužo riešą? 

- Ne, dažnai susilaužo Taileris, - atsako Čeisas. Jis prieina 
prie manęs, atidaro indaplovę ir ima krauti nešvarias lėkštes 
vidun. 

- Vaje, - sakau ir nusišypsau pati sau. - Maniau, kad jis 
tvirtesnis. 

Mudu su Čeisu sutvarkome virtuvę per dešimtį minučių, 
paskui berniukas patraukia į svetainę žiūrėti televizoriaus, o 
aš patikrinu, ar užrakintos laukujės durys. Dabar, kai mudu su 
Taileriu liekame namie beveik vieni, nusprendžiu, kad yra pui- 
ki proga vėl pasikalbėti su juo. Negaliu pasakyti, ar jis siunta 
ant manęs, ar ant savęs. Kad ir kaip būtų, vaikinas velniškai 
įniršęs, o man labiau patinka matyti jį gerai nusiteikusį. 

Kai atidarau kambario duris, Taileris sėdi ant lovos krašto, 
panarinęs galvą. Jo rankos sunertos, kambaryje tylu. 

- Mums patikėta prižiūrėti Čeisą, - tyliai sakau, kad Tai- 
leris atkreiptų dėmesį į mane. - Tikriausiai Džeimis susilaužė 
riešą. 

Vaikinas staigiai pakelia galvą, jo akys blyksteli, jis pašoka 
ant kojų. Veide atsispindi panika. 

- Kas atsitiko? Kur Džeimis? Kas jį nuskriaudė? 

Apstulbstu nuo tokio jausmų proveržio, o Tailerio klausi- 
mai tik suglumina mane. 

-Ką? 

Jis atsikrenkščia. 

- Klausiu, kaip tai nutiko? 

- Regis, Džeimis pargriuvo, - atsakau. Dingteli, kad Taileris 
tuoj apalps, todėl nutariu praskaidrinti jam nuotaiką: - Girdė- 
jau, ir tu buvai kažką susilaužęs, kietuoli, - kilsteliu antakius. 
Priešingai, nei tikėjausi, nuo mano pokšto Tailerio akys užsi- 
dega pykčiu ir nuostaba. 

- Kas tau tai pasakė? 

- Na, Čeisas, - staigus vaikino įsiūtis pribloškia mane; no- 
rėdama suprasti, kas jį taip įpykdė, pažvelgiu jam į akis. Nie- 
kaip neperkandu Tailerio. - Kas čia blogo? 

Jis nudelbia akis, paskui pažiūri į mane ir žingteli artyn. 

- Ką dar tau pasakė tas vaikis? 

- Nieko, - sukuždu, o Taileris, gręždamas mane akimis, at- 
siduria visai arti. 

- Tikrai? 

- Liaukis kvailioti. - Jis tarsi negirdi, ką sakau, tik varsto 
akimis visą mano kūną. - Tikrai, - skubiai priduriu. 

- Žinai ką? Nebegaliu to pakęsti, - niršiai taria vaikinas. 
Purtydamas galvą ir vengdamas susidurti su mano akimis, ap- 
sigręžia ir patraukia į vonią. - Judvi su Tifane mane užknisot. 
Nebepakenčiu jos inkštimo ir kvailų tavo klausimų. Man jau 
gana, - tarsi pritrūkęs oro, Taileris garsiai atsikvepia, įsikimba 
į kriauklės kraštą ir įsispokso į čiaupą. 

- Tu labai susijaudinęs, - sakau artindamasi prie jo iš už- 
pakalio ir plačiau atidarau duris, kad galėčiau įeiti į nediduką 
vonios kambarį. 

- Žiūrėk, kad neužsitrenktų durys, - suburba Taileris. - 
Užraktas iškleręs. 

Vaikino balsas toks, lyg jis ketintų nuplėšti kriauklę nuo sie- 
nos, todėl švelniai uždedu ranką jam ant peties, bandau nura- 
minti. Bet Taileris tik krūpteli ir atšlyja. 

- Man reikia dozės, - sušnypščia jis, karščiuojančiomis aki- 
mis žvelgdamas į spintelę virš kriauklės. Atplėšęs veidrodines 
dureles, siekia viršutinės lentynėlės, nuo jos sugraibo pluoštą 
pinigų. Pastebiu daugybę buteliukų su receptinėmis kapsulė- 
mis ir tabletėmis, nerūpestingai išmėtytų po lentynėles, bet 
dabar man tai nerūpi. 

Taileris užtrenkia spintelės duris ir apsigręžia. Įsiremiu jam 
į krūtinę, užstodama vonios duris. 

- Nė nesvajok, - iškošiu pro sukąstus dantis. 

- Idena, - sako vaikinas, palinkdamas į mane, drėgnos jo 
lūpos atsiduria man prie skruosto, kvėpavimas vėsina odą. - 
Man reikia dozės. Tuoj pat. 

Dirsteliu į pinigus, Tailerio gniaužiamus saujoje, ir truputį 
atšlyju. Tada įsmeigiu akis į jį. 

- Manai, kad kokainas viską sutvarkys, tiesa? 

- Idena, - šiurkščiau pakartoja vaikinas, - patrauk savo 
dailų užpakaliuką man iš kelio, kol neįsiutau. Turiu susitikti 
su Deklenu. 

- Aš tau neleisiu, - atkertu kaip reikiant įniršusi. Be abejo- 
nės, Taileris priklausomas nuo kvaišalų. Kaip kvaila ir apgai- 
lėtina. Ką jis sau mano? Nenori suimti savęs į rankas, verčiau 
sudirbs sau gyvenimą? Kvaišalai jam padeda užsimiršti. 

Taileris trenkia delnu į sieną man prie ausies. 

- Po velnių, ne tavo reikalas! 

Vaikinas nežino, kad tai mano reikalas, eis jis ar ne, mat 
netyčia parodo, kaip jį sustabdyti. Taileriui sučiaupus lūpas ir 
įsispoksojus į mane, apgraibom ieškau durų rankenos ir randu 
ją. Jam nespėjus pastebėti, ką darau, užtrenkiu duris, apsigrę- 
žiu ir visu svoriu užgulu jas, kol išgirstu spragtelint. 

Iškleręs, pasak Tailerio, užraktas tampa geriausiu mano 
draugu. 

Mažame vonios kambarėlyje tvyro nerami tyla. Mano širdis 
daužosi greitai ir sunkiai. Ryškioje šviesoje aiškiai matau, kaip 
žaliose Tailerio akyse atsispindi jausmų sumaištis. Įniršis pra- 
maišiui su nuostaba. 

- Tyčiojiesi iš manęs? - jis apsidairo, tarsi vonioje galėtų 
būti langas, lyg ilgas spoksojimas į keturias sienas netikėtai 
atvertų išėjimą. Bet viskas lieka kaip buvę: keturios sienos ir 
užsitrenkusios durys. 

- Ne, - atsakau pati stebėdamasi žaibišku ir vykusiu spren- 
dimu. Gerai padariau, neleisdama Taileriui išeiti. Tik dabar 
dingteli, kad mudu atsidūrėme ankštoje erdvėje ir galime taip 
pratūnoti valandų valandas. Ko gero, vienintelis būdas atida- 
ryti šias duris - nukelti jas nuo vyrių ar išlaužti, o galbūt laukti 
iki ryto, kol mūsų išvaduoti ateis sumanus kaimynas. Arba iš- 
vis nesirūpinti dėl to. 

Kita vertus, Taileriui tai rūpi. Svarbiausias jo tikslas - iš- 
trūkti, vienintelė kliūtis - užsitrenkusios durys. Vaikinas ap- 
eina mane, petimi stumtelėdamas į šoną. Suima durų rankeną 
ilgais pirštais ir stipriai paklebena, kad atšoktų užraktas, bet 
veltui. 

- Verčiau liaukis, - sakau žiūrėdama, kaip išryškėja Tailerio 
rankų venos, kai jis tampo rankeną, kol galiausiai susitaiko su 
mintimi, kad šįvakar nesusitiks su Deklenu Portvudu. 

Vaikinas nusitveria už sprando, pakelia veidą į lubas ir 
keletą kartų lėtai įkvepia, mėgindamas nusiraminti. Man pa- 
tinka Tailerio atodūsiai, patinka, kaip jis trumpam užmerkia 
akis, kaip, jam alsuojant, kilnojasi pečiai ir krūtinė, kaip iš- 
kvepiant ji subliūkšta, deguoniui išėjus iš plaučių. Surikia- 
vęs savo mintis, Taileris nuleidžia galvą ir įbeda piktą, irzlų 
žvilgsnį į mane. 

- Gailiuosi, kad man tai rūpi, - tariu. Vaikinas laukia, kad 
pasiaiškinčiau, gal net atsiprašyčiau, bet to tikrai nebus. - Tau 
tiesiog reikia rasti kitokį būdą atsipalaiduoti. Alternatyvą. Kad 
nežudytų tavęs. 

Taileris vėl apžvelgia patalpą, vis dar vildamasis ištrūkti, bet 
pamato tik savo atvaizdą spintelės veidrodyje. Negali ilgai žiū- 
rėti į save, į savo liepsnojančias akis, todėl nuduria jas. 

- Tu buvai tapusi mano būdu atsipalaiduoti, - burbteli, bet 
nebe taip šiurkščiai, kaip prieš kelias minutes. - Bet turėti ta- 
vęs aš negaliu. 

Užuot atsakiusi, tyliu. Žodžiai veržte veržiasi, bet kažkodėl 
neįstengiu jų ištarti. Tik sunkiai atsidustu. Kai galiausiai surez- 
gu atsakymą, mano balsas skamba švelniai ir tyliai, tarsi bijo- 
čiau, kad kas nors išgirs, nors esame vieni. 

- Kodėl aš esu tavo būdas atsipalaiduoti? 

Taileris pakelia akis. Vėl nepatikliai pažvelgia į mane ir link- 
teli galvą, lyg primindamas pats sau, koks turėtų būti atsaky- 
mas. Galiausiai praveria lūpas ir atsargiai paaiškina: 

- Todėl, kad šiek tiek palengvini padėtį. Todėl, kad galiu 
sutelkti mintis į tave, o ne į ką nors kita. 

Žiūriu į vaikino lūpų linkį, klausydama jo žodžių. Jie su- 
kausto mane - sustingstu prie dušo kabinos, nes suvokiu ti- 
krąją jų prasmę. 

- Ir toliau taip daryk, - sakau šiek tiek drebančiu balsu. At- 
sargiai žingteliu prie Tailerio, pati nežinodama, kuo tai baigsis. 
Nuojauta kužda, kaip elgtis. 

Vaikinas vis dar spokso į mane, nė vienas nenusukame 
akių, tik jis tankiai mirkčioja ir sunkiai kvėpuoja. Suvokiu, kad 
trokšta vienintelio dalyko. Paliečiu jam skruostą, karštą kaip 
ugnis jo akyse. 

- Sutelk mintis į mane, - prašau. 

- Tai išblaškyk mane, - prašo Taileris. Jis pakelia ranką, 
švelniai suima mano pirštus ir atitraukia nuo skruosto. Krūp- 
teliu, nes jo rankos ledinės, o veidas degte dega. Dvi visiškos 
priešybės. Kaip jis ir aš. 

- Pasikalbėkim, - pasiūlau. Atmosfera pasikeičia: įtam- 
pa virsta ramybe, garsūs riksmai - kuždesiu. Tylutėliai tariu 
žodžius, kad neišblaškyčiau jaukumo. - Mes niekad nesikal- 
bėjom. 

- Gerai, pasikalbėkim, - sutinka vaikinas. 

Atsargiai apėjęs mane, jis atsišlieja į dušinės duris ir nuslys- 
ta ant grindų. Paskui ištiesia kojas, sunkiai atsidūsta ir užsi- 
merkia, nunarinęs galvą. Spėlioju, apie ką mąsto. Apie mane? 

- Gal pakalbėkim apie Tifanę? - klausiu kuo atsargiausiai ir 
švelniausiai, nes ši tema labai opi. - Šįsyk ramiai. 

Vien tik jos vardo paminėjimas sukelia Taileriui įtampą, 
priverčia pažvelgti į mane ir įsitikinti, ar tikrai noriu apie tai 
kalbėti. Vaikino akyse išvystu keistą blyksnį, bet jis nusuka 
žvilgsnį. 

- Gerai, - iškošia pro sukąstus dantis. 

Perlipu jam per kojas ir atsisėdu ant šaltų plytelių. Atsilošu- 
si į duris, prisitraukiu kelius prie krūtinės. 

- Kodėl nenori išsiskirti su Tifane? Juk ji tau nė nepatinka. 
Pats sakei. 

Taileris žiūri į mane. Pamažu nužvelgia lūpas, rankas, apka- 
binusias kelius, vėl grįžta prie akių. Spėlioju, ar nori sąžiningai 
atsakyti man, ar laimėti laiko ir sukurpti kokį nors melą. 

- Negaliu išsiskirti su ja. 

- Bet kodėl? - vaikino atsakymas dar labiau suerzina mane. 
Juk Tifanė negrasina Taileriui peiliu, todėl nematau priežas- 
ties, kodėl jis negali nutraukti beprasmiškų santykių, kurie jam 
nieko nereiškia. 

Taileris papurto galvą ir užsidengia veidą ranka. Pasitrynęs 
akis nykščiu ir smiliumi, garsiai suaimanuoja. 

- Tifanė puikiai vaidina nuostabiausią merginą pasaulyje, 
bet ji ne tokia. Jei tik nepaklūsti jos norams, virsta psichopa- 
te. Ir per daug žino apie mane. Negaliu rizikuoti. Bent jau ne 
dabar. 

- Psichopate? - pakeliu galvą ir sutrikusi pažvelgiu į jį. - Ką 
gi ji žino? 

- Na... - Taileris užsikerta iš nesmagumo, jo veidas beveik 
skausmingas. Vaikinas įsiremia į grindų plyteles delnais. - 
Tarkim, duosiu pavyzdį. Sausio mėnesį Tifanė nugirdo, kad 
susitikinėju su mergina antradieniais per pietų petrauką. Tai 
buvo netiesa, bet ji pašėlo. Dvi savaites plūkiausi prie anglų 
literatūros esė, nes norėjau pasigerinti pažymį, bet Tifanė pa- 
sakė mokytojui, kad esė parašė ji. Pažymys buvo sumažintas, 
už sukčiavimą man buvo uždrausta lankyti pamokas. Likau vi- 
siškai apkvailintas. Tą pačią dieną Tifanė iš savo mamos elek- 
troninio pašto parašė mano mamai, kad yra susirūpinusi dėl 

mano sveikatos, nes rūkau „žolę“ mokyklos rūsyje. Tai buvo 
tiesa, bet ją žinojo vienintelė ji. Mama beveik mėnesį nesikal- 
bėjo su manimi. Tada norėjau mesti Tifanę, bet ji aiškiai pa- 
rodė, kad man tai nepavyks. Tad ir nebemėginau. Nutraukti 
santykius - ne išeitis. Tifanė gali prikrėsti daug šunybių, nes 
turi svertų valdyti mane. 

Trumpai patylėjusi klausiu: 

- Ką ji dar žino, Taileri? - mėginu įsigilinti į jo žodžius, 
suvokti jų prasmę. Iš pradžių sunkiai įsivaizduoju, kad Tifanė 
taip elgtųsi, bet paskui prisimenu, kokiomis akimis ji žiūrėjo į 
mane šįryt, kai pareiškė žinanti, jog meluoju. Išgąsdino mane. 
Kažkodėl tikiu Taileriu. Tifanė tikrai gali baisiai prikiaulinti. 

Vaikinas vengia mano žvilgsnio. 

- Ar prisimeni pirmą dieną, kai atvažiavai? 

Nustembu dėl tokio staigaus temos posūkio - nuo valdingo 
Tifanės būdo peršokama prie mano atostogų pradžios. 

- Aha. Tėtis užkniso klausimais, kepsnių vakarėlis buvo 
baisus, galiausiai įgriuvai tu. 

- Aha, taip ir buvo. - Laukiu, kada Taileris nusijuoks, bet 
jis lieka rimtas. Tiesą sakant, atrodo dar labiau sutrikęs negu 
pirmiau. - Buvau siaubingai įsiutęs. 

- Kodėl? - klausiu, ir man prieš akis iškyla vaizdas, kaip 
Taileris tą vakarą barėsi su motina, tik neatsimenu, dėl ko. Iš 
automobilio išlipo jau įniršęs. 

Vėl truputį patylime. 

- Buvau įtūžęs ant Tifanės, - pagaliau prisipažįsta vaikinas, 
vis tiek vengdamas mano akių ir spoksodamas į grindų plyte- 
les. - Norėjau trumpam pranykti ir sutvarkyti vieną reikalą, 
bet tą vakarą Tifanė sužinojo apie tai. - Tailerio balsas tylus ir 
prikimęs. Suprantu, kad vaikinas neketina iškloti, kas ten buvo 


253 



per reikalas. Matyt, toks, kokiu neverta girtis. - Tifanė paža- 
dėjo niekam neprasitarti, jei būsime pora, iki baigsime mo- 
kyklą. Štai kodėl, prasidėjus atostogoms, mėginau jai įsiteikti. 
Na žinai, veždavausi apsipirkti į „American Apparel“ prekybos 
centrą ir glamžydavausi su ja matavimosi kabinoje... - susigė- 
dęs, kad kalba apie tai, Taileris išrausta, bet aš neimu į galvą. 
Tiesiog džiaugiuosi jo nuoširdumu. - Idena, Tifanė nieko ne- 
pasakos, kol bus patenkinta, ir aš nesiskirsiu su ja. Antraip vis- 
kas išaiškės. Ji mėgsta šantažuoti žmones, kad gautų, ko nori. 
Todėl atrodo kietuolė ir priverčia paklusti, - atsidūsta jis ir 
papurto galvą. - Tifanė pasakojo, kad vaikystėje patyrė daug 
patyčių, todėl, persikėlusi čia gyventi su mama po skyrybų ir 
ėmusi lankyti mūsų mokyklą, norėjo būti tikra, kad niekas jos 
nežemins. Troško būti geresnė ir šaunesnė už visus. Turėdama 
mane prie šono, galėjo tenkinti savimeilę. Štai kodėl įstrigau 
toje marmalynėje, - baigęs kalbėti, vaikinas sudejuoja. - Kaip 
aš viso to nekenčiu. 

- Tai bent, - tariu. Tiek teateina į galvą. Taileris teisus. Jis 
tikrai nenori draugauti su Tifanė ir nieko neišsigalvoja, kad pa- 
sijusčiau geriau. Yra rimtai įklimpęs, ir, man rodos, aš tik blo- 
ginu jo padėtį. - Nežinau, ką pasakyti. 

- Neišsiskirsiu su Tifanė, - švelniai sako Taileris ir galiau- 
siai pažvelgia man į akis. Atrodo nusiminęs. Pajuntu jam gai- 
lestį, nes tikrai nežinau, ką patarti. - Bent kol kas. Šiuo metu 
negaliu rizikuoti. 

- Tai ką mes darysim? - sėdint ant plytelių, man šąla už- 
pakalis, bet stengiuosi nekreipti į tai dėmesio, tik bendrauti su 
sėdinčiu priešais mane žmogumi ir jį suprasti. 

Vaikinas griežtai pasižiūri į mane. 

- Tiesiog nenoriu kam nors sukelti įtarimų, - prataria. 

- Kokių įtarimų? 

- Dėl mūsų. - Dabar Tailerio balsas tvirtas. Dar kartą atsi- 
dusęs, jis suneria rankas ir persibraukia plaukus, timptelėda- 
mas jų galiukus - šis judesys man toks pažįstamas. Kai ką vai- 
kinas daro nesąmoningai, kai būna įpykęs ar suirzęs; gal tokie 
judesiai jam teikia trumpalaikį palengvėjimą? - Kol išsisuksi- 
me iš šios bėdos, turime elgtis kaip niekur nieko. Tai dar vie- 
na priežastis, kodėl negaliu išsiskirti su Titane. Žmonės imtų 
spėlioti, kodėl taip padariau. Kol kas ji turi likti mano mergina, 
visi prie to įpratę. 

- Bet šitaip elgtis su ja negražu, - tyliai sakau. Mintyse vėl 
iškyla ašarotas Tifanės veidas šįryt, kai ji nevaldomai kūkčiojo, 
įsikniaubusi į apklotą, kad išlietų sielvartą. Mudu ją įskaudi- 
nom; nors atrodo, kad tai nutiko labai seniai, praėjo viso labo 
kelios valandos. Galbūt Tifanė vis dar eina iš proto, o. mudu 
su Taileriu balansuojame ant pavojingos ribos, kurios nevalia 
peržengti. Taileris susijęs su Titane tokiais ryšiais, kokių negali 
nutraukti, galbūt yra verčiamas būti jos vaikinu, ir vis dėlto ne- 
turime teisės jos apgaudinėti. 

- Idena, pakalbėkime apie ką nors kita. Apie Portlandą, - 
siūlo vaikinas. Mūsų akims susitikus, jis krypteli galvą ir tyri- 
nėja mane. 

Sukryžiuoju kojas, suraukiu antakius, pasidedu sunertas 
rankas į skreitą. 

- Nori, kad papasakočiau apie Portlandą? 

- Kad papasakotum apie save, - sako Taileris. Dabar jo akys 
skaidrios, ryškios ir gyvos. Vaikinas spokso į mane ir nenusuka 
žvilgsnio. - Atskleisk ką nors, ko niekas nežino. 

Tailerio žvilgsnis nuoširdus, nors ugnis akyse teberusena. 
Žinau, kad galiu patikėti jam savo paslaptį, papasakoti apie 
Portlandą ir savo pažįstamus. Prireikia valandėlės mintims su- 
rikiuoti. Mano paslaptį žino tik Amelija, tad negaliu apsispręs- 

ti, ar verta patikėti ją dar vienam žmogui, bet Taileris drąsi- 
namai linkteli, tarsi stengtųsi įtikinti, kad šokčiau kartu su juo 
nuo skardžio. Ir aš sutinku. 

Keliskart giliai įkvepiu, kaupdama narsą prabilti. Tiesą sa- 
kant, ne itin norisi kalbėti. 

- Aš myliu Portlandą. Užaugau nuostabiame mieste, - ta- 
riu liūdnokai šypsodamasi, lyg prisimindama senas geras die- 
nas, kaip sako mano seneliai. - Turėjau tris artimas drauges: 
Ameliją, Alisą ir Holę. 

- Turėjai? 

- Taip, - patvirtinu. Taileris spokso į mane labai susido- 
mėjęs, stebi kiekvieną judesį, gaudo kiekvieną žodį. - Tėvams 
išsiskyrus, man buvo trylika, labai sielojausi dėl tų skyrybų. 
Verkdavau, kol užmigdavau. Mama irgi verkdavo, tėčio nebu- 
vo, neišmaniau, kaip jai padėti, ir visai užsiknisau. Tikrai už- 
siknisau, - akimirką patyliu, žinau, kad tolesnius žodžius bus 
sunku ištarti, bet kažkaip prisiverčiu, kažkaip susitvardau. - Iš 
liūdesio ėmiau daug valgyti ir per praėjusius metus priaugau 
svorio. Alisa ir Hole nuolat tyčiojosi iš manęs. 

Taileris nužvelgia mane, tad pasijuntu dar prasčiau. Mėginu 
įkvėpti oro. 

- Tu nestora, - tvirtai pareiškia vaikinas, tarsi pykdamas 
vien nuo tokios prielaidos. 

- Todėl, kad bėgioju, Taileri. 

Jis toliau apžiūrinėja mane, lyg stengtųsi perprasti mano 
mintis, kaip aš nuolat stengiuosi perprasti jo. Paskui lėtai, at- 
sargiai pasislenka grindimis ir atsiduria tiesiai priešais mane. 
Pasijuntu įkalinta tarp jo kojų. Taileris uždeda rankas man ant 
kelių - krūpteliu nuo prisilietimo. Jis paprašo: 

- Pasakok toliau. 

Mano minčių srautą pertraukia troškimas pasilenkti ir pa- 
bučiuoti jį, todėl paremiu skruostą ranka ir prisiverčiu kalbėti: 

- Dėl jų pasijutau nevykėle. - Tai tikra tiesa. Alisa ir Hole 
kiaurus metus šlykščiai elgėsi su manimi, kiekviena proga laidė 
kandžias pastabas apie mano svorį, dėl to man pakriko ner- 
vai. - Dvi merginos, kurias laikiau geriausiomis savo draugė- 
mis, kasdien šaipėsi, kad esu stora, todėl ėmiau bėgioti. Nu- 
stojau bendrauti su jomis, bet jos vis tiek liežuvavo man už 
nugaros. Man sunku, nes Amelija... Amelija vis tiek draugauja 
su jomis, nors visada palaiko mane. 

- Idena, tai todėl kaskart sakai esanti nealkana, tiesa? - 
tvirtu balsu klausia Taileris, tarsi vienintelis būdas atkreipti 
mano dėmesį - tai kreiptis vardu. 

Išsižiojusi spoksau į jį, suglumusi dėl tokio atidumo. Net tė- 
tis nieko nematė. Antra vertus, jis visada buvo savanaudis. 

- Pastebėjai šitai? 

- Tik dabar. - Taileris nužvelgia mano kojas ir pirštais švel- 
niai nubėga nuo kelių iki šlaunų. - Žinok, aš visiškai nesutin- 
ku su tomis merginomis. Gaila, kad jos taip elgėsi, - nuleidęs 
galvą, vaikinas glosto man šlaunis, paskui pusiaumirka dirsteli 
į mane neįtikimai valdingu žvilgsniu, ir aš pasiduodu jo jėgai, 
mėgaujuosi jo prisilietimu. 

Vaikinas mato, kaip atsipalaiduoja mano pečiai, girdi len- 
gvą mano atodūsį, junta, kaip nuo jo prisilietimo suglemba vi- 
sas mano kūnas. Tailerio galvoje sukasi tokios pat mintys kaip 
ir manojoje, nes jis liaujasi glostęs man kojas, suima už šlaunų 
ir, palinkęs į priekį, įsisiurbia į lūpas. 

Nežinia, kodėl man visad patinka, kad jis valdo padėtį. Tarsi 
atliktų visą sunkų darbą, o aš tuo metu džiaugčiausi adrenalino 
antplūdžiu. Imu priprasti prie jo bučinių. Nejučiomis apsiveju 
jam apie kaklą rankomis, šypsausi tarp bučinių. Man patinka 
tokia pažįstama pradžia. 

Netrukus Taileris paleidžia mano šlaunis, jo rankos keliau- 
ja kitur, į naujas nepažintas vietas. Bučinys darosi švelnesnis, 

nes vaikinas svarsto, kaip paliesti mano kūną, ir trumpam pa- 
miršta lūpas. Jo rankos stabteli prie mano marškinėlių krašto, 
perbraukia audinį, tarsi laukdamos mano prieštaravimo, bet 
aš nenoriu, kad Taileris liautųsi. Tvirčiau apkabinu jo kaklą ir 
karštai bučiuoju. 

Vaikinas supranta užuominą. Viena ranka apglėbęs mane 
per liemenį, kita siekia liemenėlės. Man šiurpsta oda. Paskui 
Taileris nežinia kaip sugeba pakišti ranką man po nėriniuota 
liemenėle ir vienu judesiu apimti krūtį. Atitraukia lūpas nuo 
manųjų ir trumpam atšlyja, norėdamas pažvelgti į akis, paskui 
nuberia kaklą bučiniais. Nepaleidžia manęs, sukdamas nykštį, 
glamonėja krūtį, jo ranka šalta, bet sukelia malonius pojūčius. 
Netrukus jis pakiša po liemenėle ir kitą ranką - staiga susidro- 
viu. Prisimerkusi spoksau į lubas ir nusuku veidą į šoną, o Tai- 
leris bučiuoja man kaklą, glosto krūtis. Nesu taip apdovanota 
gamtos kaip Tifanė, todėl netikėtai apima siaubinga baimė, 
kad vaikinas prapliups juokais, bet taip nenutinka. 

Jaučiu gerkle kylant aimaną, stengiuosi ją užgniaužti, nes 
esu labai sutrikusi, bet Taileris atsidūsta ir jo kvėpavimas pa- 
kutena man kaklą. Suėmusi jo smakrą, priglundu lūpomis prie 
jo lūpų, bet, prieš joms susiliejant į bučinį, susitinka mudviejų 
žvilgsniai. Sulaikę kvėpavimą, spoksome vienas į kitą - gera 
laikyti vienam kitą glėbyje ir šypsotis. 

Neturėtume bučiuotis ant Tailerio vonios kambario grin- 
dų, jo rankoms nereikėtų liesti mano kūno, o man nederėtų 
tuo džiaugtis. Šis potraukis gėdingas ir kaip tik todėl keliantis 
mums vis daugiau jaudulio. 

Ir per tai tampantis dar vertingesnis. 





Iš vonios kalėjimo mudu su Taileriu ištrūkstame po dviejų va- 
landų. Parsivežę vieną sūnų sugipsuotu riešu, tėvai randa an- 
trą, nekantriai laukiantį jų, ir nustemba, kodėl berniukas palik- 
tas vienas. Težino, kad mudu su Taileriu turime būti namie ir 
prižiūrėti Čeisą. Girdžiu piktą Elos balsą - tikriausiai moteris 
pamano, kad numojau ranka į auklės pareigas ir vėl pradin- 
gau. Paskui tėvai ima šaukti mus ir išgirsta atsiliepiant antrame 
aukšte. Tenka išsisukinėti, kad būtume išlaisvinti. 

- Nenutuokiu, kaip tai nutiko, - sakau. Begėdiškai meluoju 
pro užsitrenkusias duris. Meluoju ir neraustu. 

- Aš irgi, - priduria Taileris. 

- Ieškojau Tailerio ir netyčia užtrenkiau duris, - skiedžiu 
toliau. 

Greta esantis vaikinas užsidengia burną ranka, kad neimtų 
kvatotis. 

Tėtis sako paskambinsiąs spynų meistrui kaimynui ponui 
Fordui, kad kuo skubiau atvažiuotų. Meistrui, regis, šitai ne 
per daug rūpi, nes jis pasirodo gal po keturiasdešimties minu- 
čių. Ponas Fordas ilgai krapštosi ir gręžia, kol įveikia užraktą. 
Už darbą paprašo trisdešimties dolerių. Galiausiai mudu su 
Taileriu droviai išsliūkiname iš vonios. 

Tą vakarą daugiau nebesikalbame. Ne todėl, kad man ne- 
sinorėtų, o dėl to, kad Taileris daugiau kaip valandą čiulba 
telefonu su Tifane. Stengiasi kalbėti švelniai ir maloniai, kaip 
įmanydamas mėgina atsiprašyti už, pasak jo, atsitiktinę klaidą, 
kurią padaręs neapgalvotai ir kuri esanti visiškai nereikšmin- 
ga. Visa tai girdžiu pro popieriaus plonumo sieną, skiriančią 
mūsų kambarius. Vaikinas dumia Tifanei akis, kurpia vieną 
pasiteisinimą po kito, kol išgalvoja visą istoriją. Aiškina, kad, 
prieš jam važiuojant susitikti su draugais, kažkokia penkiolik- 
metė moksleivė iš Inglvudo užsigeidusi apžiūrėti jo automo- 
bilį ir nežinia kaip atsidūrusi jam ant kelių. Taileris gerokai 
persūdo, bet Tifanė patiki. Man vaikino atsiprašymas atrodo 
toks priverstinis ir veidmainiškas, kad noriu pramušti sieną ir 
paklausti, kokius žaidimėlius jis čia žaidžia. Susitvardau, nes 
prisimenu, kad toji moksleivė iš Inglvudo esu aš pati. 

Tą vakarą užmiegu draskoma prieštaringų minčių. Viena 
vertus, mane graužia kaltė, kita vertus, esu beprotiškai įsimy- 
lėjusi Tailerį, mane traukia jo sielos gelmių paslaptys. 

Kažin kaip ir aš tampu viena iš jų. 

* * * 

- Štai kodėl anglai vaikinai geresni už šunkaras amerikie- 
čius, - galiausiai išrėžusi penkių minučių palyginimą apiben- 
drina Reičelė. Pasak jos, anglų mielas akcentas, jie vartoja mie- 
lus žodžius ir patys yra mieli. Čia Reičelės argumentai išsenka. 

Megana turi savo nuomonę. Ji pareiškia, kad geresni yra 
prancūzai, nes mėgsta bučiuotis Eifelio bokšto viršūnėje ir 
kuždėti „je t’aime“, dalydamiesi buteliu vyno. 

Abiejų merginų samprotavimai apie europiečius vaikinus 
stereotipiški, bet aš tik nusijuokiu ir įsmeigiu akis į šaligatvį. 


260 



Esame ką tik išėjusios iš pamėgtos kavinukės; karšta latė, nusi- 
pirkta išsinešti, degina man delnus, tad atsargiai dyrinu paskui 
dvi drauges, tyrinėdama šaligatvio plyteles. 

- Idena, tark galutinį žodį - anglai ar prancūzai? - sako 
Reičelė ir staigiai atsigręžia. Jiedvi su Megana nekantraudamos 
sužiūra į mane, tarsi ketinčiau paskelbti, kas išrinktas prezi- 
dentu. 

Nerūpestingai gūžteliu pečiais. 

- Prancūzai, - atsakau. 

Reičelės veidą iškreipia pasibjaurėjimas, ji apsigręžia ant 
kulno ir ryžtingai nukaukši tolyn. Megana šypteli ir pagiria už 
gerą pasirinkimą. Paskui mudvi iriamės per pėsčiųjų srautą, 
kol prisivejame Reičelę, rodos, jau pamiršusią ginčą. 

- Brodvėjuje turime palaukti Tifės, - primena ji, kai priei- 
name promenadą ir pasukame už Trečiosios gatvės kampo. 

Šiandien siaubingai karšta, tad nenuostabu, kad žmonės 
vos velkasi, stumdosi ir ieško atgaivos parduotuvėse. Nežinau, 
kur yra Brodvėjus, bet Reičelė ir Megana tikrai žino, todėl at- 
silieku ir seku įkandin jų; traukiame į pietus nuo Trečiosios 
gatvės. Kaskart, čia atsidūrusi, pamatau parduotuvių, kurių 
anksčiau nebuvau pastebėjusi. Pavyzdžiui, „Rip Curl“ - Aus- 
tralijos bendrovės, prekiaujančios vandens sporto reikmeni- 
mis, ir „Džonio Niujorko piceriją“, labai panėšinčią į itališką ir 
primenančią man Diną. 

Prie „H and M“ Reičelė sulėtina žingsnį, pakelia saulės aki- 
nius ant pakaušio ir ima apžiūrinėti pro langus gėlėtais drabu- 
žiais aprengtus manekenus. 

- Gražūs marškinėliai, - sako ji. 

Paskui Reičelė vėl nuleidžia akinius ant nosies ir nudrožia 
tolyn. Šįkart mudvi su Megana vos spėjame iš paskos. Rodos, 

vadės statusas perėjo Reičelei, nes Tifanė laikinai išėjo iš ri- 
kiuotės. Tai ilgai netruks, nes Tifanė greit pasirodys. 

Pasiekusios promenados galą, įžengiame į Brodvėjų, čia 
promenada susilieja su Santa Monikos aikšte. Ją supa praban- 
gios parduotuvės, čia buvome užsukusios porą kartų. Praei- 
name „Nordstrom“ ir lūkuriuojame Brodvėjaus ir Antrosios 
gatvės kampe. Markstydamasi nuo saulės, Megana beveik pri- 
siglaudžia prie parduotuvės vitrinos, o Reičelė suneria rankas 
ant krūtinės ir trepena koja į šaligatvį, žvalgydamasi į automo- 
bilius. Spėlioju, ko ji dairosi. Tai labai greitai paaiškėja. 

Po valandėlės Reičelė ištiesina pečius ir nuleidžia rankas, 
jos veide atsispindi smalsumas. Paseku merginos žvilgsnį. Jis 
įbestas į baltą automobilį, ką tik sustojusį kitapus gatvės. Jo 
langai nuleisti, variklis burzgia, bet paskui nutyla. Tailerio 
mašina. Sukandu dantis. Šiuo metu tarp mudviejų tvyro tokia 
įtampa, kad būti šalia jo beveik nepakenčiama, ypač stebint 
skvarbioms draugių akims. 

- Kodėl ji šypsosi? - klausia Megana, stodamasi tarp Rei- 
čelės ir manęs. Ji siekteli savo viršugalvio ir suleidžia pirštus į 
plaukus. 

- Todėl, kad yra pakvaišusi, - abejingai atsako Reičelė. 

Kuo ilgiau žiūriu į automobilį, tuo labiau man trūkčioja 

skruosto raumenys. Apima baisus įniršis. Ant keleivio sėdy- 
nės įsitaisiusi Tifanė. Žinojau, kad taip bus. Taileris iš pat ryto 
man pranešė, kad susitiks su Tifanė, todėl nesistebiu matyda- 
ma juos drauge. 

Visos trys dėbsome, kaip porelė šnekučiuojasi automobi- 
lyje. Tifanei grįžtelint į Tailerį ir imant mosikuoti rankomis, 
šis suraukia antakius. Labai norėčiau girdėti, ką juodu kalba. 
Vaikinas išspaudžia šypseną, bet jo akys lieka rimtos. Tifanė 
persilenkia per ranktūrį jo pabučiuoti. 

- Ji pakvaišusi! - surinka Reičelė. Staigus merginos jausmų 
proveržis atkreipia aplinkinių dėmesį, bet ji, rodos, to nepaste- 
bi ir įpykusi skėsteli rankomis. Stebiuosi, kad nesviedžia kavos 
puodelio į automobilį. - Prakeikta lunatikė! 

Tą patį manau apie Tailerį. Tik nesakau garsiai. 

Užvaldo keistas jausmas, tarsi kas nors būtų uždegęs ugnį 
širdyje; netikėtai visą kūną užlieja įtūžio banga. Bandau save 
įtikinti, kad nesu pavydi. Vis dėlto esu. Taip smarkiai suspau- 
džiu puodelį, kad vos nesutraiškau. Plastikinis dangtelis at- 
sidaro ir nukrinta ant šaligatvio, iš puodelio ima kilti garai. 
Nenuleisdama akių nuo scenos kitoje gatvės pusėje, tuoj pat 
prikišu jį prie lūpų ir gurkšteliu kavos. 

Galiausiai Taileris atsitraukia nuo Tifanės. Ji kikena kaip be- 
protiškai įsimylėjusi mažametė, tarsi vėl laikytų jį po padu. Dar 
labiau įsiuntu. Tifanė turėtų nekęsti Tailerio. Juodu neturėtų 
taikytis ir būti kartu, bet yra. Ji išlipa iš automobilio ir plačiai 
šypsodamasi perbėga gatvę. 

Vis dar siurbčioju kavą, neatitraukdama lūpų nuo puodelio, 
apsimetu per daug užsiėmusi ir nieko nesakau. Tifanei priartė- 
jus, pamatau, kad Tailerio automobilis tebestovi kitapus gatvės. 
Rodos, vaikinas irgi pastebi mane. Spokso pro priekinį stiklą ir 
galiausiai nusišypso. Toks elgesys ir apgailėtinas, ir nuoširdus, 
lyg Taileris būtų patenkintas, kad išvydo mane. Prisiverčiu nu- 
sišypsoti, bet mūsų akių ryšį greitai nutraukia priėjusi Tifanė. 

Siaubingai vaitodama, Reičelė sviedžia savo kavos puodelį į 
šiukšlinę. Aiškiai matyti, kad gera Tifanės nuotaika siutina ją. 

- Kas tau darosi? 

Dirsteliu į Tifanę. Per jos petį matau, kaip Tailerio automo- 
bilis nurūksta Brodvėjumi, palikdamas susižavėjusius žioplius 
ir debesį išmetamųjų dujų. Deja, Tifanė lieka stovėti greta 
mūsų. Jos šypsena dar paplatėja, o aš kaip niekur nieko nekal- 

tai tebesiurbčioju kavą. Vis dėlto esu nusikaltusi. Tiesą sakant, 
kalčiausia iš viso mūsų būrelio. Išgeriu kavą per dvidešimt se- 
kundžių. 

- Ką? - Tifanė sumirksi didelėmis akimis, apsimeta suglu- 
musi. 

- Tą! - Reičelė parodo ton pusėn, kur ką tik pradingo Taile- 
ris. - Negaliu patikėti, kad taip lengvai jam atleidai. 

Tifanė patempia lūpą, liaujasi šypsotis, paskui suplazdena 
blakstienomis ir pusiaumirka žvilgteli į mus. Šiandienė jos iš- 
vaizda be galo skiriasi nuo vakarykštės. Vakar mergina vos ne- 
išverkė akių ir atrodė apgailėtinai. 

- Reičele, Taileris man viską paaiškino. 

- Po velnių, patikėjai jo pramanais? 

- Tai ne pramanai. 

Kurį laiką visos tylime. Reičelė krypteli galvą ir tvirtai su- 
čiaupia lūpas. Galiausiai prabyla Megana: 

- Kada nusipirkai šią rankinę, Tifanė? - įtariai klausia ji. - 
Juk ji nauja, tiesa? 

Visos sužiūrame į rankinę Tifanei ant dilbio. Ji ruda, su 
„Louis Vuitton“ ženklu, jos oda blizga saulėje. Mergina droviai 
nusišypso mums. 

- Na... - neryžtingai taria ji ir prikanda apatinę lūpą. - Ją 
man nupirko Taileris. 

- Taip ir maniau, - burbteli Megana ir suraukusi antakius 
nepritariamai papurto galvą. - Bent jau žinome, kokia Tifanės 
Parkinson atleidimo kaina: rankinė už tūkstantį žaliųjų. 

Šie žodžiai prajuokina Tifanę, bet ne mane. Sukandu puo- 
delio kraštą, kad ko nors neleptelėčiau, taip stipriai įsikertu 
dantimis į kartoną, kad jame vos nelieka skylių. 

- Taileris galėjo skirti šiuos pinigus labdarai, - pareiškia 
Reičelė persikreipusiu veidu. Sutinku su ja. Neabejoju, kad be- 

namiams jie reikalingesni nei Tifanei dar viena odinė ranki- 
nė. - Visos žinome, kad anksčiau ar vėliau vis tiek būtum jam 
atleidusi. 

- O tu prieš pusmetį negalėjai liautis tąsiusis su Trevoru, - 
atkerta Tifaftė. - Visos žinome, kad tebesi jį įsimylėjusi. 

Megana garsiai prunkšteli ir kaipmat prisidengia burną 
rankomis. Išrausta, bet vis vien kikena. Dirsteliu į Reičelę per 
puodelio viršų. Ši tyliai aikteli. Akimirką mergina atrodo su- 
trikusi, tarsi patyrusi smegenų sukrėtimą ir nebesugebanti su- 
regzti sakinio. Tikriausiai ji gerokai įsiutusi, bet tik atsidūsta. 

- Tiek jau to, - suirzusi ištaria. - Gali dovanoti Taileriui. 

- Ačiū, kad leidi, - nusišaipo Tifanė. - Ar jau galim eiti? 
Baisiai noriu „Johnny Rockets“ ledų! 

Didžiuojuosi savimi, kad sugebėjau prikąsti liežuvį, nesiki- 
šau į pokalbį ir, po velnių, apsimečiau gerianti nuostabiausią 
kavą. Kai vėl žingsniuojame Brodvėjumi pro „Nordstrom“ ir 
„Nike“, įmetu suniurkytą puodelį į šiukšlinę. 

- Paskubėk, Idena, - per petį ragina Megana, mums įėjus 
į prabangių parduotuvių rajoną, ir akimirką stabteli, kad galė- 
čiau prisivyti. Nenoromis tai ir padarau. 

Kvartalas aplink Santa Monikos aikštę pastatytas tik tur- 
čiams. Suvokiu tai, kaskart ten atsidūrusi, nes matau, kaip 
žmonės puikuojasi savo pinigais. Vyrai pasipuošę „Hugo Boss“ 
kostiumais, moterys avi aukštakulnius ir vilki madingiausias 
sukneles, kokias matai „Michael Kors“ vitrinose. Aišku, visi jie 
aptekę pinigais ir gali juos švaistyti. Kaip ir Taileris. 

Į Santa Monikos aikštės vidurį veda keturi pėsčiųjų takai, 
aplink įsikūrusios dizainerių parduotuvės. Čia viskas taip 
įmantru, unikalu ir modernu, kad pasijuntu esanti ne vietoje, 
bet vis tiek seku paskui merginas. Eskalatoriumi pakylame į 
trečią aukštą, kur įrengta lauko kavinė, ir patraukiame valgyti 

ledų. „Johnny Rockets“ yra dar vienas greitojo maitinimo res- 
toranų tinklas, kurio stokojama Oregone, nes Oregonas užkni- 
sa ir, rodos, garsėja tik lietumi. Šio ten niekad netrūksta. 

Kai prieiname prekystalį, Tifanė užsisako kažkokio ypatin- 
go ledų deserto, Megana su Reičele - nuostabaus šokoladinių 
ledų deserto, o aš paprašau vandens. 

- Vaikinai jau pakeliui, - sako Tifanė, nepakeldama akių 
nuo mobiliojo. Ji kažkam rašo žinutę - tikriausiai vienam iš 
vaikinų - ir tuo pačiu metu sparčiai kabina ledus šaukšteliu. - 
Galiausiai nusprendė, ką veiksime šeštadienį. 

- O ką mes veiksime? - išpyškinu įveikta smalsumo, ir tik 
tada suvokiu, kad tai pirmieji mano ištarti žodžiai nuo tada, 
kai pareiškiau, kad prancūzai vaikinai geresni už anglus. 

Tifanė pakelia akis nuo telefono ir nuryja ledus, ką tik su- 
sikištus į burną. Ji ilgokai spokso į mane, paskui pažvelgia į 
Reičelę ir Meganą kitapus stalo. 

- Ji turbūt juokauja? 

- Vyks kasmetis paplūdimio vakarėlis, - iškilmingai paskel- 
bia Reičelė, jos akys įsminga į mane, o šaukštelis pakimba ore. 
Mergina ima sukti jį ratu. - Didžiausias ir pasiučiausias vasa- 
ros vakarėlis. 

- Ak, - sakau. Greitai atkemšu buteliuką vandens ir nuge- 
riu didelį gurkšnį. 

- Jie gavo leidimą uždaryti pusę paplūdimio, - toliau aiški- 
na Reičelė, nors manęs visai nedomina smulkmenos, be to, nė 
nežinau, kas tie „jie“. - Vakarėlis skirtas tiems, kuriems jau su- 
kako dvidešimt vieni, bet pati supranti... - Reičelė žaismingai 
pasitaiso plaukus ir papučia lūpas. - Eina visi. Juk paplūdimyje 
nėra durų, priešais kurias apsaugininkai tikrintų tavo asmens 
tapatybės kortelę. 

- Apsaugininkai? 

- Ten kyla daug muštynių, - sako Tifanė. - Ir, aišku, ten 
būdamas negali gerti, nes tai vieša vieta. Kitaip būsi suimtas - 
daugeliui taip nutinka. 

- Taigi turi išgerti dar prieš vakarėlį, - staigiai pertraukia 
ją Reičelė. - Negali padauginti, kad nebūtum apkvaitusi ar pa- 
našiai, antraip atkreipsi dėmesį į save ir būsi išspirta kaip ne- 
pilnametė. 

Tifanė padeda mobilųjį ant staliuko ir, prisitraukusi ledus, 
lėtai kabina šaukšteliu. Metusi į mane reikšmingą žvilgsnį nu- 
sišypso ir sako: 

- Vargu ar mums reikia jaudintis, kad Idena pasigers. 

Šiek tiek įsižeidusi sučiaupiu lūpas ir prisimerkiu, o Tifanė 

ir Reičelė slopina juoką. 

- Ką nori pasakyti? 

Tifanė susižvelgia su Reičele ir jos šypsena virsta vypsniu. 
Mergina pakelia šaukštelį prie lūpų. 

- Tu tiesiog ne... 

- Kas ne, Tifanė? - įsikandu liežuvį, galvoje kirbant gau- 
sybei atsakymų. Ne kietuolė? Nepopuliari? Nekomunikabili? 
Negraži? Kitaip tariant, ne tokia kaip jos? 

- Ne nutrūktgalvė, - atsako Tifanė ir vėl įninka į ledus. 

Ar tai aš ne nutrūktgalvė? Noriu prunkštelėti kaip Megana, 
bet įsigudrinu užgniaužti juoką. Ak, Tifanė, pamanau, galiu 
tave patikinti, kad esu velniška nutrūktgalvė. Jeigu tik mergi- 
nos žinotų... 

Nesulaukusi atsakymo, Tifanė nuryja kąsnį ir vėl įsispokso 
į mane. 

- Kur buvai antradienio vakarą? 

- Antradienio? - sukuždu, o gal cypteliu. Antradienio va- 
karą buvau prieplaukoje su Taileriu. Tikrai ne pas Meganą, ir 
Tifanė tai žino. 

- Aha, antradienio, - laukdama atsakymo, ji mirkteli. Ne- 
nutuokiu, kodėl Tifanė vėl to klausia manęs. Tarsi norėtų pri- 
griebti meluojant, tarsi viltųsi, kad netyčia išpliurpsiu tiesą 
prie visų merginų. 

Reičelė irgi klausiamai žiūri į mane, palaikydama Tifanę. 
Man sudrėksta delnai. Megana vėl prunkšteli, net imu manyti, 
kad į jos ledus įberta kvaišalų. Mergina be paliovos kikena. 

Tifanė sunkiai atsidūsta. 

- Kur iš tiesų buvai? 

- Dievulėliau! - suklinka Reičelė, pašoka ir persilenkia per 
stalą. - Tu smaginaisi su Džeiku! 

Tifanė pažvelgia į draugę. 

- Aš irgi taip manau. 

Man be galo palengvėja. Ačiū Dievui, kad ji taip mano. 
Nuolat nerimavau, jog supras, kad antradienį prieplaukoje su 
Taileriu buvau aš, bet jai šitai nė nedingteli. 

- Galbūt, - šypteliu ir nusuku akis. Verčiau tegu merginoms 
atrodo, kad slapta susitikinėju su Džeiku, o ne su Taileriu. 

Šitai išgirdusi, Reičelė beveik užsigula ant stalo. Prasižiojusi 
ji smarkiai purto galvą, lyg netikėdama savo ausimis. Negaliu 
jos kaltinti. Aš irgi netikėčiau. 

- Ar pasiekėte trečią bazę? Papasakok, Idena! 

Megana ima taip nevaldomai kikenti, kad visos trys suglu- 
musios sužiūrame į ją. Ji kandžioja lūpą, norėdama nuslopinti 
juoką, bet galiausiai užsimerkia ir atsiprašo. Iki šios akimirkos 
nesupratau, kad visą tą laiką rašė žinutes. 

- Mege, ko juokiesi? - suirzusi klausia Tifanė. 

- Atsiprašau, - vėl prajunka Megana, nors ir labai stengda- 
masi tvardytis. - Susirašinėju su Džeradu. Jis labai linksmas. 

- Kas, po galais, tas Džeradas? - klausia Reičelė. 

- Vaikinas iš Pasadinos! Susipažinau paplūdimyje, - atsako 
Megana, nusišypso Tifanei ir priduria: - Atvažiuos su draugais 
į šeštadienio vakarėlį. 

- Dieve mano, judvi su Idena esat slapukės! - Reičelė sune- 
ria rankas ant krūtinės ir pakelia akis į dangų. - Abidvi ben- 
draujat su vaikinais ir nieko mums nepasakojat! 

- Tu mums irgi nieko nepasakojai apie Trevorą, - žaismin- 
gai vypteli Tifanė. - Sužinojome tik todėl, kad praėjusiais me- 
tais Megė užtiko jus Džeisono vakarėlyje. 

- Gal pakaks, - Reičelė dirbtinai šypteli. 

Po penkių minučių pasirodo vaikinai. Nudžiungu, nes visos 
sėdime ir klausomės Meganos pasakojimo, koks linksmuolis 
yra Džeradas, net pabosta. 

Ateina Taileris, Dinas ir Džeikas. Pastebiu, kad Dinas žings- 
niuoja trijulės viduryje. Vis dar negaliu suprasti, kaip juodu su 
Taileriu gali draugauti, jei šitaip nekenčia vienas kito. Vis dėlto 
kažkaip prisiverčia nekibti vienas kitam į atlapus. Priėjusi prie 
mūsų trijulė atsineša kėdžių nuo gretimo staliuko. Taileris įsi- 
taiso prie Tifanės, bet ne per arčiausiai. Jis nežiūri į mane. 

- Taigi nusprendėme, kad prieš šeštadienio vakarėlį susi- 
rinksime pas Diną, - pasisveikinęs prabyla Džeikas. 

- Vakarėlis prieš kitą vakarėlį, - sako Dinas, šypteli ir sku- 
biai nužvelgia mus, lyg svarstydamas, ar priimsime jo siūly- 
mą. - Mes pasirūpinsime gėrimais. 

- O jūsų rūpestis - gražiai atrodyti, - priduria Džeikas. 
Tada nusivaipo, gūžteli pečiais, atsilošia kėdėje ir suneria ran- 
kas ant krūtinės. 

Reičelė per stalą meta į jį šaukštelį, vaikinas mikliai išsisuka. 

- Bjaurybe, - sumurma ji, o Džeikas kreivai šypteli. 

- Reiče, meilute, juk žinai, kad juokauju, - nekaltai taria jis, 
pakreipia galvą, tarsi kviesdamas Reičelę į žodžių dvikovą. 

- Nevadink manęs šitaip! 

Jiems kapojantis, tyliu. Baisiausiai glumina mintis, kad 
merginos mano, jog aš prieš dvi dienas mylėjausi su Džeiku. Iš 
paskutiniųjų stengiuosi būti viskam abejinga, nes šalia yra Tai- 
leris. Per dažnas žiūrėjimas gali sukelti įtarimą, bet vengimas 
žvilgtelėti į žmogų irgi ne geresnis. Kad ir kaip ten būtų, Tai- 
leris mano įbrolis. Išeitų nei šis, nei tas, jei mudu išvis neben- 
drautume. Tad kartkartėmis vis dirsteliu į jį, tikėdamasi, kad 
tuo metu pakels akis, bet niekaip nesutinku vaikino žvilgsnio. 
Jis spokso į stalą, o Tifanė pirštų galiukais glosto jam ranką. 
Taileris sėdi kaip sustabarėjęs, bet ji, rodos, to nepastebi. 
Suima vaikinui už smakro ir mėgina prisitraukti, bet jis stai- 
giai pasuka galvą, ir Tifanei belieka pakštelėti jam į skruostą, 
užuot įsisiurbus į lūpas. Paskui Taileris nudelbia akis ir išvis 
nebepakelia. 

Grįžteliu į Meganą, tikėdamasi jos pagalbos, bet mergina 
niekaip neatsiplėšia nuo telefono, prunkščia ir kikena, skaity- 
dama Džerado žinutes. Apžvelgiu visą būrelį. Kiekvienas iš jo 
narių vienaip ar kitaip erzina mane, išskyrus Diną. Įsmeigiu 
akis į jį. Vaikinas sėdi kaip tik priešais mane ir, regis, jaučiasi 
taip pat. 

- Iškrypėliai, - taria jis vien lūpomis ir nusišypso, o aš pri- 
simenu jo aprašinėtą penkių dolerių banknotą. Irgi šypteliu 
Dinui, bet Reičelės balsas grąžina mane į tikrovę. 

- Idena, gal judu su Džeiku norėtumėte pasivaikščioti? - 
klausia ji spigiu balsu ir, išplėtusi akis, įsmeigia drąsinantį 
žvilgsnį į mane. Paskui, linktelėjusi man, atsigręžia į Džeiką: - 
Skriskit, čiulbuonėliai. 

Suglumęs Džeikas pakelia antakius, regis, nori klausti, kas, 
po velnių, čia vyksta, bet susilaiko. Tada atsistoja, žvilgteli į 
mane ir parodo į eskalatorių. 

- Idena - ? 

Reičelė plačiai išsišiepia man, Dinas pakelia akis į dangų, 
susidomėjęs Taileris galiausiai atitraukia žvilgsnį nuo grindų. 
Tifanė smiliumi piešia apskritimus jam ant kaklo, bet vaikinas 
nekreipia dėmesio į tai, tik dėbso į mane. 

Džeikas lūkuriuoja, todėl skubiai atsistoju, sumurmu, kad 
ilgai neužtruksim, ir, apėjusi staliuką, prisiartinu prie jo. Ne- 
laukiu niekieno atsakymo; mudu su Džeiku patraukiame sau. 
Vinguriuojame pro staliukus per visą kavinę. 

Mums leidžiantis eskalatoriumi į antrą aukštą, Džeikas su- 
sikiša rankas į džinsų kišenes ir atsilošia į turėklą. 

- Ką visa tai reiškia? 

- Nieko ypatingo, - atsakau. Ne per daug noriu kalbėti su 
vaikinu, juoba kad kelias savaites neatsakiau į jo žinutes. Vy- 
liausi, jog atstos. Nebūtume atsidūrę tokioje kvailoje padėtyje 
kaip dabar. - Senokai nesikalbėjome. 

- Ir pats žinau. 

- Buvau užsiėmusi. 

- Numanau, - atsako jis. 

Nulipame nuo eskalatoriaus ir vaikštinėjame palei stiklinį 
barjerą aplink visą aukštą. Tarp mudviejų justi įtampa. Spok- 
some iš viršaus į žmones, nardančius iš vienos parduotuvės į 
kitą. Džeikas palinksta į priekį, suneria rankas ir pasideda ant 
barjero, aš lėtai braukiu pirštais per metalą. 

- Juk žinai, kad kitą mėnesį turėsiu grįžti namo, tiesa? - 
kalbu žiūrėdama į tolį ir nepasukdama galvos į Džeiką. Vaiki- 
nas irgi nežiūri į mane. Suprantu, kad siųsdama mus pasivaikš- 
čioti, Reičelė turėjo galvoje visai ne tai, kita vertus, ji suteikė 
man puikią progą galutinai išsiaiškinti su Džeiku. 

- Aha, žinau, - atsako jis. 

- Tai gerai, - tariu drebančiu balsu, baimindamasi, kad vai- 
kinas ne taip supras mano žodžius. - Gal galėtume likti tiesiog 
draugai? 

Džeikas vis dar nežiūri į mane, tik gūžteli pečiais ir įsispok- 
so į būrelį merginų apačioje. Tikriausiai tai abiturientės; spė- 
lioju, ar jis pažįsta jas. 

- Kaip nori, Idena, - burbteli vaikinas. - Vis tiek iš mūsų 
pažinties nebūtų išėję nieko rimto. Tiesiog nedidelis nuotykis, 
jei supranti, ką turiu galvoje. 

Mirktelėjusi atšlyju nuo barjero. 

- Tai bent. 

- O kas? - dabar Džeikas pažvelgia į mane. Atlošęs pečius 
ir primerkęs mėlynas akis, jis elgiasi taip, tarsi nieko panašaus 
nebūtų sakęs. - Maniau, ir pati tai suvoki. 

- Suvokiu, - atkertu. Staiga dingteli, kad vadindamas Džei- 
ką žaidėju Taileris buvo visiškai teisus. Nedidelio nuotykio, 
štai ko jam reikia. Jokių rimtų santykių, antraip nebūsi kietuo- 
lis. - Iki šiol netikėjau tuo. 

Nė pati nežinau, kodėl supykstu. Iš tiesų turėčiau būti pa- 
tenkinta, kad Džeikas atstojo nuo manęs, kad neįsižeidė. Šiaip 
ar taip, neįsivaizduoju mudviejų kartu. Jis puikiai bučiuojasi, 
ir anas vakaras buvo linksmas, bet šitai į nieką neišsirutuliojo. 
Esame tiesiog draugai. Glumina nebent tai, kad jis laiko save 
širdžių ėdiku. 

Atsidususi pasitrinu smilkinius. 

- Ką gi, vis tiek buvo šaunu. Nupirkai man salotų greitojo 
maitinimo restorane, ačiū už tai. 

- Jėga, - nusijuokia Džeikas, bet jo balsas truputį suirzęs. 

Iš pirmo žvilgsnio vaikinas atrodo visai mielas, bet jo akių 

išraiška verčia spėlioti, ar tik Džeikas netampa visiškai kitokiu 
žmogumi, jei reikalai klostosi ne taip, kaip jis nori. 

Nesumetu, ką atsakyti, atrodo, kad ir vaikinas nelinkęs leis- 
tis į kalbas, todėl apsigręžiu ir patraukiu prie eskalatoriaus. 
Džeikas seka iš paskos. Grįžtame į kavinę, mūsų draugai te- 
besėdi prie staliuko. Tifanė kažkaip įsigudrinusi užsirangyti 
Taileriui ant kelių. Matyt, viską atleidusi ir pamiršusi. Paste- 
biu, kad Taileris neatsako į jos meilumą. Tifanė apsivijusįjį, bet 
vaikino rankos sukištos į kišenes, veidas abejingas. 

Mums prisiartinus, Reičelė kilsteli antakius, bet aš apsime- 
tu nieko nepastebinti ir pasiimu vandens nuo staliuko. Tifanė 
pagaliau atsiklijuoja nuo Tailerio; visi septyni kalbamės apie 
šeštadienio vakarėlį. Tariamės, kokius gėrimus pirkti ir kas 
vyks paplūdimyje. Klausydamasi tik linkčioju, pritariu vis- 
kam, ką siūlo Reičelė, ir viliuosi, jog to pakaks, kad pritapčiau 
prie jų. 


* * * 

Tą vakarą, mudviem su Reičele pagaliau grįžus į Dedro aveniu, 
paknebinėju makaronų su sūriu, Elos išvirtų vakarienei, pabė- 
gioju ir netrukus krintu į lovą. Kiaurą dieną trintis aplink par- 
duotuves man buvo per sunku; išvarginta įtempto bendravimo 
ir bėgiojimo, užmiegu gerokai prieš vidurnaktį. 

Neprisimenu, apie ką galvojau prieš užsnūsdama, nors be- 
veik neabejoju, kad apie Tailerį. Apie jį mintijau ir bėgiodama. 
Visą dieną negalėjau išmesti iš galvos. Vėl prisimenu jo atva- 
žiavimą automobiliu su Tifanė, naują jos rankinę, už kurią jis 
paklojo krūvą pinigų, ir kaip jis bučiavo ją, tarsi praėjusį vakarą 
nebūtų bučiavęs manęs. Kaip paskui šypsojosi man, kaip jam 
prie akių susimetė raukšlelės. Prisimenu ir jo įprotį viską lai- 
kyti paslaptyje, ir mudviejų santykius. Šios mintys tiesiog už- 
valdžiusios mane. 

Staiga pabundu, kambaryje tamsu, namie tylu. Pusiaumir- 
ka spoksau į sieną ir girdžiu, kaip girgžteli atidaromos mano 
kambario durys. Tada suvokiu, kas mane pažadino. Įsikniau- 
biu į antklodę ir suvaitoju. 

- Nemiegi? - per kambarį atsklinda kuždesys. 

Čia Taileris. Kaipmat plačiai atsimerkiu, užsiverdamos vėl 
sugirgžda durys. 

Dabar jau ne, pamanau, bet nesijudinu. Žiūriu į sieną ir 
klausausi, kaip Taileris tyliai eina per kilimą. 

- Aha, - burbteliu. - Kiek valandų? 

- Trečia nakties, - pakuždomis atsako jis, tarsi mudu turė- 
tume nesukelti nė menkiausio garso. 

Vaikinas atsidūsta, o mano čiužinys įdumba, Taileris pake- 
lia antklodę ir įsliuogia į mano lovą. 

- Ar galiu miegoti su tavimi? 

Esu apsnūdusi, vokai merkiasi, bet lūpų kampučiai kilste- 
li - pavargusi nusišypsau. Iš karto neatsakau, todėl Taileris ima 
veblenti: 

- Turiu galvoje, ne mylėtis, o tiesiog miegoti, na, pailsėti, - 
išpyškina jis, savo kvėpavimu kutendamas man sprandą. Vai- 
kinas neliečia manęs. 

- Suprantu, ką turi galvoje, - sakau. 

Abu ilgai tylime. Girdėti tik netolygus mudviejų kvėpavi- 
mas. Kai aš įkvepiu, Taileris iškvepia, atsiranda tam tikras ri- 
tmas, ir vaikinas ima alsuoti lėčiau. Tada pajuntu, kad šiltas jo 
kūnas paliečia man nugarą, priglunda raumeninga krūtine, o 
ilgi pirštai glosto ranką. Pašiurpstu. 

- Atsiprašau dėl Tifanės, - šnibžda į ausį Taileris, kita ranka 
paglostydamas man plaukus. 

- Derėtų atsiprašyti. 

- Leisk pasiaiškinti, - vaikinas beveik maldauja, jo balse 
girdėti keista gaida. Galiausiai priduria: - Stengiuosi viską su- 
tvarkyti. 

Tebespoksau į sieną. 

- Kaip? 

- Idena, gal kartais ir nepastebėjai, bet esu įklimpęs iki 
ausų, - Taileris pasislenka nuo manęs ir apsiverčia ant kito 
šono. Tad aš galiausiai atplėšiu akis nuo sienos ir atsigręžiu jo 
pusėn. 

Dabar žiūriu jam į nugarą, žvilgsnis stabteli prie tatuiruotės 
ant peties. Paliečiu ją pirštu. 

- Aš taip nesakyčiau. Greičiau esi išmuštas iš vėžių. 

- Iš vėžių? 

- Aha, - kalbu vos girdimai. - Manau, esi išmuštas iš jų. 

- Kodėl tau taip atrodo? 

Nubėgu pirštais nuo tatuiruotės iki nugaros apačios ir grįž- 
tu prie kito peties, priglundu arčiau Tailerio, mėgaudamasi jo 
kūno šiluma. Apkabinusi jį ir užsimerkusi, sukuždu: 

- Todėl, kad neturi supratimo, ką darai ir ko sieki, - ir po 
kelių akimirkų užmiegu. 

Septintą ryto Tailerio neberandu. 




- Aš taip jaudinuosi! - sukrykščia Reičelė iš savo drabužinės 
ankstyvą šeštadienio pavakarę. Girdžiu sklaidant pakabus, ne- 
trukus ji grįžta į kambarį, segėdama liemenėlę be petnešėlių, 
su krūva palaidinukių. - Na gerai, kurią vilktis? 

Guliu ant jos lovos, pasirėmusi alkūnėmis. Krypteliu galvą, 
apžiūrinėdama drabužėlius, Reičelės traukiamus po vieną ir 
kabinamus ant durų. 

- Tą baltą prigludusią. 

Ji pasvarsto ir pritaria man. 

- Tu visiškai teisi! - akimoju nukabina visas kitas palaidinu- 
kes ir sumeta į kaugę kambario kampe, tada apsivelka baltąją. 
Ši puikiai dera prie ilgo vyšninio sijono, išsirinkto po dvide- 
šimties minučių svarstymo. 

- Ar gerai atrodau? - pašnairuoju į Reičelę ir nužvelgiu 
savo aprangą: žalią trumpą sijonėlį ir baltą korsažą, kuris, pri- 
sipažinsiu, daro mano krūtinę gerokai įspūdingesnę. Ant rie- 
šo mūviu daugybę apyrankių, bet vis tiek jaučiuosi apsivilkusi 
kasdieniškai. 

- Tai bus paplūdimio vakarėlis, - lėtai dėsto Reičelė, lyg bū- 
čiau kūdikis, dar besimokantis kalbėti. Ji klesteli ant grindų ir 
apsiauna rusvus sandalus. Mergina taip įsigilinusi į apavo rei- 

kalus, kad nė nežiūri į mane. - Atrodai gundanti. Man patinka 
tas korsažas. 

- Sakai tik dėl to, kad jis tavo, - atšaunu šypsodamasi. Nors 
sykį atrodau gundanti ir jaučiu pasitenkinimą. Neišsiskirsiu iš 
kitų. 

Reičelė pavartalioja akis ir atsistojusi ilgokai sukinėjasi prie- 
šais didžiulį veidrodį, kad įsitikintų, ar gerai atrodo. Užtikrinu 
ją, kad nuostabiai, bet ji nekreipia dėmesio į mano žodžius, tik 
išrausta. Daugiau apie aprangą nebekalbame. 

- Atvažiuosime pas Diną paskutinės, - po kelių minučių 
pareiškia draugė, užsitepusi trečią sluoksnį lūpų blizgio, ir pa- 
siunčia veidrodžiui bučinį. - Pasirengusi? - klausia manęs. 

- Reičele, - sakau sėsdamasi, - buvau pasiruošusi dar prieš 
pusvalandį. 

- Tai tiesa, - numykia ji. Juokdamasi čiumpa rusvą piniginę 
nuo tualetinio staliuko, paskui pripuola prie lovos, atkiša ran- 
ką ir suima mano riešą. Tada pastato mane ant kojų ir išplečia 
akis. - Prisimink, - griežtai sako, - gerk kiek telpa pas Diną, 
nes paplūdimyje gerti negalėsime. Jokių svaigalų. - Nuo min- 
ties, kad gerti bus galima tik ribotą laiką, jai atvimpa lūpa. 

- Suprantu, - atsakau. Reičelė paleidžia mano riešą ir nu- 
skuba prie durų, aš tuo metu apsiaunu sportbačius. Tada čium- 
pu nuo lovos pilką nertinį ir apsisiaučiu pečius. Vakarėlis vyks 
paplūdimyje, todėl nuo vandenyno gali pūsti vėjas. Eidama pro 
veidrodį vogčiomis dirsteliu į savo atvaizdą ir lieku patenkin- 
ta. - Nedelskim. 

Mudvi nusileidžiame laiptais į virtuvę, kur Reičelės mama 
skubiai krauna produktus į spinteles. Pamačiusi mus, stabteli 
ir cakteli liežuviu. 

Nutaisiusi saldžiausią balsą ir sukdama ant piršto plaukų 
sruogą, Reičelė klausia: 

- Mamyte, ar galėtum pavėžėti mus iki Dino? 

- Reičele, juk žinai - nenoriu, kad eitum į tą vakarėlį, - sako 
ponia Dona ir susirūpinusi deda į spintelę skardinę su ananasų 
žiedais. Uždariusi dureles, atsigręžia ir apžiūri mus, sunerda- 
ma rankas ant krūtinės. - Jūs dar per jaunos. 

- Bet, mamyte, - baisėdamasi aikteli Reičelė, - visi eina. 
Ar nori, kad būčiau nevykėlė? Šitokia mane laikai? Nevykėle? 

Mane ima juokas iš Reičelės aktorinių gebėjimų, nes ponia 
Dona pakelia antakius, tarsi svarstydama, ar jai vaidinti šau- 
nuolę, ar nevykėlės mamą. Galiausiai moteris apsisprendžia 
būti šaunuolė, nes sunkiai atsidūsta. 

- Tik neprisigerk, - tyliai sako ji, ir man dingteli, kad Rei- 
čelės prašymas bus išpildytas. - Tu irgi, Idena. Ar tavo tėvai 
žino, kad geri? 

- Jie išsiskyrę, - šaltai atsakau. 

Reičelė nervingai nusikvatoja, o ponia Dona sutrinka. Lai- 
mė, ji daugiau nebeklausinėja. Antraip turėčiau atsakyti: taip, 
žinoma, mano tėtis ir Ela įsitikinę, kad važiuoju į vakarėlį pri- 
sigerti. Beje, pamelavau jiems, kad einu į kiną. 

- Luktelėkit prie automobilio, - sako mums ponia Dona. 
Moteris nusišluosto rankas į kelnes ir priglaudžia delną prie 
kaktos, mėgindama atsikratyti mūsų sukelto galvos skaus- 
mo. - Pasiimsiu raktelius. 

Reičelė pergalingai nusišypso man ir, kol mama neapsigal- 
vojo, mudvi nuskubame koridoriumi prie laukujų durų. Ilgokai 
stoviniuojame prievažoje šalia hondos civiko. Naudodamasi 
proga, Reičelė apžiūri savo makiažą šoniniame veidrodėlyje, o 
aš žvelgiu į namą kitapus gatvės. Tailerio automobilis tebestovi 
prie kelkraščio. Svarstau, ar vaikinas dar namie, ar rengiasi va- 
karėliui, gausiai purkšdamasis bjauriuoju „Bentley“ tualetiniu 
vandeniu, dėl kurio alpsta Tifanė. Pagalvojusi apie tai, sugrie- 

žiu dantimis, nusigręžiu nuo namo ir pažvelgiu į savo atvaizdą 
automobilio lange. Reičelė gražiai padažiusi mane - taip gra- 
žiai, kad net apstulbstu. 

- Tėvų skyrybos yra puikus būdas išvengti klausimų, - pri- 
tardama man sako ji. Kai galiausiai atsitiesia, jos galva iškyla 
virš automobilio stogo. 

- Ko gero, pasinaudosiu juo dažniau, - pareiškiu. 

Išgirstame, kaip trinkteli uždaromos laukujės durys, ir po- 
nia Dona nenoriai atžingsniuoja prie mašinos. Jai atrakinus 
dureles, visos sulipame vidun. Įsitaisau ant užpakalinės sėdy- 
nės, Reičelė - greta mamos. Kai ponia Dona išsuka iš prieva- 
žos, mane staiga apima nerimas ir užplūsta lengvas šleikštulys. 
Keista. Šią vasarą lankiausi daugybėje vakarėlių, nes tai, rodos, 
vienintelis čionykščių pomėgis, bet šįsyk itin jaudinuosi. Gal 
dėl to, kad tai viešas renginys, o ne paprastas vakarėlis kieno 
nors namuose, o gal todėl, kad mes dar per jaunos jame daly- 
vauti ir linksmintis su suaugusiaisiais. O gal daugiausia jaudu- 
lio kelia štai kas: vakarėlyje būsiu aš, Taileris ir Tifanė. 

Kelionė iki Dino namų trunka penkias minutes. Pakeliui 
topteli, kad nesu buvusi pas jį. Netgi nežinojau, kad vaikinas 
gyvena mūsų su Reičele kaimynystėje. Dino automobilis stovi 
priešais namą, ir aš vėl prisimenu pinigus už benziną. 

Ponia Dona staigiai sustabdo automobilį prie kelkraščio ir 
grįžteli į Reičelę. Jos veidas rimtas, kaktoje ryškėja rūpesčio 
raukšlės. 

- Prašau neprisigerti, - labai švelniai sako moteris. - Atsi- 
mink, kad iki pilnametystės tau trūksta dar ketverių metų, to- 
dėl džiaukis, kad leidžiu eiti į tokį vakarėlį. Jausk atsakomybę. 

Reičelė dramatiškai atsidūsta ir ilgesingai pažvelgia į namą. 

- Gerai, mamyte. 

Ponia Dona per petį dirsteli į mane ir šypteli. 

- Idena, tu irgi būk atsargi. 

- Ačiū, - sakau, bet mano balsas kone sarkastiškas. Dingte- 
li, jog Dona pamanys, kad nerimtai žiūriu į jos žodžius. 

Galiausiai Reičelė atidaro dureles ir išlipa, aš paseku ja, at- 
sisveikindama pamojuoju draugės mamai ir nudrožiu įkandin 
Reičelės per prievažą. Ačiū Dievui, neapsiaviau aukštakulnių. 
Be jų daug lengviau eiti. 

- Mano mama tokia tiesmuka, - ima atsiprašinėti Reičelė, 
pažiūrėti nuoširdžiai pasibaisėjusi. Tiesą sakant, nemanau, kad 
ponia Dona niekam tikusi. Mano mama elgtųsi taip pat. - Kai 
tik kur nors susiruošiu, kaskart pamokslauja. Rodos, nori, kad 
jausčiausi kalta. 

Reičelei nusipurčius, prajunku, o ji dėbteli į mane ir paro- 
do liežuvį. Kumšteliu jai į pašonę, užlipu į priebutį, rankoms 
truputį drebant iš jaudulio. Iš vidaus sklinda muzika ir garsus 
juokas. 

Atsargiai dirsteliu į Reičelę ir klausiu: 

- Ar reikia belstis? 

- Belstis? - nepatikliai pakartoja ji. - Viešpatėliau, Idena, 
ne. Tiesiog eik vidun, - nelaukdama kitų nereikalingų ir kvai- 
lų klausimų, Reičelė prasibrauna pro mane ir atlapoja duris. 
Tada, akinamai šypsodamasi, peržengia slenkstį. 

Seku paskui ją. Mudvi atsiduriame svetainėje, pro arką ma- 
tyti virtuvė. Kai uždarau pagrindines duris, į ausis trenkia mu- 
zika. Dairausi pažįstamų veidų. Reičelė buvo teisi, visi jau su- 
sirinkę. Mudvi atvažiavome paskutinės. Susėdę aplink virtuvės 
stalą draugai sužiūra į mus. Regis, jau kauštelėję. 

- Jūs vėluojat! - sušunka Džeikas, o Dinas atžingsniuoja pa- 
sitikti mūsų. 

Megana abiejose rankose laiko po puodelį svaigalų ir pa- 
eiliui gurkšnoja iš jų. Nors ir maukdama, sugeba nusišypsoti 

mums. Džeikas stovi šalia dviejų nepažįstamų vaikinų. Spėlio- 
ju, kas jie. 

Dinas šypsodamasis skuba prie mūsų su skardine alaus ran- 
koje. 

- Nagi, merginos, turite prisivyti mus! 

- Dėl to nesijaudink, - atšauna Reičelė ir vaipydamasi stuk- 
teli alkūne man į šonkaulius. - Mokame gerti greitai. 

Noriu įsiterpti. Nuo vasaros pradžios Reičelė jau turėjo pa- 
stebėti, kad nesu svaigalų mėgėja. Alkoholio skonis man pri- 
mena srutas, greitai gerti negaliu, nes tai prilygtų savęs kanki- 
nimui. Kartais gėrimas man atrodo toks kartus ir stiprus, kad 
vos nuryju nežiaukčiodama. Vis dėlto susitvardau ir sakau: 

- Ką mokame, tai mokame. 

Dinas kilsteli antakį, nes žino, kad paistau nesąmonės. 

- Ketiname žaisti gėrimų ruletę, - vaikinas parodo į virtu- 
vę, kur gyvai šnekučiuojamasi, ir mudvi paskui jį einame ten, 
kur įrengta ruletė. Stikliukai atrodo bjauriai, kiekviename pri- 
maišyta skirtingų svaigalų, nė nenutuokiu, ko ten pripilta. 

- Idena, turbūt dar nepažįsti šių vaikinų, tiesa? - klausia 
Dinas, atkišdamas „Twisted Tea“ buteliuką ir paduodamas 
man. Esu dėkinga, kad nesiūlo ko nors stipresnio. Jis mosteli 
galva į du nepažįstamus vaikinus greta Džeiko. 

Tuodu nutraukia pokalbį, prityla ir nusišypso man. Vienas 
iš vaikinų labai aukštas, aukštesnis už Tailerį, kitas kur kas že- 
mesnis. Aukštojo veidas niaurus, tarsi jis spjautų ant visų ir 
galėtų nublokšti vienu smūgiu. Žemesnysis ant rudų plaukų 
kupetos užsimaukšlinęs kepuraitę. 

- Čia Džeksonas, - sako Dinas, alaus skardine rodydamas į 
vaikiną su kepuraite. Paskui linkteli į kitą. - Čia Ti Džei. 

- Sveika, - taria Ti Džei, vėl atsigręžia į Džeiką ir tęsia nu- 
trauktą pokalbį. 

- Jie iš mano komandos, - paaiškina Dinas. - Džeksonas - 
puolėjas, Ti Džei - įžaidėjas. Ar žinai, kad žaidžiu futbolą? Esu 
gynėjas, vidurio gynėjas. Mėgsti futbolą? 

Dingteli, kad nesu girdėjusi jo tiek daug kalbant. Išpilan- 
čiam visą tiradą padrikų sakinių Dinui pinasi liežuvis. 

- Dinai, - atsargiai kreipiuosi, nors jis tikisi visai ne to, - 
kiek laiko geri? 

Droviai pakėlęs akis į dangų, vaikinas parodo tris pirštus. 

- Tris valandas? - pasitikslinu, o jis linkteli. - Jūs, draugu- 
žiai, išties rimtai ruošiatės paplūdimio vakarėliui, - šypsoda- 
masi puse lūpų, patapšnoju Dinui per petį, apeinu virtuvės salą 
ir pasiimu šiaudelį. Įkišusi jį į gėrimą, patraukiu gerą gurkšnį. 
Nors mūsų tik devyni, garsūs balsai nustelbia trankią muziką. 

Tada apsižiūriu, kad iki šiol nemačiau dviejų žmonių. Tai- 
lerio ir Tifanės. Dar kartą įdėmiai apsidairau, bet jų čia tikrai 
nėra. Dingteli, jog mudvi su Reičele neatvažiavome paskuti- 
nės, bet paskui kai ką pastebiu. 

Už virtuvės lango tamsuoja du siluetai - be abejonės, Tai- 
lerio ir Tifanės. Spoksau pro stiklą, tikrai jų nematoma, ir ne- 
trukus mano veidą iškreipia pasišlykštėjimas. Taileris rūko, 
Tifanė jį taip tvirtai apsikabinusi, tarsi nuo to priklausytų jos 
gyvybė. Gal iš dalies taip ir yra. 

Gerokai trūktelėjusi gėrimo, pastatau buteliuką ant ruošos 
stalo ir išeinu laukan. Niekas nepastebi, kaip pro užpakalines 
duris išsmunku į galinį kiemą, tik Taileris su Tifane. Man už- 
darius duris ir atsigręžus į juos, abudu nutyla. Tifanė tvirtai 
sučiaupia lūpas, ji įsiutusi, kad sutrukdžiau. Norėčiau prunkš- 
telėti kaip Megana. 

- Gal grįžtum vidun, - atžariai prabyla Tifanė. Jos tonas 
gaižus, laikysena atšiauri. - Ir paliktum mus vienus. 

- Atstok nuo jos, - sumurma Taileris. 

Tifanė, kaip ir aš, nustemba, kad vaikinas mane gina. Pa- 
šnairavusi j Tailerį, ji atsigręžia į mane. 

Nekreipdama dėmesio į taip perkreiptą Tifanės veidą, lyg ši 
būtų išgėrusi prarūgusios arbatos, sužaibuoju akimis ir moste- 
liu į cigaretę Tailerio rankoje. 

- Ką darai? 

- Nurimk, čia paprasta cigaretė, - sumurma jis ir įsikiša 
rūkalą tarp dantų. 

- Tai visą vakarą ir rūkysi tokias? - priekaištingai pažvelgiu 
į jį. - Paprastas cigaretes? 

Kelias akimirkas, kurių prireikia užsitraukti, įkvėpti dūmą į 
plaučius ir išpūsti į orą, Taileris abejingai spokso į mane. 

- Sese, jei atėjai čia kamantinėti manęs, verčiau grįžk vidun. 

Tifanė nusikvatoja, bet aš beveik nekreipiu dėmesio į ją, žiū- 
riu tik į Tailerį, gaubiamą dūmų debesies. Jis jau kelias savaites 
nekalbėjo su manimi taip globėjiškai. Niekas nedavė jam teisės 
šitaip elgtis tada, neduoda ir dabar. Kyla noras skelti vaikinui 
antausį, bet pastebiu, kad jis piktai pasižiūri į mane, nusuka 
akis ir vėl užsitraukia cigaretę. Tokia vaidyba skaudina mane, 
nes jis nuolat taip daro. Taileris vėl užsidėjęs kvailo pašlemėko 
kaukę, teikiančią pasitikėjimo savimi ir pranašumo prieš visus 
kitus. Kaipgi, dingteli man, juk Tifanė čia. Jis negali atskleisti 
jai tiesos, kad yra sutrikęs. Visiškai sutrikęs. 

- Ketinam žaisti gėrimų ruletę, - ryžtingai sakau apsimes- 
dama, kad Tailerio žodžiai man nė motais. - Jeigu norit prisi- 
dėti, eikit vidun. 

- Aš tikrai žaisiu! - pareiškia Tifanė. Atsitraukusi nuo Tai- 
lerio ji pėdina prie manęs nelabai tvirtu žingsniu ir sklidinomis 
jaudulio akimis. 


283 



Pašnairuoju į merginą, svarstydama, kas jai gyvenime svar- 
biausia. Šiuo metu - tikriausiai „Louis Vuitton“ rankinės, tau- 
relės tekilos ir mano įbrolis. 

Vėl pažvelgiu į Tailerį. Kaskart, prieš užsitraukdamas ciga- 
retę, vaikinas gurkšteli alaus. Pakreipusi galvą, klausiu: 

- Prisidėsi prie mūsų? 

- Žinoma, - atsako jis vis dar iš aukšto, o aš papurtau gal- 
vą ir patraukiu vidun prie kitų būsimo paplūdimio vakarėlio 
dalyvių. 

Visi susirinkę aplink virtuvės salą ir kaip pakvaišę suka rule- 
tę. Džeikas mėto į orą kamuoliukus ir vėl gaudo. Man tai daro 
įspūdį, nes vaikinas truputį apsvaigęs. Paskui jis liaujasi žongli- 
ravęs, duria pirštu į mudvi su Titane ir pamoja, kad prieitume. 

Prasispraudžiu pro Reičelę ir Diną, pakeliui pasičiumpu 
savo kokteilį nuo ruošos stalo. Dinas apkabina mane per pe- 
čius ir gurkšnoja alų. Jo ranka sunki, net sprandą suskausta. 
Džeikas liaujasi žaidęs ir meta kamuoliukus ant ruletės. Ti 
Džei ir Džeksonas žiebia kumščiais į stalą, galiu prisiekti, kad 
stikliukai vos nepakyla į orą, bet Džeikas nutveria savąjį ir su- 
sipila svaigalus į gerklę. 

- Kas čia per marmalas? - po kelių akimirkų, pasišlykštėjęs 
bjauraus rudo gėrimo skoniu, jis nusispjauna persikreipusiu 
veidu. 

Ti Džei nusikvatoja ir suploja milžiniškomis rankomis. 

- Purvinas vanduo iš užpakalinio kiemo balos! 

Sukandęs dantis, Džeikas meta niršų žvilgsnį į ilgšį, paskui 

stumteli jį į šoną, prasibrauna prie kriauklės ir tuoj pat viską 
išvemia. Jam tebežiaukčiojant, pagaliau pasirodo Taileris abe- 
jingu veidu, susikišęs rankas į kišenes, ir įsitraukia į koktu ne- 
žinomybės žaidimą. Dar labiau susijaudinu nei prieš valandėlę. 

Kas žino, kokios bjaurasties mėgstantys žiaurius juokus vaiki- 
nai prikliukino į stikliukus? 

- Niekaip negaliu sulaukti, kada važiuosime į paplūdimį! - 
Dinas taip garsiai šaukia man į ausį, kad kaipmat atsitraukiu 
nuo jo. - Tikrai, tikrai negaliu sulaukti! 

- Mums reikia išgerti ko nors stipresnio, - į kitą ausį šnibž- 
da Reičelė. Suvokiu atsidūrusi tarp norinčiųjų prisigerti ir jau 
prisigėrusiųjų. - Net Megana mus pralenkė! 

Tai tiesa. Nežinau, kiek laiko kuris svečiuojasi, bet visi jau 
gerai įmetę. Arba gėrę kelias valandas, arba prisimaukę labai 
staigiai. Greičiausiai darę ir viena, ir kita. Pasak Dino, mu- 
dviem su Reičele reikia prisivyti kitus ir nedelsti. Apžvelgiu 
savo draugus - jie, įskaitant Ti Džei ir Džeksoną, vaiposi ir rė- 
kauja prie ruletės, tarsi, po velnių, tai būtų gražiausia jų gyve- 
nimo diena. Tik ne Taileris. Jis stovi per porą žingsnių Tifanei 
už nugaros, tarsi bijotų ją paliesti, ir spokso į mane. Tik į mane. 

Tokia padėtis man kelia dar didesnę įtampą. Vaikinas vis 
dar neranda būdo išsikapanoti iš keblios padėties, Tifanė pla- 
čiai šypsosi ir iš aukšto dairosi į visus. Nors trumpam trokštu 
užmiršti juos abu. Nenoriu svarstyti mudviejų su Taileriu san- 
tykių, nes tik susigadinsiu vakarėlį. Nesiimu spėlioti, ką mano 
Tifanė, nes galvoje kirba vienintelė mintis, kad ji laiko mane 
atsargia. 

Tvirtai suspaudžiu buteliuką ir greitai pražystu plačiausia 
šypsena. Atsigręžiu į Reičelę. Parodysiu Tifanei, kas čia nu- 
trūktgalvė. 

- Ką gi, išgerkim. 

- Žinau, kur Dino tėvai laiko gerus gėrimus, - sukužda 
Reičelė, čiumpa mane už riešo, atplėšia nuo Dino, ir mudvi 
išnykstame nuo ruletės. Pro arką nuskubame į svetainę. Kai 
visų dėmesį patraukia Megana, gerianti dar vieną stikliuką ba- 

los vandens, Reičelė pakelia nykščius, ir mudvi pro svetainę 
išsmunkame į trumpą koridorių, kur muzika ne tokia griaus- 
minga ir oras vėsesnis. 

- Ar jie namie? - klausiu. 

- Kas? 

- Dino tėvai. 

Reičelė nusišypso ir parodo į viršų. 

- Antrame aukšte. 

Ji atidaro duris į tamsią šaltą patalpą. Stumteli mane laipte- 
liu žemyn; atsirėmusi į automobilį ranka, suvokiu, kad pateko- 
me į garažą. 

- Kur jungiklis? - sumurma Reičelė, grabinėdama sieną. 
Galiausiai randa ir spusteli. 

Atšoku nuo juodo BMW, kad daugiau nebeprisiliesčiau, ir 
apsižvalgau. Visuose kampuose prikrauta kartoninių dėžių, 
sienos nukabinėtos raudonos ir baltos futbolo atributikos. 
Čia esama futbolo marškinėlių po stiklu, nuo lubų iki grindų 
kybo didžiulės vėliavos ir plakatai, dar yra nedidelė lentynėlė 
su aukso spalvos šalmais, keli kamuoliai ir įrėmintų nuotraukų 
rinkinys. 

- Dino tėtis yra tikras „San Francisco 49ers“ aistruolis, - 
nusišaipo Reičelė ir pasileidžia prie toliausios sienos, kur len- 
tynose surikiuoti buteliai su svaigalais. Paima keletą, apžiūri 
ir pritariamai linkteli. - Juk sakiau, kad žinau, kur esama gerų 
gėrimų! 

Kol draugė tyrinėja svaigalus, apeinu automobilį ir perbėgu 
nuotraukas akimis. Nusišypsau atpažinusi Diną, vilkintį „San 
Francisco 49ers“ marškinėlius, su raudona kepuraite ant gal- 
vos. Nuotrauka daryta prieš kelerius metus. Šalia jo stovi taip 
pat apsivilkęs vyras, apglėbęs Diną ranka, kitoje turintis deš- 
rainį. Tikriausiai tai jo tėtis, juodu stovi priešais „Levi’s“ stadi- 

ono vartus. Tokių nuotraukų daug, visose jose Dinas su tėčiu. 
Rodos, kaskart, nuėję į varžybas, jie šitai įamžindavo. 

Viena nuotrauka kitokia. Joje nufotografuoti keturi žmo- 
nės. Atpažįstu Diną ir jo tėtį. Šalia Dino stovi tamsiaplaukis 
berniukas žaliomis akimis, jiems abiem gal po dvylika metų. 

- Turime staigiai išgerti šios tekilos. Kaip tikros neišmanė- 
lės, be druskos ir žaliosios citrinos, - niūriai pareiškia Reičelė, 
atkišusi smakrą. Ji laiko butelį „Cazadores“ ir sukioja man prieš 
akis. 

Skeptiškai dirsteliu, paskui nuryju seilę ir baksteliu į nuo- 
trauką. 

- Čia Taileris? 

Iš pradžių Reičelė išpučia akis, paskui smarkiai prisimerkia 
ir palinksta prie nuotraukos, kad geriau įžiūrėtų. 

- Dievulėliau, atrodo kaip kūdikis! 

Dar kartą žvilgteliu. Tailerio marškinėliai tokie pat kaip 
Dino, bet veido išraiška kitokia. Dinas plačiai šypsosi, Taileris 
susiraukęs. Tiesą sakant, jis nė nežiūri į objektyvą. Žvelgia kaž- 
kur į šalį, akys liūdnos, jis visai nepanašus į vaiką, pakliuvusį į 
populiarias rungtynes. Netgi pasisukęs šonu, nors Dinas laiko 
apkabinęs jį per pečius. Gal Taileris tiesiog nekenčia „49ers“? 
Gal jis „Chargers“ aistruolis? 

Šalia Dino tėčio stovi juodaplaukis vyras. Jis nusisukęs nuo 
objektyvo ir rodo į vardą ant raudonų marškinėlių nugaros. Šie 
pasiūti pagal užsakymą, su užrašu GREISONAS. 

Man suvirpa širdis, atsitraukiu tolėliau, suraukiu antakius ir 
išsižioju. Tailerio tėtis. Pirmą kartą matau jį, tikriau jo nugarą. 
Labai trokštu išvysti veidą. 

Atsigręžiu į Reičelę. 

- Čia jo tėtis? 

- Dino? - sukdama tekilos kamštelį, ji pusiaumirka pažvel- 
gia į mane. - Aha. 

- Ne, - sakau. - Ar čia Tailerio tėtis? 

Dabar ji pakelia akis. Įsispokso į mane, paskui vėl pasižiūri 
į nuotrauką. 

- Aha, - pakartoja gūžtelėdama pečiais. - Taileris kuo to- 
liau, tuo labiau panešėją į tėvą. Bent į tokį, kokį prisimenu. 
Dabar jo tėtis tikriausiai senas ir barzdotas. Ar kalėjime žmo- 
nėms leidžiama skustis? 

- Nežinau, - tarsteliu ir vėl įsižiūriu į nuotrauką. Kažkas 
čia ne taip. Dinas su tėčiu atrodo laimingi, džiaugiasi, kad žiū- 
rėjo varžybas, ir išdidžiai šypsosi, stovėdami vienas šalia kito. 
Taileris su tėvu atrodo visai kitaip. Stovi skyrium vienas nuo 
kito, Taileris nusiminęs, liūdnomis akimis ir nuleistais pečiais. 
Spėlioju, kas nutiko, kodėl jis toks nelaimingas, jei Dinas taip 
džiaugiasi varžybomis. - Kokie buvo Tailerio santykiai su 
tėvu? Turbūt ne per geriausi? 

Reičelė papurto galvą ir prispaudžia pirštą prie lūpų, tarsi 
liepdama sau tylėti. 

- Nežinau. Mūsų būrelyje galioja dvi nerašytos taisyklės. 
Nors labai norėtųsi, nekalbame apie Tailerio tėtį ir apie lytiniu 
būdu plintančias ligas, girdint Meganai, nes ji baisiausiai bijo 
kada nors pabusti užsikrėtusi chlamidijomis. 

Nepaisau nerašytų taisyklių ir kamantinėju toliau: 

- Ar Taileris buvo įvaikintas? 

- Įvaikintas? - ji akimirką pasvarsto ir vėl įsispokso į nuo- 
trauką. Paskui pakrato galvą. - Jis tikras Greisono sūnus. Be 
galo panašus į tėvą. Dabar eime, - paragina mane. - Reikia 
paskubėti. Gerokai atsilikome. 

Susiraukusi atplėšiu akis nuo nuotraukos. Reičelė moja bu- 
teliu. 

- Gerai, gerai, aš pasirengusi. 

Šypsodamasi draugė giliai įkvepia. 

- Tekilos skonis deginantis, užtat akimirksniu pasigersim, 
taigi suimk save j rankas ir pamiršk gerų mergaičių manieras. 

- Viešpatie, - sakau, bet sugniaužiu kumščius ir tvirtai už- 
simerkiu, nusiteikiu gurkštelėti. Kai paskutinį kartą gėriau te- 
kilos, iškart po to puoliau prie kriauklės. Tada turėjome drus- 
kos ir žaliosios citrinos. - Aš pasiruošusi. 

Reičelė linkteli, priglaudžia butelį prie lūpų ir trūkteli 
gurkšnį. Iškart po antrojo užsidengia burną ranka ir įspraudžia 
butelį man. 

- Viešpatėliau, - aikčioja ji, purtydama galvą, ir perkreipia 
veidą, tarsi šitai padėtų atsikratyti bjauraus skonio. 

Vos neapsigalvoju. Kokia prasmė nuodytis tekila? Dvejo- 
dama spoksau į butelį, o Reičelė tamposi prie mašinos, mosi- 
kuodama rankomis. Klausiu savęs, ką darau. Paskui prisimenu 
ketvirtadienį kavinėje Tifanės ištartus žodžius. Pasak jos, nėra 
ko jaudintis, kad pasigersiu, juk nesu nutrūktgalvė. 

Stipriau suimu butelį, pakeliu prie lūpų, atlošiu galvą ir pri- 
sipilu pilną burną tekilos. Gerklė iš karto užsiliepsnoja, dega 
nuo kartumo; tekilos skonis baisesnis ir už šlapimo, ir už ben- 
zino. 

Vos neišmetu butelio, tada greitai nuplaunu tą skonį kok- 
teiliu. Palyginti su tekila, šis atrodo kaip vanduo, todėl geriu 
toliau, kol visiškai ištuštinu buteliuką. Išsekusi, gaudydama 
kvapą atsilošiu į sieną ir sustingstu. 

- Duok, - sako Reičelė. Ji siekia tekilos, ištraukia butelį man 
iš rankos ir dar sykį pakartoja gėrimo ritualą: užsiversti, trūk- 
telėti ir nuryti. 

Įsigudrinu sekti Reičelės pavyzdžiu, mudvi perduodame 
butelį viena kitai, kol prieiname ketvirtą raundą, ir aš tiesiog 

daugiau nebegaliu. Kai tik tekila pasiekia liežuvį, imu spjau- 
dytis, neįstengdama nuryti. Gėrimo kliūva ir BMW šonui, ir 
vairuotojo durelėms. Nustėrusi pažvelgiu į Reičelę. 

- Idena! - suklinka ji, bet tuoj pat prapliumpa juoku ir ilgo- 
kai nesiliauja. 

Mane pagauna siaubas. Dinas ims manęs neapkęsti, jo tėvai 
pateiks ieškinį, ir aš atsidursiu nepilnamečių kolonijoje už su- 
gadintą turtą. 

- Kodėl čia stovi automobilis? - įpykusi rėkiu iškaitusiais 
skruostais. 

- Todėl, kad čia garažas! 

- Aš maniau, rūsys! - suklykiu springdama juokais. Tada 
pajuntu linkstant kojas, imu ramstytis į sienas, o galvoje sukasi 
vienintelė mintis: tekila yra šūdas. 

Žinau, kad Reičelė greitai apgirsta. Nė nesitikėjau, kad esu 
tokia pat neatspari alkoholiui kaip ji. Tikriausiai be reikalo 
nevalgiau pietų, todėl dabar nuo to prakeikto gėrimo jaučiuo- 
si visiškai apdujusi. Vienas gurkšnis, antras gurkšnis, trečias 
gurkšnis, bumpt. 

Dirstelėjusi žemyn išvystu Reičelę kniūbsčią ant betoninių 
grindų. Kikena išsikėtojusi, nė nemėgina keltis. Guli laiminga 
ir panėši į nusibaigusį ruonį. 

- Reikia eiti! - sakau jai, stveriu už rankos ir iš paskutiniųjų 
mėginu pakelti, bet tik prarandu pusiausvyrą ir užgriūvu ant 
viršaus. Tikriausiai sulaužau stuburą. 

- Taip, taip, turim eiti! - isteriškai kvatodamasi, šūkauja 
draugė, o aš nusiritu nuo jos. 

- Reiče, meilute, ką dabar darysim? - prunkšteliu. Viskas 
atrodo taip linksma, taip nerūpestinga, taip nutrūktgalviš- 
ka. Negaliu susitvardyti. Guliu aukštielninka šalia Reičelės ir 

spoksau į baltas garažo lubas. Tik dabar suprantu, kad jo sie- 
nos išdažytos. - Šis garažas toks nuostabus. 

Ji vis dar kvatojasi, o paskui negali pratarti nė žodžio. Rei- 
čelės lūpos pravertos, akys užmerktos, girdėti tik trūksmingas 
kvėpavimas. 

- Kas mums nutiko? 

Atsiklaupiu ir pažvelgiu į draugę, tvirtai sučiaupusi lūpas. 
Penkiolika minučių maukėme tekilą ir visiškai nusilakėme. 
Šaunu. 

- Turim eiti! Prisigerti, kiek telpa, atsimeni? 

Reičelė uoliai linkteli ir, mėgindama atsistoti, nusitveria šo- 
ninio BMW veidrodėlio. Jei būčiau blaivi, rūpinčiausi, kad ji 
sugadins automobilį, bet girta neimu į galvą. 

- „Jagermeister"! - sukrykščia draugė, pačiumpa nuo len- 
tynos tamsaus stiklo butelį ir grįžta pas mane. Vaipydamasi 
pakelia jį ir rėžia tostą: 

- Už nuodijimąsi alkoholiu! 

Per penkiolika minučių trūkteliu dar du didelius gurkšnius, 
tada imu svarstyti, kodėl buvau tokia kvaila ir taip greitai pri- 
sigėriau. Juk dėl šito įspėja tėvai ir mokytojai, primena, kad 
alkoholis gali nužudyti. Visa tai dabar nesvarbu. Niekas nesi- 
rūpina dėl padarinių, nes dėl svaigalų poveikio pasaulis atrodo 
nuostabus. Darosi suprantama, kodėl Reičelė užsiropščia ant 
mašinos gaubto, gieda nacionalinį himną į tekilos butelį kaip į 
mikrofoną, o paskui užsikabaroja ant stogo, norėdama pašokti 
striptizą. 

- Idena, su tavimi linksma gerti, - pareiškia ji, nusilenkusi 
po ne visai į natą sugiedoto JAV himno. Reičelė stovi su ilgu 
sijonu ir liemenėle, jos palaidinukė mėtosi ant grindų. 

Staiga muzika iš svetainės smarkiai pagarsėja. Atitraukusi 
akis nuo Reičelės vaidinimo, suprantu, kodėl. Garažo tarpdu- 

ryje sunėręs ant krūtinės rankas stovi Dinas. Mudvi su Reičele 
liaujamės kvatotis, sustingstame ir droviai šypsomės. 

- Reičele, prašau nulipti nuo automobilio, - ramiai taria jis. 

Ji prikanda lūpą, kad nuslopintų juoką, paskui atsisėda ir 

stengiasi nušliuožti nuo mašinos stogo, bet čia pat pasvyra j 
šoną ir su trenksmu nubilda žemėn. Tekilos butelys sudūžta į 
smulkiausias šukeles. Reičelės pastangos sukelia man juoką, o 
ji aimanuoja ir kikena tuo pačiu metu. 

- Po velnių, Reičele! - nusikeikia Dinas. - Žiūrėk, kad ne- 
susipjaustytum, - palyginti su mumis, vaikinas atrodo blaivus 
kaip stiklas. Įėjęs į garažą, padeda Reičelei atsikelti, pamatęs 
jos būseną, nusivaipo. Pastato merginą ant kojų, paima jos pa- 
laidinukę nuo grindų. - Ruošiamės važiuoti, - sako. Regis, vai- 
kinas įsiutęs ant mūsų. Vis dar kikenu kampe, o jis užtraukia 
palaidinukę Reičelei per galvą ir griežtai nužvelgia ją. - Kiek 
išgėrėt? 

Draugė neatsako į klausimą, tik dirsteli Dinui per petį ir 
kviečia mane prieiti. Negrabiai pastačiusi butelį „Jagermeis- 
ter“, nusvirduliuoju aplink automobilį. Vengiu Dino žvilgsnio. 
Vaikinas sunkiai atsidūsta, išstumia mus iš garažo ir parveda į 
svetainę. Džeikas jau laiko atidaręs laukujės duris. 

- Ką, po paraliais, judvi ten veikėt? - klausia jis. 

Susižvelgusios mudvi su Reičele prapliumpame juoku ir ne- 
žinia kodėl neįstengiame liautis. 

Dinas išjungia muziką ir šūkteli tėvams, kad išvažiuojame. 
Pėdinu paskui Reičelę į vienatūrį. Lyg per miglą girdžiu, kaip 
Megana pasakoja, kad vyresnis Dino pusbrolis sutiko mus pa- 
vėžėti, nors vietų automobilyje nepakanka. Vis dėlto tiesiogine 
žodžio prasme susigrūdame į mašiną, Reičele įsitaiso man ant 
kelių. Dinas su Džeiku įsispraudžia už mūsų, ir netrukus visi 
devyni susikemšame vidun. Esu gerokai apsvaigusi, man ne- 

rūpi, kad Taileris su Tifane atsidūrę pačiame gale. Ji prisispau- 
dusi prie vaikino, galima sakyti, kabo jam ant kaklo. Kvatojasi, 
perrėkdama triukšmingą muziką, bet Taileris nekreipia dėme- 
sio į ją. Nugręžęs veidą į šoną, spokso pro langą. Kai vogčiomis 
dirsteliu per petį, jis man atrodo blaiviausias iš mūsų visų. Vai- 
kinas tuoj pat pajunta žvilgsnį ir įsmeigia akis į mane. 

Esu tokia laiminga, kad teįstengiu atsainiai jam nusišypsoti. 
Sunkiai nulaikau galvą. Taileris šitai pastebi, nes prisimerkia 
ir žiūri nepritariančiu, o gal susirūpinusiu žvilgsniu. Negaliu 
pasakyti, kokiu, neturiu laiko svarstyti, nes jis vėl nusigręžia į 
langą. 

Visą kelią krečiame pokštus ir plyštame juokais. Man pa- 
lengvėja, nes žinau, kad ir kiti tokie pat įkaušę kaip mudvi su 
Reičele. Tiesą sakant, esame ne įkaušę, o girti - ir gerai. 




Matyt, šis vakarėlis yra didelis įvykis. Pusė paplūdimio į de- 
šinę nuo prieplaukos uždaryta dėl renginio. Sustabdytas eis- 
mas, budi apsaugininkai. Kai prieplaukoje visi išgriūvame iš 
vienatūrio, mane apkurtina muzika ir užlieja balsų gaudesys. 
Atmosfera, rodos, kibirkščiuoja. Nužvelgiu paplūdimį ir išvys- 
tu sceną ant smėlio. Joje pastatyti didžiuliai juodi garsiakalbiai, 
didžėjus linksmina minią. 

- Kvailiai, jei dėl kurio nors kaltės visi būsime išmesti, pats 
suspardysiu tam subinę, - pagrasina Džeikas ir įspėdamas nu- 
žvelgia mus. - Išimtis merginoms. Jei prasikals mergina, turės 
duoti tylos įžadą. 

Patraukiame į paplūdimį, eidami pro apsaugininkus, nulei- 
džiame galvas. Svarstau, ar atrodau tokia girta, kokia jaučiuosi. 
Nuoširdžiai viliuosi, kad ne. Jei taip būtų, po penkių minučių 
būčiau išspirta. Laimė, mes pasiekiame paplūdimį ir įsimaišo- 
me į minią. Maniau, kad visi devyni laikysimės kartu, bet taip 
nėra. Vaikinai linkteli atsisveikindami ir patraukia į kitą pusę. 
Nustembu, kad Taileris atsiskiria nuo Tifanės. 

- Turėtume išsimaudyti nuogos! - pasiūlo Reičelė, perrėk- 
dama muziką. Jos žodžiai patraukia kelių vyrukų dėmesį, šie 
drąsindami linkčioja. 

- Tikrai nesimaudysim nuogos, - atkerta Tifanė. Nuvėrusi 
vyrukus žudančiu žvilgsniu, ji nusitempia mus gilyn į minią. 

Esu tokia apsvaigusi, kad vos neišsisuku kulkšnies. 

Į sportbačius pribiręs smėlis ima graužti kojas, todėl tiesiog 
nusispiriu juos, pakeliu ir nešuosi už raištelių. Linguoju galvą į 
muzikos taktą, svirduliuodama nuolat atsitrenkiu į žmones. Jie 
suaugę, pilnamečiai, bet man tai nė motais. 

- Atvažiavo Džeradas su draugais! - surinka mums Mega- 
na, jos veide matyti panika. Mergina pasitaiso plaukus. - Kaip 
atrodau? 

- Kaip ieškanti bėdos! - sušunka Reičelė, ir tai tiesa. 

- Turėsiu galvoje, - sako Megė, pasiunčia mums oro bučinį 
ir ima brautis per minią. 

Abejoju, ar greitai ją išvysime. 

Mojuoju sportbačiais ore, žmonės dėbso į mane, turbūt 
daugiausia dėl to, kad užkliudau juos, bet jaučiuosi tokia laisva 
ir visagalė, kad nė neketinu atsiprašyti. Staiga leidžiuosi šokti. 
Trypiu, kratausi kaip laukinė ir nesiliauju, nors įprastai šitaip 
nesielgiu. Didžėjus ant scenos leidžia house muziką, visi iške- 
lia rankas, pritardami ritmui, o mano galvoje tvyro migla. Net 
vandenynas, rodos, banguoja tik į vieną pusę. 

Džiaugiuosi pati savimi, šokinėju ant smėlio ir mosuoju 
sportbačiais, bet Tifanė čiumpa mudvi su Reičele už rankų ir 
nusitempia paskui save. Rodos, ji ne tokia linksma kaip mes. 
Nenutuokiu, ar dėl to, kad per mažai išgėrė, ar kad nepatinka 
vakarėlis. 

- Einu ieškoti Tailerio, - garsiai sako mums. 

Kai Tifanė žingteli į šalį, pamatau, kad ji labai suirzusi. 

- Neee! - prieštarauja Reičelė. - Lik su mumis! 

- Po to, kas nutiko pernai, negaliu ilgam paleisti jo iš akių. - 
Tifanė purto galvą. 

Žiūrėdama į ją, prisimerkiu; man apie pirštus apsiviję sport- 
bačių raišteliai. Nupučiu plaukų sruogą nuo veido. Vakaro sau- 
lė labai karšta. 

- Kas nutiko pernai? 

Tifanė priekaištingai ir nedraugiškai dėbteli į mane. 

- Idena, liaukis mosikavusi tuo apavu, - ji atima iš manęs 
sportbačius, vaipydamasi perskaito užrašytus ant jų žodžius, 
atsidūsta ir grąžina man. - Atrodai kvailai, todėl pasistenk elg- 
tis šiek tiek normaliau. Linkiu judviem gerai pasilinksminti. 

Tifanė ima alkūnėmis skintis kelią per minią, o Reičelė gūž- 
teli pečiais, gaudydama kvapą kaip ir aš. 

- Kas nutiko pernai? - apsiraminusi vėl klausiu. Reičelę 
matau kaip per rūką, todėl prisimerkiu, bet tai nepadeda. Ro- 
dos, siūbuoju iš vienos pusės į kitą kaip vandenynas. 

- Taileris nusipirko prastų kvaišalų, - pasilenkusi draugė 
sušnibžda man į ausį, kad niekas nenugirstų, nors visi aplink 
įsilinksminę. - Paskui prarado sąmonę, pamanėm, kad mirė. 
Tada jam prasidėjo priepuolis, ir nudžiugom, kad tas šiknius 
gyvas. Visi nutempėm jį pas Tifanę, o toji kiaurą naktį verkė, 
kad jis padarė jai gėdą visų akivaizdoje. Užsirakino vonioje ir 
nesirodė, tad likom prie Tailerio, norėjom įsitikinti, kad jam 
viskas gerai. Galiausiai jis atsigavo. Tąkart visi prileidom į 
kelnes, ir dabar Tifanė nežmoniškai bijo, kad Taileris vėl gali 
taip padaryti, - baigusi pasakoti, ji pristinga kvapo, todėl giliai 
įkvepia ir iškvepia. 

Neabejoju, kad būdama blaivi tikrai susirūpinčiau ir pati 
eičiau ieškoti Tailerio, bet esu per daug nusilakusi ir nieko ne- 
galiu. Drauge siuntu ant Tifanės, kad reputacija jai svarbesnė 
už Tailerio gyvybę, galiausiai tik nusivaipau ir vėl imu siūbuoti, 
Reičelė irgi. 

Prisigėręs ne tik atbunki, bet ir prarandi laiko nuovoką. Ro- 
dos, mudvi su Reičele braunamės iki scenos apie dešimtį mi- 
nučių, bet pakėlusi akis į dangų ir išvydusi jį temstant, suvokiu, 
kad prabėgo kur kas daugiau laiko. Mane išmuša prakaitas, 
dirstelėjusi dešinėn, pamatau esanti viena: Reičelė dingusi. 

- Ak, - sakau. Tada juokdamasi apsigręžiu ir šokdama 
spraudžiuosi per minią, patirdama šiokią tokią klaustrofobiją. 
Esu varstoma keistais žvilgsniais. Akivaizdu, kad man dar ge- 
rokai trūksta iki pilnametystės. 

Tolėliau nuo scenos žmonės sėdi ant smėlio, bendrauja, 
kai kurie vaikinai mėgina gretintis prie merginų. Čia mažesnė 
žmonių kamšalynė, tad stabteliu atsikvėpti. Nebesijaučiu tokia 
energinga kaip pirmiau, alkoholis vadėjasi, bet tebesu įkaušu- 
si ir džiaugiuosi kiekviena akimirka. Netoliese kyla muštynės, 
atlekia apsaugininkai, liepia liautis ramybės drumstėjams ir at- 
plėšia juos vieną nuo kito, paskui nuvelka tolyn. 

Tada topteli, kad esu viena. Viena ir šiek tiek įkaušusi. Aki- 
moju apima panika, tuoj pat įkišu ranką į nertinio kišenę, ieš- 
kodama mobiliojo. Deja, jo ten nėra. 

Patikrinu kitą kišenę, paskui liemenėlę ir batus. Nerandu 
nei telefono, nei pinigų. Viskas dingę. Nenutuokiu, ar daiktai 
iškrito man iš kišenės ir dabar mėtosi smėlyje, ar esu apvogta. 
Šiaip ar taip, niekam neprisiskambinsiu. Jei būčiau blaivi, pa- 
kaktų proto suprasti, kad tai ne pasaulio pabaiga, kad maždaug 
per pusvalandį pėsčia pareisiu į namus. Tačiau esu apsvaigusi, 
ir ši netektis pribloškia mane. 

Akyse tvenkiasi ašaros, stengiuosi jas išmirksėti, bet lū- 
pos ima virpėti, ir netrukus apsižliumbiu. Susisiaučiu nertinį 
ir spoksau į smėlį. Bijau, kad žmonės pastebės mane verkiant 
kaip kvailą šešiolikmetę - tokia ir esu. Man čia ne vieta - to- 
kiai jaunai, girtai, vienišai ir apvogtai. 

- Po velnių, Idena! - išgirstu balsą, jaukų ir pažįstamą, to- 
dėl liaujuosi verkti. Pro ašaras matau, kaip prie manęs artinasi 
Taileris. 

- Tavęs ieško Tifanė, - šniurkšteliu. Įkišu rankas j nertinio 
rankoves ir nusišluostau akis, stengiuosi daugiau neišterlioti 
blakstienų tušo. - Tavo mergina. 

- Kurių velnių čia sriūbauji? - Jis nekreipia dėmesio į mano 
žodžius, atsistoja priešais, nuleidžia galvą ir pažvelgia į mane 
pro ilgas blakstienas. Žalios jo akys man panašios į jūrų dum- 
blius. 

- Visi kažkur nuėjo, - sakau Taileriui. Man ima peršėti ir 
tinti akys. Kniubteliu į dešinę. - Tifanė, Megana, Reičelė... 
Dingo mano telefonas. 

Vaikinas čiumpa mane už rankos ir sulaiko, paskui nužvel- 
gia nuo galvos iki kojų. 

- Tu girta? 

- O tu ne? 

- Jau nebe, - sučiaupęs lūpas, Taileris trumpam susimąsto. 
Paskui palinksta į priekį, atvynioja batraiščius man nuo pirštų 
ir numeta sportbačius ant smėlio. - Apsiauk, čia pilna šiukšlių. 

Nusukusi nuo jo akis ir pažvelgusi žemyn, matau, kad vai- 
kinas teisus. Paplūdimys nusėtas tuščiomis maisto pakuotė- 
mis, sulamdytomis vaisvandenių skardinėmis ir nuorūkomis. 
Šokau ant viso šio šlamšto, dingteli man. Skubiai apsiaunu 
sportbačius, smėlis vėl ima graužti kojas. Dabar, kai Taileris 
čia, pasijuntu saugi, todėl šypteliu jam, nors mano makiažas ir 
išskydęs. 

- Tėtis tave užmuš, - burbteli jis, bet lyg ir ne man. Tada 
sunkiai atsidūsta ir pasikaso viršugalvį, svarstydamas, ko 
griebtis. 

Nenoriu apsunkinti Tailerio, bet jaučiuosi atsigavusi ir vėl 
pasirengusi linksmintis, todėl sukdamasi imu tolti nuo jo. 
Stabteliu už kokių dešimties pėdų ir atsigręžiu, žaismingai 
šypsodamasi. Susirūpinęs vaikinas prisimerkia ir lūkuriuoja. 
Tarp mūsų braunasi žmonės, bet aš griūvu ant žemės ir parsi- 
ritu atgal prie jo. Prastokai sekasi. Kojoms susipynus, vėl virstu 
ant šono, galbūt išsinarinu petį. Žmonės aplink juokiasi. 

- Kelkis, - paliepia Taileris, čiumpa mane ir pastato ant 
kojų. - Juk ką tik tau sakiau apie šiukšles. 

- Dieeeevinu šį paplūdimį, - numykiu. Galva sunki, imu 
svirti į kairę, bet vaikinas greitai nustveria mane ir laiko už pe- 
čių. - Kitais metais vėl atvažiuosiu į šį vakarėlį! 

- Atvažiuosi čia kitą vasarą? - Taileris niūriai žvilgteli į 
mane, jo balse girdėti nekantrumas, tad akimirksniu prablai- 
vėju, lyg iš kraujo būtų išgaravęs alkoholis. 

- Nežinau, - sakau. - Jei tėtis panorės. 

- Tikiuosi, panorės, - sumurma Taileris, vis dar nepaleis- 
damas manęs. - Aš tai tikrai norėsiu. 

Blaivumo akimirka trunka neilgai, vėl netyčia susvyruoju 
Tailerio glėbyje. Jo žodžiai sunkiai pasiekia mano protą. Svir- 
duliuoju, bet norisi šokti. Nelabai suvokiu, kad atrodau kaip 
visiška kvaiša. 

- Tu atkreipi aplinkinių dėmesį, - vaikinas sušnypščia man 
į ausį ir apglėbia tvirčiau, taip tvirtai, kad nebegaliu pajudėti. 
Šito jis ir siekia. - Per tave būsime išspirti. 

- Bet man dvidešimt vieni! - kvatodamasi surinku jam į 
veidą. Išsiplėšiu jam iš glėbio ir kikenu dar garsiau. 

- Dieve mano, - tyliai suaimanuoja Taileris, nugręždamas 
veidą. Jis įsispokso į smėlį, sukanda dantis ir užsimerkia. Sun- 
kiai atsidusęs, paleidžia mane, apeina aplink ir staigiu judesiu 
užsimeta ant nugaros. 

- Po velnių, tau reikia išsiblaivyti, - suburbėjęs vaikinas 
ima žingsniuoti. 

Nusitvėrusi jam už kaklo taip stipriai prisiglaudžiu, kad ga- 
liu uždusinti. Jis tvirtai laiko suėmęs mane už šlaunų, aš ko- 
jomis apsiveju jam liemenį. Taileris eina lengvai, tarsi būčiau 
besvorė - ši mintis akimirką pradžiugina mane. Padedu galvą 
jam ant peties ir kvėpuoju į kaklą, nešama per paplūdimį. 

- Trojau Džeimsai! - pakviečia Taileris. 

Negirdėtas vardas pažadina smalsumą. Vaikinui sustojus, 
pakeliu galvą. 

Išvystu būrelį žmonių. Trys iš jų stovi priešais mus ir atsi- 
gręžia, išgirdę Tailerio balsą. Dvi merginos ir... Ti Džei - Tro- 
jus Džeimsas, įžaidėjas, Dino futbolo komandos draugas. Tai 
suvokusi, pasijuntu esanti itin protinga. 

- Kas nutiko? - klausia Trojus Džeimsas, arba Ti Džei. Niū- 
rumas dingęs iš jo veido, vaikinas atrodo linksmas. Tai supran- 
tama, juk kalbasi su dviem gerokai vyresnėmis merginomis. 
Abidvi maloniai nusišypso man. 

- Man reikia patekti į tavo namus, - be užuolankų sako Tai- 
leris. - Vis dar gyveni Vandenyno aveniu, tiesa? 

- Brolau, - Ti Džei sumirksi ir greitai susižvelgia su mer- 
ginomis, neabejotinai juo susižavėjusiomis. - Ką esi sumanęs, 
žmogau? 

Taileris gūžteli ir per petį akimis parodo į savo naštą. Taip 
darydamas, kresteli mane, paskui sako: 

- Noriu išblaivyti šią merginą. Tėtis ją užmuš, jeigu šitokia 
grįš namo. 

- Drauguži, tu jauki mano planus, - nelabai patenkintas su- 
murma Ti Džei, nusivaipo ir pašnairuoja į mus. 

- Mano būstas laisvas, - įsiterpia viena iš merginų. 

Išgirdęs šiuos žodžius, Ti Džei įkiša ranką į šortų kišenę ir 
meta Taileriui buto raktus. Viskas taip paprasta. 

- Pakišk po durų kilimėliu, - taria jis. 

Prieš Ti Džei ir merginoms nueinant, Taileris dar spėja pa- 
dėkoti. Jis vėl atsidūsta, tvirčiau suima mane už kojų ir traukia 
toliau. Eina taip ilgai, kol galiausiai suvokiu, kad palikome va- 
karėlį. 

- Kodėl neši mane į jo namus? - niurnu įsikniaubusi Tai- 
leriui į marškinius, nes neįstengiu nulaikyti galvos. - Kodėl jis 
turi butą? 

- Todėl, kad čia pakliūsi į keblią padėtį, - kikendamas atsa- 
ko vaikinas, ir man kyla noras pamatyti jo veidą kaip tik dabar, 
pažvelgti į akis ir spėlioti, kokios mintys sukasi jo galvoje. Vis 
dėlto tebesu per daug įkaušusi. - Ti Džei tėvai milijonieriai. 
Šešioliktojo gimtadienio proga padovanojo jam butą. Kas, po 
galais, gali sau tai leisti? 

- Milijonieriai, - atsakau. 

Taileris vėl nusijuokia. 

Nesigailiu palikusi vakarėlį. Jau praradau telefoną ir pini- 
gus, draugai dingo. Dabar, kai alkoholis ima vadėtis, o saulė 
leidžiasi, užsinoriu namo. Žinoma, ne tuoj pat. Tėtis mano, 
kad esu kine, žiūriu kokią nors lėkštą meilės istoriją, nors iš 
tiesų įbrolis neša mane iš vakarėlio, nes per daug prisilakiau. 
Džiaugiuosi, kad kaip tik Taileris išgelbėjo mane. Jei būtų no- 
rėjęs išvesti Džeikas, Dinas ar net Megana, būčiau priešinusis. 

- Nuleisk mane ant žemės, - pralemenu po dešimties mi- 
nučių kelionės Taileriui ant nugaros. Būgštauju, kad jam per 
sunku. 

- Ką, kad partrenktų automobilis? Nieku gyvu, - atrėžia 
vaikinas ir stabteli prie šaligatvio krašto. Greitai apsidairęs į 
abi puses, pereina aveniu. 

Vis dar girdžiu sklindant muziką nuo scenos paplūdimyje. 

- Praleisi vakarėlio pabaigą, - perspėju, bet Taileris neat- 
sako. 

Jis neša mane Vandenyno aveniu pro apartamentus, ko- 
operatinius namus ir viešbučius. Pro šiuos pastatus dažnai 
prabėgdavau mankštindamasi, jų fasadai atgręžti į paplūdimį. 
Taileris sulėtina žingsnį prie keturaukščio namo, atsargiai už- 
neša mane laiptais ir stabteli prie įėjimo. Tada rūpestingai pas- 
tato ant žemės. Man linksta kojos. 

- Kaip jautiesi? - klausia jis, nepakeldamas akių, nes krapš- 
tosi prie užrakto. 

- Sutrikusi, - prisipažįstu. Pamažu blaivėju, nes po gėri- 
mo praėjo beveik trys valandos, ir imu vis geriau suprasti, kaip 
kvailai elgiausi vakarėlyje. Miglotai prisimenu apvėmusi Dino 
tėvų automobilį. 

Pagaliau Taileris atidaro duris, ima mane už rankos ir per 
slenkstį įsiveda į kooperatinio namo vestibiulį. Šviesu, grindys 
išblizgintos. 

- Ne tau vienai taip nutiko, - jis ramina mane. 

- Kaip tau praėjusiais metais? - mano balse kažkodėl justi 
paniekos gaidelės, nors man tiesiog smalsu. Nuolat smalsu. 

Staiga Taileris stabteli vestibiulio viduryje. Atsigręžęs spok- 
so į mane, jo veidas kaipmat apsiniaukia, akys susiaurėja. Pri- 
kandusi apatinę lūpą, laukiu, kol vaikinas pratrūks ir ims lieti 
pyktį, bet jis tyli. Tik papurto galvą ir įsitempia mane į liftą. 

- Du šimtai šeštas, - tyliai sako spausdamas antro aukšto 
mygtuką. Liftui kylant, beveik nežiūri į mane. Pirštais vis dar 
laiko suėmęs mano riešą. 

Du šimtai šeštas butas yra koridoriaus pradžioje. Pažvelgiu 
į kilimėlį sau po kojomis ir tyrinėju jo raštus ilgiau, negu rei- 
kia. Šiaip jau nekreipčiau dėmesio į juos, bet tekila sukelia do- 

mėjimąsi durų kilimėlių menu. Liaujuosi tik tada, kai Taileris 
įstumia mane vidun. 

Dieve mano, čia tikrai gražu. 

Svetainė skendi saulėlydžio spinduliuose, krintančiuose pro 
didžiulius langus nuo lubų iki grindų. Visi daiktai įgiję ryškų 
oranžinį atspalvį ir atrodo nuostabiai. Tokį saulėlydį gali pa- 
matyti tik nuotraukose, dažniausiai apdorotose „Photoshop“ 
programa. Bet tikrasis jo grožis atsiveria tik šiame bute su di- 
džiuliais langais, žvelgiančiais į paplūdimį. Kurį laiką gėriuosi 
vaizdu. 

- Išgerk visą, - švelniai sako Taileris man už nugaros. 

Galiausiai atitraukiu akis nuo langų ir pažvelgiu į jį. Vaiki- 
nas įspraudžia man į ranką stiklinę vandens. 

Šypsodamasi pakeliu ją prie lūpų ir nugeriu didelį gurkšnį. 
Tik dabar suprantu, kokia esu ištroškusi. Vanduo vėsina gerklę 
ir gaivina, taigi akimirksniu ištuštinu stiklinę. 

- Sėsk, - liepia Taileris, paima iš manęs tuščią stiklinę ir 
mosteli į sofą. Stoviu kaip įkasta, tad jis suima mane už peties 
ir nuveda prie jos. 

- Čia be galo gražu, tiesa? - sakau atsisėdusi. Pasirąžau 
ir įsitaisau patogiai, nugrimztu į pagalvėles, negalėdama ati- 
traukti akių nuo langų. Geriau įsiklausiusi, išgirstu silpną rit- 
mingą muziką. 

- Tiesa, - atsako jis, stovėdamas už kelių žingsnių nuo so- 
fos. Grįžteliu, kad galėčiau pažvelgti vaikinui į veidą, sukry- 
žiuoju kojas ir žiūriu, kaip jis pripila dar vieną stiklinę vandens 
iš čiaupo. Taileris paduoda ją man ir nusišluosto šlapias rankas 
į džinsus. 

Kambario tyla savotiškai dera prie vakarėlio triukšmo kita- 
pus gatvės. Negarsi muzika ir ryškus saulėlydis savotiškai ra- 

mina. Vaikinas atsisėda ant sofos netoli manęs ir spokso, kaip 
geriu antrą stiklinę. 

- Tau reikia pamiegoti, - taria jis. Tailerio žvilgsnis vis 
dar priekaištingas; keista, kad mudu susikeitėme vaidmeni- 
mis. Įprastai aš jam priekaištauju. - Eime, - paėmęs stiklinę iš 
mano rankų vaikinas pastato ją ant kavos staliuko. Paskui vėl 
atkiša ranką. Susigūžiu, bet jis, rodos, to nepastebi. Atsistojęs 
pakelia mane ir apkabina per liemenį, kad nepargriūčiau, jei 
prarasiu pusiausvyrą. - Gerai jautiesi? 

- Gerai, - patvirtinu. 

Taileris apsigręžia, bet nepaleidžia mano rankos, tik su- 
spaudžia pirštus ir pro virtuvę veda į koridorių. Sustojame prie 
durų pačiame jo gale. Vaikinas atidaro mažo miegamojo duris 
ir stumteli mane vidun. 

Nejučiomis nusiaunu sportbačius ir nuspiriu į šalį. Tada pa- 
traukiu prie plačios lovos, užimančios didumą kambario, bet 
Taileris tuoj pat paima mane ant rankų. 

Vaikino veidas atsiduria prie pat manojo, tad galiu žiūrė- 
ti tik į jį. Nieko kito neįstengiu. Tailerio akys tokios nuosta- 
bios, tokios paslaptingos, kad nejučiomis paskęstu jose. Jis nė 
nežiūri į mane, bet jaučiu vis greičiau plakant jo širdį. Paskui 
vaikinas taip pat mikliai, kaip buvo pakėlęs, paguldo mane ant 
lovos, dar spėdamas nutraukti antklodę. 

- Atnešiu tau vandens, - beveik droviai sumurma jis, pri- 
kandęs lūpą apsigręžia ir išeina iš kambario. 

Apžvelgiu miegamąjį. Dešinėje, ant sienos, kabo veidrodis. 
Pamačiusi išskydusį savo atvaizdą, aikteliu. Siaubingai atro- 
dau. Plaukai, kuriuos valandą tiesinau, vėl susigarbiniavę, su- 
sivėlę ir pasišiaušę. Tas pat nutiko ir makiažui, dėl kurio taip 
stengėsi Reičelė. Viena iš dirbtinių blakstienų atsiklijavusi ir 
dingusi. Tuoj pat nuplėšiu kitą ir padedu ant naktinio staliuko. 

- Štai, - sako Taileris. Krūpteliu iš netikėtumo. Vaikinas 
pastato pilną stiklinę vandens ant staliuko šalia dirbtinės 
blakstienos. - Vanduo ir miegas - vienintelis būdas išsiblai- 
vyti ir kuo labiau palengvinti pagirias, - negarsiai nusijuokęs, 
Taileris apeina lovą, nužingsniuoja prie lango ir užtraukia 
užuolaidas. 

- Kartais turėtum pats pasinaudoti šiuo patarimu, - nusi- 
šaipau. Vis dar jaučiuosi truputį apsvaigusi. - Kai kitąsyk prisi- 
gersi, kartosiu tau: vanduo ir miegas, vanduo ir miegas. 

Taileris atsigręžia nuo lango, mėgindamas nuslėpti šypse- 
ną. Papurtęs galvą, linkteli man. 

- Numik, Idena. 

Nusijuokiu ir galiausiai pasiduodu. Vis dėlto jis teisus. Man 
tikrai reikia pamiegoti. Papurenu pagalvę, atsigulu ir padedu 
galvą ant jos, užsitraukiu antklodę ir patogiai įsitaisau. Noriu 
užsimerkti, bet matau, kad Taileris mindžikuoja prie durų, tar- 
si dvejodamas, ar išeiti, ar pasilikti. 

Kilsteliu galvą, kad galėčiau pasižiūrėti į jį. Man nebejuo- 
kinga. 

- Grįši į vakarėlį? 

- Nežinau, - tyliai atsako vaikinas. Įsmeigęs akis į kilimą, 
patraukia pečiais ir nebežiūri į mane. - Tikriausiai Tifanė visur 
ieško manęs. 

- Mat kaip. 

- Leisiu tau pamiegoti. 

Jis pažvelgia man į akis. Paskui nusišypso. Dar viena šyp- 
sena iš tų, kurias dievinu. Nuoširdi, tikra, švelni ir raminanti. 

Vėl padedu galvą ant pagalvės ir pasiverčiu ant šono. Tai- 
leriui išėjus iš kambario, užsimerkiu. Likusi viena, labiausiai 
trokštu, kad jis grįžtų. Kad gulėtų šalia kaip andai, kai įsliuogė 
į mano lovą trečią nakties. Tiesiog noriu žinoti, kad vaikinas 

yra šalia, justi jo šilumą ir prisilietimą. Tai visa, ko man reikia. 
Visa, ko ilgiuosi. 

Tą akimirką suvokiu, kad myliu Tailerį. 

* * * 

Po kelių valandų susijaudinusi pabundu. Kambaryje nepake- 
liamai karšta, mane muša prakaitas, mano veidas dega. Tam- 
soje ant naktinio staliuko sugraibau stiklinę su vandeniu ir at- 
sisėdu. Dabar jis šiltas, bet vis tiek godžiai geriu. 

- Kaip jautiesi? 

Iškart liaujuosi gerti, vos neapsipilu vandeniu ir pažvelgiu į 
kambario kampą prie lango. Tamsu, bet vis tiek įžiūriu Tailerio 
siluetą, ką jau kalbėti apie ryškias akis. Kuo ilgiau spoksau, tuo 
geriau jį matau. Galiausiai įžiūriu veidą. 

- Geriau, - atsakau. Tai tiesa. Kambarys nebesisuka, min- 
tys aiškios. Dabar kamuoja tik karštis ir didžiulis troškulys. - 
Kiek valandų? 

- Trečia nakties, - atsako Taileris, įsmeigia akis į mane ir 
vos girdimai nusijuokia. Pamatau, kad užuolaidos atitrauktos; 
gulėdama lovoje, regiu mėnulį juodame danguje. Iš paplūdi- 
mio silpnai ataidi muzika. - Vakarėlis vyksta visu smarkumu. 

Dirsteliu į jį ir suglumusi suraukiu antakius. 

- Tai negrįžai atgal? 

- Ne, - tarsteli vaikinas. Jo balsas dar labiau pritilęs, be- 
veik virtęs kuždesiu. - Būgštavau, kad neimtum vemti ar dar 
kas nenutiktų. Be to, man pravartu laikytis atokiau nuo tokių 
linksmybių. 

Liūdnas ir sumišęs Taileris kramto apatinę lūpą. Nepasaky- 
čiau, kad anksčiau trykšdavo laime, bet dabar jo veido išraiška 

pasikeitusi, vaikinas atrodo pažeidžiamas. Tarsi pavargęs, ne- 
tekęs pasitikėjimo savimi. 

- Kas nutiko? - klausiu tvirtai gniauždama stiklinę. Nuo 
mano rankos ji sušyla. 

- Nieko, - atsako jis. Paskui palinksta į priekį, įsiremia al- 
kūnėmis į kelius ir suneria rankas, įsmeigia žvilgsnį į tolį. 

- Jaučiu, kad kažkas ne taip. - Dar gurkšteliu vandens, bet 
nenuleidžiu akių nuo vaikino veido. Bijau, kad būsiu ką nors 
praleidusi, pavyzdžiui, emocijų blyksnį jo akyse ar pykčio pro- 
veržį, nors iki šiol jam puikiai sekasi apsimesti abejingam. - 
Kas nutiko, Taileri? - neatstoju. 

Vaikinas pakelia galvą ir pažvelgia į mane akies krašteliu. 
Giliai atsidusęs, nusvarina pečius. 

- Tai tiesiog... 

- Kas tiesiog? 

- Pernai tokiu metu... - Taileris nebaigia sakinio ir vėl nu- 
suka žvilgsnį. 

- Tu netekai sąmonės, - baigiu sakyti už jį. Vaikino akys 
blyksteli, jis suglumsta. - Man papasakojo Reičelė. Apsinuodi- 
jai prastais kvaišalais ir netekai sąmonės. 

- Verčiau gerk vandenį, - burbteli jis ir atsistoja. Jo veidą 
slepia šešėlis. 

Darau kaip liepiama, baigiu gerti vandenį ir pastatau stikli- 
nę ant naktinio staliuko. Nusimetu paklodę, atsisėdu, paskui 
išlipu iš lovos ir nužingsniuoju prie Tailerio. Mano kojos ne- 
klusnios. 

- Kodėl šitaip darai? 

Netikėtai vaikinas bejėgiškai skėsteli rankomis, o aš greitai 
žingteliu atgal, būgštaudama, kad supykdžiau jį. 

- Kodėl nuolat to klausinėj!? 


307 



- Todėl, kad noriu žinoti tiesą. 

- Po velnių, juk aš tau jau išklojau tiesą, - piktai atkerta 
Taileris. Kai užsiliepsnoja pykčiu, jo skruostai nusidažo rau- 
donai. Vaikinas nekenčia tiesos ir slepia ją. - Darau, kad pra- 
siblaškyčiau. 

- Nuo ko? - beveik išrėkiu, nes galiausiai noriu atskleisti 
apie jį tiesą, man pabodusi nežinia. - Taileri, štai kas neduoda 
man ramybės. Kodėl tau, po galais, reikia tiek daug būdų pra- 
siblaškyti? 

Tokie žmonės kaip jis turi dingstį. Niekas taip nesielgia vien 
tam, kad prasiblaškytų. Niekas. Man knieti sužinoti, kodėl vai- 
kinas elgiasi kaip tik šitaip ir kalba kaip tik tokiais žodžiais. 

- Kai prasiblaškau, man palengvėja, - galiausiai sušnypščia 
jis. Tailerio akys dygios, antakiai suraukti, ant kaktos susime- 
tusios raukšlės. 

- Kokį palengvėjimą? 

Jis sugriežia dantimis ir sugniaužia kumščius, venoms po 
oda tvinksint nuo įtampos. Matau, kaip sunkiai svarsto, ką kal- 
bėti, nes labai ilgai tyli. Paskui tyliai, bet grėsmingai taria: 

- Liaukis, Idena. 

- Kodėl turėčiau liautis? - žingteliu artyn ir ramiai žiūriu į 
jį, liepiu sau nesitraukti kaip traukdavausi anksčiau. Šįkart esu 
pasiryžusi išgauti tiesą, ir joks Tailerio šnairavimas neatbaidys 
manęs. 

- Nesistenk perprasti manęs, - jis kalba taip lėtai, taip tvir- 
tai, kad aiškiai girdžiu kiekvieną skiemenį. Taileris aukštesnis 
už mane, tad pasilenkęs žvelgia man į veidą piktomis akimis. 
Staiga prisimenu nuotrauką Dino garaže, kurioje įamžinta aki- 
mirka prieš „49ers“ varžybas. Ten vaikinas stovi atskirai nuo 
tėvo. 

- Taileri, - klausiu, - tau patinka „49ers“ ar „Chargers“? - 
galvoju apie jį kaip apie didžiulę dėlionę, kurią reikia sudėti 
palengva, kad gautum visą vaizdą. Kaskart išpešu tik dalelę tie- 
sos, daugiau neišeina. 

- Kas per kvailas klausimas? - aiškiai susinervinęs atkerta 
vaikinas. Jis nusivaipo, negalėdamas patikėti, kad taip lengvai 
pakeičiau pokalbio temą. Regis, klausia savęs: ar ji tikrai nebe- 
bus rakštis subinėje ir taps futbolo aistruole? - „49ers“, - ga- 
liausiai atsako. 

Spoksau prasižiojusi, sutrikusi. Mintys sūkuriuoja, tarsi ieš- 
kant tikrosios Tailerio atsakymo prasmės. Atsakymas nedera 
su nuotrauka garaže. 

- Dino namuose mačiau nuotrauką - ten buvai tu, Dinas ir 
tavo tėtis prieš „49ers" varžybas, - atsargiai sakau vaikinui, vėl 
keisdama temą. - Jei esi šios komandos aistruolis, kodėl atro- 
dei nusiminęs, lyg nenorėtum ten būti? 

Dėbsodamas į mane, Taileris keliskart sumirksi. 

- Dinas pažadėjo ją nukabinti. 

- Atsakyk į klausimą, - reikalauju. Mano kantrybė senka, 
staiga viskas pasirodo labai keista. Be galo susijaudinu, steng- 
damasi kaip nors išnarplioti visą tą reikalą. - Kas tądien nutiko? 

Vaikinas atsitraukia nuo manęs. Paėmęs stiklinę, tvirtai su- 
spaudžia, net krumpliai pabąla. Man dingteli, kad gali sutraiš- 
kyti stiklinę, bet taip nenutinka. Taileris sustoja prie lango. 
Girdėti tik tolima muzika ir trūksmingas jo kvėpavimas. 

Gatvių žibintų šviesa sklinda pro palmes, augančias abipus 
aveniu. Nuolat sukasi apžvalgos ratas. Nesuprantu, kodėl, juk 
jau po vidurnakčio. Vaikinas nuleidžia galvą. 

- Kas tau užėjo, Idena? - tyliai klausia jis, bet neatsigręžia, 
žiūri pro langą į gatvę. - Vis tiek nesugebėsi perprasti manęs. 
Niekas nesugeba. 

Atmosfera pasikeičia, nusiraminu ir pajuntu Tailerio nuo- 
taiką. Nuleidęs pečius, jis braukia bevardžiu pirštu per stikli- 
nės kraštą. Neketinu vėl kalbėti su vaikinu. Trokštu tylėti, ty- 
rinėti jo būdo bruožus ir ydas. Dar kartą pažvelgti jam į veidą, 
sugauti jo žvilgsnį, nusišypsoti ir sulaukti jo šypsenos. Išvysti, 
kaip jis mąstydamas sukanda dantis. Noriu, kad Taileris pa- 
sitikėtų manimi ir atskleistų savo mintis. Noriu permatyti jį 
kiaurai, suprasti, priimti. 

Aš trokštu jo. 

- Taileri, - sukuždu. Mėginu atkreipti vaikino dėmesį, pa- 
brėždama jo vardą, bet jis neatsigręžia, tik dirsteli per petį, - 
prašau pasitikėti manimi. 

Vis dar nudelbęs akis į kilimą, vaikinas lėtai purto galvą, 
tarsi jam būtų skaudu nusileisti. Paskui jis tvirtai užsimerkia 
ir atsidūsta. 

- Neversk manęs visko pasakoti. 

Labai atsargiai įsispraudžiu tarp Tailerio ir lango. Jis to ne- 
pastebi, daugiau nebežiūri į naktį ir nebesidomi vakarėliu. Nu- 
rijusi gumulą gerklėje, švelniai priglaudžiu ranką vaikinui prie 
krūtinės. 

- Prašau, - sušnibždu. 

Jis be galo lėtai atmerkia akis, laukiu, kol mane priblokš jų 
žalumas. Kai galiausiai jos susitinka su manosiomis, man už- 
gniaužia gerklę. Tailerio akys išsiplėtusios, švelnios ir sklidi- 
nos skausmo - niekad anksčiau nesu mačiusi tokios daugybės 
jausmų jose. Esu mačiusi įsiūtį, net kankintojo įtūžį ir pažei- 
džiamumą, bet dabartinis vaizdas visa tai pranoksta. Regiu 
bejėgiškumą. 

- Mano tėvas yra subingalvis, - sukužda Taileris, vos kru- 
tindamas lūpas. - Visiems sakau, kad jis kalinamas už mašinų 
vagystes, bet tai netiesa. - Vaikinas sukanda dantis ir nugrę- 

žia veidą. Matau, kaip kaupdamas drąsą kalbėti toliau, išpučia 
šnerves, bet neatsigręžia. Paskui jis drįsta ištarti tokius žo- 
džius, kokie niekad nebūtų šovę man į galvą. - Jis sėdi kalėjime 
už smurtavimą prieš vaikus. 

Nuo šių žodžių man sustingsta kraujas, pašiurpsta nugara. 
Tokius žodžius skaudu girdėti. Jie niekad neturėtų būti tariami 
kartu, prieš vaikus neturėtų būti smurtaujama. Toks reiškinys 
turėtų būti neįmanomas. Gerkle pakyla tulžis, išsižioju, nega- 
lėdama patikėti savo ausimis, o Taileris vėl užsimerkia. Tik da- 
bar suvokiu, kaip sunku jam šitai pripažinti. 

- Prieš tave? - sušnibždu. 

Jis linkteli. 

Atskiri kibukai, mano rinkti iki šiol, staiga užbaigia dėlio- 
nę. Tiesa taip pribloškia mane, kad pasijuntu sukaustyta, ne- 
begaliu pajudėti. Nebent galvoti. Dabar suprantu, kodėl Dino 
garažo nuotraukoje Taileris atrodo toks nelaimingas. Aišku, 
kad berniukas buvo nelaimingas. Imu suvokti, kodėl jam taip 
dažnai lūždavo riešai ir kodėl jis įsiuto, man ėmus tuo domėtis. 
Štai ir sužinojau priežastį, dėl kurios iš jo albumo dingo tiek 
daug nuotraukų. Žinoma, Taileris jų atsikratė. Štai ir atsaky- 
mas į klausimą, kodėl jam reikia prasiblaškyti. Be abejo, reikia. 

Be abejo. Be abejo. Be abejo. 

Viskas darosi siaubingai aišku. 

Atsidustu ir prisiverčiu paklausti: 

- O kaip Džeimis ir Čeisas? 

- Tik prieš mane, - pakartoja vaikinas. 

- Taileri... - nuo minties, kad jam teko patirti tokį siaubą 
ir žiaurumą, man suspaudžia širdį. Balsas virpa, tad akimirką 
stabteliu susitvardyti. Vis dar laikau ranką jam ant krūtinės ir 
jaučiu lėtai ir garsiai plakant širdį. - Man labai gaila tavęs. 

- Gerai padariau, kad laikiau tai paslaptyje, - sumurma vai- 
kinas ir atšlyja. Iš jo akių dingsta bejėgiškumo išraiška, ją pa- 
keičia nuožmus pyktis, kurstomas vidinio skausmo. - Niekas 
to nežino. Nei Tifanė, nei Dinas, nei dar kas nors. 

- Kodėl nepapasakojai jiems? 

- Todėl, kad man nereikia gailesčio, - kirste nukerta Taile- 
ris, bet jo balse girdžiu įtampą. Gūžtelėjęs pečiais, vaikinas nu- 
sigręžia nuo manęs, nueina per kambarį prie kito lovos krašto 
ir įsiremia į naktinį staliuką. - Gailestis reikalingas skysta- 
blauzdžiams. Nenoriu atrodyti silpnas. Su tuo jau baigta. - Jis 
iš visų jėgų trenkia kumščiu į naktinį staliuką ir įniršęs staigiai 
atsigręžia. - Po galais, anksčiau kaip tik toks ir buvau. Ištižėlis. 

Viskas stoja į vietas. Nusukusi akis nuo Tailerio, žiūriu pro 
langą į tamsiai mėlyną dangų. Apžvalgos ratas tebesisuka, 
žmonės vis dar linksminasi ant smėlio. 

- Tu buvai ne ištižėlis, o vaikas. 

Taileris smarkiai papurto galvą ir vėl ima žingsniuoti po 
kambarėlį sugniaužęs kumščius. Galiausiai atsilošia nugara 
į sieną ir nuslysta ant grindų. Atrodo visiškai sužlugdytas. Jo 
nuotaika vėl keičiasi, pyktis virsta jauduliu. Vaikinas įbeda akis 
į sieną ir prabyla švelnesniu balsu: 

- Kurį laiką nesupratau to, - tyliai sako jis. - Nesupratau, 
ką darau blogai. 

Žinau, tad Taileris nori būti išklausytas, todėl turiu užsi- 
čiaupti ir leisti jam atsiverti. Taigi pasilaikau klausimus sau ir 
atsisėdu priešais jį. Sukryžiavusi ant kilimo kojas, tiesiog klau- 
sausi Tailerio žodžių, nenuleisdama akių nuo jo lūpų. 

- Mano mama ir tėtis... - labai lėtai ištaria jis, tarsi svars- 
tydamas, kokius žodžius pasirinkti, - ...susilaukė manęs dar 
būdami paaugliai, tikriausiai nelabai nutuokdami, ką daro. 

Abiem labai rūpėjo karjera. Tėtis įkūrė statybų bendrovę, pa- 
sakojau tau apie ją. 

- Greisonų bendrovė. 

- Greisonų, - pakartoja Taileris. Atsikrenkštęs jis pa- 
linksta pirmyn ir apsiglėbia kelius. - Iš pradžių viskas ėjosi 
puikiai. Taip truko kelerius metus, bet paskui, man būnant 
gal aštuonerių, sužlugo kažkoks sandoris. Tėtis buvo pašė- 
lusio būdo. Vieną vakarą, mamai iki vėlumos dirbant konto- 
roje, grįžo visiškai užknistas ir išgiežė pyktį ant manęs. Tąsyk 
palaikiau tai atsitiktinumu, maniau, kad nepasikartos. Bet 
paskui tėčio darbininkai pareiškė išeiną iš darbo, jis patyrė 
baisų stresą ir vėl išsiliejo ant manęs. Ėmė taip daryti vis daž- 
niau. Kartą per savaitę, paskui kiekvieną naktį. Jis uždraudė 
man žaisti futbolą, liepė susitelkti į mokslus. Tvirtino norįs, 
kad patekčiau į Gebenės lygą ir nebaigčiau savo karjeros taip 
kaip jis. Tiesą sakant, visai netroškau padaryti stulbinančią 
karjerą ar įstoti į Gebenės lygos universitetą. Vis dėlto kas 
vakarą užsirakindavau savo kambaryje ir mokydavausi, kad 
tėvas netūžtų ant manęs. Man atrodė, jog stengiuosi. Kad šito 
pakanka. Vis dėlto nepakako. Kas vakarą tėvas užlipdavo į vir- 
šų ir imdavo talžyti mane, - Taileris ilgokai tyli, paskui vėl 
prabyla, tikriau ima kuždėti: - Kiekvieną mielą vakarą. Ke- 
tverius metus. 

- Man labai gaila, - dar kartą sumurmu. Taip iš tiesų ir yra. 
Nė vienas vaikas nenusipelno tokio elgesio, ypač tėvų, tų, iš 
kurių jis tikisi meilės ir apsaugos. Man darosi šleikštu. 

Vaikinas tik patraukia pečiais. 

- Mama buvo tokia užsiėmusi, kad ničnieko nenujautė. Da- 
bar kaltina save. Mėgina nubausti mane namų areštu, bet aš 
neklausau, nes mama nespaudžia manęs. Ji bijo būti griežta, 

supranti? Nors tai ne jos kaltė. Retkarčiais mama šį tą paste- 
bėdavo. Tarkim, klausdavo: „Taileri, kur šįkart užsigavai vei- 
dą?“ Bet aš tuoj pat suregzdavau paaiškinimą. Sakydavau, kad 
susimušiau veidą žaisdamas futbolą kūno kultūros pamokoje, 
kad susilaužiau riešą, nes nukritau nuo laiptų. Vienais metais 
riešas lūžo tris kartus, nes tėvas mėgdavo žiūrėti, kiek galima 
jį atlenkti. 

- Kodėl niekam nepapasakojai? - sušnibždu. Bijau išblaš- 
kyti tokią netvarią tylą. - Ar mano tėtis tai žino? 

- Po velnių, todėl, kad baisiai bijojau saviškio, - prisipažįs- 
ta Taileris. Jo balsas šaižus, tarsi negyvas. Kai vaikinas pake- 
lia rankas ir persibraukia plaukus, pastebiu, kaip patamsėja jo 
akys, kaip jose vėl atsiranda įsiūtis. - Negalėjau pasakyti nieku 
gyvu. Dabar vienintelis to nežino Čeisas. Tada buvo per mažas, 
mama nenorėjo jo gąsdinti. Kiti šeimos nariai nekenčia tėvo. 

- Kada šitai liovėsi? 

- Kai buvau dvylikos, - atsako Taileris, stodamasis nuo 
grindų. Košia žodžius pro sukąstus dantis. - Vieną vakarą 
Džeimis užlipo laiptais ir išvydo, kaip tėvas muša mane. Net 
būdamas toks mažas, iškvietė farus. Tėvas buvo suimtas. Byla 
nepasiekė teismo, nes jis pripažino kaltę, todėl niekas neiškilo 
į viešumą. Aš irgi laikiau tai paslaptyje. Apsimečiau, kad man 
viskas gerai, - vaikinas sunkiai atsidūsta ir vėl ima žingsniuoti 
per miegamąjį. - Velniškai nekenčiu jo. Tikrai, tikrai. Po metų 
ar dvejų ėmiau tikėti, kad tam smurtui turėjo būti kokia nors 
priežastis. Maniau, kad nusipelniau būti mušamas, nes esu ne- 
tikša. Ir tebemanau. Negaliu to užgniaužti, tokių dalykų ne- 
įmanoma pamiršti. Tokia apgailėtina tiesa. Turėčiau vartoti 
antidepresantus, bet nevartoju, nes maukiu svaigalus ir kvai- 
šinuosi, o tai tarpusavyje nesuderinama. Žinai ką, Idena? Tu 

teisi. Esu išmuštas iš vėžių. Po velnių, esu visiškai įklimpęs į tą 
marmalynę. 

Sunkiai atsistoju nuo kilimo. Mėginu įžvelgti, kokie jausmai 
atsispindi vaikino akyse. Jų daugybė, jie kinta taip greitai, kad 
nė nespėju suvokti. 

Taileris giliai įkvepia ir surinka: 

- Aš priklausomas nuo prasiblaškymų! Jie palengvina gy- 
venimą, nes tomis valandomis, kai geriu, kvaišinuosi ar darau 
ir viena, ir kita, pamirštu, kaip, po velnių, tėvas nekenčia ma- 
nęs! - Vaikiną ūmiai užlieja sukelta adrenalino pykčio banga. 
Jis liaujasi žingsniavęs, griebia stiklinę nuo naktinio staliuko ir 
sviedžia į sieną. 

Išsigandusi atšoku, jai sudūžtant į šukes. Siaubingas garsas 
sukrečia mane. Šukės pažyra ant grindų. Taileris stovi, spokso 
į jas ir šnopuoja. Išliejęs pyktį, sudrimba ant lovos. 

- Nekenčiu jo, - iškošia jis. 

Vaikino akys vėl nukrypsta į langą; prisiartinu, norėdama 
jį nuraminti. Tailerio veidas rūškanas ir persikreipęs, jis išties 
nusiminęs. Liūdesys girdėti jo balse, matyti akyse. 

Tamsu, muzika iš paplūdimio sklinda vis silpniau, vakarėlis 
eina į pabaigą. Plaukiantis virš vandenyno mėnulis nušviečia 
namus švelnia gelsva šviesa. Tailerio veidui pragiedrėjus, lėtai 
prieinu prie lovos krašto. Kai atsiduriu jo akiplotyje, vaikinas 
pažvelgia į mane. 

Pašiurpstu. Ne dėl to, kad čia būtų šalta, bet todėl, kad kiek- 
vieną mano kūno lopinėlį kausto įtampa. Susirūpinęs Taileris 
vis dar žiūri man į akis. Svarstau, ar tikisi būti vėl apipiltas 
klausimais, bet man jie neberūpi. Mano ketinimai geresni. 

Jaudindamasi paliečiu Taileriui veidą ir abiem delnais su- 
imu skruostus, versdama nenuleisti akių, o pati įsitaisau jam 

ant kelių. Vaikinas nė nekrusteli, net nekvėpuoja. Aš, ko gero, 
irgi. Priglundu lūpomis prie jo lūpų ir lūkuriuoju, kurį laiką 
taip ir sėdime. Jis ir aš. Man jauku, nors ir neapsakomai baisu. 
Žinau, Taileris laukia, kol palinksiu į jį. Aš irgi to noriu, bet 
delsiu. Laukiu, kol skruostu pajusiu jo kvėpavimą. 

- Ačiū už pasitikėjimą, - labai tyliai sukuždu ir galiausiai 
pabučiuoju vaikiną. 

Tamsoje ir tyloje įsižiebia kibirkštis. Nežinau, kokia ji, ne- 
galiu paliesti pirštais, bet jaučiu. Mano pulsas padažnėja, man 
suspaudžia širdį, pašiurpstu visu kūnu, net plaukeliai ant ran- 
kų pasistoja, o Taileris ima bučiuoti mane. Aistringai, nekan- 
triai ir kaip visada nevaldomai. Juntu liejantis jo skausmą, jo 
pyktį... Įniršis virsta troškimu. Trokštame abudu, bet negalime 
patenkinti savo noro. 

Tailerio bučinys dvelkia alumi ir tabaku, kažkodėl tai žavi 
mane. Tai pažįstama, nuolat būdinga jam. Lėtai bučiuodamas, 
Taileris pakiša rankas man po sijonu ir suspaudžia sėdmenis. 
Tebesu įsitaisiusi jam ant kelių, prisiglaudusi krūtine, nykščiais 
glostau veidą, delnuose laikau skruostus. Vaikino raumenys įsi- 
tempia, jis nukelia mane nuo kelių ir paguldo aukštielninką ant 
lovos. Mano kūnas suledėja, sustingsta, nes Taileris atsiduria 
viršuje, jo ranka po sijonu nuslysta mano šlaunimi. Trumpam 
išsigąstu, kad ištiks paralyžius, bet mano lūpos vis dar juda, vis 
dar bučiuoja jį, taigi esu sveika. Kamuoja tik susirūpinimas ir 
nežinomybės baimė. 

Nors baisiai nervinuosi, net kyla šleikštulys, neatšlyju nuo 
Tailerio lūpų. Staiga vaikinas pradeda bučiuoti karščiau, pa- 
greitina tempą; kol mūsų lūpos surakintos, šiaip ne taip atsi- 
sagstau nertinį, išplėšiu sau iš po nugaros ir numetu į šalį. Vėl 
apkabinusi Tailerį, paliečiu baltus jo marškinėlius. Aptirpu- 

siomis rankomis negrabiai čiupinėju jų kraštą, iš paskutiniųjų 
stengiuosi nuvilkti, nenutraukdama bučinio. Pastebėjęs mano 
pastangas Taileris nusijuokia, neatsiplėšdamas nuo mano lūpų. 
Tai juokas iš širdies - užkrečiantis, sušildantis. Vaikinas atšly- 
ja, atsiklaupia, greitai nusivelka marškinėlius ir meta per petį. 
Man iškaista skruostai, akys įsminga į jo krūtinę, į raumeningą 
pilvą ir siaurus klubus. Dingteli, kad sapnuoju. Toks gražuolis, 
regis, nužengęs iš „Abercrombie and Fitch“ katalogo, negali 
būti vienoje lovoje su manimi. 

Taileris vėl atsigula ant manęs ir bučiuoja į petį, apkabina 
mane per liemenį, kita ranka vėl lįsdamas po sijonu. Taršau 
jam plaukus ir suku jų sruogas ant pirštų, o vaikinas švelniai 
bučiuoja man kaklą. Guliu užsimerkusi, įrėmusi smakrą jam į 
kaktą, mėgindama ramiai alsuoti, nes dar niekad gyvenime ne- 
buvau tokia susijaudinusi ir suglumusi. Karšta Tailerio krūtinė 
liečiasi prie pašiurpusios mano odos, jo pirštų galiukai bėgio- 
ja liemenėlės nėriniais. Iš nekantrumo man sutraukia skrandį, 
rodos, tuoj pravimsiu. 

Taileris labai patyręs ir viską tobulai išmano, aš - visai ne- 
patyrusi. Tik dabar suprantu, kodėl vaikinams taip patinka 
papai. Galvoje sukasi spiečius minčių. Tarkim, kada pajudinti 
rankas? Kur jas dėti? Ar laukti, kol Taileris parodys iniciatyvą, 
ar imtis jos pačiai? Ar jis tikisi, kad dejuosiu? Gal ir dejuosiu, 
nors neįsivaizduoju savęs tai darančios. Tikriausiai dabar tu- 
rėčiau ko nors griebtis. Pavyzdžiui, atsegti vaikinui džinsus ar 
nuberti kaklą bučiniais. Beje, kas buvo pirmasis žmogus, už- 
siimantis seksu? Džonas F. Kenedis pasirodė esąs tikras gun- 
dytojas. Jeigu mūsų mylimas prezidentas galėjo suvilioti bet 
kokią merginą, kada užsigeidęs, tai esu tikra, kad seksas nėra 
smerktinas dalykas. Jei mylėtis būtų siaubinga, anos merginos 

nebūtų puolusios į jo lovą. Staiga nustembu, kad galvoju apie 
nužudytąjį prezidentą. Kertu lažybų, kad Li Harvis Osvaldas 
tebebūtų gyvas, jeigu nebūtų pamanęs, kad prezidentas sukasi 
apie jo žmoną. Pamanęs ir kaip koks iškrypėlis nušovęs. 

Liaukis, Idena. 

Tailerio lūpos kyla mano kaklu iki smakro, rankos tyrinėja 
kūną. Vaikinas nykščiu paglosto man skruostą, pajuntu iš jo 
pirštų galiukų sklindant švelnumą, šiltą pėdsaką ant savo odos. 
Nenoriu, kad šitai baigtųsi net tada, kai pristingu kvapo ir stip- 
rokai įsikimbu jam į plaukus. Nejučiomis trukteliu jų galiukus 
ir išriečiu nugarą. 

Laimė, Taileris man vadovauja, nors ir neištaria nė žodžio. 
Apimta nerimo, spėlioju, ką jis pamanys, išvydęs mano kūną. 
Vaikinas lukteli, kol įveikiu jaudulį, ir vėl glamonėja mane. At- 
segęs liemenėlę, nusispiria džinsus ir tylėdamas ima raustis pi- 
niginėje. Man šitai patinka. Kaip ir spengianti tyla, kurioje visa 
tai patiriu su žmogumi, dėl kurio iškart pamečiau galvą. 

Štai kodėl visa tai atrodo, kaip turi būti. 

Todėl, kad esu su Taileriu. 

Ne su Džeiku, ne su Skočiu Snargliu, tuo, su kuriuo kartu 
lankėme algebrą, o su Taileriu. Su vaikinu, turinčiu paslapčių 
ir silpnybių, taip pasitikinčiu manimi, kad net atsivėrusiu man. 
Už tai jį gerbiu. Jis turėjo sukaupti daug drąsos, kad atskleis- 
tų man tiesą, todėl trokštu jo dar karščiau. Nenoriu, kad tai 
liautųsi. Taileris ir aš... Mums nedera būti kartu ir daryti to, 
ką darome, nes vis dėlto esame įbrolis ir įseserė, kad ir kaip to 
nenorėtume. Taileris neapsakomai traukia mane, todėl neturė- 
čiau jaustis kalta. Nieko blogo čia nėra. Ar mudu sieja kraujo 
giminystė? Aišku, kad ne. 

Žinau tik tai, kad jei kas nors atskleis tiesą apie mudu su 
Taileriu, būsime smerkiami. Nė neįsivaizduoju, kaip galėtume 

prisipažinti tėvams. Kaip pranešti sutuoktiniams, kad jų vaikai 
neabejingi vienas kitam? Kaip anie į tai žiūrėtų? 

Kelio atgal nebėra. Tai neišvengiama: ir kad Taileris dejuoja 
man į ausį, ir kad aš suleidusi nagus jam į nugarą, ir kad mūsų 
klubai juda kartu. 

Jis atvėrė man savo senas paslaptis, o dabar turi naują. 




Pabudusi ir apžvelgusi kambarį, nepajuntu ypatingų pokyčių. 
Paika tikėtis, kad po to tapsi kitu žmogumi, kad į viską žvelgsi 
kitomis akimis. Jaučiuosi lygiai taip pat kaip praėjusį vakarą, 
tik skauda galvą. Nesiraitau apimta agonijos ir nenoriu verkti, 
bet ir pernelyg nedžiūgauju. Šis rytas toks pat kaip kiti - pra- 
sideda nauja diena. 

Gerklė perdžiūvusi, lyg savaitę būčiau keliavusi per dyku- 
mą ir neradusi šaltinio. Atsisėdusi pašaukiu Tailerį; mano bal- 
sas kimus. Trūksta dar vieno dalyko, mano manymu, būtino, 
praradus nekaltybę: tikėjausi atsibusti šalia žmogaus, dėl kurio 
pamečiau galvą. 

Akimoju perlieja panikos šuoras. Gal Taileris išėjo? Gal pa- 
liko mane čia, dingo, man nepabudus, krimsdamasis dėl to, 
kas nutiko vakar? Bute labai tylu. Neturėtų taip būti. Turėtų 
būti kaip kine: Taileris, man pabudus, yra šalia, aistringai bu- 
čiuoja mane į kaktą, žaidžia su plaukų sruogomis ir kužda mei- 
lės žodžius. 

Apsidairiusi išvystu, kad užuolaidos vėl užtrauktos. Nenu- 
tuokiu, ar dabar rytas, ar vidurnaktis, o gal prabėgo jau dvi 
dienos, nes kambarys skendi prieblandoje, trūksta šviesos. 

Susiraukusi apčiupinėju paklodes ir dirsteliu į veidrodį de- 
šinėje. Esu visiškai nuoga. Aiktelėjusi užsitraukiu antklodę iki 
kaklo ir baisėdamasi spoksau į savo atvaizdą. 

Kur, po velnių, Taileris? 

Tada prasiveria miegamojo durys, jas atidaryti trukdo 
minkštas kilimas. Taileris stumteli duris alkūne ir įeina į kam- 
barį pablyškusiu veidu. Išvydus jį man labai palengvėja. Vaiki- 
nas apsirengęs, jis pažvelgia man į akis ir šypteli. 

- Jau ketinau žadinti tave, - švelniai sako. 

Taileris ramus, tai matyti iš šviesiai žalių akių, netemdomų 
jokio šešėlio. Per kelias atostogų savaites spėjau šitai įsidėmėti. 
Tailerio akių spalva atspindi jo nuotaiką. Padūmavusios ir van- 
gios akys rodo, kad vaikinas pažeidžiamas. Įprastinės žalios - 
pasipūtęs šiknius. Tamsios ir neramios - toks įsiutęs, kad gali 
ką nors nugalabyti. 

- Maniau, kad išėjai, - prisipažįstu ir suvokiu pernelyg jau- 
triai reaguojanti. Žinau, kad Taileris taip nepadarytų, nepalik- 
tų manęs. Viliuosi, kad nepaliktų. 

Priblokštas vaikinas piktai pasižiūri į mane. 

- Nesu toks pašlemėkas, - jo lūpų kampučiai kilsteli, pas- 
kui Taileris beveik droviai apsižvalgo, tarsi būtų užgauta jo sa- 
vimeilė ir dingęs pasitikėjimas savimi. - Tau nėra ko jaudintis. 

Jo rankose išvystu ryškiai žalią savo sijonėlį. Pastebėjęs 
mano žvilgsnį, vaikinas, rodos, prisimena, ko atėjo į kambarį. 

- Štai tavo drabužiai, - sako jis, tvarkingai dėdamas juos 
lovos kojūgalyje. Nesmagiai mindžikuoja ir nežiūri man į akis. 
Tik dairosi į drabužius, į langą, į grindis iškaitusiais skruostais. 

- Ar gerai jautiesi? - klausiu. 

Galiausiai jo akys įsminga į manąsias, veidas plieskia raudo- 
niu. Vaikinas pasitrina sprandą ir krypteli galvą. 

- Atleisk, nesu prie to įpratęs, - sumurma nervingu balsu ir 
trumpam nutyla. - Tikriausiai mums reikėtų pasikalbėti apie 
praėjusią naktį. 

Vis dar sėdžiu prisidengusi antklode, bet imu šypsotis. Ro- 
dos, pirmą kartą matau Tailerį rimtai susijaudinusį ir atsidū- 
rusį už patogumo zonos ribų. įprastai jis valdo padėtį ir labai 
pasitiki savimi, o dabar vos veblena ir nedrįsta pažvelgti man į 
akis. Apgalvojus Tailerio žodžius, šypsena tuoj pat dingsta nuo 
mano lūpų. 

- Nusivylei manimi? - išdrįstu paklausti. 

- Ne, ne, - iškart patikina vaikinas. Nuotaikai šiek tiek 
pragiedrėjus, jis tyliai nusijuokia. - Mudu peržengėme visas 
ribas... Ar suvoki, ką padarėme? 

Ilgai žiūrime vienas į kitą. Kramtydamas lūpą, Taileris lau- 
kia mano atsakymo ir beveik nustoja kvėpavęs. Prisipažinti 
sąžiningai? Neturiu supratimo. Numanau, kad kebli mūsų pa- 
dėtis tapo dar keblesnė, dar labiau įtempta. 

- Ne visai, - prisipažįstu. — Kaip dabar kapstysimės? 

- Nežinau, - Taileris sunkiai atsidūsta, sukiša rankas į kiše- 
nes ir susikaupęs mąsto apie kažką. - Atsakyk man, ar gailiesi? 

- Ne, - tuoj pat atsakau. Kaip galiu gailėtis, ko beprotiškai 
troškau? - O tu? 

- Aišku, kad ne, - taria vaikinas ir nuoširdžiai nusišypso. 
Tokiai šypsenai nemoku atsispirti. Jis vėl paima mano drabu- 
žius, apeina lovą, atsistoja greta ir padeda juos man ant kelių. 
Šypsena nedingsta nuo lūpų. - Apgalvosime visa tai vėliau. 
Po kurio laiko. Dabar apsirenk, mudviem reikia eiti. Trojus 
Džeimsas skambino, kad važiuoja namo. 

Droviai pasižiūriu į Tailerį ir dar stipriau prispaudžiu ant- 
klodę prie kūno, bet nieko nedarau. 

- Ar galėtum trumpam išeiti? 

- Elgiesi taip, tarsi nebūčiau matęs tavęs nuogos, - žais- 
mingai atsako Taileris ir linkteli. - Tik paskubėk, - mesteli per 
petį, išeidamas iš kambario. 

Vos tik užsiveria durys, čiumpu sijonėlį ir užsitraukiu, ne- 
nusimesdama antklodės. Vis dar nedrįstu lipti iš lovos nuoga. 
Užsisegu liemenėlę, apsivelku palaidinukę, tada atsistoju ant 
kilimo. Šiek tiek svaigsta galva. Susisiaučiu nertiniu ir, prispau- 
dusi delną prie kaktos, kurį laiką giliai kvėpuoju. Jaučiausi ge- 
rai, kol neišlipau iš lovos, o dabar atrodo, lyg mano venomis 
tekėtų pražūtingi nuodai. 

Man atėjus į virtuvę, Taileris beria stiklinės šukes į šiukšli- 
nę. Per ruošos stalą žvilgteliu į svetainę. Pro didžiulius langus 
sklindantys saulės spinduliai nušviečia visą kambarį. Pamatau, 
kad viskas nepriekaištingai sutvarkyta, tarsi mūsų čia nė nebū- 
tų buvę. Kol miegojau, Taileris surinko šukes. 

Atsidusęs jis įdeda semtuvėlį į spintelę ir trindamasis ran- 
kas atsigręžia į mane. 

- Iškviečiau taksi, - sako jis. Taileris vogčiomis dirsteli į 
laikrodį, paskui paragina eiti prie durų. - Žinau, tai keistai at- 
rodo, bet negaliu paprašyti draugų mūsų parvežti, kad neimtų 
spėlioti, kokį velnią mudu veikėme. Prisimeni, tarėmės nekelti 
įtarimų? Taksi vairuotojas nepažįsta mūsų. Automobilis tuoj 
pat atvažiuos. 

Vos linkteliu. 

- Kur mano batai? - šilta stovėti basai ant storo kilimo, bet 
noriu rasti savo sportbačius. Ieškodama jų, greitai apžvelgiu 
svetainę. 

- Nenutuokiu, - atsako Taileris, irgi imdamas dairytis. - 
Bet mums reikia dingti iš čia. 

- Tačiau mano sportbačiai... - mėginu ginčytis nusiminusi, 
kad pamečiau juos. Tie batai buvo man mieliausi, aprašinėti 

mėgstamiausių dainų žodžiais. Apsiaudavau juos eidama į mo- 
kyklą, važiuodama apsipirkti su mama, apsiaviau ir traukdama 
į paplūdimio vakarėlį, o paskui prisigėriau ir užsimaniau bu- 
čiuotis su įbroliu. 

- Nupirksiu tau naujus, paskubėkim, - ragina Taileris, vis 
labiau nekantraudamas. Suraukęs antakius, vaikinas patraukia 
prie durų, atidaro jas ir stovi laiptų aikštelėje, laukdamas ma- 
nęs. Man išėjus, užrakina duris ir pakiša raktą po kilimėliu. 

Blizgančios grindų plytelės šaltos, skubu prie lifto, Taileriui 
nespėjus atsigręžti. Dirstelėjęs per petį, jis vypteli ir įšoka į lif- 
tą, prieš pat užsidarant durims. 

Šiam ėmus leistis, vaikinas nuveria mane griežtu, niūriu 
žvilgsniu, bet stengiasi užgniaužti vypsnį. 

- Turbūt nepasakosim tėvams apie praėjusį vakarą. 

- Manau, kad niekam nepasakosim apie jį, - pataisau Tai- 
lerį; nors mudu juokaujame, pajuntu įtampą. Belieka dūsauti, 
kad neturime supratimo, ką darome. 

Pastebėjęs mano nerimą, Taileris paima mano ranką ir 
švelniai spusteli. Taip darė ir aną vakarą, kai rūpinosi manimi. 
Akimirką spoksau į mudviejų rankas, bandau įsidėmėti, kaip 
atrodo sunerti pirštai. Paskui pakeliu akis į vaikiną, o jis tik 
nusišypso ir tvirčiau suima mano pirštus. 

Ramybės neduoda mintis, kad mudu niekada niekam nega- 
lėsime išsipasakoti, tik nuolat kuždėsime vienas kitam: „Tyliau, 
tai paslaptis.“ Bus sunku ją saugoti, dar sunkiau atskleisti. Nie- 
kas nesupras mūsų. 

Lifto durims atsivėrus, Taileris nuveda mane per vestibiulį 
prie laukujų durų. Pro stiklines duris matyti laukiantis taksi. 
Šiek tiek sudvejoju, kaip išeiti į lauką basai, bet greitai nuveju 
nuogąstavimus ir patraukiu laipteliais paskui Tailerį iki auto- 

mobilio. Pagiringai šypsodamasi mus pasveikina pusamžė mo- 
teris. 

Prireikia beveik dvidešimties minučių, kol privažiuojame 
namus. Keista, juk sekmadienio rytą gatvėse mažai automobi- 
lių. Tikriausiai taksi vairuotoja naudojasi tuo, kad esame jauni, 
taigi naivūs ir nieko nepastebime. Ji kokius penkis kartus pa- 
suka ne į tą gatvę ir vis sumurma: „Ak, vėl ne ten!“ Šnairuo- 
ju į vairuotoją nuo užpakalinės sėdynės, nes ji tyčia važiuo- 
ja toliausiu keliu ir tempia laiką, o aš turiu sėdėti tylėdama ir 
apmąstyti praėjusį vakarą. Suima šleikštulys, bet Taileris tik 
gūžteli pečiais, kai susiraukusi parodau jam į taksometrą. Jis 
neketina ginčytis su vairuotoja, tiesiog paduoda jai dvidešimtį 
dolerių ir ištempia mane iš automobilio. Vos man uždarius du- 
reles, automobilis nušvilpia tolyn. 

- Kur sakei tėčiui vakar eisianti? - klausia vaikinas, mums 
lūkuriuojant prie namų ir vis dar neapsisprendžiant, kaip rei- 
kės pasiaiškinti tėvams. 

Atrodau kaip baidyklė, esu basa ir tikriausiai trenkiu alko- 
holiu. 

- Į kiną, - tariu. 

Taileris sunkiai atsidūsta ir papurto galvą. 

- Į kiną? Kur tavo sumanumas? 

- O ką pamelavai tu? - atšaunu. 

- Nieko, išsmukau paslapčia. 

- Ką gi, - sakau, - manęs tai nestebina. 

Vaikinas sukikena, bet vis dar neramiai dirsčioja į namą. 
Delsti nėra ko, vis tiek reikia eiti vidun. Norėčiau išvengti aiš- 
kinimosi, nesusidurti su tėčiu ir Ela, pasislėpti kur nors su Tai- 
leriu ir klausytis, ką jis dar papasakos apie savo gyvenimą. Būtų 
puiku. 

Įėję randame Elą svetainėje. Prispaudusi prie lūpų pirštą, 
moteris skaito laikraštį. Džeimis sėdi fotelyje, pasidėjęs sulau- 
žytą riešą ant pagalvės. Suirzęs berniukas žiūri į mus, ir man 
dingteli, kad pirmą kartą matau jį nepatenkintą. 

- Deivai, jie grįžo, - garsiai sako Ela, nepakeldama akių. 

Tikėjausi, kad nepastebės mūsų tarpduryje. Turbūt ne vel- 
tui sakoma, kad tėvai turi akis pakaušyje ir keturias ausis. 

Taileris vogčia dirsteli į mane, jo veidas neramus. Vaikinas 
labiau įgudęs aiškintis su tėvais negu aš, todėl nuoširdžiai vi- 
liuosi, kad kalbės ir už mane. Jei mėginsiu teisintis pati, imsiu 
mikčioti ir išpliurpsiu, ko visai nereikia, juk, girdint Tifanei, 
pasakiau Elai buvusi pas Meganą ir visiškai susimoviau. 

Po akimirkos su treninginėmis kelnėmis ir marškinėliais į 
svetainę įgriūva tėtis. Esu nepratusi jo matyti be marškinių ir 
kaklaraiščio. Toks jis mažiau bauginantis, tarsi būtų mano se- 
nelis. 

- Kaip pasiteisinsite? - Iš piktų pikčiausio klausimo mudu 
suprantame, kad tėtis velniškai įsiutęs. 

- Filmas buvo įdomus, - pralemenu, bet Tailerio žvilgsnis į 
mane byloja: nė nepradėk. 

Turėjau žinoti, kad tėtis pakvaiš, jei negrįšiu visą naktį. Fil- 
mai nerodomi nuo vakaro iki dešimtos ryto. 

- Judu buvote tame paplūdimio vakarėlyje, tiesa? 

Ela pakelia akis nuo laikraščių ir pasideda juos ant kelių, o 
Džeimis toliau spokso, kaip mudu su Taileriu mėginame iš- 
trūkti iš ryklio nasrų. Berniuko akys linksmai kibirkščiuoja, 
tarsi jam būtų smagu. Tik jau ne man. 

Nei Taileris, nei aš nesurezgame jokio atsakymo. Taip rodo- 
me tėvams, kad jie teisūs. Kad melavome ir būdami nepilna- 
mečiai nuėjome į paplūdimio vakarėlį. Gindamasi tegalėčiau 

pasakyti, kad Portlande tokių renginių nebūna, kad nenorėjau 
praleisti šitokios progos. Tikėdamasi išsigelbėti, nutariu ape- 
liuoti į tėčio jausmus ir pravirkstu. 

- Draugai nusivežė mane ten po filmo, - kūkčiodama pasa- 
koju. Mano balsas gargždus, bet nuoširdus. Vis dar mirštu nuo 
troškulio. - Nė nežinojau, kas ten bus! 

Taileris stebeilija į mane bereikšmiu veidu. Ginu tik save, ir 
jis tikriausiai mano, kad man prastokai sekasi. Atsidusęs vaiki- 
nas nukreipia akis į tėtį. 

- Verčiau eisiu, - kaip visada tiesmukai išrėžia jis. - Ką da- 
rysite? Įkalinsite mano subinę dar penkeriems metams? 

Tėčio akys laksto nuo Tailerio prie manęs, jis prisimerkęs, 
lyg svarstytų, kurią problemą pirmiau spręsti: dirbtinių mano 
ašarų ar Tailerio įžūlumo. Galiausiai nutaria griebtis abiejų. 

- Kur buvote visą naktį? - kamantinėja jis, o Ela tik žiūri. 

Jos žvilgsnis verčia mane prisiminti, ką Taileris sakė praėju- 
sį vakarą: motina jaučiasi kalta, kai reikia barti ir bausti sūnų. 
Pasiryžęs išsiaiškinti tiesą, tėtis, rodos, neturi tokių bėdų. 

- Trynėmės pas Diną, - dumia akis Taileris, nors jo žo- 
džiuose yra kruopelė tiesos. Daugiausia laiko mudu praleido- 
me namuose, tik ne Dino, o Ti Džei. Ir tikrai nemiegojome. - 
Atvėsk, dabar vasara. 

- Šit kaip, - sarkastiškai atkerta tėtis. - Esu kaltas. Pamir- 
šau, kad dabar vasara, vadinasi, velniai rautų, gali veikti, ką pa- 
norėjęs. Nuoširdžiausiai atsiprašau. 

Girdžiu, kaip Džeimis tramdo juoką. Ir, po galais, labai no- 
rėčiau liepti jam tvardytis, bet žinau, kad tėčiui šitai nepatiks. 
Be to, Džeimis - šaunus berniukas. Jei tik susitaikai su tuo, kad 
turi įbrolį. 

- Idena, tu jau ne pirmą kartą negrįžti nakvoti namo, - su 
pasidygėjimu taria tėtis. 

Greitai dirstelėjusi į jį, išspaudžiu dar keletą ašarėlių. Jo 
plaukai lyg ir labiau pražilę nei prieš mėnesį, kai parsivežė 
mane iš oro uosto. Kuo labiau tėtis raukosi, tuo senesnis atro- 
do. Palyginti su juo, mamai duotum kokius dvidešimt vienus 
metus. 

- Tik pernakvojau ne namie, - šniurkšteliu garsiau, negu 
ketinau. Pirmą kartą negrįžau, nes likau pas Džeiką žiūrėti 
„Liūto karaliaus“ ir, pabučiavusi jį, užmigau. Antras sykis buvo 
praėjusį vakarą - nepajėgiau atsispirti Tailerio glamonėms ir 
kerinčiam jo balsui, nes esu jį įsimylėjusi. 

- Svarbu ne tai! 

- O kas? 

Tėtis šnairuoja į mane, lyg sunkiai ieškodamas atsakymo. 
Nieko nesurezgęs, ima vėl žiūrėti į Tailerį. 

- Esi nepakenčiamas, todėl daugiau nieko tau ir nesakysiu. 
Lipk aukštyn. Dink man iš akių, - tėtis per petį rūsčiai dirsteli 
į Džeimį. Šis supranta užuominą ir stojasi išeiti. 

- Puiku, - Taileris vypteli, bet mudviejų akims susidūrus, 
vypsnys kaipmat išblėsta. Vaikino lūpose šmėsteli nuoširdi 
raminanti šypsena, tarsi jis mėgintų pasakyti man, kad nesi- 
jaudinčiau, kad viskas bus gerai. Džeimiui prisiartinus, Taileris 
globėjiškai apkabina jį per pečius ir išsiveda iš kambario, švel- 
niai murmėdamas: „Kaip tavo riešas, broliuk?“ 

Tą akimirką trokštu- būti tokia kaip jis. Gebėti apsimesti, 
kad esu drąsi ir įžūli, o paskui viską nuleisti juokais. Prisidaryti 
bėdos taip dažnai, kad barimas taptų kasdienybe. Noriu, kad 
nereikėtų stovėti čia, priešais tėtį, būti kamantinėjamai, matyti 
nusivylusį jo veidą ir leisti kvailoms ašaroms visiškai suniokoti 
vos besilaikantį makiažą. 

Suvokiu, kad nesulauksiu nė menkiausios užuojautos. Tu- 
rėjau tai žinoti. Tėtis niekad neimdavo į galvą, jei mama bū- 

davo nusiminusi. Į jos ašaras jam, tikram storaodžiui, būdavo 
nusišvilpt. 

Liaujuosi verkti ir niūriai pažvelgiu į jį. 

- Ko nori? 

Ela tebėra kambaryje. Kramtydama lūpas, ji toliau mus ste- 
bi, nesikelia nuo sofos ir tyli. Nenutuokiu, džiaugtis ar liūdėti, 
nes vis dar neišsiaiškinau, ar ji iš tų žmonių, kurie aprėkia tave, 
ar iš tų, kurie užstoja. 

- Idena, - trindamasis smilkinius, lėtai prabyla tėtis, - pa- 
sikviečiau tave čia ne tam, kad šlaistytumeisi naktimis ir me- 
luotum. 

- O kam, po galais? - įpykusi pratrūkstu ir skėsteliu ranko- 
mis. - Gal nori vežtis mane pirkti liemenėlės? Ar kad visi sėdė- 
tume prie stovyklos laužo ir valgytume sausainius su zefyrais? 
Na, tėti, ko tu tikėjaisi? 

Iki šiol pati nesuvokiau, kaip nekenčiu jo. Per pusantro mė- 
nesio tėtis nepajudino nė piršto, kad atkurtų mūsų santykius, 
neatsiprašė, kad paliko mudvi su mama, dingo, nieko nepa- 
aiškinęs, ir tik po trejų metų panūdo pamatyti mane. Ir dabar 
nori tvarkyti mano gyvenimą? Nori elgtis kaip tikras tėvas? 

- Turbūt mums visiems reikia tiesiog nusiraminti. Svar- 
biausia, kad Idena grįžo, - šiek tiek jaudindamasi sako Ela. 

Padarau išvadą, kad ji ne tik iš tų mamų, kurios neima į gal- 
vą, kad dingsti, bet ir iš tų, kurios užstoja tave grįžusią. 

- Kaip tik taip, - tariu kaip įmanydama švelniau. - Grįžau 
namo gyva, Taileris irgi. Atsiprašau, jei tai padės. Atsiprašau, 
kad negrįžom nakvoti. 

Tėčiui mano atsiprašymas buvęs nebuvęs. Jis žiūri į mane 
taip, kaip tėvas tikrai neturėtų žiūrėti į dukterį, dėbso lyg ne- 
galėdamas pakęsti manęs. Šią akimirką nekenčiu jo. 

- Ko taip spoksai į mane? - klausiu. - Tėti, kuo aš tau ne- 
įtinku? 

- Įtinki, - atsako jis ir pašnairuoja į Elą, tarsi tikėdamasis 
palaikymo kovoje su šešiolikmete, bet moteris tik žiūri į jį, iš- 
plėtusi akis. 

- Tai štai kodėl nesikalbėjai su manimi trejus metus? Todėl, 
kad įtinku tau? - rodos, žodžiai patys liejasi iš mano lūpų. To- 
kios mintys glūdėjo atokiausiame mano sąmonės kamputyje 
nuo pat tos dienos, kai tėtis mus paliko. Dabar, kai esu taip 
įsiutusi ant jo, visos jos nesulaikomai veržiasi į paviršių. Ma- 
tau, kaip parausta suvokusio mano žodžius tėčio skruostai. - 
Tai todėl ir palikai mus? Todėl, kad įtikom tau? 

- Gana! - surinka tėtis, jis nepakenčia tiesos. Negali ištver- 
ti, kad yra niekam tikęs tėvas man, nes niekada neprisipažįsta 
klydęs. Dėl to nuolat kivirčydavosi su mama. Jis niekad nepri- 
siimdavo kaltės. Neteisi visada likdavo ji. 

- Turėjai nors pamėginti užmegzti ryšį su manim, - žing- 
teliu arčiau jo. Atkišu smakrą, nes esu pasiryžusi iškloti, ką 
jaučiu. - Taip ir nepasakei, kad gailiesi, nors tokie turėjo būti 
pirmieji tavo žodžiai, man išlipus iš lėktuvo. 

Pasiduodamas tėtis iškelia rankas. 

- Gerai, Idena, aš gailiuosi. Gailiuosi, kad tiek laiko nesirū- 
pinau tavimi, - sumurma jis, tik tas murmesys gerokai nenuo- 
širdus. - Patenkinta? 

- Kokia prasmė šitai sakyti dabar, tėti? - patraukiu pe- 
čiais. - Pasivėlinai trejus metus. 

Noriu matyti jį įskaudintą. Noriu, kad nuo mano žodžių tėtį 
imtų graužti kaltė. Deja, mano viltys bergždžios. Įsiutęs jis pik- 
tai prisimerkia ir niekinamai dėbteli į mane. 

- Ar žinai, kad esi visai tokia kaip tavo motina? 

Ela atrodo priblokšta. 

- Ačiū Dievui, - atšaunu. - Nieku gyvu nenorėčiau būti 
tokia kaip tu. 

Išdėsčiusi visa, ką norėjau, nusprendžiu, kad metas dingti 
iš kambario, kol tėtis vėl nepradėjo ginčytis su manimi. Žino, 
kad esu įtūžusi ant jo. Jam tektų labai daug atsiprašinėti. Net ir 
tada kažin, ar atleisčiau. 

Tėčio akys šaltos, jis atsigręžia į Elą. Apsisukusi drožiu prie 
durų. 

Ela sušnypščia: 

- Po perkūnų, Deivai, vykis dukrą! Žinau, kad jos visą naktį 
nebuvo namie, bet negi manai, kad susitaikysi su mergaite, bū- 
damas pasipūtęs ir išdidus? 

- Tik nereikia manęs kaltinti dėl to. Tai tu sumanei pasi- 
kviesti Ideną. Dieve mano, tie paaugliai tikras košmaras... Gal, 
kai ji grįš namo, o Taileris išvažiuos į Niujorką, vėl galėsim gy- 
venti kaip gyvenę. 

Sustoju prie durų kaip įkasta ir skaudžiai nuryju seilę. Ar 
gerai išgirdau? Tėtis pakvietė mane, Elai pasiūlius? Lyg ir nieko 
nuostabaus, tai neturėtų skaudinti manęs, bet vis dėlto skaudi- 
na. Atsigręžiu į juos. 

- Norite, kad išvykčiau? 

Tėtis su Ela priblokšti sužiūra į mane. Įmotė atsistoja. 

- Idena, neturėjai to girdėti; be abejo, tavo tėtis... 

Negaliu stovėti ir klausytis jų atsiprašinėjimų. 

- Kodėl Taileris išvažiuoja į Niujorką? 

Ela piktai pašnairuoja į tėtį, paskui dirsteli į mane ir nervin- 
gai nusišypso. 

- Tai nesvarbu. 

Žinau, kad svarbu, bet pavargau klausinėti ir negauti aiškių 
atsakymų. Esu baisiai įpykusi, rodos, dėl pakilusio kraujospū- 
džio plyš širdis. Mama neklydo dėl tėčio. Jis pašlemėkas. 


331 



Susikišu rankas į nertinio kišenes - vėl prisimenu, kad bu- 
vau apvogta - ir išlekiu iš kambario. Vis labiau svaigsta galva. 
Kamuoja troškulys, labai noriu išsimaudyti po dušu ir pasikal- 
bėti su Taileriu. Du iš šių dalykų man prieinami. 

Koks mėšlas. 

Reikia išvaikyti blogas mintis, išeiti iš namų ir įkvėpti švie- 
žio oro. Pabėgioti. Po dušu nusimaudysiu grįžusi. Tada pasi- 
kalbėsiu su Taileriu. Pirmiausia turiu nusiraminti. 

Nusivilkdama sijonėlį, kurį segėjau praėjusį vakarą, vos ne- 
susivemiu, paskui persirengiu sportiniais drabužiais. Iš virtu- 
vės pasiimu butelį vandens ir išeinu pro užpakalines duris, kad 
nesusidurčiau su tėčiu. 

Lauke leidžiuosi tolygia ristele, bėgu į šiaurę, o ne į vakarus. 
Nebenoriu grįžti į paplūdimį. Reikia išbandyti naują maršrutą, 
pamatyti kitas vietas. Greitai atsiduriu prie Ramiojo vandeny- 
no uolų, kaitriai šviečiant saulei. Mano žingsniai dunksi į asfal- 
tą, galvos skausmas pamažu malšta. 

Dingteli, kad praėjusi naktis dar labiau viską supainiojo. 
Dabar mudu su Taileriu vaikštinėjame skustuvo ašmenimis, 
apgalvojame savo žodžius ir žvalgomės, ar nė viena gyva dvasia 
nepastebės mūsų šypsantis vienas kitam. Jei būsime užklupti, 
paslaptis bus atskleista. 

Galvoje tikra maišalynė. Tobulame pasaulyje mudu su Tai- 
leriu nebūtume laikomi giminaičiais. Tobulame pasaulyje mu- 
dviem nereikėtų slapstytis ir skaudinti žmonių, kad pamilome 
vienas kitą. Tobulame pasaulyje galėčiau pasigirti Amelijai tu- 
rinti tokį draugą. Bet šis pasaulis netobulas, toli gražu. 

* * * 


Po gero pusvalandžio, grįždama namo dar ne visai išsivadavusi 
nuo pagirių ir uždususi, staigiai stabteliu pievelėje. 

Priešais namą stovi Tifanės automobilis. Jo čia neturė- 
tų būti. Sekmadienio rytas, sekmadieniais juodu su Taileriu 
įprastai nesusitinka. 

Kaip nesavomis kojomis įeinu pro pagrindines duris. Ne- 
nutuokiu, ar tai nuo bėgimo, ar dėl nuojautos, kuždančios, 
kad nutiko kažkas blogo. Kyla noras apsigręžti ir lėkti į kitą 
pusę kuo toliausiai, bet prisiverčiu žingtelėti pirmyn ir ropš- 
tis laiptais. Lipdama pamatau svetainėje besikalbančius tėtį ir 
Elą, tikriausiai juodu tariasi, kaip atsikratyti dviejų nepaklus- 
nių vaikų. 

Kai beveik pasiekiu laiptų aikštelę, iš mano kambario, pla- 
čiai atlapojusi duris, išnyra Tifanė, jai ant kulnų mina Taileris. 
Vaikinas nori pačiupti Tifanę už rankos ir sulaikyti, bet ji nu- 
sipurto jo ranką. 

- Ak, štai kur ji, - iškošia tulžingu balsu. - Pačiu laiku. 

Išplėtęs akis Taileris spokso į mane jai per petį, purtydamas 

galvą, ir persibraukia plaukus ranka. 

- Kodėl pačiu? - išdrįstu paklausti, nors Tifanė tokia įnir- 
šusi, kad nelabai noriu išgirsti atsakymą. 

Taileris susijaudinęs, aš dėl to nekaltinu jo. Vaikino jaudulys 
persiduoda man. 

Tifanės akys šaltos kaip ledas, dar nesu regėjusi tokio grės- 
mingo žvilgsnio. Ji puikiai tiktų į filmų piktadares. 

- Turiu pasikalbėti su jumis abiem. Po šimts velnių, esu bai- 
siai įsiutusi, nors gal ir nepastebėjote, - mergina sugniaužia 
kumštį. - Taileri, man kyla noras smogti tau per veidą. 

- Ką šįkart padariau? - vaikinas žiūri į ją suglumęs, bet dėl 
viso pikto truputį atsitraukia. 

- Ką padarei? Turbūt juokauji? - Tifanė prasižioja ir giliai 
įkvepia. - Tuoj pat drožkit į užpakalinį kiemą. 

Sprausdamasi pro šalį, ji priploja mane prie sienos. Susirau- 
kiu ir dėbteliu į besileidžiančią laiptais Tifanę. Kas, po galais, 
jai užėjo? Dirsteliu per petį į Tailerį. Jis užsidengia rankomis 
veidą ir vien lūpomis ištaria: 

- Šūdas. 

Tifanė sustoja laiptų apačioje ir pašnairuoja viršun. Tada 
reikšmingai pažvelgia į svetainę, kur šnekasi mūsų tėvai. 

- Galiu pasikalbėti su jumis abiem lauke arba tiesiog čia, - 
slopiu balsu lėtai ištaria ji. - Bet, patikėkit manim, bus geriau, 
jei kalbėsimės lauke. 

Tifanė žino, dingteli man. Po velnių, ji viską žino. 

Turbūt ta pati mintis perskrodžia ir Tailerio smegenis, nes 
vaikinas meta man panikos persmelktą žvilgsnį ir nuryja seilę. 
Blogesnio meto aiškintis tikrai nesurasi. Esu pagiringa, supra- 
kaitavusi, pavargusi, atrodau it ką tik pabėgusi iš reabilitacijos 
klinikos. Jaučiuosi kaip šiukšlė. 

Nematau jokios galimybės išsisukti. Spėlioju, ar ne per vėlu 
leistis į kojas. Lipant žemyn, Taileris man kumšteli, jo prisilie- 
timas irgi išreiškia neviltį. Vaikino rankų raumenys įtempti, jis 
sugniaužęs kumščius. Galiausiai mudu pro užpakalines duris 
išeiname į kiemą. 

- Tatgi, - sako Tifanė. 

Taileris suraukia antakius. 

- Taigi... 

- Šįryt mane pažadino Ti Džei žinutė, - pareiškia ji. Tifa- 
nės akys laksto nuo Tailerio prie manęs, todėl stengiuosi vai- 

dinti abejingą. Apsimesti, kad praėjusią naktį nesimylėjau su 
jos vaikinu. - Ir žinai ką, Taileri, - kalba ji toliau, - mane jau 
verčia vemti nuo kitų žmonių šnekų, žmonių, mačiusų mus 
linksminantis, nes, po griausmais, dažnokai linksminiesi ne su 
manimi. 

- Ką čia tauški? - klausia vaikinas, ir mudvi su Tifane su- 
žiūrame į jįi 

Taileris žino, apie ką ji kalba. Puikiausiai žino. 

- Nepradėk, Taileri. Tiesiog nepradėk, - piktai įspėja Tifa- 
nė, kalbėdama vis garsiau. Atrodo tokia įsiutusi, kad suprantu 
galinti nesitikėti, kad liksime draugės. - Ti Džei pajuokavo, 
kad aš smagiai praleidau naktį su tavimi, nes savo miegama- 
jame aptiko baisią netvarką, o mudu abu puikiai žinome, kad 
manęs ten nebuvo. 

- Paklausyk, - žingtelėdamas prie jos, taria vaikinas, - ma- 
žute, aš su niekuo nesilinksminau, tiesiog pamiršau sutvarkyti 
kambarį po... 

- Užsičiaupk! - surinka Tifanė, ir Taileris paklūsta. Rodos, 
ji nebeketina taikstytis su jo melagystėmis. Trumpam užsi- 
merkia, stengiasi lygiai kvėpuoti, paskui šypsodamasi atsigrę- 
žia į mane. - Idena, ar nepasigedai sportbačių? 

Pasaulis liaujasi suktis. Mano širdis vos plaka, rankos ir ko- 
jos sumedėja, kraujas sustingsta gyslose. Mėginu prabilti, bet 
žodžiai stringa gerklėje. Balsas virsta kimiu kuždesiu: 

- Kaip tu... 

- Paprasčiausiai, - sušnypščia Tifanė. - Ti Džei pasiteiravo, 
ar gerai praleidau naktį, paskui pasakė, kad palikau sportba- 
čius. Domėjosi, kas parašyta ant jų. - Man sustoja širdis. - Po 
galais, esu tikra, kad mosikavai jais praėjusį vakarą. Ant sport- 
bačių užrašyti dainų žodžiai, tiesa? Beje, neatgausi jų. Pasa- 

kiau Ti Džei, kad tas šlamštas man nereikalingas, ir paprašiau 
išmesti į šiukšlinę. 

- Bet Taileris yra mano... 

- Įbrolis? Aha, žinau, - rodos, iš pykčio Tifanė tuoj pra- 
virks, bet ji greitai nusišluosto akis atpakalia ranka, atlošia pe- 
čius ir timpteli sportines kelnes. - Visą pusvalandį ginčijausi 
pati su savim. Sakiau sau: „Nieku gyvu, juk jie giminaičiai." Bet 
esu mačiusi filmą „Jokio supratimo“. Tą, kur Šer įsimyli įbrolį. 
Aš ne kvaiša. 

Na, štai. Esame pričiupti. 

Jaučiuosi kaip pragare. 

Mudu su Taileriu netenkame žado. Vargu ar kuris iš mūsų 
tikėjomės, kad tiesa bus atskleista. Vylėmės, jog tai niekada ne- 
nutiks. Vis dėlto atėjo paskutiniojo teismo diena. Stovėdama 
priešais Tifanę, jaučiuosi menka ir bejėgė. Negaliu nė pažvelgti 
į Tailerį. Kamuoja šleikštulys, regis, bet kurią akimirką galiu 
pravimti, tad iš paskutiniųjų stengiuosi tvardytis, kol akis už- 
kliūva už kepsninės prie baseino. 

Trokštu grąžinti laiką, pakartoti pirmąjį savo vakarą šiame 
mieste, kai kieme buvo susirinkę kaimynai, čirškėjo kepsniai, 
o tėtis laidė lėkštus juokus. Trokštu dar sykį patirti visa tai, tik 
šįkart nebepamilti įbrolio. Nebenoriu atsidurti tokioje kebek- 
nėje kaip dabar. 

- Idena, juk iš tiesų tu nebuvai su Džeiku? - Tifanė pra- 
virksta pykčio ašaromis. Blogiau ir būti negali. 

- Ne, - sušnibždu. 

- Vadinasi, aną vakarą prieplaukoje buvai tu, - sako ji, ir 
mano kūnas apmiršta. Žemė slysta man iš po kojų, slegia baisi 
kaltė. Niekada nenorėjau būti apgavike, bet tapau tokia. - Esi 
melagė. 

- Žinau, - atsakau trūksmingu balsu. Akyse tvenkiasi aša- 
ros. Nebenoriu būti čia. Trokštu atsidurti Portlande su mama 
ir Amelija. Miegoti iki vidurdienio ir žiūrėti mėgstamų televi- 
zijos šou kartojimus. Nesitikėjau, kad taip nutiks. - Esu mela- 
gė, kalė ir niekam tikusi draugė. 

Staiga Taileris atsistoja priešais mane ir atsikrenkščia. Vai- 
kinui kurį laiką tylint, ėmiau spėlioti, ką jis ketina pasakyti. 

- Žinai ką, Titane, - taria Taileris, o mergina pažvelgia į 
jį didžiulėmis įskaudintomis akimis, - aš niekad nenorėjau 
draugauti su tavimi. Iššvaisčiau trejus metus, nes šantažavai 
mane, kad nepalikčiau. Dabar daryk, kaip nori. Visiems papa- 
sakok, ką žinai apie mane, nes ši paslaptis neverta pastangų, 
kurių man prireikė taikstytis su tavimi. - Kalbantis vis garsiau 
vaikinas siaubingai užgauna Tifanės savimeilę. - Tarp mūsų 
viskas baigta. Pateik ieškinį. įskųsk mus policijai. Man vis tiek. 
Tai galutinis mano sprendimas. 

Šito tikrai nesitikėjau. Dar aną savaitę Taileris prisiekinėjo, 
kad beveik neįmanoma išsiskirti su Titane, nes ji galinti jį su- 
naikinti. O dabar... Dabar, rodos, jis nebekreipia dėmesio į tai, 
tiesiog nori ja atsikratyti. Gal palaikyti su ja santykius blogiau, 
negu užsitraukti bėdą? 

- Dėl visko kalta tu! - Titane šaukia ant manęs, jos balsas 
toks grėsmingas, kad nejučiomis žingteliu arčiau Tailerio, nors 
šitai, ko gero, nieko nepadeda. - Jau nekalbu, kad jūs iš esmės 
esate brolis ir sesuo - tai pasibjaurėtina. Bet man labiausiai 
rūpi, kad tu sužlugdei mūsų su Taileriu draugystę. 

Pasijuntu dar blogiau. Nuviliojau Tifanės vaikiną. Netyčia, 
bet vis dėlto. Purtydama galvą, vėl žingteliu prie Tifanės. Kad 
ir kiek skaudžių žodžių ji svies man į veidą, vis tiek jausiuosi 
labai kalta. 

- Titane, aš nenorėjau... 

Taileris rankos mostu nutildo mane. 

- Viskas baigta, mažute, - taria jis Tifanei. Abejingai gūžte- 
lėjęs pečiais, vaikinas parodo į vartelius. 

Jis atrodo be galo šiurkštus, o aš jaučiuosi baisiai - ir dėl 
savo elgesio, ir dėl Tifanės. Jei tik nebijočiau jos, tuoj apkabin- 
čiau kaip gera draugė, kokia ir turėčiau būti. Niekas neturėtų 
būti skaudinamas. 

Apimta nevilties ir vis garsiau kūkčiodama, Tifanė suleidžia 
pirštus sau į plaukus ir suklinka: 

- Bet tu negali pamesti manęs! 

Taileris nusijuokia. Tiesiog nusikvatoja. Gal nesuvokia, kad 
Tifanė žino mūsų paslaptį ir turi priežastį atskleisti ją visam 
pasauliui? 

- Todėl, kad be manęs nebeatrodysi kietuolė? Kad nebega- 
lėsi valdyti manęs? 

- Dėl to, kad aš NĖŠČIA, Taileri! 

Vos jai ištarus šiuos žodžius, tarp mūsų trijų įsitvyro tiesiog 
nepakeliama įtampa. Tailerio kūnas tarsi subliūkšta, veidas iš- 
bąla. Vėl pažvelgiu į Tifanę. Ji rauda, nuo tokio verksmo man 
suskausta širdį ir užima kvapą. Tikrai pamanau, kad pravimsiu. 

Taileris, rodos, netenka amo ir po valandėlės tesugeba su- 
kuždėti: 

-Ką? 

Tifanė ima trauktis nuo mūsų, jos skruostai šlapi nuo ašarų, 
širdis plyšusi. Negaliu to ištverti. Tarsi kas būtų smogęs man į 
paširdžius ir parbloškęs: visi daiktai atrodo padūmavę ir neryš- 
kūs, kaip kambarys vos tik pabudus. 

Girdžiu, kaip atsidaro užpakalinės durys, bet esu tokia su- 
stingusi, kad nė nedirsteliu, kas ateina. 

- Ko rėkaujat? - klausia Ela. 

Taileris neištaria nė žodžio, turbūt jam šokas. Vaikinas pra- 
sižiojęs spokso į Tifanę, jo akyse atsispindi jausmų sąmyšis. 
Galiausiai žvilgteliu į užpakalines duris - į mus spokso Ela su 
tėčiu. Žinau, kas jiems atrodo. Jie svarsto, kodėl Taileris lyg iš- 
tiktas širdies smūgio ir kodėl Tifanė kūkčiodama spūdina prie 
vartelių. 

Priėjusi ir atidariusi juos, mergina stabteli, atsigręžia ir 
šniurkščiodama pažvelgia į Elą. 

- Turėtumėt žinoti, kad Taileris priklausomas nuo kokai- 
no! - išrėžia ji. - Ir kad ėmė juo prekiauti! 

- Tu kalė! - atkerta pabudęs iš stingulio Taileris, kai mergi- 
na išeina pro vartelius, ir šie užsitrenkia jai už nugaros. 

Tifanės žodžiai kurtinamai aidi mano ausyse. Štai kuo ji 
šantažavo Tailerį visą vasarą. Štai apie ką kalbėjo vaikinas, kai 
buvome užsitrenkę vonioje. Veikiausiai Tifanė sužinojo apie 
Tailerio ydą vasaros pradžioje. Tada jie susipyko, jis įsiuto ir 
įsiveržė į kepsnių vakarėlį siaubingai nusiteikęs. Štai kodėl vai- 
kinas taip bijo policijos. 

Todėl, kad už prekybą kvaišalais gali patekti į kalėjimą. 

Jei dar kas nors gali pabloginti visiškai suknistą dieną, tai tik 
ši žinia. Per daug visko turi užgriūti: tiesa apie Tailerį ir kvai- 
šalus, tiesa apie Tifanę ir, blogiausia, apie mudviejų su Taileriu 
santykius. 

- Taileri, - garsiai, bet ramiai prabyla Ela, - prašau pasa- 
kyti, kad man pasigirdo, - įmotė suneria rankas ant krūtinės 
ir išeina į lauką, mano tėtis laikosi šalia. - Patvirtink, kad tai 
netiesa. 

Žiūriu į Tailerį sulaikiusi kvapą, laukiu, ar paneigs Tifanės 
kaltinimą. Bet jis vėl stovi sustingęs, priblokštas visų šitų įvy- 
kių ir lyg paralyžiuotas. Rodos, vaikino galvoje sūkuriuoja dau- 
gybė minčių. 

Pakui jis nuleidžia galvą, nudelbia akis į žolę ir sumurma: 

- Trokštu, kad tai būtų netiesa. 

Aiktelėjusi iš siaubo, Ela prisidengia burną ranka, jos akys 
pritvinksta ašarų. Šiandien viskas ritasi į bedugnę. Moteris at- 
sigręžia į mano tėtį ir įsikniaubia jam į krūtinę. Mano nuosta- 
bai, tėtis ją apkabina ir neima priekaištauti. Tikėjausi, kad puls 
aiškintis. Guosdamas Elą jis tyli, bet piktai žvelgia į mus. 

Kai Taileris pakelia galvą, jo akių išraiška skausminga, tokia 
kaip praėjusį vakarą. Vaikiną slegia baisi kaltė. 

- Mama, neverk, - prašo jis kimiu balsu. - Nesergu pri- 
klausomybe nuo kvaišalų. Tiesiog kartais jie man padeda. 

Ašarodama, įsikniaubusi į mano tėčio marškinius, Ela kaž- 
ką sumurma, bet taip neaiškiai, kad beveik nesuprantu jos žo- 
džių. Taileris irgi. 

- Mama, nors trumpam nurimk, - sako Taileris ir atsargiai 
prisiartina prie jos. Nors Elą glėbyje laiko mano tėtis, Taileris 
uždeda jai ranką ant peties, bet moteris ją nubloškia ir pakelia 
galvą. 

- Nešdinkis, - sukužda ji. 

Taileris suraukia antakius. 

-Ką? 

- Nešdinkis iš šių namų. 

Po šių žodžių visi tarsi suledėjame. Sustingstame. Tėtis pa- 
kelia antakius, tarsi negalėtų patikėti, kad Ela tikrai nori išspir- 
ti savo sūnų iš namų. Praradęs žadą Taileris tik krutina lūpas. 
Dabar jau tikrai pravirksiu. Nevalia išvaryti jo. Po Tifanės iš- 
puolio namai jam liko vienintelė užuoglauda. 

- Nejuokauji? - vaikinas klausia jos švelniai ir tyliai. 

Ela neatsako, tik atsitraukia nuo tėčio ir kūkčiodama šluos- 
tosi akis. Atrodo palūžusi. 

- Taileri, tiesiog išeik, aš ilgiau to neištversiu, - gražiai pra- 
šo ji ir tuoj pat paplūsta ašaromis. 

Mudu su Taileriu priblokšti susižvelgiame, o tėtis vėl pri- 
glaudžia Elą prie krūtinės. Niekas iš mūsų nesitikėjo šitokios 
atomazgos. Šiandien sekmadienis. Dažniausiai jis būna nuo- 
bodus. Neturėčiau matyti, kaip motina varo sūnų iš namų. 

Nunarinęs galvą ir nudelbęs akis, Taileris susikiša rankas 
į džinsų kišenes ir praeina pro tėvus. Visiškai sužlugdytas 
vaikinas žingsniuoja lėtai, nusvarinęs pečius. Nė negalvo- 
dama atsikratau stingulio ir patraukiu per pievelę paskui jį. 
Nekreipiu dėmesio į skvarbų tėčio žvilgsnį, man nerūpi, ką 
jis pasakys. 

Prisiveju Tailerį tik laiptų viršuje, jų aikštelėje stovi Pžeimis 
ir Čeisas. Išplėstos berniukų akys sklidinos smalsumo. Spėlio- 
ju, ar jie viską girdėjo: kad Taileris priklausomas nuo kokaino ir 
kad yra vejamas iš namų. Jie skubiai pasitraukia į šalį, ir mudu 
su Taileriu įeiname į jo kambarį. Vaikinas užtrenkia duris. 

Stovėdama prie lovos, žiūriu, kaip jis atidaro spintą ir nuo 
lentynos pasiima tamsiai mėlyną sportinį krepšį. Kartu išslysta 
Dino futbolininko striukė ir nukrinta ant grindų. Taileris nu- 
spiria ją šalin. Kurį laiką jis griozdžia kambarį, traukia marš- 
kinėlius, džinsus ir tylėdamas krauna į krepšį. Vaikino veidas 
iškreiptas streso. 

- Kur važiuosi? - klausiu nutraukdama tylą. Negaliu įsi- 
vaizduoti namų be jo, be kasrytinių ginčų dėl kumpio. Negaliu 
įsivaizduoti nei tuščio gretimo kambario, nei kad lipdama laip- 
tais nebesusitiksiu Tailerio ir nebeišvysiu jo šypsenos. 

Užsimetęs ant peties krepšį, vaikinas pakelia akis, bet mūsų 
žvilgsniai susitinka tik trumpam, jis greitai nusuka akis. 

- Neturiu supratimo, - tyliai atsako, atgręžia man nugarą 
ir traukia į vonią. Seku įkandin. - Gal pas Diną? Nė nežinau. 
Galvoje tikra makalynė. 

Stabteliu prie vonios durų. Perši akis, bet vis tiek neatitrau- 
kiu žvilgsnio nuo Tailerio. Giliai įkvėpusi, klausiu: 

- Kada ėmei pardavinėti kvaišalus? 

Vaikinas sustingsta ir stovi nejudėdamas, girdėti tik sunkus 
kvėpavimas. Jis nuleidžia galvą ir įsispokso į grindų plyteles. 

- Visai neseniai. 

Mane užlieja nusivylimas. Jau anksčiau supratau, kad Taile- 
ris giliai įklimpęs, bet dabar susirūpinu dar labiau, nes paaiškė- 
ja, kad jis užsiima nusikalstama veikla. 

- Kodėl? 

Vaikinas papurto galvą, tarsi nežinodamas, ką atsakyti, ir 
vis dar stovi nusigręžęs. Norėčiau pamatyti jo veidą, ypač akis, 
suvokti, ar gailisi savo elgesio. 

- Šis liūnas... lengvai įtraukia. Tifanė be galo įsiutusi. Nea- 
bejoju, kad įskųs mane. 

- Negaliu patikėti, kad ji... - neprisiverčiu baigti minties, 
nes mėginu blaiviai įvertinti padėtį. Abejonių nekelia tik viena: 
velniškai gerai, kad Ela nežino apie mudu, antraip jai tikrai su- 
sidrumstų protas. 

- Aš irgi, - sumurma Taileris, atidaro vonios spintelę, 
apsigręžia ir pasilenkia virš klozeto. Atsirėmęs ranka į sie- 
ną, ima vemti. Jis visiškai priblokštas, aš jaučiuosi lygiai taip 
pat. - Šūdas. 

- Galva neišneša, ką sakyti, Taileri, - sąžiningai prisipažįs- 
tu. Kaip galiu jį įtikinėti, kad viskas bus gerai, jeigu yra priešin- 
gai? Stengdamasi nuraminti, paglostau nugarą, bet pasijuntu 
kvailai. Buvusi vaikino mergina nėščia, o aš glostau jam, apim- 
tam šleikštulio ir vemiančiam, nugarą. - Kas bus su mumis? 

-Ką? 

- Su mumis, - pakartoju. - Kas bus su mumis? O su tavimi 
ir Tifane? 

Taileris vėl žiaukteli, bet nieko neišvemia, tik atsikvepia ir 
atsitiesia. Atsigręžęs į mane, galiausiai pažvelgia į akis. Jose 
matyti gailestis. 

- Nenutuokiu. Pirmiausia turiu viską apgalvoti. 

- Aš irgi nenutuokiu, - sakau. Bet iškart po šių žodžių širdis 
man ima lipti pro gerklę. Kas per velniava? Taileris vėl susieis 
su Tifane. O kur dėtis man? Kol juodu spręs, kaip išsikapanoti 
iš savo bėdų, atsidursiu šalikelėje. 

Prasispraudęs pro mane, Taileris pasiima tualetinius reik- 
menis iš spintelės, sumeta į krepšį ir užsega jį. Pastebiu, kad 
ant viršutinės lentynos liko keletas buteliukų. Gerai žinau, kas 
juose. 

Linkteliu į antidepresantus. 

- Pasiimk juos. Tada nesijausi toks prislėgtas. 

Pasekęs mano žvilgsnį, vaikinas akimirką svarsto. Žinau, 
ką: antidepresantai ar alkoholis ir kvaišalai. Atsigręžęs ir iš- 
vydęs mano maldaujamą veidą, paima tris baltus buteliukus ir 
sukiša į krepšį. Galiu tik viltis, kad vartos tuos vaistus. Jei taip, 
gal pasijus geriau. 

Prieš jam išeinant, ilgokai žiūrime vienas kitam į akis. Tai- 
leris vis dar labai išbalęs, tarsi būtų vėmęs ištisas savaites ir dar 
nepasveikęs. Niūriai žiūrėdamas, vaikinas palinksta į priekį, 
apkabina ir priglaudžia mane. Taileris pirmąkart suspaudžia 
mane glėbyje. Žinoma, aš daugybę kartų su juo bučiavausi, 
mudu netgi mylėjomės, bet niekad nestovėjome tiesiog apsi- 
kabinę. Nesidalijome tokia akimirka kaip ši - aš įsikniaubusi 
jam į krūtinę, jis padėjęs smakrą man ant viršugalvio. Belieka 
tikėtis, kad tai tik pirmas iš daugybės tokių apsikabinimų, nes, 
rodos, mudu tobulai tinkame vienas kitam. 

Nors vis dar esu pagiringa ir išprakaitavusi nuo bėgiojimo, 
Taileris prispaudžia šaltas lūpas man prie kaktos ir sukužda: 

- Viską apgalvosiu. 

Vaikinas atsitraukia, atrodo labai išsigandęs. Visai nenutuo- 
kia, ką daryti, ir, nors labai stengiasi tvardytis, matyti, kad gali 
greitai palūžti. Negaliu jo kaltinti, tikrai negaliu. 

Linktelėjęs Taileris praeina pro mane ir patraukia prie durų. 
Nulydžiu jį žvilgsniu. Jaučiuosi apkvaišusi, tarsi kas nors be 
paliovos badytų mane smeigtukais ir adatomis. Žiūriu, kaip 
vaikinas neatsigręždamas išeina į laiptų aikštelę. 

Dar spėju ištarti: 

- Tikiuosi, taip ir bus. 




Praslenka dvi dienos. 

Dvi dienos, per kurias nematau Tailerio ir nesikalbu su juo, 
dvi dienos, per kurias Ela prislėgta slampinėja iš kampo į kam- 
pą, dvi dienos, kai viskas atrodo ne taip. Kartais girdžiu, kaip 
Ela klausia mano tėčio, kur, jo manymu, galėtų būti Taileris. 
Tėtis visad atsako neturįs supratimo. Kartais moteris net pri- 
sipažįsta, kad išvarydama sūnų iš namų pasielgė labai blogai, 
nes nebegali jo prižiūrėti. Ela mano, kad dabar sūnus turi dar 
daugiau priežasčių kvaišintis. Norėčiau manyti, kad ji klys- 
ta. Gerokai pasitikiu Taileriu ir viliuosi, kad šią savo padėtį 
jis įvertins kaip paskatą atsipeikėti, kaip galimybę permąstyti 
savo gyvenimą. Džeimis ir Čeisas ne tokie supratingi. Praėjusį 
vakarą Džeimis ginčijosi su mama. Priekaištavo, kam ji išvarė 
Tailerį, išvadino nesąžininga ir per griežta motina. Šįryt Čei- 
sas pareiškė, kad jam nepatinka tokie nuobodūs namai. Pasa- 
kė norįs, kad Taileris, kaip anksčiau, pavėžintų jį automobiliu. 
Berniukui labai patinka mašinos. Bet brolio, su kuriuo Čeisas 
važinėdavosi po Santa Moniką, garsiai riaumojant varikliui, 
nebeliko. 

Ir man keista, kad pro langą nebematau Tailerio mašinos, 
atsainiai pastatytos šalia kelkraščio. Įsivaizduoju ją lygiai taip 

pat netvarkingai stovinčią prie Dino namų. Tą pačią akimirką 
dingteli, ar nereikėtų užsukti pas Diną. Taileris buvo išvarytas 
iš namų, bet tai nereiškia, kad negaliu pasimatyti su juo. Iki 
Dino vos penkios minutės kelio. Galėčiau paprašyti Reičelės, 
kad pavėžėtų. 

Papurčiusi galvą, perbėgu skersai pievelę, per gatvę ir atsi- 
duriu prie raudono „vabalo“, laukiančio manęs Reičelės prieva- 
žoje. Variklis jau burzgia. Kai įsliuogiu į keleivio vietą, Reičelė 
pasitaiso plaukus. 

- Tu velniškai nepunktuali, - prikiša man draugė, bet šyp- 
sodamasi, tada užlenkia saulės skydelyje įtaisytą veidrodėlį ir 
prisisega saugos diržą. 

- Atsiprašau, - apsimestinai baisėdamasi, spaudžiu ranką 
prie krūtinės. - Labai, labai atsiprašau. Pavėlavau kokias tris 
minutes. Dievulėliau, sudegink mane ant laužo. 

Reičelė nusijuokia ir kumšteli man į ranką, paskui pakelia 
akis į dangų, kaip dažnai daro Amelija. Tą akimirką pajuntu 
namų ilgesį. 

- Na, kokios paskalos sklinda apie šeštadienio vakarėlį? - 
klausia Reičelė. 

Kol draugė išsuka į gatvę, spoksau į ją. Nerimas persmelkia 
visą mano esybę, jis sumišęs su baime, kad Tifanė veikiausiai 
žaibo greitumu jau atskleidė mūsų paslaptį. Reičelė žino, ding- 
teli man. Ir Megana, ir Džeikas, ir Dinas. Visi žino. 

Žaismingai šypsodamasi, draugė žvilgteli akies kampučiu. 

- Nagi, - paragina ji, - papasakok man! Ar važiavai į Džei- 
ko namus? 

Galbūt Reičelė nieko nenuvokia, o gal tik stengiasi prigrieb- 
ti mane, kad paskui sustabdytų mašiną ir suriktų: MELAGĖ! 

Nuo šeštadienio dar nesu jos mačiusi. Tris dienas pagirio- 
jusi, ji paskambino man į namus ir paprašė, kad susitiktume 

išgerti kavos, nes „neregėjusi manęs jau gal dvejus metus“. Da- 
bar gailiuosi, kad neapsimečiau serganti. 

- Ne, - trumpai atsakau į Reičelės klausimą ir nusigręžiu. 
Atsirėmusi alkūne į langą, apsimetu besigėrinti įdomia ir gra- 
žia aplinka. Tiesa, pagyvenus čia ilgėliau, viskas atrodo pažįs- 
tama, įprasta ir kelia nuobodulį. - O kaip ėjosi tau? - pusiau- 
mirka greitai pažvelgiu į draugę. 

Nuo mano žvilgsnio ji sutrinka, palinksta į priekį ir stipriau 
suspaudžia vairą, tramdydama šypseną. 

- Likau pas Trevorą. 

- Likai nakvoti? - kilsteliu antakius. 

- Taip, buvo ir kitų įvykių, bet jų čia neminėsiu, - iš jos lūpų 
išsiveržia juokas, bet netrukus virsta atodūsiu. Reičelė gūžteli 
pečiais. - Tiesiog norėjau, kad jis pagaliau pakviestų mane į 
pasimatymą. 

Man jos gaila. Visą vasarą Reičelė tik ir kalba apie Trevorą, 
bet, pasak Tifanės, tas vaikinas yra tik jos vakarėlių draugas. 
Akivaizdu, kad mergina tikisi rimtesnių santykių. 

- Vaikinai tikri subingalviai, - sakau jai, nes imu tuo tikėti. 

Pavyzdžiui, Trevoras. Aišku, įkaušęs geba būti mielas, bet 

jam terūpi palįsti merginai po sijonu. Antras pavyzdys: Džei- 
kas. Žaidėjas. Prisipažįstu, kad vasaros pradžioje buvau įkliu- 
vusi į jo žabangas, tada maniau, kad išties jam rūpiu, nors jis 
siekė tik papildyti savo pergalių sąrašą dar vienu vardu. Pasku- 
tinis pavyzdys - Taileris. Subingalvis, iš aukšto žiūrintis į ki- 
tus, negana to, šiknius, nes taip sureagavo į žinią apie Tifanės 
nėštumą. 

Pastarosiomis dienomis šitai vis labiau pykdo mane. Ne- 
maniau, kad vaikinas toks neatsakingas ir gali padaryti šitokią 
didžiulę klaidą. Imu suvokti tikrovę, nors tai labai skaudu. Tai- 

leris taps tėvu. Jis tam per jaunas ir pernelyg nerūpestingas. 
Žinau, kad nieku gyvu neištvers. 

Visą kelią iki Santa Monikos bulvaro Reičelė tauškia apie 
Trevorą. Jis aistringas, bet tikras bjaurybė. Apsimeta esąs mie- 
las, bet vis tiek bjaurybė. Reičelė patinka jo tėvams, bet pats 
Trevoras bjaurybė. Kol pastatome automobilį ir prieiname iki 
kavinukės, prisiklausau apie jį tiek, kad, rodos, galėčiau pavog- 
ti vaikino tapatybę. 

- Esu baisiai įsiutusi, - piktai sako Reičelė, pagaliau išbai- 
gusi skambias frazes. Kai mudvi, užsisakę kapucino ir latės, 
atsisėdame prie medinio staliuko šalia lango, pro kurį maty- 
ti bulvaras, ji atkunta. - Ak, buvau visai pamiršusi! - drau- 
gė pasideda rankinę ant stalo, pasirausia, o paskui ištraukia 
dvidešimt dolerių ir mano telefoną. - Palikai mano namuose 
prieš išvažiuodama pas Diną. Radau po lova, ruošdamasi pa- 
vėžėti tave. 

Spoksau į draugę. 

- Turbūt juokauji? Maniau, kad buvau apvogta paplūdimy- 
je! Verkiau! 

Kvatodamasi Reičelė padeda banknotą ir telefoną priešais 
mane. Mėginu įjungti prietaisą, bet jo baterija išsikrovusi. Kai 
padavėja atneša mums kavą, atsidustu. Paskui gurkšteliu, ir 
nuotaika kaipmat praskaidrėja. 

- Na, gerai, visą rytą pralaukiau, norėdama pasikalbėti. 
Pereikime prie svarbių naujienų! Ar gali patikėti, kad Taileris 
išsiskyrė su Tifane? - pratrūksta Reičelė, siurbtelėjusi kavos ir 
žiūrėdama į mane išplėstomis akimis. - Turiu galvoje, kad visą 
amžinybę jai kartojau, jog Taileris yra šūdo gabalas, - atleisk, 
žinau, jis tavo brolis, turėčiau būti jo draugė, bet vyrukas elgėsi 
su Tifane kaip su šiukšle, - pasakodama Reičelė pašėliusai mo- 

sikuoja rankomis tarsi reporterė, pranešanti svarbias žinias. 
Tam tikru atžvilgiu taip ir yra. 

- Tifanė kalbėjosi su tavimi? - įsmeigiu akis į draugę spėlio- 
dama, ar Tifanė atskleidė jai visą istoriją, kurios dalyvė buvau 
ir aš. Bandau nekreipti dėmesio, kad Reičelė palaiko Tifanę. 
Aišku, Taileris blogai elgėsi su ta mergina, bet kas galėtų jį kal- 
tinti? Ta mergina šantažavo vaikiną, o jis nenorėjo draugauti 
su ja. 

- Praėjusį vakarą buvo užsukusi, - sako Reičelė. Klausausi, 
priglaudusi puodelį prie lūpų ir pamažu gurkšnodama kavą. - 
Taileris ją pametė. Juk tai beprotybė! Tifanė sakė, kad viskas 
įvyko sekmadienio rytą. 

- Aha, taip ir buvo. Viską mačiau. 

Žvilgteliu į žmonių ir automobilių srautą už langų. 

Reičelė išpučia akis, visos jos mintys krypsta į Tifanės 
dramą. 

- Ar gali patikėti, kad Taileris vėl apgaudinėjo ją? 

Akimirksniu mano žvilgsnis įsminga į draugę, palengva 

nuleidžiu puodelį. Laikau jį tvirtai suėmusi, o širdis daužosi 
krūtinėje. 

- Ar Tifanė pasakė, su kuo? 

- Ne, - atsako Reičelė, ir mane užlieja didžiulė palengvėji- 
mo banga. - Gal tu žinai? 

- Nežinau, - pameluoju ir nusuku akis, vildamasi, kad 
draugė neįžvelgs jose kaltės ir neišgirs, kad mano balsas dre- 
ba. - Tikriausiai kokia nors mergina iš kito miesto. 

- Tiesiog negaliu patikėti, kad Taileris staiga pasikeitė ir 
nutraukė santykius su Tifanė, nors viskas turėjo būti atvirkš- 
čiai, - Reičelė sučiaupia lūpas ir papurto galvą. - Tifanė taip 
įsiuto, kad išklojo Tailerio motinai apie kokainą. 


349 



Susiraukiu. Aišku, toji išpasakojo ne vien tai. 

- Aha, motina išvarė jį iš namų. 

- Žinau, - sako draugė, - todėl ir negaliu patikėti, kad Tita- 
ne leido jam apsigyventi pas save, - pakėlusi puodelį prie lūpų, 
ji nugeria didelį gurkšnį. 

- Pala, ką sakai? 

Reičelė pažvelgia į mane. 

- Kas tau neaišku? 

- Taileris apsistojo pas Tifanę? Man sakė važiuosiąs pas 
Diną. - Naujiena gerokai įskaudina mane. Suprantu, kad Tai- 
lerio padėtis dabar kebli, bet nesitikėjau, kad vaikinas taip len- 
gvai sugrįš Tifanei į glėbį. Mano širdis plaka vis sparčiau. 

- Na, jis tikrai negyvena pas Diną, - taria Reičelė, kilstelė- 
dama antakius, ir gūžteli pečiais. - Nė nežinau, ką pasakyti. 
Mano manymu, tai keista. Bet juk pažįsti Tifanę. Ji taip apsės- 
ta Tailerio, kad nesistebėčiau, jeigu jam atleido. Negali pakęsti 
minties, kad jį paverš kita mergina. Tvirtina, kad juodu su Tai- 
leriu vis tiek bus kartu, nors tai labai kvaila, nes jis apsigimęs 
mergišius. Tad kodėl, po galais, Tifanei vėl reikėtų su juo su- 
sieiti? - liovusis tarškėti, draugė išpučia skruostus. - Tifanė - 
tikra beprotė. Ji tiesiog negali paleisti Tailerio. 

- Reičele, Tifanė nėščia, - tariu slopiu balsu. Žodžiai taip 
greitai išsprūsta iš burnos, kad mane apima panika. Ne aš tu- 
rėčiau paskelbti tokią naujieną. Gal Tifanė pati norėjo tai at- 
skleisti Reičelei ir Meganai? 

Draugei atvimpa žiauna. Prisiekiu, ji vos nenugriūva nuo 
kėdės. Terkšteli puodelį ant stalo, pasilieja kava. Reičelė tuoj 
pat palinksta į mane, jos akys žiba iš smalsumo. 

-Ką? 

- Sekmadienį Tifanė pranešė šitai Taileriui, - sukuždu ir vėl 
pajuntu kylant šleikštulį. - Iškart po to, kai jis pasakė ją me- 

tąs, - kuo daugiau apie tai mąstau, tuo labiau Tifanės elgesys 
man atrodo apgalvotas. Žinoma, Taileris apsistojo pas ją. Taip 
būna, kai pora ima lauktis kūdikio. Pamirštami praeities nesu- 
tarimai, laikomasi drauge. - Ji atleido vaikinui, ir jis negalėjo 
negrįžti pas ją. 

- Tai beprotybė! - suklinka Reičelė man į ausį ir atsitraukia. 
Ji mėgina suvirškinti naujienas, spoksodama pro langą ir mirk- 
sėdama kaip pašėlusi. Veidas suglumęs. Paskui draugė vėl su- 
žiūra į mane. - Pala, - sako, - šeštadienį Tifanė gėrė pas Diną. 

Neatsiliepiu. Tik galvoju apie Reičelės žodžius, stengdamasi 
atkurti visa, kas nutiko Dino namuose, prieš man nusilakant 
garaže. Draugė teisi. Tifanė su didžiausiu malonumu dalyvavo 
gėrimų ruletėje. Nebūtų taip elgusis, jei būtų laukusis. Man su 
ja kalbantis užpakaliniame kieme, atrodė įkaušusi. 

- Pala, - dar kartą sako Reičelė* pakelia pirštą ir kilsteli an- 
takį. - Sakai, Tifanė pranešė apie nėštumą Taileriui po to, kai 
jis pareiškė ją paliekąs? 

- Aha, gal po penkių sekundžių. 

Prieš atsakydama, Reičelė giliai atsidūsta. 

- Ar nemanai... 

Staiga topteli, kur link ji suka. Draugės užuomina smogia 
taip stipriai, kad pasijuntu lyg gavusi kumščiu į paširdžius. 

Tifanė suvaidino. 

- Dieve mano! 

- Įprastas dalykas, - taria Reičelė, prispausdama manikiūro 
išdailintą pirštą prie lūpų, tarsi būtų išaiškinusi žmogžudį. - 
Pasakai vaikinui, kad esi nėščia, taigi jis neturi kitos išeities, tik 
likti su tavimi. 

- Negi manai, kad Tifanė taip padarytų? 

- Norėčiau tikėti, kad ne, - tyliai atsako draugė, siekdama 
puodelio, - bet ji griebtųsi bet ko, kad tik sulaikytų Tailerį. Jis 
be galo svarbus jos įvaizdžiui. Jau minėjau, Tifanė pakvaišusi. 

Anot Tailerio, psichopate. Bet aš nemanau, kad ta mergina 
sutrikusios psichikos, greičiau jai būdingi keisti įnoriai. Taip ir 
bus, jeigu imasi sulaikyti Tailerį tokiomis priemonėmis. 

Sunku įsivaizduoti, kad Tifanė gali taip smukti, bet Reičelė 
teisi. Per vasarą įsitikinau, kad Tifanės santykiai su Taileriu ge- 
rokai pašliję. Kad ir ką ji daro, negali apsieiti be jo, būtinai turi 
jį valdyti. Aišku, nori susigrąžinti Tailerį. Kaip priversti vaikiną 
grįžti? Apsimesti nėščia. 

- Sumaniau, kaip išsiaiškinti, ar Tifanė meluoja, ar ne! - 
guviai sako Reičelė, ir aš staiga grįžteliu į ją, suraukusi kaktą 
iš jaudulio. Nenutuokiu, kas verda Reičelės galvoje, spėju, jog 
kas nors absurdiško. - Žinai, kad penktadienį visi važiuosime 
pas ją? 

- Nesu pakviesta, - tai ištarusi, iškart nusigręžiu ir įsmei- 
giu akis į parduotuvę kitapus gatvės. Nė nežinojau, kad Tifanė 
sukvietė draugus, vadinasi, aš nepageidaujama. Nekaltinu jos 
dėl to. 

- Esi, - pareiškia Reičelė ir linkteli į mano mobilųjį, tebegu- 
lintį ant staliuko. - Porą dienų neturėjai telefono. Tifanė grei- 
čiausiai parašė tau žinutę. Šiaip ar taip, žiūrėsim filmus. 

Sukandu dantis, kad ko nors neleptelėčiau. Reičelė nesu- 
pranta. Žinau, kad būsiu nepakviesta. Tifanė nekenčia manęs. 
Bet negaliu to atskleisti draugei, nes ji ims klausinėti, kodėl, o 
aš neturiu noro atsakyti. Ir ką kalbėčiau? Reičele, Tifanė ne- 
kenčia manęs, nes mylėjausi su Taileriu, kuris, jei kartais bū- 
tum pamiršusi, yra mano įbrolis. Net dvi paslaptys iškart! Tai- 
gi, Reičele, esu sumauta draugė ir niekam tikęs žmogus. Taip, 
po galais! 

- Tad penktadienį turime išsiaiškinti, ar Tifanė meluoja, ar 
ne, - stodamasi toliau kalba Reičelė. - Ir žinau, kaip. 

* * * 


Grįžusi namo įkraunu telefoną. Randu dvidešimt devynis 
praleistus tėčio skambučius šeštadienio vakarą ir tris mamos 
per kelias pastarąsias dienas. Be to, keletą žinučių iš Ameli- 
jos. Draugė rašo, kad Lendonas Silvermanas tebesiuntinėja 
jai žinutes po nuotykio jo pikape prieš kelias savaites, bet ji 
neatsako, nes tas vaikinas jai nebepatinka. Prieš du mėnesius 
matydama Lendoną mokyklos koridoriuose Amelija alpdavo. 

Nėra nė vienos žinutės iš Tifanės. 

Nieko nuostabaus. 

Ir nė vienos iš Tailerio. 

Tai stebina. 

Nepadariau jam nieko blogo, todėl neturėtų pykti ant ma- 
nęs. Aišku, vaikinas visiškai sutrikęs, bet tai neduoda jam teisės 
tiesiog ignoruoti mane, palikti nuošalyje, kol jis viską apgalvos. 
Man teberūpi Taileris. Vis dar noriu žinoti, kaip jis laikosi. Bet 
labiausiai stengiuosi, kad jo tylėjimas neskaudintų manęs. Gal 
vaikinui tiesiog reikia erdvės? 

Tėtis, Ela ir berniukai išvažiuoja aplankyti draugų kitame 
miesto gale, tad lieku namie viena. Sukiodamasi virtuvėje, nu- 
sprendžiu paskambinti mamai ir paklausti, kaip sekasi. Per vi- 
sus šešiolika mano gyvenimo metų mudvi nebuvome išsisky- 
rusios ilgiau nei parą. Dabar jai visą vasarą tenka ištverti vienai. 

Barbendama pirštais į ruošos stalą, klausausi monotoniško 
signalo, bet namie niekas neatsiliepia, tada skambinu į mobi- 
lųjį. Po trijų signalų išgirstu mamos balsą. 

- Ak, mano brangiausioji dukrelė gyva! 

Jos balsas skleidžia šilumą, kurios niekas neatstos, ta šilu- 
ma praskaidrina ir pačią blogiausią dieną. Imu šitai vis labiau 
vertinti. 

- Mama, aš vienintelė tavo dukra, - atsakau šypsodamasi. 

- Todėl taip lengva apsispręsti, - atšauna mama. - Kaip tau 
sekasi? 

Siaubingai, noriu pasiskųsti. Bjauriai, baisiai, sumautai. 

- Gerai. 

- O kaip laikosi subingalvis, iš kurio paveldėjai pusę genų? 

Pavartau akis ir atidarau šaldytuvą. Reikšdama antipatiją 

tėčiui, mama neieško žodžių. 

- Nekaip, - pripažįstu. 

Nuo sekmadienio tėtis labai pritilęs. Nesuprantu, ar dėl to, 
kad siunta ant manęs, ar kad nutarė būti kietuolis, leisti man 
elgtis, kaip noriu, ir nesekti kiekvieno mano žingsnio. Tikriau- 
siai teisingesnis pirmasis spėjimas. 

- Kas atsitiko? - klausia mama; staiga pajuntu, kad jos bal- 
sas susirūpinęs. 

Nors mama nemato manęs, gūžteliu ir, prilaikydama telefo- 
ną petimi, imu raustis šaldytuve. Prasikasusi pro mėsos pakuo- 
tes, galiausiai aptinku obuolių. Pasiimu vieną. 

- Nieko, - atsakau, - tiesiog dažnai ginčijamės. 

- Kodėl? - dabar mama tikrai susijaudina, bet mums kalbė- 
tis trukdo triukšmas. Tikriausiai ji lauke. 

- Negrįžau namo nakvoti, - prisipažįstu. Mama visada 
pasitiki manimi, visada pasiūlo pagalbos ranką, yra geriausia 
mano draugė. Anksčiau niekada nebijojau pasakyti jai tiesos. - 
Porą kartų. 

- Ko prikrėtei? - pamiršusi jaudulį ir susirūpinimą, mama 
prabyla griežtai. - Idena, ar nereikės nuvesti tave pas gydytoją, 
kad išrašytų kontraceptinių tablečių? 

Akimirką tyliu, esu priblokšta ir negaliu atsakyti. Dar vie- 
nas mamos bruožas: ji be galo tiesmuka. 

- Štai kaip, - tariu. - Lik sveika, mama, turiu eiti. Prašau 
daugiau neskambinti man, negaliu pažiūrėti tau į akis, buvo 
malonu susipažinti. Myliu, sudie. 

- Idena! 

-Ką? 

Iš kito linijos galo ataidi mielas ir švelnus mamos juokas. 

- Nepyk. Tau jau šešiolika, tu augi, ir būdama tavo metų 
aš... 

- Ar galime pakalbėti apie ką kita? - liepsnojančiais skruos- 
tais atsuku čiaupą, nusiplaunu obuolį ir, atsisėdusi ant ruošos 
stalo, atsikandu jo. 

- Hmm, smagiai leidi vasarą, tiesa? - ilgokai pasiklausiusi 
mano kramsnojimo, klausia mama. 

Po dar vieno kąsnio imu tabaluoti kojomis, kruopščiai ap- 
galvodama atsakymą, krypteliu galvą. Tikrai žinau: jei atosto- 
gaučiau Portlande, stengčiausi susitikti su Amelija, bet veng- 
čiau Alisos ir Holės. Buvo šaunu nors trumpam pasprukti nuo 
kandžių jų pašaipų dėl mano svorio. Gal būčiau lankiusi sporto 
klubą, mokiusis ir neįsimylėjusi vaikino, kurio nevalia pamilti. 
Vasara Santa Monikoje išties tapo nauja patirtimi. 

- Čia viskas kitaip, - galiausiai atsakau. 

- Įsigijai daug draugų? 

Truputį pamąstau. Tifanė tikrai išbraukė mane iš draugių 
sąrašo, tad nesiskaito. Džeikas niekam tikęs, pamačiusi ti- 
krąjį jo veidą, nebegaliu laikyti draugu, tik suskiu, mėginusiu 
įsitempti mane į lovą. Taigi lieka Reičelė, šią vasarą užėmu- 
si Amelijos vietą, Megana, kuri yra labai miela, ir Dinas, vi- 
sad pasirengęs išgelbėti iš netikusio vakarėlio ar praskaidrinti 
dieną. Ir, be abejo, Taileris. Nors, ko gero, mudu peržengėme 
draugiškumo ribas. Jau senokai. 

- Užtektinai, - atsidustu. 

- Ar patinka tas miestas? - neatlyžta mama, jos balse gir- 
dėti nekantra. 

Įsivaizduoju, kaip ji spaudžia ragelį prie ausies. Taip daro 
visada, trokšdama išgirsti paskalas ar aprėkdama prekybos 
agentą, skambinantį anksti rytą. 

- Turbūt. 

- Idena, gal norėtum persikraustyti ten? - atsargiai klausia 
mama ir nutyla. 

Atitraukusi mobilųjį nuo ausies, nusivaipau priešais ekra- 
nėlį, svarstydama, ar nepasigirdo. Persikraustyti? Apsigyventi 
Santa Monikoje? 

- Kurių velnių? - prilaikydama telefoną petimi, nusliuogiu 
nuo ruošos stalo ir įsispoksau į užpakalines duris. - Turi gal- 
voje, visam laikui? Aš? 

- Mes, - pataiso mama ir tyli, tegirdžiu mašinų burzgimą. 

- Mes? 

- Daug mąsčiau, - sako ji garsiau ir užsisvajoja. - Juk tavo 
tėtis tiesiog išvyko ir pradėjo naują gyvenimą kitur. Kodėl aš 
negaliu išvykti? Kodėl turiu sėdėti Portlande, jei man čia nepa- 
tinka? Buvau laiminga Rosberge, bet ne, tavo tėčiui prisireikė 
didelio miesto, tokio kaip Portlandas! 

- Santa Monika irgi miestas. 

- Taip, Idena, bet joje puse milijono žmonių mažiau negu 
Portlande. - Mamos balsas dalykiškas, tokiu ji kalba su pa- 
cientais. - Domėjausi tuo. 

- Bet kodėl? - suirzusi beveik išrėkiu. Mama taip nekenčia 
tėčio, kad nematau prasmės apsigyventi taip arti jo. - Jei jau 
nori persikelti, po dvejų metų važiuok su manim į Čikagą arba 
į Kanadą. Kodėl užsigeidei Santa Monikos? 

Stoja tyla. Laukdama jos atsakymo, nekantriai suleidžiu na- 
gus į obuolį. Mama sunkiai atsidūsta. 

- Na... - šiek tiek dvejodama prabyla ji, - tau išvykus, pasi- 
kalbėjau su keletu žmonių. Užsiregistravau į pažinčių svetainę. 

Be galo nustembu. Mama... ir pažintys. Niekad nemaniau, 
kad tai įmanoma, nes trejus metus ji man gręžė smegenis, aiš- 
kindama, kad vyrai yra šėtono išperos. 

- Tikriausiai juokauji? 

- Ne, - sukikena mama. Suprantu, kad šiek tiek nervinasi 
ir drovisi. - Šią vasarą supratau, kad nenoriu likti viena, kai iš- 
vyksi į koledžą, ir kad mano užpakalis dar gali rasti nišą rinko- 
je. Jau mėnesį bendrauju su labai maloniu vyruku. - Ji lukteli, 
kad ką nors pasakyčiau. Man tylint, kalba toliau: - Jis vardu 
Džekas. Spėk, kur gyvena? Kalver Sityje. Už penkiolikos minu- 
čių kelio nuo Santa Monikos. 

Žinau, kur yra Kalver Sitis. Ten mudu su Taileriu pakliuvo- 
me į policijos nuovadą. 

- Ketini persikelti todėl, kad vos mėnesį pabendravai su 
kažkokiu vyruku? Mama, jis gali būti tikras bjaurybė. 

- Viešpatėliau, Idena, visai ne, - mama sunkiai atsidūsta. 
Girdžiu, kaip pabarškina raktų ryšuliu, ir imu spėlioti, ką ji vei- 
kia ir kur yra. - Pirmiausia susitiksiu su juo išgerti kavos, o 
tada bus matyti. Kas žino? Gal viskas klostysis gerai. Tu ten jau 
turi draugų ir galėtum drąsiai pradėti mokslo metus naujoje 
mokykloje. Ta vieta gali būti puiki pradžia mums abiem. 

Drąsiai? Lankyti naują mokyklą su Titane, Džeiku ir Taile- 
riu? Nieko baisesnio nesumanysi. 

- Nė nežinau, - sumurmu kramtydama lūpą, paskui šveičiu 
vos prakąstą obuolį į šiukšlinę ir persibraukiu plaukus ranka. - 
Labai svarbus sprendimas. 

- Manau, tau išeitų į naudą, - priduria mama. - Nebetektų 
vėl susitikti su tomis mergiščiomis ir pasipūtėliais jų tėvais. 

- Alisa ir Hole, - pakuždomis tariu. Mėginu nekreipti dė- 
mesio į gurguliuojantį pilvą ir besidaužančią širdį. Susitelkiu į 
mamos skleidžiamą šilumą kitame linijos gale. 

- Anądien mačiau prekybos centre, - piktokai sako ji. - Nė 
nenutuoki, kaip knietėjo sviesti į jas rezginę svogūnų. 

Nusikvatoju, gera kikenti iš mamos juokų, džiaugtis jos 
sugebėjimu praskaidrinti net bjauriausią nuotaiką, girdėti jos 
balsą. 

- Lažinuosi, taip ir padarei. 

- Palūkėk, - sako mama, paskui akimirką nutyla ir atraki- 
na duris. Išgirstu, kaip erzinamai girgžda nesutepti vyriai. Šis 
garsas kaskart mus pasveikina grįžusias. - Tai tik mintis. Pasi- 
kalbėsim, kai parvažiuosi. Sutarta? 

Ketinu atsakyti „sutarta“, bet išgirstu, kaip užsitrenkia lau- 
kujės durys ir kažkas ima spigiai loti. 

Kilsteliu antakius. 

- Ar ten šuo? 

- Po velnių, — keikteli mama, - jis turėjo būti staigmena. 

Iki penktadienio pavargstu bastytis po namus ir laukti grįžtant 
Tailerio. Tiesiog noriu jį pamatyti. Nors trumpam, kai ateis pa- 
liktų drabužių. Bet jis neužsuka visą savaitę, neatsako į mano 
žinutes, nepasirodo namuose. 

Tai užknisa kur kas labiau, nei tikėjausi. Žinojau, kad ilge- 
siuos Tailerio kiekvieną rytą, bet niekad nemaniau imsianti ant 
jo niršti ir pykti. Nesuprantu, kodėl jis atsiribojo nuo manęs. 
Kai paklausiau, ar nenorėtų susitikti ir išgerti kavos (žinoma, 
kaip brolis ir sesuo), atsakymo nesulaukiau. Kai pasiteiravau, 
ar viskas gerai, irgi nebuvo jokio atsako. Kai pasidomėjau, ar 
bent prisimena, kas nutiko praėjusį savaitgalį, telefonas tylėjo. 
Tikriausiai Tifanė apvyniojo Tailerį aplink pirštą. 

Tifanė, kuri siaubingai nekenčia manęs. 

Tifanė, kurios namuose pasirodysiu nekviesta. 

Pamačiusi mane, ji tikriausiai ims spjaudytis liepsnomis. 

- Ketini kur nors eiti? - klausia balsas už nugaros. Staigiai 
atsigręžiu nuo svetainės lango ir pamatau smalsias Elos akis. Ji 
nužvelgia mano aprangą, nelabai tinkamą trintis namie. 

- Ar man namų areštas? - numanau, kad šitaip gali būti, 
nors tėtis nieko neužsiminė. Mintyse meldžiuosi, kad jis būtų 

pamiršęs praėjusį savaitgalį. Net jeigu esu nubausta, tėčio nėra 
namie, tad niekas neprivers manęs likti čia. 

- Ne, - atsako Ela. - Kur susiruošei? 

Vėl pažvelgiu pro žaliuzes, spoksau į Reičelės automobilį jos 
namų prievažoje. Draugė turėtų pasirodyti bet kurią akimirką. 
Pila lietus, virš miesto kybo tamsūs debesys, todėl turiu prisi- 
merkti, kad ką nors įžiūrėčiau pro lietaus lašus. 

- Filmų vakarėlis su draugais, - atsakau neatsigręždama į 
įmotę. 

Ji tyli, girdžiu, kaip žingsniuoja prie durų, bet stabteli ir 
sunkiai atsidūsta. 

- Gal žinai... - tyliai taria Ela. - Gal žinai, ar ten bus Tai- 
leris? 

- Bus, - iškart atsakau. Jis yra dar viena priežastis, dėl ku- 
rios sutikau dalyvauti vakarėlyje. Jei vienintelis būdas pamatyti 
Tailerį - tai važiuoti į kvaištelėjusios buvusios jo draugės na- 
mus, įveiksiu nerimą ir padarysiu tai. Tiesiog noriu įsitikinti, 
ar vaikinui viskas gerai. Atsigręžusi išvystu liūdną Elos žvilgs- 
nį. - Ilgiesi jo? 

Abejoju, ar moteris gali vienareikšmiškai atsakyti, nes 
trumpam susimąsto. Sekmadienį, Taileriui išėjus, ji visą vakarą 
verkė. Svarsčiau, ar labiau sielojasi dėl kvaišalų, ar dėl to, kad 
išvarė sūnų. 

- Taip, - galiausiai atsako Ela, sugrįžta į svetainės vidurį ir 
atsisėda ant sofos. Moteris pasiima pagalvėlę, užsideda ant ke- 
lių ir stipriai suspaudžia. - Namai be Tailerio atrodo tušti. Lyg 
ir keista, nes jis retokai būdavo juose, bet vis tiek tušti. 

Suprantu, apie ką ji kalba. Apie tai, kad namuose tylu, ve- 
getariškas maistas šaldytuve neliestas, viena vieta prie pusry- 
čių stalo kas rytą tuščia; apie tai, kad sūnus neparsvirduliuoja 
namo vidurnaktį, nusitašęs dar labiau nei praėjusį vakarą. 

- Aha, - sakau, - suprantu. 

- Jaudinuosi dėl Tailerio, - prisipažįsta Ela. Man patinka, 
kad moteris kalba su manim atvirai, taip ji elgėsi visą vasarą. 
Ela nebloga įmotė, nors andai, kai pažindino mane su kaimy- 
nais užpakaliniame kieme per kepsnių vakarėlį, taip nemaniau. 
Tada ji man pasirodė įkyri ir plepi. Tik dabar suvokiu, kad gal- 
būt vaidino, narsiai laikėsi, kaip ir jos sūnus, kūrė šaunuolės 
įvaizdį... Bet abudu buvo nelaimingi. 

Rodos, akis man kiaurą vasarą buvo aptraukusi migla. Da- 
bar viskas pasidarė taip aišku, gailiuosi, kad nesugebėjau to 
įžiūrėti prieš kelias savaites. Turėjau perprasti Tailerį kur kas 
anksčiau. Pasistengti suvokti, kodėl jis taip nekenčia savo tėvo. 
Tą patį galiu pasakyti ir apie Elą. Buvau tokia užsispyrusi, kad 
iš pat pradžių jos nemėgau ir visiškai nesupratau. Užtat dabar 
imu gerbti šią moterį už jautrumą. Dabar atjaučiu ją. 

Akys pritvinksta ašarų, todėl nusigręžiu į langą ir imu tan- 
kiai mirksėti, kad Ela nepastebėtų, nors, ko gero, nuo jos nepa- 
sislėpsi. Reičelė vis dar neišeina iš namų, taigi nudelbiu akis ir 
nuryju gumulą gerklėje. 

- Taileris man pasakojo apie savo tėvą, - tyliai tariu. 

Elai aiktelėjus, bijau atsigręžti - gal ji įsiuto, kad užsiminiau 
apie tai? Kita vertus, mudvi vienos namuose - tinkamiausias 
metas pasikalbėti. Tėtis išvežęs Džeimį pas gydytoją apžiūrėti 
riešo, Čeisas iškylauja su draugais, o Taileris... Na, jo nebėra. 

- Papasakojo? 

Krypteliu galvą ir išvystu išplėstas Elos akis, surauktus ant- 
akius ir pravertas lūpas. Patraukiu prie sofos ir atsisėdu šalia. 
Nustebusi moteris žiūri į mane. 

- Praėjusį savaitgalį, - kalbu iš lėto, kad ko nors nelepte- 
lėčiau, tarkim, kad mudu su Taileriu mylėjomės, - viską man 
atskleidė. 



- Tikrai atskleidė? - žiūrėdama į mane, Ela mirksi. Man 
linktelėjus, prispaudžia pagalvėlę prie krūtinės ir nusuka 
akis. - Sunku patikėti, kad Taileris tau atsivėrė. Nemėgsta 
kalbėti apie tai. Aš... - vis dar priblokšta Ela nutyla ir papur- 
to galvą. - Tiesiog noriu, kad jam viskas būtų gerai, ir tiek. - 
Malonus jos balsas skamba tyliai, akys laksto nuo manęs prie 
sienos. - Nereikalauju, kad jo pažymių vidurkis būtų aukštas, 
kad jis tvarkytųsi kambarį ar plautų indus. Bala nematė, bet 
Taileris elgiasi labai blogai. 

Klausantis tokių šnekų, mano akys vėl sudrėksta. Neįsten- 
giu nieko atsakyti Elai. Jei prasižiosiu, balsas bus graudus, pas- 
kui neišvengiamai apsiverksiu. Todėl tiesiog sėdžiu, sulaikiusi 
kvapą ir prikandusi apatinę lūpą, nes tikrai nenoriu, kad mote- 
ris pamatytų mane ašarojant. 

- Kalbėjausi su tam tikrais žmonėmis... - neskubiai ima 
dėstyti įmotė, išgelbėdama mane nuo būtinybės atsakyti. Lau- 
kiu, ką ji man papasakos. - Jie rengia susitikimus Rytų pakran- 
tėje. Patyrusiųjų smurtą susitikimus... - giliai atsidususi, Ela 
šneka toliau. - Rengėjai skiria įvairias smurto apraiškas, - nu- 
sigręžusi moteris sučiaupia lūpas ir susikaupia, paskui vėl pa- 
žvelgia į mane. - Jie nori, kad Taileris kalbėtų. 

- Kalbėtų? 

Ela linkteli. 

- Papasakotų apie fizinį smurtą. Esama ir daugiau paauglių, 
patyrusių smurtą namie, pavyzdžiui, emocinį... Rengėjai nori, 
kad Taileris iš naujo pasakotų savo istoriją visus metus. Vargu 
ar jis sugebėtų ištverti, juk nepakenčia kalbėti apie tai. Todėl 
taip stebiuosi, kad atsivėrė tau. 

Lietui barbenant į langą, apmąstau Elos žodžius. Praėjusią 
savaitę Taileriui buvo taip sunku atskleisti man tiesą, kad nė 

negaliu įsivaizduoti, kokios stiprybės jam prireiktų, kad galėtų 
pasakoti apie tai nepažįstamiems žmonėms. Kita vertus, Taile- 
ris susitiktų su kitais, paauglystėje patyrusiais tą patį, ką ir jis. 
Gal tai padėtų. 

- Gal Taileriui išeitų į naudą... Na, jei jis prabiltų apie tai. 

- Išties didelė galimybė, - priduria Ela, bet, žiūrėdama į ki- 
limą, ji tarsi svarsto visus už ir prieš. - Bet pirmiausia Taileris 
turi atsitiesti. - Tai pliusas. Vaikinui reikia postūmio, kad liau- 
tųsi ieškojęs atsipalaidavimo, taptų nepriklausomas nuo alko- 
holio ir kvaišalų. - Todėl kitą vasarą jis turi metams išvažiuoti 
į Niujorką. 

Tai didžiulis minusas. 

Noriu pažvelgti Elai į akis, bet moteris nepakelia jų nuo 
grindų. 

- Ar apie tai praėjusį savaitgalį kalbėjo mano tėtis, minėda- 
mas Niujorką? 

Ela vėl linkteli. 

- Dar nekalbėjau su Taileriu. Dabar tam tikrai ne per ge- 
riausias metas. 

Įmotė dirsteli į mane akies kampučiu, šypsodamasi puse 
lūpų, bet jos žvilgsnis nelinksmas. 

Man keista, kad žmonės šypsosi, kai jiems liūdna. Šypsena 
negali būti liūdna. Ji turi suteikti narsos. 

- Tu gera mama, - tik tokie žodžiai ateina man į galvą ma- 
tant, kaip Ela graužiasi dėl Tailerio. Rodos, jie staiga išsilieja 
vienu atsikvėpimu. Moteris trokšta sūnui tik gero, bet kartais 
to nepakanka. Vis dėlto ji stengiasi. 

Ela prasižioja iš nuostabos. Regis, ketina prabilti, bet su- 
trukdo garsus automobilio signalas. Jis nuaidi tris kartus. 

- Ten Reičelė, - stodamasi sakau. Persibraukiu džinsus ir 
nusišypsau moteriai, nes per pastarąsias dešimt minučių paju- 

tau jai daugiau artumo. Tikrai laikau ją įmote. - Pasimatysim, 
kai grįšiu. 

Ela irgi atsako man šypsena. Tik šį kartą ne narsindamasi, 
o nuoširdžiai. 

Reičelė jau išsukusi iš prievažos; priešais mūsų namą pasiu- 
tusiai kriokia automobilio variklis. Man priėjus, draugė atidaro 
langelį ir surinka: 

- Turėjai laukti manęs! Švaistome brangų laiką! 

Atidariusi dureles, įsliuogiu vidun ir, vos spėjus prisisegti 

saugos diržą, automobilis nurūksta aveniu. Jo sėdynė drėgna 
nuo lietaus. 

- Kalbėjausi su Ela, - sakau, bet nenoriu atskleisti, apie ką, 
todėl iškart klausiu: - Kokie planai? 

- Liaukis smalsauti, - paliepia Reičelė, atitraukdama ranką 
nuo vairo ir durdama pirštu į mane. Nusivaipau. Visad buvau 
smalsi. - Tau nieko nereikės daryti. Viską sugadintum, todėl 
leisk kalbėti man. 

Pavartalioju akis ir atsilošiu į atkaltę, stumteliu sėdynę at- 
gal, kad turėčiau daugiau vietos kojoms, tada smukteliu ir sun- 
kiai atsidustu. 

- Iš kur šis lietus? 

- Santa Monikoje taip būna kiekvienais metais! - Reičelė 
čiauška apsimestinai guviai. 

Prisimenu, kad apie tai prieš kelias savaites man pasakojo 
Dinas. Apie liūtį, kasmet neišvengiamai užklumpančią miestą. 
Matyt, nemelavo. 

- Jaučiuosi lyg Portlande, - sumurmu barbendama krum- 
pliais į stiklą ir stengdamasi prasiblaškyti, nes labai nervinuosi. 
Nesakau šito Reičelei, kad neimtų domėtis, kodėl. Po galais, 
nieku gyvu negaliu atskleisti jai tiesos: esu apimta panikos, 
kad, pamačiusi mane prie savo durų slenksčio, Tifanė pasius. 

Taigi per penkias kelionės minutes labai stengiuosi elgtis 
kaip įprastai. Rašau žinutę Amelijai, peržiūriu kompaktines 
plokšteles dėtuvėje, pareguliuoju šildymą ir, žinoma, klausausi 
Reičelės. Ji vėl pasakoja apie Trevorą, žavisi jo širdelėmis, pri- 
dedamomis prie žinučių, ir iškaista dėstydama, koks, pasirodo, 
jis mielas vaikinas. 

Mums artėjant prie Tifanės namų, nustoju jaudintis, nes 
siaubingai trokštu atsikratyti Reičelės ir Trevoro istorijos. Ver- 
čiau pulsiu į glėbį Tifanei negu klausysiuosi apie gražius Tre- 
voro pečius. 

Bet, vos tik išlipame iš mašinos, mane vėl suima nerimas. 
Tailerio automobilis stovi prievažoje greta Tifanės mašinos, ir 
aš staiga išsigąstu. Turėsiu susidurti su jais abiem iškart. Nea- 
bejoju, kad Tifanė kibs man į plaukus. Be to, neturiu suprati- 
mo, ką sakys Taileris. Jei išvis kalbėsis su manimi. 

Pamatau Dino ir Džeiko automobilius, ir man truputį pa- 
lengvėja. Kuo mūsų daugiau, tuo geriau. Jei pavyks peržengti 
slenkstį, vaikinai gal padės jaustis tvirčiau. Dabar būtų smagu 
bendrauti net su Džeiku. 

- Nepamirkš, kad leisi kalbėti man, - sako Reičelė, čiupda- 
ma rankinę nuo užpakalinės sėdynės. 

Tiesą sakant, aš ir neketinu kalbėti, tad jai nėra ko jaudintis. 

Užrakinusios automobilį, nubėgame per pievelę iki didžiųjų 
durų. Reičelė jas plačiai atidaro ir žengia vidun. Mergina nie- 
kad nesibeldžia, imu prie to priprasti. Prisipažinsiu, jaučiuosi 
ne tik nelaukiama, o kaip tikra įsibrovėlė. Vis dėlto seku paskui 
Reičelę vidun ir mane apgaubia šviežiai spragintų kukurūzų 
kvapas. 

Kairėje matyti atvira erdvė. Džeikas ir Dinas tyso ant sus- 
tumtų L raide sofų. Megana šįvakar neatvažiuos, nes po pra- 
ėjusio savaitgalio jai namų areštas. Pamatęs mus, Dinas at- 

sisėda, linkteli ir nusišypso. Negana to, rodos, abu vaikinai 
nuobodžiauja ir jaučiasi nesmagiai. Džeikas žaidžia su televi- 
zoriaus pulteliu, perjunginėja kanalus ir vis dūsauja. Šiaip jau 
penktadieniais rengiami vakarėliai, o ne žiūrimi filmai. 

Dešinėje pasigirsta juokas - tuoj pat sužiūru ton pusėn. Pir- 
miausia išvystu Tifanę. Ji ištraukia iš mikrobangų krosnelės du- 
benį spragintų kukurūzų ir atsargiai, kad nenusidegintų rankų, 
deda ant ruošos stalo. Be paliovos juokiasi ir atrodo visiškai 
normaliai. Nepanaši į tą, kuriai plyšusi širdis. Visai supranta- 
ma, kodėl - šalia stovi Taileris ir dūsauja, žiūrėdamas į bevil- 
tiškas šeimininkės pastangas gaminti maistą. Vaikinas bando 
nusijuokti, bet teišspaudžia dirbtinę šypseną. Kaip įprasta, jo 
akys lieka rimtos. 

Svarstau, kokios vaikino mintys ir ką jis ketina daryti. Dabar 
gyvena pas Tifanę, galbūt patikėjęs jos melu, o Reičelė pasi- 
ryžusi atskleisti tiesą. Apie ką mąsto Taileris? Ar juodu susi- 
taikė? Jei taip, tai siaubinga. Jis sugebėjo išsivaduoti iš Tifanės 
gniaužtų tik trumpam. Man nepakeliamai sunku matyti, kaip 
vėl paklūsta jai. 

Juodu taip užsiėmę virtuvėje, kad nė nepastebi atėjusių mu- 
dviejų su Reičele. Suneriu rankas ir neramiai krutindama pirš- 
tus patraukiu į svetainę. Mėginu išspausti šypseną, bet tik dar 
labiau susiraukiu. 

Dinas pastebi, kad esu apniukusi. Mėlyni jo marškinėliai 
dera prie rudų akių. Vaikinas vėl atsisėda ir sukužda: 

- Kaip nepatogu, - jis linkteli į porelę virtuvėje. Plazdėda- 
ma blakstienomis, Tifanė kedena Taileriui plaukus. - Išsisky- 
rė, bet... 

Tik nereikia pasakoti man apie tai, pamanau. Visi esame su- 
trikę. Ar Tifanė su Taileriu tikrai išsiskyrę? Ir dabar yra tiesiog 

draugai? O gal vėl susiėję? Po velnių, ką jie daro kartu, juk ne- 
tinka vienas kitam! 

Reičelė tebestovi prie laukujų durų ir spokso į porelę, ne- 
tikėdama savo akimis. Žvilgtelėjusi į mudu su Dinų, nykščiu 
parodo į Tifanę ir vien lūpomis paklausia, kas čia per nesąmo- 
nės. Jau seniai žinau, kad Tailerio ir Tifanės draugystė Reičelei 
ne prie širdies. Mudu su Dinų gūžtelime pečiais, o man norisi 
nuplėšti sienų apmušalus, sudaužyti televizorių ar padegti so- 
fas. Trokštu kaip nors išlieti susitvenkusį pyktį, nors pati ne- 
suvokiu, ant ko nirštu. Gal siuntu ant savęs, kad pakliuvau į 
tokią padėtį, įsipainiojau tarp įbrolio ir buvusios ar esamos jo 
merginos? Pati nežinau. 

- Reičele! - kambaryje nuaidi Tifanės balsas, ir mudvi su 
Reičele atsigręžiame. Šeimininkė šypsodamasi spaudžia prie 
krūtinės dubenį spragintų kukurūzų, bet džiugi jos nuotaika 
kaipmat išgaruoja. Tifanė pamato mane ir tą pačią akimirką 
liaujasi šypsotis. - Idena, tu? 

- Ilgokai mūsų nepastebėjai! - žaismingai pasiskundžia 
Reičelė ir nužingsniuoja per kilimą prie laiptų. 

Tifanė vis dar šnairuoja į mane. 

- Atleisk, - mesteli ji Reičelei, nenuleisdama akių nuo ma- 
nęs. Rodos, jos žvilgsnis pradegins man odą, todėl norėčiau 
nudelbti akis, bet negaliu, nes žiūriu į žmogų šalia Tifanės. 

Jis irgi dėbso į mane. 

Tailerio lūpos truputį pravertos, jis kandžioja sau skruostą 
iš vidaus pakreipęs galvą. Vaikinas labiau išbalęs negu įprastai, 
jo akys giliai įkritusios, jis atrodo leisgyvis, lyg būtų kelias die- 
nas nemiegojęs ir galėtų čia pat netekti sąmonės. 

Stovėdama ant laiptų, Reičelė atsikrenkščia. 

- Tife, ar galime šnektelėti su tavim? 

- Žinoma, - kandžiai atsako ji, atmeta plaukus, apsigręžia 
ir teškia dubenį su spragintais kukurūzais ant ruošos stalo. 

Dinas žiūri man per petį, kaip Tifanė artinasi prie Reičelės. 
Džeikas įnikęs į futbolą, Taileris eina į svetainę, mūvėdamas 
treningines kelnes ir vilkėdamas išblukusius marškinėlius. Ro- 
dos, jaučiasi kaip namie, todėl man pasidaro nesmagu. Tifanė 
užlekia laiptais, o Reičelė lieka ir pamoja man, kad prisidėčiau. 
Taip ir padarau. Nors bijau Tifanės, turiu sužinoti, ar ji meluo- 
ja, ar ne. Kai imu lipti laiptais, Taileris čiupteli mane už rankos. 
Trūktelėjęs atgal, prikiša lūpas prie ausies ir sušnypščia: 

- Ką čia veiki? 

- To paties galiu paklausti ir tavęs, - atkertu. Nubloškiu 
vaikino ranką ir perveriu jį nusivylusiu žvilgsniu. Tailerio akys 
blyksteli kaip praėjusį savaitgalį, bet, man nespėjus pamatyti jo 
veido išraiškos, vaikinas apsisuka ir grįžta prie Dino su Džeiku. 

Akimirką suabejoju. Svarstau, ar pakviesti Tailerį ir pasaky- 
ti, kad motina jo ilgisi, kad Niujorke jam atsivertų puiki gali- 
mybė ir kad nėra reikalo trintis čia ir švaistyti laiko su Tifanė. 
Bet nuo laiptų viršaus mane vėl pašaukia Reičelė, taigi neturiu 
kitos išeities, tik paklusti jai. 

Mano galvoje sukasi vienintelė mintis: mudu su Taileriu 
niekad nebūsime drauge. 

Prie savo kambario durų sunėrusi ant krūtinės rankas stovi 
Tifanė. Pamanau, kad ji pastojusi mums kelią, bet paskui su- 
prantu: laukia, kol pasiskubinsim ir įeisim vidun. Reičelė pir- 
moji atidaro duris. 

Iškart pamatau, kad kambarys kitoks, nei buvo tada, kai 
paskutinį kartą čia lankiausi. Ant kilimo išmėtyti Tailerio dra- 
bužiai. 

Reičelė irgi pastebi. Ir, žinoma, tuoj pat pasako savo nuo- 
monę. 

- Ar tavo mama leidžia jam gyventi čia? - ji paspiria Taile- 
rio džinsus į šalį. 

- Taip, - atkerta Tifanė. Atrodo visiškai užknista, nes mes 
su Reičele stovime jos kambaryje, atskyrusios ją nuo Taile- 
rio. - Ko norit? 

Jos akys laksto nuo manęs prie Reičelės laukdamos atsaky- 
mo, aš spoksau į draugę, ji - į Tifanę. Tikrai neketinu prabilti. 
Jei prasižiočiau, tik sukelčiau sumaištį, kaip sakė Reičelė. Taigi 
laukiu, kol ji imsis įgyvendinti savo puikųjį planą, vis labiau 
trokšdama sužinoti tiesą. 

- Neketinu kalbėti užuolankomis, tad iškart turiu klausimą 
tau, Tife. - Kambaryje darosi nejauku, nes mes visos laukia- 
me klausimo, nors aš jį žinau. Pasikabinusi rankinę ant dilbio, 
Reičelė nekantriai trepsena į kilimą, paskui pažvelgia Tifanei į 
akis. - Ar tu nėščia? 

Dėbteliu į Reičelę. Tai šitoks tas didysis planas? Jis pasitei- 
sina bent tiek, kad užklupta iš netyčių Tifanė suglumsta ir nu- 
stemba. Priblokšta tiesmuko draugės klausimo, ji išpučia mė- 
lynas akis ir išsižioja. Paskui nuveria mane žvilgsniu. 

Merginos akys panašios į du ledo gabalėlius, užlieta įniršio 
bangos, ji sugriežia dantimis. Supranta, kad apie nėštumą Rei- 
čelei pasakiau aš. Kas gi daugiau. 

Tifanė ilgokai tyli, už lango pilant lietui ir bjauriai pilkuo- 
jant dangui. 

- T-taip, - galiausiai išspaudžia ji. 

Kilsteliu antakius ir susižvelgiu su Reičele. Ši linkteli ir vėl 
ima žiūrėti į Tifanę. 

- Patikėsim, - taria ir ima knistis rankinėje. - Vadinasi, ga- 
lėsi pasinaudoti tokiais daikčiukais, tiesa? - ištarusi šiuos žo- 
džius, Reičelė ištraukia du vaistinėje nupirktus nėštumo testus 
ir rūpestingai pamojuoja jais. 

Šitai mirtinai išgąsdina Tifanę. Ji spokso į tuos daiktelius 
išplėtusi akis, piktai markstydamasi, jos lūpų kampučiai kruta, 
tarsi mergina stengtųsi sulaikyti besiveržiančius iš gerklės žo- 
džius. Matau, kaip suleidžia nagus į delnus. 

- Jokių bėdų, - pagaliau cypteli Tifanė, bet jos balsas taip 
dreba, kad iškart aišku: bėdų yra. 

- Tiesiog pasėdėsime ir palūkėsime, - pareiškia jai Reiče- 
lė, nejaukiai šypsodamasi, ir įbruka dvi dėžutes į virpančias 
rankas. 

Tifanė apžiūri testus, netvirtai linkteli Reičelei ir prisiverčia 
nužingsniuoti į vonią. Eina lėtai ir nenoriai, kvėpuoja tankiai ir 
trūksmingai. Pasiekusi vonios duris, paliečia ranka ir sustoja 
kaip įbesta. Tada staigiai apsigręžia - jos skruostais rieda aša- 
ros, veidas išraudęs. 

- Ką gi, sužinojot, ko norėjot! Aš ne nėščia! - suklinka Tifa- 
nė per visą kambarį ir prapliumpa raudoti. 

Reičelė pergalingai vypteli man, bet neturiu nuotaikos at- 
sakyti. Esu visiškai priblokšta. Tifanė melavo. Man koktu, kad 
ji elgėsi taip apgailėtinai, bet dar labiau rūpi, ar ilgai maustys 
Tailerį. Ko ketina griebtis? Suvaidinti persileidimą ir viltis, kad 
paskui juodu gyvens ilgai ir laimingai? 

- Tifanė, kas, po velnių, tave apsėdo? - piktai klausia Reiče- 
lė, aš manau tą patį. Taip padaryti gali tik siaubingai nusivylęs 
žmogus. 

Tifanė kūkčioja. Į langą barbenantys lietaus lašai nustelbia 
jos verksmą. Staiga tas barbenimas itin pagarsėja, o aš galvoju 
tik apie Tailerį. 

Ten, apačioje, yra visiškai apmulkintas vaikinas, vis dar ti- 
kintis, kad padarė didžiulę klaidą. Nesąžininga jį apgaudinėti. 
Tikriausiai Taileris labai nervinasi dėl esamos padėties, svars- 

to, kaip reikės pranešti naujienas Elai ir ką daryti su Tifane. Bet 
dabar jam nebėra reikalo prisirišti prie jos. 

- Pasakysiu Taileriui, - išpyškinu. Širdis daužosi kaip pa- 
trakusi, suvokiu turinti tai padaryti kuo greičiausiasi, nes ne- 
tikiu, kad Tifanė pripažins savo melą. Atlapoju jos kambario 
duris. - Jis turi žinoti tiesą. 

- Ne! - suklinka Tifanė, bet aš išlekiu į koridorių, jai ne- 
spėjus manęs sulaikyti. Esu pernelyg įsiutusi, kad svarstyčiau, 
ko ji griebsis. Tifanė žino mūsų paslaptį, bet man terūpi, kad 
Taileris sužinotų tiesą. Visai neimu į galvą, jei ji išplepės apie 
mūsų santykius. 

Man nubildėjus laiptais, Taileris su Džeiku ir Dinų ant sofos 
žiūri kažkokias futbolo rungtynes. 

- Taileri, - garsiai kreipiuosi, kad atkreipčiau jo dėmesį, - 
turiu tuoj pat pasikalbėti su tavimi. Virtuvėje, - šneku grei- 
takalbe, nors žodžiai susilieja, Taileris išgirsta nerimą mano 
balse ir iškart supranta, kad kažkas atsitiko. 

Jis atsistoja, o Dinas smalsiai kilsteli antakį. Bet aš kuo sku- 
biau nulendu į pačią virtuvės gilumą, kad juodu su Džeiku 
negirdėtų mūsų. Sutrikęs Taileris atpėdina per kilimą su tre- 
ninginėmis kelnėmis. Atsistoja priešais mane, o aš vogčiomis 
dirsteliu jam per petį, ar Dinas nusigręžė. Taip ir yra. 

- Tifanė nesilaukia, - sušnypščiu karštligiškai, bet tyliai. — 
Ji apsimelavo, kad susigrąžintų tave. 

Taileris staigiai žingteli atatupstas, jam atvimpa žiauna, vai- 
kinas mirksėdamas žiūri į mane. 

-Ką? 

- Ji ką tik prisipažino mums! 

Taileris ilgokai spokso į sieną, kol jo akių išraiška pasikei- 
čia, kvėpavimas sulėtėja. Laukiu, kuo baigsis ši nuotaikų kaita. 

Vaikinas sukanda dantis, sugniaužia kumščius, jo veidas su- 
rūstėja, netrukus jį iškreipia pyktis. Rodos, Taileris vos tvar- 
dosi, kad nesmogtų kumščiu į sieną; norėdama ji nuraminti, 
paliečiu jam ranką, bet kaipmat atšlyju, nes išgirstu žingsnius 
ant laiptų. 

Tifanė atlekia žemyn, jai per skruostus ritasi ašaros. Mer- 
gina apžvelgia svetainę. Ir Džeikas, ir Dinas priblokšti sužiū- 
ra į ją, nes garsus verksmas atitraukia jų dėmesį nuo žaidimo. 
Apsigręžusi Tifanė patraukia į virtuvę ir ten sutinka Tailerio 
žvilgsnį. 

Pamato, kad vaikinas įniršęs, nes sukūkčioja dar garsiau ir 
per kambarį pasileidžia prie mūsų. Jos akys patinusios. 

- Mažuti, prašau man atleisti, - veblena ji liūdnai ir padri- 
kai. - Labai, labai gailiuosi! 

Tifanė mėgina paliesti Tailerį, bet jis išsisuka nuo jos 
rankos. 

- Tu psichopate! - vaikinas surinka taip garsiai, kad iškart 
įsiviešpatauja tyla. 

Reičelė stebi šią sceną nuo laiptų apačios, Dinas su Džeiku 
nutildo televizorių ir atsisėda pažiūrėti, kas darosi. 

- Nekenčiu tavęs! - sušunka Tifanė. Žvilgtelėjusi per petį, 
pamatau, kad ji žiūri ne į Tailerį. Spokso į mane. Tifanės akys 
paklaikusios. Galiu lažintis, kad žinau, kas kirba jos galvoje. 
Tada man topteli: dabar ji padarys tai. Atskleis visiems mūsų 
paslaptį, nes nebeturi ko prarasti. 

Visiškai užsimerkiu ir laukiu, kol Tifanė išrėš tiesą ir visi 
aiktelės, bet niekas neprataria nė žodžio. Slapčiomis dirste- 
liu pusiaumirka - jos lūpos tvirtai sučiauptos, akys ir toliau 
įbestos į mane. Galiu prisiekti, kad akimirką jose šmėsteli 
šypsnys. 

Kaip tik tada suvokiu, kad Tifanė neketina atskleisti mūsų 
paslapties, bent ne dabar. Akivaizdu, pasilaikys ją ateičiau. 

Baisiai išsigąstu. 

Tifanė vėl pravirksta ir užsidengia veidą delnais. Paskui 
nusigręžia nuo mūsų ir, stumtelėjusi Reičelę į šalį, užkopia 
laiptais. 

Vis dar įpykęs Taileris žiebia delnu per ruošos stalą, nykščiu 
ir smiliumi spusteli nosies pertvarą. Paskui užsimerkia ir sun- 
kiai atsidūsta. 

- Išeinu, - burbteli atmerkęs akis. - Neliksiu čia. Tifanė 
kvaištelėjusi. 

Girdžiu, kaip kažkur viršuje trinkteli durys. Visi penki susi- 
žvelgiame, nežinodami, ką daryti. Šitai puikiai žino tik Taileris. 
Perėjęs skersai virtuvę, vaikinas pačiumpa automobilio rakte- 
lius nuo ruošos stalo, net jo raumenys įsitempia, tada tylėda- 
mas atlapoja laukujės duris ir išrūksta. Į vidų ima tikšti lietaus 
lašai ir drėkinti kilimą, kol Taileris jas užtrenkia. 

Stoja tyla. Taileris ką tik išbėgo lauk, Tifanę ištiko nervi- 
nis priepuolis, o mes tebesėdime čia ir mėginame suprasti, kas 
nutiko. 

- Tai jie jau nebe pora? - tyliai kikendamas klausia Džeikas. 

Reičelė iš kito kambario galo, išpūtusi akis ir pakėlusi ant- 
akius, spokso į mane. Turbūt nesitikėjo tokios atomazgos. 
Nesitikėjo, kad įsikišiu aš. Rodos, draugė negali apsispręsti, 
ar užkopti laiptais ir pasižiūrėti, kaip laikosi Tifanė. Mindži- 
kuoja vietoje, paskui vis dėlto ima lipti laiptais, bet sugrįžta 
atgal. 

Pro lietaus šniokštimą išgirstu riaumojant Tailerio automo- 
bilį. Šis kriokdamas tuoj išsuks iš prievažos. Mintyse atgyja po- 
kalbis su Ela, greitosiomis mėginu prisiminti jos žodžius, pasa- 

kojimą apie Niujorką. Nenumanau, kur Taileris ketina traukti 
dabar, bet žinau, kur turėtų vykti. Namo. 

Tvirčiau susisiaučiu nertinį ir užsitraukiu gobtuvą ant gal- 
vos, kad nesulyčiau. Tada pasileidžiu prie durų, tikėdamasi 
sulaikyti Tailerį, kol neišvažiavo. Netarusi nė žodžio, atidarau 
jas - lietaus šuoras bloškiasi man į veidą, net nosis ima šalti. 
Girdžiu Reičelę klausiant, kur velnias neša. Visas mano dėme- 
sys sutelktas į Tailerio automobilį, tad praleidžiu jos žodžius 
negirdomis. 

Prilaikydama gobtuvą, bėgu išgrįstu taku ir sustoju prie 
vairuotojo durelių. Pro užtamsintus mašinos langus ir smarkų 
lietų vos įžiūriu Tailerį. Krumpliais pabarbenu į stiklą, prisi- 
merkiu, lietaus lašams ritantis veidu. Pasijuntu kaip spalio rytą 
Portlande, tik bjauriau. 

Vos vos pravėręs langelį, Taileris surinka: 

- Lipk vidun! 

Greitai apibėgusi mašiną iš priekio, įsliuogiu į keleivio vie- 
tą. Uždariusi dureles, sunkiai atsidustu. Kiaurai permirkau per 
tokį trumpą laiką. Nusmaukusi gobtuvą, nusibraukiu šlapias 
plaukų sruogas nuo veido ir pažvelgiu į jį. 

Vaikino plaukai šlapi ir susitaršę, tvirtai sučiaupęs lūpas, jis 
ruošiasi važiuoti. 

- Keliausi drauge? 

- Ne, Taileri, - papurtau galvą. Lietaus čiurkšlės talžo auto- 
mobilio šonus, teškenimas ima skambėti ausyse. - Grįšiu atgal. 

Jis pažvelgia į mane kaip į kuoktelėjusią. 

- Tai kurių galų išėjai? 

- Todėl, kad pirma turėjau pasikalbėti su tavimi, - sakau 
uždususi, šluostydamasi veidą atpakalia ranka. - Svarbiau- 
sia, prašau nebegrįžti pas Tifanę. 

Taileris prunkšteli, tvirčiau suspausdamas vairą. 

- Velniop Tifanę. Ji pamišusi. 

Žiūriu, kaip per priekinį stiklą bėga lietaus srovelės, ir aki- 
mirką atsipalaiduoju. Tada vėl dirsteliu į vaikiną, bet jo akys 
įsmeigtos į vairą. 

- Taileri, - kreipiuosi iš paskutiniųjų stengdamasi sutikti 
jo žvilgsnį. Jis lėtai pasuka galvą. Šiek tiek raustelėję skruos- 
tai keistai nedera su išbalusiomis lūpomis, - prašau važiuoti 
namo ir pasikalbėti su mama. Dabar ji kaip tik viena, ir, pati- 
kėk, pakvies tave grįžti. Ji turi tau pasakyti šį tą labai svarbaus. 

Taileris sukanda dantis ir nusuka žvilgsnį, žiūri pro šoninį 
langą į pievelę, bet vaizdas nuo lietaus tarsi išplaukęs. 

- Niekas manęs ten nelaukia, - atšiauriai sako jis. 

- Kalbu rimtai, - grįžteliu, kad matyčiau vaikino akis. Jos 
gyvos, bet ramios. Beveik matyti, kaip jis svarsto mano žo- 
džius. - Taileri, tiesiog išklausyk motinos. Grįžk namo ir pa- 
klausk apie Niujorką. 

Suraukęs antakius, jis pašnairuoja į mane. 

- Apie Niujorką? 

Atsidūstu ir dar švelniau paprašau: 

- Taileri, pasikalbėk su mama. 

- Gerai, - atsidusęs vaikinas persibraukia drėgnus plaukus 
ranka, ir mane vėl apima noras pabučiuoti jį. 

Užsigeidžiu įsitaisyti jam ant kelių, kaip prieš kelias savaites 
prieplaukoje, trokštu įsisiurbti į lūpas, kaip andai jo kamba- 
ryje, kai rengėmės eiti į Meganos gimtadienį. Noriu pajusti jo 
prisilietimą kaip šeštadienį. 

Trokštu viso to, bet nedrįstu ko nors imtis. 

Nuojauta kužda, kad tai beprasmiška. Jei Taileris ir Tifanė 
išsiskirs, tai dar nereiškia, kad mudu su juo užmegsime santy- 

kius. Mums negalima. Mums nelemta būti drauge, ir tai skau- 
dina labiau už viską. Labiau už tėčio išėjimą. Ir už bjaurias Ali- 
sos ir Holės pastabas. 

Tai ne skausmas. 

Tai agonija. 

Pastarąsias kelias dienas galvoju tik apie tai. Žinau, kad kitą 
mėnesį reikės grįžti namo. Suprantu, kad tėvai mums nedo- 
vanos, jei sužinos, ką padarėme. Manau, kad pasielgėme itin 
blogai. Negaliu to paneigti, nors ir labai norėčiau. 

Trokštu būti su Taileriu labiau už viską pasaulyje. Labiau, 
nei įstoti į Čikagos universitetą. Labiau, nei sulieknėti. Padary- 
čiau viską, kad tai būtų įmanoma. Bet taip niekada nebus, tad 
nėra prasmės švaistyti laiko. 

Jis pastebi mano žvilgsnį. 

- Kas yra? 

- Už galimybę bučiuoti tave kasdien galėčiau ką nors nu- 
žudyti, - tyliai prisipažįstu. Liepiu sau nepalūžti. Žinau, kad 
mums abiem geriausia išsiskirti. Toliau bendrauti būtų per 
sunku, per sudėtinga, tai blogai baigtųsi. 

- Gali mane bučiuoti kiekvieną dieną. Aš neprieštarausiu, - 
pasigręžęs į mane, beveik pašnibždomis sako Taileris. Vaikinas 
prisimerkęs švelniai nužvelgia mane iki liemens. 

- Aš irgi, - sumurmu. Noriu išpyškinti viską iškart, viliuosi, 
kad šitaip mažiau skaudės. Kaupiant drąsą, išdžiūva gerklė. - 
Tik yra viena bėda, Taileri. Nei aš, nei tu neprieštarausime. 
O kaip visi kiti? 

Akimirką vaikinas žiūri į liūdnas mano akis ir mėgina su- 
prasti, ką noriu pasakyti. Kai suvokia, jo veidą iškreipia skaus- 
minga grimasa. Nusukęs žvilgsnį, Taileris nuryja seilę. Kai vėl 
pažvelgia į mane, jo antakiai suraukti, akių kampučiuose susi- 
metusios raukšlelės. 

- Galime nepaisyti kitų, - bando prieštarauti Taileris, bet 
jo balsas netvirtas. Vaikinas šiek tiek patyli ir prabyla ryžtin- 
giau: - Galėtume tai apsvarstyti. Kiti mus supras. Gal ne iš 
karto, bet supras. Nejuokauju. Mes sugebėsime. Mes... Mes tai 
pasieksime, - kalbėdamas Taileris mosikuoja rankomis, tarsi 
žerdamas gausius įtikinėjimus ir nerasdamas nė vieno veiks- 
mingo. 

- Taileri, - kreipiuosi į jį, kai liaujasi sunkiai kvėpuoti ir 
nusiteikia klausytis manęs. Man sudrėksta akys, nes puikiai 
žinau, ką teks ištarti. Regis, bus teisingiausia, jei ištarsiu pati, - 
mes negalime būti drauge. 

Jaučiu, kad sakau tiesą. Taip ir yra. 

Vaikinas sukanda dantis, kad nedrebėtų lūpos. Iš lėto pa- 
purto galvą, užsimerkia ir iškvepia orą pro nosį. Kurį laiką 
tiesiog sėdi nieko nedarydamas, tik tvardydamasis iš pasku- 
tiniųjų. Tai matant, mano skruostais ima ristis ašaros, turiu 
skubiai nusišluostyti jas. Kai verki, viskas atrodo blogiau, negu 
iš tiesų yra. 

Vis dėlto manau, kad blogiau būti nebegali, todėl leidžiu sau 
verkti, ašarotomis akimis spoksoti į virpančias Tailerio lūpas 
ir justi, kaip mane palieka gyvybė. Leidžiu sau tai, nes kitaip 
negaliu. Kūnas sustingsta. Gniaužia krūtinę. Vis lėčiau plaka 
širdis. 

Galiausiai Taileris atsimerkia. Akių žaluma priblėsusi, akys 
pilnos skausmo, jis sunkiai ir giliai atsidūsta. Paskui kilsteli 
ranką prie plaukų ir trukteli už jų galiukų. 

- Tu šito nesakei, - vos girdimai sukužda jis. 

Nuo jo žodžių dar labiau pravirkstu. Ašaros kaupiasi akyse 
ir ritasi taip greitai, kad nespėju šluostyti. 

- Mudu negalime taip elgtis, - sušvokščiu. Nuo kalbėjimo 
man skauda gerklę. 

- Nešnekėk taip. Prisiekiu Dievu. Būk gera, Idena, - Taile- 
ris staiga ima maldauti kimiu balsu. Galiausiai jo balsas virpte- 
li, vaikinas nugręžia galvą į langą, ir šis tuoj pat aprasoja. - Mes 
taip toli nuėjome. Negali dabar pasiduoti. 

- Mums nevalia, - man visai nerūpi, kad lemenu pro aša- 
ras. Kiekvienas ištartas žodis drasko gerklę, niekaip negaliu 
susitvardyti. Noriu būti užtektinai stipri ir deramai elgtis, bet 
esu per silpna. 

Netikėtai Taileris atsigręžia, gestikuliuodamas ir skubiai 
berdamas žodžius: 

- Pasakyk, ką daryti, ir aš padarysiu. Pats užviriau šią 
košę, - vaikinas suspaudžia vairą ranka, kita siekia paglostyti 
man kelį. 

Kai jo pirštai paliečia mano džinsus, nuleidžiu akis. Spok- 
sau į jo ranką ir nuryju gerkle kylančią tulžį. Nepakeliu galvos. 

- Neapsunkink visko dar labiau. 

- Trokštu būti su tavimi, - sušnibžda vaikinas. Jo pirštai 
nuo kelio nuslenka iki mano plaštakos, jis stipriai prispaudžia 
nykštį prie manojo, kad beveik negaliu jo pajudinti. Tada su- 
neria mūsų pirštus. Nebėra kur trauktis, tik pakelti galvą, pa- 
žvelgti Taileriui į pritvinkusias ašarų akis. Dar nebuvau ma- 
čiusi jo tokio... Tokia plyštančia širdimi. - Nejaugi nesupranti? 
Tu man ne prasiblaškymas. Idena, su tavimi man nereikia ap- 
simetinėti. Tai tikra. Keli mano sieloje velnišką sumaištį, bet 
man tai nerūpi, nes jaučiuosi savimi. Esu sutrikęs. Greta tavęs 
nereikia to slėpti, nes pasitikiu tavimi. Tu vienintelė stengiesi 
suprasti mane. Todėl noriu likti tavo rūpesčiu. 

- Aš ir toliau rūpinsiuosi tavimi, - išlemenu, nors ašaros 
užtvindo akis ir rieda skruostais, beveik nieko nematau, - bet 
tik kaip tavo įseserė. 

- Idena, o kaip anas savaitgalis? - vėl maldaujamai klausia 
Taileris ir dar stipriau suspaudžia man pirštus, tarsi bijodamas 
paleisti. - Mes... Negi tai nieko nereiškia? Po galais, negi nieko 
nereiškia visa vasara? 

- Reiškia, - atsakau spoksodama į puikiai derančias mūsų 
rankas. Man sugniaužia paširdžius. - Mudu daug ko išmo- 
kome. 

- Taip nesąžininga! - surinka vaikinas ir laisvąja ran- 
ka trinkteli per vairą. Paskui smarkiai jį suspaudžia, kad net 
krumpliai pabąla. - Papasakojau tau viską apie save. Išklojau 
visą tiesą. Nutraukiau santykius su Titane, ir dabar ji tikriausiai 
rezga planus, kaip galutinai sudirbti man gyvenimą, bet aš ne- 
imu į galvą, nes manau, kad gerai padariau. Galvoju apie tave. 
Svarbiausia man esi tu. Ar žinai, kokia mintis sukosi mano 
galvoje, kai ėjau iš namų? Tariau sau, kad galiausiai būsiu su 
Idena. - Taileris nutyla, atsidūsta ir nusišluosto akis. Vaikino 
krūtinė smarkiai kilnojasi, jis paleidžia mano pirštus ir suima 
vairą abiem rankomis, pro priekinį stiklą žvelgdamas į lietų. - 
O tu ateini ir pareiški, kad nebūsime drauge. 

- Manai, noriu, kad taip būtų? Po galais, tikrai nenoriu, bet 
darau, kas geriau mums abiem, - vėl mėginu pažiūrėti Taile- 
riui į akis, bet jis vengia mano žvilgsnio. Spokso į Tifanės prie- 
važą, į lietų, į baigiančią rimti audrą. - Kas bus, jei mudviem 
nepasiseks? Ką darysim, jeigu viską sužinoję tėvai ims neap- 
kęsti mūsų? Dabar netinkamas laikas. Mes šito nepakelsime. 
Tau reikia vykti į Niujorką, kad susitvarkytum gyvenimą. Tam 
neturi kilti jokių kliūčių. 

- Koks velnias manęs ten laukia? - suirzta vaikinas ir įsmei- 
gia piktas akis į mane. - Kodėl nepapasakoji? 

- Todėl, kad papasakos tavo mama, - atsakau, beviltiškai 
kūkčiodama. Kelis kartus šniurkšteliu, kol vėl galiu kvėpuoti, 

mėginu susitvardyti. Deja, nelabai pavyksta. - Kad ir kas tarp 
mūsų buvo, nuo šiol turime tai pamiršti. Metas liautis dabar, 
kol neįklimpome dar giliau. 

Papurtęs galvą Taileris tvirtai užmerkia akis. Lietus vis dar 
garsiai ir negailestingai skalauja automobilio langus. 

- Jei tikrai to nori, - galiausiai kimiai sumurma jis; žinau, 
kad nekenčia šių žodžių taip pat kaip ir aš, - jei tikrų tikriau- 
siai nori, kad mes tai pamirštume... Teks taip ir daryti. 

Be galo skaudžiai atsidustu. Noriu, kad tai būtų siaubingas 
sapnas. Noriu pabusti Portlande ir išgirsti iš mamos, kad ne- 
buvau nė kojos įkėlusi į Santa Moniką ir neturiu jokio įbrolio, 
vardu Taileris. Tikrovė mane šiurpina, ji pernelyg skaudi. 

Vaikinas atsimerkia, grįžteli ir žiūri į mane. Negaliu pakelti 
sielvartingo jo žvilgsnio, bet nepajėgiu nugręžti akių. Tailerio 
kvėpavimas garsesnis už lietų, jis dar patankėja, vaikinui pa- 
linkstant į mane. Tikrai žinau, apie ką jis galvoja, nes pati irgi 
trokštu pabučiuoti jį. Taip ir padarau, nes tai atsisveikinimo 
bučinys. 

Atsiklaupiu ir užsiropščiu Taileriui ant kelių, ištiesiu ran- 
kas ir apkabinu jam kaklą. Tai nelaukta man pačiai, bet negaliu 
liautis. Prisimenu, kaip Taileris nusivežė mane į prieplauką, 
kaip bučiavomės automobilyje. Kaip prieš daugelį savaičių pri- 
spaudžiau lūpas prie jo lūpų. 

Šis bučinys toks ilgas, toks kankinantis. Vaikinas apkabina 
mane per liemenį ir tvirtai priglaudžia prie krūtinės, tada il- 
gam įsisiurbia į lūpas. Bučiuoja mane kaip išprotėjęs. Beveik 
girdžiu jo atodūsį. Skaudu bučiuoti Tailerį, nes žinau, kad dau- 
giau to nebus. Apima keista ramybė. Tai tarsi pabaiga. 

Ausyse skamba lietaus teškenimas, mūsų kūnai drėgni, 
mano plaukai išsitaršę. Tailerį tuoj ištiks nervinis priepuolis, 

mano ašarų užtektų pripildyti baseiną užpakaliniame kieme. 
Viskas taip surizgę. Ir visiškai atspindi mūsų padėtį. 

Ir kaip tik dėl to yra tobula. 

Taileris dejuodamas atšlyja. Kai galiausiai atsiplėšia nuo 
mano lūpų, man nusmelkia paširdžius, neprisiverčiu atšlyti. 
Užuot paleidusi, laikau suėmusi jo veidą ir kvėpuoju į skruostą. 
Vis dar esu užsimerkusi. Gal Taileris irgi? 

- Netikri brolis ir sesuo, - sukuždu švelniai, bet tvirtai. - 
Tik tiek. 

- Tik tiek, - patvirtina jis, tada nuleidžia galvą ir nusigręžia, 
tad galiausiai turiu jį paleisti. Vaikinas dėbso į langą, rankas 
pasidėjęs ant vairo. Pagaliau pasiduoda. 

Užsitraukiu gobtuvą ant galvos, užkišu už ausų šlapių plau- 
kų sruogas ir ketinu lipti lauk. Siekdama durelių rankenos, aki- 
mirką lukteliu, gal Taileris ką nors pasakys, bet jis tyli, todėl 
išlipu iš automobilio. 

Šitaip paprastai tolstu nuo jo. Mudviejų nebėra. 

Skubiai užtrenkiu automobilio dureles, kad neprilytų vi- 
dun, ir perbėgu pievelę. Nors lietus talžo veidą, dirsteliu per 
petį ir pamatau, kaip Tailerio automobilis išsuka iš prievažos 
ir nurieda į vakarus. Tikiuosi, vaikinas važiuoja namo. Stoviu 
pievelėje, pliaupiant lietui, ir žiūriu, kaip jis dingsta iš akių, 

Labiausiai mėgstu lietų už tai, kad lyjant žmonės negali pa- 
sakyti, ar verki. Kaip tik dabar ašaros man srūva skruostais ir 
geriasi į nertinį. Aplink švilpauja vėjas, tad apsigręžiu ir pa- 
sileidžiu prie didžiųjų durų. Laimė, jas iškart atidaro Dinas. 
Prieš žengdama vidun, akimirką stabteliu, kad vanduo nutekė- 
tų nuo veido. Išsitaršęs mano kuodas nukrypęs į šoną. 

- Ar kvaištelėjai? - juokdamasis klausia Dinas. - Užeik, at- 
nešiu rankšluostį. 

Vaikinas kažkur nubėga, tikriausiai į vonią, o aš stoviu prie 
svetainės varvančiais drabužiais. Matau, kad Džeikas ir Reiče- 
lė dingę. Namie vis dar dvelkia spragintais kukurūzais, televi- 
zorius pritildytas, sporto apžvalgininkas komentuoja futbolo 
rungtynes. Tada nešinas didžiuliu baltu rankšluosčiu grįžta 
Dinas. Išskleidęs užmeta jį man ant pečių, tuoj pat susisiaučiu 
ir nusišluostau veidą. Esu permirkusi iki siūlo galo. 

Dinas vis dar žaismingai šypsosi, bet, įdėmiau pažiūrėjęs 
man į veidą, ima rimtėti. Netrukus susiraukia. 

- Tau viskas gerai? 

- Gerai, - atsakau, nors iš tiesų malu šūdą. Skauda visą 
kūną, jaučiuosi kaip sudaužyta. Nenutuokiu, ar pasveiksiu, bet 
nenoriu, kad Dinas tai žinotų, todėl šniurkštelėjusi linkteliu 
laiptų pusėn. - Kiti pas Tifanę? 

- Džeikas ir Reičelė? Taip, - juokdamasis Dinas įsikan- 
da lūpą. - Aš, kaip niekam tikęs draugas, likau apačioje, 
užuot pasiūlęs Tifanei moralinę paramą. Tiesą sakant, ke- 
tinau išeiti. 

- Išeiti? - pakartoju. - Kur važiuosi? 

- Senamiestyje vėl koncertuoja „La Breve Vita“, - tyliai at- 
sako vaikinas. Man patinka Dino kalbėsena, jis drovisi, kad 
yra apsėstas šios grupės muzikos. Ji padeda atsipalaiduoti ir 
man. - Taikiau į koncerto pabaigą, kai baigsime žiūrėti filmą, 
bet vyksiu dabar. Paimsiu ir tave. Jeigu tik nori. Tikriausiai turi 
geresnių sumanymų, kaip praleisti laiką, ir atrodai šiek tiek nu- 
siminusi, bet neabejoju, kad koncerte pralinksmėtum. 

- Važiuosiu su tavimi, - dėkinga atsakau ir nejučiomis nu- 
sišypsau, paskui pasileidžiu plaukus ir mėginu sausai iššluosty- 
ti. Staiga Tailerio potraukis visokiems prasiblaškymams įgyja 
prasmę. Dabar mėginu prasiblaškyti su Dinų, nes kuo mažiau 

galvoji apie graudžius dalykus, tuo geriau jautiesi. - Ši grupė 
man tikrai patinka. 

- Tikrai? - palenkęs galvą vaikinas žiūri, ar esu labai per- 
mirkusi. 

- Tai viso labo vanduo. - Gūžtelėjusi pečiais, numetu 
rankšluostį ant grindų ir suimu drėgnus plaukus j arklio uode- 
gą. Man nė motais, kaip atrodau, nors akys ir skruostai dega, 
net dilgsi. - Kol nuvažiuosim, ir apdžiūsiu. 

Dinas tarsi ketina prieštarauti, bet tik vypteli ir pasiima rak- 
telius. 

- Tau reikia dingti iš čia, - sako man. 

Pasivagiu rankšluostį. Apsivynioju juo galvą kaip rankų 
darbo skėčiu ir pasileidžiu prie automobilio, Dinui lipant ant 
kulnų. Abudu kuo greičiausiai šokame į mašiną. Dinas visu pa- 
jėgumu įjungia šildymą ir paleidžia trečiąjį „La Breve Vita“ al- 
bumą. Pakeliui į koncertą porąkart nusišaipo dėl rankšluosčio; 
nors jo žodžiai nejuokingi, vis vien kvatojuosi. 

- Matai, buvau teisus dėl audros, - sėdėdamas prie vairo, 
vaikinas palinksta į priekį ir pro priekinį stiklą akimirką dirs- 
teli į dangų. Lengvai atsidusęs, vėl atsilošia į atkaltę. - Ji visada 
varo iš proto. 

- Ar ilgai trunka audra? - klausiu. Žiūriu, kaip valytuvai 
braukia srūvantį ant priekinio stiklo vandenį, darbuojasi di- 
džiausiu greičiu. Nuo pat ryto pila kaip iš kibiro. 

- Visą dieną, - nerūpestingai atsako Dinas, nes laikydamas 
vairą turi sutelkti visą dėmesį į kelią. - Tiesą sakant, sunku pa- 
sakyti. 

Koncertas vyksta ten pat kaip ir praėjusį kartą, ant grin- 
dų vėl mėtosi sulaužyti plastikiniai puodeliai, ore dvelkia tuo 
pačiu tualetiniu vandeniu. Dinas vedasi mane tamsoje į patal- 

pos gilumą, ten mudu įsitaisome prie užpakalinės sienos. Iš 
čia niekas mūsų neišmes. Gūžtelėjusi užsitraukiu šlapią nertinį 
ant pečių. Tebūnie. Žinoma, mašinoje šiek tiek apdžiūvau, bet 
išlipusi vėl patekau į lietų. Dinas irgi permirkęs kaip ir visi kiti. 
Niekas nekreipia dėmesio į tai. 

- Dabar grupė rašo naują albumą, - pro triukšmą sako man 
vaikinas. Muzikantai yra scenoje, bet daro pertraukėlę, kad at- 
sigertų vandens ir suderintų gitaras. - Žada išleisti sausį. Ne- 
kantriai laukiu. Turėtų būti nuostabus nuostabus! 

Dino jaudulys kelia man šypseną, tikrai smagu matyti jį taip 
smarkiai besižavintį muzika. Vaikino akys spindi. Paskui jam 
turbūt dingteli, kad juokingai atrodo - jis nusuka akis ir pasi- 
trina sprandą. 

Atvažiavome kaip tik prieš naują dainą. Solistas prieina prie 
mikrofono, atsikrenkščia ir pusiaumirka apžvelgia negausius 
žiūrovus. 

- Malonu matyti gausų jūsų būrį tokiu sušiktu oru, - sako 
nuoširdžiai kikendamas. - Dar maloniau, kad susirinkote pasi- 
klausyti mūsų. Išgirsite vieną bene mėgstamiausią mano dainą 
iš antrojo albumo. - Žiūrovai sukrunta, spėliodami, kas tai per 
daina. Matau, kaip Dinas kramto lūpą, įsmeigęs akis į sceną. - 
Parašėme ją prieš kelerius metus, tam davė dingstį viena gūdi 
istorija. - Atpakalia ranka nusibraukęs nuo kaktos prakaitą, 
solistas ima scenoje vaikštinėti pirmyn atgal, nuleidęs galvą, 
nudelbęs akis. - Turėjau draugą... Pavadinkim jį Bobiu. Taigi 
turėjau draugą Bobį - jis buvo tikras pragaro vaikis. Kartu įsto- 
jome į koledžą ir dalijomės tuo pačiu kambariu. Bobis studija- 
vo teisę. Ir žinot, ką? Bobis velniškai nekentė įstatymų. Norėjo 
vaidinti muzikiniame teatre, bet kalė teisę. Žinot, kodėl? To- 
dėl, kad visuomenė yra šūdo gabalas. - Solistas papurto galvą 

ir truputį atsikvepia, prieš kalbėdamas toliau. - Bobis patyrė 
tikrą pragarą, kol baigė teisės studijas. Vaikinas iššvaistė ketve- 
rius metus, darydamas, ko visai nenorėjo, nes nuo vidurinės 
mokyklos laikų žmonės pliauškė apie jį, nuolat klausinėjo, kas 
jį domina. Ar žinote, kaip Bobis jaučiasi dabar? Jaučiasi užknis- 
tas, kam studijavo tą sušiktą teisę. Taigi spjauk į kitų nuomonę 
apie tave ir tavo sprendimus. Jei, po perkūnų, esi gėjus, apka- 
bink kitą tokį pat šiknių! Jei nori atidaryti savo dažų parduotu- 
vę, tai, po velnių, ir atidaryk ją. Liaukitės bėgę nuo savęs! - jis 
vėl atsikrenkščia ir atsistoja scenos viduryje, nužvelgia mus 
blizgančiomis akimis. - Taigi, jeigu iki šiol neatspėjote, išgir- 
site dainą „Laikykis“. Linksminkitės. Tanto amore. Su meile. 

Nenutuokiu, kuo ypatinga ši grupė, bet staiga imu dar la- 
biau ja žavėtis. Iškart pamėgstu šią dainą, perprantu žinią, 
skleidžiamą jos atlikėjų. Išklausiusi tiesmuko solisto paaiški- 
nimo, imu dar labiau vertinti tekstą. Jis man velniškai artimas. 
Ypač ši daina, nes imu svarstyti, ar gerai padariau. Gal turiu 
lėkti namo ir pasakyti Taileriui, kad žiauriai suklydau, kad ti- 
krai noriu būti drauge su juo? Deja, širdies gilumoje žinau, kad 
turime laikytis atskirai. Kitos išeities nėra. Klausydamasi dai- 
nos, vėl apsipilu ašaromis. Jos atrodo karčiai saldžios. 

Širdyje žioji tuštuma, bet aš, kramtydama lūpą, nenuleidžiu 
akių nuo scenos. Gitaristas ima brązginti instrumentą, prie jo 
prisideda bosistas, būgnininkas, galiausiai ir solistas. Netrukus 
muzika darosi kurtinanti, bet vis labiau jausminga. Ima virpėti 
kūnas, rankų oda nueina pagaugais, pašiurpsta plaukeliai. 

Tada pajuntu, kaip Dinas paima mane už rankos. 

Nustembu, bet vaikino oda šilta, jis tvirčiau suspaudžia 
mano plaštaką ir nykščiu ima švelniai piešti apskritimus ant 
jos. Nesipriešinu. Iš dalies dėl to, kad šitai gerokai netikėta ir 

nėmaž nesuprantama, iš dalies todėl, kad labai... jauku. Su šiuo 
vaikinu visada jauku. Ir dabar, ir kitais kartais, kai prireikdavo 
jaukumo, jo man suteikdavo Dinas. 

Dirsteliu į jį akies kampučiu. Vaikino akys įsmeigtos į sceną, 
jis linguoja galvą būgno muzikos ritmu. Ir, svarbiausia, šypsosi. 




Po dešimties mėnesių 

Jei praėjusiais metais kas nors būtų pasakęs, kad priešpasku- 
tinę mokyklos klasę baigsiu Santa Monikoje, o ne Portlande, 
nieku gyvu nebūčiau patikėjusi. Tik nusijuokusi. Vis dėlto esu 
čia, dedu į spintelę jūrų biologijos vadovėlį ir ieškau automo- 
bilio raktelių. Radusi žingteliu atgal, o iš kito koridoriaus galo 
pas mane atlekia Reičelė. 

- Praėjo dar viena diena! - plačiai šypsodamasi pareiškia 
ji. Paskui pakelia ranką ir pamojuoja dviem pirštais man prieš 
veidą. Vakar pamojavo trimis, užvakar - keturiais. - Dvi die- 
nos iki mokyklos baigimo! 

- Taip, tau, - burbteliu apsimesdama užknista, bet paskui 
pavartalioju akis ir nusijuokiu. Reičelė skaičiuoja dienas nuo 
pat Kalėdų ir puikiai išmoko sviesti kepurę aukštyn, todėl ne- 
pykstu ant jos, nors mintis, kad draugės nebebus mokykloje, 
man nepakenčiama. - Kai įstosi į koledžą, nepamiršk geriau- 
sios draugės, tebesikankinčios mokykloje. 

- Tu mūsų mažylė, - sučiulba Reičelė ir nori paglostyti man 
galvą, bet aš pasilenkiu, žingteliu į šalį ir nuveriu ją mirtinu 
žvilgsniu. Paskubom apžvelgiu koridorių, ar niekas nieko ne- 
pastebėjo, o draugė tik kikena ir nekaltai papučia lūpas. - Gali 

būti tikra, kad nebūsime pamirštos, - sako ji. - Noriu, kad 
užrašytum mano vardą ant kiekvienos tualeto pertvaros. Kad 
užtikrintum, jog tapsiu mokyklos legenda. Noriu, kad žmonės 
penkerius metus prisimintų mane vaikščiojus šiais koridoriais. 

- Deja, tai niekam nerūpi. 

Kai uždarau spintelės duris, Reičelė kumšteli man per ran- 
ką, liaujasi juoktis ir nusišypso puse lūpų. Pažįstu šią veido iš- 
raišką kaip savo penkis pirštus, todėl sunkiai atsidustu ir patei- 
kiu kasdienį klausimą, nors atsakymą jau žinau. 

- Ateis Tifanė, tiesa? 

Reičelė skubiai linkteli. Atsigręžusi išvystu įprastą vaizdą. 
Susikibę už rankų koridoriumi traukia Tifanė su Džeiku. Tai 
nestebina manęs. Tiesą sakant, manau, kad juodu puiki pora. 
Rodos, tam pritaria ir kiti mokiniai, nes merginos nuolat pri- 
sipažįsta Tifanei pavydinčios, o ši atsakydama akinamai nusi- 
šypso. Ji jau kuris laikas susitikinėja su Džeiku. Taileris seniai 
išbrauktas iš Tifanės būtiniausiųjų daiktų sąrašo. 

- Sveikos, - maloniai taria ji, eidama pro šalį. Džeikas link- 
teli. Porelė nė nestabteli. Niekada nestabteli, nes mudvi su 
Tifanė vis dar nesišnekame. Elgiamės civilizuotai, kaip ir Tai- 
leris su Džeiku (nors tarp jų tvyro dar didesnė įtampa), bet ne- 
draugaujame. Reičelė ir Megana stengiasi susitikti su mumis 
skyrium. Laimė, Tifanė įstojo į Kalifornijos universitetą Santa 
Barbaroje, todėl rudenį išvažiuos. Džeikas išvyks į Ohajo vals- 
tiją kitoje šalies pusėje. Svarstau, ar ilgai juodu ištvers išsisky- 
rimą. Manau, ne ilgiau kaip mėnesį. 

Porelė nuplaukia koridoriumi ir išeina pro duris. Reičelė at- 
sigręžia į mane ir atsidūsta - buvo sulaikiusi kvapą. 

- Gerai bent tai, kad kasdien nematysi Tifanės. 

Keista priklausyti būriui draugų, kurie baigs mokyklą me- 
tais anksčiau už tave. Reičelė, Megana, Tifanė, Džeikas, Dinas 

ir Taileris ketvirtadienį baigs vidurinę, o manęs laukia pasku- 
tinė klasė. Teks arti dar visus metus, kol galėsiu stoti į koledžą. 
Turėsiu leisti tą laiką su savo bendraklasiais, palengva jau su- 
sibičiuliavau su jais. Gal nevadinčiau geriausiais draugais, bet 
vis tiek tai šaunių žmonių būrys. 

Užsiveriu automobilio raktelius ant smiliaus ir patraukiu 
prie išėjimo. Reičelė skuba sekti įkandin, todėl dirsteliu į ją 
akies kampučiu. Ačiū Dievui, išvažiuos į Kalifornijos universi- 
tetą Los Andžele. Tik ji ir Dinas studijuos arti. 

- Ar šįvakar susitiksi su Trevoru? 

- Ko gero, taip, - Reičelės veidas nušvinta, vien paminė- 
jus jo vardą. Gal juodu ir draugauja, bet merginai ta draugystė 
atrodo labai netvari, nes ji nuolat kovoja dėl vaikino dėmesio. 
Reičelė be paliovos rausta ir šypsosi Trevoro akivaizdoje. - Ro- 
dos, girdėjau, kad atvažiuos Džeradas aplankyti Meganos. 

- Kur Megė? - klausiu mums išėjus į didžiulę mokinių au- 
tomobilių aikštelę. Ji palengva tuštėja; pakeliui prie automobi- 
lio kepina karšta saulė. Niekas ilgai nesitrina mokykloje pasi- 
baigus pamokoms. - Nemačiau jos. 

- Po priešpiečių Megei teko praleisti pamokas, - sako 
Reičelė, kai prieiname prie greta stovinčių savo automobilių. 
Draugė atidaro „vabalo“ dureles ir įmeta vidun rankinę, bet dar 
kurį laiką lūkuriuoja ir žiūri į mane per mašinos stogą. - Kaip 
visada pasimatysim iš ryto? 

Linkteliu, ji pasiunčia man oro bučinį, o aš grakščiai pa- 
gaunu. 

- Smagaus vakaro su Trevoru! - palinkiu, įlipu į automobilį 
ir įjungiu variklį. Įkaitęs vairas nudegina rankas, todėl vairuoju 
liesdama jį tik pirštų galiukais. Išsuku iš aikštelės į bulvarą. 

Laimė, mamos namas stovi šiauriniame Montanos kvartale 
kaip ir tėčio. Paranku, kad juodu gyvena taip arti, ir man ne- 

reikia trenktis iš vieno miesto galo į kitą. Važiuoju pro Ded- 
ro aveniu, pro tėčio namą, žvilgtelėjusi j užpakalinio vaizdo 
veidrodėlį, matau, kaip Reičelė iš gatvės įsuka į savo prievažą. 
Kartais pajuokaudavome, ar nereikėtų naudotis vienu automo- 
biliu, nes namo traukiame tuo pačiu keliu, tik maniškis trupu- 
čiuką ilgesnis, bet taip ir nepabandėme. Dabar jau vėlu pradėti. 

Atidarau langelį, kad į vidų patektų gaivaus oro, ir užside- 
du saulės akinius. Linguoju galvą naujausios „La Breve Vita“ 
dainos ritmu, linksma melodija ir įkyrus priedainis jau kuris 
laikas skamba ausyse. Nuolat klausausi jos iš naujo. 

Pasiekusi mamos namus, nenustembu, kad prievažoje ne- 
matyti automobilių. Ji su Džeiku darbe kaip įprastai, man grįž- 
tant iš mokyklos. Įsukusi į prievažą, išjungiu variklį ir išlipu iš 
automobilio į pliskinančią kaitrą. Šiandien tikrai labai karšta. 
Nusišluosčiusi prakaitą, išsiimu raktus ir einu vidun. 

Mamos namai kur kas jaukesni nei tėčio. Mama aptiko šį 
būstą praėjusiais metais nekilnojamojo turto agentūroje. Man 
jis iškart labai patiko. Namukas mažas, jame tik du miegamie- 
ji, užtat yra gražus prieangis ir židinys. Viduje jauku ir nepre- 
tenzinga, šis būstas tarsi sukurtas mudviem su mama. Dabar, 
žinoma, ir Džekui. Jis apsigyveno čia prieš mėnesį, ilgainiui 
apsipratau. 

Vos įžengus per slenkstį, mane pasveikina Guče. Atšoliuoja 
prie manęs, slysdama medinėmis grindimis, iškorusi liežuvį. 
Sukasi aplink kojas, uosto drabužius, o aš pasilenkiu ir pakasau 
jai apyausius, ji tai labai mėgsta. Guče yra nuostabi vokiečių 
aviganė. Pasirodo, praėjusią vasarą mama rimtai siūlė įsigyti 
šunį. Kai grįžau į Portlandą, radau po namus lakstančią kaly- 
tę - nieko geresnio negalėjau tikėtis. Mama išrinko jai vardą. 
Kartą sakė, kad toks vardas turėtų tikti Los Andželui. Prireikė 
šiek tiek laiko, kol pripratau prie įnamės. 

Maždaug tuo metu, kai mama sumanė persikelti į Santa 
Moniką, atsirado darbo vieta Šv. Jono sveikatingumo centre, 
ligoninėje, įsikūrusioje pačiame miesto viduryje. Tokia jau 
buvo mamos laimė, kad, po galais, ji gavo tą darbą. Čia jai buvo 
mokamas didesnis atlyginimas, geresnės buvo ir darbo sąly- 
gos. Mama taip nebepervargdavo, ėmė nuolat šypsotis. Geros 
jos nuotaikos priežastys buvo kelios: Džekas, naujas darbas ir 
Guče. Persikėlimas tikrai išėjo jai į naudą. 

- Tikiuosi, valgysi spagečių su mėsos kukuliais, nes šįvakar 
nieko įmantresnio neįstengsiu pagaminti, - pailsusiu balsu ta- 
ria mama, įeidama į svetainę. Ji jau persirengusi, bet plaukai 
vis dar suimti į dailų kuodelį. Guče sveikinasi šokinėdama, o 
mama šypsosi ne tik lūpomis, bet ir akimis. 

- Šiandien ji labai žvitri, - mosteliu į išsidūkusią augintinę, 
ji nori palaižyti mamai skruostą, bet ši atsitraukia. - Ar pave- 
džiojai prieš darbą? 

- Ne, nes jau vėlavau, - stodamasi prisipažįsta mama ir nu- 
sibraukia Gučės plaukus nuo kelnių. Ji pasiraitoja rankoves ir 
mosteli į pavadėlį, kabantį prie laukujų durų. - Gal pavedžiok? 
Aš tuo metu pagaminsiu vakarienę. 

Sutinku. Šiandien puikus oras, man nuobodu, be to, norė- 
čiau aplankyti kelis žmones. Palikusi mamą ruošti valgio, pri- 
segu Gučei pavadėlį ir einu pasivaikščioti. Aviganė iš visų jėgų 
tempia pavadėlį, ji tikra stipruolė, ir man kaip visada belieka 
lėkti iš paskos. Sykį mėginau bėgioti kartu su ja, bet po dešim- 
ties minučių visiškai uždusau ir netekau kvapo, nespėjau drau- 
ge, teko apsisukti ir grįžti namo. Antraip būčiau gavusi galą. 

Po dešimties minučių pasiekiu pirmą numatytą punktą - 
Dino namus. Užuot ėjusi vidun kaip įprastai, noriu pagudrau- 
ti, tad išsitraukiu telefoną ir surenku jo numerį. Klausydamasi 
monotoniško signalo, spoksau į vaikino kambario langą. 

- Klausau, Idena, - atsiliepia Dinas. 

Išgirdusi vaikino balsą, šypteliu. 

- Išeik į lauką. Guče nori pamatyti tave, - išgirdusi savo 
vardą, aviganė pastato ausis ir pažvelgia į mane didžiulėmis 
blizgančiomis akimis. 

Dinas tyliai nusijuokia. Tokį juoką girdėjau praėjusį vaka- 
rą, kai buvome kine, bet labai jo ilgiuosi. Galėčiau klausytis be 
paliovos. 

- Jau einu, - atsako jis ir padeda ragelį. 

Jmetu mobilųjį į kišenę ir patapšnoju Gučei galvą. 

- Gerutė. 

Aviganė tupi Dino pievelėje greta manęs ir, laukdama jo pa- 
sirodant, vizgina uodegą. Iš karščio man išrasoja kakta. 

Laukujės durys plačiai atsiveria, išeina Dinas, iš visų plau- 
čių šaukdamas: „Guče!“, ir paplekšnoja sau per šlaunis. Žino, 
kad nemėgstu, kai taip elgiasi. Aviganė puola prie jo ir vos ne- 
išnarina man rankos, kol galiausiai paleidžiu pavadėlį. Pajutusi 
laisvę Guče nušuoliuoja per pievelę, šoka ant Dino, o jis, neat- 
laikęs jos svorio, žingteli atgal. 

- Su kuo susitinki? - klausiu, vaikinui pasisveikinus su 
Guče. Jis šelmiškai man vypteli ir švelniai atstumia kalaitę. 
Paėmęs pavadėlį, atsiveda ją prie manęs. - Su manimi ar su 
šunimi? 

- Iš esmės su tavimi, - atsako Dinas, laisvąja ranka apka- 
bina mane per liemenį, prisitraukia ir pabučiuoja. Visada tai 
daro švelniai ir aistringai, šypsosi tarp bučinių. Taip ir dabar. 
Jaučiu vėl įsitempiant jo lūpas. - Išties bučiuojiesi geriau už 
Gučę, tai neabejotina. 

Nusikvatoju, o Dinas atšlyja ir paduoda man pavadėlį. 

- Būgštavau, kad nepasakytum, jog prasčiau. 

Pro duris iškiša galvą Dino tėtis Hju ir pamoja man. Vyriškis 
vilki nešvarų tamsiai mėlyną darbinį kombinezoną, vadinasi, 
grįžo iš darbo ne daugiau kaip prieš penkiolika minučių. Hju 
turi garažą, ir Dinas, baigęs mokyklą, pradės dirbti jame. Padės 
tėvui vienus metus, tada susikraus daiktus ir išvyks į koledžą. 
Džiaugiuosi, kad liks Santa Monikoje, kol baigsiu vidurinę. 

- Ar galiu užsukti vėliau? - klausia Dinas. 

- Žinoma. - Antradieniais, pasak mamos, Dino dieną ji su 
Džeku kur nors išvažiuoja, ir mudu liekame namie vieni. 

- Puiku, - vaikinas išsitraukia iš džinsų kišenės piniginę 
ir perskaičiuoja banknotus. - Štai, - sako man ir duoda tuos 
pačius penkis dolerius, jau visus metus keliaujančius pirmyn 
atgal. Tam prisigalvojame įvairiausių dingsčių. - Penki žalieji 
už tai, kad leidai pamatyti šunį. 

Pakeliu akis į dangų ir įsikišu aptrintą banknotą į kišenę, 
tada stipriau sugniaužiu Gučės pavadėlį ir apžvelgiu aveniu. 

- Einu pas tėtį. Pasimatysim vakare. 

Atsisveikindama pakšteliu Dinui į lūpų kamputį. Guče žiū- 
ri, kaip vaikinas dingsta už durų, o aš mėginu nusitempti ją. 
Galiausiai aviganė paklūsta ir netrukus mes jau žingsniuojame 
pas tėtį. 

Sparčiu žingsniu pasiekti jo namus prireikia tik penkių 
minučių. Lėtai eiti nė negaliu, mane velka augintinė ir verčia 
spartinti žingsnį. Prisiartinusi pamatau visus tris automobi- 
lius: leksusą, reindžroverį ir audi. Taigi visi namie, net Taileris. 
Man gnybteli paširdžius. 

Eidama prie didžiųjų durų, išgirstu sklindant balsus ir juoką 
iš užpakalinio kiemo, tad pasuku prie vartelių. Čeisas turškiasi 
baseine, tėtis bando užkurti kepsninę, Džeimis spardo futbolo 
kamuolį. Išvydusi tai, Guče suloja ir mėgina bėgti per kiemą, 
bet aš sučiumpu ją už antkaklio ir laikau. 

- Idena! - tėtis pakelia galvą nuo kepsninės ir linkteli - 
nuoširdžiai džiaugiasi mane matydamas. Mudu niekad nebu- 
vome susėdę ir aptarę to, kas nutiko praėjusią vasarą, vis dar 
pykstu ant jo, bet tėtis daug labiau stengiasi rasti bendrą kalbą 
su manimi. Gal mūsų santykiai niekad nebebus tokie, kokie 
buvo. O gal tiesiog tam reikia laiko. Ką gi, dabar mudu bent jau 
mėginame bendrauti. - Nori valgyti? Ketiname pasivaišinti. 

Prisimenu praėjusią vasarą, pirmą dieną Santa Monikoje ir 
pirmąjį susitikimą su Taileriu. Rodos, tai nutiko prieš dešim- 
tmetį. 

- Mama jau gamina vakarienę, - greitosiomis atsakau tė- 
čiui, nes įsiręžusi laikau Gučę. Maldaujamai pažvelgiu į Džei- 
mį. - Paslėpk trumpam šį kamuolį. 

Berniukas pakelia akis į dangų, paspiria kamuolį aukštyn 
ir pagauna, tada apsigręžia ir atsargiai įridena pro užpakali- 
nes duris. Nebelikus kamuolio, kurį Guči kaipmat sudraskytų, 
atsegu pavadėlį ir paleidžiu ją. Aviganė laksto po kiemą kaip 
pakvaišusi. 

- Taileris namie? - klausiu. Daugiausia dėl to, kad šiandien 
neturėjau progos pakalbėti su juo mokykloje. Vadinasi, teks iš- 
tverti dar vieną dieną nebendravus. Klausiu ir todėl, kad man 
rūpi, ką jis veikia ir apie ką mąsto, ar vis dar mėgsta cukraus 
vatą ir amerikietiškuosius kalneliaus. 

Nepakeldamas akių nuo kepsninės, tėtis rodo nykščiu namo 
pusėn. 

- Jis viršuje. 

Palieku Gučę kieme Džeimiui prižiūrėti ir žingsniuoju į 
vidų, į antruosius savo namus. Pastaraisiais metais čia būnu 
vis dažniau, ėmiau laikyti Džeimį su Čeisu savo broliukais. 
Ela niekad neatstos mamos, bet žinau galinti ja pasikliauti. 
Tėtis... Na, tėtis yra tėtis. Vieną savaitgalį leidžiu su mama, 

kitą čia, taip turiu galimybę gyventi su abiem tėvais. Keista, 
myliu juos abu. 

- Idena, atėjai pasivaišinti kepsniais? - stovėdama prie vir- 
tuvės stalo, Ela pilsto sultis į ąsočius, bet trumpam liaujasi ir 
nusišypso man. Ji vilki kostiumėlį, švarkelis tvarkingai kabo 
ant kėdės atlošo. Suprantu, kad moteris neseniai parėjo iš tar- 
nybos. Prieš šešis mėnesius ji grįžo į darbą. 

- Ne šįvakar, - atsakau. - Vedžiojau šunį ir sumaniau už- 
sukti. Taileris viršuje, tiesa? 

- Taip, kraunasi daiktus, - atsidūsta Ela, bet šypsodamasi. 

Mintis, kad Taileris išvažiuoja, suspaudžia širdį. Pereinu 

virtuvę, prieškambarį ir lipu laiptais iškart per dvi pakopas. 
Viršuje tylu, blėstantys saulės spinduliai nutvieskia kamba- 
rius. Tailerio durys praviros, pro jas skverbiasi saulė. Plačiai 
atveriu jas. 

Ant lovos guli du atdari lagaminai, iki pusės prikrauti dra- 
bužių, kambarys atrodo tuščias. Visi kiti daiktai jau išplukdyti 
laivu ir laukia šeimininko apartamentuose Manhatano centre. 
Išėjęs iš vonios, Taileris šypteli. 

- Labas, - sakau. 

- Sveika. 

Stoja tyla. Taip nutinka kasdien, mudviem kalbantis. Ši tyla 
neslegia. Imame įprasti prie jos. Tarsi mums reikėtų akimirkos 
susitvardyti - neištarti ir nepadaryti, ko nedera. Akimirkos 
užsidėti kaukes, apsimesti drąsiais, įtikinti save, kad nebemy- 
lime vienas kito. 

Vis dėlto man sudrėksta delnai, širdis ima plakti tankiau. 
Neilgai spoksojusi į lagaminus, galiausiai pažvelgiu į Tailerį. 

- Ar tiki, kad išties išvažiuoji į Niujorką? 

Tailerį teko ilgai įkalbinėti, bet pagaliau pavyko. Pirmadienį 
jis išskrenda į Niujorką, ten praleis visus metus. Važinės po 

Rytų pakrantę, dalysis patirtimi ir galbūt padės kitiems. Jam 
teko sunkiai dirbti, kad gautų tokią galimybę. Mokyklą vaiki- 
nas baigs palyginti prastu (3,3 balo) vidurkiu. Per aštuonis mė- 
nesius Taileriui nelabai pavyko pagerinti pažymius. Praėjusiais 
metais jis dar sykį aprėkė savo šeimynykščius dėl mokslų. Nors 
dabar, kai žmonės žino tiesą, rodos, jam nuo pečių nusirito 
našta, visi jį supranta. Kaip ir reikėjo tikėtis, ta tiesa paaiškė- 
jo tada, kai Taileris susiruošė kraustytis toli nuo Los Andželo. 
Reičelė tapo jam šiek tiek malonesnė. 

- Tai tikra beprotybė, - atsako vaikinas, gūžtelėdamas pe- 
čiais. Jis prieina prie manęs su krūva drabužių ir deda juos į 
lagaminą. - Rytoj bus išplukdytos mašinos, štai ir viskas. 

- Bus keista nematyti tavęs visus metus, - labai didžiuo- 
juosi Taileriu dėl to, ką jis padarė, ir ką ketina padaryti, bet 
tuo pačiu metu skaudu suvokti, jog jo nebebus čia. Kad ir kaip 
drausminu save, jis man kur kas daugiau negu įbrolis. Kaip iš- 
tversiu nematydama mylimo žmogaus visus metus? Širdies gi- 
lumoje žinau, kad išsiskyrimas gali padėti, abiem išeiti į naudą. 
Duoti laiko susitaikyti su esama padėtimi. 

- Tai užvis blogiausia, - sumurma Taileris. Palinkęs į prie- 
kį, jis uždaro ir užsega vieną lagaminą, tada atsigręžia į mane. 
Vaikino akys nuostabios kaip visada, bet aš stengiuosi negalvo- 
ti apie tai. - Ar pagalvojai apie ateinančią vasarą? 

Praėjusią savaitę Taileris kvietė mane atvykti į Niujorką per 
vasaros atostogas. Jo renginiai baigsis birželį, bet vaikinas ne- 
grįš namo iki rugpjūčio, praleis atostogas ten ir nori, kad atva- 
žiuočiau. Žinoma, šis sumanymas pavojingas. 

- Tik mudu, - primena man Taileris, mėgindamas nuslėp- 
ti šypseną, bet jo akys suliepsnoja. Vaikinas žingteli artyn, ir 
mano pulsas darosi tankesnis, širdis ima daužytis kaip visada, 

jam esant šalia. Man stinga oro. Vaikinas ištiesia ranką ir tyliai 
uždaro kambario duris. 

Per metus mudu daug nuveikėme, stengdamiesi nuslopinti 
savo potraukį vienas kitam, dar daugiau pasidarbavome įtiki- 
nėdami aplinkinius, kad mudviejų niekas nesieja. Be to, jau ku- 
ris laikas draugauju su Dinų. Turėčiau visą dėmesį skirti jam. 
Ir vis dėlto retkarčiais mudu su Taileriu pamirštame apsimeti- 
nėti. Kaip dabar. 

Vaikinas žingteli dar arčiau ir tvirtai, kuo tvirčiausiai ap- 
glėbia mane. Užuodžiu tualetinio vandens kvapą. „Bentley“, 
jo mėgstamiausias. Taileris dar neišvykęs, o aš jau ilgiuosi jo. 
Padedu smakrą vaikinui ant peties, o jis apkabina mane per 
liemenį. Stovime tvirtai apsikabinę, čia neturėtų būti nieko 
blogo, juk galiu apsikabinti su savo įbroliu, ir vis dėlto laikau 
tai blogybe. Tarp mūsų tvyro tokia įtampa, kokios neturėtų 
būti. 

Taileris karštai kvėpuoja man į kaklą, jo skruostas liečia ma- 
nąjį. Jis dar tvirčiau apglėbia mano liemenį, lūpomis lėtai per- 
braukia smakrą ir karštai pabučiuoja į lūpų kamputį. Jaučiu, 
kaip šypsosi, neatitraukdamas lūpų, kol išdrįsta sukuždėti: 

- Pasimatysim kitą vasarą, Idena. 



Padėka 


Dėkoju savo skaitytojams, buvusiems drauge nuo pradžių ir 
mačiusiems, kaip bręsta ši knyga. Ačiū, kad pavertėte rašymą 
džiaugsmingu procesu, ir už tai, kad taip ilgai bendravote su 
manimi. Dėkoju visiems „Black and White Publishing“ dar- 
buotojams, tikėjusiems šio kūrinio ateitimi, kaip tikėjau aš. 
Amžinai liksiu dėkinga Janne, įkvėpusiai norą užkariauti pa- 
saulį; Karyn už pastabas ir patirtį; Laurai - kad rūpinosi mani- 
mi. Ačiū savo šeimai už nuolatinį palaikymą ir drąsinimą, ypač 
mamytei Fenellai, vaikystėje vedusiai mane į biblioteką ir įskie- 
pijusiai meilę knygoms; tėčiui Stuartui, visada skatinusiam ra- 
šyti; galiausiai seneliui George’ui Westui, iš pat pradžių tikėju- 
siam mano gabumais. Esu dėkinga Heather Allen ir Shannon 
Kinnear - jos išklausė mano sumanymų ir leido nuolat kalbėti 
apie knygą, neliepė užsičiaupti, nors toks mano įkarštis galė- 
jo išvesti jas iš proto. Ačiū Neilui Drysdale, padėjusiam man 
pasiekti tikslą. Ačiū, ačiū, ačiū. Pagaliau dėkoju Danicai Proe, 
savo mokytojai. Kai buvau vienuolikos metų, ji pirmoji pasakė, 
kad turiu rašytojos talentą, ir leido atrasti savąjį pašaukimą. 



